
1. 


Casa era pustie și goală. Răcoarea pătrundea în toate 
ungherele. O pojghiță de gheață se formase în cadă. Pielea 
femeii începuse să capete o nuanță ușor vineție. 

I se părea ca o prințesă, așa cum era întinsă acolo. O prințesă 
de gheață. 

Podeaua pe care stătea era rece ca gheața, dar frigul nu îl 
deranja. Intinse mâna și o atinse. 

Sângele de pe încheieturile ei se închegase de mult. 7 

Dragostea pentru ea nu fusese niciodată mai puternică. li 
mângâia bratul ca și cum ar fi mângâiat sufletul care părăsise 
corpul. 

Nu se uită înapoi când plecă. Nu era adio, ci pe curând. 

o... 

Eilert Berg nu era un om fericit. Respira cu dificultate și 
norișori albi îi ieșeau din gură, dar sănătatea nu era pentru el 
cea mai îngrijorătoare problemă. 

Svea fusese atât de frumoasă în tinereţe și trebuise să aibă 
multă răbdare până să poată s-o ia în căsătorie. Părea blândă, 
prietenoasă și puţin sfioasă. Caracterul ei adevărat a ieșit la 
iveală după o perioadă prea scurtă de fantezie juvenilă. Foarte 
hotărâtă, l-a ţinut sub papuc timp de aproape cincizeci de ani. 
Dar Eilert avea un secret. Pentru prima oară întrezărea o 
posibilitate de a avea puţină libertate în toamna vieţii lui și nu 
avea de gând să piardă această libertate. 

Toată viaţa muncise până la extenuare ca pescar, iar banii îi 
ajungeau exact pentru a-i întreține pe Svea și pe copii. De când 
se pensionaseră, avuseseră doar pensiile lor mici din care să 
trăiască. Fără ceva economii, nu exista nicio posibilitate de a lua 
viaţa de la capăt, singur, în altă parte. Această posibilitate 
venise ca un dar divin și, pe deasupra, era ridicol de ușor. Dar 
dacă oamenii voiau să plătească sume de bani fabuloase pentru 
câteva ore de lucru pe săptămână, atunci era problema lor. El 
nu avea de gând să se plângă. In doar un an de zile, bancnotele 
din cutia lui de lemn secretă se înmulţiseră într-o grămadă 

impresionantă și peste puţin timp urma să aibă îndeajuns pentru 
a se putea retrage către ţinuturi mai calde. 

Se opri să-și tragă sufletul la ultima pantă abruptă și își masă 
mâinile paralizate de reumatism. Spania sau poate Grecia o să 
mai înmoaie frigul care parcă venea din interior. 

Eilert considera că mai avea cel puţin zece ani până să ajungă 
pe lumea cealaltă și intenţiona să profite din plin de ei. Așa că în 
niciun caz nu voia să-i petreacă lângă baba de acasă. 

Plimbarea matinală zilnică fusese singura lui clipă de liniște și 
pace și pe deasupra îl ajutase și să facă puţină mișcare, de care 
avea nevoie. Mergea întotdeauna pe același drum, iar cei care îi 
cunoșteau obiceiurile ieșeau adesea ca să mai schimbe câteva 
vorbe cu el. li făcuse o deosebită plăcere să stea de vorbă cu 
frumoasa vecină din casa aflată în vârful dealului, lângă școala 
Hâkenbacken. Venea doar la sfârșitul săptămânii, întotdeauna 
singură, dar avea de fiecare dată timp să discute despre vreme 
și vânt. Domnișoara Alexandra se interesa și de Fjällbacka de 
odinioară și acesta era un subiect despre care Eilert discuta cu 
plăcere. De asemenea, domnișoara era foarte delicată. Eilert era 
capabil să aprecieze astfel de lucruri, chiar la vârsta lui. 
Bineînţeles că s-a bârfit destul pe seama ei, dar dacă începeai 
să dai crezare bârfelor, curând nu mai aveai timp de altceva. 

Cu vreun an în urmă îl întrebase dacă nu poate să arunce un 
ochi și în casa ei, dacă tot trecea pe acolo vineri dimineața. 
Casa era veche, iar boilerul și ţevile erau uzate și nu prea îi 
surâdea ideea de a veni într-o locuință rece la sfârșit de 
săptămână. Avea să îi dea o cheie ca să poată intra și să poată 
verifica dacă totul era în regulă. O serie de spargeri avuseseră 
loc în acea zonă, așa că trebuia să verifice și ferestrele sau 
ușile. 

Această sarcină nu i se părea deosebit de împovărătoare, iar 
o dată pe lună găsea un plic cu numele lui în cutia ei poștală, 
conţinând o sumă pe care el o considera princiară. În plus, îi 
plăcea să se simtă util. Era greu să nu aibă nicio ocupaţie după 
ce muncise toată viața. 

Poarta era înclinată și opuse rezistenţă când încercă să o 
deschidă înspre cărarea din grădină. Zăpada nu fusese curățată 
și se gândea să roage pe vreunul dintre băieţi să vină să-i dea o 
mână de ajutor. O asemenea treabă nu era pentru femei. 

Bâjbâia neîndemânatic cu cheia, era atent să nu o scape în 
zăpada adâncă. Dacă ar fi trebuit să se aplece în genunchi, nu s- 
ar mai fi putut ridica înapoi. Scara din cerdac era rece și 
alunecoasă, așa că se ţinu de balustradă. Tocmai se pregătea să 
descuie când observă că ușa era întredeschisă. Nedumerit, o 
împinse și intră în hol. 

— Alo, e cineva acasă? ` 

Poate ea venise mai devreme? Nu răspunse nimeni. Işi vedea 
aburii respirației ieșindu-i din gură și brusc își dădu seama cât 
de frig era în casă. Dintr-odată, nu mai știu ce să facă. Ceva nu 
era în regulă și simţea că nu era vorba doar de un boiler stricat. 

Merse prin camere. Totul era intact. În casă domina o ordine 
impecabilă, ca de obicei. Aparatul video și televizorul erau la 
locul lor. După ce a inspectat parterul, Eilert urcă la etaj. Scara 
era abruptă și trebuia să se ţină bine de balustradă. Când ajunse 
sus, mai întâi se îndreptă spre dormitor. Era feminin, foarte 
elegant și la fel de ordonat ca restul casei. Patul era făcut și un 
geamantan stătea lângă piciorul lui, nu părea desfăcut. Deodată 
se simţi puţin netot. Poate că ea se întorsese mai devreme, 
descoperise că boilerul era stricat și ieșise să caute pe cineva 
care l-ar fi putut repara. Și totuși, nu credea în această 
posibilitate. Ceva nu era în regulă. Simţea asta în încheieturi la 
fel cum uneori putea să simtă apropierea unei furtuni. Işi 
continuă cu atenţie drumul prin casă. Următoarea cameră era o 
mansardă mare cu acoperiș înclinat și grinzi de lemn. Două 
canapele stăteau de o parte și de alta a unui șemineu. Câteva 
ziare erau împrăștiate pe măsuţă, dar în rest toate erau la locul 
lor. Merse din nou la parter. Nici acolo nu părea să fie ceva în 
neregulă. Nici bucătăria, nici sufrageria nu arătau altfel decât de 
obicei. Singura încăpere care mai rămăsese era baia. Fără să 
știe de ce, avu un moment de ezitare înainte să împingă ușa. In 
continuare era pace și liniște. Se opri o clipă, dar își dădu seama 
că era ridicol și împinse cu hotărâre ușa. 

Câteva secunde mai târziu alerga către ușa de la intrare atât 
de repede cât îi permitea vârsta. În ultimul moment își aduse 
aminte că scara era alunecoasă și se prinse de balustradă la 
timp pentru a nu se prăvăli cu capul înainte pe trepte. Inainta cu 
greu prin zăpada așternută pe cărarea din grădină, înjurând 
când poarta se împotrivi. Se opri năuc afară pe trotuar. Puțin 
mai în jos pe drum zări o siluetă care se apropia cu pași repezi și 

o recunoscu imediat pe Erica, fiica lui Tore. Îi strigă să se 
oprească. 
e 

Era obosită. Moartă de oboseală. Erica Falck închise 
calculatorul și merse în bucătărie să-și mai pună cafea. Se 
simțea presată din toate părţile. Editura voia o primă versiune a 
cărţii în august, iar ea abia începuse să scrie. Cartea despre 
Selma Lagerlöf - a cincea din seria de biografii ale femeilor 
scriitoare suedeze - ar fi trebuit să fie cea mai bună, dar îi lipsea 
cu desăvârșire cheful de scris. Părinţii ei muriseră de mai bine 
de o lună, însă durerea era la fel de intensă ca atunci când 
primise vestea morţii lor. Să facă ordine printre lucrurile din 
casa părintească se dovedise a fi mult mai istovitor decât 
crezuse. Totul îi trezea amintiri. Îi luă multe ore să umple o 
cutie, fiindcă fiecare lucru îi aducea în minte imagini dintr-o 
viaţă care uneori i se părea foarte aproape, iar alteori foarte, 
foarte îndepărtată. Dar n-avea de ales, împachetatul avea să 
dureze cât timp era necesar. 

Pentru moment, apartamentul din Stockholm era închiriat, 
așa că putea foarte bine să stea aici în Fjällbacka și să scrie. 
Casa era situată într-un loc puţin mai izolat, la Sălvik, și 
atmosfera era calmă și plină de liniște. 

Erica se așeză pe verandă și se uită spre arhipelag. Priveliștea 
nu înceta niciodată s-o lase fără respiraţie. Fiecare anotimp 
oferea un peisaj nou și spectaculos, iar azi se arăta un soare 
strălucitor ce arunca valuri aurii de lumină peste gheața groasă 
ce plutea pe apă. Tatăl ei ar fi iubit o astfel de zi. 

Simţi că o podidește plânsul, iar aerul din casă deveni brusc 
apăsător. Se hotărî să facă o plimbare. Termometrul arăta 
minus cincisprezece grade și își trase pe ea mai multe pulovere, 
unul peste altul. Simti frigul mușcător când păși afară din casă, 
dar, după ce merse puţin cu pas hotărât, reuși să se 
încălzească. 

Afară era o liniște care parcă te elibera. Nu se zărea nici 
țipenie de om. Singurul sunet pe care îl auzea era propria 
respiraţie. Contrastul față de lunile de vară era puternic. Atunci 
comunitatea era plină de viaţă. Erica prefera să stea departe de 
Fjällbacka pe timpul verii. Chiar dacă știa că oamenii de acolo 
depindeau de turism pentru a supraviețui, nu putea să scape de 
senzaţia că, în fiecare vară, erau invadați de un nor imens de 

lăcuste. Un monstru cu mai multe capete care încet-încet, an de 
an, înghiţea vechiul sat de pescari, cumpărând toate casele de 
lângă apă și întemeind o societate-fantomă timp de nouă luni pe 
an. 

Pescuitul fusese sursa de hrană pentru oamenii din Fjällbacka 
timp de sute de ani. Pământul arid și lupta acerbă pentru 
supraviețuire îi făcuseră pe oameni aspri și puternici, depinzând 
de heringul care se aduna sau nu în plasele pescarilor. După ce 
Fjällbacka a devenit un loc pitoresc, atrăgând turiști cu portofele 
doldora de bani în vreme ce pescuitul ajunsese să nu mai fie 
principala sursă de venit, Ericăi i se părea că localnicii erau din 
ce în ce mai descurajaţi. Tinerii plecau la oraș, iar bătrânii visau 
la vremurile de odinioară. Ea însăși se număra printre cei care 
aleseseră să plece. 

Grăbi pasul și mai tare și o luă la stânga spre dealul care 
ducea la școala Hâkenbacken. În timp ce se apropia de vârful 
dealului, îl auzi pe Eilert Berg strigând ceva ininteligibil. Dădea 
din mâini și se îndrepta spre ea. 

— E moartă. 

Eilert respira repede, cu gâfâieli mici și sacadate, și un sunet 
neplăcut, ascuţit se auzea din pieptul lui. 

— Liniștește-te, Eilert. Ce s-a întâmplat? 

— E moartă, acolo, înăuntru. 

Arăta cu mâna spre casa mare, din lemn, zugrăvită în 
albastru-deschis, din vârful dealului și, în același timp, o implora 
pe Erica din priviri. 

Dură ceva până când Erica înțelese ce spunea, dar, odată ce 
cuvintele i se fixară în minte, trânti poarta îndărătnică și porni 
anevoie prin zăpadă până la ușa din faţă. Eilert lăsase ușa 
deschisă, iar ea păși cu grijă peste prag, nesigură de ce avea să 
vadă. Dintr-un motiv oarecare, nu se gândise să-l întrebe. 

Eilert o urmă în tăcere și, fără un cuvânt, arătă spre baia de la 
parter. Erica nu se grăbi, se întoarse și se uită întrebătoare la el. 
Bărbatul era palid și, cu o voce stinsă, rosti: 

— Acolo, înăuntru. 

Erica nu mai fusese în casa aceea de o veșnicie, dar o 
cunoscuse foarte bine odată și știa unde era baia. Aerul îngheţat 
o făcea să tremure, deși purta haine călduroase. Impinse ușor 
ușa băii și păși înăuntru. 

Având în vedere informaţiile succinte pe care i le dăduse 
Eilert, nu era sigură la ce să se aștepte, însă nimic nu o 
avertizase asupra sângelui. Baia era placată cu faianţă albă, iar 
efectul sângelui din cadă și din jurul acesteia era astfel și mai 
puternic. Pentru o secundă i se păru frumos contrastul, până 
când își dădu seama că în cadă era cu adevărat o fiinţă umană. 

În ciuda nuantelor nefirești, palide și vineţii ale acelui corp, 
Erica recunoscu imediat cine era - Alexandra Wijkner, fostă 
Carlgren, fiica familiei ce deţinea casa în care se afla ea acum. 
În copilărie fuseseră cele mai bune prietene, dar parcă trecuse o 
viaţă întreagă de atunci. Acum, femeia din cadă părea o străină. 

Slavă Domnului, ochii cadavrului erau închiși, dar buzele 
aveau o nuanţă intensă de albastru. 

O pojghiţă subţire de gheaţă îi acoperea corpul, ascunzând cu 
totul partea inferioară a trupului. Brațul drept, brăzdat de sânge, 
atârna pe marginea căzii, cu degetele înmuiate în balta de 
sânge închegat de pe podea. O lamă de ras zăcea acolo. Celălalt 
braț se vedea doar de la cot în sus, restul fiind ascuns sub 
pojghița de gheață. Și genunchii ieșeau prin suprafața 
înghețată. Părul blond și lung al lui Alex era răsfirat ca un 
evantai, dar părea tare și îngheţat. 

Erica stătu mult timp uitându-se la ea. Tremura atât din cauza 
frigului, cât și a sentimentului de singurătate pe care îl inspira 
acest tablou macabru. Se retrase încetișor din încăpere. 

e 

După aceea, totul s-a întâmplat ca în ceaţă. A sunat la 
medicul de gardă de pe telefonul ei mobil, așteptând împreună 
cu Eilert până când medicul și ambulanţa au sosit. Recunoscu 
iarăși acea stare de șoc în care intrase când primise vestea 
morții părinţilor ei și-și turnă un coniac mare imediat ce ajunse 
acasă. Poate nu era întocmai ce ar fi prescris un medic, dar 
coniacul o ajută să nu-i mai tremure mâinile. 

Vederea lui Alex îi trezise amintiri din copilărie. Trecuseră mai 
mult de douăzeci și cinci de ani de când fuseseră cele mai bune 
prietene, dar, chiar dacă mulţi oameni intraseră și ieșiseră din 
viața ei de atunci, Alex ocupa un loc important în inima ei. Pe 
atunci erau niște fetițe. La maturitate se înstrăinaseră. Totuși, îi 
era greu să accepte că Alex își pusese singură capăt zilelor, dar 
asta era singura explicaţie din imaginile pe care le văzuse. 
Alexandra pe care ea o cunoscuse fusese o persoană plină de 

viaţă, echilibrată. O femeie frumoasă, sigură pe ea și cu o 
strălucire care atrăgea privirile oamenilor. Din ce auzise, dar și 
după cum bănuia, viaţa fusese generoasă cu Alex. Avea o 
galerie de artă în Göteborg, era căsătorită cu un bărbat chipeș și 
de succes și locuia într-un fel de conac pe insula Särö. Și totuși, 
se părea că nu totul fusese perfect. 

Simţi nevoia să-și limpezească gândurile și formă numărul 
surorii ei. 

— Dormeai? 

— Glumești? Adrian m-a ţinut trează de la trei noaptea și când 
a adormit și el, în sfârșit, pe la șase dimineaţa, s-a trezit Emma, 
care avea chef de joacă. 

— Și n-a putut și Lucas să-ţi dea o mână de ajutor? 

O tăcere de gheaţă se lăsă la celălalt capăt al firului, iar Erica 
se mușcă de limbă. 

— Are o ședință importantă azi și trebuie să fie odihnit. De 
asemenea, trece printr-o perioadă mai agitată la serviciu, 
compania are niște probleme. 

Vocea Annei deveni mai stridentă, iar Erica simţi un ton isteric 
în ea. Lucas avea întotdeauna o scuză la îndemână, iar Anna, 
pesemne, îl citase cuvânt cu cuvânt. Dacă nu era vorba de vreo 
ședință de mare însemnătate, atunci era stresat din cauza 
deciziilor importante pe care trebuia să le ia sau era la pământ 
cu nervii deoarece stresul de a fi, după cum spunea Lucas, un 
om de afaceri de succes era mare. Toată responsabilitatea în 
privinţa copiilor cădea astfel pe umerii Annei. Având un copil vioi 
de trei ani și un bebeluș de patru luni, Anna arăta, la 
înmormântarea părinţilor, cu zece ani mai în vârstă față de cei 
treizeci pe care îi avea. 

— Honey, don't touch that. 

— Sincer acum, nu crezi că ar fi timpul să vorbești cu Emma 
în suedeză? 

— Lucas e de părere că trebuie să vorbim engleză acasă. 
Spune că oricum ne vom muta înapoi la Londra până va începe 
cea mică școala. 

Erica era sătulă de fraze ca: „Lucas crede că, Lucas zice, 
Lucas e de părere că...” In ochii ei, cumnatul era exemplul 
perfect al unui nemernic de primă clasă. 

Anna îl întâlnise pe vremea când era au-pair la Londra și 
numaidecât a fost fascinată de complimentele ca la carte venite 

din partea brokerului de succes cu zece ani mai în vârstă decât 
ea, Lucas Maxwell. A renunțat la toate planurile sale de a studia 
la universitate și și-a dedicat în schimb viața încercării de a fi 
soţia perfectă. Problema era că Lucas era tot timpul nemulţumit, 
iar Anna, care încă din copilărie făcea întotdeauna ce avea chef, 
ajunsese în timpul anilor petrecuţi cu Lucas să-și șteargă 
complet propria personalitate. Până au venit copiii pe lume, 
Erica a sperat ca sora ei să devină rezonabilă, să-l părăsească 
pe Lucas și să înceapă să-și trăiască viaţa; însă după ce se 
născu Emma și apoi Adrian, fu silită să accepte că, din păcate, 
Lucas va continua să facă parte din familie. 

— De acord, hai să lasăm subiectul Lucas și concepţia lui 
despre creșterea copiilor. Ce au mai făcut drăgălașii mătușii de 
când nu i-am mai văzut? 

— Păi, ce fac ei de obicei, doar știi... Emma a avut o criză de 
nebunie ieri și a reușit să taie hăinuțe în valoare de o mică 
avere până să ajung eu la ea, iar Adrian a vomitat ori a ţipat 
neîncetat timp de trei zile. 

— Am impresia că ai nevoie să schimbi puţin aerul. N-ai putea 
să-i lași pe copii și să vii aici o săptămână? Aș avea nevoie de 
ajutorul tău ca să ne uităm la unele lucruri. Trebuie să ne 
apucăm și de acte în curând. 

— Da, ne-am gândit și noi să vorbim cu tine despre asta. 

Ca de obicei, când era obligată să se amestece într-o 
chestiune neplăcută, vocea Annei începu să tremure. Erica 
deveni brusc suspicioasă. Acest „noi” era de rău augur. Odată 
ce Lucas intra în joc, ceva îl avantaja pe el și îi dezavantaja pe 
toţi ceilalți. 

Erica așteptă ca Anna să continue. 

— Eu și cu Lucas ne gândim să ne mutăm înapoi la Londra 
imediat ce punem filiala din Suedia pe picioare și nu prea avem 
de gând să ne batem capul cu întreţinerea unei case aici. Nici tu 
nu ai vreun interes să întreţii o casă mare la ţară, vreau să spun 
fără familie și... 

Tăcerea era apăsătoare. 

— Ce vrei să spui? 

Erica își răsuci o șuviță din părul ei creț pe degetul arătător, 
un obicei pe care îl avea încă din copilărie atunci când era 
nervoasă. 

— Mda, Lucas crede că ar trebui să vindem casa. Nu avem 
posibilitatea s-o păstrăm. În plus, am vrea să cumpărăm o casă 
în Kensington când ne mutăm înapoi și chiar dacă Lucas câștigă 
foarte bine, banii din vânzare ar pica foarte bine. Vreau să zic, o 
casă pe coasta de vest cu aceleași condiţii s-ar ridica la câteva 
milioane. Nemţii sunt înnebuniţi după vedere la mare și după 
briză. 

Anna continuă expunându-și argumentele, dar Erica simţi că 
era destul și puse receptorul ușor în furcă exact în mijlocul unei 
propoziţii. Îi ajungea ca să-și alunge gândurile. 

Fusese întotdeauna mai mult ca o mamă pentru Anna, decât 
ca o soră mai mare. Încă de când erau mici o protejase și o 
apărase. Anna fusese un adevărat copil al naturii, o furtună care 
își urmărea instinctele fără să se gândească la consecinţe. Erica 
o salvase de mai multe ori din situaţiile dificile în care se 
amestecase. Lucas îi alungase spontaneitatea și bucuria de a 
trăi. Și tocmai din această cauză, Erica nu îl putea ierta. 

e 

În dimineaţa următoare, Ericăi i se părea ireal ceea ce trăise 
în ajun. Avusese un somn adânc, fără vise, dar cu toate astea se 
simţea de parcă n-ar fi închis un ochi. Era atât de obosită, încât 
o durea tot corpul. Îi chiorăiau matele puternic, dar, după ce 
aruncă o privire în frigider, își dădu seama că o plimbare până la 
magazinul Evei era necesară înainte să poată să mănânce ceva. 

Satul era pustiu, iar în piaţa Ingrid Bergman nu era nicio urmă 
din tarabele care stăteau acolo în timpul verii. Nu era ceaţă, iar 
Erica putea să vadă până la capul de pe insula Valön, care se 
contura la orizont și care, împreună cu Krâkholmen, forma o 
mică deschidere spre arhipelag. 

Abia după ce parcurse o bună parte din urcușul de pe dealul 
Galărbacken, zări pe cineva. Era o persoană pe care și-ar fi dorit 
să o evite și, instinctiv, căută o cale de scăpare. 

— Bună dimineaţa. 

Auzi vocea Elnei Persson ciripind cu îndrăzneală. 

— Nu-i micuța noastră scriitoare care se plimbă în soarele 
dimineţii? 

Erica oftă în sinea ei. 

— Da, m-am gândit să merg până la Eva să cumpăr ceva de 
mâncare. 

— Sărmana de tine, probabil că ești complet distrusă după 
oribila experienţă de ieri. 

Bărbia dublă a Elnei tremura de incitare, iar Erica avea 
impresia că semăna cu un porumbel gras. Pardesiul verzui îi 
acoperea corpul de la umeri până la picioare, dând impresia 
unei mase imense, fără formă. Işi ţinea poșeta cu amândouă 
mâinile, iar pe cap i se clătina o pălărie mică și disproporționată. 
Părea a fi din pâslă și avea o culoare verzuie, nedefinită. Elna 
avea ochii mici și vârâţi adânc într-un strat de grăsime 
protector. Acum se uitau cercetători spre Erica. Era evident că 
aștepta un răspuns. 

— Da, păi, n-a fost prea plăcut. 

Elna dădu din cap compătimitor. 

— Da, m-am întâlnit cu doamna Rosengren și ea mi-a spus că 
a văzut o ambulanţă și pe tine stând în faţa casei familiei 
Carlgren și imediat am înțeles că trebuie să se fi întâmplat ceva 
groaznic. Și mai târziu, după-amiază, când l-am sunat pe 
doctorul Jacobsson în altă problemă, desigur, am auzit de 
tragica întâmplare. Da, mi-a făcut o confidenţă, nu mai spun 
nimănui. Medicii au obligația de a păstra secretul profesional și 
așa ceva trebuie respectat. 

Dădu din cap sentenţios pentru a arăta cât de mult respecta 
obligaţia doctorului Jacobsson de a păstra secretul profesional. 

— Fată tânără... Nu poţi să nu te întrebi ce a putut să 
provoace această nenorocire. Mie personal mi s-a părut 
dintotdeauna prea încordată. O cunosc pe mama ei, Birgit, de 
mult timp - o persoană care a fost mereu cu nervii la pământ și 
asta se știe că este ereditar. Birgit a devenit și arogantă când 
Karl-Erik a fost numit director la Göteborg. Atunci Fjällbacka nu 
mai era de nasul lor. Nu, aveau nevoie de un oraș mare. la 
aminte, banii nu aduc fericirea. Dacă fetiţa ar fi crescut aici în 
loc să fie dezrădăcinată și mutată la oraș, cu siguranţă nu s-ar fi 
ajuns la așa ceva. De altfel, cred că au și trimis-o la o școală în 
Elveția și doar știm cum merg lucrurile acolo. Da, așa ceva te 
marchează pe viaţă, vezi bine. Până să se mute de aici era fetița 
cea mai fericită și plină de viaţă. Nu vă jucaţi voi împreună când 
eraţi mici? Da, eu cred că într-adevăr... 

Elna își continuă monologul, iar Erica, nevăzând altă cale de a 
ieși din încurcătură, începu să caute febril un motiv de a scăpa 

de conversaţia care lua forme din ce în ce mai neplăcute. Când 
Elna se opri din vorbit pentru a-și trage sufletul, Erica acţionă. 

— Mi-a făcut o deosebită plăcere să vorbim, dar acum trebuie 
să plec, din păcate. Sunt multe de făcut, după cum știți. 

Işi luă figura cea mai patetică, sperând s-o facă pe Elna să 
înţeleagă gestul. 

— Da, desigur, draga mea. Nu m-am gândit la asta. Trebuie 
să-ți fie atât de greu, punând la socoteală și drama din propria 
ta familie. lartă necuviinţa unei femei bătrâne. 

Acum Elnei aproape că îi curgeau lacrimile, iar Erica dădu 
amabilă din cap, grăbindu-se să-și ia la revedere. Își continuă 
plimbarea către magazinul Evei, oftând ușurată și rugându-se să 
nu mai întâlnească și alte doamne curioase. 

Dar nu avu noroc. Mai mulți locuitori exaltaţi din Fjällbacka o 
luară la întrebări, iar ea nu mai îndrăzni să respire normal până 
nu-și văzu casa în faţa ochilor. Dar o vorbă auzită îi rămase în 
minte. Părinţii lui Alex ajunseseră în Fjällbacka târziu în ajun și 
stăteau la sora lui Birgit. 

Erica puse pungile cu mâncare pe masa din bucătărie și 
începu să le sorteze. Pungile nu erau atât de pline cu lucruri 
sănătoase așa cum plănuise înainte să intre în magazin, deși 
avusese cele mai bune intenții. Dar dacă într-o zi dezolantă ca 
asta nu-și putea permite câteva dulciuri, atunci când? Ca un 
făcut, matele îi chiorăiră, iar ea puse pe o farfurie două chifle cu 
scorţișoară care echivalau cam cu douăsprezece puncte roșii din 
dieta Weight Watchers, pe care le servi împreună cu o ceașcă 
de cafea. 

Era un sentiment plăcut să stai și să admiri peisajul cunoscut 
de afară pe fereastră, însă nu se putea obișnui cu liniștea din 
casă. Mai fusese ea singură acasă și altă dată, dar acum nu era 
același lucru. Atunci simţea o prezenţă, certitudinea că cineva 
putea intra pe ușă în orice moment. Acum avea sentimentul că 
sufletul casei dispăruse cu totul. 

La fereastră era pipa tatii, care parcă aștepta să fie încărcată 
cu tabac. Mirosul încă se mai simţea în bucătărie, dar Ericăi i se 
părea că devenea mai slab pe zi ce trecea. 

lubise dintotdeauna mirosul de tabac al pipei. Când era mică 
stătea adesea pe genunchii tatii și închidea ochii, întorcându-și 
capul spre pieptul lui. Fumul se impregnase în toate hainele lui 
și reprezenta siguranţa în viața ei de copil. 

Relația Ericăi cu mama ei era infinit mai complicată. Nu-și 
amintea nici măcar o ocazie din copilărie când mama să-i fi 
arătat vreun gest de afecţiune, o îmbrăţișare, o mângâiere, un 
cuvânt de încurajare. Elsy Falck fusese o femeie aspră și 
hotărâtă, care ţinuse casa într-o ordine impecabilă, dar care nu 
își permisese niciodată să se bucure de ceva în viaţă. Era foarte 
credincioasă și, ca majoritatea locuitorilor de pe coastă din 
Bohuslän, crescuse într-o societate care încă mai era 
caracterizată de doctrinele pastorului Schartau. Încă din 
copilărie învățase că viaţa trebuie să fie o lungă suferinţă și că 
recompensa îţi va fi dată în viaţa de apoi. Erica se întreba 
deseori ce văzuse tatăl ei la Elsy, el, care avea o natură jovială 
și simțul umorului și, în timpul unei certe, i-a pus această 
întrebare. El nu s-a supărat. S-a așezat și și-a pus braţul pe 
umerii ei, apoi i-a spus să nu-și mai judece mama așa de aspru. 
Unii oameni își arată sentimentele mai greu, îi explica el în timp 
ce îi mângâia obrajii care încă erau roșii de furie. Dar ea nu-l 
ascultase și credea neîncetat că el încerca să acopere ceea ce 
pentru Erica era evident: mama ei nu o iubise niciodată, iar 
această povară trebuia dusă tot restul vieţii. 

Erica se hotărî să-și urmeze instinctul și să-i viziteze pe 
părinţii Alexandrei. Nu e ușor să-ţi pierzi un părinte, dar este 
oarecum legea naturii. Să-ţi pierzi un copil trebuie să fie 
îngrozitor. Ba, mai mult, ea și Alexandra fuseseră atât de 
apropiate, cum numai cele mai bune prietene pot fi. Asta, ce e 
drept, se întâmplase cu douăzeci și cinci de ani în urmă, dar o 
mare parte dintre amintirile ei luminoase din copilărie erau în 
mod intim legate de Alex și de familia sa. 

(J 

Casa părea abandonată. Mătușa Alexandrei și unchiul din 
partea mamei locuiau pe Tallgatan, la jumătatea drumului dintre 
centrul localităţii Fjällbacka și campingul din Sălvik. Casa se afla 
pe un deal, iar grădina se înclina către drum, pe partea care 
dădea spre apă. Ușa principală se afla în spatele casei, iar Erica 
ezită înainte de a apăsa pe sonerie. Sunetul reverberă, apoi se 
lăsă o tăcere totală. Nici cel mai mic zgomot nu se auzea 
dinăuntru. Era cât pe ce să se întoarcă și să plece, când ușa se 
deschise încetișor. 

— Da? 

— Bună ziua, sunt Erica Falck. Eu am fost cea care... 

Lăsă restul propoziției în aer. Se simţea caraghioasă pentru că 
se prezentase așa de ceremonios. Mătușa lui Alex, Ulla Persson, 
știa foarte bine cine este ea. Mama Ericăi și Ulla fuseseră active 
în asociaţia bisericii mulţi ani, iar câteodată, duminica, Ulla o 
însoțea acasă să bea o cafea împreună. 

Se dădu la o parte și o lăsă pe Erica să intre în hol. Niciun bec 
nu era aprins. Intr-adevăr, avea să se facă seară abia peste 
câteva ore, dar după-amiaza era deja pe trecute și umbrele 
nopţii puneau stăpânire pe casă. Din camera aflată în capătul 
holului se auzeau plânsete înăbușite. Erica își scoase pantofii și 
pardesiul. Își dădu seama că se mișca în cea mai mare liniște și 
cu cea mai mare atenţie, fiindcă atmosfera casei îi impunea 
asta. Ulla se duse în bucătărie și o lăsă pe Erica să intre singură 
în cameră. Când ajunse acolo, plânsetele se opriră. Pe o 
canapea din faţa unei ferestre uriașe stăteau Birgit și Karl-Erik 
Carlgren, strâns îmbrăţișaţi. Amândoi aveau feţele ude și 
brăzdate de lacrimi, iar Erica se simţi de parcă era un intrus într- 
o sferă privată. Un loc pe care poate n-ar fi trebuit să îl 
invadeze. Dar era prea târziu să se mai răzgândească acum. 

Se așeză cu grijă pe canapeaua din faţa lor și își lăsă mâinile 
pe genunchi. De când intrase în cameră, nimeni nu scosese 
niciun cuvânt. 

— Cum era? 

La început, Erica nu înțelese întrebarea lui Birgit. Vocea-i era 
ca de copil. Nu știu ce să răspundă. 

— Singură, zise ea într-un final, dar regretă cuvântul 
numaidecât. N-am vrut să spun... 

Restul propoziției nu se mai auzi, fiind înghiţit de tăcere. 

— Nu s-a sinucis! 

Vocea lui Birgit păru deodată puternică și sigură pe sine. Karl- 
Erik o ţinea de mână, dând din cap aprobator. Observară 
probabil expresia sceptică a Ericăi, pentru că Birgit repetă: 

— Nu s-a sinucis! O cunosc mai bine decât oricine și știu că 
niciodată n-ar fi putut să se sinucidă. N-ar fi avut niciodată 
curajul să o facă! Și tu trebuie să știi asta. Și tu ai cunoscut-o! 

Dădea să se ridice la fiecare silabă, iar Erica zări o licărire în 
ochii ei. Birgit își strângea mâinile și le deschidea spasmodic, în 
mod repetat, uitându-se drept în ochii Ericăi, până când una 
dintre ele trebui să-și întoarcă privirea. Erica renunţă prima. 

începu să se uite prin cameră, pentru a evita expresia 
îndurerată a mamei Alexandrei. 

Camera era confortabilă, dar mult prea decorată pentru 
gustul Ericăi. Perdelele aveau falduri bogate, care cădeau 
artistic pe podea și se asortau cu pernele înflorate ale canapelei. 
În fiecare locșor găseai câte un obiect decorativ. Vase sculptate 
din lemn, înconjurate cu panglici brodate cu cruciulițe, 
împărțeau camera cu figurine din porțelan reprezentând căţei 
cu ochii veșnic umezi. Ceea ce înfrumuseţa camera era 
fereastra panoramică prin care se vedea un peisaj fantastic. 
Erica își dorea să înghețe acel moment și să se uite în 
continuare pe fereastră în loc să ia parte la amărăciunea acelor 
oameni. În schimb, își mută privirea înapoi către soţii Carlgren. 

— Birgit, sincer... nu știu. Au trecut douăzeci și cinci de ani de 
când eu și Alexandra am fost prietene. Nu știu, de fapt, ce fel de 
persoană a fost. Câteodată nu cunoști un om atât de bine 
precum crezi. 

Erica auzi cât de jalnic sunau propriile cuvinte care ricoșau 
parcă în perete. De data aceasta luă cuvântul Karl-Erik. Se 
eliberă din strânsoarea puternică a lui Birgit și se aplecă în faţă 
ca și cum ar fi vrut să se asigure că Erica nu pierdea niciun 
cuvânt din ce urma el să spună. 

— Știu că sună de parcă am vrea să negăm ceea ce s-a 
întâmplat și de parcă n-am fi în toate minţile. Dar chiar dacă 
Alex s-ar fi sinucis din cine știe ce motiv, nu ar fi făcut-o 
niciodată și, repet, niciodată în acest fel! Tu îţi aduci bine 
aminte cât de înspăimântată era Alex la vederea sângelui. Dacă 
se tăia puţin, devenea isterică până când i se punea un plasture 
pe tăietură. Ba chiar și leșina când vedea sânge. De aceea sunt 
absolut sigur că ar fi ales mai degrabă somniferele. Este absolut 
imposibil ca Alex să fi fost în stare să ia o lamă de ras și să se 
taie singură, mai întâi pe un braţ și apoi pe celălalt. Ceea ce 
spune soţia mea e adevărat: Alex era fragilă. Nu era o persoană 
curajoasă. E nevoie de multă forţă interioară pentru a putea 
face pasul ăsta. Ea nu avea această forță. 

Vocea lui era insistentă și, deși era în continuare convinsă că 
asculta doi oameni profund disperaţi, Erica intrase la bănuieli. 
Acum când se gândea, ceva nu fusese în regulă când intrase în 
baie ieri-dimineaţă. Sigur că găsirea unui cadavru nu a fost 
niciodată un lucru normal, dar era ceva în atmosfera din baie 

care nu ar fi trebuit să fie acolo. O prezenţă, o umbră. Asta era 
cea mai bună descriere pe care putu s-o găsească. Incă era de 
părere că ceva o împinsese pe Alexandra Wijkner să se sinucidă, 
dar nici nu putea să nege că certitudinea încăpăţânată a soţilor 
Carlgren îi trezise într-adevăr anumite suspiciuni. 

Îi trecu prin minte cât de bine începuse să semene Alex cu 
mama ei la înfățișare. Birgit Carlgren era minionă și slăbuță, cu 
același păr blond-deschis precum fiica ei, dar, spre deosebire de 
coama lungă a lui Alex, ea purta o tunsoare băiețească. Acum 
era îmbrăcată complet în negru și, în ciuda suferinţei, încă părea 
conștientă de efectul pe care îl declanșa contrastul dintre negru 
și albul pielii. Mici gesturi îi trădau vanitatea. O mână trecută 
prin păr cu afectare, o aranjare a gulerului. Erica își amintea 
cum, la vârsta de opt ani, vedea garderoba ei ca pe o peșteră a 
lui Ali Baba, iar cutia cu bijuterii părea paradisul pe pământ. 

Pe lângă ea, soţul ei avea un aer foarte banal. Departe de a fi 
lipsit de farmec, el era pur și simplu neînsemnat. Avea o figură 
alungită, brăzdată de riduri, iar chelia îi acaparase vârful 
capului. Deși era și el îmbrăcat complet în negru, spre deosebire 
de soţia sa, asta îl făcea și mai fad. Erica simţi că era momentul 
să plece. Se întreba ce rost a avut să-i viziteze. 

Se ridică și același lucru îl făcură și soţii Carlgren. Birgit se 
uită poruncitor la soțul ei, îndemnându-l cu privirea să spună 
ceva, evident ceva ce ei discutaseră deja înainte să vină Erica. 

— Ne-am dori să scrii un articol în memoria lui Alex. Să fie 
publicat în ziarul Bohusläningen. Despre viaţa ei, visele și 
moartea ei. O cronică a vieții ei și a persoanei care a fost ar 
însemna foarte mult pentru mine și Birgit. 

— Dar nu vreţi mai bine un articol în ziarul Göteborgsposten? 
Doar a locuit în Göteborg. Și voi la fel. 

— Fjällbacka a fost și va fi întotdeauna casa noastră. Și 
același lucru este valabil și pentru Alex. Poţi să vorbești mai 
întâi cu soţul ei, Henrik. Noi am discutat cu el și se va pune la 
dispoziția ta. Toate cheltuielile vor fi suportate de noi, 
bineînţeles. 

Acestea fiind spuse, discuţia păru încheiată. Fără să accepte, 
de fapt, misiunea, Erica se văzu afară pe scări cu numărul de 
telefon și adresa lui Henrik Wijkner în mână când ușa se închise 
în spatele ei. Chiar dacă, sincer vorbind, nu ar fi vrut să-și 
asume această răspundere, un gând luă naștere în mintea ei de 

scriitoare. Erica îl alungă și se simţi rău pentru că avusese acest 
gând, dar era unul puternic și nu se lăsa alungat. Ideea pe care 
o avea de foarte mult timp de a scrie o carte era acum atât de 
ușor de pus în practică. O poveste despre drumul unui om către 
destinul său. O explicaţie a ceea ce a putut să împingă o femeie 
tânără, frumoasă și în mod vizibil privilegiată către sinucidere. 
Da, desigur, fără să folosească numele lui Alex, dar o poveste 
bazată pe ceea ce ar fi putut afla despre drumul ei către 
moarte. Erica publicase până în acel moment patru cărţi, dar 
toate erau biografii ale unor scriitoare. Nu avusese curajul să 
creeze povești proprii, dar știa că avea idei care așteptau să fie 
puse pe hârtie. Poate că acest eveniment avea să-i dea 
imboldul, inspiraţia pe care o aștepta. Faptul că o cunoscuse pe 
Alex era doar un avantaj. 

Femeia din ea se simţea încurcată de acest gând, dar 
scriitoarea ţipa de fericire. 

e 

Pensula picta dungi late roșii pe pânză. Începu să picteze din 
zori, iar acum, pentru prima oară după multe ore de lucrat, făcu 
un pas în spate pentru a admira ceea ce crease. Pentru un ochi 
de începător erau doar câmpuri roșii, oranj și galbene, împărțite 
neregulat pe pânza mare. El vedea degradare și resemnare, 
exprimate prin nuanțele pasiunii. 

Picta întotdeauna cu aceleași culori. Trecutul lui urla 
batjocoritor din pânză și el începu să picteze din ce în ce mai 
frenetic. 

După încă o oră, consideră că e timpul pentru prima și 
binemeritata bere. Luă doza care era cea mai aproape de el și 
ignoră faptul că scuturase scrumul în ea cu o noapte înainte. 
Scrumul i se lipi de buze, dar continuă să bea cu lăcomie din 
doza de bere deschisă și o aruncă pe podea după ce înghiţi 
ultima picătură. 

Chiloţii, singurul articol de îmbrăcăminte pe care îl avea pe el, 
erau galbeni în față - de bere sau de urină uscată. Cel mai 
probabil un amestec din amândouă. Părul slinos îi atârna puţin 
peste umeri, iar pieptul îi era livid și scofâlcit. Anders Nilsson 
era, în ansamblu, o epavă, însă tabloul ce stătea pe șevalet 
arăta un talent ce contrasta puternic cu propria degradare a 
artistului. 

Se așeză pe podea și se rezemă de peretele din faţa tabloului. 
Lângă el se afla o cutie de bere nedeschisă, iar zgomotul pe 
care aceasta îl făcu când o deschise îi produse plăcere. Culorile 
agresive ţipătoare îi aduceau aminte de lucruri pe care 
încercase aproape toată viaţa să le uite. De ce dracu' să strice 
tot acum? De ce ea nu putea să lase lucrurile așa cum erau? 
Curva egoistă, se gândește doar la ea. Rece și inocentă ca o 
prințesă afurisită. Dar el știa ce se găsește sub suprafaţă. Erau 
de aceeași teapă. Anii de chin petrecuți împreună le sudaseră 
relaţia și deodată ea își imagina că poate să schimbe ordinea 
lucrurilor. 

— La dracu’. 

Urlă și aruncă doza de bere, pe jumătate plină, drept în pânza 
pictată. Aceasta nu se rupse, ceea ce îl înfurie și mai tare, ci 
doar se clătină, iar doza de bere căzu pe podea. Lichidul 
împroșcă pictura, iar culorile - roșu, portocaliu și galben - 
începură să curgă și să se amestece, formând nuanţe noi. 
Contemplă efectul cu satisfacție. 

Incă nu se trezise bine după beţia lungă de cu o seară înainte, 
iar berea începu să-și facă repede efectul, chiar și după mulţi 
ani de antrenament la băutură. Ușor-ușor, se cufundă în ceața 
bine cunoscută, mirosul de vomă cuprinzându-i nările. 

e 

Avea propria ei cheie de la apartament. Își uscă bine pantofii 
în hol, deși știa că era în zadar. Era mai curat afară decât în 
casă. Puse pungile cu mâncare jos și își agăță frumos pardesiul 
pe un umeraș. Nu avea niciun rost să strige. Probabil ca deja 
adormise. 

Pe partea stângă, cum veneai din hol, se afla bucătăria și era 
în aceeași stare deplorabilă ca de obicei. Vase nespălate de mai 
multe săptămâni se adunaseră nu numai în chiuvetă, dar și pe 
scaune, pe masă și chiar și pe podea. Mucuri de ţigară, cutii de 
bere și sticle goale zăceau peste tot. 

Deschise ușa frigiderului pentru a pune mâncarea înăuntru și 
observă că era gol-goluţ. Câteva clipe mai târziu îl umplu, după 
care stătu puţin nemișcată ca să-și recapete puterile. 

Apartamentul era de fapt o mică garsonieră, iar sufrageria și 
dormitorul erau una și aceeași cameră. Cele câteva piese de 
mobilier fuseseră alese de ea, dar nu putuse să contribuie cu 
mai mult, astfel că în cameră domina doar șevaletul cel mare 

din faţa ferestrei. Într-un colţ zăcea aruncată o saltea veche și 
zdrenţuită. Nu își permisese niciodată să-i cumpere un pat 
adevărat. 

La început încercase să îl ajute atât cu propria lui igienă, cât 
și cu ordinea în casă. Curăţa, strângea, îi spăla hainele și nu de 
puţine ori îl spăla și pe el. Atunci încă mai spera că lucrurile 
aveau să se schimbe, că tot greul avea să dispară de la sine. 
Trecuseră mulţi ani de atunci. Undeva, pe parcurs, nu mai 
avusese forța necesară să continue. Acum se mulțumea să vadă 
că cel puţin avea ce să mănânce. 

Spera ca puterile să o mai ţină încă multă vreme. Mustrările 
de conștiință apăsau greu pe umerii ei. Când stătea în genunchi 
și îi ștergea voma de pe podea simțea uneori că plătise 
îndeajuns. Acum însă își ducea povara cu resemnare. 

II privi cum stătea acolo, trântit lângă perete. O epavă urât 
mirositoare, dar cu un talent nemaipomenit ascuns sub 
aparenţa lui murdară. De nenumărate ori se întrebase cum ar fi 
fost dacă ar fi făcut o altă alegere în acea zi. Timp de douăzeci 
și cinci de ani, s-a întrebat mereu cum ar fi fost viaţa ei dacă ar 
fi acţionat diferit. Douăzeci și cinci de ani înseamnă mult timp 
de gândire. 

Câteodată îl lăsa să zacă pe podea atunci când pleca. Azi însă 
n-o făcu. Frigul de afară pătrundea înăuntru, iar podeaua se 
simțea rece ca gheaţa prin dresul ei subțire. li ridică un braţ 
care îi atârna moale într-o parte. El nu avu nicio reacţie. Trăgând 
cu ambele mâini de încheietura lui, îl urni spre saltea. Incercă 
să-l rostogolească și aproape că o trecu un fior de scârbă când 
își apăsă mâinile pe carnea flască a mijlocului. După câteva 
cascadorii reuși să îl ridice pe saltea, iar în lipsa unei pături îi 
aduse haina din hol și o întinse peste el. Efortul o făcu să gâfâie 
și se așeză. Fără forța din braţe, adunată în atâţia ani de făcut 
curățenie, nu ar fi fost în stare de un asemenea efort, la vârsta 
ei. Se îngrijora pentru ziua când nu va mai avea puterea fizică 
necesară pentru toate astea. 

O șuviţă din părul gras îi căzuse bărbatului peste faţă, iar ea i- 
o dădu tandru la o parte cu degetul arătător. Viaţa nu fusese 
așa cum sperase ea pentru niciunul din ei, dar de acum înainte 
era hotărâtă să încerce să păstreze ce mai rămăsese din relaţia 
lor. 

Oamenii întorceau privirea când o întâlneau pe stradă, dar nu 
destul de repede încât să nu apuce să vadă compătimirea din 
ochii lor. Pe Anders îl cunoștea multă lume din sat ca pe un cal 
breaz - făcea parte din rândul alcoolicilor locali. Câteodată, beat 
fiind, își târșâia picioarele instabile și striga injurii tuturor 
oamenilor pe care îi întâlnea. El era disprețuit, iar ea avea parte 
de simpatie. De fapt, ar fi trebuit să fie invers. Ea merita să fie 
disprețuită, iar Anders să aibă parte de simpatie. Din cauza 
slăbiciunii ei ajunsese el așa. Dar de acum nu va mai fi niciodată 
slabă. 

Rămase la el câteva ore, timp în care îl mângâie pe frunte. 
Din când în când, Anders tresărea în starea sa de inconștienţă, 
dar se calma sub mângâierile ei. Afară viaţa își continua cursul, 
dar înăuntru, în încăpere, timpul se oprise. 

e 

Ziua de luni veni cu temperaturi cu plus și cu nori grei de 
ploaie. Erica fusese întotdeauna o şoferiță prudentă, dar acum 
încetinise și mai mult pentru mai multă siguranță în caz că ar fi 
derapat. Șofatul nu era punctul ei forte, dar prefera solitudinea 
unei mașini în locul aglomerației din autobuzul de pe E6 sau din 
trenul expres. 

După ce viră la dreapta spre autostradă, starea drumului 
deveni mai bună și Erica îndrăzni să accelereze puţin. Urma să 
se întâlnească cu Henrik Wijkner la ora 12, dar plecase devreme 
din Fjällbacka și avea destul timp la dispoziţie pentru a ajunge la 
Goteborg. 

Pentru prima oară de când o văzuse pe Alex în baia îngheţată, 
Erica se gândi la discuţia cu Anna. Incă nu-și putea imagina că 
Anna chiar ar face demersurile pentru a vinde casa. Era totuși 
casa în care copilăriseră, iar părinţii lor ar fi fost disperaţi dacă 
ar fi știut. Nimic nu mai era surprinzător când Lucas era 
amestecat. Într-un fel, se așteptase la asta, știind ce persoană 
fără scrupule era Lucas. Însă întrecuse orice măsură. 

Ei bine, înainte să înceapă să se îngrijoreze serios pentru 
casă, trebuia să știe care era poziţia ei din punct de vedere 
juridic. Fără a cunoaște acest lucru, refuza să se lase învinsă de 
ultima născocire a lui Lucas. Acum dorea să se concentreze 
asupra discuţiei pe care urma să o aibă cu soțul lui Alex. 

Henrik Wijkner păruse o persoană plăcută la telefon și știa 
despre ce era vorba încă dinainte ca ea să-l sune. Sigur, putea 

să vină și să-i pună întrebări despre Alexandra dacă acest articol 
era cu adevărat important pentru părinţii ei. 

Era nerăbdătoare să vadă casa în care locuise Alexandra, 
chiar dacă nu o atrăgea prea mult perspectiva de a se confrunta 
cu durerea unei alte persoane. Întâlnirea cu părinţii lui Alex 
fusese sfâșietoare. În calitate de scriitoare, prefera să 
contemple realitatea de la distanță. In același timp, avea șansa 
să-și facă o primă impresie despre cum era Alex la vârsta 
maturității. 

Erica și Alex fuseseră nedespărțite încă din prima zi de școală. 
Erica devenise extrem de mândră când Alex a ales-o drept 
prietenă, pentru că aceasta era ca un magnet pentru toți cei 
aflaţi în preajma sa. Toţi o voiau aproape de ei, iar ea nu-și 
dădea deloc seama cât era de populară. Era retrasă într-un fel 
care arăta o siguranţă de sine despre care Erica, adult fiind, 
înţelese că fusese neobișnuită la un copil. Totuși, se arătase 
deschisă, generoasă și inimoasă și, în ciuda faptului că era mai 
retrasă, nu păruse deloc să sufere de timiditate. Alex o alesese 
pe Erica să-i fie prietenă. Erica nu ar fi îndrăznit vreodată să se 
apropie de ea din proprie iniţiativă. Fuseseră nedespărţite până 
în ultimul an, când Alex se mută și dispăru cu totul din viaţa ei. 
Alex se distanţă din ce în ce mai mult, iar Erica petrecea ore în 
șir în camera ei suferind după prietenia lor. Intr-o zi, când Erica 
sună la ușa casei lui Alex, nu răspunse nimeni. Douăzeci și cinci 
de ani mai târziu, Erica își aminti în detaliu durerea pe care o 
simţise atunci când înţelesese că Alex se mutase fără să-i spună 
nimic și fără să-și ia rămas-bun. Nici în ziua de azi nu știa ce se 
întâmplase atunci, dar, din perspectiva unui copil, luase vina 
asupra ei și considerase că Alex nu mai avusese chef de ea. 

Erica se orientă cu greu în Göteborg spre direcția Särö. 
Cunoștea bine orașul pentru că studiase acolo patru ani, dar la 
vremea aceea nu avea mașină, astfel că Göteborg rămânea în 
privinţa asta o pată albă pe hartă. Dacă ar fi mers cu bicicleta, i- 
ar fi fost mult mai ușor să se orienteze. Goteborg-ul era un 
coșmar pentru șoferii fără experienţă: avea străzi cu sens unic, 
intersecții aglomerate și tramvaie zgomotoase care veneau din 
toate direcţiile. Mai mult, Erica avea impresia că toate drumurile 
duceau către Hisingen. Dacă greșeai ieșirea, ajungeai imediat 
acolo. 

Indicaţiile pe care le primise de la Henrik erau clare, așa că 
găsi drumul bun din prima încercare și reuși astfel să evite 
Hisingen. 

Casa îi întrecu toate așteptările. O vilă enormă, albă, de la 
începutul secolului XIX, cu vedere la mare și cu foișor, evocând 
seninătatea și căldura serilor de vară. Grădina, care era 
acoperită de un veșmânt gros de zăpadă, era bine proporționată 
și în mod evident avea parte de îngrijirea unui grădinar 
competent. 

Străbătu o alee cu sălcii și intră pe o poartă înaltă, ajungând 
pe pietrișul din fața casei, unde niște scări de piatră duceau 
către o ușă solidă de stejar. Nu avea sonerie modernă, ci un 
frumos inel de metal. Erica bătu cu el în ușa care se deschise 
numaidecât. Aproape că se aștepta să fie întâmpinată de o 
servitoare cu șorţ; scrobit și bonetă, însă o preluă un bărbat care 
trebuia să fie Henrik Wijkner. Arăta al naibii de bine, iar Erica se 
bucură că își dăduse silința, mai mult decât de obicei, să se 
aranjeze înainte să plece de acasă. 

Păși într-un hol enorm, constatând imediat că era mai mare 
decât apartamentul ei din Stockholm. 

— Erica Falck. 

— Henrik Wijkner. Ne-am întâlnit astă-vară, dacă îmi amintesc 
bine. La cafeneaua din piaţa Ingrid Bergman. 

— La cafeneaua Bryggan. Da, așa e. Parcă a trecut o 
eternitate de astă-vară. Mai ales dacă te gândești la ce s-a 
întâmplat acum. 

Henrik murmură ceva politicos. O ajută să-și scoată haina și îi 
arătă drumul către un salon de la capătul holului. Se așeză cu 
mare grijă pe o canapea pe care, având cunoștințe limitate 
despre antichităţi, o putu identifica doar ca fiind o canapea 
foarte veche și probabil foarte valoroasă. Acceptă cu plăcere 
cafeaua oferită de Henrik. In timp ce Henrik făcea cafeaua și 
vorbeau despre vremea mizerabilă de afară, Erica îl privi pe 
furiș și constată că nu părea chiar așa de trist, dar știa că asta 
nu însemna neapărat ceva. Oamenii își arată suferinţa în moduri 
diferite. 

Purta pantaloni Chinos perfect călcaţi și o cămaşă Ralph 
Lauren de culoare albastră. Părul era brunet, tuns elegant, dar 
fără să pară foarte aranjat. Avea ochii căprui-închis, ceea ce îi 
dădea o alură sudică. Ea prefera bărbaţii cu un aspect mai 

neglijent, dar nu putea să nu remarce atracţia pe care o exercita 
acest bărbat care arăta ca dintr-o revistă de modă pentru 
bărbaţi. Henrik și Alex trebuie să fi fost un cuplu tare frumos. 

— Aveţi o casă extraordinar de frumoasă! 

— Mulţumesc. Eu sunt a patra generaţie Wijkner care 
locuiește aici. Stră-străbunicul meu a construit-o la începutul 
secolului și a rămas a familiei de atunci. Dacă ar putea vorbi 
acești pereţi... 

Arătă cu mâna prin cameră și zâmbi spre Erica. 

— Da, trebuie să fie minunat să ai istoria familiei în jurul tău. 

— Da și nu. Implică de asemenea și o mare responsabilitate: 
de a lua-o pe urmele tatălui și așa mai departe. 

Râse încetișor, iar Erica se gândi că nu arăta prea împovărat 
de responsabilitate. Erica simțea că nu-și găsea locul în 
încăperea aceea elegantă și degeaba se strădui să-și găsească o 
poziţie confortabilă pe canapeaua frumoasă, dar spartană. În 
cele din urmă, se așeză pe colţul canapelei și sorbi cu grijă din 
cafeaua servită în cești Mocca. Fu tentată să-și ridice degetul 
mic, dar rezistă impulsului. Ceștile erau făcute pentru a ridica 
degetul mic, dar se gândi că ar fi părut mai degrabă comică 
decât experimentată în arta cafelei. Pentru o clipă, în sinea ei se 
dădu o luptă când văzu farfuria cu prăjiturele pe masă, dar 
pierdu în favoarea unei felii groase de chec. Aproximativ zece 
puncte roșii în dieta Weight Watchers. 

— Alex iubea casa asta. 

Erica se tot gândise cum să aducă vorba despre adevăratul 
motiv pentru care se afla acolo și se bucură când Henrik fu cel 
care începu să vorbească despre Alexandra. 

— Cât timp aţi locuit împreună aici? 

— De când ne-am căsătorit. De cincisprezece ani. Ne-am 
întâlnit pe când studiam amândoi la Paris. Ea studia istoria artei, 
iar eu încercam să acumulez cât mai multe cunoștințe despre 
economia lumii pentru a putea să conduc cât de cât cum trebuie 
imperiul familiei. 

Erica se îndoia puternic că Henrik Wijkner făcea vreodată 
ceva doar cât de cât. 

— Imediat după nuntă ne-am întors în Suedia, în această 
casă. Părinţii mei muriseră amândoi, iar casa ajunsese, în cei 
câţiva ani cât am fost plecat în străinătate, într-o stare din ce în 
ce mai rea, dar Alex s-a apucat imediat s-o renoveze. Voia ca 

totul să fie perfect. Fiecare detaliu din casă, fiecare bucăţică de 
tapet, mobila și covoarele sunt fie piesele originale din casă de 
când aceasta a fost construită, piese care au fost restaurate 
pentru a li se reda înfățișarea iniţială, fie obiecte cumpărate de 
Alex. Nici nu știu cât de multe anticariate a vizitat pentru a găsi 
exact aceleași obiecte care erau aici pe vremea stră- 
străbunicului. A avut multe fotografii care s-o ajute, iar 
rezultatul este fantastic. În același timp, se mai ocupa și cu 
înfiinţarea propriei galerii de artă și chiar nu înțeleg cum s-a 
descurcat cu toate. 

— Cum era Alex ca persoană? 

Henrik se gândi o vreme până să răspundă. 

— Frumoasă, calmă, perfecţionistă până la extrem. Celor care 
nu o cunoșteau ar fi putut să le pară arogantă, dar asta era din 
pricina faptului că nu se apropia de la început de oameni. Alex a 
fost un om pentru care trebuia să te lupti. 

Erica știa bine ce voia el să spună. Farmecul enigmatic al lui 
Alex a făcut să fie considerată, încă din copilărie, o încrezută, 
chiar de către fetele care mai târziu se băteau pentru a prinde 
un loc lângă ea. 

— Cum adică? 

Voia să audă explicaţia lui. 

Henrik se uită afară pe fereastră; pentru prima oară de când 
pășise în casa Wijkner, Ericăi i se păru că deosebește un 
sentiment în spatele măștii șarmante pe care acesta o afișa. 

— Își urma întotdeauna drumul. Nu-i păsa de restul oamenilor 
și asta nu din răutate, ci din necesitate. Alex n-avea pic de 
răutate. Pentru soția mea, cel mai important lucru era să nu fie 
rănită. Restul, celelalte sentimente erau lăsate deoparte pentru 
acest scop, dar dacă nu deschizi nimănui de teamă să nu fie 
vreun dușman, riști să lași afară și prietenii. 

Henrik tăcu. Apoi se uită la Erica. 

— Mi-a vorbit despre tine. 

Erica nu-și putu ascunde uimirea. Felul în care prietenia lor se 
terminase o făcuse să creadă că Alex îi întorsese spatele și că 
nu se mai gândise niciodată la ea. 

— De un lucru spus de ea îmi aduc în mod special aminte. Mi- 
a zis că tu ai fost ultima prietenă adevărată pe care a avut-o. 
„Ultima prietenie curată”. Exact așa a spus. Un fel ciudat de ate 
exprima, aș zice eu, dar apoi n-a mai pomenit nimic de asta, iar 


VP - 25 


eu învățasem deja că nu trebuie să o sâcâi cu întrebările. De 
aceea îţi spun ţie lucruri despre Alex pe care nu le-am mai spus 
nimănui. Ceva îmi spune că, în ciuda anilor mulţi care v-au 
despărţit, tu ai avut întotdeauna un loc special în inima soţiei 
mele. 

— Ai iubit-o? 

— Mai mult decât orice. Alexandra era viaţa mea. Tot ce 
făceam, tot ce spuneam, totul avea legătură cu ea. Ironia însă a 
făcut ca ea nici să nu observe asta. Dacă m-ar fi lăsat să mă 
apropii mai mult de ea, azi nu ar mai fi fost moartă. Avea 
răspunsul chiar în faţa ei, dar nu îndrăznea să-l caute. Lașitatea 
și curajul se îmbinau într-un mod straniu la soția mea. 

— Birgit și Karl-Erik nu cred că s-a sinucis. 

— Da, știu. Au impresia că și eu văd la fel lucrurile, dar, sincer 
să fiu, nu știu ce să mai cred. Am trăit cu ea mai bine de 
cincisprezece ani, dar n-am ajuns s-o cunosc. 

Tonul lui era în continuare sec și neutru. Ar fi putut foarte bine 
să prezinte vremea, dar Erica înțelese că, în cazul lui Henrik, 
prima impresie era înșelătoare. El suferea enorm, numai că nu 
lăsa să se vadă, ca în cazul lui Birgit și al lui Karl-Erik. Poate din 
proprie experiență, Erica înţelesese instinctiv că nu era vorba 
numai de durerea pierderii soţiei lui, ci mai degrabă de 
imposibilitatea de a o mai face să îl iubească așa cum o iubise 
el. Era un sentiment pe care Erica îl cunoștea bine. 

— De ce îi era frică? 

— E o întrebare la care m-am gândit de o mie de ori. Nu știu. 
Cum încercam să aduc vorba despre asta, ea se închidea 
imediat în sine și nu reușeam niciodată să pătrund în sufletul ei. 
Era ca și cum ar fi avut un secret pe care nu-l putea împărtăși 
nimănui. Sună ciudat? Cum nu știu ce anume tăinuia, nu pot să 
răspund dacă s-a sinucis sau nu. 

— Ce relaţie avea cu părinţii și sora ei? 

— Ei bine, cum s-o descriu? 

Se gândi mult până să răspundă. 

— Tensionată. Ca și cum s-ar fi călcat tot timpul pe bătături. 
Singura care spunea lucrurilor pe nume era sora ei mai mică, 
Julia, o persoană mai ciudată. Aveai impresia că mai exista un 
dialog secret pe lângă cel dus cu voce tare. Nu prea știu cum să 
explic. Parcă aveau un limbaj codat, iar mie cineva uitase să îmi 
dea codul. 

— De ce este Julia ciudată? 

— După cum știi, Birgit a avut-o pe Julia destul de târziu. 
Trecuse bine de patruzeci de ani și nu-și planificase al doilea 
copil. Julia a fost într-un fel puiul cel mic din cuib și, pe de altă 
parte, nu cred că a fost prea ușor să aibă o soră ca Alex. Julia nu 
a fost un copil frumos și nici nu a devenit prea atractivă când a 
crescut, iar tu știi cum arăta Alex. Birgit și Karl-Erik i-au acordat 
întotdeauna aproape toată atenţia lui Alex, iar de Julia uitau mai 
mereu. Modul ei de apărare a fost să se închidă în ea. Dar mie 
îmi place. Are ceva acolo înăuntru sub aparenţa ei posomorâtă. 
Sper doar să aibă cineva răbdarea să pătrundă acolo. 

— Ea cum a reacţionat la moartea lui Alex? Care a fost relaţia 
dintre ele? 

— E mai bine să-i întrebi pe Birgit și pe Karl-Erik despre asta. 
Eu nu am mai văzut-o pe Julia de mai bine de jumătate de an. 
Studiază în Umeå pentru a deveni profesoară și nu prea vrea să 
plece de acolo. Nici măcar de Crăciun nu a fost acasă anul ăsta. 
În ceea ce privește relaţia ei cu Alex, ea întotdeauna și-a adorat 
sora mai mare. Alex era deja la internat când s-a născut Julia, 
așa că nu prea stătea pe acasă, dar când mergeam împreună la 
familia lor, Julia se ţinea după picioarele ei ca un căteluș. Lui 
Alex nu prea îi păsa și o neglija. Câteodată se mai enerva și mai 
tipa la ea, dar, de obicei, o ignora. t 

Erica simți că discuția se apropie de final. In pauzele din 
timpul conversației, tăcerea care se lăsase fusese adâncă în 
casa aceea mare, care, în ciuda splendorii sale, acum era lipsită 
de viaţă pentru Henrik. 

Erica se ridică și întinse mâna. Henrik o strânse în mâinile lui, 
o tinu acolo câteva secunde, îi dădu apoi drumul și o luă 
înaintea ei spre ușă. 

— Mă gândeam să merg și până la galeria ei de artă, spuse 
Erica. 

— Da, e o idee bună. Se mândrea foarte tare cu galeria. A 
înfiinţat-o pornind de la zero, împreună cu o prietenă din 
facultate, Francine Bijoux. De fapt, acum se numește Sandberg. 
Ne-am mai întâlnit după terminarea studiilor, dar tot mai rar 
după ce a devenit mamă. Francine sigur este la galerie. li dau 
un telefon scurt și îi explic cine ești și, cu siguranţă, va fi de 
acord să povestească despre Alex. 

Henrik îi ţinu ușa. După ce îi mulțumi, Erica se răsuci și se 
îndreptă spre mașină. 

e 

Cerul se lumină exact când se dădu jos din maşină. Galeria se 
afla pe strada Chalmers, paralel cu strada Avenyn, dar, după o 
jumătate de oră de căutat un loc de parcare în zonă, renunţă și 
parcă mașina la hotelul Heden. Nu era chiar așa de departe, dar 
pe ploaia aia torențială, ai fi zis că sunt zece kilometri. In plus, 
parcarea costa douăsprezece coroane pe oră, iar Erica simţi 
cum îi scade moralul. Bineînţeles că nici umbrela nu și-o luase 
cu ea și știa că părul ei creţ urma să arate în curând ca un 
permanent prost, făcut acasă. 

Traversă rapid strada Avenyn și se feri de tramvaiul 4 care se 
îndrepta zgomotos spre Mölndal. După ce trecu de Școala de 
Arte Frumoase Valand, locul unde își petrecea serile în timpul 
studenţiei, o luă la stânga și intră pe strada Chalmers. 

Galeria Abstrakt se afla pe partea stângă și avea vitrine mari 
spre stradă. Se auzi un clinchet de clopoțel când păși înăuntru și 
observă că locul era mult mai spaţios decât dădea impresia 
văzut din afară. Pereţii, podeaua și tavanul erau vopsite în alb, 
ceea ce făcea ca operele de artă ce atârnau pe pereţi să iasă în 
evidență. 

În partea opusă a încăperii, zări o femeie care, cu siguranţă, 
era franțuzoaică. Afişa o eleganţă ostentativă în timp ce, 
gesticulând febril, discuta cu un client despre o pictură. 

— Vin imediat. Te rog, fă-te comodă. 

Accentul ei francez era fermecător. 

Cu mâinile strânse la spate, Erica se plimbă încet prin 
încăpere admirând operele de artă. Cum sugera și numele 
galeriei, toate picturile erau abstracte: cuburi, pătrate, cercuri, 
figuri neobișnuite. Își lăsă capul într-o parte, încercând să 
privească din perspectiva unui cunoscător de artă, dar nu reuși 
să vadă nimic deosebit. Tot simple cuburi și pătrate pe care și 
un copil de cinci ani le-ar fi putut face, așa că se resemnă cu 
gândul că arta abstractă era departe de orizontul ei. 

Se afla în fața unui tablou enorm, roșu cu linii galbene, 
neregulate, când o auzi pe Francine venind din spatele ei pe 
tocuri care răsunau pe podeaua cu model de tablă de șah. 

— Nu-i așa că-i minunat? 

— Da, sigur, e foarte frumos. Dar, să fiu sinceră, lumea artei 
mă depășește. Câmp de floarea-soarelui de Van Gogh e frumos, 
dar cam la atât se limitează cunoștințele mele despre artă. 

Francine râse. 

— Tu trebuie să fii Erica. Tocmai m-a sunat Henri și mi-a spus 
că ești pe drum. 

Intinse o mână delicată, iar Erica își șterse rapid picăturile de 
ploaie rămase pe mână înainte să i-o întindă lui Francine. 

Femeia din faţa ei era minionă și delicată, elegantă în felul în 
care toate franțuzoaicele sunt elegante. Cu înălțimea sa de un 
metru șaptezeci și cinci, Erica se simţea uriașă pe lângă ea. 

Avea părul negru ca abanosul, pieptănat pe spate și prins într- 
un coc la ceafă și purta un costum negru, strâmt. Cu siguranţă 
alesese negru din pricină că ţinea doliu pentru prietena și colega 
sa, ea părând mai degrabă o femeie care se îmbrăca în roșu- 
aprins sau în galben. Machiajul era discret și aplicat perfect, însă 
nu putea ascunde roșeaţa din jurul ochilor. Erica spera că 
rimelul nu îi cursese din cauza ploii, dar era probabil o speranță 
deșartă. 

— Mă gândeam să stăm de vorbă la o ceașcă de cafea. Azi 
este o zi liniștită. Putem merge aici, în spate. 

Porni înaintea Ericăi spre o cameră mică din spatele galeriei 
care era echipată complet cu frigider, cuptor cu microunde și 
filtru de cafea. Masa era mică și avea loc doar pentru două 
scaune. Erica se așeză pe unul dintre ele, iar Francine o servi 
imediat cu o ceașcă de cafea fierbinte. Nu mai simţea nevoie de 
cafea după cele câteva băute la Henrik, dar știa din proprie 
experienţă, din nenumăratele interviuri făcute pentru a acumula 
material pentru cărțile sale, că oamenii vorbeau mai ușor cu o 
ceașcă de cafea în mână. 

— Din ce am înţeles de la Henri, părinţii lui Alex te-au rugat să 
scrii un articol în memoria ei. 

— Nu am mai întâlnit-o pe Alex decât în treacăt în ultimii 
douăzeci și cinci de ani, de aceea încerc să aflu mai multe 
despre cum a fost ea ca persoană înainte să încep să scriu 
articolul. 

— Eşti jurnalistă? 

— Nu, sunt scriitoare. Scriu biografii. Articolul acesta îl voi 
scrie doar pentru că m-au rugat Birgit și Karl-Erik. Mai mult 
decât atât, eu am găsit-o pe Alex în cadă, mă rog, mai mult sau 

mai puţin și, într-un mod straniu, simt că trebuie să fac asta 
pentru a avea o altă amintire a ei, una vie. Sună bizar? 

— Nu, deloc. Este extraordinar că faci asta pentru părinţii lui 
Alex și mai ales pentru ea. 

Francine se aplecă peste masă și își puse mâna cu o 
manichiură îngrijită peste a Ericăi. 

Aceasta simţi o roșeaţă caldă în obraji și încercă să nu se 
gândească la notițele la care lucrase cu o zi înainte. Francine 
continuă: 

— Henri m-a rugat, de asemenea, să-ți răspund cu cea mai 
mare sinceritate la întrebări. 

Vorbea o suedeză admirabilă. R-ul era pronunţat graseiat, iar 
Erica observă că folosea varianta franțuzească a lui Henrik, 
Henri. 

— Tu și Alex v-aţi întâlnit la Paris? 

— Da, am studiat istoria artei împreună. Ne-am întâlnit chiar 
din prima zi. Părea pierdută și mă simţeam și eu pierdută. 
Restul este istorie, cum se spune. 

— Deci, de cât timp vă știaţi? 

— Să vedem, Henri și Alex au sărbătorit toamna trecută 
cincisprezece ani de căsătorie, așa că... șaptesprezece, ne știam 
de șaptesprezece ani. Cincisprezece ani am condus împreună 
galeria asta. 

Tăcu și, spre mirarea Ericăi, își aprinse o ţigară. Din anumite 
motive, nu și-o imagina pe Francine ca fiind fumătoare. Mâinile îi 
tremurară ușor cât își aprinse ţigara și trase adânc din ea fără 
să-și ia ochii de la Erica. 

— Nu te-ai întrebat unde era? Se pare că zăcea în baie de o 
săptămână când am găsit-o noi. 

Erica se gândi că nu-i trecuse prin minte să îl întrebe același 
lucru și pe Henrik. 

— Știu că sună ciudat, dar, nu, nu m-am întrebat. Alex..., ezită 
Francine. Alex făcea întotdeauna numai cum voia ea. Câteodată 
era extrem de frustrant, dar se pare că m-am obișnuit cu timpul. 
Nu era pentru prima oară când lipsea de ceva vreme, pentru ca 
apoi să apară ca și cum nu s-ar fi întâmplat nimic. M-a ajutat și 
pe mine, a avut grijă singură de galerie cât timp am fost în 
concediu de maternitate. Ştii, într-un fel cred că așa va fi și de 
data asta, că o să intre pur și simplu pe ușă din nou. Dar n-o să 
mai fie așa. 

O lacrimă stătea să-i cadă din colțul ochiului. 

— Nu. 

Erica privi în ceașca de cafea, lăsând-o pe Francine să-și 
șteargă discret ochii. 

— Cum a reacţionat Henrik când Alex a dispărut? 

— Doar l-ai întâlnit. În ochii lui, Alex nu putea face ceva rău. 
Henri și-a petrecut cincisprezece ani din viaţă venerând-o. Bietul 
Henri. 

— De ce bietul? 

— Alex nu l-a iubit. Mai devreme sau mai târziu și-ar fi dat 
seama. 

Francine termină prima ţigară și fu nevoită să-și mai aprindă 
una. 

— Cred că vă cunoșteaţi foarte bine una pe cealaltă după 
atâţia ani, nu? 

— Nu cred că cineva a cunoscut-o pe Alex, cu toate că eu am 
cunoscut-o mai bine decât Henri. El a văzut-o întotdeauna într-o 
lumină idealizată. 

— Henrik mi-a sugerat în timpul discuţiei noastre că, de-a 
lungul căsniciei lor, a simţit că Alex îi ascundea ceva. Știi dacă 
este adevărat sau nu și ce anume îi ascundea? 

— Nu m-aș fi așteptat ca el să fie așa de iscusit. Poate că l-am 
subestimat. 

Își ridică o sprânceană cu o formă perfectă. 

— La prima întrebare răspund da, întotdeauna am simţit și eu 
că ascunde ceva. La a doua întrebare răspund, din păcate, nu. 
Nu am nici cea mai mică idee despre ce ar fi putut ascunde, în 
ciuda prieteniei noastre îndelungate, Alex nu-mi făcea 
confidente și lăsa întotdeauna ceva nespus. Eu am acceptat 
asta, dar nu și Henri. Asta urma să îl distrugă, mai devreme sau 
mai târziu. 

— De ce? 

Francine ezită. 

— Lui Alex i se va face autopsie, nu-i așa? 

Întrebarea o surprinse pe Erica. 

— Da, întotdeauna se face autopsie în caz de sinucidere. De 
ce întrebi asta? 

— Pentru că ceea ce vreau eu să-ți povestesc va ieși la iveală 
până la urmă. Așa voi avea conștiința mai împăcată. 


VP - 31 


Stinse ţigara cu grijă. Erica își ţinu respiraţia, așteptând 
tensionată, dar Francine nu se grăbi și își aprinse a treia ţigară. 
Degetele ei nu aveau culoarea galbenă, caracteristică unui 
fumător înrăit, așa că Erica bănui că în mod normal nu obișnuia 
să fumeze ţigară de la ţigară, ca acum. 

— Cu siguranţă știi că Alex a fost în Fjällbacka de foarte multe 
ori în ultima jumătate a anului. 

— Ei bine, telefonul fără fir funcţionează bine în comunităţile 
mici. Potrivit bârfelor, mergea în Fjâllbacka mai mult sau mai 
puţin la fiecare sfârșit de săptămână. Singură. 

— Aici am de făcut o mică modificare. 

Mai departe Francine ezită. Erica ar fi vrut să se aplece peste 
masă și să o scuture bine pentru a scoate de la ea ce ascundea. 
Francine îi stârnise în mod decisiv interesul. 

— Întâlnise pe cineva acolo. Un bărbat. Da, nu era prima oară 
când Alex avea o aventură, dar parcă acum era diferit. Era 
prima dată când o vedeam mulțumită. In plus, știu că nu ar fi 
putut să se sinucidă. Cineva a omorât-o. N-am niciun dubiu în 
privinţa asta. 

— Cum poţi fi atât de sigură? Nici măcar Henrik nu a putut 
spune dacă era în stare să se sinucidă sau nu. 

— Pentru că era însărcinată. 

Răspunsul o luă prin surprindere pe Erica. 

— Henrik știe despre asta? 

— Nu știu. În orice caz, nu era copilul lui. Nu mai erau 
împreună de mulţi ani. Și atunci când erau, Alex avea grijă să nu 
rămână gravidă cu Henrik, în ciuda tuturor rugăminţilor lui. Nu, 
tatăl copilului era noul bărbat din viaţa ei, cine o fi acesta. 

— Nu ţi-a spus cine era? 

— Nu, după cum ai aflat, Alex era foarte rezervată. Trebuie să 
recunosc că am fost foarte surprinsă când mi-a spus de copil și 
acesta este unul dintre motivele pentru care sunt sigură că nu s- 
a sinucis. Pur și simplu radia de fericire și nu a putut să ţină 
secret. lubea acel copil și nu ar fi putut să îl rănească, cu atât 
mai puţin să îi ia viaţa. Pentru prima oară am văzut cum arăta 
Alexandra fericită. Cred că l-aș fi iubit mult pe copilul ei. 

Tonul vocii sale era plin de durere. 

— Ştii, am avut de asemenea sentimentul că într-un fel voia 
să se împace cu trecutul ei. Nu știu în ce fel, dar câteva vorbe 
auzite pe ici, pe colo mi-au dat impresia asta. 

Ușa galeriei se deschise și auziră pe cineva intrând și 
scuturându-și zăpada de pe pantofi pe covorul de la intrare. 
Francine se ridică. 

— Probabil că este un client. Trebuie să îl întâmpin. Sper că 
am fost de ajutor. 

— Ah, da, apreciez foarte mult că aţi fost amândoi foarte 
deschiși. Lucrul ăsta mi-a fost de mare ajutor. 

După ce Francine asigură clientul că urma să fie ajutat 
numaidecât, se îndreptară către ușa de la intrare. În faţa unui 
tablou mare cu un pătrat alb pe fundalul de culoare bleu se 
opriră pentru o strângere de mână. 

— Din curiozitate, cât costă un astfel de tablou? Cinci mii? 
Zece mii? 

Francine zâmbi. 

— Mai degrabă cincizeci. 

Erica fluieră ușor. 

— Da, vezi tu, arta și vinul bun sunt pentru mine domenii 
pline de mister. 

— lar eu abia dacă pot să întocmesc o listă de cumpărături. 
Toţi avem ceva la care ne pricepem cel mai bine. 

Râseră, iar Erica își strânse haina udă în jurul corpului și ieși în 
ploaie. 

e 

Ploaia transformase zăpada în zloată, iar Erica micșoră viteza 
sub limita permisă pentru a fi în siguranță. După ce pierdu 
aproape jumătate de oră încercând să iasă din Hisingen, unde 
ajunsese din greşeală, se apropia acum de Uddevalla. Un 
chiorăit de maţe îi aduse aminte că, de dimineață, uitase 
complet să mănânce. La centrul comercial Torp ieși de pe 
dramul european E6 și viră către un McDrive. Mâncă repede un 
cheeseburger în mașină, în parcare, și porni din nou spre 
autostradă. Se gândea neîncetat la discuţiile pe care le avusese 
cu Henrik și Francine. Din ceea ce îi povestiseră, imaginea lui 
Alex era aceea a unei persoane care se închisese într-o 
fortăreață. 

Cel mai mult o interesa cine ar fi putut fi tatăl copilului lui 
Alex. Francine îl excludea pe Henrik, dar nimeni nu poate ști cu 
siguranţă ce se întâmplă în dormitorul altora, iar Erica nu 
elimină definitiv această posibilitate. Însă dacă nu era Henrik, 
rămânea de aflat dacă tatăl era bărbatul cu care se întâlnea 

Alex în Fjällbacka în fiecare weekend, potrivit lui Francine, sau 
dacă avusese o relație în Göteborg. 

Erica avea impresia că Alex trăise într-un fel de existență 
paralelă cu oamenii din viaţa ei. Făcuse totul după bunul ei plac, 
fără să se gândească dacă asta îi afecta pe cei din jur, și în 
primul rând, pe Henrik. Erica bănuia că lui Francine îi venea 
greu să înțeleagă cum putuse Henrik să accepte o căsătorie în 
asemenea condiţii, ba chiar credea că Francine îl desconsidera 
din cauza asta. Însă înţelegea foarte bine cum funcționau astfel 
de mecanisme. De ani buni avusese ca exemplu mariajul Annei 
cu Lucas. 

Ceea ce o rodea cel mai tare când venea vorba despre 
neputința Annei de a schimba ceva în viaţa ei era gândul dacă 
nu cumva ea însăși contribuise la lipsa stimei de sine în cazul 
surorii sale. Erica avea cinci ani când se născuse Anna. Din 
prima clipă în care își văzu surioara, o protejă de realitatea pe 
care ea însăși o îndurase ca pe o rană invizibilă. Voia ca Anna să 
nu se simtă niciodată singură sau neglijată din cauza lipsei de 
afecţiune a mamei pentru fiicele ei. Îmbrăţișările și cuvintele 
calde, care lipseau cu desăvârșire din partea mamei, le primea 
din abundență de la Erica. Veghease cu grija unei mame asupra 
surorii ei mai mici. 

Anna fusese un copil ușor de iubit, care ignorase complet 
aspectele întunecate ale vieţii și care trăise fiecare clipă în 
prezent. Erica, mai conservatoare și făcându-și deseori griji, era 
fascinată de energia cu care Anna iubea fiecare clipă a vieţii. 
Rămânea calmă în faţa temerilor Ericăi, dar rareori avea 
răbdarea să stea în braţele cuiva sau să fie alintată prea mult. 
Crescu, devenind o adolescentă rebelă care făcea exact ce 
dorea, un copil fără griji, dominat de egoism. Erica avea 
momente când recunoștea că o răsfăţase și o protejase prea 
mult pe Anna. Voise doar să îi ofere ceea ce nu avusese ea. 

Anna era o pradă ușoară când l-a întâlnit pe Lucas. Fusese 
fermecată de exterior, dar nu observase partea întunecată a 
caracterului său. Încetul cu încetul, Lucas reușise să-i distrugă 
pofta de viaţă și încrederea în sine jucându-se cu vanitatea ei. 
Acum stătea ca într-o colivie frumoasă în Ostermalm și nici 
măcar nu avea puterea să-și recunoască greșelile. Erica spera în 
fiecare zi că Anna, din proprie iniţiativă, avea să-i întindă mâna 
și să-i ceară ajutorul. Până atunci însă, Erica nu putea să facă 


VP - 34 


altceva decât să aștepte și să fie disponibilă chiar dacă, 
personal, nu avusese noroc în relaţiile ei. Ducea cu sine un șir 
de despărțiri și de promisiuni încălcate. De cele mai multe ori, 
ea fusese cea care le încălcase. Se întâmpla ceva care declanșa 
această ruptură când trecea de un anumit stadiu în relaţie. Un 
sentiment de panică atât de puternic, încât de-abia dacă mai 
putea respira și care o impulsiona să își strângă lucrurile și să 
plece fără să se mai uite înapoi. Paradoxal, Erica își dorise o 
familie și copii de când se știa, dar iată, avea treizeci și cinci de 
ani și timpul trecea. 

La naiba, reușise să-și abată gândul de la Lucas toată ziua, 
dar acum parcă i se vârâse pe sub piele știind că va fi obligată 
să afle cât de vulnerabilă era poziţia ei. Era însă prea obosită să 
se ocupe de asta acum. Avea s-o lase pe mâine. Simţi o nevoie 
urgentă să se relaxeze în răstimpul care mai rămăsese din acea 
zi, fără să se mai gândească la Lucas sau la Alexandra Wijkner. 

Formă un număr pe mobil. 

— Bună, sunt Erica, sunteţi acasă diseară? Mă gândeam să 
trec pe la voi. 

Dan râse cu căldură. 

— Dacă suntem acasă! Nu știi ce este în seara asta? 

Tăcerea bruscă la celălalt capăt al firului era apăsătoare. Erica 
se gândi intens, dar nu putu să-și amintească ce anume era atât 
de special în acea seară. Nu era sărbătoare, nu era ziua 
nimănui, Dan și Pernilla se căsătoriseră vara trecută, așa că nu 
aniversau un an de căsnicie. 

— Nu, nu am nici cea mai vagă idee. Luminează-mă tu. 

Un oftat se auzi la celălalt capăt al firului, și Erica își dădu 
seama că evenimentul avea pesemne legătură cu sportul. Dan 
era un împătimit al sportului, iar Erica știa că acest lucru mai 
cauza câteodată tensiuni între el și Pernilla. Cât despre Erica, ea 
găsise o metodă proprie pentru a se răzbuna pentru toate 
nopţile pe care el le petrecea în faţa televizorului, urmărind vreo 
activitate sportivă fără sens, pe vremea când erau împreună. 
Dan era un suporter fanatic al echipei Djurgården și de aceea 
Erica își luase rolul de fan AIK. De fapt, era total dezinteresată 
de sport în general, și mai ales de hochei, și tocmai asta îl irita 
pe Dan cel mai mult. Ceea ce l-a adus în pragul furiei a fost 
faptul că, atunci când AIK a pierdut, Erica nu a manifestat nici 
cea mai mică emoție. 

— Suedia joacă cu Belarus! 

Simţi confuzia ei și oftă din nou adânc. 

— Jocurile Olimpice, Erica, Jocurile Olimpice. Ești conștientă că 
se desfășoară acest eveniment... 

— A, vrei să zici meciul. Normal că sunt la curent. Credeam că 
mai e și altceva special în afară de meci. 

Vorbi pe un ton exagerat ce arăta clar că nu avea nici cea mai 
mică idee că ar fi fost vreun meci în acea seară și surâse, sigură 
că Dan își smulgea acum părul din cap la propriu din cauza 
indiferenţei ei. În privinţa sportului nu se putea glumi cu el. 

— Atunci mă voi uita cu tine la meci ca să văd cum Salming 
va zdrobi rezistenţa rusească... 

— Salming! Ştii cu câţi ani în urmă s-a retras? Glumești, nu? 
Spune că glumești! 

— Da, Dan, glumesc. Atât de în urmă nu sunt. Vin să-l aplaud 
pe Sundin dacă așa e mai bine. Apropo, ce tip bine! 

Oftă adânc pentru a treia oară, de data aceasta pentru că 
cineva putea să comită o asemenea blasfemie lăudându-l pe 
gigantul hocheiului în alți termeni decât cei sportivi. 

— Bine, vino, dar să nu se mai repete ce s-a întâmplat data 
trecută! Fără discuţii în timpul meciului! Fără comentarii că 
jucătorii sunt sexy cu genunchiere și mai ales fără întrebări de 
genul dacă au doar colanţi pe ei sau și chiloți pe deasupra. S-a 
înţeles? 

Erica se abţinu să nu râdă și spuse pe un ton serios: 

— Pe onoarea mea de cercetaș, Dan. 

El bombăni. 

— Tu n-ai fost niciodată cercetaș. 

— Așa e. 

Apăsă apoi butonul roșu al telefonului mobil. 

e 

Dan și Pernilla locuiau într-una dintre casele tip duplex, relativ 
recent construite, din Falkeliden. Casele erau așezate în rânduri 
drepte, aliniate pe coasta dealului Rabekullen, și erau atât de 
asemănătoare, încât abia dacă puteai să le deosebești. Era un 
loc căutat de familiile cu copii, mai ales datorită faptului că nu 
aveau vedere la mare și astfel nu erau atât de scumpe ca 
locuinţele aflate mai aproape de coastă. 

Era o seară mult prea rece ca să te plimbi, și mașina protestă 
când Erica o forță să urce pe panta nisipoasă. Răsuflă ușurată 
când coti pe strada unde locuiau Dan și Pernilla. 

Sună la ușă, stârnind imediat un tropăit de piciorușe mici în 
interior, iar câteva secunde mai târziu, ușa fu deschisă de către 
o fetiță îmbrăcată într-o cămașă lungă de noapte; era Lisen, fiica 
cea mică a lui Dan și a Pernillei. Malon, fetița mijlocie, fu 
cuprinsă de indignare din pricină că Lisen fusese cea care îi 
deschise ușa Ericăi, iar cearta nu se opri până când vocea gravă 
a Pernillei nu se auzi din bucătărie. Belinda, fata cea mare, avea 
treisprezece ani, iar Erica o văzuse la chioșcul cu hotdog al lui 
Acke, înconjurată de câţiva băieţi pe motociclete, cu mustata 
abia mijită. Cu ea aveau multă bătaie de cap ca s-o disciplineze. 

După ce fetele primiră pe rând câte o îmbrățișare, dispărură 
la fel de repede cum apăruseră și o lăsară pe Erica să-și scoată 
pardesiul în liniște. 

Pernilla era în bucătărie, pregătind cina, îmbujorată și cu un 
şort pe care scria cu litere mari „Sărută bucătarul”. Părea a se 
afla într-o etapă critică a pregătirilor și doar îi făcu distrată cu 
mâna Ericăi, înainte de a se întoarce la oalele și tigăile sale 
aburinde și sfârâinde. Erica merse mai departe în camera de zi, 
unde știa că avea să-l găsească pe Dan, instalat pe canapea, cu 
picioarele pe măsuta de cafea făcută din sticlă și cu 
telecomanda în mâna dreaptă. 

— Bună! Văd că bărbatul se relaxează în vreme ce doamna 
trudește din greu în bucătărie. 

— Bună, Erica! Mda, vezi tu, dacă îi arăţi cine-i șeful și 
conduci gospodăria cu o mână de fier, poţi da pe brazdă 
aproape orice femeie. 

Zâmbetul lui afectuos îi contrazise cuvintele, iar Erica știu că 
indiferent cine-ar fi condus gospodăria Karlsson, acela cu 
siguranţă nu era Dan. 

ÎI îmbrăţișă iute și se instală pe canapeaua neagră din piele. 
Își puse și ea picioarele pe măsuţă, simțindu-se aproape ca 
acasă. Se uitară pentru o vreme la știri pe canalul 4, într-o 
liniște tihnită, iar Erica se întrebă, nu pentru întâia oară, dacă 
așa ar fi arătat viața lor, a lui Dan și a ei, dacă ar fi rămas 
împreună. 

Dan fusese prima ei mare iubire și un bun prieten. leșiseră 
împreună în timpul liceului și fuseseră de nedespărțţit. Insă își 

doreau lucruri diferite de la viaţă. Dan voia să rămână în 
Fjällbacka și să lucreze ca pescar precum tatăl și bunicul său, în 
vreme ce Erica abia aștepta să se mute din micul orășel. 
Dintotdeauna simţise că o sufocă locul acela; pentru ea, viitorul 
era în altă parte. 

O vreme încercaseră să-și continue relaţia, cu Dan în 
Fjällbacka și Erica în Göteborg, însă vieţile lor au luat-o în direcţii 
total diferite. După o despărțire dureroasă, reușiseră să 
clădească, încet-încet, o prietenie care, după aproape 
cincisprezece ani, era încă solidă și sinceră. 

Pernilla apăruse în viața lui Dan precum o îmbrăţișare 
afectuoasă și consolatoare atunci când acesta încerca să 
accepte ideea că el și Erica nu aveau un viitor împreună. Pernilla 
fusese acolo atunci când el avusese cea mai mare nevoie de ea 
și îl adorase într-un fel care umpluse o parte din vidul lăsat în 
urmă de Erica. Pentru Erica fusese o experienţă dureroasă să-l 
vadă împreună cu altcineva, însă realiză treptat că oricum avea 
să se întâmple, mai devreme sau mai târziu. Viaţa mersese mai 
departe. 

Acum, Dan și Pernilla aveau împreună trei fiice, iar Erica 
vedea că, de-a lungul anilor, dragostea unuia faţă de celălalt 
devenise tot mai trainică, deși uneori avea impresia că observă 
o neliniște la Dan. 

La început, pentru Erica și Dan nu fusese lipsit de dificultăţi să 
continue să fie prieteni. Pernilla îl păzise pe Dan cu gelozie, 
privind-o cu adâncă neîncredere pe Erica. Incet, dar sigur, Erica 
reușise să o convingă pe Pernilla că nu umbla după soțul ei și, 
cu toate că nu deveniseră cele mai bune prietene, aveau o 
relaţie relaxată și afectuoasă. Și nu în ultimul rând, pentru că 
fetele o adorau în mod evident pe Erica. În plus, era și nașa lui 
Lisen. 

— Cina este servită. 

Dan și Erica se ridicară și merseră în bucătărie, unde Pernilla 
pusese un vas aburind pe masă. Numai două scaune erau 
pregătite, iar Dan ridică întrebător din sprâncene. 

— Eu am mâncat deja cu copiii și acum mă duc să-i culc. 
Serviţi-vă. 

Erica se rușină că o lăsase pe Pernilla să-și dea atâta 
osteneală pentru ea, însă Dan ridică din umeri și începu 

nonșalant să înfulece dintr-o porţie imensă ce se dovedi a fi o 
suculentă tocană de pește. 

— Și ce-ai mai făcut? Nu te-am mai văzut de săptămâni 
întregi. 

Tonul său fu mai degrabă îngrijorat decât acuzator, însă Erica 
simţi remușcare la gândul că nu dăduse niciun semn de viaţă în 
ultima vreme. Pur și simplu, avusese atât de multe lucruri la 
care să se gândească. 

— Ei bine, lucrurile merg mai bine. Însă acum se pare că vor fi 
multe dispute din pricina casei, zise ea. 

— Ce vrei să spui? 

Dan își ridică surprins privirea din farfurie. 

— Și tu și Anna iubiţi casa aceea și de obicei reușiţi să vă 
puneţi de acord. _ 

— Noi, da. Însă uiţi că și Lucas este implicat. Îi miroase a bani 
și probabil că nu suportă să rateze o asemenea ocazie. Nu l-a 
interesat vreodată părerea Annei și nu înțeleg de ce ar fi altfel 
de data aceasta. 

— La naiba, dacă ar cădea pe mâinile mele în vreo noapte, n- 
ar mai fi așa țanţoș după aceea. 

Bătu afectat cu pumnul în masă, iar Erica nu se îndoi o clipă 
că i-ar fi putut da o lecţie lui Lucas dacă ar fi vrut. Dan fusese 
bine făcut încă din adolescenţă, iar munca grea de pescar îi 
întărise și mai mult mușchii, însă blândeţea din privirea sa îi 
dezicea imaginea dură. Din câte știa Erica, nu ridicase niciodată 
mâna asupra vreunei fiinţe vii. 

— N-aș vrea să spun prea multe, fiindcă încă nu știu exact 
care e situația mea. Mâine o voi suna pe Marianne, o prietenă 
avocată, și voi afla ce șanse am de a împiedica vânzarea, însă în 
seara asta aș prefera să mă gândesc la altceva. In plus, am 
trecut prin multe în ultimele zile, iar meditaţiile asupra bunurilor 
mele materiale par un pic meschine. 

— Da, am auzit ce s-a întâmplat. 

Dan făcu o pauză. 

— Cum a fost să găsești pe cineva în starea aceea? 

Erica se gândi puţin înainte de a răspunde. 

— Trist și îngrozitor în același timp. Sper să nu mai trec 
vreodată prin ceva de acest gen. 

Îi povesti despre articolul pe care îl scria și despre discuţiile 
pe care le avusese cu soțul și cu colega Alexandrei. Dan asculta 
în tăcere. 

— Ceea ce nu înţeleg este de ce îi ţinea departe pe oamenii 
cei mai importanţi din viaţa ei. Să-l fi văzut pe soţul ei, pur și 
simplu o adora. Însă bănuiesc că așa sunt majoritatea 
oamenilor. Zâmbesc și par fericiţi, însă de fapt se simt 
împovăraţi de toate grijile și problemele de pe lume. 

Dan o întrerupse brusc. 

— Erica, partida o să înceapă în trei secunde, iar eu aș prefera 
un meci de hochei pe gheaţă în locul observaţiilor tale 
psihologice. 

— Nicio grijă. De altfel, am adus cu mine o carte în caz că 
meciul e plictisitor. 

Dan îi aruncă o privire tăioasă înainte să observe licărirea 
glumeaţă din ochii Ericăi. 

Ajunseră înapoi în camera de zi la timp pentru începutul 
confruntării. 

e 

Telefonul nu apucă să sune a doua oară, că Marianne 
răspunse imediat. 

— Marianne Svan. 

— Bună, sunt Erica. 

— Bună, de când n-am mai vorbit! Cât de drăguţ din partea ta 
să suni. Ce mai faci? M-am gândit mult la tine. 

Din nou, Ericăi i se reaminti faptul că nu le acordase destulă 
atenție prietenilor săi în ultima vreme. Ştia că erau îngrijorați 
din cauza ei, însă în ultima lună nici măcar nu reușise să 
păstreze legătura cu Anna. Cu toate astea, știa că ei înțelegeau. 

Ea și Marianne erau prietene bune încă din facultate. 
Studiaseră împreună literatura, însă după patru ani, Marianne își 
dăduse seama că vocaţia sa nu era să devină bibliotecară, așa 
că trecuse la Drept. Cu succes, după cum se dovedise, iar acum 
era cel mai tânăr partener într-unul dintre cele mai mari și mai 
respectate birouri de avocatură din Goteborg. 

— Ei bine, sunt în regulă, având în vedere circumstanţele, zic 
eu. Încep să îmi fac puţină ordine în viaţă, dar există încă multe 
lucruri de care trebuie să mă ocup. 

Marianne nu se dăduse niciodată în vânt după taifasuri, iar cu 
intuiţia sa infailibilă înţelese că Erica nu sunase doar pentru a 
sporovăi. _ 

— Așadar, ce pot face pentru tine, Erica? Imi dau seama că te 
preocupă ceva, așa că hai să auzim. 

— Mi-e tare rușine că nu am păstrat legătura atâta vreme, iar 
acum te sun pentru că am nevoie de ajutorul tău. 

— Lasă prostiile. Cu ce te pot ajuta? Ai vreo problemă cu 
proprietatea? 

— Puțin spus. 

Erica stătea la masa din bucătărie, jucându-se nervos cu 
scrisoarea ce venise cu poșta de dimineaţă. 

— Anna, sau mai degrabă Lucas, vrea să vândă casa din 
Fjällbacka. 

— Poftim?! 

Stăpânirea de sine obişnuită a lui Marianne explodă. 

— Cine naiba se crede? Tu iubeşti casa aia! 

Erica simți cum ceva se frânge înăuntrul său și izbucni în 
plâns. Marianne se calmă imediat și începu să o copleșească pe 
Erica prin telefon cu vorbe de încurajare. 

— Cum te simţi de fapt? Vrei să vin pe la tine? Aș putea fi 
acolo diseară. 

Lacrimile Ericăi curseră și mai tare, însă după câteva clipe de 
plâns în hohote, se liniști îndeajuns pentru a-și șterge ochii. 

— E foarte drăguţ din partea ta, dar sunt în regulă. Sincer. 
Doar că în ultima vreme a fost un pic cam mult. A fost foarte 
traumatizant să fac ordine prin lucrurile mamei și ale tatii, iar 
acum sunt în întârziere cu cartea asta și editorul mă presează, și 
apoi toată treaba asta cu casa... și, colac peste pupăză, vinerea 
trecută mi-am găsit cea mai bună prietenă din copilărie moartă. 

Se simţi zguduită de râs și, având încă lacrimi în ochi, începu 
să râdă isteric. Avu nevoie de câteva clipe pentru a-și reveni. 

— Ai spus „moartă” sau am auzit eu greșit? 

— Din nefericire, ai auzit bine. Îmi pare rău, probabil e oribil 
că râd. Doar că a fost un pic cam mult. Mi-a fost cea mai bună 
prietenă în copilărie, se numea Alexandra Wijkner. S-a sinucis în 
cadă, în casa familiei sale din Fjällbacka. Poate că ai cunoscut-o? 
Ea și soțul ei, Henrik Wijkner, frecventau lumea bună din 
Goteborg, iar aceștia sunt genul de oameni cu care te întâlnești 
mai nou, nu-i așa? 

Zâmbi şi știu că Marianne făcea același lucru la celălalt capăt 
al firului. In studenţie, Marianne locuise în cartierul Majorna din 
Goteborg și luptase pentru drepturile clasei muncitoare. 
Amândouă erau conștiente că, de-a lungul anilor, ea fusese 
nevoită să-și schimbe atitudinea pentru a se integra în cercurile 
obligatorii odată cu slujba sa la venerabila firmă de avocatură. 
Astăzi, importante erau taioarele șic și cocktailurile din Orgryte, 
însă Erica știa că, pentru Marianne, acestea nu făceau decât să 
mascheze un temperament rebel. 

— Henrik Wijkner. Da, știu foarte bine cine este. Ba chiar 
avem cunoștințe comune, însă nu l-am cunoscut niciodată 
personal. Un afacerist nemilos, așa se vorbește. Genul care ar fi 
în stare să dea afară o sută de angajaţi înainte de micul dejun 
fără a-și pierde pofta de mâncare. Soția lui avea un butic, mi se 
pare? 

— O galerie. De artă abstractă. _ 

Comentariul lui Marianne legat de Henrik o șocă. Intotdeauna 
considerase că știa să citească oamenii, iar el nu îi păruse nici 
pe departe un afacerist nemilos. 

Lăsă deoparte subiectul Alex și începu să vorbească despre 
adevăratul motiv pentru care sunase. 

— Am primit o scrisoare astăzi. De la avocatul lui Lucas. Mă 
convoacă la o întâlnire vineri în Stockholm, în legătură cu 
vânzarea casei părinţilor mei, iar eu sunt total pierdută când e 
vorba de legi. Care îmi sunt drepturile? Am măcar drepturi? 
Chiar poate face Lucas asta? 

Simţi cum buza de jos începe să-i tremure din nou și inspiră 
adânc pentru a se calma. In fața geamului de la bucătărie, 
gheața strălucea iarăși, după temperaturile negative din timpul 
nopţii. Văzu o vrabie aterizând pe pervaz și își aminti să 
cumpere un calup de seu pentru a-l pune afară pentru păsări. 
Vrabia își înălţă curioasă capul și ciocăni încet în geam. După ce 
se asigură că nu i se oferea nimic comestibil, își luă zborul. 

— După cum știi, specialitatea mea e dreptul economic, nu 
cel civil, așa că nu îţi pot oferi un răspuns pe loc. Dar hai să 
facem așa. Mă voi consulta cu un expert și te voi suna mai 
târziu. Nu ești singură, Erica. Te voi ajuta. |ţi promit. 

Era grozav să audă asigurările lui Marianne, iar când își luară 
la revedere, viaţa păru mai veselă, cu toate că știa la fel de 
puţine ca înainte de a suna. 

Brusc, se simţi cuprinsă de neastâmpăr. Se forță să se apuce 
de lucru la biografie, însă mergea greu. li mai rămăsese de scris 
o jumătate de carte, iar editorii deveneau nerăbdători fiindcă nu 
primiseră încă nicio parte. După ce umplu aproape două pagini, 
citi ceea ce scrisese, hotărî că era prost și șterse repede ceea ce 
îi luase câteva ceasuri de muncă. Biografia nu făcea decât să o 
plictisească; plăcerea de a lucra la ea dispăruse cu mult timp în 
urmă. În schimb, termină de scris articolul despre Alexandra și îl 
puse într-un plic adresat ziarului Bohusläningen. Apoi fu timpul 
să-l sune pe Dan și să-l necăjească puţin cu privire la trauma 
psihologică aproape fatală pe care păruse a o fi suferit după 
spectaculoasa înfrângere a Suediei de cu o seară înainte. 

e 

Simţindu-se multumit, comisarul Mellberg se bătu cu palma 
peste burta sa mare și se întrebă dacă să tragă un pui de somn. 
Oricum, nu prea avea multe de făcut, iar cele câteva lucruri pe 
care trebuia să le rezolve puteau să mai aștepte. 

Hotări că ar fi fost plăcut să aţipească un moment, pentru ca 
prânzul său substanţial să poată fi digerat în liniște și pace. Insă 
abia apucă să își închidă ochii, când un ciocănit hotărât în ușă 
anunţă faptul că Annika Jansson, secretara secţiei, dorea ceva. 

— Ce naiba? Nu vezi că sunt ocupat? 

Într-o încercare de a părea ocupat, el scotoci la întâmplare 
printre hârtiile ce zăceau în mormane pe biroul său, însă nu 
reuși decât să răstoarne o ceașcă de cafea. Cafeaua se vărsă 
peste hârtii, iar el apucă lucrul cel mai la îndemână pe care-l 
putu găsi pentru a șterge mizeria - se întâmplă a fi capătul 
cămășii sale, care rareori mai era băgat în pantaloni. 

— La naiba, eu sunt șeful aici! N-ai învățat să arăţi puţin 
respect superiorilor tăi și să baţi la ușă înainte de a da buzna? 

Ea nici nu simţi nevoia să sublinieze că făcuse exact asta. Cu 
înţelepciunea dată de vârstă și de experienţă, așteptă calmă 
până când furtuna se potoli. 

— Bănuiesc că ai ceva să-mi spui, zise Mellberg clocotind. 

Annika răspunse cu o voce reţinută: 

— V-au căutat cei de la medicină legală din Göteborg. Medicul 
legist Tord Pedersen, mai precis. Îl puteţi suna la acest număr. 

Îi înmână o bucată de hârtie pe care numărul era notat cu 
grijă. 

— A spus în legătură cu ce? 

Curiozitatea îi dădu lui Mellberg furnicături în stomac. Rupţi 
de lume cum erau, nu îi căutau prea des cei de la medicină 
legală. Poate că asta era șansa de a face, măcar o dată, ceva 
interesant. 

Absent, îi făcu semn Annikăi să plece și fixă receptorul între 
ureche și umăr. Apoi începu să formeze numărul cu nerăbdare. 

Annika se retrase rapid și închise ușa cu zgomot în urma sa. 
Se așeză la birou și blestemă, așa cum făcuse de multe ori 
înainte, decizia care îl trimisese pe Mellberg la mica secție de 
poliţie din Tanumshede. Conform zvonurilor care circulau, se 
făcuse nedorit la Göteborg fiindcă maltratase un refugiat aflat în 
custodia sa. Se pare că nu fusese singura greșeală pe care o 
comisese, însă fusese cea mai gravă. Superiorii săi se săturară 
într-un final. Ancheta internă nu putuse dovedi nimic, însă 
existau neliniști legate de potenţialele fapte ale lui Mellberg, așa 
că fu imediat transferat în Tanumshede, având funcţia de 
comisar. Fiecare dintre cei douăsprezece mii de cetăţeni ai 
comunităţii, majoritatea respectând legea, îi amintea în 
permanenţă de umilinţa suferită. Foștii săi superiori din 
Göteborg considerau că nu avea cum să facă mare pagubă 
acolo. Până acum, judecata lor fusese corectă. Pe de altă parte, 
nici nu făcea mare lucru. 

Inainte, Annikăi îi plăcuse slujba sa, însă vremurile bune luară 
sfârșit odată ce Mellberg îi devenise șef. Nu ajungea că era 
încontinuu necioplit, se mai și considera ca fiind hărăzit femeilor 
de către Dumnezeu, iar Annika era prima care trebuia să-i 
suporte toate mitocăniile. Insinuări indecente, ciupituri de fund 
și remarci deplasate erau doar o mică parte din ceea ce trebuia 
să suporte la serviciu. Insă ceea ce considera ea a fi trăsătura 
lui cea mai respingătoare era groaznica frizură într-o parte, pe 
care o adoptase pentru a-și acoperi chelia. Își lăsa să crească 
firele rămase - subalternii săi nu puteau decât să-și imagineze 
cât de lungi ar fi putut fi -, apoi își înfășură părul în vârful 
capului, într-un aranjament ce semăna cu un cuib de cioară 
abandonat. 

Annika se înfioră gândindu-se cum ar fi arătat atunci când nu 
era pieptănat într-o parte. Din fericire, era convinsă că n-avea să 
fie niciodată nevoită să afle. 

Se întrebă ce doreau cei de la medicină legală. Ei bine, avea 
să afle destul de curând. Secţia era atât de mică, încât orice 

informaţie de interes s-ar fi răspândit peste tot în mai puţin de o 
oră. 
e 

Bertil Mellberg auzi telefonul sunând în vreme ce o urmărea 
pe Annika ieşind din biroul său. 

O femeie al naibii de atrăgătoare. Hotărâtă și frumoasă, dar 
cu rotunjimi pe unde trebuia. Păr lung, blond, sâni frumoși, 
impertinenți și fese tari. Păcat că purta mereu fustele acelea 
lungi și bluzele largi. Poate că ar fi trebuit să îi atragă atenţia 
asupra faptului că hainele mulate i-ar fi venit mai bine. Ca șef, 
era dreptul lui să aibă opinii legate de felul în care se îmbrăcau 
subalternii lui. Treizeci și șapte de ani - știa asta fiindcă îi 
verificase dosarul. Cu ceva mai mult de douăzeci de ani mai 
tânără decât el, exact pe gustul lui. Să se ocupe altcineva de 
doamnele bătrâne. El era destul de bărbat pentru cele mai 
tinere - matur și cu experienţă, cu o dârzenie atrăgătoare, și cu 
siguranţă nimeni nu și-ar fi putut da seama că părul i se rărise 
un pic de-a lungul anilor. Își atinse cu grijă vârful capului. Totul 
în regulă, părul îi era acolo unde trebuia. 

— Tord Pedersen. 

— Salut. Aici comisarul Bertil Mellberg, secția de poliție din 
Tanumshede. M-aţi căutat? 

— Da, aşa este. În legătură cu cazul de deces din regiunea 
dumneavoastră. O femeie pe nume Alexandra Wijkner. Totul 
indica o sinucidere. 

— Da? 

Interesul lui Mellberg crescu subit. 

— Am efectuat ieri autopsia şi am stabilit că nu este 
nicidecum vorba de sinucidere. Cineva a ucis-o. 

— Oh, la naiba! 

În agitația sa, Mellberg vărsă din nou ceașca de cafea, iar 
puținul rămas în ea se împrăștie pe birou. Işi folosi din nou 
capătul cămășii drept cârpă și își făcu o serie nouă de pete pe 
el. 

— Cum puteţi să știți asta? Vreau să spun, ce fel de dovezi 
aveți că a fost vorba de o crimă? 

— Vă pot trimite prin fax raportul autopsiei, însă mă îndoiesc 
că veți înţelege mare lucru din el. Oricum, permiteţi-mi să vă 
rezum aspectele cele mai importante. O secundă, să-mi pun 
ochelarii, spuse Pedersen. 

Mellberg îl auzi murmurând în vreme ce examina raportul. 
Așteptă cu nerăbdare detaliile. 

— În regulă, să vedem. Femeie, treizeci și cinci de ani, 
condiţie fizică în general bună. Însă știți deja asta. Murise cam 
de o săptămână, cu toate astea, corpul era într-o stare foarte 
bună, în principal datorită temperaturii joase din camera în care 
a fost găsit. Gheaţa din jurul jumătăţii inferioare a corpului a 
ajutat, de asemenea, la conservarea lui. Incizii adânci la arterele 
ambelor încheieturi ale mâinilor, făcute cu o lamă, găsită la locul 
crimei. Aici am început să am bănuieli. Ambele incizii sunt de 
aceeași adâncime și foarte drepte, ceea ce este destul de 
neobișnuit. Aș îndrăzni chiar să spun că nu se întâmplă niciodată 
în cazul unei sinucideri. Pentru că oamenii sunt fie dreptaci, fie 
stângaci. Incizia de la braţul stâng va fi mult mai dreaptă și mai 
adâncă pentru un dreptaci decât cea de la mâna dreaptă. Asta 
se întâmplă atunci când ești nevoit să folosești mâna „greșită”, 
ca să zic așa. Apoi am examinat degetele ambelor mâini, iar 
suspiciunea mi-a fost confirmată. Marginea lamei este într-atât 
de ascuțită, încât în majoritatea cazurilor ea lasă tăieturi 
microscopice pe degete. Alexandra Wijkner nu avea nimic de 
acest gen. Asta indică faptul că altcineva i-a crestat 
încheieturile, probabil cu scopul de a face ca totul să pară a fi o 
sinucidere. 

Pedersen făcu o pauză, apoi continuă. 

— Întrebarea pe care mi-am pus-o apoi a fost: cum ar fi putut 
cineva sa facă asta fară ca victima să opună rezistenţă? 
Răspunsul a venit odată cu raportul toxicologic. Victima avea în 
sânge urmele unui sedativ puternic. 

— Ce dovedește asta? Nu ar fi putut pur și simplu să ia un 
somnifer? 

— Bineînţeles, este posibil. Însă din fericire, știința modernă a 
oferit medicinei legale un număr de instrumente și metode 
indispensabile. Una dintre ele este aceea că în ziua de azi 
putem calcula extrem de precis gradele de descompunere ale 
diferitelor medicamente și chiar otrăvuri. Am efectuat de câteva 
ori testul sângelui victimei și de fiecare dată am ajuns la aceeași 
concluzie: ar fi fost imposibil ca Alexandra Wijkner să-și taie 
singură încheieturile, fiindcă până ca inima să i se oprească din 
cauza pierderii de sânge, ea era deja inconștientă de o bună 
bucată de vreme. Din nefericire, nu vă pot da informații 

temporale precise; știința încă n-a progresat atât de mult. Însă 
nu există nicio îndoială că e vorba de o crimă. Sper sincer să 
puteţi soluţiona cazul. Îmi imaginez că nu vă confruntaţi zilnic cu 
omucideri, nu? 

Vocea lui Pedersen exprima o anume îndoială, pe care 
Mellberg o luă imediat drept o critică la adresa lui. 

— Aveţi dreptate, nu ne confruntăm zilnic cu astfel de cazuri 
aici, în Tanumshede. Din fericire, am fost numit aici doar 
temporar. Adevăratul meu loc de muncă este poliţia din 
Goteborg. Solida mea experienţă de muncă ne va ajuta să nu 
întâmpinăm nicio dificultate în a rezolva chiar și o anchetă într- 
un caz de crimă. Va fi o ocazie pentru polițiștii de la țară de a 
vedea cum se face adevărata muncă în poliţie. Cazul va fi 
rezolvat mai repede decât vă așteptați. Ascultaţi-mă pe mine. 

Și cu acest comentariu pompos, Mellberg știu că îi clarificase 
cum nu se putea mai bine medicului legist Pedersen faptul că nu 
avea de-a face cu vreun novice. Medicii aveau mereu tendinţa 
să își dea aere. Rolul lui Pedersen luase sfârșit, în orice caz, iar 
acum era timpul ca un profesionist să preia controlul. 

— O, aproape am uitat. 

Medicul legist fusese luat prin surprindere de trufia etalată de 
poliţist și aproape că uitase să îi pomenească de două 
descoperiri suplimentare pe care el le considera semnificative. 

— Alexandra Wijkner era în luna a treia de sarcină și, de 
asemenea, mai avusese o naștere în trecut. Nu știu dacă acest 
lucru are vreo relevanţă în cazul anchetei dumneavoastră, însă 
mai bine să aveţi prea multe informaţii decât prea puţine, nu 
credeţi? spuse Pedersen. 

Mellberg mormăi ceva drept răspuns, iar după câteva remarci 
finale de complezență, încheiară discuţia - Pedersen cu un 
sentiment de îndoială faţă de competenţa cu care avea să fie 
anchetată crima, iar Mellberg cu o dispoziţie înviorată și cu un 
nou sentiment de nerăbdare. O examinare preliminară a băii 
fusese făcută imediat după găsirea cadavrului, însă acum 
trebuia să se asigure că întreaga casă a Alexandrei Wijkner avea 
să fie cercetată milimetru cu milimetru. 

2. 


Îi luă o şuviță și o încălzi între mâinile sale. Mici cristale de 
gheață se topiră și îi umeziră palmele. Linse cu grijă apa de pe 
ele. 

Își aplecă obrazul către marginea căzii de baie și simti frigul 
mușcător. Era atât de frumoasă. Plutind acolo, în crusta de 
gheață. 

Legătura dintre ei încă exista. Nimic nu se schimbase. Nimic 
nu era diferit. Erau unul asemenea celuilalt. 

Fusese nevoie de ceva efort pentru a-i deschide mâna și a-și 
așeza palma într-a ei. Îşi împreună degetele cu ale ei. Sângele 
era uscat și solid, iar mici fărâme se lipiseră de pielea lui. 

Timpul nu avusese niciodată vreo importanță atunci când era 
cu ea. Ani, zile ori săptămâni se scurseseră laolaltă, devenind o 
entitate amorfă în care singurul lucru ce avusese o oarecare 
însemnătate fusese acesta: mâna ei într-a lui. De aceea fusese 
atât de dureroasă trădarea. Ea oferise din nou însemnătate 
timpului. De aceea sângele nu va mai avea să curgă vreodată 
fierbinte prin venele ei. 

Înainte de a pleca, el îi descleștă mâna și o așeză la loc în 
poziția ei inițială. 

Nu se uită înapoi. 

o... 

Trezită dintr-un somn adânc și fără vise, Erica nu putu 
identifica sunetul la început. Până să-și dea seama că era vorba 
de telefon, acesta deja sunase de multe ori. Sări din pat pentru 
a răspunde. 

— Erica Falck. 

Vocea ei nu era mai mult decât un croncănit. Și-o drese cu 
mâna peste receptor, pentru a scăpa de răgușeală. 

— Oh, îmi pare rău, te-am trezit? Îmi cer iertare. 

— Nu, eram trează. 

Răspunsul veni automat și Erica își dădu seama cât de fals 
sunase. Era destul de evident că era năucită, cel puţin. 

— Ei bine, îmi pare rău, în orice caz. Henrik Wijkner la telefon. 
Tocmai m-a sunat Birgit și m-a rugat să te contactez. Se pare că 

a primit un telefon în dimineaţa aceasta de la un comisar de 
poliție extrem de nepoliticos de la secţia din Tanumshede. El i-a 
ordonat, mai mult sau mai puţin direct, să se prezinte la secţie. 
Pesemne că și prezența mea e necesară. Nu a vrut să spună 
despre ce este vorba, însă noi avem o bănuială. Birgit este 
destul de tulburată, și întrucât nici Karl-Erik, nici Julia nu sunt 
momentan în Fjällbacka din felurite motive, mă întreb dacă mi-ai 
putea face o mare favoare - și anume, să te duci să o vezi. Sora 
și cumnatul ei sunt la serviciu, așa că este singură acasă. Va 
dura vreo două ore până să mă pot întoarce în Fjâllbacka și nu 
vreau să stea singură atâta vreme. Știu că îţi cer mult și de fapt 
noi nici nu ne cunoaștem atât de bine, însă nu am la cine apela. 

— Bineînţeles că voi merge să o văd pe Birgit. Nicio problemă. 
Trebuie doar să pun niște haine pe mine. Pot ajunge cam în 
cincisprezece minute. 

— Foarte bine. Îţi rămân veșnic îndatorat. Sincer. Birgit nu a 
fost niciodată prea puternică și aș prefera să nu stea singură 
până vin eu. O sun să-i spun că ești în drum spre ea. Eu voi 
ajunge cândva după prânz, așa că putem vorbi mai mult atunci. 
Incă o dată - mulţumesc. 

Cu ochii cârpiţi încă de somn, Erica se grăbi înspre baie 
pentru a se spăla pe faţă. Işi puse hainele pe care le purtase cu 
o zi înainte, iar după ce își trecu un pieptene prin păr și își dădu 
cu puţin rimel, se afla în spatele volanului mașinii ei, zece 
minute mai târziu. Nu dură mai mult de cinci minute să ajungă 
în Tallgatan din Sălvik, așa că trecuse exact un sfert de oră de la 
conversaţia cu Henrik atunci când sună la ușă. 

Birgit părea să fi slăbit câteva kilograme în cele câteva zile de 
când Erica nu o mai văzuse, iar hainele îi atârnau largi pe corp. 
De data aceasta nu intrară în camera de zi; în schimb, Birgit o 
conduse în bucătărie. 

— Mulţumesc pentru că ţi-ai făcut timp să treci pe aici. Sunt 
foarte agitată și, pur și simplu, nu aș fi putut să stau aici și să 
mă frământ până ce sosea Henrik. 

—A spus că aţi primit un telefon de la poliția din 
Tanumshede? 

— Da, în dimineața aceasta, la opt, un anume comisar 
Mellberg a sunat și mi-a spus că Henrik, Karl-Erik și cu mine 
trebuie să mergem de urgenţă la biroul lui. l-am explicat că, din 
cauza unei presante chestiuni de afaceri, Karl-Erik a plecat din 

oraș, dar că se va întoarce mâine. Am întrebat dacă este în 
regulă să așteptăm până atunci. A răspuns că e inacceptabil, 
dar că, pentru moment, avea să se mulţumească cu Henrik și cu 
mine. Individul a fost destul de nepoliticos și bineînţeles că l-am 
sunat pe Henrik imediat. Mi-a spus că va veni acasă cât va 
putea de repede. Mi-e teamă că am părut puţin cam panicată și 
de aceea Henrik a sugerat să te sune și să te întrebe dacă poţi 
veni aici pentru câteva ore. Sincer, sper să nu crezi că îţi cerem 
prea mult. Probabil că nu vrei să te implici și mai mult în 
tragedia familiei noastre, însă nu am știut la cine să apelez. In 
plus, pe vremuri ai fost tratată aproape ca o fiică în casa 
noastră, așadar, am crezut că poate... 

— Nu face nimic. Îmi pare bine să fiu de ajutor. Poliţia a 
menţionat despre ce este vorba? 

— Nu, comisarul nu a vrut să spună nimic. Dar eu amo 
bănuială. Nu ţi-am spus că Alex nu și-a luat viața? Nu ţi-am 
spus? 

Dintr-un impuls, Erica își așeză mâna peste cea a lui Birgit. 

— Dragă Birgit, să nu tragem concluzii pripite. S-ar putea să ai 
dreptate, dar până nu vom ști asta cu certitudine, e mai bine să 
nu speculăm. 

Au petrecut două ore lungi stând la masa din bucătărie. 
Conversaţia s-a stins după un scurt răstimp, iar singurul lucru ce 
mai putea fi auzit era ticăitul ceasului de bucătărie. Erica trasa 
cercuri cu degetul arătător în jurul modelului de pe suprafaţa 
netedă a mușamalei. Birgit era îmbrăcată și fardată la fel de 
îngrijit ca ultima oară când o văzuse. Însă acum era ceva în 
înfățișarea ei, ceva nedefinit, o oboseală, o uzură, ca o 
fotografie ale cărei contururi se estompaseră. Kilogramele pe 
care le pierduse nu o avantajau, fiindcă oricum era aproape 
costelivă, și noi riduri îi apăruseră în jurul ochilor și al gurii. 
Birgit strângea atât de tare ceașca de cafea, încât încheieturile 
degetelor îi deveniseră albe. Dacă lunga așteptare era 
obositoare pentru Erica, atunci probabil că pentru ea era de 
nesuportat. 

— Nu înţeleg cine voia să o omoare pe Alex. Ea nu avea 
dușmani. Pur și simplu, trăia o viaţă obișnuită alături de Henrik. 

Cuvintele sunară ca niște focuri de armă în tăcerea 
prelungită. 

— Încă nu știm despre ce este vorba. Nu are rost să speculăm 
înainte să aflăm ce vrea poliţia, repetă Erica. 

interpretă lipsa unui răspuns din partea lui Birgit ca pe o 
aprobare tacită. 

Imediat după ora douăsprezece, Henrik trase mașina în micul 
loc de parcare din faţa casei. Îl văzură pe fereastra de la 
bucătărie și se ridicară ușurate ca să-și îmbrace paltoanele. 
Când Henrik sună la ușă, ele deja așteptau la intrare, gata de 
plecare. Birgit și Henrik se sărutară ușor pe un obraz, apoi pe 
celălalt. Pe urmă veni rândul Ericăi să primească același salut. 
Nu era obișnuită cu asemenea maniere și se temu să nu înceapă 
cumva cu obrazul greșit. Cu toate acestea, se descurcă bine, iar 
pentru o secundă chiar se delectă cu aroma masculină a loţiunii 
după ras a lui Henrik. 

— Vii și tu, nu-i așa? 

Erica era deja la jumătatea drumului către mașina ei. 

— Păi, nu știu... 

— Ți-aș fi foarte recunoscător. 

Privirea Ericăi o întâlni pe a lui Henrik deasupra capului lui 
Birgit și, cu un oftat înăbușit, se sui pe bancheta din spate a 
BMW-ului. Avea să fie o zi lungă. 

Călătoria până la Tanumshede nu dură mai mult de douăzeci 
de minute. Discutară despre vreme și despre treptata 
depopulare a zonei rurale. Orice, în afară de motivul iminentei 
lor vizite la secţia de poliţie. 

Erica stătea pe bancheta din spate și se întreba ce căuta 
acolo. Nu avea ea destule probleme și fără a mai fi implicată 
într-o crimă, dacă asta avea să se dovedească a fi? în plus, ar fi 
însemnat că ideea pentru cartea ei era ca și egală cu zero. Deja 
reușise să alcătuiască o primă ciornă, dar acum nu-i mai 
rămânea decât să arunce paginile la coșul de gunoi. Ei bine, 
măcar asta ar forța-o să se concentreze exclusiv asupra 
biografiei. Deși cu câteva mici retușuri, s-ar putea totuși să 
meargă. De fapt, s-ar putea chiar să fie mai bine. Crima s-ar fi 
putut dovedi a fi un real avantaj. 

Deodată își dădu seama ce făcea. Alex nu era un personaj 
imaginar pe care ea putea să îl răsucească pe toate părțile după 
bunu-i plac. Era o persoană reală, iubită de persoane reale. Și 
Erica o iubise pe Alex. Se uită la Henrik în oglinda retrovizoare. 
Părea la fel de impasibil ca și până atunci, în ciuda faptului că în 

câteva minute putea fi informat că soţia sa fusese ucisă. Nu-i 
adevărat că majoritatea crimelor sunt comise de cineva din 
familia victimei? Din nou, se rușină de gândurile sale. Se strădui 
să se gândească la altceva și observă ușurată că, în sfârșit, 
ajunseseră. Acum nu mai voia decât să termine cu asta, pentru 
a se putea întoarce la grijile ei, triviale prin comparaţie. 

e 

Maldărele de hârtii de pe biroul lui ajunseseră la înălțimi 
impresionante. Era uimitor cum o comunitate mică precum 
Tanumshede putea genera atât de multe rapoarte. Cele mai 
multe erau delicte mărunte, desigur, însă fiecare raport trebuia 
investigat și de asta stătea el aici, cu sarcini administrative 
demne de o birocraţie est-europeană. Nu ar fi fost atât de rău 
dacă Mellberg ar fi dat o mână de ajutor în loc să șadă pe fundul 
lui gras toată ziua. Patrik Hedström oftă. Fără o doză de umor, 
nu ar fi rezistat aici atât de mult. Deunăzi începuse să se întrebe 
dacă viața însemna într-adevăr doar atât. 

Marele eveniment al zilei urma să fie o bine-venită întrerupere 
în rutina zilnică. Mellberg îl rugase să participe la interogatoriul 
la care avea să-i supună pe mama și pe soţul femeii ucise în 
Fjällbacka. Nu era vorba că el nu înţelegea tragismul întregii 
situaţii sau că nu simţea compasiune pentru familia victimei. 
Doar că nimic palpitant nu se întâmpla vreodată legat de slujba 
lui și nu putea să nu simtă un fior de nerăbdare străbătându-i 
corpul. 

La Academia de poliţie fuseseră instruiți despre cum se 
desfășoară un interogatoriu, însă până atunci avusese ocazia să 
își testeze aptitudinile în domeniu doar în legătură cu biciclete 
furate sau abuzuri domestice. Patrik se uită la ceas. Era timpul 
să meargă în biroul lui Mellberg, unde urma să aibă loc discuţia. 
Teoretic, nu era încă vorba despre un interogatoriu oficial, însă 
întâlnirea din acea zi era, cu toate acestea, importantă. Auzise 
zvonuri neoficiale conform cărora mama susţinea întruna că 
fiica sa nu ar fi putut să se sinucidă. Era curios să afle ce se 
ascundea în spatele acestei afirmaţii, care acum se dovedise 
adevărată. 

Își luă caietul, un pix și o ceașcă de cafea, apoi merse de-a 
lungul coridorului. Având mâinile ocupate, trebui să se 
folosească de cot și de picioare pentru a deschide ușa, așa că 
abia când își puse lucrurile jos și se întoarse cu faţa înspre 

cameră o zări. Inima îi tresăltă. Avea din nou zece ani și încerca 
să o tragă de codițe. O secundă mai târziu, avea cincisprezece 
ani și încerca să o convingă să urce pe motoreta lui și să meargă 
la o plimbare. Avea douăzeci de ani și își pierduse speranța 
atunci când ea se mutase la Göteborg. După un scurt calcul 
mental, socoti că trecuseră cel puțin șase ani de când o văzuse 
ultima oară. Arăta exact la fel. Înaltă și cu rotunjimi, părul 
ondulându-i-se până la umeri în câteva nuanţe de blond ce se 
amestecau într-o culoare caldă. Chiar și ca fetiță, Erica fusese 
cochetă, iar Patrik putu să observe că încă punea mare accent 
pe detaliile înfățișării sale. Faţa i se lumină, plină de uimire, 
atunci când îl văzu. Însă Mellberg îi aruncă o privire prin care îi 
poruncea să se așeze, așa că se mulțumi să mimeze un salut 
discret. 

În faţa lui ședea un grup încordat de oameni. Mama 
Alexandrei Wijkner era măruntă și slabă, cu prea multe bijuterii 
grele de aur, după gustul lui. Era perfect coafată și extrem de 
bine îmbrăcată, însă arăta consumată, cu cearcăne negre în 
jurul ochilor. Ginerele său nu prezenta niciun semn de suferință. 
Patrik îi răsfoi puţin biografia. Henrik Wijkner, prosper om de 
afaceri din Goteborg și moștenitor al unei averi considerabile 
transmise de-a lungul mai multor generaţii. Și se vedea. Nu 
numai datorită calităţii evidente a hainelor sale scumpe sau a 
aromei emanate de loțiunea sa după ras de marcă; ci era ceva 
indefinit. Certitudinea evidentă că avea dreptul la un loc special 
în această lume, venită din faptul că nu îi lipsise niciun avantaj 
în viață. Deși Henrik părea puţin încordat, Patrik își dădu seama 
că, în același timp, acest om era întotdeauna convins că deţine 
controlul asupra situaţiei. 

Mellberg trona la biroul său. Reușise oarecum să își bage 
cămașa în pantaloni, însă nuanțele de cafea îi pătau modelul 
pestriţ al cămășii. În timp ce examina fiecare participant într-o 
tăcere ostilă, cu mâna dreaptă își aranja pieptănătura rară, care 
alunecase într-o parte. Patrik încerca să nu se uite la Erica. In 
schimb, se concentra asupra uneia dintre petele de cafea de pe 
cămașa lui Mellberg. 

— Așadar. Probabil că știți foarte bine de ce v-am chemat aici. 

Mellberg făcu o pauză lungă, pentru efect. 

— Eu sunt comisarul Bertil Mellberg, șeful secţiei de poliţie din 
Tanumshede, iar acesta este Patrik Hedström, care mă va asista 
de-a lungul acestei anchete. 

Dădu din cap spre Patrik, care stătea puţin în afara 
semicercului format de Erica, Henrik și Birgit în jurul biroului lui 
Mellberg. 

— Anchetă? A fost omorâtă, pentru numele lui Dumnezeu! 

Birgit se aplecă înainte în scaun, iar Henrik puse repede un 
braţ protector în jurul umerilor ei. 

— Da, avem confirmarea că fiica dumneavoastră nu și-ar fi 
putut lua singură viaţa. Ipoteza suicidului poate fi cu siguranţă 
eliminată, conform raportului medicului legist. Firește, nu pot 
intra în detalii în legătură cu ancheta, dar certitudinea noastră 
se bazează pe faptul că, în momentul în care încheieturile i-au 
fost tăiate, victima nu putea să fi fost conștientă. l-am găsit o 
cantitate mare de sedative în sânge. În timp ce era inconștientă, 
se pare că una sau mai multe persoane au așezat-o mai întâi în 
cadă, pe care au umplut-o cu apă, și apoi i-au tăiat încheieturile 
cu o lamă pentru a încerca să însceneze suicidul. 

Perdelele erau trase pentru a nu lăsa să pătrundă înăuntru 
soarele puternic al amiezii. Atmosfera din încăpere era încărcată 
atât cu tristețe, cât și cu evidenta ușurare a lui Birgit la vestea 
că Alex nu comisese suicid. 

— Știţi cine a făcut-o? 

Birgit scosese din geantă o mică batistă brodată și își ștergea 
cu grijă colţurile ochilor pentru a nu-și strica machiajul. 

Mellberg îşi strânse mâinile deasupra pântecului său 
voluminos și își aţinti ochii asupra oamenilor din fața lui. Își 
drese vocea cu autoritate. 

— Poate că voi doi mi-aţi putea spune asta. 

— Noi? 

Uimirea lui Henrik păru autentică. 

— De unde să știm noi? Cu siguranţă, e fapta unui nebun. 
Alexandra nu avea dușmani. 

— Așa susţineți voi. 

Lui Patrik i se păru pentru o clipă că vede o umbră trecând 
peste chipul lui Henrik. In secunda următoare umbra dispăru, iar 
Henrik era din nou calm și stăpân pe sine. 

Patrik se arătase mereu sceptic în privinţa oamenilor ca 
Henrik Wijkner. Oameni născuţi cu stea în frunte. Care aveau 

totul fără a trebui să miște un deget. Desigur că Henrik părea 
atât agreabil, cât și șarmant, însă sub această aparenţă Patrik 
putea simţi fluxuri ce sugerau o personalitate mult mai 
complexă. Intrezărea neîndurare în spatele trăsăturilor frumoase 
și îl mira totala lipsă de surprindere de pe chipul lui Henrik 
atunci când Mellberg dezvăluise că Alex fusese ucisă. A-ți 
imagina o ipoteză este una, dara o auzi confirmată este cu totul 
altceva. Măcar atât învățase în cei zece ani ai săi ca poliţist. 

— Suntem suspecți? 

Birgit păru la fel de stupefiată ca și când comisarul s-ar fi 
transformat într-un dovleac în fața ochilor săi. 

— Statisticile vorbesc de la sine în cazul crimelor. Majoritatea 
făptașilor provin de regulă din sânul familiei. Acum, eu nu spun 
că este valabil și în acest caz, dar sunt sigur că înţelegeți că 
trebuie să verificăm fiecare ipoteză. Niciun colţișor nu va 
rămâne necercetat, pot garanta personal pentru asta. Cu vasta 
mea experienţă în cazuri de crimă - o nouă pauză teatrală - se 
va rezolva cu siguranță rapid. Dar aș dori ca amândoi să daţi o 
declarație legată de ceea ce ați făcut în zilele premergătoare 
momentului când noi suspectăm că Alexandra a fost omorâtă. 

— Și care ar fi acel moment? întrebă Henrik. Ultima care a 
vorbit cu ea a fost Birgit, dar niciunul dintre noi nu a sunat-o 
până duminică, deci totul s-ar fi putut întâmpla sâmbătă. Într- 
adevăr, am sunat-o pe la nouă și jumătate vineri seara, dar ea 
obișnuia să facă o plimbare înainte de culcare, așa că am 
presupus că e plecată să se plimbe. 

— Medicul legist a spus că era moartă de aproximativ o 
săptămână. Firește că vom verifica afirmaţiile dumneavoastră 
privitoare la momentul când i-aţi telefonat, dar avem o 
informaţie conform căreia decesul ar fi survenit undeva înainte 
de ora nouă, vineri seara. In jurul orei șase, adică probabil 
imediat după ce a ajuns în Fjällbacka, i-a telefonat unui anume 
Lars Thelander în legătură cu o sobă care nu funcţiona cum 
trebuie. El nu a putut veni chiar atunci, însă a promis să fie 
acolo nu mai târziu de ora nouă în seara aceea. Conform 
declaraţiei sale, era exact ora nouă când a bătut la ușă. Nimeni 
nu a venit să răspundă și, după ce a așteptat o vreme, s-a întors 
acasă. Ipoteza noastră este, așadar, că a murit în acea seară 
după ce a ajuns în Fjällbacka, fiindcă pare neverosimil să fi uitat 

că Thelander urma să vină să verifice soba, având în vedere cât 
de frig era în casă. 

Părul îi alunecă din nou, de data aceasta spre partea stângă. 
Patrik observă că Erica abia își mai putea lua ochii de la acea 
scenă. Îşi controla probabil un impuls de a se repezi și a-i 
îndrepta părul. Toţi cei de la secţie trecuseră prin acea fază. 

— La ce oră ați spus că aţi vorbit cu ea? 

Mellberg îi adresă întrebarea lui Birgit. 

— Păi, nu sunt foarte sigură, răspunse ea. 

Se gândi o clipă. 

— Cred că după șapte. Cam pe la șapte și un sfert, șapte și 
jumătate. N-am vorbit mult, pentru că Alex mi-a spus că are un 
musafir. 

Birgit păli. 

— Să fi fost...? 

Mellberg încuviinţă solemn. 

— Foarte posibil, doamnă Carlgren. Dar este sarcina noastră 
să aflăm și vă asigur că ne vom folosi toate resursele în acest 
caz. În profesia noastră, eliminarea suspecţilor este un element 
de bază, așadar, vă rog să întocmiţi o declarație privitoare la 
seara de vineri. 

— Doriţi să vă furnizez și eu un alibi? întrebă Erica. 

— Nu cred că va fi necesar. Dar am vrea să ne spuneţi tot ce 
ați văzut în casă în ziua când aţi descoperit-o. Puteţi lăsa 
declaraţiile la asistentul meu, Hedstrom. 

Toate privirile se întoarseră spre Patrik, iar el încuviință din 
cap. Începură să se ridice. 

— Tragic eveniment. Mai ales având în vedere copilul. 

Cu toţii își îndreptară privirile către Mellberg. 

— Copilul? 

Birgit se uită de la Mellberg la Henrik și înapoi. 

— Da, conform medicului legist, era în luna a treia de sarcină. 
Cu siguranţă că nu vă poate surprinde asta, nu-i așa? 

Mellberg rânji și îi făcu șmecherește cu ochiul lui Henrik. 
Patrik fu totalmente îngrozit de comportamentul lipsit de tact al 
șefului său. 

Chipul lui Henrik își pierdu treptat toată culoarea, până când 
păru de marmură. Birgit se întoarse spre el, uluită. Erica rămase 
nemișcată. 

— Urma să aveți un copil? De ce nu mi-aţi spus? O, Doamne! 

Birgit își apăsă batista peste gură și începu să plângă 
incontrolabil, fără să-i pese de rimelul care acum îi curgea 
șiroaie pe obraji. Henrik puse din nou un braţ protector în jurul 
ei, însă deasupra capului lui Birgit, el întâlni privirea fixă a lui 
Patrik. Era evident că nu avusese nicio idee că Alexandra era 
însărcinată. În schimb, judecând după expresia deznădăjduită a 
Ericăi, era clar că ea știa. 

— Vom vorbi despre asta când ajungem acasă, Birgit, spuse 
Henrik. 

Se întoarse către Patrik. 

— Voi avea grijă să primiţi declaraţiile noastre în legătură cu 
seara de vineri. Îmi imaginez că veţi dori probabil să ne 
interogaţi mai în detaliu odată ce veţi intra în posesia lor, nu? 

Patrik dădu din cap afirmativ. Ridică din sprâncene pentru a-i 
arunca Ericăi o privire întrebătoare. 

— Henrik, vin imediat, spuse ea. Vreau doar să vorbesc puţin 
cu Patrik. Suntem vechi prieteni. 

Zăbovi pe coridor în timp ce Henrik o conduse pe Birgit afară 
spre mașină. 

— Să dau peste tine aici, ce surpriză, spuse Patrik. 

Se balansă nervos pe călcâie, înainte și înapoi. 

— Da, dacă m-aș fi gândit, mi-aș fi amintit că lucrezi aici, 
desigur. 

Răsucea cureaua poșetei între degete și îl privea cu capul 
înclinat puţin într-o parte. Toate gesturile ei mărunte îi erau atât 
de familiare. 

— A trecut multă vreme. Îmi pare rău că nu am putut veni la 
înmormântare. Cum faceți față, tu și Anna? 

În ciuda staturii sale înalte, dintr-odată Erica păru mică, și el 
rezistă impulsului de a-i dezmierda obrazul. 

— Ne descurcăm bine. Anna a plecat acasă imediat după 
înmormântare, dar eu sunt aici de câteva săptămâni, încercând 
să fac ordine în casă. Nu este ușor. 

— Am auzit că o femeie din Fjällbacka a descoperit victima, 
dar habar n-aveam că era vorba despre tine. Trebuie să fi fost 
îngrozitor. Voi două aţi fost prietene în copilărie, nu-i așa? 

— Da. Nu cred că voi fi vreodată în stare să îmi şterg din 
minte acea imagine. Ei bine, trebuie să fug acum, mă așteaptă 
în mașină. Poate ne întâlnim odată. Mai rămân în Fjällbacka o 
vreme. 

Pornise deja spre ieșire. 

— Ce zici de cină, sâmbătă seara? sugeră Patrik. Acasă la 
mine, la opt? Mă găsești în cartea de telefon. 

— Sigur, sună bine. Ne vedem la opt, atunci. 

Erica ieși. 

După plecarea ei, Patrik improviză un mic dans indian pe 
coridor, spre marea încântare a colegilor săi. Însă entuziasmul i 
se mai risipi când își dădu seama cât de mult era de lucru 
pentru a face ca locuința sa să arate cât de cât prezentabil. 
După ce Karin îl părăsise, nu prea mai avusese chef de treburi 
gospodărești. 

El și cu Erica se cunoșteau de când se născuseră. Mamele lor 
fuseseră cele mai bune prietene încă din copilărie și erau 
apropiate ca niște surori. Patrik și Erica se jucaseră mult în 
copilărie și nu ar fi fost o exagerare să spună că Erica fusese 
prima lui dragoste. Ba chiar avea senzaţia că se născuse 
îndrăgostit de Erica. Dintotdeauna i se păruse firesc să simtă 
asta pentru ea. Cât despre Erica, ea se mulţumise să ia ca atare 
admiraţia lui de căţeluș credincios. Abia atunci când ea se mută 
în Göteborg, Patrik realiză că venise timpul să lase visele 
deoparte. Firește, de atunci se îndrăgostise de alte femei. lar 
când se căsătorise cu Karin, fusese totalmente convins că vor 
îmbătrâni împreună, însă Erica fusese mereu într-un ungher al 
minţii sale. Uneori treceau luni întregi fără să se gândească la 
ea; uneori se gândea la ea de mai multe ori pe zi. 

Mormanele de hârtii nu se reduseseră în mod miraculos cât 
timp fusese plecat. Cu un oftat adânc, se așeză la birou și ridică 
pagina din vârful teancului. Munca era destul de monotonă încât 
să se poată gândi în același timp și la meniul pentru sâmbătă. În 
orice caz, desertul fusese deja decis. Erica iubise dintotdeauna 
înghețata. 

e 

Se trezi cu un gust scârbos în gură. leri fusese un adevărat 
dezmăț. Amicii lui veniseră după-amiaza şi împreună 
continuaseră să bea până dimineața. O amintire vagă cu poliția 
care venise să-i facă o vizită la un moment dat în cursul serii 
plutea undeva, într-un colț al minţii. Încercă să se ridice, însă 
întreaga cameră se învârtea, așa că decise să stea unde era 
pentru o vreme. 

Mâna dreaptă îl durea și o ridică spre tavan ca să se uite la 
ea. Încheieturile degetelor erau zdrelite și pline de sânge întărit. 
La naiba, da. Fusese ceva tărăboi aseară, de aceea apăruseră 
polițiștii. Din ce în ce mai multe amintiri începură să îi revină în 
minte. Băieţii fuseseră cei care aduseseră vorba despre 
sinucidere. Unul dintre ei începuse să spună o groază de porcării 
despre Alex. „Curvă bogată”, „târâtură plină de bani” - așa 
vorbiseră despre ea. Lui Anders îi sărise ţandăra, după care nu 
își mai amintea decât că văzuse roșu în faţa ochilor când 
începuse să îl lovească pe tip, învăluit în aburii de alcool. De 
acord, și el îi aruncase vorbe grele când trădarea ei îl scosese 
din minţi. Dar nu era același lucru. Ceilalţi nu o cunoșteau. El 
era singurul care avea dreptul să o judece. 

Telefonul sună ascuţit. Încercă să îl ignore, însă decise că era 
mai puţină bătaie de cap să se ridice și să răspundă decât să 
lase zgomotul să-i sfredelească auzul. 

— Da, Anders. 

Își bolborosea cuvintele. 

— Bună, sunt mama. Ce mai faci? 

— Mă simt ca dracu'. 

Alunecă pe perete în jos pentru a se așeza pe podea. 

— Cât dracu’ e ceasul? 

— E aproape patru după-amiaza. Te-am trezit? 

— Nu. 

Își simţea capul disproporționat de mare și amenințând să îi 
cadă între genunchi. 

— Am fost la cumpărături în oraș mai devreme. Lumea 
vorbește despre ceva ce aș vrea să afli și tu. Mă asculţi? 

— Mda, la naiba, te ascult. 

— Se pare că Alex nu s-a sinucis. A fost ucisă. Voiam doar să 
știi. 

Tăcere. 

— Anders, alo? Ai auzit ce am spus? 

— Da, sigur, te-am auzit. Ce spuneai? Alex a fost ucisă? 

— Da, cel puţin asta se zvonește prin oraș. Se pare că Birgit a 
fost la secția de poliţie din Tanumshede și a aflat vestea azi. 

— O, la dracu’. Ascultă, mamă, am multe de făcut. Vorbim 
mai târziu. 

— Anders? Anders? 

Deja închisese telefonul. 

Cu un imens efort, făcu duș și se îmbrăcă. După ce luă două 
pastile de Panodil, începu să se simtă oarecum ca o fiinţă 
umană. Sticla de votcă din bucătărie încercă să îl ispitească, dar 
el refuză să cedeze. Acum trebuia să fie treaz. Cel puţin, relativ 
treaz. 

Telefonul sună din nou. Îl ignoră. În schimb, luă o carte de 
telefon din dulapul de pe hol și găsi rapid numărul pe care îl 
căuta. Mâinile îi tremurară când formă numărul. Păru că sună de 
o sută de ori. 

— Bună, sunt Anders, spuse când receptorul de la celălalt 
capăt al firului fu în sfârșit ridicat. Nu, nu închide, la naiba. 
Trebuie să vorbim... ei bine, nu prea ai de ales, fir-ar al dracului, 
trebuie să îţi spun... Ajung la tine într-un sfert de oră. Și ai face 
bine să fii dracului acolo... Mi se rupe de cine mai e! Nu uita cine 
are cel mai mult de pierdut aici... Astea-s rahaturi. Plec acum. 
Ne vedem într-un sfert de oră. 

e 

Anders trânti receptorul. După ce inspiră adânc de câteva ori, 
își trase pe el jacheta și ieși afară. Nu se mai obosi să încuie ușa. 
Telefonul din apartament începu din nou să sune agasant. 

e 

Erica era extenuată când ajunse înapoi acasă. În maşină 
domnise o tăcere încordată pe tot parcursul drumului, iar Erica 
înţelesese că Henrik se afla în faţa unei decizii dificile. Să îi 
spună lui Birgit că nu el era tatăl copilului Alexandrei sau să 
păstreze tăcerea și să spere că adevărul nu va ieși la iveală în 
timpul anchetei. Erica nu îl invidia și nu își putea imagina cum ar 
fi reacţionat ea în locul lui. Adevărul nu era întotdeauna cea mai 
bună soluție. 

Începuse deja să se întunece și era recunoscătoare că tatăl ei 
montase lămpi exterioare ce se aprindeau automat atunci când 
cineva se apropia de casă. Dintotdeauna îi fusese o teamă 
cumplită de întuneric. Mică fiind, crezuse că era ceva care va 
trece odată cu timpul, pentru că adulţilor nu le poate fi frică de 
întuneric, nu-i așa? Dar avea treizeci și cinci de ani și încă se 
uita sub pat pentru a se asigura că nimic nu pândea în întuneric. 
Jalnic. 

După ce aprinse toate luminile din casă, își turnă un pahar 
mare de vin roșu și se ghemui pe divanul de răchită de pe 
verandă. Întunericul era impenetrabil, dar ea continuă să 

privească fix înainte, deși nu vedea nimic. Se simţea singură. 
Erau atâţia oameni care o plângeau pe Alex, oameni care 
fuseseră afectaţi de moartea ei. Dar Erica nu o mai avea acum 
decât pe Anna. Uneori se întreba dacă Anna chiar i-ar simţi 
lipsa. 

Ea și Alex fuseseră atât de apropiate în copilărie. Când Alex 
începuse să se îndepărteze, pentru ca, odată cu mutarea, să 
dispară complet, păruse că lumea se sfârșise pentru Erica. Alex 
fusese singura persoană pe care o avea doar pentru sine și, cu 
excepția tatălui său, singura persoană care ţinuse într-adevăr la 
ea. 

Erica își puse paharul cu vin roșu pe masă cu atâta forță, încât 
aproape că îi desprinse piciorul. Se simţea mult prea agitată 
pentru a sta locului. Trebuia să facă ceva. Nu avea rost să 
pretindă că moartea lui Alex nu o afectase profund. Ce o deranja 
cel mai mult era că imaginea pe care familia și prietenii o 
transmiteau despre Alex nu corespundea cu acea Alex pe care o 
cunoscuse ea. Chiar dacă oamenii se schimbă între copilărie și 
maturitate, ceva din personalitatea lor rămâne totuși intact. 
Acea Alex pe care ei i-o descriseseră era cu desăvârșire o 
străină. 

Se ridică și își puse haina din nou. Cheile mașinii erau în 
buzunar, iar în ultima clipă luă o lanternă și o îndesă în celălalt 
buzunar al hainei. 

Casa de pe vârful dealului părea pustie în lumina violetă a 
felinarului de pe stradă. Erica își lăsă mașina în parcarea din 
spatele școlii. Nu voia să o vadă nimeni intrând în casă. 

Tufișurile de pe proprietate ofereau un bine-venit paravan în 
timp ce se furișă cu prudenţă pe verandă. Spera ca vechile lor 
obiceiuri să se fi păstrat și ridică preșul. Acolo era cheia de 
rezervă, ascunsă exact în același loc ca în urmă cu douăzeci și 
cinci de ani. Ușa scârţâi puţin când o deschise, dar speră ca 
niciunul dintre vecini să nu fi auzit nimic. 

Era straniu să pășească în acea casă întunecată. Frica sa de 
întuneric aproape că îi tăia respiraţia și se forţă să respire adânc 
de câteva ori pentru a se calma. Își aminti recunoscătoare de 
lanterna din buzunarul hainei și se rugă în gând ca bateriile să 
funcţioneze. Funcționau. Lumina lanternei o făcu să se simtă un 
pic mai calmă. 

Mută raza de lumină pe deasupra camerei de zi spre etaj. Nu 
știa ce anume căuta aici. Spera ca niciun vecin sau trecător să 
nu vadă lumina și să cheme poliția. 

Camera era frumoasă și spațioasă, dar Erica observă că 
mobila în nuanţe de maro și portocaliu din anii șaptezeci pe care 
ea și-o amintea din copilărie fusese înlocuită cu un design 
scandinav, alcătuit din piese de mesteacăn, deschise la culoare. 
Ințelese că Alex își pusese amprenta asupra casei. Totul era într- 
o ordine desăvârșită, ceea ce dădea o senzaţie de gol. Nu era 
nicio cută pe canapea sau măcar o revistă așezată pe măsuta 
de cafea. Nu văzu nimic care să pară a merita o examinare mai 
apropiată. 

Işi aminti că bucătăria se afla dincolo de camera de zi. Era 
mare și imaculată, și singurul element ce tulbura ordinea 
desăvârșită era ceașca de cafea din suportul pentru vase. Erica 
se întoarse în camera de zi și urcă la etaj. În capătul scărilor o 
luă la dreapta și intră în dormitorul principal. Erica și-l amintea 
ca fiind dormitorul părinţilor lui Alex, însă acum, firește, era 
camera lui Alex și a lui Henrik. Era, de asemenea, decorată cu 
bun-gust, dar cu o tentă mai exotică. Tapiţeria era în nuanţe 
ciocolatii și purpurii, iar pe pereţi atârnau măști africane din 
lemn. Încăperea era spațioasă, cu un tavan înalt ce permitea ca 
un candelabru greu să fie suspendat cum trebuie. Se pare că 
Alexandra rezistase tentației de a-și împodobi casa de sus până 
jos cu detalii maritime, un lucru comun în casele de vară. Toate 
decoraţiunile, de la perdele ornate cu scoici la picturi cu 
năvoade de pescari, se vindeau ca pâinea caldă în micile 
buticuri din Fjällbacka. 

Spre deosebire de restul camerelor pe care le văzuse, 
dormitorul părea locuit. Mici obiecte personale erau împrăștiate 
pe ici, pe colo. Pe noptieră se aflau o pereche de ochelari și o 
carte cu poezii de Gustaf Fröding. O pereche de dresuri atârna 
pe ușă, iar câteva pulovere erau așezate pe cuvertura patului. 
Era prima dată când Erica simţea că Alex locuise într-adevăr în 
casa aceea. 

incepu să se uite cu grijă prin sertare și dulapuri. Încă nu știa 
ce anume căuta și se simţi ca un voyeur, scotocind prin lenjeria 
frumoasă de mătase a lui Alex. Insă tocmai când se hotărî să se 
treacă la următorul sertar, auzi un zgomot venind de jos. 

Dintr-odată se opri cu mâna plină de chiloţi și sutiene 
dantelate. În liniștea casei, auzise clar un sunet venind de la 
parter. O ușă deschisă cu grijă, apoi închisă. Erica se uită în jur, 
panicată. Singurele ascunzători din cameră erau sub pat sau 
într-unul dintre dulapurile ce acopereau un perete. Brusc, se 
simţi incapabilă să se hotărască. Nu izbuti să se miște până nu 
auzi pași pe scări; instinctiv, se strecură până lângă cel mai 
apropiat dulap. Ușa se deschise fără să scârţâie, slavă 
Domnului, și Erica se strecură repede printre haine, apoi închise 
ușa în urma ei. Nu putea să vadă cine intrase în casă, dar auzea 
limpede zgomot de pași care se apropiau din ce în ce mai mult. 
Persoana se opri pentru o clipă în faţa ușii dormitorului înainte 
să intre. Erica realiză deodată că ţinea ceva în mână. Fără să se 
gândească, înșfăcase o bucată de hârtie din sertar. O puse cu 
atenţie în buzunarul hainei. 

De-abia îndrăznea să respire. Nasul începu să o mănânce și se 
chinui cu disperare să miște din el pentru a-și ușura situaţia. 
Avu noroc; mâncărimea dispăru. 

Intrusul cerceta dormitorul. Părea că făcea cam același lucru 
pe care îl făcuse și Erica înainte de a fi întreruptă. Sertare erau 
trase în afară, iar Erica știa că urmau dulapurile. Panica ei 
crescu. Broboane de sudoare i se formară pe frunte. Ce putea 
face? Singura soluţie pe care o vedea era să se înghesuie cât 
mai departe posibil în spatele hainelor. Avusese norocul de a 
intra într-un dulap care conţinea mai multe haine lungi și se 
strecură printre câteva dintre ele, drapându-le în fața ei. Cu 
puţin noroc, două glezne ieșite dintr-o pereche de pantofi pe 
podea n-aveau să fie observate. 

Dură o vreme până când persoana cercetă amănunţit toată 
încăperea. Erica inhală un miros stătut de naftalină, sperând ca 
aceasta să-și fi făcut efectul și nicio gânganie să nu se târască 
pe ea în întuneric. Spera, de asemenea, că acolo, la câţiva metri 
de ea, nu se afla ucigașul lui Alex. Dar cine altcineva ar avea 
motive să se furișeze prin casa lui Alex, gândi Erica, ignorând 
subtil faptul că nici ea nu avea vreo invitaţie scrisă. 

Dintr-odată ușa dulapului fu deschisă, iar Erica simţi cum 
pielea expusă a gleznelor îi fu atinsă de o suflare de aer 
proaspăt. Își ţinu respiraţia. 

Dulapul nu părea să ascundă vreun secret sau lucruri de 
valoare - cel puţin nu pentru persoana care îl cerceta -, iar ușa 

fu închisă la loc aproape instantaneu. Celelalte uși fură deschise 
și închise la fel de rapid, iar în clipa următoare Erica auzi pașii 
ieșind pe ușa dormitorului și coborând scările. Nu îndrăzni să 
iasă din dulap decât la ceva vreme după ce auzi ușa de la 
intrare închizându-se cu grijă. Era minunat să poată respira în 
sfârșit fără a fi acut conștientă de fiecare răsuflare. 

Camera arăta la fel ca atunci când Erica intrase în ea. Oricine- 
ar fi fost vizitatorul, acţionase cu grijă și nu lăsase urme. Erica 
era destul de convinsă că nu fusese vorba de un hoț. Se uită mai 
bine la dulapul în care se ascunsese. Când se retrăsese în spate, 
simţise ceva dur presându-i gambele. Ridică hainele și descoperi 
un tablou, incredibil de frumos. Până și ea își putea da seama că 
fusese pictat de un artist talentat. O înfățișa pe Alexandra goală, 
întinsă pe o parte, cu capul rezemat într-o mână. Artistul 
folosise culori calde, care dădeau chipului lui Alex o expresie 
senină. Se întrebă de ce o pictură atât de frumoasă fusese pusă 
în dosul unui dulap. judecând după imaginea pe care o înfățișa, 
Alex nu avea de ce să se rușineze. Corpul îi era perfect precum 
pictura. Erica nu-și putu alunga senzaţia de familiar, de dejă-vu. 
Totuși, era sigură că nu mai văzuse niciodată această pictură, 
deci trebuia să fie altceva. Colţului din dreapta jos îi lipsea o 
semnătură, iar când întoarse tabloul, nu văzu inscripţionat decât 
„1999”, care trebuie să fi fost anul realizării lui. II puse cu grijă 
înapoi în dulap și închise ușa. 

Aruncă o ultimă privire prin cameră. Nu putea descoperi 
punctul nevralgic. Ceva lipsea, dar nicidecum nu își putea da 
seama ce anume. Ei bine, probabil avea să își amintească mai 
târziu. Nu mai îndrăzni să zăbovească în casă. Puse cheia înapoi 
unde o găsise. Nu se simţi în siguranţă decât atunci când fu 
înapoi în propria ei mașină, cu motorul pornit. Destulă agitaţie 
pentru o seară. Un coniac tare îi va alina sufletul și îi va alunga o 
parte din neliniște. De ce naiba hotărâse să meargă cu mașina 
până acolo și să își bage nasul? Îi venea să se plesnească 
singură peste frunte pentru prostia ei. 

(J 

Când trase maşina pe aleea din fața casei, văzu că trecuse 

abia o oră de când plecase. Fu surprinsă. Păruse o eternitate. 
e 

Stockholmul era mai frumos ca niciodată. Și totuși, Erica se 

simţea de parcă un nor mohorât ar fi plutit deasupra ei. În mod 

normal, ar fi fost fermecată de razele de soare ce sclipeau pe 
Riddarfjärden când străbătu podul Västerbron. Nu și azi. 
Intâlnirea fusese stabilită pentru ora două. Medită tot drumul 
dinspre Fjällbacka, încercând în van să găsească o soluție. Din 
nefericire, Marianne îi explicase foarte clar poziţia ei legală. 
Dacă Anna și Lucas insistau să vândă casă, ea va trebui să fie 
de acord. Singura ei soluţie era să cumpere partea lor la 
jumătate din valoarea pe piaţă a casei, iar la preţurile caselor 
din Fjällbacka, ea nu avea nici măcar o infimă parte din acea 
sumă. Bineînțeles, avea să-și primească partea ei, în cazul în 
care casa avea să se vândă. Jumătatea sa i-ar fi putut aduce 
chiar până la vreo două milioane de coroane, însă ei nu îi păsa 
de bani. Toţi banii din lume nu puteau înlocui pierderea casei. O 
dezgusta ideea ca vreun locuitor al Stockholmului, care credea 
că o beretă nouă de marinar îl va transforma într-un locuitor de 
coastă, să distrugă frumoasa verandă din faţă și să pună în loco 
fereastră panoramică. Și nimeni nu putea spune că exagera. 
Văzuse asta întâmplându-se în mod repetat. 

__Erica porni spre biroul de avocatură din Runebergsgatan în 
Ostermalm. Clădirea era impozantă, cu fațada sa din marmură 
și rândul de coloane. Se mai privi o ultimă dată în oglinda din 
lift. Ținuta ei fusese atent aleasă pentru a se potrivi cu locul 
acela. Era pentru prima oară când venea aici, însă își putea 
imagina cu ușurință ce fel de avocaţi avea să angajeze Lucas. 
Cu un gest de politeţe simulată, el punctase că, bineînţeles, 
Erica putea să își aducă propriul avocat. Insă ea alesese să vină 
singură. Pur și simplu, nu își putea permite un avocat. 

De fapt, își dorise să se întâlnească înainte cu Anna și copiii, 
poate să ia masa cu ei. Deși purtarea Annei o mâhnea, Erica era 
ferm hotărâtă să facă tot posibilul pentru a întreţine relaţia lor. 

Anna nu părea să aibă același punct de vedere, scuzându-se 
că ar fi fost prea stresant. Era mai bine să se întâlnească la 
biroul avocatului. Inainte ca Erica să poată sugera să se vadă 
după aceea, Anna o anunţă că avea aranjată o întâlnire cu o 
prietenă. Puțin probabil o coincidenţă, gândi Erica. Era evident 
că Anna dorea să o evite. Întrebarea era dacă iniţiativa era a ei 
ori Lucas îi interzisese Annei să se întâlnească cu Erica atunci 
când el era la serviciu și nu o putea supraveghea. 

Toată lumea era deja acolo când intră în cabinet. O priviră cu 
expresii grave în timp ce ea le zâmbi afectat și le întinse mâna 

avocaţilor lui Lucas. Lucas salută doar din cap, în vreme ce Anna 
îndrăzni un semn șovăitor cu mâna, pe la spatele lui. Luară loc 
cu toții și începură negocierile. 

Toată treaba nu dură prea mult. Avocaţii explicară pe un ton 
sec și neutru ceea ce Erica știa deja. Și anume că Anna și Lucas 
aveau toate drepturile de a cere vânzarea casei. Dacă Erica 
putea să le cumpere partea pentru jumătate din preţul pieţei, 
atunci avea dreptul să o facă. Dacă nu putea sau nu dorea, 
atunci casa va fi scoasă la vânzare imediat ce îi va fi stabilită 
valoarea de către un evaluator independent. 

Erica se uită drept în ochii Annei. 

— Chiar vrei să o faci? Casa asta nu înseamnă nimic pentru 
tine? Gândește-te ce ar fi zis mama și tata dacă ar fi știut că o 
vei vinde imediat cum ei n-or să mai fie printre noi. Asta este 
ceea ce vrei TU, Anna? 

Cu coada ochiului îl văzu pe Lucas încruntându-se la accentul 
pus de ea pe tu. 

Anna privi în jos și culese câteva fire invizibile de praf de pe 
rochia ei elegantă. Părul său blond era prins la spate într-o 
coadă de cal. 

— La ce ne folosește casa aceea? Casele vechi aduc numai 
probleme și gândește-te la toţi banii pe care i-am putea scoate 
din asta. Sunt sigură că mama și tata ar fi apreciat ca una dintre 
noi să privească lucrurile în mod practic. Vreau să spun, când o 
să folosim noi casa? Lucas și cu mine am prefera să cumpărăm 
o casă de vară în arhipelagul Stockholm pentru a avea ceva mai 
aproape. Și oricum, tu ești singură - la ce-ţi trebuie casa? 

Lucas zâmbi dispreţuitor spre Erica în timp ce o bătu ușor pe 
spate pe Anna, cu o grijă prefăcută. Ea încă nu îndrăznise să o 
privească în ochi pe Erica. 

Din nou, Erica fu uimită de cât de obosită părea sora ei mai 
mică. Era mai slabă decât de obicei, iar rochia neagră pe care o 
purta îi era largă în jurul bustului și taliei. Avea cearcăne cenușii 
în jurul ochilor, iar Ericăi i se păru că vede o umbră albastră sub 
pudra de pe pometele ei drept. Furia și neputinţa în faţa acestei 
situaţii o cuprinseră brusc și își aţinti ochii asupra lui Lucas. El îi 
întoarse privirea cu un calm desăvârșit. Fiindcă venise direct de 
la serviciu, avea o ţinută sobră: un costum cenușiu cu o cămașă 
de un alb orbitor și o cravată lucioasă gri închis. Era elegant și 
sofisticat. Erica era sigură că multe femei îl găseau atrăgător. 

Însă ei i se părea că o expresie de cruzime îi încadra trăsăturile, 
ca o mască. Fața îi era ascuţită, cu pomeţți înalți și maxilare 
ferme. Acestea erau și mai mult accentuate de faptul că își 
pieptăna mereu părul pe spate, dinspre fruntea sa înaltă. Nu 
arăta a englez tipic, roșcovan; semăna mai mult cu un nordic 
autentic, cu părul blond deschis și ochi albaștri glaciali. Buza de 
sus îi era curbată și plină ca a unei femei, dându-i o expresie 
indolentă, aproape decadentă. Erica observă că ochii îi 
alunecaseră înspre decolteul ei și, instinctiv, își strânse jacheta 
în jurul ei. Lucas îi remarcă reacţia, ceea ce o irită. Nu dorea ca 
el să creadă că are cea mai mică influenţă asupra ei. 

Când întâlnirea luă sfârșit, Erica se întoarse pur și simplu pe 
călcâie și ieși pe ușă fără a se obosi să își ia la revedere în mod 
politicos. Din punctul ei de vedere, tot ceea ce putea fi spus 
fusese spus. Va fi contactată de cineva care va veni să evalueze 
casă, apoi casa va fi scoasă la vânzare cât se poate de repede. 
Toate plângerile ei fuseseră în zadar. Pierduse. 

Işi închiriase apartamentul din Vasastan unui cuplu agreabil 
de doctoranzi, deci nu putea merge acolo. Fiindcă nu se simțea 
în stare să pornească spre Fjällbacka, asta însemnând cinci ore 
de condus, își lăsă mașina în parcarea de la Stureplan și se duse 
în Humlegârdsparken. Avea nevoie să își adune gândurile. Avea 
nevoie de liniștea din această veritabilă oază aflată în mijlocul 
Stockholmului pentru a reflecta. ` 

Se părea că ninsese de curând; iarba era încă albă. In 
Stockholm dura doar o zi sau două pentru ca zăpada să se 
transforme într-o zloată gri murdar. Își puse mănușile pe o 
bancă din parc și se așeză pe ele ca să o protejeze de frig. Nu 
era de glumit cu cistita; ăsta era ultimul lucru de care avea 
nevoie acum. 

Işi lăsă gândurile să zboare în timp ce privi mulțimea de 
oameni trecând în grabă pe alee. Era aglomeraţia de la prânz. 
Aproape că uitase cât de stresantă putea fi atmosfera în 
Stockholm. Toată lumea era mereu pe fugă, gonind după ceva 
ce nu avea nicicând să prindă. Brusc, tânji după Fjällbacka. 
Probabil că nu realizase cât de mult se acomodase acolo în 
decursul ultimelor săptămâni. Firește, și avusese multe pe cap, 
dar în același timp descoperise o liniște interioară pe care nu o 
găsise vreodată în Stockholm. Dacă erai singur în Stockholm, 
erai complet izolat. In Fjällbacka nu erai niciodată singur, ceea 

ce putea fi atât bine, cât și rău. Oamenilor le păsa de vecinii și 
semenii lor și nu îi scăpau din ochi. Uneori se mergea prea 
departe; Ericăi nu îi păsa de bârfe, însă cum stătea aici, 
urmărind iureșul orașului, simţi că nu ar putea să se întoarcă la 
asta. 

Ca de atâtea ori în ultima vreme, gândurile i se îndreptară 
spre Alex. De ce mersese în Fjällbacka la fiecare sfârșit de 
săptămână? Cu cine se întâlnise acolo? Și întrebarea de o mie 
de puncte: cine era tatăl copilului pe care îl aștepta? 

Dintr-odată, Erica își aminti de bucăţica de hârtie pe care și-o 
îndesase în buzunarul hainei în timp ce stătuse în întunecimea 
dulapului. Nu pricepea cum de putuse uita de ea când ajunsese 
acasă cu două zile în urmă. Vâri mâna în buzunarul drept al 
hainei și scoase afară o foaie mototolită de hârtie. Cu degetele 
țepene de frig, despături cu grijă hârtia și o netezi. 

Era o copie a unui articol din Bohus/âningen. Nu era datat, 
însă judecând după stilul și poza alb-negru, își dădu seama că 
nu era recent. Fotografia părea să dateze din anii șaptezeci. 
Recunoscu lesne ambele persoane din poză și povestea relatată 
din articol. De ce păstrase Alex acest articol pe fundul unui 
sertar? 

Erica se ridică și puse articolul înapoi în buzunar. Niciun 
răspuns nu era de găsit acolo. Era timpul să meargă acasă. 

e 

Înmormântarea fu solemnă şi frumoasă. Biserica din 
Fjällbacka era departe de a fi plină. Majoritatea oamenilor nu o 
cunoscuseră pe Alexandra, însă veniseră doar din curiozitate. 
Familia și prietenii se aflau pe băncile din față. In afară de 
părinții lui Alex și de Henrik, Erica nu o recunoscu decât pe 
Francine. Lângă ea se afla un bărbat înalt, blond, despre care 
Erica presupuse că era soțul ei. In rest, nu erau mulți prieteni. 
Ocupau doar două rânduri de bănci, confirmându-i Ericăi 
imaginea pe care o avea despre Alex. O femeie care cunoscuse, 
neîndoielnic, foarte mulți oameni, dar care avusese puțini 
prieteni apropiaţi. În biserică mai erau câțiva curioși împrăștiați 
pe ici, pe colo. 

Erica se așezase sus, unde era orga. Birgit o zărise în faţa 
bisericii și o invitase să stea cu ei. Refuzase politicos. S-ar fi 
simţit ipocrită să stea acolo între familie și prieteni. Alex era de 
fapt o străină pentru ea. 

Erica se foia pe banca incomodă. Toată copilăria lor, ea și 
Anna erau târâte la biserică duminica. Pentru un copil, fusese 
groaznic de plictisitor să stea și să asculte predici lungi și 
cântece solemne foarte dificil de învățat. Pentru a se amuza, 
Erica inventa povești. Aventuri cu dragoni și prințese fuseseră 
compuse aici fără a fi așternute pe hârtie. În adolescenţă, 
prezenţa ei la biserică fu mult mai redusă din cauza protestelor 
vehemente. lar atunci când mergea, acele basme erau înlocuite 
de povești cu o tentă mult mai romantică. Era amuzant să 
descopere că poate își alesese meseria din pricina acestui mers 
obligatoriu la biserică. 

Erica încă nu trecuse la vreo religie sau alta; pentru ea, 
biserica era o clădire frumoasă, încărcată de tradiţii, dar nimic 
mai mult. Predicile din copilărie nu-i insuflară nicio dorinţă de a 
îmbrățișa vreun crez. Deseori aveau de-a face cu iadul și cu 
păcatul; le lipsea credinţa luminoasă în Dumnezeu despre care 
ea știa că există, însă pe care nu îl simţise niciodată personal. 
Multe se schimbaseră. Acum, o femeie stătea în faţa altarului, 
îmbrăcată în straie de preot, iar în loc de chinurile eterne ale 
iadului, ea vorbea despre lumină, speranţă și dragoste. Erica își 
dori ca această imagine a lui Dumnezeu să-i fi fost oferită în 
copilărie. 

De sus, de la locul ei ferit, văzu o tânără stând lângă Birgit în 
primul rând de bănci. Birgit o ţinea strâns de mână și din când în 
când își lăsa capul pe umărul ei. Erica avu impresia că o 
recunoaște. Trebuia să fi fost Julia, sora mai mică a lui Alex. Era 
prea departe pentru ca Erica să îi poată vedea chipul, dar 
observă că Julia părea să evite atingerea lui Birgit. Își retrăgea 
mâna de fiecare dată când Birgit i-o lua, însă mama ei fie se 
prefăcea că nu observă, fie pur și simplu suferinţa o împiedica 
să conștientizeze reacția fiicei sale, din cauza situaţiei în care se 
găsea. 

Lumina soarelui se revărsa prin ferestrele înalte cu vitralii. 
Rândurile de bănci erau tari și incomode, iar Erica simţi 
începutul unei dureri lombare surde. Fu recunoscătoare că 
măcar ceremonia nu dură mult. Când se termină, rămase acolo 
și se uită în jos la oamenii care își croiau încet drumul afară din 
biserică. 

Soarele era aproape insuportabil de strălucitor, pe un cer fără 
nori. Un cortegiu mergea la vale pe un delușor spre cimitir și 

spre mormântul proaspăt săpat, unde avea să fie coborât 
coșciugul lui Alex. 

Până la înmormântarea părinţilor săi, nu se întrebase 
niciodată cum se desfășurau lucrurile acestea iarna, când 
pământul era îngheţat. Acum știa că o porțiune era încălzită 
pentru a se putea săpa. O porţiune care să cuprindă exact sicriul 
ce urma a fi coborât. 

Pe drumul spre locul ales pentru mormântul lui Alex, Erica 
trecu pe lângă cavoul părinţilor ei. Era ultima din cortegiu și se 
opri pentru o clipă lângă piatra funerară. O fâșie groasă de 
zăpadă se afla pe margine și ea o dădu cu grijă la o parte. 
Aruncă o ultimă privire spre mormânt și se grăbi către micul 
grup adunat puţin mai încolo. Măcar indiscreţii stătuseră 
departe de ceremonia de înmormântare; acum rămăseseră doar 
familia și prietenii. Erica era nesigură dacă să li se alăture, însă 
în ultimul moment se hotărî că voia să o însoţească pe Alex 
până la locul ei de veci. 

Henrik stătea în faţă, cu mâinile adânc îndesate în buzunarele 
hainei, cu capul plecat și privirea fixată pe sicriul ce era acoperit 
încet cu flori. În special trandafiri roșii. 

Erica se întrebă dacă și el cerceta oamenii adunați în jur, 
gândindu-se că tatăl copilului ar putea fi printre ei. 

Când sicriul fu coborât în pământ, Birgit suspină îndelung. 
Karl-Erik avea ochii uscați și dinţii încleștaţi. Își folosea întreaga 
forță pentru a o sprijini pe Birgit, atât fizic, cât și emoţional. Julia 
stătea puţin mai departe de ei. Henrik avusese dreptate când o 
descrisese pe Julia ca fiind răţușca cea urâtă a familiei. Spre 
deosebire de sora ei mai mare, Julia era brunetă și avea părul 
tuns scurt și inegal - o tunsoare care îi dădea o înfățișare 
sălbatică. Trăsăturile îi erau aspre, cu ochii adânc vârâți în 
orbite, privind atent din spatele unui breton mult prea lung. Nu 
era fardată, iar tenul ei prezenta urmele unei acnee severe din 
anii adolescenţei. Stând lângă Julia, Birgit părea chiar mai mică 
și mai fragilă decât în mod normal. Fiica ei mai mică era cu 
peste zece centimetri mai înaltă decât ea, cu un corp lat, greoi, 
lipsit de forme. Fascinată, Erica privea șirul de emoţii 
contradictorii ce străbăteau ca într-o învolburare chipul Juliei. 
Durerea și furia alternau cu viteza fulgerului. Nicio lacrimă. Era 
singura care nu pusese flori pe coșciug, iar când ceremonia se 

sfârși, întoarse rapid spatele gropii din pământ și se îndreptă 
spre biserică. 

Erica se întrebă care fuseseră relaţiile dintre surori. Nu putea 
să fi fost ușor să fie mereu comparată cu Alex, mereu să fie 
calul de bătaie. Spatele întors al Juliei era o ripostă - se 
îndepărta repede de restul grupului. Avea o ţinută dreaptă, într- 
o atitudine distantă. 

Henrik veni la Erica. 

— Vom da o masă în memoria lui Alex. Am vrea să vii și tu. 

— Păi, nu prea știu, spuse Erica. 

— Te rog, vino și tu. 

Ea ezită. 

— Bine, de acord. Unde va fi? La Ulla? 

— Nu, ne-am gândit mult și, într-un final, ne-am decis să fie 
acasă la Birgit și la Karl-Erik. În ciuda celor întâmplate acolo, știu 
că Alex iubea casa aceea. Cu toţii avem amintiri plăcute de 
acolo, așa că nu văd un loc mai potrivit pentru a ne aminti de 
ea. Deși înţeleg că ar putea fi mai greu pentru tine. Tu nu ai 
amintiri prea plăcute după ultima ta vizită, vreau să spun. 

Erica se îmbujoră de rușine gândindu-se care fusese cu 
adevărat ultima ei vizită. Lăsă privirea în pământ. 

— E în regulă, spuse ea. 

e 

Își parcă mașina în spatele școlii Hâkenbacken. Casa era deja 
plină când intră și se întrebă dacă să se întoarcă și să meargă 
acasă. Însă Henrik veni la ea și îi luă jacheta, așa că era prea 
târziu să se mai răzgândească. 

Era aglomerat în jurul mesei din sufragerie, unde fusese 
amenajat un bufet cu patiserii apetisante. Erica alese unul cu 
crevete și se retrase repede într-un colț al camerei, de unde să 
poată urmări liniștită adunarea. 

Grupul părea neobișnuit de animat, având în vedere 
împrejurările. Domnea un fel de jovialitate înfrigurată. Cu toţii 
păreau a avea expresii forţate în timp ce făceau conversație. 
Probabil că se gândeau care fusese cauza morții lui Alex. 

Erica examină încăperea, mutându-și privirea de la un chip la 
altul. Birgit stătea pe marginea canapelei, ștergându-se la ochi 
cu o batistă. Karl-Erik stătea în picioare în spatele ei, cu o mână 
așezată neîndemânatic pe umărul ei și cu o farfurie cu mâncare 
în cealaltă. Henrik socializa cu multă naturaleţe. Mergea de la 

un grup la altul, dădea mâna cu lumea, încuviinţa din cap ca 
răspuns la condoleanţe, amintindu-le celor prezenţi că se 
puteau servi cu cafea și prăjituri. Era gazda perfectă, din toate 
punctele de vedere. Ca și cum ar fi fost la o serată cu 
cocktailuri, și nu la pomenirea soției sale. Singurele dovezi ale 
efortului pe care îl făcea erau răsuflarea adâncă și scurtul 
moment de ezitare, ca pentru a-și aduna noi forţe, înainte de a 
merge la următorul grup. 

Singura persoană care se purta complet diferit de restul lumii 
era Julia. Stătea pe verandă, așezată pe pervazul ferestrei. Un 
genunchi îi era tras înspre sine, iar ea se uita către mare. 
Oricine încerca să o abordeze cu puţină bunăvoință sau câteva 
vorbe de compasiune era refuzat cu fermitate. Ignora toate 
încercările celorlalţi de a face conversaţie cu ea și continua să 
privească fix la întinderea albă. 

Erica simţi o ușoară atingere pe braț și avu o tresărire 
involuntară, astfel încât vărsă puţină cafea în farfurie. 

— Scuză-mă, nu am vrut să te iau prin surprindere. 

Francine zâmbea. 

— O, nu-i nimic. Mă gândeam doar. 

— La Julia? 

Francine făcu semn cu capul înspre silueta din geam. 

— Te-am văzut privind-o. 

— Da, trebuie să recunosc că mi-a trezit interesul. Este atât 
de ruptă de restul familiei. Nu îmi pot da seama dacă este 
îndurerată de moartea lui Alex sau a fost îndepărtată din vreun 
motiv pe care nu îl pot înțelege. 

— Probabil că nimeni nu o înţelege pe Julia. Dar nu cred că a 
fost ușor pentru ea. Răţușca cea urâtă, crescând printre lebede 
frumoase. Mereu dată la o parte și ignorată. Nu că ar fi fost răi 
cu ea, era doar nedorită. Alex, de exemplu, nu a pomenit 
niciodată de ea cât timp am locuit în Franţa. Am fost foarte 
surprinsă când m-am mutat în Suedia și am descoperit că Alex 
avea o soră mai mică. Vorbea mai mult despre tine decât despre 
Julia. Trebuie că aţi avut o relaţie foarte specială, nu-i așa? 

— De fapt, nu știu. Eram copii. Și, ca toți copiii, ne tăcuserăm 
surori de cruce și nu voiam să ne despărţim vreodată și așa mai 
departe. Dar dacă Alex nu s-ar fi mutat, probabil că același lucru 
ni s-ar fi întâmplat și nouă. Același lucru care se întâmplă și altor 
fetite care cresc și devin adolescente. Ne-am fi certat din cauza 

acelorași iubiţi, am fi avut gusturi diferite în materie de haine, 
am fi ajuns în clase sociale diferite și ne-am fi abandonat 
reciproc pentru prieteni diferiţi care s-ar fi potrivit mai bine fazei 
în care ne aflam sau în care doream să ne aflăm. Dar, desigur, 
Alex a avut o influenţă mare asupra vieţii mele, chiar și ca adult. 
Nu cred că am fost vreodată în stare să scap de acel sentiment 
de trădare. Mereu m-am întrebat dacă eu am fost cea care a 
spus sau a făcut ceva greșit. Ea s-a îndepărtat din ce în ce mai 
mult, iar într-o zi a dispărut de tot. Când ne-am reîntâlnit, adulţi 
fiind, era o străină. În mod ciudat, am senzaţia că acum încep să 
o cunosc din nou. 

Erica se gândi la paginile cărții de acasă, care începeau să se 
strângă. Până acum, nu avea decât o colecţie de impresii și 
episoade amestecate cu propriile ei gânduri și observaţii. Nici 
măcar nu știa ce formă va da materialului; tot ce știa era că 
trebuia să o facă. Instinctul său de scriitor îi spunea că aceasta 
era șansa ei de a scrie ceva autentic, însă nu avea idee unde se 
afla hotarul între pretenţiile sale în calitate de autor și legătura 
sa personală cu Alex. Simţul curiozităţii, care era crucial în 
activitatea de scriitor, o îndemna de asemenea să caute 
răspunsul la enigma morţii lui Alex la un nivel mult mai 
personal. Ar fi putut alege să uite de Alex și de soarta acesteia, 
să întoarcă spatele întregului clan trist ce o înconjura și să se 
dedice propriilor probleme. În schimb, stătea într-o încăpere 
plină cu oameni pe care nu îi cunoștea. 

Brusc, își dădu seama că aproape uitase de tabloul găsit în 
dulapul lui Alex. Acum înțelese de ce nuanțele calde folosite 
pentru a zugrăvi pe pânză trupul gol al lui Alex îi erau atât de 
familiare. Se întoarse către Francine. 

— Ştii, când ne-am întâlnit la galerie... 

— Da? 

— Era o pictură chiar lângă ușă. O pânză mare, în culori calde 
- nuanţe de galben, roșu, portocaliu... 

— Da, știu la care te referi. Ce e cu ea? Nu-mi spune că ești 
colecționară! 

Francine zâmbi. 

— Nu, însă mă întrebam - cine a pictat-o? 

— Ei bine, este o poveste foarte tristă. Numele pictorului este 
Anders Nilsson. Este chiar de aici din Fjällbacka. Alex a fost cea 
care l-a descoperit. E incredibil de talentat. Din nefericire, e și 

un alcoolic notoriu, ceea ce se pare că îi va distruge șansele ca 
artist. În ziua de azi nu este suficient să îţi predai lucrările unei 
galerii și să aștepți succesul. Ca artist, trebuie de asemenea să 
știi să te vinzi. Trebuie să te duci la vernisaje, la recepții și să 
corespunzi imaginii de artist, din toate punctele de vedere. 
Anders Nilsson este o epavă, care nu poate intra într-o societate 
selectă. Din când în când, mai vindem câte un tablou clienţilor 
care recunosc talentul atunci când îl întâlnesc, însă Anders nu 
va fi niciodată un nume mare pe firmamentul artistic. Ca să 
spun lucrurilor pe nume, ar avea un potenţial maxim dacă ar 
bea până ar muri. Pictorii morţi au avut întotdeauna mare 
succes la publicul larg. 

Erica se uită cu uimire la delicata creatură din fața ei. 

Francine îi remarcă expresia și adăugă: 

— Nu am vrut să par atât de cinică. Mă irită cumplit că o 
persoană poate avea atât de mult talent și îl irosește înecându- 
se în alcool. Situaţia e mai mult decât tragică. A avut noroc că 
Alex i-a descoperit picturile. Altfel, singurii care s-ar fi bucurat 
de ele ar fi fost bețivanii din Fjällbacka. Și îmi vine greu să cred 
că ar fi capabili să aprecieze subtilităţile artei. 

O piesă din puzzle era la locul ei, însă Erica nu reușea în 
ruptul capului să vadă cum putea să se potrivească cu restul 
modelului. De ce avea Alex ascuns în dulap nudul ei pictat de 
Anders Nilsson? Una dintre explicaţiile posibile era că poate voia 
să i-l dea cadou lui Henrik sau poate amantului ei, și că își 
comandase portretul unui artist al cărui talent îl admirase. Cu 
toate acestea, nu suna convingător. Tabloul inspira o 
senzualitate și o sexualitate ce contraziceau o simplă relaţie 
între doi străini. Trebuie să fi existat o legătură mai profundă 
între Alex și Anders. Pe de altă parte, Erica era foarte conștientă 
de faptul că nu era expertă în artă și că instinctul ar fi putut să o 
înșele. 

Un murmur se răspândi prin cameră. Începu în grupul cel mai 
apropiat de ușa de la intrare și cuprinse și restul invitaţilor. 
Privirile tuturor se îndreptară către ușă, unde un musafir cât se 
poate de neașteptat își făcea apariţia grandioasă. Când Nelly 
Lorentz păși pe ușă, ceilalţi își ţinură respiraţia cuprinși de 
uimire. Erica se gândi la articolul din ziarul găsit în dormitorul lui 
Alex. Simţea cum toate faptele, fără o legătură aparentă între 
ele, i se învârteau în minte, într-un iureș lipsit de noimă. 

De la începutul anilor cincizeci, existenţa orașului Fjällbacka 
depinsese în permanență de fabrica de conserve Lorentz. 
Aproape jumătate dintre locuitorii din Fjällbacka erau angajaţi ai 
fabricii, iar familia Lorentz era văzută precum o familie regală în 
micul orășel. Și cum Fjällbacka nu era tocmai un centru al înaltei 
societăți, familia Lorentz aparţinea de una singură unei anume 
clase. Din balconul vilei lor imense din vârful dealului, priveau în 
jos către Fjällbacka cu o aroganță măsurată. 

Fabrica fusese înfiinţată în 1952 de către Fabian Lorentz. Se 
trăgea dintr-o lungă generaţie de pescari și se presupunea că 
avea să calce pe urmele strămoșilor să-i însă cantitatea de 
pește se împuţina, iar tânărul Fabian era atât ambițios, cât și 
inteligent și n-avea de gând să trăiască de pe o zi pe alta, cu 
aceeași leafă insuficientă ca a tatălui său. 

Pusese bazele fabricii de conserve cu propriile sale mâini, iar 
când muri, la sfârșitul anilor șaizeci, îi lăsă nevestei sale, Nelly, 
atât o afacere solidă, cât și o avere considerabilă. Spre 
deosebire de soţul său, care fusese foarte simpatizat, Nelly 
Lorentz avea o reputaţie de persoană trufașă și rece. Nu se mai 
arăta deloc în oraș, ci, precum o regină, se mulțumea să 
primească în audienţă doar persoane alese pe sprânceană. De 
unde rumoarea stârnită când păși pe ușă. Avea să alimenteze 
gura lumii pentru multe luni de-atunci încolo. 

Se lăsase o liniște desăvârșită. Doamna Lorentz îi permise cu 
graţie lui Henrik să îi ia haina de blană și intră, la brațul lui, în 
camera de zi. Henrik o conduse către canapeaua din mijloc unde 
stăteau Birgit și Karl-Erik, în timp ce ea salută scurt din cap 
câţiva invitaţi. Când ajunse la părinţii lui Alex, conversaţia 
reîncepu în sfârșit - bârfe mărunte, în timp ce toată lumea 
ciulea urechile pentru a auzi discuţia de pe canapea. 

Una dintre persoanele căreia i se făcuse cu amabilitate o 
plecăciune fusese Erica. Datorită statutului său de 
cvasicelebritate, se pare că fusese considerată demnă de a fi 
salutată, ba chiar primise o invitație la ceai acasă la Nelly 
Lorentz, după decesul părinților săi. Erica refuzase politicos, 
scuzându-se că se afla încă în doliu. 

Plină de curiozitate, ea o privi acum pe Nelly în timp ce 
aceasta își exprima sincerele condoleanţe față de Birgit și Karl- 
Erik. Erica se îndoia că ar exista vreo urmă de compasiune în 

trupul ei costeliv. Era foarte slabă, cu încheieturi noduroase ce 
ieșeau în relief sub rochia sa bine croită. Probabil se înfometase 
toată viața pentru a fi în pas cu cerințele modei, fără a realiza că 
ceea ce poate fi minunat în rotunjimea naturală a tinereţii nu 
mai este la fel de atrăgător odată ce vârsta și-a spus cuvântul. 
Avea un chip ascuțit și osos, surprinzător de neted și lipsit de 
riduri, ceea ce o făcu pe Erica să suspecteze că bisturiul venise 
în ajutorul naturii. Părul era atributul ei cel mai puternic. Era des 
și gri-argintiu, aranjat într-un coc franțuzesc, însă pieptănat atât 
de strâns pe spate, încât fruntea îi era un pic ridicată, dându-i 
un aer ușor surprins. Erica estimă vârsta lui Nelly la puţin peste 
optzeci de ani. Se zvonea că în tinereţe fusese dansatoare și că 
îl cunoscuse pe Fabian Lorentz când făcea parte dintr-o 
companie de balet la un teatru din Goteborg, unde nicio fată de 
rang nobil nu ar fi îndrăznit să își arate fața. Ericăi i se păru că 
observă ceva din dansatoarea de altă dată în maniera graţioasă 
în care încă se mișca. Însă potrivit versiunii oficiale, ea nu fusese 
niciodată la o școală de dans, ci era fiica unui consul din 
Stockholm. 

După câteva minute de conversaţie discretă, Nelly plecă de 
lângă părinţii îndureraţi și ieși pe verandă pentru a sta cu Julia. 
Nimeni nu dădu nici cel mai mic semn că lucrul acesta li s-ar fi 
părut ciudat. Continuară să discute, fără a pierde din ochi 
strania pereche. 

Erica stătea din nou singură în colț, deoarece Francine plecă 
pentru a se amesteca iarăși în mulţime. De acolo le putea privi 
pe Julia și pe Nelly fără a fi deranjată. Pentru prima dată în acea 
zi, Erica văzu un zâmbet pe chipul Juliei. Fata sări de pe pervaz 
și se așeză lângă Nelly pe divanul de răchită, și acolo stătură cu 
capetele apropiate, șușotind. 

Ce ar putea avea în comun o pereche atât de nepotrivită? 
Erica aruncă o privire înspre Birgit. Lacrimile încetară în sfârșit 
să îi curgă pe obraji. Își fixă privirea asupra fiicei sale și a lui 
Nelly Lorentz, cu o expresie îngrozită. Erica hotărî să accepte 
până la urmă invitaţia doamnei Lorentz. Ar putea fi interesant să 
discute puțin cu ea în particular. 

Cu un imens sentiment de ușurare, părăsi în sfârșit casa de 
pe deal, fericită să inspire din nou aerul înviorător al iernii. 

Patrik se simţea puţin nervos. Trecuse mult timp de când nu 
mai pregătise cina pentru o femeie. Mai mult decât atât, acum o 
făcea pentru o femeie faţă de care nu era deloc indiferent. Totul 
trebuia să fie perfect. 

Fredona în timp ce tăia castraveţii pentru salată. După 
nesfârșite deliberări, se decisese asupra mușchiului de vită. 
Acum era garnisit și în cuptor, aproape gata. Sosul sfârâia pe 
aragaz, iar lui îi lăsa gura apă. 

Fusese o după-amiază agitată. Nu reușise să plece de la 
serviciu atât de devreme cum spera, așa că a fost nevoit să se 
ocupe de curăţenie într-un timp record. Nu prea fusese 
conștient în ce hal ajunsese casa de când îl părăsise Karin, însă 
când văzu lucrurile prin prisma Ericăi, își dădu seama că 
operaţiunea va necesita un efort deosebit. 

Căderea în capcana tipică a burlacilor, cu dezordine în jur și 
nimic în frigider, era ușor jenantă. Nu înțelesese cu adevărat cât 
de multe lucruri casnice lăsase pe seama lui Karin. Luase ca 
atare căminul curat și bine întreţinut și nu se gândise nicio clipă 
la cât de multă muncă era necesară pentru a-l întreține. Erau 
multe lucruri pe care obișnuia să le ia pe atunci ca atare. 

Când Erica sună la ușă, își scoase șorţul și aruncă o privire în 
oglindă, să își verifice părul. Deși își dăduse cu gel, avea un 
aspect la fel de neglijent ca întotdeauna. 

Erica arăta fantastic, ca de obicei. Obrajii ei erau colorați într- 
o nuanță roz caldă din cauza frigului, iar părul ei blond se 
cârlionţa peste gulerul gecii de puf. El îi dădu o îmbrăţișare 
scurtă, îngăduindu-și să închidă ochii pentru o clipă și să 
adulmece parfumul ei. Apoi o pofti în casa călduroasă. 

Masa era deja pusă, iar ei începură cu apetitivul, așteptând 
felul principal. Pe furiș, Patrik se uită la ea cum gustă cu plăcere 
din avocado umplut cu crevete. Nu era un fel de mâncare 
complicat; nu puteai da greș. 

— N-aș fi crezut vreodată că la nevoie ai putea prepara o cină 
cu trei feluri, spuse Erica în timp ce luă o altă înghiţitură de 
avocado. 

— Da, și mie îmi vine greu să cred. Noroc și bun venit la 
restaurantul Hedström! 

Ciocniră paharele și sorbiră din vinul alb pus la rece. Apoi 
mâncară pentru o vreme într-o tăcere plăcută. 

— Ce-ai mai făcut? 

Patrik se uită atent la Erica din spatele părului care îi atârna în 
ochi. 

— Probabil am avut săptămâni mai bune. 

— De ce ai venit cu ei la interogatoriu? Bănuiesc că au trecut 
ani de zile de când n-ai mai luat legătura cu Alex sau cu familia 
ei. 

— Da, probabil sunt vreo douăzeci și cinci de ani sau cam așa 
ceva. Nu sunt prea sigură de ce m-am dus. Mă simt de parcă 
tocmai aș fi fost înghițită de un vârtej și nu știu dacă pot scăpa 
sau dacă îmi și doresc asta. Cred că Birgit mă vede ca pe o 
amintire a unor zile mai bune. În plus, sunt o străină, așa că 
poate reprezint un factor de securitate. 

Erica făcu o pauză. 

— Aţi făcut vreun progres? 

— Îmi pare rău, nu pot spune nimic referitor la caz. 

— A, da. lartă-mă, nu m-am gândit. 

— Nicio problemă. Însă cred că m-ai putea ajuta. Cunoști 
familia asta de mult. Mi-ai putea spune ce impresie ţi-a făcut 
acum, legat de ceea ce știi despre Alex? 

Erica puse jos tacâmurile de argint și încercă să își clarifice 
sieși impresiile pentru ca apoi să i le poată descrie lui Patrik. li 
spuse tot ceea ce aflase, precum și părerile pe care și le făcuse 
despre oamenii din viaţa lui Alex. Patrik ascultă cu atenţie chiar 
și atunci când se ridică și duse apetitivul pentru a se întoarce cu 
felul principal. Din când în când îi strecura câte o întrebare. Era 
uimit de toate informaţiile pe care Erica le descoperise într-un 
timp atât de scurt. lar după ce ea îi spuse ce știa din trecut 
despre Alex, femeia care până acum fusese doar o victimă a 
unei crime se transformă brusc în cineva cu chip și 
personalitate. 

— Știu că nu poţi vorbi despre caz, Patrik, dar îmi poţi spune 
dacă poliţia are vreun indiciu? Vreo idee despre cine ar fi putut 
s-o ucidă? 

— Nu, trebuie să recunosc că nu am ajuns prea departe cu 
ancheta. Un progres minor, absolut orice ar fi extrem de bine- 
venit în momentul acesta. 

Oftă și își plimbă degetul pe buza paharului de vin. 

Erica spuse pe un ton ezitant: 

— S-ar putea să am ceva care te-ar putea interesa. 

Se întinse după poșetă și începu să cotrobăie prin ea. Scoase 
o bucată de hârtie pe care i-o dădu peste masă. Patrik o luă și o 
despături. Citi cu interes ceea ce scria pe ea, însă ridică 
nedumerit din sprânceană când termină. 

— Ce legătură are asta cu Alex? 

— Asta mă întrebam și eu. Am găsit articolul acesta într-un 
sertar, ascuns sub lenjeria lui Alex. 

— Cum adică l-ai „găsit”? Când ai avut ocazia să umbli prin 
sertarele ei? 

O văzu îmbujorându-se și se întrebă ce ascundea. 

— Ei bine, într-o noapte am fost la casa ei și mi-am băgat 
puţin nasul. 

— Ce-ai făcut? 

— Da, știu. Nu e nevoie să o spui. A fost tare prostesc, însă 
știi cum sunt eu. Întâi fac, apoi gândesc. 

Vorbea repede pentru a respinge orice reproșuri i s-ar fi adus. 

— In orice caz, am găsit hârtia asta în sertarul lui Alex și am 
reușit să o iau cu mine. 

El se abţinu de la a o întreba cum de „reușise” să ia articolul 
cu ea. Era mai bine să nu spună nimic. 

— Ce crezi că ar putea însemna? întrebă Erica. Un articol 
despre o dispariţie de acum douăzeci și cinci de ani. Ce legătură 
ar putea să aibă asta cu Alex? 

— Ce altceva mai știi despre asta? întrebă Patrik, fluturând 
articolul. 

— Nimic mai mult decât ceea ce serie în articol. Că Nils 
Lorentz, fiul lui Fabian și al lui Nelly Lorentz, a dispărut fără nicio 
urmă în ianuarie 1977. Niciun cadavru nu a fost găsit vreodată. 
Pe de altă parte, au existat o grămadă de speculații de-a lungul 
anilor. Unii oameni cred că s-a înecat și că trupul i-a fost dus în 
larg. Alte zvonuri spun că delapidase o sumă mare de bani de la 
tatăl său, apoi fugise din ţară. Ce am auzit eu e că Nils Lorentz 
nu a fost o persoană deosebit de simpatică, așa că majoritatea 
oamenilor înclină către cea de-a doua variantă. Era unicul fiu, și 
se pare că Nelly îl răsfăţase exagerat de mult. A fost de 
neconsolat după dispariţia lui, iar Fabian Lorentz nu și-a revenit 
niciodată în urma pierderii. A murit în urma unui atac de cord 
cam la un an după aceea. Singurul moștenitor al averii este 
acum un fiu adoptiv pe care îl luaseră cu aproximativ un an 
înainte ca Nils să dispară. Nelly l-a adoptat la vreo doi ani după 

moartea soțului ei. Mă rog, ca să-ţi faci o idee despre bârfa 
locală. Încă nu pot înţelege ce relevanţă ar putea avea în cazul 
morții lui Alex. Singurele legături pe care familiile le-au avut 
vreodată au fost când Karl-Erik lucra în birou la fabrica de 
conserve Lorentz, iar Alex și cu mine eram mici, înainte ca ei să 
se mute în Göteborg. Însă asta a fost cu mai bine de douăzeci și 
cinci de ani în urmă. 

Brusc, Erica își aminti un alt detaliu. Îi povesti lui Patrik despre 
apariţia lui Nelly la ceremonia de pomenire și cum își dedicase 
aproape toată atenţia Juliei. 

— Nu am idee ce anume din toate acestea ar putea avea vreo 
legătură cu articolul. Însă trebuie să fie ceva. Francine, 
partenera lui Alex de la galerie, mi-a spus că senzaţia ei era că 
Alex dorea să se împace cumva cu trecutul. Doar atât știa 
Francine, însă eu cred că are sens. Numește-o intuiție feminină 
sau cum vrei, însă eu am sentimentul că există o legătură. 

Era puţin jenată fiindcă știa că nu îi spusese lui Patrik întregul 
adevăr. Mai exista încă o mică, însă foarte stranie piesă a 
puzzle-ului, pe care o ţinea pentru sine. Cel puţin până când 
avea să afle mai mult. 

— Ei bine, e limpede că nu mă pot pune contra intuiţiei 
feminine. Mai dorești puţin vin? 

— Da, te rog. 

Erica se uită în jurul ei în bucătărie. 

— E drăguță casa ta. Ai decorat-o singur? 

— Nu, nu pot primi eu laurii pentru asta. Karin a fost cea 
pricepută la decorat. 

— O, da, soţia ta, Karin. Chiar, ce s-a întâmplat între voi? 

— Ei bine, a fost cam aceeași veche poveste. Fata cunoaște 
un cântăreț dintr-o formaţie, cu geacă până-n talie. Fata se 
îndrăgostește. Fata divorțează de soțul ei și se mută cu 
cântăreţul din formaţia dance. 

— Glumești! 

— Din nefericire, nu. De parcă n-ar fi fost destul de rău că m-a 
părăsit, cel pentru care a făcut-o e Leif Larsson, cunoscut 
cântăreţ și idol din Leffes, cea mai cunoscută formaţie dance din 
Bohuslân. Omul cu cea mai modernă freză din anii '80 de pe 
coasta de vest. Da, nu prea ai șanse de izbândă când concurezi 
cu un bărbat în mocasini cu ciucurași. 

Erica se uită la el cu ochii mari. 

Patrik zâmbi. 

— Ei, probabil că e o versiune oarecum exagerată, însă ceva 
de genul ăsta. 

— Dar trebuie să fi fost groaznic. Nu cred că ţi-a fost ușor. 

— Mi-am plâns de milă ceva vreme, însă acum este în regulă. 
Nu bine, dar în regulă. 

Erica schimbă subiectul. 

— Vestea legată de sarcina lui Alex a fost o adevărată bombă. 

Se uită fix la Patrik, iar el avu sentimentul că era ceva mai 
mult în spatele remarcii sale aparent inocente. 

— În orice caz, se pare că nu împărtășise vestea cea bună 
soțului ei, spuse Erica. 

Patrik așteptă în tăcere ca ea să continue. După o clipă, Erica 
păru să se fi decis să meargă mai departe pe acel subiect, însă 
vorbi cu voce joasă, încă părând nehotărâtă. 

— Conform prietenei sale celei mai bune, Henrik nu este tatăl 
copilului. 

Patrik ridică dintr-o sprânceană și fluieră, însă în continuare 
nu spuse nimic, sperând să afle mai multe de la Erica. 

— Francine mi-a spus că Alex cunoscuse pe cineva aici, în 
Fjällbacka. Și venea aici la fiecare sfârșit de săptămână pentru 
a-l vedea. După spusele lui Francine, Alex nu dorise niciodată să 
aibă copii cu Henrik, însă lucrurile erau diferite cu acest bărbat. 
Era entuziasmată datorită copilului și de aceea Francine 
insistase atât de vehement că moartea ei nu a fost o sinucidere. 
Din punctul ei de vedere, Alex era fericită pentru prima dată în 
viaţă. 

— Francine știa cine era bărbatul? 

— Nu, nu știa. Alex a păstrat acea informație pentru sine. 

— Dar de ce ar fi acceptat soțul ei ca ea să se ducă la 
Fjällbacka fără el la fiecare sfârșit de săptămână? Ştia că se 
întâlnea cu cineva acolo? 

Patrik mai luă o înghiţitură de vin și își simţi obrajii 
îmbujorându-se. Nu era sigur dacă din cauza vinului sau a 
prezenţei Ericăi. 

— Se pare că aveau o relaţie destul de neobișnuită. L-am 
cunoscut pe Henrik în Göteborg și am ajuns la concluzia că 
vieţile lor mergeau pe drumuri ce rareori se intersectau. De 
asemenea, a fost imposibil să îmi dau seama ce știa sau nu știa, 
din scurta conversaţie pe care am avut-o cu el. Omul are un 

chip de piatră. Cred că indiferent de ceea ce știe, se străduiește 
să ţină totul pentru sine. 

— Genul ăsta de persoană poate fi uneori precum o oală sub 
presiune. Aburii se adună și se adună, iar într-o zi explodează. 
Crezi că s-ar fi putut întâmpla asta? Ca într-o zi soţul respins să 
se fi săturat și să-și fi ucis soția infidelă? întrebă Patrik. 

— Nu știu, Patrik. Chiar nu știu. Însă acum cred că ar trebui să 
mai bem niște vin și să vorbim despre orice altceva care nu are 
de-a face cu crime și morţi subite. 

El consimțţi cu plăcere și își ridică paharul pentru un toast. 

Se mutară pe canapea și petrecură restul serii vorbind în 
tihnă despre câte-n lună și-n stele. Erica îi povesti despre viaţa 
ei, despre agitația provocată de vânzarea casei și despre cât de 
dor îi era de părinţii ei. Patrik îi povesti despre furia și 
sentimentul de eșec în urma divorțului și despre frustrarea de a 
se găsi din nou în punctul de unde plecase, tocmai când 
începuse să se simtă pregătit pentru a avea copii și o familie, 
crezând că el și Karin aveau să îmbătrânească împreună. 

Până și scurtele pauze din conversaţie erau confortabile, iar în 
acele momente trebuia să se abţină de la a se apleca şia o 
săruta pe Erica. Se stăpâni, iar ocaziile trecură. 


VP - 82 


3. 


Îi privi când o aduseră afară. Voia să jelească si să se arunce 
deasupra trupului său acoperit să o păstreze pentru totdeauna. 

Acum ea dispăruse cu adevărat. Necunoscuţi aveau să îi 
împungă și să îi răscolească trupul. Niciunul dintre ei nu îi va 
cunoaște frumusețea așa cum a făcut-o el. 

Pentru ei nu va fi decât o bucată de carne. Un număr pe o 
hârtie, lipsit de viață, lipsit de înflăcărare. 

Cu mâna stângă mângâie palma mâinii sale drepte. leri, 
aceasta dezmierdase brațul ei. Isi apăsă palma peste obraz și 
încercă să îi simtă pielea rece pe fata sa. 

Nu simti nimic. Ea dispăruse. 

Lumini albastre scânteiau. Oameni mergeau incoace și încolo, 
când înăuntrul, când în afara casei. De ce se grăbeau? Deja era 
prea târziu. 

Nimeni nu îl văzu. Era invizibil. Mereu fusese invizibil. 

Nu conta. Ea îl văzuse. Ea putuse mereu să îl vadă. Când își 
ațintea ochii albaștri asupra lui, el se simtea văzut. 

Acum nu mai rămăsese nimic. Focul fusese stins cu mult timp 
în urmă. Stătea în cenușă și privea cum viața îi era înstrăinată, 
acoperită cu o pătură galbenă de spital. La capătul drumului nu 
se aflau alternative. Fusese mereu conștient de asta, iar acum 
sosise în sfârșit clipa. Râvnise la ea. O așteptase cu brațele 
deschise. 

Ea dispăruse. 

o... 

Nelly păru un pic surprinsă când Erica o sună. Pentru o clipă, 
Erica se întrebă dacă nu cumva făcea din ţânţar armăsar, deși 
încă i se părea foarte ciudat că Nelly apăruse la comemorarea 
lui Alex. Ca să nu mai pomenească de felul în care ea vorbise 
aproape în exclusivitate cu Julia. Era adevărat, Karl-Erik lucrase 
pentru Fabian Lorentz ca manager de secţie al fabricii, până 
când familia se mutase la Göteborg, dar, din câte știa Erica, nu 
se frecventaseră niciodată în particular. Familia Carlgren era cu 
mult dedesubtul pretențiilor pe care familia Lorentz le avea de 
la o clasă socială acceptabilă. 

Salonul în care fusese condusă era deosebit de frumos. 
Priveliștea se întindea de la port până la orizontul larg de 
dincolo de insule. Într-o zi de iarnă precum aceasta, când razele 
soarelui erau reflectate de gheaţa acoperită de zăpadă, 
priveliștea putea concura până și cu cea mai însorită panoramă 
estivală. 

Șezură pe niște canapele elegante, iar Erica fu servită cu 
biscuiţi pe o tavă de argint. Erau delicioși, însă ea încercă să își 
controleze apetitul pentru a nu părea nerafinată. Nelly mâncă 
doar unul. De frică să nu adauge vreun gram de carne pe oasele 
acelea noduroase. _ 

Conversaţia curse lent, dar politicos. In lungile pauze dintre 
cuvinte, doar ticăitul ceasului putea fi auzit, alături de sorbitul 
grațios al ceaiului fierbinte. Păstrară subiectele de conversație 
neutre. Migrarea persoanelor tinere din Fjällbacka. Lipsa 
locurilor de muncă. Cât era de dureros faptul că din ce în ce mai 
multe case vechi, splendide erau cumpărate de turiști și 
transformate în case de vară. Nelly vorbi puţin despre cum era 
odată, când venise ea în Fjällbacka, tânără, proaspăt căsătorită. 
Erica ascultă cu atenţie, punând politicos câte o întrebare din 
când în când. 

Părea că se învârt în jurul subiectului pe care amândouă știau 
că, mai devreme sau mai târziu, trebuiau să îl abordeze. 

Erica a fost cea care a căpătat curaj în cele din urmă. 

— Ei bine, ultima dată când ne-am întâlnit ne aflam în 
circumstanţe destul de triste. 

— Da, atât de tragic. O femeie așa de tânără. 

— Nu realizasem că știați atât de bine familia Carlgren. 

— Karl-Erik a lucrat pentru noi timp de mulţi ani și bineînţeles 
că i-am întâlnit familia de multe ori. Părea cât se poate de firesc 
să îmi exprim condoleanţele în persoană. 

Nelly își plecă privirea. Erica văzu că mâinile îi fremătau 
nervos în poală. 

— Mi s-a părut că o cunoaşteţi și pe Julia. Ea nici măcar nu era 
născută când familia Carlgren locuia în Fjällbacka, așa este? 

Nu fu nevoie de mai mult pentru ca spatele lui Nelly să devină 
rigid, iar capul să i se încline ușor pentru a indica faptul că 
găsea întrebarea incomodă. Flutură o mână acoperită cu 
bijuterii de aur. 

— Nu, Julia este o cunoștință nouă. Însă cred că este o tânără 
de-a dreptul încântătoare. Da, știu că poate nu are aceeași 
frumusețe exterioară ca Alexandra, însă spre deosebire de 
aceasta, are o tărie de caracter și un curaj care mă determină 
să o consider cu mult mai interesantă decât sora ei nesăbuită. 

Nelly se lovi cu mâna peste gură. Pe lângă faptul că, pentru o 
clipă, uită că vorbea despre o persoană decedată, pentru o 
fracțiune de secundă ea dezvăluise o fisură în faţada sa. Ceea 
ce Erica văzu în acel scurt moment fu ură intensă. De cearuri 
Nelly Lorentz o femeie pe care abia dacă apucase să o 
cunoască, cu excepţia perioadei când Alex era copil? 

Înainte ca Nelly să apuce să își repare gafa, telefonul sună. Cu 
vădită ușurare, ea se scuză și se duse să răspundă. 

Erica profită de ocazie pentru a se uita pe furiș prin cameră. 
Era frumoasă, dar impersonală. Mâna invizibilă a unui decorator 
de interioare plutea deasupra întregii camere. Totul era asortat 
până la cel mai mic detaliu. Erica nu putu să nu o compare cu 
simplitatea mobilierului din casa părinţilor ei. Acolo nimic nu 
fusese inclus de dragul aparențelor; toate obiectele fuseseră 
achiziționate de-a lungul decadelor, ţinându-se cont de utilitatea 
lor. Erica găsea că frumusețea obiectelor uzate și personale 
depășea cu mult această sală de expoziţie fără de cusur. 
Singurul lucru personal pe care Erica îl putu găsi fu șirul 
portretelor de familie de pe polita de deasupra căminului. Se 
aplecă în faţă și le studie cu atenţie. Păreau a fi în ordine 
cronologică de la stânga la dreapta, începând cu un portret alb- 
negru al unui cuplu elegant, în veșminte de nuntă. Nelly era cu 
adevărat radios de frumoasă în rochia albă strânsă pe corp, însă 
Fabian părea stânjenit în fracul său. 

În următoarea poză familia se mărise; Nelly ţinea un bebeluș 
în braţe. Alături de ea, Fabian arăta tot ţeapăn și serios. Apoi 
urma un lung șir de portrete cu copii de diferite vârste, uneori 
singuri, alteori împreună cu Nelly. În ultima poză din șir, Nils 
Lorentz părea să aibă în jur de douăzeci și cinci de ani. Fiul care 
dispăruse. După primul portret al întregii familii, părea că Nils și 
Nelly erau singurii membri rămași. Deși probabil că Fabian nu 
fusese prea dornic să apară în fotografie și în schimb stătuse în 
spatele aparatului. Fotografiile cu Jan, fiul adoptat, se făceau 
remarcate prin absenţa lor. 

Erica își îndreptă atenţia către un birou dintr-un colț al 
camerei. Era făcut din lemn de cireș închis la culoare, cu 
încrustaţii minunate, pe care Erica le urmări cu degetul. Era 
complet gol și arăta ca și cum n-ar fi folosit decât ca obiect 
decorativ. Fu tentată să arunce o privire în sertare, însă nu era 
sigură cât timp va lipsi Nelly. Conversaţia telefonică părea să 
dureze ceva, dar s-ar fi putut întoarce în cameră în orice clipă. În 
schimb, Ericăi îi atrase atenţia coșul de gunoi. Erau câteva hârtii 
mototolite în el. Luă cocoloșul de hârtie de deasupra și îl netezi 
ușor. Il citi cu un interes crescând. Chiar mai mirată decât 
înainte, îl puse cu grijă înapoi în coșul de gunoi. Nimic din 
această poveste nu era ceea ce părea. 

Auzi pe cineva dregându-și glasul în spatele ei. Jan Lorentz 
stătea în ușă, cu sprâncenele ridicate a mirare. Ea se întrebă de 
cât timp stătuse acolo. 

— Erica Falck, nu-i așa? 

— Da, așa este. lar tu trebuie că ești fiul lui Nelly, Jan? 

— Corect. Incântat de cunoștință. Să știi că ai devenit subiect 
de discuţie aici, în oraș. 

li zâmbi larg și se apropie de ea cu mâna întinsă. Erica o luă 
fără nicio tragere de inimă. Avea ceva care îi făcea pielea de 
găină. El îi ţinu mâna un pic prea mult. Erica rezistă impulsului 
de a o trage înapoi. 

Jan arăta de parcă venise direct de la o întâlnire de afaceri, 
purtând un costum bine călcat și având o servietă în mână. 
Erica știa că el conducea afacerea familiei. Și chiar cu foarte 
mare succes. 

Işi purta părul dat pe spate, cu puţin cam mult gel. Buzele îi 
erau cam prea groase și cărnoase pentru un bărbat, iar ochii lui 
erau frumoși, cu gene lungi, negre. Dacă nu ar fi fost mandibula 
pătrăţoasă, puternică și cu o despicătură în bărbie, probabil ar fi 
arătat de-a dreptul feminin. Acest amestec de linii ascuţite și 
rotunjite îi dădea un aspect neobișnuit; era imposibil să spui 
dacă era atractiv sau nu. Personal, Erica îl găsea antipatic, însă 
își baza opinia mai mult pe o senzaţie din adâncul stomacului. 

— Așadar, mama a reușit într-un final să te ademenească aici. 
Ai fost în capul listei încă de când ai publicat prima carte, să știi. 

— Înţeleg. Ei bine, am auzit că a fost primit ca evenimentul 
secolului aici. Mama ta m-a mai invitat și înainte, însă momentul 
nu a părut potrivit până acum, de curând. 

— Am auzit despre părinţii tăi. O adevărată tragedie. Te rog 
să primești sincerele mele condoleanţe. 

Îi reuși un zâmbet compătimitor, însă privirea îi rămase rece. 

Nelly se întoarse în cameră. Jan se aplecă pentru a-și săruta 
mama pe obraz. Ea îl lăsă, cu o expresie indiferentă. 

— Cât mă bucur pentru tine, mamă, că Erica te-a putut vizita 
în sfârșit. Ai așteptat asta cu nerăbdare de multă vreme. 

— Da, și eu mă bucur, într-adevăr. 

Se așeză pe canapea. O grimasă de durere îi brăzdă chipul și 
își apucă mâna dreaptă. 

— Mamă, ce este? Ai dureri? Să îți aduc pastilele? 

Jan se aplecă înainte și își puse mâinile pe umerii ei, însă Nelly 
se scutură brusc. 

— Nu, n-am nimic. Sunt doar beteșugurile bătrâneţii, atâta 
tot. Nu ai de ce să te îngrijorezi. Apropo, nu ar trebui să fii la 
fabrică? 

— Ba da, am venit doar să iau niște acte. Ei bine, cred că ar 
trebui să vă las singure, doamnelor. Menajează-te, mamă, 
amintește-ţi ce a spus doctorul... 

Nelly murmură ceva în loc de răspuns. Pe chipul lui Jan se 
citeau o grijă și o compasiune ce păreau autentice. Însă Erica 
putu să jure că văzu un mic zâmbet în colțul gurii sale atunci 
când părăsi camera și se întoarse pentru a le privi pentru o 
secundă. 

— Să nu îmbătrânești niciodată. Cu fiecare an ce trece, 
vechea idee a vikingilor de a sări de pe o stâncă spre propria 
moarte pare din ce în ce mai atrăgătoare. Singurul lucru la care 
poți să mai speri este de a deveni într-atât de senil încât să crezi 
că ai din nou douăzeci de ani. Asta ar fi amuzant de retrăit. 

Nelly zâmbi amar. 

Nu părea un subiect de conversaţie prea amuzant. Erica dădu 
un răspuns vag, apoi schimbă subiectul. 

— În orice caz, trebuie să fie o alinare să aveţi un fiu care 
poate duce mai departe afacerile familiei. Din câte am înţeles, 
Jan și soţia lui locuiesc aici, cu dumneavoastră. 

— O alinare. Da, posibil să fie. 

Nelly aruncă repede o privire către fotografiile de pe polita de 
deasupra căminului. Nu mai spuse nimic, iar Erica nu îndrăzni să 
pună vreo întrebare. 

— Destul despre mine și familia mea. Lucrezi la o nouă carte? 
Trebuie să recunosc, mi-a plăcut ultima despre Karin Boye. 
Reușești să-ți faci personajele să pară atât de vii. Cum se face 
că scrii doar despre femei? 

— La început a fost mai mult un accident, cred. Mi-am scris 
disertaţia la universitate despre mari autoare suedeze și am 
devenit atât de fascinată de ele, încât mi-am dorit să aflu mai 
multe despre cum erau ele, ca persoane. Am început, precum 
probabil știți, cu Anna Maria Lenngren, dat fiind că știam cel mai 
puţin despre ea. Lucrurile au luat amploare. Momentan scriu 
despre Selma Lagerlöf și găsesc multe povești interesante. 

— Nu te-ai gândit vreodată să scrii ceva, cum să-i spun... 
nebiografic? Ai un simţ al limbii atât de puternic, că ar fi foarte 
interesant să citesc ficțiune scrisă de tine. 

— Firește că am avut câteva gânduri în acest sens. 

Erica încercă să nu pară vinovată. 

— Însă momentan sunt prinsă până peste cap în proiectul 
Lagerlöf. După aceea, vom vedea ce se va mai întâmpla. 

Se uită în treacăt la ceas. 

— Apropo de scris... din nefericire va trebui să plec. Deși nu 
există orar în profesia mea, este important să menţin o 
disciplină. Trebuie să merg acasă și să îmi scriu norma zilnică. 
Mulţumesc foarte mult pentru ceai - și pentru biscuiţii delicioși. 

— Pentru puţin. A fost plăcerea mea. 

Nelly se ridică grațios de pe canapea. Acum nu mai părea să o 
doară nimic. 

— Te voi conduce. Pe vremuri, menajera noastră, Vera, ar fi 
făcut acest lucru, însă timpurile se schimbă. Menajerele nu mai 
sunt la modă și oricum aproape nimeni nu își mai permite una. 
Mi-ar fi plăcut să o păstrez, fiindcă noi ne permitem, însă Jan a 
refuzat. Spune că nu dorește străini în casă. Deși e de acord să 
vină pentru a face curăţenie o dată pe săptămână. Ei, nu e 
mereu ușor să vă înțelegem pe voi, tinerii. 

Evident că ajunseseră la un nou nivel de familiaritate, fiindcă 
atunci când Erica îi oferi mâna în semn de rămas-bun, Nelly o 
ignoră și în schimb o sărută ușor pe amândoi obrajii. Instinctiv, 
Erica știu acum cu ce parte să înceapă. Se simţea deja destul de 
sofisticată și aproape ca la ea acasă în saloanele mai rafinate. 

Erica se grăbi acasă. Nu dorise să îi spună lui Nelly adevăratul 
motiv al plecării sale. Se uitase la ceas. Două fără douăzeci. La 
ora două agentul imobiliar avea să vină pentru a inspecta casa 
înainte de a o scoate la vânzare. Erica scrâșni din dinţi la gândul 
că cineva avea să umble prin casă, băgându-și nasul peste tot, 
însă nu avea de ales decât să lase lucrurile să își urmeze cursul. 

Nu luase mașina, și mări pasul pentru a ajunge acolo la timp. 
Deși el ar putea la fel de bine să aștepte, își zise, mergând mai 
încet. De ce s-ar grăbi? 

Gânduri mai plăcute i se strecurară în minte. Cina de sâmbătă 
de la Patrik îi depășise cu mult așteptările. Erica îl percepuse 
mereu ca pe un frate mai mic, simpatic, dar ușor enervant, în 
ciuda faptului că erau amândoi de aceeași vârstă. Se așteptase 
ca Patrik să fie același băiat iritant. In schimb, descoperise un 
bărbat matur, afectuos și jovial. Nu arăta deloc rău, trebuia să 
recunoască. Se întrebă cât de curând ar putea să îl invite la cină 
- adică doar pentru a întoarce invitaţia. 

Dealul până la campingul din Sălvik părea neted, însă era 
doar o iluzie; urcușul era lung și anevoios. Erica gâfâia când coti 
la dreapta și porni în sus pe ultimul povârniș către casă. Când 
ajunse în vârf se opri puţin. Un Mercedes masiv era parcat în 
faţa casei și știu exact al cui era. Crezuse că activitatea din acea 
zi nu ar putea fi mai chinuitoare decât fusese deja. Se înșelase. 

— Bună, Erica. 

Lucas se sprijinea de ușa de la intrare, cu braţele încrucișate. 

— Ce cauţi aici? 

— Așa îţi întâmpini tu cumnatul? 

Suedeza lui avea accent, dar din punct de vedere gramatical 
era perfectă. 

Lucas își întinse brațele în batjocură, ca pentru a o îmbrăţișa. 
Erica ignoră gestul. Observă că exact la asta se și așteptase el. 
Niciodată nu făcuse greșeala de a-l subestima pe Lucas. De 
aceea dădea dovadă de foarte multă precauţie atunci când se 
afla în preajma lui. Își dorea, mai mult decât orice altceva, să 
meargă direct la el și să îl plesnească peste mutra rânjită, însă 
știa că asta ar putea să declanșeze ceva ce ar regreta. 

— Răspunde-mi la întrebare. Ce cauţi aici? 

— Dacă nu mă înșel... hmmm... ia să vedem, fix un sfert din 
tot ce-i aici este al meu. 

Gesticulă către casă, însă ar fi putut foarte bine să arate către 
întreaga lume, atât de uriașă îi era încrederea de sine. 

— Jumătate este a mea și jumătate este a Annei. Tu nu ai 
nimic de-a face cu această casă. 

— S-ar putea să nu fii prea versată în codul proprietăţii 
comune, vreau să spun având în vedere că nu ai reușit să 
găsești pe cineva destul de idiot să te ia. Insă conform legii, un 
cuplu căsătorit împarte totul în mod egal. Chiar și dreptul de 
proprietate asupra unei case lângă mare. 

Erica era mai mult decât conștientă că așa stăteau lucrurile. 
Pentru o clipă, le reproșă în gând părinţilor că nu își luaseră 
precauţia de a pune casa pe numele fiicelor lor. Știuseră ce fel 
de om era Lucas, însă probabil că nu prevăzuseră că mai aveau 
atât de puţin timp de trăit. Nimănui nu îi place să i se 
amintească de faptul că va muri și, ca atâţia alţii, amânaseră 
genul acesta de decizie. 

Erica alese să nu răspundă la comentariul lui despre starea ei 
civilă. Prefera să rămână fată bătrână pentru tot restul vieții 
decât să facă greșeala de a se căsători cu cineva precum Lucas. 

El continuă. 

— Am vrut să fiu aici când vine agentul imobiliar. Nu strică 
niciodată să îţi verifici valorile nete. Vrem ca totul să decurgă 
lin, nu-i așa? 

Și îi aruncă din nou acel zâmbet diabolic. Erica descuie ușa de 
la intrare și trecu pe lângă el. Agentul întârzia, însă ea spera să 
apară curând. Nu îi surâdea perspectiva de a fi singură cu 
Lucas. 

Lucas intră în casă în urma ei. Erica își atârnă jacheta și 
începu să își facă de lucru prin bucătărie. Singurul mod în care 
putea trata cu el era să îl ignore. Il auzi umblând prin casă, 
inspectând-o. Nu era decât a treia sau a patra oară când venea 
aici. Frumuseţea simplităţii nu era ceva ce Lucas aprecia și nici 
nu arătase vreodată cea mai mică urmă de interes pentru 
familia Annei. Tatăl lor nu își putea suferi ginerele, iar 
sentimentul era reciproc. Când Anna și copiii veneau în vizită, 
veneau singuri. 

Nu îi plăcea felul în care Lucas își băga nasul prin toate 
colţurile - și cum atingea mobila și obiectele decorative. Trebui 
să își reprime dorința de a merge în urma lui cu o cârpă de praf 
și de a șterge tot ceea ce atingea el. Cu ușurare, văzu cum un 

bărbat cărunt într-un Volvo mare intră pe alee. Se grăbi să îi 
deschidă ușa. Apoi intră în biroul său și închise ușa. Nu voia să îl 
vadă inspectându-i casa copilăriei și estimându-i valoarea în aur. 
Sau pe metru pătrat. 

Computerul era deja pornit. Fișierul era deschis, așteptând-o 
să se întoarcă la lucru. Ca niciodată, se trezise devreme și 
făcuse multe lucruri. Scrisese patru pagini în acea dimineaţă 
pentru schița de carte despre Alex, iar acum reveni și le reciti. 
Incă nu știa în ce gen avea să se încadreze cartea. La început, 
când crezuse că moartea lui Alex fusese sinucidere, avusese în 
vedere să scrie o carte pentru a răspunde întrebării „de ce?”. Ar 
fi fost mai mult o biografie. Acum materialul căpăta tot mai mult 
forma unui roman poliţist, un gen de care nu se simţise 
niciodată foarte atrasă. O interesau oamenii - relaţiile și 
motivațiile lor psihologice; și considera că asta era ceva la care 
cele mai multe romane polițiste trebuiau să renunţe în favoarea 
crimelor sângeroase și a fiorilor pe șira spinării. Ura toate 
clișeele pe care le foloseau; ea voia să scrie despre ceva 
autentic. Ceva care să încerce să descrie de ce o persoană ar 
putea comite cel mai grav dintre păcate - acela de a lua viața 
unei alte ființe umane. Deocamdată scrisese totul în ordine 
cronologică, reproducând cuvânt cu cuvânt ceea ce i se spusese 
și adăugând propriile sale observaţii și concluzii. Va trebui să 
reducă din volumul materialului. Să îl comprime pentru a se 
apropia cât mai mult posibil de adevăr. Încă nu voia să se 
gândească la reacţia apropiaților lui Alex. 

Regretă că nu îi spusese lui Patrik totul legat de vizita ei în 
casa unde murise Alex. Trebuia să-i fi spus despre misteriosul 
vizitator și despre tabloul găsit în dulap. Și despre sentimentul 
pe care îl avusese, acela că lipsea ceva, ceva ce fusese în 
cameră atunci când intrase. Nu se cădea să-l sune acum și să 
recunoască faptul că mai erau lucruri de spus. Însă își promise 
că, dacă se va ivi ocazia prielnică, îi va spune și restul. 

li putea auzi pe Lucas și pe agentul imobiliar umblând prin 
casă. Probabil că acesta din urmă găsise comportamentul ei 
destul de straniu. Erica de-abia îl salutase apoi plecase valvârtej 
și se încuiase în birou. Agentul nu avea nicio vină, așa că hotărî 
să strângă din dinţi și să dea dovadă de bună creștere. 

Când intră în camera de zi, Lucas tocmai descria în termeni 
exuberanţi lumina splendidă ce pătrundea prin ferestrele mari. 

Ciudat, Erica nu știa că făpturile ce se târau pe sub pietre ar fi 
putut aprecia lumina soarelui. Avea în minte o imagine cu Lucas 
ca fiind un gândac mare și lucios; își dorea să-l fi putut strivi sub 
tocul cizmei. 

— Vă rog să îmi scuzaţi nepoliteţea de adineaori. Am avut 
niște treburi urgente de rezolvat. 

Erica zâmbi larg și îi întinse mâna agentului, care se prezentă 
ca fiind Kjell Ekh. O asigură că nu era în niciun chip ofensat. 
Vânzarea caselor era o chestiune foarte emoţională. Dacă ar ști 
ea câte povești i-ar putea spune... Erica zâmbi și mai larg și 
chiar își permise o fluturare șireată din gene. Lucas o privi cu 
suspiciune. Ea îl ignoră. 

— Păi, să nu vă întrerup. Până unde aţi ajuns? 

— Cumnatul dumneavoastră tocmai îmi arăta minunata 
dumneavoastră cameră de zi. Este aranjată cu foarte mult bun- 
gust, trebuie să recunosc. De-a dreptul frumoasă cu lumina 
pătrunzând pe ferestre. 

— Da, este minunată, nu-i așa? Păcat de curent. 

— Curent? 

— Da, din nefericire ferestrele nu sunt izolate cum trebuie, 
așa că bate puţin vântul, trebuie să te asiguri că porţi cele mai 
călduroase șosete de lână. Dar sunt sigură că se poate remedia 
dacă se înlocuiesc toate ferestrele. 

Lucas o privi crunt, însă Erica pretinse că nu observă. În 
schimb, îl luă pe Kjell de braţ; dacă ar fi fost câine, ar fi dat deja 
nerăbdător din coadă până în acel moment. 

— Aţi văzut etajul, îmi imaginez, așa că poate ar trebui să 
continuăm cu pivniţa. Și să nu vă îngrijoreze mirosul de 
mucegai. Atâta vreme cât nu sunteţi alergic, nu există niciun 
pericol. Eu practic am locuit acolo jos și nu mi-a dăunat deloc. 
Doctorii m-au asigurat că astmul meu nu are nicio legătură cu 
mucegaiul. 

Ca lovitură de graţie, izbucni într-o criză de tuse atât de 
violentă încât se îndoi de mijloc. Cu coada ochiului văzu cum 
fața lui Lucas se colorează în roșu intens. Știa că afirmaţiile ei 
exagerate vor fi date în vileag la o inspectare mai amănunțită a 
casei. Dar până atunci, era o consolare mică să îl enerveze puţin 
pe Lucas. 

Kjell păru foarte ușurat când ieși din nou afară la aer 
proaspăt, după ce îi fuseseră prezentate toate punctele forte ale 

pivniţei de către o Erica plină de entuziasm. Lucas rămase tăcut 
și pasiv tot restul turului. Cu un fior de neliniște, ea se întrebă 
dacă nu cumva mersese un pic cam departe cu farsa ei 
copilărească. Lucas știa că o inspectare minuțioasă a casei ar 
demonstra că niciunul dintre „neajunsurile” pe care ea le 
„revelase” nu ar fi real, însă ea încercase să îl ridiculizeze. lar 
asta era ceva ce Lucas Maxwell nu putea tolera. Cu un ușor 
sentiment de teamă, Erica îl văzu pe agent plecând cu mașina și 
făcându-le vesel cu mâna, după ce le promisese că vor fi 
contactaţi de un evaluator calificat ce avea să cerceteze casa 
din pod și până în pivniţă. 

Lucas o urmă pe hol. În secunda următoare se simţi lipită de 
zid, cu mâna lui Lucas într-o strânsoare brutală în jurul gâtului 
ei. Faţa lui era la doi centimetri de a ei. Furia pe care o văzu 
acolo o făcu să înţeleagă pentru prima dată de ce îi era atât de 
greu Annei să scape din relaţia cu Lucas. In faţa ei era un bărbat 
care nu permitea niciunui obstacol să îi stea în cale. Rămase 
neclintită, mult prea speriată ca să se miște. 

— Să nu mai faci asta niciodată, niciodată, m-ai auzit? Nimeni 
nu își bate joc de mine în felul ăsta fără să existe consecințe, 
așa că ai grijă! 

Își mârâi cuvintele atât de fioros, încât o stropi cu salivă pe 
faţă. Ea trebui să reziste impulsului de a-și șterge saliva lui de 
pe chip. În schimb, rămase nemișcată ca o statuie, rugându-se 
ca el să iasă din casă și să plece. Spre uimirea sa, Lucas făcu 
întocmai. Își luă mâna de pe gâtul ei și se întoarse pe călcâie 
pentru a se îndrepta spre ușă. Dar tocmai când Erica se 
pregătea să scoată un suspin adânc de ușurare, el se întoarse 
și, cu un singur pas, fu din nou în faţa ei. Inainte ca Erica să 
poată reacționa, o apucă de păr și își apăsă gura pe a ei. Lucas 
își forță limba între buzele ei și în același timp îi înșfăcă sânul cu 
asemenea putere, încât ea simţi cum cadrul de sârmă al 
sutienului îi taie pielea. Cu un zâmbet, el se întoarse, se 
îndreptă spre ușă și dispăru în frigul iernii. Până nu îi auzi 
mașina plecând, Erica nu îndrăzni să se miște. Se prăbuși pe 
podea cu spatele la perete și își șterse gura cu dosul palmei, 
dezgustată. Sărutul lui păruse oarecum și mai ameninţător 
decât strangularea; simţi cum începe să tremure. Cu braţele 
înfășurate în jurul picioarelor, își lăsă capul pe genunchi și 
plânse. Nu de mila ei, ci a Annei. 

În lumea lui Patrik, dimineţile de luni nu erau asociate 
sentimentelor plăcute. În general, nu se simţea o fiinţă umană 
adevărată decât spre ora unsprezece. Așadar, se trezi ca din 
transă atunci când teancul greu de documente îi ateriză pe 
birou cu o bufnitură. Trezirea fu brutală. Cu o mișcare, teancul 
se dublă, iar el scoase un geamăt. 

Annika Jansson îi zâmbi obraznic și îl întrebă inocent: 

— N-ai zis tu că vrei tot ce s-a scris în ultimii ani despre 
familia Lorentz? Uite cum fac eu o treabă excelentă și sap după 
fiecare cuvințel scris vreodată despre ei și ce primesc drept 
răsplată pentru eforturile mele? Un mormăit. Ce-ai zice în 
schimb de veșnica ta recunoștință? 

Patrik zâmbi. 

— Veșnica mea recunoștință nu este îndeajuns de bună 
pentru tine, Annika. Dacă n-ai fi fost deja căsătorită, te-aș fi luat 
eu de soţie și te-aș fi acoperit cu blănuri de nurcă și diamante. 
Dar fiindcă mi-ai frânt inima și ai insistat să rămâi cu mocofanul 
ăla de bărbată-tu, va trebui să te mulțumești în schimb cu un 
simplu „mulțumesc”. Și veșnica mea recunoștință, bineînţeles. 

Spre marea lui bucurie, văzu că de data aceasta aproape 
reușise să o facă să roșească. 

— Ei, hai, acum ai mers prea departe. De ce vrei să te uiţi prin 
toate astea? Ce are de-a face cu crima din Fjällbacka? 

— N-am nicio idee, ca să fiu sincer. Hai s-o numim intuiţie 
feminină. 

Annika ridică din sprâncene. Hotărî că probabil nu va afla mai 
multe de la el pentru moment. Însă era curioasă. Toată lumea 
cunoștea familia Lorentz, chiar și în Tanumshede, iar dacă ei ar 
fi fost cumva implicaţi într-o crimă, e puţin spus că ar fi făcut 
vâlvă. 

Patrik privi în sus în timp ce ea închise ușa. O femeie 
incredibil de eficientă. Spera cu sinceritate că va rezista sub 
conducerea lui Mellberg. Ar fi o mare pierdere pentru secţie 
dacă, într-o zi ea ar decide că s-a săturat. Se forță să se 
concentreze asupra teancului de documente pus în faţa lui de 
către Annika. După ce răsfoi rapid prin ele, își dădu seama că îi 
va lua restul zilei pentru a citi tot materialul. Se lăsă pe spate în 
scaunul său, își puse picioarele pe birou și ridică primul articol. 

Șase ore mai târziu, își masă gâtul obosit și simţi cum ochii îl 
mâncau și-l înţepau. Citise articolele în ordine cronologică, 
începând cu cea mai veche tăietură din ziar. Era o lectură 
fascinantă. Multe se scriseseră despre Fabian Lorentz și 
succesele sale de-a lungul anilor. Majoritatea lucrurilor erau 
pozitive și multă vreme norocul păruse să îi fi surâs lui Fabian. 
Compania se ridicase cu o viteză uimitoare. Fabian părea să fie 
un om de afaceri foarte priceput, strălucit chiar. Căsătoria lui cu 
Nelly fusese anunţată în rubricile mondene alături de poze 
înfățișând frumosul cuplu în ţinute de seară. Apoi, poze cu Nelly 
și fiul ei, Nils, începură să apară în ziare. Nelly părea să se 
dedice necontenit diferitelor acţiuni de caritate, iar Nils era 
mereu alături de ea - deseori cu o expresie speriată și cu mâna 
ținută strâns de cea a mamei lui. 

Chiar și ca adolescent, când ar fi trebuit să fie un pic mai 
rezervat faţă de ideea de a fi văzut în public alături de mama sa, 
băiatul îi era alături în mod constant, acum cu ea la braţ și cu o 
expresie mândră pe faţă. Lui Patrik i se păru că arăta extrem de 
posesiv. Fabian era văzut din ce în ce mai rar; numele îi era 
menţionat doar când era vorba despre vreo afacere importantă. 

Un articol era puţin diferit de celelalte și îi captă atenţia lui 
Patrik. Revista A//ers prezentase un întreg reportaj despre Nelly 
la mijlocul anilor șaptezeci, când ea luase în îngrijire un copil 
orfan, cu o „situaţie familială tragică”, după cum îl descrisese 
reporterul. Articolul o înfățișa pe Nelly machiată perfect și 
îmbrăcată elegant în salonul ei, cu braţul în jurul unui băiat de 
doisprezece ani. Acesta avea o mină sfidătoare și ursuză. Arăta 
de parcă voia să se smulgă de lângă braţul ei osos. Nils, care pe 
atunci era un tânăr de vreo douăzeci și cinci de ani, stătea în 
spatele mamei sale și nici el nu zâmbea. Serios și drept ca 
lumânarea, într-un costum de culoare închisă și cu părul dat pe 
spate, el părea să fie în completă armonie cu atmosfera 
elegantă, în vreme ce băiatul mai tânăr era precum nuca-n 
perete. 

Articolul era plin de elogii pentru sacrificiul și marele act 
caritabil reprezentat de înfierea acestui copil. Potrivit lui Nelly, 
băiatul trăise o tragedie cumplită în copilărie, o traumă pe care 
familia adoptivă îl ajuta să o depășească. Nelly era încrezătoare 
că mediul sănătos și afecțiunea pe care i-o ofereau aveau să Îl 
vindece pe băiat, transformându-l într-o fiinţă umană integrată 

în societate. Patrik se trezi plângându-i de milă băiatului. Câtă 
naivitate! 

După aproximativ un an, fotografiile din revistele lucioase și 
reportajele în genul „acasă la” ce stârneau invidie fură înlocuite 
de titluri mari: „Moștenitorul averii familiei Lorentz dispărut”. 
Timp de mai multe săptămâni, ziarele locale au trâmbiţat vestea 
și chiar fu considerată destul de importantă pentru a fi preluată 
de ziarul Göteborgs-Posten. Titlurile ce reţineau privirile erau 
însoţite de nenumărate speculaţii, mai mult sau mai puţin 
fondate, în legătură cu ce s-ar fi putut întâmpla cu tânărul 
Lorentz. Au fost imaginate toate scenariile posibile - delapidase 
întreaga avere a tatălui său, iar acum se afla într-un loc 
necunoscut, ducând un trai luxos. Sau își luase viața pentru că 
descoperise că, de fapt, nu era fiul lui Fabian Lorentz, care 
afirmase clar faptul că nu intenţiona să permită unui bastard să 
îi moștenească averea considerabilă. Majoritatea acestor 
zvonuri nu fuseseră exprimate clar, ci doar sugerate. Dar oricine 
avea un pic de judecată putea citi printre rânduri. 

Patrik se scărpină în cap. Nu putea în niciun chip să înţeleagă 
cum avea să facă legătura între o dispariţie din urmă cu 
douăzeci și cinci de ani și actualul caz de crimă, însă avea un 
puternic sentiment că exista o conexiune. 

Își frecă obosit ochii și continuă să parcurgă teancul de 
documente, acum apropiindu-se de capăt. După o vreme, nu 
mai apăruseră informații noi despre soarta lui Nils, interesul 
publicului începuse să scadă, iar dispariţia era pomenită rar. 
Până și despre Nelly se vorbea rareori în rubricile mondene după 
aceea; nu se scrisese nici măcar o dată despre ea în anii 
nouăzeci. Moartea lui Fabian în 1978 determină scrierea unui 
lung necrolog în ziarul Bohusläningen, cu obișnuita vorbărie 
goală despre cum fusese un stâlp al societăţii, iar aceea a fost 
ultima dată când i se pomeni numele. 

În schimb, fiul lor adoptiv, Jan, apărea în ziare din ce în ce mai 
frecvent. După dispariţia lui Nils, el deveni unicul moștenitor al 
afacerii familiei, iar când împlini optsprezece ani, preluă imediat 
funcția de președinte. Compania continuase să prospere sub 
conducerea lui, iar acum în rubricile mondene se scria constant 
despre el și soția lui, Lisa. 

Patrik făcu o pauză. O hârtie zburase spre ușă. Se aplecă săo 
ridice și începu să citească, plin de curiozitate. Articolul era 

vechi de peste douăzeci de ani. Îi oferi lui Patrik o sumedenie de 
informaţii interesante despre Jan și viaţa lui înainte de a ajunge 
la familia Lorentz. Informații tulburătoare, însă fascinante. Viaţa 
i se schimbase radical atunci când intrase în familia Lorentz. 
Întrebarea era dacă Jan însuși se schimbase la fel de radical. 

Patrik strânse cu un gest ferm toate documentele și lovi 
mormanul de pe birou pentru a îndrepta marginile. Cugetă 
asupra următoarei sale mișcări. Pentru moment, nu avea pe ce 
să se bazeze în afară de intuiţia sa - și a Ericăi. Se lăsă pe spate 
în scaunul său, își puse picioarele pe birou și își încleștă mâinile 
la ceafă. Cu ochii închiși, încercă să-și facă ordine în gânduri 
pentru a putea pune în balanţă alternativele. Fu o greșeală să 
închidă ochii. De când luaseră cina sâmbătă, nu o putea vedea 
decât pe Erica. 

Se forţă să deschidă ochii și se concentră în schimb asupra 
nuanţei verde-deschis de pe perete. Secţia de poliţie fusese 
construită la începutul anilor șaptezeci și proiectată probabil de 
către cineva specializat în instituţii guvernamentale, cu 
predilecția lor către unghiuri de nouăzeci de grade, beton și 
vopsea de un verde-murdar. Incercase să înveselească puţin 
biroul cu vreo două ghivece cu plante la fereastră și câteva 
fotografii înrămate pe pereţi. Pe vremea când era însurat, ţinuse 
o poză cu Karin pe biroul său. Deși de atunci acesta fusese șters 
de praf de nenumărate ori, încă i se părea că vede o urmă acolo 
unde stătuse. Puse cu încăpățânare suportul de pixuri în acel loc 
și începu din nou să-și cântărească opţiunile. Ce putea face 
pornind de la materialele pe care le avea în față? 

Erau de fapt două moduri de a acţiona. Primul era să urmeze 
această pistă de unul singur, ceea ce ar fi însemnat să o facă în 
timpul său liber. Mellberg avea mereu grijă să-i dea destul de 
lucru pentru a-l face să alerge de colo-colo toată ziua, precum 
un cal de poștă. Ca să fie sincer, nu ar fi trebuit să citească 
articolele în timpul orelor de lucru, dar o făcuse totuși într-o 
tentativă de revoltă. Va avea de plătit pentru asta, muncind o 
mare parte din seară. Nu era prea dornic să își petreacă puţinul 
său timp liber îndeplinind sarcinile pe care i le dăduse Mellberg, 
așa că opţiunea a doua ar trebui măcar încercată. 

Dacă ar merge la Mellberg și i-ar prezenta situația așa cum 
trebuie, poate că ar putea primi permisiunea de a cerceta 
aceste piste în timpul orelor de lucru. Vanitatea lui Mellberg era 

punctul său slab și, dacă știa cum să-l ia, ar fi putut să-i capete 
consimțământul. Patrik era conștient că Mellberg considera 
cazul Alex Wijkner drept garanţia întoarcerii la postul din 
Goteborg. Pe baza tuturor zvonurilor auzite, Patrik era de părere 
că Mellberg își tăiase craca de sub picioare, însă putea specula 
infatuarea comisarului în folosul său. Dacă ar fi exagerat puţin 
legătura cu familia Lorentz, eventual să sugereze cum că Jan ar 
fi putut fi tatăl copilului lui Alex, l-ar fi convins eventual pe 
Mellberg să fie de acord cu el. Poate că nu era întocmai etic, 
însă simţea în adâncul stomacului că teancul de documente din 
faţa lui avea legătură cu moartea lui Alex. 

Dintr-o singură mișcare, își coborî picioarele de pe birou și 
împinse scaunul atât de tare, încât porni înapoi pe roţi și se lovi 
în zidul din spatele lui. Patrik luă toate hârtiile și merse până în 
celălalt capăt al coridorului ce semăna cu un buncăr. Înainte de 
a se putea răzgândi, bătu tare la ușa lui Mellberg și îi păru că îl 
aude spunând „Intră”. 

Ca de obicei, fu surprins de faptul că un om care nu făcea 
absolut nimic era în stare să adune o cantitate atât de mare de 
hârtii. Teancuri acopereau fiecare centimetru de pe biroul său. 
La fereastră, pe toate scaunele și, mai ales pe birou, mormane 
imense de hârtii adunau praf. Raftul de cărți din spatele 
comisarului era lăsat din cauza dosarelor, iar Patrik se întrebă 
de cât timp documentele nu mai văzuseră lumina zilei. Mellberg 
vorbea la telefon, însă îi făcu semn lui Patrik să intre. Patrik se 
întrebă uimit ce se întâmpla. Mellberg radia precum o stea din 
fereastră în ajun de Crăciun. Noroc că îi stau în cale urechile, 
gândi Patrik, altfel zâmbetul acela i s-ar încolăci în jurul capului. 

Replicile lui Mellberg erau laconice. 

— Da... Da, firește... Nu, deloc... Da, asta-i evident... Ai făcut 
ce trebuia... Doamne, nu... Da, mulţumesc mult de tot, doamnă, 
promit să vă ţin la curent. 

Triumfător, el trânti receptorul în furcă, făcându-l pe Patrik să 
sară în sus. 

— Așa se face treaba! 

Mellberg radia în continuare precum un Moș Crăciun jovial. Lui 
Patrik îi trecu prin minte că era prima dată când îi vedea dinții 
lui Mellberg. Erau surprinzător de albi și drepţi. Poate chiar prea 
perfecţi. 

Mellberg îl privi întrebător, iar Patrik socoti că dorea să afle ce 
se întâmplă. Supus, îi spuse, însă nu se așteptă la răspunsul pe 
care îl primi. 

— Îl am! Îl am pe ucigașul Alexandrei Wijkner! 

Mellberg era într-atât de copleșit de emoţii, încât nu observă 
că pieptănătura sa rară îi alunecase peste o ureche. De data 
aceasta, Patrik nu fu tentat să chicotească la vederea scenei. 
Observase că Mellberg vorbise la singular, ceea ce sugera că nu 
avea nicio intenţie de a împărți laurii cu colegii săi. În schimb, 
Patrik se aplecă înainte cu coatele pe genunchi și întrebă plin de 
zel: 

— Ce vreţi să spuneţi? Am făcut vreun progres cu ancheta? 
Cu cine vorbeaţi? 

Mellberg își ridică mâna pentru a opri șuvoiul de întrebări, 
apoi se lăsă pe spate în scaun și își împreună mâinile peste 
stomac. Era o scenă pe care intenţiona să o exploateze la 
maximum. 

— Ei bine, Patrik, atunci când ești vechi în meserie, ca mine, 
știi că progresele nu se fac de la sine, ci se câștigă. Datorită 
vastei mele experienţe și priceperi, și, de asemenea, datorită 
muncii mele istovitoare, am progresat într-adevăr cu ancheta. O 
anume Dagmar Petren a sunat și mi-a împărtășit niște observații 
interesante pe care le-a făcut chiar înainte de descoperirea 
cadavrului. Da, m-aș avânta chiar să spun observații 
semnificative, care vor conduce în cele din urmă la punerea unui 
criminal periculos în spatele gratiilor. 

Nerăbdarea îl furnică pe Patrik ca niște înțepături de ac, însă 
știa din experienţă că trebuia să-l lase pe Mellberg să 
vorbească. Mai devreme sau mai târziu, avea să-i dea de capăt 
problemei. Patrik spera doar să se întâmple înainte de ieșirea lui 
la pensie. 

— Da, îmi amintesc de un caz avut în Göteborg, în toamna lui 
1967... 

Patrik oftă și se pregăti pentru o lungă așteptare. 

(J 

Erica îl găsi pe Dan acolo unde se aștepta să-l găsească. Muta 
echipamentul la bord cu o asemenea ușurință de parcă ar fi fost 
saci umpluţi cu bumbac. Suluri imense, groase de frânghie, saci 
marinărești și tranchete enorme. Ericăi îi făcea plăcere să îl 
privească lucrând. Cu un pulover tricotat de mână, căciulă și 

mănuși și cu aburi albi ieșindu-i pe gură la fiecare respiraţie, se 
integra pe deplin în tabloul din spatele său. Soarele era sus pe 
cer, iar lumina se reflecta dinspre zăpadă pe punte. Liniștea era 
deplină. Dan lucra eficient și cu hotărâre, iar Erica putea să vadă 
că iubea fiecare clipă. Aici se simțea în elementul său. Vasul, 
marea, insulele din fundal. Erica știa că, în sinea lui, Dan își 
imagina cum gheața avea să se sfărâme și cum Veronica avea 
să se îndrepte către orizont, cu viteză maximă. larna era doar o 
perioadă lungă de așteptare. Fusese mereu dificilă pentru 
oamenii care locuiau pe coastă. Pe vremuri, dacă vara era 
favorabilă, conservau în saramură destul hering pentru a trece 
iarna. Dacă nu, trebuiau să găsească o altă cale de a 
supravieţui. Ca și mulţi alţi pescari de pe coastă, Dan nu putuse 
trăi doar din pescuit, așa că făcuse școala la seral. Acum lucra 
ca profesor suplinitor de limba suedeză la liceul din 
Tanumshede, câte două zile pe săptămână. Erica îl considera un 
profesor destul de priceput, însă inima lui era aici, nu în sala de 
clasă. 

Era complet cufundat în munca sa. Erica merse tiptil pentru a- 
| putea privi o vreme fără a-l deranja, până când el o observă 
stând acolo, pe ponton. Nu se putu abţine să nu-l compare cu 
Patrik. Ca înfățișare erau complet diferiţi. Părul lui Dan era atât 
de blond, încât în lunile de vară devenea aproape alb. Părul 
închis al lui Patrik era de aceeași culoare cu ochii săi. Dan era 
voinic, în vreme ce Patrik era mai mult genul deșirat. Insă în 
ceea ce privește personalitatea, ar fi putut fi fraţi. Același fel de- 
a fi calm, blând, cu un umor ascuns ce ieșea mereu la suprafaţă 
la momentul potrivit. De fapt, nu își dăduse până atunci seama 
cât de asemănători erau ca temperament. Intr-un fel, asta o 
mulțumea. După ce se despărţise de Dan, nu mai fusese cu 
adevărat fericită într-o relaţie. În toţi acești ani, fie căutase, fie 
ajunsese în relaţii cu bărbaţi de un gen total diferit. „Imaturi”, 
subliniase Anna. „Încerci să crești niște băieţei în loc să găsești 
un bărbat matur, așa că nu-i de mirare că relaţiile tale nu merg 
niciodată”, spusese Marianne. Poate că aveau dreptate. Insă anii 
treceau și - trebuia să recunoască - începuse să se simtă ușor 
panicată. Moartea părinţilor ei fusese, de asemenea, un semnal 
de alarmă că trebuie să afle ce anume lipsea din viaţa ei. De la 
cina de sâmbătă seara, gândurile i se îndreptau mereu spre 
Patrik Hedström. 

Vocea lui Dan o întrerupse din visare. 

— Ei, salut, de cât timp stai acolo? 

— O, de-abia am venit. M-am gândit că ar fi interesant să văd 
cum lucrezi. 

— Mda, cu siguranță nu e modul în care îţi câştigi tu 
existența. Tu ești plătită să șezi în fund și să inventezi lucruri 
toată ziulica. Ridicol. 

Amândoi zâmbiră. Era un vechi și familiar subiect de 
tachinare. 

— Am adus cu mine ceva bun care să te încălzească. 

Erica agită în aer coșul pe care îl ţinea într-o mână. 

— O, ce-i cu tratamentul ăsta de lux? Ce mai vrei acum? 
Trupul meu? Sufletul? 

— Nu, mulţumesc, le poţi păstra pe amândouă. Deși, pe 
ultimul l-aș numi dorinţă deșartă în cazul tău. 

Dan luă coșul, apoi, cu o mână fermă, o ajută să treacă peste 
balustradă. Aproape căzu pe spate, însă Dan o prinse de mijloc. 
Împreună dădură la o parte zăpada de pe capacul uneia dintre 
lăzile de ambalare a peștelui. Se așezară pe mănuși pe lăzi și 
începură să scoată bunătăţile din coș. Dan zâmbi de plăcere 
când deschise termosul cu ciocolată caldă și văzu sandviciurile 
cu salam, învelite îngrijit în folie. 

— Eşti o comoară, spuse el cu gura plină. 

O vreme mâncară în liniște. Era plăcut să stea acolo, în 
soarele dimineţii, iar Erica își alungă sentimentul de vină legat 
de lipsa disciplinei în muncă. Lucrase din greu la manuscris în 
ultima săptămână și se gândi că merită o pauză. 

— Ai mai auzit ceva despre Alex Wijkner? 

— Nu, ancheta poliţiei nu pare să facă vreun progres. 

— Ei bine, conform celor auzite de mine în oraș, tu ai acces 
special la informații din interior. 

Dan îi aruncă un zâmbet pentru a o tachina. Erica era uimită 
neîncetat de viteza și eficienţa telefonului fără fir. Nu avea idee 
cum se putuse răspândi deja zvonul despre întâlnirea ei cu 
Patrik. 

— Nu știu despre ce vorbești. 

— Sigur. Așadar, cât de departe aţi ajuns voi doi? Ai făcut deja 
o cursă de probă, sau ce? 

Erica îi trase o scatoalcă peste piept, însă nu se putu abține 
să nu râdă. 

— Nu, nu am făcut o „cursă de probă”. Nu prea știu dacă sunt 
interesată. Sau, mai degrabă, sunt interesată, însă nu știu dacă 
vreau să las lucrurile să meargă mai departe de atât. Asta 
presupunând că el e interesat, vreau să spun. Ceea ce s-ar 
putea să nu fie cazul. 

— Cu alte cuvinte, ești fricoasă ca iepurele. 

Erica ura felul în care Dan avea aproape întotdeauna 
dreptate. Uneori credea că o cunoaște mult prea bine. 

— Da, mă simt puţin nesigură, trebuie să recunosc. 

— Ei bine, tu ești singura care poate decide dacă își asumă 
riscul sau nu. Te-ai gândit cum ar putea fi în cazul în care chiar 
ar merge? 

Se gândise. De multe ori, în ultimele zile. Însă în momentul 
acesta, ipoteza era foarte vagă. Nu făcuseră nimic mai mult 
decât să ia cina împreună, la urma urmei. 

— Ei, oricum, eu cred că ar trebui să încerci. Nu riști, nu 
câștigi. Și tot așa... 

— Apropo de Alex, s-a nimerit să aflu ceva ciudat. 

Erica schimbă repede subiectul. 

— A, da, ce anume? 

Vocea lui Dan era plină de curiozitate. 

— Ei bine, am fost în casa ei acum câteva zile și am găsit o 
bucată de hârtie interesantă. 

— Ai fost unde? 

Erica nu avu chef să răspundă și se mulțumi doar să fluture 
din mână. 

— Era o copie a unui articol vechi despre dispariţia lui Nils 
Lorentz. Ai idee de ce Alex ar fi ţinut ascuns pe fundul sertarului 
său cu lenjerie un articol vechi de douăzeci și cinci de ani? 

— Sertarul ei cu lenjerie! Ce naiba, Erica! 

Erica ridică o mână pentru a-i opri protestele și continuă calm. 

— Intuiţia îmi spune că are ceva de-a face cu motivul pentru 
care a fost ucisă. Nu știu cum, însă nu-mi miroase-a bine. In 
plus, cineva a intrat în casă și a scotocit cât timp eram acolo. 
Poate persoana respectivă căuta articolul. 

— Ai înnebunit? 

Dan o privi fix, cu gura căscată. 

— De ce naiba te amesteci? E treaba poliţiei să afle cine a 
ucis-o pe Alex. 

Vocea îi suna strident. 

— Da, știu. Nu e nevoie să ţipi, n-am probleme cu auzul. Sunt 
pe deplin conștientă că nu-i treaba mea, însă în primul rând, am 
fost deja implicată datorită familiei sale, iar în al doilea rând, noi 
două am fost chiar foarte apropiate la un moment dat și, în al 
treilea rând, îmi este greu să uit întreaga poveste, de vreme ce 
eu am fost cea care a găsit-o moartă în cadă. . 

Erica omise să îi spună lui Dan despre carte. Intr-un fel, mereu 
suna mult mai crud atunci când o spunea cu voce tare. De 
asemenea, considera că Dan reacţionase un pic cam exagerat, 
însă el își făcuse dintotdeauna griji pentru ea. Trebuia să admită 
că nu suna prea inteligent să umble prin casa lui Alex, având în 
vedere circumstanţele. 

— Erica, promite-mi că vei lăsa totul baltă. 

Își puse mâinile pe umerii ei și o forţă să îl privească. Ochii lui 
senini erau neobișnuit de glaciali. 

— Nu vreau să ţi se întâmple nimic, iar dacă o să continui să 
îți bagi nasul, mă tem că vei ajunge implicată până peste cap. 
Las-o așa cum e. 

Dan o strânse și mai tare de umeri în timp ce o privi în ochi. 
Erica deschise gura pentru a răspunde, consternată fiind de 
reacţia lui, însă înainte de a apuca să spună ceva, auzi vocea 
Pernillei de sus, de pe ponton. 

— Văd că vă place să vă giugiuliţi. 

Glasul ei avea o răceală pe care Erica nu o mai auzise 
vreodată. Ochii îi scânteiau și își încleșta și descleșta mâinile 
întruna. Amândoi îngheţară; mâinile lui Dan erau încă pe umerii 
Ericăi. Într-o clipă, de parcă s-ar fi ars, el își trase mâinile și stătu 
drept. 

— Bună, dragă. Ai terminat mai repede astăzi? Erica tocmai 
venise cu o mică gustare de prânz și voia să stăm puţin de 
vorbă. 

Dan trăncăni mai departe, iar Erica se uită cu uimire când la 
unul, când la altul. Pernilla era de nerecunoscut. O fixa cu o 
privire plină de ură. Mâinile îi erau atât de încleștate, încât 
articulațiile degetelor i se albiseră, iar pentru o clipă Erica se 
întrebă dacă avea de gând să o atace. Nu știa ce se întâmplă. 
Trecuseră ani și ani de când puseseră la punct lucrurile în 
legătură cu ea și Dan. Pernilla știa că nu mai aveau sentimente 
unul pentru celălalt sau cel puţin asta credea Erica. Acum nu 
mai era sigură, întrebarea era cine pricinuise această reacţie? 

Se uită când la Dan, când la Pernilla. O tăcută luptă pentru 
putere avea loc, iar Dan părea că pierde. Erica nu mai avea ce 
spune și decise că ar fi mai bine să plece pe nesimţite și să îi 
lase să clarifice lucrurile singuri. 

Adună în grabă ceștile și termosul, apoi le puse în coș. Când 
coborî pe ponton, auzi cum vocile agitate ale lui Dan și Pernilla 
spărgeau tăcerea. 

4. 


Era nespus de singur. Lumea era goală și rece fără ea, iar el 
nu putea face nimic pentru a înmuia frigul. Durerea fusese mai 
ușor de suportat atunci când o putea împărți cu ea. După ce ea 
dispăru, fu ca și cum trebui să îndure suferința amândurora, iar 
asta era mai mult decât își imaginase că poate suporta. Se târa 
de-a lungul zilelor minut cu minut, secundă cu secundă. 
Realitatea din afara lui nu exista; nu îi mai rămăsese decât 
certitudinea că ea dispăruse pentru totdeauna. 

Vina trebuia împărțită în mod egal și între cei vinovați. El nu 
avea de gând să o poarte singur pe toată. Nicicând nu 
intenționase să o poarte singur. 

Își privi mâinile. Cât putea uri acele mâini. Purtau în ele atât 
frumusețe, cât și moarte - o incompatibilitate cu care se 
obișnuise să trăiască. Doar atunci când o dezmierdase pe ea, 
mâinile lui fuseseră cu desăvârșire bune. Pielea lui peste a ei 
alungase tot răul, îl forțase să se retragă pentru o vreme. in 
același timp, îşi alimentaseră unul altuia dorința secretă. 
Dragoste și moarte, ură și viață. Contrarii care îi transformaseră 
în molii ce zburau în cercuri, din ce în ce mai aproape de flacără. 
Ea arsese prima. 

Simti căldura focului în ceafă. Se apropia. 

o... 

Era obosită. Obosită să curețe mizeria altora. Obosită de 
existența ei nefericită. Zilele se succedau la fel. Obosise să 
poarte vina ce o împovăra zi de zi. Obosise să se trezească în 
fiecare dimineaţă și să se culce în fiecare noapte întrebându-se 
ce făcea Anders. 

Vera puse cafeaua la fiert pe plită. Ticăitul ceasului din 
bucătărie era singurul sunet ce putea fi auzit. Se așeză la masă 
așteptând să fie gata cafeaua. 

Își petrecuse ziua făcând curăţenie în casa familiei Lorentz. 
Aceasta era atât de mare, încât îi luă toată ziua. Uneori îi lipseau 
vremurile de demult. Îi lipsea siguranţa de a merge la același loc 
de muncă, statutul ce venea odată cu faptul că era menajera 
celei mai bogate familii din nordul regiunii Bohuslän. Insă nu tot 


VP - 105 


timpul o încercau asemenea sentimente. De cele mai multe ori 
era bucuroasă că nu mai trebuia să meargă acolo zilnic. Că nu 
mai era nevoie să se ploconească în fața lui Nelly Lorentz. 
Femeia pe care o ura mai mult decât orice altceva pe lume. Și 
cu toate acestea, Vera continuase să lucreze pentru ea, an de 
an, până când timpul o prinse în sfârșit din urmă. Menajerele nu 
mai erau la modă. Pentru mai mult de treizeci de ani își plecase 
privirea și murmurase „da, mulțumesc, doamnă Lorentz, firește, 
domnule Lorentz, imediat, doamnă Lorentz”, în același timp 
reprimându-și dorinţa de a-și pune mâinile puternice în jurul 
gâtului fragil al lui Nelly și de a strânge până când femeia aceea 
înceta să mai respire. Uneori dorința fusese într-atât de 
copleșitoare, încât își ascunsese mâinile sub șorț pentru ca Nelly 
să nu vadă cât de tare tremurau. 

Cafeaua fierbea. Cu un efort, Vera se ridică și își îndreptă 
spatele înainte de a lua o ceașcă veche și a-și turna cafea în ea. 
Ceașca era ultima piesă din serviciul de nuntă primit de la 
părinţii lui Arvid atunci când se căsătoriseră. Era porțelan danez 
fin. Un fundal alb cu flori albastre care abia dacă își pierduse din 
culoare de-a lungul anilor. Acum, această ceașcă era ultima 
piesă rămasă. Când Arvid trăia, nu foloseau serviciul decât la 
ocazii speciale, însă după moartea lui nu mai văzuse rostul să 
facă diferenţa între o zi obișnuită și una de sărbătoare. Uzura își 
spusese cuvântul de-a lungul anilor, distrugând o parte, iar pe 
restul le zdrobise Anders într-o criză de delir cu mai mult de 
zece ani în urmă. Această ultimă ceașcă era comoara ei cea mai 
de preţ. 

Sorbi cafeaua cu plăcere. Când mai rămaseră doar câteva 
picături, turnă cafeaua în farfurioară și o bău cu o bucată de 
zahăr între dinţi pentru a filtra cafeaua prin ea. Picioarele îi erau 
obosite și o dureau după o zi de muncă; le propti sus pe scaunul 
din faţa ei, pentru o ușoară alinare. 

Casa era mică și simplă. Aici trăia de aproape patruzeci de ani 
și aici intenţiona să rămână până în ziua când avea să moară. 
De fapt, nu era o locuinţă foarte practică. Casa era situată sus, 
pe un deal abrupt și deseori trebuia să se oprească pentru a-și 
trage sufletul în timp ce urca. De asemenea, era mult mai 
deteriorată decât părea și arăta părăginită și șubredă atât pe 
dinăuntru, cât și pe dinafară. Amplasarea era destul de bună 
pentru a putea lua bani frumoși dacă ar fi vândut-o și s-ar fi 


VP - 106 


mutat în schimb într-un apartament, însă gândul nu îi trecuse 
niciodată prin minte. Prefera să lase casa să putrezească în jurul 
ei decât să se mute. Aici locuise cu Arvid, la urma urmei, acei 
puţini ani fericiţi ai mariajului lor. Patul din dormitor era locul 
unde dormise pentru prima dată în altă parte decât în casa 
părintească. În același pat fusese conceput Anders. lar atunci 
când fusese însărcinată și nu putuse sta în altă poziţie decât pe 
o parte, Arvid se strecurase aproape de ea și se întinsese în 
spatele ei, mângâindu-i pântecul. La ureche îi șoptise vorbe 
despre cum avea să fie viața lor împreună. Despre toţi copiii ce 
vor crește în casa lor. Toate râsetele fericite ce le vor umple 
casa în anii următori. lar când vor îmbătrâni, și copiii se vor 
muta, vor sta în balansoare în fața șemineului și vor vorbi 
despre viaţa minunată pe care au trăit-o împreună. Aveau 
douăzeci de ani pe atunci, și erau incapabili să-și imagineze ce îi 
aștepta. 

La această masă din bucătărie stătuse când primise vestea. 
Sergentul Pohl bătuse la ușa de la intrare cu şapca în mână, și 
de cum îl văzu, ea știu ce avea să urmeze. și ţinuse degetul 
peste buze pentru a-l împiedica să vorbească și îi făcu semn să 
intre în bucătărie. Merse legănându-se în urma lui, fiind în luna a 
noua de sarcină, și făcu un ibric de cafea, încet și cu mișcări 
precise. In timp ce așteptau să fiarbă cafeaua, ea stătuse cu 
privirea aţintită asupra omului aflat la celălalt capăt al mesei. 
Acesta nu îndrăznea să o privească. În schimb, își lăsa privirea 
să rătăcească pe pereţi și se trăgea de guler. Abia atunci când 
avură amândoi în faţă câte o ceașcă de cafea fierbinte, 
aburindă, îi făcu semn sergentului să continue. Ea însăși nu 
rostise încă nicio vorbă. Ascultă în mintea ei un zumzăit care 
deveni din ce în ce mai răsunător. Văzu gura sergentului 
mișcându-se, însă niciun cuvânt nu penetră vacarmul din capul 
ei. Nu avu nevoie să audă. Știu că Arvid era acum pe fundul 
mării, legănându-se odată cu algele. Nimic nu avea să schimbe 
asta. Nimic nu putea să risipească norii ce se adunaseră pe cer, 
întunecând totul. 

Vera oftă acum, stând la masa din bucătărie, mulţi ani mai 
târziu. Alţii care pierduseră persoane dragi spuseseră că 
imaginea lor pălise odată cu trecerea anilor. Pentru ea fusese 
exact invers. Imaginea lui Arvid devenea din ce în ce mai clară; 
uneori îl vedea atât de limpede în faţa ei, încât simţea durerea 

precum o chingă de fier în jurul inimii. Faptul că Anders era leit 
lui părea atât un blestem, cât și o binecuvântare. Ştia că dacă 
Arvid ar fi fost în viaţă, nenorocirea nu s-ar fi petrecut. El fusese 
reazemul ei; cu el alături ar fi putut să fie atât de puternică 
precum ar fi trebuit. 

Vera tresări când sună telefonul. Era atât de adânc cufundată 
în vechi amintiri, că ţârâitul ascuţit al telefonului o surprinse 
neplăcut. Trebui să își coboare picioarele de pe scaunul unde 
înţepeniseră. Apoi merse șontâc-șontăc până la telefonul de pe 
hol. 

— Mamă, sunt eu. 

Anders își îngâna cuvintele, iar după atâţia ani, ea știu exact 
în ce stadiu de ameţeală era. Cam la mijlocul drumului înainte a- 
și pierde complet cunoștința. Oftă. 

— Da, Anders. Cum îţi merge? 

El ignoră întrebarea. Avuseseră nenumărate conversații de 
felul ăsta. 

Vera se putea vedea în oglinda de pe hol, stând cu receptorul 
la ureche. Oglinda era veche și uzată, cu pete negre pe sticlă; se 
gândi cât mult semăna cu oglinda aceea. Părul îi era neîngrijit și 
cărunt, cu câteva nuanţe mai închise pe ici, pe colo. Își pieptăna 
mereu părul pe spate și îl tundea singură cu forfecuța de unghii, 
în faţa oglinzii din baie. Faţa brăzdată de riduri adânci purta 
urmele anilor de suferință. Hainele i se potriveau înfățișării: 
aproape lipsite de culoare, însă practice, de cele mai multe ori 
gri sau verzi. Anii de trudă și o lipsă de interes pentru mâncare o 
împiedicaseră să devină corpolentă cum erau multe alte femei 
de vârsta ei. În schimb, părea vânoasă și puternică. Precum un 
cal de bătaie. 

Brusc, înregistră ceea ce spunea Anders la celălalt capăt al 
firului și își luă privirea de la oglindă, șocată. 

— Mamă, afară sunt mașini de poliţie. E o escortă al naibii de 
mare. Probabil mă caută pe mine. Sigur asta e. Ce naiba să fac? 

Vera auzea cum glasul îi devenea tot mai febril; panica lui 
creștea cu fiecare silabă. Un fior de gheaţă i se răspândi prin 
corp. În oglindă văzu că degetele care ţineau receptorul i se 
albiseră. 

— Să nu faci nimic, Anders. Doar așteaptă acolo. Vin imediat. 

— Bine, dar grăbește-te, pentru numele lui Dumnezeu. Nu așa 
apare poliția, mamă, de regulă vin într-o singură mașină. Acum 

sunt trei mașini afară, cu toate luminile albastre și sirenele 
pornite. La naiba... 

— Anders, ascultă-mă acum. Inspiră adânc și calmează-te. 
Pun jos receptorul și vin acolo cât pot de repede. 

Își dădu seama că îl calmase puţin, însă imediat ce închise 
telefonul, își aruncă haina pe ea și fugi pe ușă, fără să o mai 
încuie. 

Traversă parcarea, dincolo de staţia de taxi și merse pe 
scurtătura din spatele platformei de încărcare de la magazinul 
mixt Eva. Fu nevoită să încetinească după aceea și îi trebuiră 
aproape zece minute pentru a ajunge la clădirea cu 
apartamente unde locuia Anders. 

Ajunse acolo la timp pentru a vedea doi polițiști mătăhăloși 
escortându-l în cătușe. Un țipăt i se adună în piept, însă îl 
înăbuși atunci când văzu toți vecinii stând la ferestre ca niște 
vulturi băgăcioși. În niciun caz nu avea de gând să le ofere un 
spectacol și mai mare decât cel la care asistaseră deja. Mânaria 
era tot ce îi rămăsese. Vera ura bârfele care știa că se ţineau ca 
scaiul de ea și de Anders. Mereu se șușotea pe la colțuri, iar 
acum aveau subiecte noi. Știa ce urmau să spună: „Sărmana 
Vera, întâi soțul i se îneacă, apoi fiul își distruge viaţa cu 
băutura. lar ea e o femeie așa de cumsecade”. Da, știa exact ce 
se spunea. Dar de asemenea știa că avea să facă tot ce îi stătea 
în putere pentru a limita pagubele. Pur și simplu, nu putea ceda 
acum. Atunci totul s-ar prăbuși precum un castel de cărţi de joc. 
Vera se întoarse către cel mai apropiat ofiţer de poliţie, o femeie 
blondă, măruntă, căreia Vera consideră că nu i se potrivea aspra 
uniformă de poliţie. Încă nu se obișnuise cu timpurile astea 
moderne în care femeile puteau avea orice ocupaţie doreau. 

— Sunt mama lui Anders Nilsson. Ce se întâmplă aici? Unde îl 
duceți? 

— Din nefericire, nu vă pot oferi niciun fel de informaţie. Va 
trebui să verificați la secția de poliţie din Tanumshede. Acolo îl 
duc în arest. i 

Inima i se strânse cu fiecare cuvânt. Ințelese că de data 
aceasta nu era vorba despre o încăierare la beţie. Mașinile de 
poliţie începură să plece una după alta. In ultima îl văzu pe 
Anders stând între doi ofițeri. Acesta se întoarse atunci când se 
puseră în mișcare și o privi până când mașina se făcu nevăzută. 

Patrik văzu mașina în care se afla Anders Nilsson plecând spre 
Tanumshede. Mobilizarea poliţiei fusese cam exagerată, după 
părerea lui. Însă Mellberg dorise spectacol, așa că avuseseră 
parte de spectacol. Chemaseră întăriri din Uddevalla pentru a 
asista la arestare. În opinia lui Patrik, singurul rezultat fusese 
acela că, din cei șase oameni prezenţi, pentru cel puţin patru 
dintre ei totul nu însemnase nimic altceva decât o pierdere de 
timp. 

O femeie încă stătea în parcare, uitându-se lung după 
mașinile de poliţie. 

— Mama făptașului, spuse sergentul-major Lena Waltin de la 
poliția din Uddevalla, care rămăsese, de asemenea, în urmă 
pentru a-l ajuta pe Patrik să percheziţioneze apartamentul lui 
Anders Nilsson. 

— Ştii prea bine, Lena - nu este „făptaș” până nu e găsit 
vinovat și condamnat. Până atunci e la fel de inocent ca noi toți. 

— Tare mă îndoiesc. Aș paria salariul pe un an că este 
vinovat. 

— Dacă ai fi atât de sigură, atunci ai paria mai mult decât o 
sumă atât de neglijabilă. 

— Ha, ha, foarte amuzant. Să glumești cu un poliţist despre 
salariul său e ca și cum ai pune piedică unui olog, pentru 
numele lui Dumnezeu! 

Patrik fu nevoit să aprobe. 

— Bun, nu văd ce mai așteptăm. Mergem? 

Văzu că mama lui Anders încă stătea acolo, uitându-se după 
mașinile de patrulă, deși dispăruseră de mult. Îi păru sincer rău 
pentru ea și se gândi un moment să meargă să-i spună câteva 
vorbe de consolare. Însă Lena îl trase de mânecă și făcu semn 
către intrarea în clădire. El oftă, ridică din umeri și o urmă 
înăuntru pentru a executa mandatul de percheziţie. 

Încercară ușa de la apartamentul lui Anders Nilsson. Era 
descuiată și putură intra direct în hol. Patrik se uită împrejur și 
oftă pentru a doua oară într-un minut. Apartamentul era într-o 
stare jalnică și se întrebă cum ar putea găsi vreun indiciu 
interesant în mizeria aceea. Călcară peste sticlele goale din hol 
și cercetară camera de zi și bucătăria. 

— La naiba. 

Lena dădu din cap, dezgustată. 

Scoaseră din buzunar mănuși subţiri de cauciuc și le traseră 
pe mâini. Printr-un acord tacit, Patrik începu să verifice camera 
de zi, în vreme ce Lena se ocupă de bucătărie. 

Faptul de a se afla în camera de zi a lui Anders Nilsson îi 
dădea niște sentimente contradictorii. Murdară, plină de 
gunoaie, fără mobilă și obiecte personale, arăta precum un 
clasic cuib de beţivan. lar Patrik văzuse multe de-a lungul anilor 
săi în poliţie. Insă niciodată nu fusese în apartamentul unui bețiv 
unde pereţii să fie acoperiţi cu opere de artă. Tablourile erau 
atât de aproape unele de altele, încât acopereau complet 
pereţii, de la un metru deasupra podelei până sus înspre tavan. 
Era o explozie de culoare care îi obosea ochii și trebui să-și 
înăbușe impulsul de a-și ridica mâna în dreptul lor pentru a-i 
proteja. Tablourile erau abstracte, pictate doar în culori calde, și 
îl izbiră pe Patrik precum o lovitură în stomac. Senzaţia era atât 
de puternică, încât trebui să se chinuie pentru a sta drept. Fu 
nevoit să facă un efort pentru a se întoarce cu spatele la 
tablouri, fiindcă acestea păreau gata să sară asupra lui de pe 
pereți. 

Incepu să se uite cu grijă printre lucrurile lui Anders. Nu prea 
era mult de văzut. Timp de o clipă, Patrik se simţi foarte 
recunoscător pentru viaţa privilegiată pe care o ducea, în 
comparaţie cu ce vedea aici. Propriile sale probleme părură 
dintr-odată neînsemnate. ÎI fascina faptul că dorinţa de 
supraviețuire a oamenilor era atât de puternică încât, în ciuda 
lipsei complete de calitate a vieţii, aceștia decideau totuși să 
meargă mai departe, zi după zi, an după an. Mai exista vreun 
motiv de bucurie într-o viaţă ca aceea a lui Anders Nilsson? 
Trăise el vreodată sentimentele care dădeau rost vieţii: veselie, 
speranţă, fericire, exaltare? Sau totul era doar o oprire pe 
drumul către următoarea dușcă de alcool? 

Patrik cercetă încăperea în amănunt. Pipăi salteaua pentru a 
vedea dacă era ceva ascuns înăuntru, trase afară sertarele din 
singurul dulap și verifică dedesubt. Dădu atent jos din cui toate 
tablourile, unul câte unul, și se uită în spatele lor. Nimic. Absolut 
nimic nu îi trezi interesul. leși înspre bucătărie pentru a vedea 
dacă Lena avusese mai mult noroc. 

— Ce mai cocină. Cum naiba poate cineva să trăiască așa? 

Cu o expresie dezgustată, Lena căută prin conţinutul unui coș 
de gunoi pe care îl golise pe un ziar. 

— Ai găsit ceva interesant? întrebă Patrik. 

— Da și nu. Am găsit câteva chitanţe în coșul de gunoi. Lista 
apelurilor de pe factura de telefon ar putea fi ceva demn de 
urmărit mai îndeaproape. Altminteri, restul pare să fie doar 
gunoi. 

Își trase mănușile de cauciuc de pe mâini cu o plesnitură. 

— Tu ce zici? Gata cu munca pe ziua de azi? 

Patrik se uită la ceas. Deja erau acolo de două ore, iar afară 
se întunecase. 

— Da, se pare că nu vom avansa prea mult azi. Cum mergi 
acasă? Ai nevoie să te duc cu mașina? 

— Am venit cu mașina mea, așa că sunt în regulă. Mulţumesc, 
oricum. 

Plecară din apartament cu un sentiment de ușurare, având 
grijă să nu îl lase în aceeași stare în care era când veniseră ei, 
adică neîncuiat. 

Luminile de pe stradă erau aprinse când ieșiră și se îndreptară 
spre parcare. Începuse să ningă încet în timp ce ei se aflau 
înăuntru, și amândoi fură nevoiţi să dea la o parte destul de 
multă zăpadă de pe parbrize. Când Patrik porni cu mașina înspre 
benzinăria OK Q8, simţi cum ceva se ridică spre suprafaţă în 
mintea sa, ceva ce îl frământase toată ziua. In liniștea mașinii, 
singur doar cu gândurile sale, trebui să admită că ceva nu părea 
în regulă în legătură cu arestarea lui Anders Nilsson. Nu era 
încredințat că Mellberg pusese întrebările potrivite atunci când 
interogase martorul, ceea ce determinase aducerea lui Anders 
la secţie. Poate că ar trebui să cerceteze mai bine chestiunea. In 
mijlocul intersecţiei de lângă benzinărie, Patrik se decise. Roti 
cu putere de volan și se îndreptă către centrul localităţii 
Fjăllbacka în loc de Tanumshede. Spera ca Dagmar Petren să fie 
acasă. 

e 

Erica se gândea la mâinile lui Patrik. De obicei se uita mai 
întâi la mâinile și încheieturile unui bărbat. Considera că mâinile 
pot fi incredibil de sexy. Nu trebuiau să fie mici, însă nici mari ca 
niște lopeţi. Ci doar potrivit de mari și puternice, fără păr, 
viguroase și suple. Mâinile lui Patrik erau numai bune. 

Făcu un efort să nu mai viseze cu ochii deschişi. Era inutil să 
se gândească la sentimente pe care până de curând le simţise 
doar ca pe un freamăt ușor în stomac. Și nici măcar nu știa cât 

avea să mai stea prin acele locuri. Când casa va fi vândută, nu 
va mai exista nimic să o reţină acolo, iar atunci apartamentul ei 
din Stockholm o va aștepta, alături de viaţa pe care o avea 
acolo cu prietenii ei. Aceste săptămâni petrecute în Fjällbacka 
urmau să fie, cel mai probabil, doar un scurt răgaz în viaţa ei. 
Așa că ar fi fost prostesc să își facă iluzii cu privire la un vechi 
prieten din copilărie. 

Erica privi amurgul care începuse să se lase peste orizont, 
deși nu era decât trei după-amiaza, și oftă adânc. Era ghemuită 
într-un pulover mare, larg, pe care tatăl ei obișnuia să-l poarte în 
zilele friguroase pe mare. Își încălzi mâinile reci trăgându-și 
peste ele mânecile lungi și înnodându-le pe acestea împreună. 
În acel moment își plângea puţin de milă. Momentan nu părea 
să aibă multe lucruri care să o facă fericită. Moartea lui Alex, 
disputa legată de casă, Lucas, cartea care mergea greu - le 
simţea pe toate ca pe o piatră mare pe inimă. In plus, avea 
senzaţia că mai erau multe de rezolvat după moartea părinților 
ei, atât din punct de vedere practic, cât și emoţional. In ultimele 
zile nu mai fusese în stare să facă ordine prin lucruri, iar prin 
toată casa erau saci de gunoi și ambalaje pe jumătate pline. Și 
înăuntrul ei erau spaţii pe jumătate pline, cărări întortocheate și 
emoții nedefinite. 

Intreaga după-amiază se gândise la scena dintre Dan și 
Pernilla la care asistase. Pur și simplu nu o putea înţelege. 
Trecuse atâta vreme de când nu mai avusese vreo confruntare 
cu Pernilla; totul fusese clarificat de ani de zile. Cel puţin asta 
crezuse Erica. Așadar, de ce reacționase Pernilla în felul acela? 
O bătea gândul să îl sune pe Dan, însă nu prea îndrăznea, de 
teamă că Pernilla avea să răspundă la telefon. Nu putea face 
față altui conflict în acel moment, așa că decise să nu se mai 
gândească la asta. O va lăsa în pace și va spera că Pernilla doar 
se trezise cu fața la cearșaf și totul avea să treacă până la 
următoarea întâlnire. Și cu toate acestea, scena continua să o 
frământe. Nu fusese o răbufnire oarecare din partea Pernillei; 
fusese ceva cu rădăcini mult mai adânci. Insă nu putu nici în 
ruptul capului să își dea seama ce anume era. 

Faptul că rămăsese atât de în urmă cu cartea o stresa enorm 
și decise să își descarce conștiința și să scrie pentru o vreme. 
Stătu în faţa computerului în camera ei de lucru și își dădu 
seama că, pentru a lucra, va fi nevoie să își scoată mâinile din 

căldura puloverului. La început lucrurile merseră încet, dar după 
o vreme simţi un avânt creator, dar și că începe să se 
încălzească. Invidia scriitorii care puteau păstra o disciplină 
strictă de lucru. Ea trebuia să se forțeze de fiecare dată să se 
așeze la masă și să scrie. Nu de lene, ci din cauza unei frici 
adânc înrădăcinate că și-ar fi pierdut abilitatea de ultima dată 
când scrisese ceva. Că s-ar putea să stea acolo cu degetele pe 
taste și cu ochii fixaţi asupra ecranului și nimic nu s-ar întâmpla. 
Ar fi doar deșertăciune, cuvintele nu ar veni, iar ea și-ar da 
seama că nu va mai avea să aștearnă vreodată nicio propoziţie 
pe hârtie. Era o ușurare de fiecare dată când asta nu se 
întâmpla. Acum degetele îi fugeau pe tastatură și scrisese mai 
mult de două pagini în numai o oră. După alte trei pagini, simţi 
că merita o recompensă și își îngădui să dedice puţin timp cărții 
despre Alex. 
e 

Celula de închisoare îi era tare familiară. Nu era pentru prima 
dată când se afla acolo. Nopți de beţie cu vomă pe podea erau 
incidente cotidiene în perioadele când lucrurile mergeau rău de 
tot. Însă de data aceasta era diferit. De data aceasta era serios. 

Stătu întins pe o parte pe patul tare, ghemuit în poziţia fetus, 
și își rezemă capul pe mâini pentru a evita senzaţia plasticului 
lipindu-i-se de faţă. Fiori reci îl treceau din pricina frigului și a 
lipsei de alcool din corp. 

| se spusese doar că era suspectat de uciderea lui Alex. Apoi îl 
vârâseră în celulă și îi spuseseră să aștepte. Ce altceva s-ar fi 
așteptat să facă în acest loc friguros? Să predea cursuri de 
desen? Anders schiţă un zâmbet ironic. 

Gândurile i se abătură plictisite, fiindcă nu avea nimic pe care 
să-și oprească privirea. Pereţii erau zugrăviți în verde-deschis 
peste betonul deteriorat, cu pete gri acolo unde vopseaua se 
exfoliase. În imaginaţia sa, îi pictă în culori îndrăzneţe. O dâră 
de roșu aici, una de galben acolo. Cu ochii minţii, văzu cum 
camera devine o suprapunere de culori intense și abia atunci se 
putu concentra asupra gândurilor sale. 

Alex era moartă. Acesta nu era un gând de care să poată fugi, 
chiar și dacă ar fi vrut; era un fapt inexorabil. Era moartă, iar 
viitorul lui murise odată cu ea. 

Curând vor veni după el. Îl vor târî departe. Îl vor îmbrânci cu 
brutalitate, îl vor batjocori, îl vor sfâșia până ce adevărul va 

zăcea acolo gol și tremurând, în faţa lor. Nu îi putea opri. Nici 
măcar nu știa dacă dorea ca ei să fie opriţi. Erau atâtea lucruri 
pe care nu le mai știa. Nu că ar fi știut prea mult înainte. Puţine 
lucruri aveau destulă forţă pentru a străpunge aburii izbăvitori ai 
alcoolului. Doar Alex. Doar convingerea că ea respira același aer 
undeva, avea aceleași gânduri, simţea aceeași durere. Acesta 
fusese singurul lucru care avusese întotdeauna forța de a-și croi 
drum dincolo de sub, peste și în jurul aburilor înșelători care se 
străduiau să-i îngroape toate amintirile într-o obscuritate 
nemiloasă. 

Picioarele începură să îi amorțească, așa cum stătea întins pe 
patul de campanie, însă el ignoră semnalele corpului său și 
refuză cu încăpățânare să se miște din acel loc. Dacă s-ar fi 
mișcat, ar fi putut pierde controlul asupra culorilor ce acopereau 
peretele și ar fi trebuit să privească din nou pustietatea hidoasă. 

În momentele de luciditate, vedea puţin din umorul său, mai 
degrabă din ironia acestei situaţii. Faptul că se născuse cu o 
avidă nevoie de frumusete și, în același timp, fusese condamnat 
la o viaţă în mizerie și sărăcie. Poate că soarta lui fusese deja 
scrisă în stele atunci când se născuse, poate că soarta lui fusese 
rescrisă în acea zi fatidică. 

Măcar dacă. De multe ori, gândurile i se învărtiseră în jurul 
acestui „dacă”, jucându-se cu ideea cum ar fi fost viaţa lui dacă. 
Poate o viață bună și onorabilă, cu familie, o casă și arta ca 
sursă de bucurie, nu de disperare. Copii jucându-se în grădina 
din faţa atelierului său, în vreme ce arome îmbietoare adiau 
dinspre bucătărie. Un peisaj idilic de Carl Larsson, cu un chenar 
trandafiriu încadrându-i fantasmele. lar Alex se afla mereu în 
mijlocul acestui tablou. Mereu în centru, cu el precum o planetă 
gravitând iar și iar în jurul ei. 

Aceste închipuiri îi încălzeau mereu sufletul, însă dintr-odată 
imaginea caldă era înlocuită de una înfrigurată, cu tonuri 
albăstrui într-o atmosferă glacială. Cunoștea prea bine această 
imagine. Nopți de-a rândul o putuse studia în liniște și pace, 
astfel că o cunoștea până la cel mai mic detaliu. De sânge se 
temea cel mai mult. De roșul aflat într-un contrast atât de 
puternic cu albastrul. Moartea se afla, de asemenea, acolo, ca 
de obicei. Stătea la pândă pe margine, frecându-și satisfăcută 
mâinile. Așteptând ca el să facă o mișcare, să facă ceva, orice. 
Singurul lucru pe care îl putea face era să se prefacă a nu vedea 

Moartea. Să o ignore până când aceasta ar fi dispărut. Poate că 
atunci imaginea și-ar fi putut recăpăta licărirea trandafirie. 
Poate că Alex i-ar putea zâmbi din nou, acel zâmbet care îi 
producea un gol în stomac. Insă Moartea era un tovarăș mult 
prea familiar pentru a fi ignorat. Se cunoșteau deja de mulți ani, 
iar legătura nu devenise mai plăcută odată cu trecerea timpului. 
Chiar și în clipele mai fericite petrecute cu Alex, Moartea 
intervenise între ei doi, insistentă, apăsătoare. 

Liniștea din celulă era alinătoare. Putea auzi cum oamenii 
umblau încoace și încolo, însă aceștia păreau atât de departe, 
încât puteau fi într-o altă lume. Își reveni din starea de visare 
abia atunci când auzi unul dintre sunete apropiindu-se. Pași pe 
coridor, venind neîntrerupt spre ușa celulei sale. Zornăit de chei, 
apoi ușa se deschise brusc și micul comisar rotofei apăru în 
cadrul ei. Epuizat, Anders își aruncă picioarele peste marginea 
patului și le puse pe podea. Momentul interogatoriului. De ce nu, 
să termine și cu asta. 

e 

Vânătăile începură să se decoloreze destul cât să încerce să 
le acopere cu un strat gros de pudră. Anna își privi chipul în 
oglindă. Arăta obosit și chinuit. Fără machiaj, putea vedea clar 
contururile albastre sub piele. Un ochi îi era încă injectat. Părul 
ei blond era tern, pleoștit și avea nevoie să i se dea o formă. Nu 
apucase încă să își facă programare la coafor; pur și simplu, nu 
avusese energia necesară. Toată forţa ei era dedicată asigurării 
nevoilor zilnice ale copiilor și grijii de a-și menţine fruntea sus. 
Cum de ajunseseră lucrurile până aici? 

Işi prinse părul într-o coadă de cal și se îmbrăcă încet, 
încercând să evite mișcările care i-ar fi făcut coastele să o 
doară. Odinioară, el avea grijă să o lovească doar în locuri ce 
puteau fi acoperite de îmbrăcăminte, însă în ultimele șase luni 
încetase să mai fie prudent și o plesnise peste faţă în repetate 
rânduri. 

Insă partea cea mai rea nu erau bătăile. Ci faptul că trebuia 
să trăiască mereu sub amenințarea viitoarelor lovituri, 
așteptând următoarea ocazie, următorul pumn. Cel mai crud 
lucru era că el își dădea seama de asta și se juca neîncetat cu 
teama ei. Işi ridica mâna pentru a o lovi, apoi îi oferea o 
mângâiere și un zâmbet. Uneori o lovea aparent fără motiv. Din 
senin. In mijlocul unei discuţii despre ce să cumpere pentru cină, 

sau ce program TV să urmărească, pumnul lui putea să cadă 
repede și să o surprindă direct în stomac, în cap, pe spate sau 
oriunde altundeva ţintea. Apoi continua conversaţia fără a-și 
pierde nicio clipă șirul ideilor, ca și cum nimic nu s-ar fi 
întâmplat, în vreme ce ea zăcea pe podea, cu răsuflarea tăiată. 

Hainele lui Lucas erau împrăștiate prin tot dormitorul; ea le 
ridică, una câte una, și le agăță pe umerașe ori le puse în coșul 
de rufe. Când dormitorul fu din nou în ordine perfectă, se duse 
să-i verifice pe copii. Adrian dormea liniștit pe spate, cu suzeta 
în gură. Emma se juca în pat, iar Anna stătu pentru o clipă în 
ușă, privind-o. Semăna atât de mult cu Lucas. Același chip 
hotărât, cu linii ascuţite, și aceiași ochi albaștri de gheață. 
Aceeași încăpățânare. 

Emma era unul dintre motivele pentru care nu putea înceta 
să-l iubească pe Lucas. A nu-l iubi ar fi fost precum respingerea 
unei părți din Emma. El făcea parte din fiica lor și, din această 
cauză, făcea parte și din Anna. De asemenea, era un tată bun 
pentru copii. Adrian era încă prea mic pentru a înțelege, însă 
Emma îl venera pe Lucas, iar Anna pur și simplu nu putea să o 
desprindă de tatăl său. Cum ar fi putut să-i desprindă pe copii 
de jumătate din securitatea lor, să distrugă tot ce era familiar și 
important pentru ei? În schimb, trebuia să încerce să fie destul 
de puternică pentru ei toţi; atunci ar fi fost cu toţii în stare să 
treacă peste asta. Lucrurile nu stătuseră așa la început. 
Lucrurile puteau sta din nou bine. Cu condiţia ca ea să fie 
puternică. În definitiv, el îi spusese că nu intenţionase să o 
lovească, că era spre binele ei, fiindcă ea nu făcuse ceea ce 
trebuia să facă. Dacă ar putea măcar să depună mai mult efort, 
dacă ar fi o soție mai bună. Ea nu îl înţelegea, spunea Lucas. 
Dacă ar fi descoperit măcar ce îl făcea pe el fericit, dacă ar 
putea face lucrurile bine pentru ca el să nu fie mereu atât de 
dezamăgit de ea. 

Erica nu înţelegea. Erica, în independenţa și solitudinea ei. 
Curajul și copleșitoarea, sufocanta ei solitudine. Anna simţea 
disprețul din vocea Ericăi, iar asta o înnebunea. Ce știa ea 
despre responsabilitatea menţinerii unei căsnicii și a unei 
familii? Despre povara atât de grea de pe umerii ei, încât abia 
dacă mai putea sta dreaptă. Singurul lucru despre care trebuia 
Erica să își facă griji era propria sa persoană. Ea le știuse mereu 
pe toate. Grija ei maternă permanentă pentru Anna ameninţase 

uneori să o sufoce. Simţise privirea neobosită, cercetătoare a 
Ericăi urmând-o pretutindeni, când tot ce își dorea ea era să fie 
lăsată în pace. Ce contase că mama lor nu reușise niciodată să 
aibă grijă de ele? Măcar îl aveau pe tata. Unu din doi nu era așa 
rău. Diferenţa dintre ea și Erica era că Anna accepta lucrurile, în 
vreme ce Erica încerca mereu să găsească argumente. Și, de 
cele mai multe ori, Erica întorcea de asemenea întrebarea către 
sine și încerca să găsească argumente înăuntrul ei. De aceea se 
sforțase mereu prea mult. Pe de altă parte, Anna preferase să 
nu se sforțeze deloc. Era mai simplu să nu se îngrijoreze, să se 
lase purtată de val și să nu își facă planuri de viitor. De aceea 
simțea atâta amărăciune faţă de Erica. Își făcuse griji și se 
neliniștise pentru sora ei mai mică, cocoloșind-o, iar din cauza 
asta, Annei îi era și mai greu să înfrunte adevărul și oamenii din 
jurul ei. Mutarea din casa părintească fusese atât de 
eliberatoare. Când îl întâlnise pe Lucas, la scurt timp după 
aceea, crezuse că în sfârșit găsise singura persoană care să o 
iubească așa cum era și, mai presus de toate, să îi respecte 
nevoia de libertate. 

Zâmbi amar în timp ce curăța masa unde Lucas își luase 
micul dejun. Libertate? Nici nu mai știa să silabisească acel 
cuvânt. Viața ei se reducea la spaţiul dinăuntrul acelui 
apartament. Doar copiii îi mai dădeau puţină forță, copiii și 
speranţa că, dacă ar găsi formula potrivită, răspunsul corect, 
atunci totul ar putea fi așa cum fusese odată. 

Închise încet capacul cutiei de unt, puse brânza într-o pungă 
de plastic, băgă farfuriile murdare în mașina de spălat vase și 
șterse masa. Când totul fu lustruit și curat, Anna se așeză pe un 
scaun și se uită în jur. Singurul sunet era gânguritul naiv al 
fetiţei și, pentru câteva minute, Anna își permise să se bucure 
de puţină pace și liniște. Bucătăria era luminoasă și spațioasă, 
într-o combinaţie șic de lemn și oțel inoxidabil. Nu făcuseră 
deloc economie atunci când cumpăraseră aparatele de uz 
casnic, ceea ce însemna că Philip Starck și Poggenpohl erau 
mărcile dominante. În ceea ce o privea, Anna își dorise o 
bucătărie mai intimă, însă când se mutaseră în frumosul 
apartament de cinci camere din  Ostermalm, avusese 
înțelepciunea să tacă. 

Preocuparea Ericăi în legătură cu casa din Fjällbacka nu era 
problema ei. Anna nu își putea permite să fie sentimentală, iar 

banii pe care i-ar lua de pe urma vânzării casei ar putea 
însemna un nou început pentru ea și Lucas. Ştia că el nu era 
multumit de slujba din Suedia și că voia să se întoarcă la 
Londra; acolo considera că avea mai multe șanse de a-și 
construi o carieră solidă. Pentru el, Stockholmul era o piedică. 
Și, cu toate că slujba curentă îi oferea un salariu bun, excelent 
chiar, câștigul neașteptat de pe urma casei din Fjâllbacka, 
combinat cu banii pe care îi strânseseră deja, le-ar asigura 
achiziția unei reședințe în Londra compatibilă cu statutul lor 
social. Era important pentru Lucas, așa că devenise important și 
pentru ea. Erica avea să se descurce bine. Nu trebuia să se 
întrețină decât pe sine; avea o slujbă și un apartament în 
Stockholm. Casa din Fjällbacka i-ar fi servit doar ca reședință de 
vară. Banii ar ajuta-o și pe ea - scriitorii nu erau bogaţi, iar Anna 
știa că Erica nu o ducea prea bine uneori. Avea să-și dea seama 
curând că era spre binele ei. Spre binele amândurora. 

Vocea ascuţită a lui Adrian se auzi dinspre camera copiilor, iar 
scurta ei clipă de răgaz luă sfârșit. Nu avea rost să stea și să se 
consume. Vânătăile aveau să dispară, așa cum se întâmpla 
întotdeauna, iar mâine avea să fie o nouă zi. 

(J 

Patrik se simți inexplicabil de vesel şi urcă treptele două câte 
două spre casa lui Dagmar Petren. Insă când fu aproape în 
capăt, trebui să își tragă sufletul, aplecându-se cu mâinile pe 
genunchi. Cu siguranţă nu mai avea douăzeci de ani. lar femeia 
care deschise ușa categoric nu avea douăzeci de ani. Nu mai 
văzuse ceva atât de mic și de zbârcit de când deschisese ultima 
dată o pungă cu prune uscate. Aplecată și cocoșată cum era, 
abia dacă îi ajungea până la talie, iar Patrik se temu să nu se 
rupă în două la cea mai mică adiere. Insă ochii ce se uitară în 
sus către el erau limpezi și ageri că ai unei fetișcane. 

— Nu sta acolo gâfâind, fiule. Intră și bea o ceașcă de cafea. 

Vocea ei era surprinzător de puternică și brusc Patrik se simţi 
ca un școlar, urmând-o ascultător înăuntru. Rezistă unui impuls 
puternic de a face o plecăciune și se chinui să meargă în pas de 
melc pentru a nu o călca pe doamna Petren. Se opri brusc lângă 
ușă. Nu văzuse în viața lui atâţia pitici. Erau pretutindeni, pe 
fiecare suprafaţă disponibilă. Unii mari, unii mici, unii bătrâni, 
unii tineri, unii care făceau cu ochiul, unii gri. Își simţi mintea 
lucrând cu febrilitate pentru a procesa ceea ce vedea. 

— Ce părere ai? Nu-i așa că sunt minunatți? 

Patrik nu prea știu ce să spună, iar după o clipă reuși să 
bâlbâie o replică. 

— Da, cu siguranţă. Fantastici. 

Se uită neliniștit la doamna Petren ca să vadă dacă ea 
remarcase că tonul vocii lui contrastase cu ceea ce rostise. Spre 
uimirea sa, ea îi aruncă un zâmbet șugubăț, care îi aduse o 
licărire în ochi. 

— Nu-ţi face griji, băiete. Îmi dau seama foarte bine că nu 
prea sunt pe gustul tău, însă când cineva îmbătrânește, asta 
implică responsabilităţi, înţelegi tu? 

— Responsabilităţi? 

— E de așteptat de la persoana respectivă să dea câteva 
semne de excentricitate pentru a fi interesantă. Altminteri, e 
doar o babă tristă și nimeni nu vrea asta, înţelegi tu? 

— Dar de ce pitici? 

Patrik tot nu înțelesese pe deplin. Doamna Petrén îi explică de 
parcă ar fi vorbit unui copil. 

— Păi, vezi tu, lucrul cel mai bun este că nu-i nevoie să-i expui 
decât o singură dată pe an. În restul anului pot să-mi ţin casa în 
ordine. Apoi, mai e avantajul că aduc o droaie de copii aici, de 
Crăciun. Și pentru o babă ca mine, care nu are prea mulți 
musafiri, e o mare bucurie când micile făpturi vin și sună la ușă 
pentru a vedea piticii. 

— Dar cât timp îi ţineţi expuși, doamnă Petrén? Acum suntem 
în mijlocul lui februarie. 

— Ei bine, încep să îi scot în octombrie și îi pun înapoi în jurul 
lui aprilie. Deși probabil înţelegi că durează o săptămână sau 
două să îi scot și să îi pun înapoi. 

Lui Patrik nu-i fu greu să-și imagineze că lua mult timp. 
Încercă să facă un scurt calcul mental, însă mintea nu își 
revenise întrutotul în urma șocului. În schimb, se întoarse către 
doamna Petren și îi adresă o întrebare directă. 

— Câţi aveţi de fapt? 

Răspunsul veni imediat. 

— O mie patru sute patruzeci și trei, nu, pardon, o mie patru 
sute patruzeci și doi - s-a întâmplat să sparg unul ieri. Ba chiar 
unul dintre cei mai drăguţi, spuse doamna Petrén cu o mină 
tristă. 

Însă își reveni, cu ochii licărindu-i din nou. Cu o forţă 
incredibilă, ea trase de mâneca lui Patrik și aproape că îl târî 
până în bucătărie, unde, dimpotrivă, nu se afla niciun pitic. 
Patrik își netezi discret jacheta, însă avu sentimentul că ea l-ar fi 
apucat mai degrabă de ureche dacă ar fi ajuns atât de sus. 

— Vom sta aici. Unii oameni pot deveni un pic nervoși dacă au 
mereu o grămadă de pitici în jur. Aici, în bucătărie, piticii sunt 
interziși. 

Patrik se așeză pe bancheta tare din bucătărie după ce toate 
încercările lui de ajutor fură refuzate. Pregătindu-se să bea vreo 
nenorocită de cafea diluată, rămase cu gura căscată pentru a 
doua oară atunci când văzu ultramodernul aparat de cafea din 
oțel inoxidabil ce trona pe suprafaţa de lucru din bucătărie. 

— Ce dorești? Cappuccino? Cafe au lait? Poate un doppio 
espresso - arăţi de parcă ai avea nevoie de unul. 

Patrik nu reuși decât să dea din cap. Doamna Petren părea să 
savureze uimirea lui. 

— La ce te așteptai? Vreun filtru din '43 și boabe râșnite de 
mână? Nu, doar pentru că-s o babă nu înseamnă că nu mă pot 
bucura de ce are viaţa mai bun de oferit. L-am primit cadou de 
Crăciun de la fiul meu în urmă cu câţiva ani și trebuie să spun că 
e mereu în funcțiune. Uneori bătrânele din cartier fac coadă 
așteptând să bea un strop. 

Mângâie cu tandreţe mașinăria, care bolborosi și făsâi, bătând 
laptele într-o spumă aerată. 

În timp ce se făcea cafeaua, foitajele cele mai sofisticate 
apăreau, unul după altul, pe masa din faţa lui Patrik. Niciun 
biscuit finlandez ori vreo gogoașă Karlsbader; în schimb, chifle 
cu scorţișoară, brioșe însiropate, biscuiţi cu ciocolată lipicioasă 
și bezele pufoase soseau pe masă în vreme ce ochii lui Patrik 
deveneau din ce în ce mai mari. Tabloul îi lăsa gura apă. 
Doamna Petren chicoti când îi văzu expresia de pe chip și se 
așeză în faţa lui pe unul dintre scaunele Windsor. Servi pentru 
amândoi câte o ceașcă de cafea fierbinte, aromată, proaspăt 
preparată. 

— Înţeleg că despre fata din casa de peste drum vrei să mă 
întrebi. Ei bine, am vorbit deja cu superiorul tău și i-am spus 
puţinul pe care îl știu. 

Cu un efort, Patrik se desprinse de felia de chec în care 
tocmai își înfipsese dinţii. Trebui să își curețe incisivii cu limba 
înainte de a putea deschide gura. 

— Exact, doamnă Petren, puteți fi atât de amabilă încât să îmi 
povestiţi ceea ce aţi văzut? Apropo, vă deranjează dacă pornesc 
reportofonul? 

Apăsă pe butonul de înregistrare și se asigură că termină de 
mestecat în timp ce aștepta răspunsul. 

— Nu, deloc. Ei bine, era vineri, douăzeci și doi ianuarie, la ora 
șase și jumătate. Și te rog, nu mai fi atât de formal. Mă face să 
mă simt de o sută de ani. 

— Cum puteţi fi atât de sigură de dată și oră? Au trecut vreo 
două săptămâni de atunci. 

Patrik mai luă o îmbucătură. 

— Păi, vezi tu, era ziua mea, iar fiul meu și familia lui erau 
aici. Am mâncat tort și mi-au adus cadouri. Apoi au plecat chiar 
înainte de știrile de la ora șase și jumătate de pe Canalul 4, când 
am auzit o zarvă nemaipomenită afară. M-am năpustit la geamul 
ce dă în spate, spre casa fetișcanei și atunci l-am văzut pe el. 

— Pe Anders? 

— Anders, pictorul, da. Era beat criță și stătea acolo, urlând 
ca un nebun și bătând la ușă. Într-un final ea i-a dat drumul 
înăuntru, apoi s-a făcut liniște. Mă rog, s-ar putea ca el să fi 
continuat să urle, nu știu. E imposibil să auzi ce se întâmplă în 
casele astea. 

Doamna Petren observă că farfuria lui Patrik era goală, așa că 
împinse spre el tava de brioșe cu scorțișoară pentru a-l tenta. El 
nu avu nevoie de prea multe invitaţii. Se servi repede cu una de 
deasupra. 

— Și sunteţi absolut sigură, doamnă Petren, că era Anders 
Nilsson? Niciun dubiu din punctul acesta de vedere? 

— O, sunt absolut sigură, l-aș recunoaște oricând pe 
ștrengarul ăla. Obișnuia să vină la tot felul de ore, iar dacă nu 
era aici, atunci era cu beţivanii jos, în piaţă. Niciodată nu am 
înţeles ce avea de-a face cu Alexandra Wijkner. Fata aceea avea 
clasă, trebuie să mărturisesc. Atât frumoasă, cât și bine 
educată. Când era mică, venea deseori la suc și prăjituri. Stătea 
chiar aici pe bâncuţă, de multe ori alături de fetiţa lui Tore, cum 
o chema...? 

— Erica, spuse Patrik cu gura plină de brioșa cu scorțișoară și 
simţi o furnicătură în stomac doar rostindu-i numele. 

— Erica, așa este. Și ea era o fată drăguță, însă Alexandra 
avea ceva special. O strălucire anume. Dar apoi s-a întâmplat 
ceva... A încetat să mai vină pe aici și abia dacă mai saluta. 
Apoi, după câteva luni, s-au mutat la Göteborg și nu am mai 
văzut-o până când a început să vină aici, la sfârșit de 
săptămână, în urmă cu vreo doi ani. 

— Familia Carlgren nu s-a mai întors aici? 

— Nu, niciodată. Însă au păstrat casa în ordine. Veneau 
zugravi și tâmplari, iar Vera Nilsson venea de două ori pe lună 
pentru a face curăţenie. 

— Și nu aveţi idee, doamnă Petren, ce s-a întâmplat înainte ca 
familia Carlgren să se mute la Göteborg, vreau să spun, ce ar fi 
putut să-i schimbe comportamentul Alexandrei? Vreo ceartă în 
familie sau ceva de genul ăsta? 

— Au fost zvonuri, bineînţeles, aici mereu sunt, însă nimic 
care să-mi pară credibil. Deși mulţi oameni de-aici din Fjällbacka 
susțin că știu cam tot ce se petrece cu restul lumii, un lucru 
trebuie să-ți fie clar: nimeni nu știe vreodată cu adevărat ce se 
întâmplă între cei patru pereți ai casei altcuiva. De aceea nu fac 
speculaţii despre asta. Nu servește la nimic. Uite, mai ia o 
prăjitură, încă nu mi-ai gustat bezelele. 

Patrik verifică și descoperi că da, mai era un colţișor pe care l- 
ar putea umple cu o bezea. 

— Aţi mai văzut ceva după aceea? Aţi observat când a plecat 
Anders Nilsson, de exemplu? ` 

— Nu, nu l-am mai văzut în acea seară. Insă l-am văzut 
intrând în casă în repetate rânduri în săptămâna ce a urmat. A 
fost straniu, trebuie să recunosc. Din câte am auzit în oraș, ea 
era deja moartă atunci. Așa că ce oare, Doamne iartă-mă, ar fi 
putut face acolo? 

Exact la asta se gândea și Patrik. Doamna Petren se uită 
întrebător la el. 

— Deci ţi-au plăcut? 

— Probabil cele mai bune prăjituri pe care le-am gustat 
vreodată, doamnă Petrén. Cum se face că puteţi încă să scoateţi 
la nevoie o tavă cu prăjituri așa, dintr-odată? Vreau să spun, am 
sunat cu cincisprezece minute înainte să vin aici. Trebuie să fi 

fost rapidă precum Superman pentru a coace toate aceste 
bunătăți. 

Ea savură complimentul și clătină cu mândrie din cap. 

— Timp de treizeci de ani, soțul meu și cu mine am condus 
brutăria de aici din Fjällbacka, deci se presupune că am învățat 
câte ceva de-a lungul anilor. Vechile obiceiuri sunt greu de 
schimbat, așa că mă trezesc încă la cinci dimineaţa și coc zilnic 
în cuptor. Ceea ce nu se duce la copiii și bătrânele care vin în 
vizită dau păsărilor. În plus, mereu e distractiv să încerc noi 
rețete. Există atâtea produse moderne de patiserie care sunt cu 
mult mai bune decât biscuiţii aceia finlandezi uscați pe care îi 
făceam cu miile pe vremuri. Găsesc reţete în revistele cu 
mâncăruri, apoi le modific după cum vreau. 

Făcu semn către un maldar imens de reviste cu rețete aflate 
pe podea lângă băncuţă - erau de toate, de la Amelia Mat la Allt 
om mat, cu numere din mai mulți ani. judecând după prețul per 
număr, Patrik bănui că doamna Petren trebuie să fi strâns bani 
frumoși de-a lungul anilor la brutărie. Avu o idee strălucită. 

— Știţi dacă a existat vreo legătură între familiile Carlgren și 
Lorentz, în afară de faptul că, după cum se știe, Karl-Erik a 
lucrat pentru ei? Se frecventau, de exemplu? 

— Doamne fereşte, familia Lorentz să frecventeze familia 
Carlgren? Nu, prietene, asta s-ar fi întâmplat doar la Paștele 
cailor! Nu se învârteau în aceleași cercuri. Faptul că Nelly 
Lorentz - potrivit celor auzite de mine - a apărut la pomenirea 
de la casa familiei Carlgren e o adevărată senzaţie, nici mai 
mult, nici mai puțin! 

— Dar cum rămâne cu fiul? Cel care a dispărut, vreau să 
spun. A avut vreodată de-a face cu familia Carlgren, din câte 
știți dumneavoastră? 

— Nu, sper că nu. Obraznic băiat mai era. Mereu încerca să 
șterpelească foitaje pe la spatele nostru în brutărie. Insă soțul 
meu l-a învăţat minte când l-a prins cu mâţa-n sac. Băiatul ăla a 
primit chelfăneala vieţii lui. Apoi, firește, Nelly a venit aici 
valvârtej să ne mustre. A ameninţat că îl va reclama pe soţul 
meu la poliţie. Ei bine, el i-a închis gura când i-a spus că avea 
martori. 

— Deci nicio legătură cu familia Carlgren, din câte știți 
dumneavoastră? 

Ea clătină din cap. 

— Bine, era doar un gând de-al meu, spuse Patrik. Pe lângă 
uciderea lui Alex, dispariţia lui Nils este probabil cel mai 
dramatic lucru întâmplat vreodată aici - și nu se știe niciodată. 
Uneori apar cele mai interesante coincidenţe. Nu cred să mai 
am alte întrebări, așa că vreau să vă mulţumesc pentru cafea. 
Prăjiturile au fost extraordinar de bune, trebuie să recunosc. Voi 
fi nevoit să mănânc salată câteva zile. 

Se lovi ușor peste stomac. 

— Ei, nu ar trebui să mănânci ierburi. Ești încă un băiat în 
creștere. 

Patrik decise să accepte complimentul, în loc să sublinieze că 
la vârsta de treizeci și cinci de ani, doar talia îi mai era în 
creștere. Se ridică de pe băncuţa din bucătărie, însă fu nevoit să 
se așeze din nou. Avea senzaţia că stomacul îi cântărea o tonă, 
iar un val de greață i se ridică până în gât. Gândindu-se mai 
bine, poate nu fusese o idee atât de bună să se îndoape cu 
toate acele produse de patiserie. 

Incercă să se uite chiorâș în timp ce trecu prin camera de zi, 
și toţi cei o mie patru sute patruzeci și doi de pitici strălucitori îi 
făcură cu ochiul. 

leșirea pe ușă dură la fel de mult ca și intrarea. Trebui să se 
abţină să nu meargă mai repede decât doamna Petren. Era o 
bătrână vioaie, fără doar și poate. Și, de asemenea, un martor 
de încredere, iar cu mărturia sa, nu era decât o chestiune de 
timp până să reușească să adauge câteva noi piese puzzle-ului 
și să construiască un cap de acuzare solid împotriva lui Anders 
Nilsson. Pentru moment, era vorba de dovezi circumstanţiale, 
însă părea că respectivul caz de omucidere era ca și rezolvat. 
Cu toate acestea, avea un sentiment de neliniște în stomac, în 
măsura în care mai putea simți și altceva în afară de foitaje. Era 
sentimentul că soluțiile simple nu erau întotdeauna și cele 
corecte. 

Era minunat să poată respira aer proaspăt, care într-un fel îi 
calma starea de greață. Tocmai îi mulțumea din nou doamnei 
Petren și se întorcea să plece, când aceasta îi înghesui ceva în 
mână înainte de a trage ușa după el. Se uită să vadă ce era. O 
pungă de cumpărături de la ICA, doldora cu foitaje și un pitic. Se 
apucă de stomac și suspină. 

(J 

— O, da? 

— O, da - doar atât ai de spus? Eşti în rahat până la gât, în 
caz că nu ţi-ai dat seama de asta! Pricepi? 

— N-am făcut nimic. 

— Pe dracu'! Nu-mi înșira mie gogoși. Știu că ai omorât-o, așa 
că ai face bine să mărturisești și să ne scutești de necazuri. 
Dacă mă scutești pe mine de necazuri, te vei scuti și pe tine de 
necazuri. Pricepi ce spun eu aici? 

Mellberg și Anders stăteau în singura cameră de interogatoriu 
din secţia de poliţie din Tanumshede și, spre deosebire de 
filmele americane cu polițiști, nu exista un perete de sticlă prin 
care colegii lui să poată urmări interogatoriul. Ceea ce îi 
convenea de minune lui Mellberg. Să se afle singur cu persoana 
interogată era complet împotriva regulamentului, dar ce naiba, 
atâta vreme cât avea să-și facă datoria, nimănui nu îi va păsa 
de vreo regulă stupidă. lar Anders nu ceruse ca un avocat sau 
oricine altcineva să fie prezent, așa că de ce ar insista Mellberg? 

Încăperea era mică și cu mobilă puţină, având pereţii goi. 
Singurele piese de mobilier erau o masă și două scaune, acum 
ocupate de Anders Nilsson și Bertil Mellberg. Anders se lăsase 
nonșalant pe spate în scaun, având mâinile împreunate în poală 
și picioarele sale lungi întinse sub masă. Mellberg stătea aplecat 
în faţă peste jumătate de masă, cu chipul atât de aproape de 
Anders cât putea suporta, având în vedere că respiraţia 
suspectului nu mirosea chiar a mentă. Insă era destul de 
aproape pentru ca mici stropi de salivă să îl împroaște în faţă pe 
Anders atunci când Mellberg își scuipa cuvintele. Anders nu se 
obosi să își șteargă faţa. Alese să pretindă că ofiţerul de poliţie 
nu era decât o muscă enervantă, atât de insignifiantă, încât nu 
merita nici măcar să fie plesnită. 

— Amândoi știm că tu ai omorât-o pe Alexandra Wijkner. Ai 
păcălit-o să ia somniferele, ai pus-o în cadă și i-ai tăiat venele, 
apoi ai privit calm cum a sângerat până a murit. Așa că de ce nu 
ușurăm noi situaţia pentru amândoi? Tu mărturisești, iar eu voi 
nota totul. 

Mellberg se simţi mulţumit de ceea ce el considera un început 
în forță al interogatoriului. Se așeză pe scaun și își împreună 
mâinile peste pântecul său mare. Așteptă. Niciun răspuns de la 
Anders. Capul continua să i se aplece înainte, părul ascunzându- 
i orice expresie a feţei. Un spasm în colţul gurii lui Mellberg 

dezvălui că indiferența nu era ceea ce considera el cel mai bun 
răspuns la introducerea sa. După ce așteptă încă puţin în tăcere, 
lovi cu pumnul în masă pentru a încerca să-l smulgă pe Anders 
din amorțeala sa. Nicio reacţie. 

— Ce dracu’, beţivanul naibii! Crezi că poţi scăpa dacă stai 
aici și nu zici nimic? Atunci ai căzut pe mâinile poliţistului care 
nu trebuie, te asigur de asta. Îmi vei spune adevărul chiar dacă 
vom fi nevoiţi să stăm aici toată ziua! 

Petele de sudoare de sub brațele lui Mellberg se măreau cu 
fiecare silabă rostită. 

— Ai fost gelos, nu-i așa? Am găsit câteva tablouri pe care i 
le-ai făcut și e destul de evident că v-o trăgeatți. Și pentru a 
înlătura orice dubiu, am găsit de asemenea și scrisorile tale 
către ea. Scrisorile tale patetice de dragoste, bolnăvicios de 
dulci. lisuse, ce mai rahaturi! Ce-o fi văzut la tine, oricum? Vreau 
să spun, uită-te la tine. Ești jegos și dezgustător și n-ai nimic 
dintr-un Don Juan. Singura explicaţie ar fi că era vreo perversă. 
Că o excitau murdăria și beţivii jegoși și bătrâni. Mai frecventa și 
alți beţivani din Fjällbacka sau tu erai singurul căruia își oferea 
serviciile? 

Rapid ca o nevăstuică, Anders fu în picioare. Se aruncă peste 
masă și îl apucă de gât Mellberg cu amândouă mâinile. 

— Nenorocitule, te omor, polițai împuţit ce ești! 

Mellberg încercă în zadar să-i desprindă mâinile lui Anders. 
Faţa îi deveni din ce în ce mai roșie, iar cuibul din păr i se 
desfăcu și îi atârnă peste urechea dreaptă. De uimire, Anders 
slăbi strânsoarea, iar comisarul putu respira adânc. Anders se 
prăbuși înapoi în scaun și se încruntă la Mellberg. 

Acesta fu nevoit să tușească pentru a-și recăpăta vocea. 

— Să nu mai faci asta niciodată! Ai auzit? Niciodată! Acum 
stai locului, la naiba, sau te azvârl într-o celulă și arunc cheia, 
m-auzi? 

Mellberg se așeză pe scaun, privind ţintă la Anders. Ochii lui 
Mellberg aveau o expresie înfricoșată, care nu fusese acolo 
înainte. Descoperi că frizura sa meticulos aranjată suferise o 
adevărată lovitură și, cu o mișcare de rutină, își întoarse părul în 
sus, peste peticul lucios din mijlocul scalpului, încercând în 
același timp să pretindă că nimic nu se întâmplase. 

— Acum, înapoi la treburile noastre. Așadar, ai avut o relație 
sexuală cu victima, Alexandra Wijkner? 

Anders murmură ceva în barbă. 

— Scuză-mă, ce ai spus? 

Mellberg se aplecă înainte peste masă, cu mâinile împreunate 
în faţă. 

— Am spus că ne iubeam! 

Cuvintele răsunară între pereţii goi. Mellberg îi aruncă lui 
Anders un zâmbet plin de dispreţ. 

— Bine, deci vă iubeaţi. Frumoasa și bestia se iubeau. Ce 
înduioșător. Deci cât timp v-aţi „iubit”, în cazul ăsta? 

Anders bolborosi din nou ceva ininteligibil, iar Mellberg fu 
nevoit să îi ceară să repete. 

— De când eram copii. 

— O, înţeleg. Însă presupun că nu v-o trăgeaţi ca iepurii de 
când aveaţi cinci ani, așa că permite-mi să reformulez 
întrebarea: de cât timp aveaţi o relaţie sexuală? De cât timp ţi-o 
trăgea pe șest? Cât timp aţi dansat la orizontală? Să continui ori 
ai înţeles întrebarea? 

Anders îl privi cu ură pe Mellberg, însă făcu un efort imens de 
a rămâne calm. 

— Nu știu, când și când de-a lungul anilor. Nu prea știu, nu 
am bifat datele în calendar. 

Își îndepărtă niște scame imaginare de pe pantaloni. 

— Nu stătea prea mult pe aici, așa că nu se întâmpla foarte 
des. De cele mai multe ori, doar o pictam. Era atât de frumoasă. 

— Ce s-a întâmplat în noaptea morţii ei? A fost o ceartă între 
îndrăgostiţi? N-a vrut să presteze? Sau faptul că era cu burta la 
gură te-a înfuriat așa de tare? Clar, asta trebuie să fi fost. Era cu 
burta la gură și nu știai dacă era copilul tău sau al soțului ei. 
Probabil te-a ameninţat că îţi va face și ţie viaţa un calvar, nu-i 
așa? 

Mellberg se simţi extrem de mulţumit de el însuși. Avea 
convingerea că Anders era ucigașul și că, dacă apăsa destul de 
tare butoanele potrivite, va căpăta negreșit o mărturisire de la 
el. Fără îndoială. Apoi poliția din Göteborg avea să îl implore să 
se întoarcă. Probabil aveau să îl ispitească oferindu-i o 
promovare și un salariu mai mare, dacă îi va ţine în șah o 
vreme. Își frecă satisfăcut pântecul și abia atunci observă că 
Anders se holba la el cu ochii mari. Faţa îi era albă, golită de 
sânge. Mâinile îi tremurau. Când Anders își ridică privirea și se 

uită direct la Mellberg pentru prima dată, comisarul văzu că și 
buza inferioară îi tremura, iar ochii îi erau plini de lacrimi. 

— Minţi! Nu putea să fi fost însărcinată! 

Nasul îi curgea, iar Anders și-l șterse cu mâneca. Se uită la 
Mellberg aproape implorând. 

— Înțelegi ce vreau să zic? Prezervativele nu sunt sută la sută 
sigure, vezi tu. Era în luna a treia, așa că nu mă lua pe mine cu 
drame. Era cu burta la gură, iar tu știi prea bine cum s-a 
întâmplat asta. Că ai fost tu ori soţul ei din înalta societate cel 
care și-a făcut „datoria”, ei bine, nu vom ști niciodată, nu-i așa? 
E blestemul bărbaţilor, trebuie să recunosc. Eu însumi am fost 
aproape de a fi înhățat de câteva ori, însă nicio boarfă 
nenorocită nu m-a făcut să semnez vreun act. 

Mellberg râse satisfăcut. 

— Nu că ar fi treaba ta, însă nu mai făcuserăm sex de mai 
mult de patru luni. Acum nu mai vreau să vorbesc. Du-mă înapoi 
în celula mea, pentru că nu mai intenţionez să spun nicio vorbă. 

Anders își trase nasul, în timp ce lacrimile tot amenințau să se 
reverse. Se lăsă pe spate în scaun, cu brațele încrucișate, și 
privi cu dispreţ de sub claia sa de păr înspre Mellberg, care 
scoase un oftat adânc, dar aprobator. 

— În regulă, vom continua peste vreo două ore. Și ca să-ţi fie 
clar - nu cred o iotă din ce spui! Du-te și gândește-te la asta în 
timp ce stai în celula ta. Data viitoare când vorbim, vreau o 
mărturisire completă de la tine. 

Rămase stând pe scaun pentru o vreme după ce Anders fu 
condus spre celula sa. Beţivanul împuţit nu mărturisise. Lui 
Mellberg i se părea de-a dreptul incredibil. Insă avea un as încă 
neatins în mânecă. Ultima dată când cineva o auzise pe 
Alexandra Wijkner fusese la șapte și un sfert, în ziua de vineri, 
douăzeci și doi ianuarie, cu exact o săptămână înainte de a fi 
găsită moartă. Cu acea ocazie vorbise la telefon cu mama ei 
timp de cinci minute și cincizeci de secunde, conform datelor 
furnizate de Telia, compania de telefonie. Asta se potrivea și cu 
perioada de timp indicată de medicul legist. Graţie mărturiei 
vecinei, Dagmar Petren, știa că Anders Nilsson vizitase victima 
nu doar în acea seară, imediat după ora șase și jumătate, ci 
fusese văzut intrând în casă cu diferite ocazii de-a lungul 
săptămânii următoare. /ar Alexandra Wijkner zăcea deja moartă 
în cadă. 

O mărturisire i-ar fi ușurat considerabil munca lui Mellberg, 
însă chiar și dacă Anders s-ar fi dovedit încăpățânat, Mellberg se 
simţi sigur de faptul că va putea obţine o condamnare. Nu 
numai că avea declaraţia doamnei Petren, ci, de asemenea, 
avea pe biroul său un raport al percheziţiei făcute în casa lui 
Alex Wijkner. Cele mai interesante erau datele obţinute în urma 
minuţioasei examinări a băii în care fusese găsită. Nu numai că 
fusese găsită în sângele coagulat de pe podea o urmă pe 
măsura perechii de pantofi confiscate din apartamentul lui 
Anders, ci fuseseră găsite și amprentele acestuia pe corpul 
victimei. Nu la fel de clare cum ar fi fost pe o suprafaţă dură, 
regulată, însă totuși clare și identificabile. 

Nu dorise să își folosească toate armele în acea zi, însă la 
următorul interogatoriu avea să scoată artileria grea. Și al naibii 
să fie dacă atunci nu avea să-l înfunde pe nenorocit. 

Multțumit de sine, Mellberg își scuipă în palmă și își netezi 
părul cu salivă. 

e 

Telefonul o  întrerupse exact când tasta o relatare a 
conversaţiei sale cu Henrik Wijkner. Enervată, Erica își ridică 
mâinile de pe taste și se întinse după telefon. 

— Da! 

Păru mult mai iritată decât intenţionase să fie. 

— Alo, Patrik aici. Te deranjez? 

Erica stătu dreaptă în scaun și regretă că nu răspunsese la 
telefon pe un ton mai plăcut. 

— Nu, absolut deloc. Stăteam aici și scriam, și eram atât de 
prinsă de ceea ce făceam, încât am sărit în sus când a sunat 
telefonul, așa că poate am părut un pic... însă nu mă deranjezi 
deloc, vreau să spun, este în regulă... 

Își trase o palmă peste frunte când se auzi bătând câmpii la 
telefon precum o fată de paisprezece ani. Era momentul să-și 
vină în fire și să-și controleze hormonii, își zise. Era ridicol. 

— Ei bine, sunt în Fjällbacka și m-am gândit să văd dacă ești 
acasă și dacă aș putea să trec puțin pe la tine. 

El părea sigur pe sine și calm, iar Erica se simţi și mai nătângă 
pentru că se bâlbâise ca o adolescentă. Se uită în jos la ţinuta 
ei, care consta în ziua aceea dintr-un trening ușor murdar. În 
același timp își pipăi părul. Mda, exact de ce se temuse. Părul îi 
era prins într-un coc în vârful capului, cu șuviţe desfăcute care 


VP - 130 


atârnau în toate direcţiile. Situaţia aproape că putea fi numită 
dezastruoasă. 

— Alo, Erica - mai ești acolo? 

Patrik părea nedumerit. 

— Da, da, sunt. Mi s-a părut că s-a întrerupt. 

Erica își trase o palmă peste frunte pentru a doua oară în 
aproximativ zece secunde. Dumnezeule mare, ai zice că-i 
începătoare când vine vorba de lucruri de-astea. 

— A-a-alo, Erica - mă auzi? Alo? 

— Te aud, te aud. Vino pe-aici. Dar acordă-mi doar 
cincisprezece minute, fiindcă sunt ocupată... âăă... scriu o 
secţiune foarte importantă a cărţii mele, pe care vreau să o 
termin întâi. 

— Sigur, nicio problemă. Ești sigură că nu te deranjez? Vreau 
să spun, oricum ne vedem mâine-seară, așa că... 

— Nu, absolut deloc. Sunt sigură. Doar  acordă-mi 
cincisprezece minute. 

— In regulă. Ne vedem atunci. 

Erica puse încet receptorul jos și inspiră adânc, plină de 
neliniște. Inima îi bătea atât de tare, încât o putea auzi. Patrik 
era în drum spre casa ei. Patrik era în... Tresări de parcă cineva 
ar fi aruncat peste ea o găleată cu apă rece și sări din scaun. El 
avea să fie acolo în cincisprezece minute, iar ea arăta ca și cum 
nu s-ar fi spălat sau pieptănat de o săptămână. Urcă din două-n 
două trepte la etaj, trăgându-și bluza de trening peste cap. 
Ajunsă în dormitor, se strecură afară din pantalonii de trening, 
alunecă și aproape căzu în nas. 

In baie se spălă la subsuoară și îi mulţumi lui Dumnezeu că se 
răsese în acea dimineaţă la duș. Se stropi ușor cu parfum pe 
încheieturi, între sâni și pe gât, unde își simţi cu degetele pulsul 
accelerat. Deschise brusc dulapul și aruncă pe pat majoritatea 
conținutului, până să se decidă asupra unui top simplu Filippak 
și a unei fuste strâmte, negre, asortate, ce îi ajungea până la 
glezne. Se uită la ceas. Mai rămăseseră zece minute. Din nou în 
baie. Pudră, rimel, luciu de buze și un fard de pleoape de 
culoare deschisă. Nu era nevoie de fard de obraz, faţa îi era deja 
destul de roșie. Efectul pe care dorea să îl obţină era unul 
proaspăt, natural, pentru realizarea căruia părea să fie nevoie 
de tot mai mult machiaj cu fiecare an ce trecea. 

Se auzi soneria. Uitându-se o ultimă dată în oglindă, realiză 
panicată că părul îi era încă prins într-un coc dezordonat, ţinut la 
locul lui cu un elastic galben ţipător. Smulse elasticul, iar cu o 
perie și puţină spumă de păr reuși să își facă o coafură 
prezentabilă. Un nou ţărâit al soneriei, de data aceasta mai 
insistent, iar ea se grăbi la parter, dar se opri la mijlocul 
drumului pentru o secundă spre a-și trage sufletul și a-și veni în 
fire. Cu cea mai calmă expresie pe care și-o putu lua, Erica 
deschise ușa, zâmbind larg. 

e 

Degetul lui tremură puțin atunci când sună la ușă. Fusese pe 
punctul de a se întoarce de câteva ori și de a-i telefona invocând 
cine știe ce scuză, însă mașina aproape că se condusese singură 
spre Sălvik. Bineînţeles că ţinea minte unde locuia și luase 
automat curba îngustă spre dreapta pe dealul dinainte de casa 
ei. Deși după-amiaza nu se sfârșise, afară era deja întuneric, 
însă luminile de pe stradă erau destul de puternice ca să poată 
zări marea. Dintr-odată înțelese ce simţea Erica pentru casa 
părinţilor ei. Înţelese, de asemenea, durerea pe care trebuia că 
o simte la gândul pierderii acelei case. Și realiză cât de 
imposibile erau sentimentele sale pentru ea. Ea și Anna aveau 
să vândă casă, iar atunci nimic nu avea să o mai ţină pe Erica în 
Fjällbacka. S-ar muta în Stockholm, iar un poliţist de provincie 
din Tanumshede nu ar face cine știe ce impresie în comparaţie 
cu niște gigolo din Stureplan. Se îndreptă abătut spre ușă, apoi 
sună. 

Nimeni nu veni să răspundă, așa că sună din nou. Ideea 
începuse să nu pară atât de bună precum și-o imaginase el la 
început, când ieșise de la doamna Petren. Pur și simplu, nu 
putuse rezista impulsului de a o suna pe Erica, având în vedere 
că era atât de aproape. Insă începuse să regrete totul din 
momentul în care ea răspunsese la telefon. Păruse atât de 
ocupată, nervoasă chiar. Ei bine, acum era prea târziu ca să mai 
schimbe ceva. Pentru a doua oară, soneria răsună cu ecou prin 
casă. 

Auzi cum cineva cobora scările. Pașii se opriră pentru un 
moment, apoi ușa se deschise și iat-o pe ea, cu un zâmbet larg. 
Îl lăsă fără respiraţie. Nu putea înțelege cum de reușea mereu 
să arate într-atât de proaspătă. Faţa îi era lipsită de orice urmă 
de machiaj, cu acea frumuseţe naturală pe care el o găsea cea 

mai atrăgătoare la o femeie. Karin nici nu îndrăznise să-și arate 
faţa nemachiată, însă în ochii lui, Erica arăta atât de uimitor, 
încât nu își putea imagina ceva care să o facă să fie și mai 
frumoasă. 

Casa arăta la fel ca pe vremuri, așa cum și-o amintea din 
vizitele lui, copil fiind. Aici, mobilierul și casa îmbătrâniseră 
împreună cu demnitate. Predominau lemnul și vopseaua albă, 
cu țesături în culori deschise, albastru și alb, ce se armonizau cu 
patina veche a mobilei. Ea aprinsese lumânări pentru a 
îndepărta întunericul iernii. Întregul loc emana calm și liniște. O 
urmă pe Erica în bucătărie. 

— Vrei niște cafea? 

— Da, te rog. A, și am adus astea. 

Patrik îi dădu punga cu foitaje. 

— Deși ar trebui să duc câteva înapoi la secţie. Sunt sigur că 
sunt destule pentru toată lumea, ba chiar mai mult. 

Erica aruncă o privire în punga de plastic. Zâmbi. 

— Bag de seamă că ai fost în vizită la doamna Petren. 

— Da. Şi sunt atât de plin, că abia pot respira. 

— O bătrânică încântătoare, nu-i așa? 

— Incredibilă. Dacă aș avea nouăzeci de ani, aș lua-o de 
nevastă. 

Își zâmbiră unul altuia. 

— Așadar, ce mai faci? 

— Bine, mulțumesc. 

Un moment de tăcere îi făcu pe amândoi să se simtă jenați. 
Erica turnă cafea în două cești, apoi puse restul într-un termos 
de masă. 

— Haide să stăm pe verandă. 

Luară primele  înghiţituri, iar tăcerea nu le mai păru 
stânjenitoare, ci chiar plăcută. Erica stătea pe divanul de răchită 
în faţa lui. Patrik își drese vocea. 

— Cum merge cu cartea? 

— Bine, mulțumesc. Dar tu? Cum merge ancheta? 

Patrik se gândi pentru o secundă și decise să îi spună un pic 
mai mult decât ar fi trebuit. Erica era deja implicată oricum, iar 
el nu vedea ca asta să dăuneze cuiva. 

— Se pare că am rezolvat cazul. Chiar avem un suspect în 
arest. Este interogat chiar acum, iar dovezile sunt pe cât se 
poate de solide. 

Erica se aplecă în faţă cu o mină iscoditoare. 

— Cine e? 

Patrik ezită pentru o secundă. 

— Anders Nilsson. 

— Deci, până la urmă, a fost Anders. Ciudat, dar mi se pare că 
ceva nu se potrivește. 

Patrik înclina să fie de acord cu ea. Pur și simplu, erau prea 
multe ite ce nu puteau fi descurcate prin arestarea lui Anders. 
Însă dovezile materiale de la locul crimei și declaraţiile 
martorilor - conform cărora el fusese în casă nu doar cu puţin 
înainte de momentul uciderii lui Alex, ci și în repetate alte ocazii 
după ce ea fusese omorâtă - nu lăsau loc de îndoială. Și totuși... 

— Ei bine, atunci presupun că s-a terminat. Ciudat, credeam 
că mă voi simţi mai ușurată. Cum rămâne cu articolul pe care l- 
am găsit? Mă refer la cel despre dispariţia lui Nils. Ce legătură 
are cu toate astea, dacă Anders este criminalul? 

Patrik ridică din umeri și își înălță mâinile, cu palmele în sus. 

— Chiar nu știu, Erica. Nu știu. Poate că nu a avut nimic de-a 
face cu crima. Pură coincidenţă. În orice caz, nu mai are rost să 
răscolim totul. Alex și-a luat secretele cu ea în mormânt. 

— Și copilul pe care îl aștepta? Era al lui Anders? 

— Cine știe? Al lui Anders, al lui Henrik... Nu știu mai multe 
decât tine. Chiar mă întreb ce i-o fi adus împreună pe ei doi. 
Apropo de cupluri ciudate. E adevărat că oamenii au legături 
extraconjugale, însă Alexandra Wijkner și Anders Nilsson? Vreau 
să spun, îmi vine greu să cred că el ar putea atrage vreo femeie 
în patul lui, iar Alexandra Wijkner era... ei bine, al naibii de 
drăguță, nici nu știu cum altfel să o descriu. 

Pentru un moment, lui Patrik i se păru că vede un rid 
formându-se între sprâncenele Ericăi, însă în secunda următoare 
acesta dispăru, iar ea rămase la fel de politicoasă și agreabilă ca 
întotdeauna. Erica tocmai deschise gura pentru a spune ceva, 
când melodia unei reclame la îngheţată se auzi dinspre hol. 
Amândoi tresăriră. 

— E mobilul meu, spuse Patrik. Scuză-mă o clipă. 

Se năpusti spre hol pentru a răspunde, iar după ce răscoli prin 
buzunarul jachetei, scoase mobilul. 

— Patrik Hedström. Hmm... în regulă... Înţeleg... Ei bine, 
înseamnă că am luat-o din nou de la capăt. Mda, știu. A, deci a 

spus asta? Ei bine, nu aveai cum să știi. În regulă, comisare, ne 
vedem mai târziu. 

Își închise telefonul cu un clic hotărât și se întoarse la Erica. 

— Pune o jachetă pe tine și hai să facem o plimbare. 

— Unde? 

Erica îi aruncă o privire întrebătoare, cu ceașca de cafea la 
buze. 

— Există informaţii noi despre implicarea lui Anders. Se pare 
că va trebui să îl ștergem de pe lista suspecţilor. 

— Serios? Dar unde mergem? 

— Amândoi am simţit că ceva nu era în regulă în toată treaba 
asta. Tu ai găsit articolul despre dispariţia lui Nils acasă la Alex 
și poate că mai sunt și alte lucruri de depistat acolo. 

— Dar poliţia nu a cercetat deja casa? 

— Bineînţeles, dar nu sunt sigur dacă am căutat ceea ce 
trebuia. Vreau doar să verific o idee de-a mea. Haide. 

Patrik era deja la jumătatea drumului spre ieșire. Erica fu 
nevoită să își tragă repede pe ea o jachetă și să fugă după el. 

e 

Casa părea mică și dărăpănată. Nu putea înţelege că unii 
oameni trăiau așa. Că puteau duce o existenţă atât de mohorâtă 
și de cenușie, atât de sărăcăcioasă. Insă așa era viaţa. Unii erau 
bogaţi, alţii erau săraci. Nelly mulțumi stelei sale norocoase că 
aparţinea primei categorii, și nu celei din urmă. Nu era în firea ei 
să fie săracă. O femeie ca ea era făcută pentru blănuri și 
diamante. 

Femeia care deschise ușa probabil că nu văzuse în viața ei un 
diamant veritabil. Totul la ea era cenușiu și maro. Nelly privi 
dezgustată cardiganul ponosit al Verei și mâinile crăpate ce îi 
țineau închis peste pieptul ei. Vera nu spuse nimic, doar stătu în 
ușă. 

După ce se uită agitată în jurul ei, Nelly vorbi în sfârșit. 

— Ei bine, ai de gând să mă poftești înăuntru, sau vrei să 
stăm aici toată ziua? Sunt sigură că nici tu, nici eu nu dorim să 
mă vadă cineva vizitându-te, am dreptate? 

Vera tot nu spuse nimic, ci doar se dădu îndărăt către hol 
pentru ca Nelly să poată intra. 

— Avem de vorbit, noi două, nu-i așa? 

Nelly își scoase elegant mănușile pe care le purta mereu 
afară, și se uită prin casă cu silă. Holul, camera de zi, bucătăria, 


VP - 135 


și un mic dormitor. Vera merse în urma ei cu privirea aţintită în 
jos. Camerele erau întunecate și jalnice. Tapetul nu mai era de 
mult ca în vremurile lui bune. Nimeni nu se preocupase să 
îndepărteze linoleumul, pentru a scoate la vedere podelele de 
lemn, așa cum ar fi făcut majoritatea oamenilor cu case vechi. 
Insă totul era lună. Fără murdărie pe la colţuri, doar o tristețe 
deprimantă care se impregnase din podea și până-n tavan. 

Nelly se așeză cu precauţie pe marginea vechiului fotoliu din 
camera de zi. Ca și cum ea ar fi fost cea care locuia acolo, îi făcu 
semn Verei să ia loc pe canapea. Vera se supuse, așezându-se și 
ea pe margine. Nu scoase niciun sunet, însă mâinile îi tremurau 
fără astâmpăr în poală. 

— E important să ţinem totul secret în continuare. Înţelegi 
asta, nu-i așa? 

Vocea lui Nelly era insistentă. Vera aprobă din cap, ţinându-și 
privirea în jos. 

— Ei bine, nu pot spune că îmi pare rău pentru ce i s-a 
întâmplat lui Alex. A primit ceea ce merita și cred că vei fi de 
acord cu mine în legătură cu asta. Ușuratica aia avea să o 
sfârșească prost mai devreme sau mai târziu, dintotdeauna am 
știut asta. 

Reacţia Verei fu să-i arunce o privire lui Nelly, însă tot nu 
scoase niciun cuvânt. Nelly simţi un adevărat dispreț pentru 
această femeie jalnică, simplă, care nu părea să aibă niciun 
dram de voinţă rămas în trupul său. Clasa muncitoare tipică, cu 
privirea ei abătută. Nu că ar fi considerat că trebuie să fie altfel, 
însă tot nu putea să simtă altceva decât dispreț față de acești 
oameni fără clasă, fără stil. Lucrul care o enerva cel mai mult 
era că depindea de Vera Nilsson. Insă indiferent cât ar fi costat, 
trebuia să se asigure de tăcerea Verei. Funcţionase înainte și 
avea să funcţioneze din nou. 

— Este regretabil că lucrurile au luat întorsătura pe care au 
luat-o, însă acum e cu atât mai important să nu facem nimic 
pripit. Totul trebuie să continue ca și înainte. Nu putem schimba 
trecutul și nu avem de ce să spălăm acum rufele murdare în 
public. 

Nelly își deschise geanta, scoase un plic alb și îl puse pe 
măsuța de cafea. 

— Uite o mică atenţie care să îţi sporească puţin bugetul. 
Haide, ia-o. 

Nelly împinse plicul către ea. Vera nu îl ridică, doar se uită fix 
la el. 

— Îmi pare rău că lucrurile s-au sfârșit așa cu Anders. Poate e 
chiar cel mai bun lucru care i s-ar fi putut întâmpla. Vreau să 
spun, nu-i prea mult alcool de băut prin închisoare. 

Nelly înţelese imediat că mersese prea departe. Vera se ridică 
încet de pe canapea și cu un deget tremurând, arătă înspre ușa 
de la intrare. 

— leși afară! 

— Hai, hai, Vera dragă, nu trebuie să... 

— Afară din casa mea! Anders nu va merge la închisoare, iar 
tu îţi poţi lua banii tăi murdari și te poţi duce dracului, căţeaua 
naibii! Știu exact de unde vin oamenii ca tine și nu contează cât 
parfum încerci să torni peste el. Mirosul de rahat tot acolo e! 

Nelly se făcu mică văzând ura intensă din ochii Verei. Pumnii 
îi erau încleștați și stătea dreaptă, uitându-se direct în ochii lui 
Nelly. Întregul corp părea să-i tremure din cauza anilor de furie 
reprimată. Nici urmă din slugărnicia afișată până atunci, iar 
Nelly începu să simtă că situaţia îi scapă de sub control. Apropo 
de exagerări! Nu făcuse altceva decât să spună adevărul. Puțin 
adevăr nu făcea rău nimănui. Se grăbi către ușă. 

— leşi afară și să nu-ţi mai văd vreodată fața pe-aici! 

Vera aproape că o fugări afară din casă și, chiar înainte de a 
trânti ușa, aruncă plicul afară. Nelly fu nevoită să se aplece 
greoi pentru a-l ridica. Cincizeci de mii nu era ceva de lăsat pe 
jos, indiferent cât de umilitor fu să-i vadă pe vecini trăgându-și 
perdelele într-o parte. Aceștia o urmăriră cum practic se târî în 
pietriș. Ce femeie nerecunoscătoare! Ei bine, Vera avea probabil 
să dea dovadă de mai multă umilinţă atunci când o să rămână 
fără bani și nimeni n-o s-o mai angajeze ca femeie de serviciu. 
Slujba ei la reședința Lorentz cu siguranţă luase sfârșit și 
probabil că nu ar fi prea greu să le pună capăt și celorlalte 
slujbe. Nelly avea să se asigure că, până va termina cu ea, Vera 
va veni în genunchi la biroul de ajutor social. Nimeni nu o insulta 
pe Nelly Lorentz fără consecinţe. 

e 

Avea senzaţia că merge prin apă. Membrele îi erau grele și 
rigide după noaptea petrecută în patul de campanie din 
închisoare, iar mintea îi vâjâia din cauza nevoii de alcool. Anders 
se uită prin apartament. Podeaua era plină de urme de la 

bocancii polițiștilor care umblaseră încolo și încoace. Însă lui 
abia de îi păsa. Puţină mizerie pe la colţuri nu îl deranjase 
niciodată. 

Luă din frigider un bax de șase beri și se trânti pe salteaua din 
camera de zi. Lăsându-se pe cotul stâng, deschise berea cu 
mâna dreaptă și luă cu lăcomie înghițituri lungi până când cutia 
fu goală, până la ultima picătură. Apoi o azvârli cu boltă prin 
camera de zi. Cutia ateriză cu un zăngănit pe podea în colţul 
îndepărtat. Cu nevoia sa cea mai acută potolită pentru moment, 
se întinse pe saltea cu mâinile strânse la ceafă. Își fixă privirea 
asupra tavanului, cufundându-se în amintiri de odinioară. Doar 
în trecut reușise uneori să găsească puţină alinare pentru 
sufletul său. Intre aceste scurte momente în care se lăsa în voia 
amintirilor despre zile mai bune, durerea îi străpungea inima cu 
o neîncetată intensitate. Îl uimea faptul că întâmplări de altă 
dată puteau fi simţite în același timp îndepărtate și apropiate. 

In amintirea lui, soarele era mereu strălucitor. Asfaltul atins 
cu picioarele goale se simțea cald, iar buzele lui erau încă sărate 
de la înotatul în ocean. În mod straniu, nu își putea aminti nimic 
altceva cu excepţia verii. Fără ierni. Fără zile cu nori. Fără 
ploaie. Doar lumina soarelui pe un cer de un albastru curat și o 
ușoară adiere ce încreţea oglinda strălucitoare a mării. 

Alex în rochiile ei ușoare de vară, ce i se lipeau de picioare. 
Părul ei, pe care refuza să și-l taie, așa că îi atârna blond și drept 
până la brâu. Uneori putea să își amintească atât de intens 
parfumul ei, încât îl simţea în nări, trezindu-i nostalgii. Căpșuni, 
apă sărată, șampon din plante. Uneori amestecate cu un miros 
de nădușeală deloc neplăcut, în vreme ce ei se întreceau cu 
bicicletele ori se cățărau pe pantele stâncoase până când le 
cedau picioarele. Atunci stăteau întinși pe spate, pe culmea 
Veddeberget, cu picioarele îndreptate spre mare și cu mâinile 
împreunate pe stomac. Alex în mijloc între ei doi, cu părul 
împrăștiat și cu privirea înspre cer. Cu rare, preţioase ocazii, ea 
le lua mâinile într-ale ei și parcă pentru o clipă erau unul, și nu 
trei. 

Aveau grijă să nu fie văzuţi de nimeni împreună. Asta ar fi 
distrus magia. Vraja ar fi luat sfârșit, iar ei nu ar mai fi putut ţine 
realitatea la distanţă. Aceasta trebuia respinsă cu orice preţ. Era 
urâtă și cenușie, neavând nimic de-a face cu însorita lume de 
basm pe care ei și-o puteau construi atunci când erau împreună. 

Realitatea era ceva despre care nu vorbeau niciodată. În 
schimb, zilele lor erau pline de jocuri neînsemnate și discuţii 
neînsemnate. Nimic nu putea fi luat în serios. lar atunci se 
puteau preface că sunt invulnerabili, invincibili, de neatins. Luaţi 
câte unul, nu însemnau nimic. Împreună erau cei trei 
mușchetari. 

Adulții nu erau decât niște ființe marginale și inutile, simpli 
figuranţi ce se mișcau încoace și încolo în lumea lor fără a-i 
afecta pe ei. Gurile li se mișcau, însă din ele nu ieșea niciun 
sunet. Făceau gesturi care aparent aveau înţeles, însă luate 
separat păreau pompoase și absurde. 

Anders zâmbi stins aducându-și aminte, însă încet-încet, fu 
silit să iasă din acea stare catatonică. Nevoile naturii se făceau 
simţite și, cuprins din nou de propria-i anxietate, se ridică pentru 
a rezolva problema. 

Toaleta era situată sub o oglindă acoperită de praf și mizerie. 
Când își ușură vezica, se văzu pentru o clipă în oglindă și, pentru 
prima dată în mulţi ani, se văzu așa cum îl vedeau ceilalți 
oameni. Părul îi era unsuros și încâlcit. Faţa îi era palidă, cu o 
tentă cenușie bolnăvicioasă. Anii de neglijare îi pricinuiseră 
câteva pauze în rândul de dinţi din faţă, ceea ce îl făcea să arate 
cu zeci de ani mai bătrân decât era de fapt. 

Decizia fu luată fără să fie prea conștient de ea. În timp ce 
bâjbâi pentru a-și închide șliţul, înţelese care trebuia să fie 
următorul pas. Cu o privire hotărâtă intră în bucătărie. După ce 
căută prin sertare, găsi un cuţit mare de bucătărie, pe care îl 
șterse de cracul pantalonului. Apoi merse în camera de zi și 
începu să dea jos metodic tablourile de pe pereţi. Unul câte 
unul, cobori tablourile ce reprezentau rezultatul multor ani de 
muncă. Cele pe care le păstrase erau doar acelea de care fusese 
cel mai mulțumit. Aruncase multe altele fiindcă nu fuseseră 
considerate destul de bune, din punctul său de vedere. Acum 
cuțitul cresta fără milă pânzele tablourilor, una după alta. Operă 
încet și cu minuţiozitate, spintecând tablourile în fâșii înguste 
până când deveni imposibil de văzut ce înfăţișaseră odată. 
Tăiatul pânzelor fu o muncă surprinzător de grea, iar când 
termină, broboane de sudoare i se aliniaseră pe frunte. Camera 
arăta ca un câmp de bătălie al culorilor. Fâșii de pânză 
acopereau podeaua camerei de zi, iar ramele stăteau căscate și 
goale, ca niște gingii fără dinţi. Se uită împrejur cu satisfacţie. 

— Ce te face să crezi că nu Anders a ucis-o pe Alex? întrebă 
Erica. 

— O fată care locuiește în aceeași clădire cu Anders l-a văzut 
întorcându-se acasă înainte de ora șapte, iar Alex a vorbit cu 
mama ei la șapte și un sfert. l-ar fi fost imposibil să ajungă 
înapoi aici într-un timp atât de scurt. Ceea ce înseamnă că 
Dagmar Petren l-a văzut intrând și ieșind atunci când Alex era 
încă în viaţă. 

— Dar cum rămâne cu amprentele și urmele găsite în baie? 

— Acelea nu dovedesc că el a ucis-o, ci doar că a fost în casă 
după moartea ei. În orice caz, nu este îndeajuns pentru a-l ţine 
în continuare în arest. Mellberg îl va aduce neîndoielnic înapoi; 
încă e convins că Anders este criminalul, însă pentru moment 
trebuie să-i dea drumul, altminteri un avocat l-ar putea toca 
mărunt. Dintotdeauna am fost de părere că ceva nu e în regulă, 
iar asta o confirmă. Anders este încă suspect, însă există 
destule semne de întrebare pentru a ne da motiv să căutăm în 
continuare. 

— Și de aceea ne aflăm în drum spre casa lui Alex? Ce anume 
speri să găsești acolo? întrebă Erica. 

— Nu prea știu. Simt doar că trebuie să îmi clarific mai bine 
cum s-au întâmplat lucrurile. 

— Birgit a spus că Alex n-a putut vorbi cu ea fiindcă avea un 
musafir. Dacă nu a fost Anders, atunci cine-a fost? 

— Ei bine, asta-i întrebarea, nu-i așa? 

Patrik conducea puţin cam repede pentru gustul Ericăi. 
Aceasta se ţinea bine de mânerul de deasupra ușii. Patrik 
aproape că ratase bifurcația de lângă clubul nautic și întoarse în 
ultimul moment, ceea ce însemnă că fuseseră la un milimetru 
de a intra într-un gard atunci când trecură pe lângă el ca 
săgeata. 

— Te temi că nu vom mai găsi casa dacă nu ajungem acolo 
repede? 

Erica schiță un zâmbet. 

— Aoleu, scuze. M-am entuziasmat un pic. 

Încetini considerabil până la viteza legală, iar pe ultima 
bucată de drum spre casa lui Alex, Erica îndrăzni să dea drumul 
mânerului. Încă nu înţelegea de ce Patrik voise să vină și ea, dar 

fusese de acord. l-ar putea furniza noi informaţii pentru cartea 
sa. 

Patrik se opri în faţa ușii, cu o expresie tâmpă. 

— Am uitat că nu am cheia. Mă tem că nu vom putea intra. 
Mellberg nu ar aprecia ca unul dintre polițiștii lui să fie surprins 
intrând pe fereastră. 

Erica oftă adânc și se aplecă pentru a pipăi sub preș. Cu un 
zâmbet sarcastic, ţinu cheia în faţa lui Patrik, apoi deschise ușa 
și îi dădu lui drumul să intre primul. 

Cineva pornise din nou soba; temperatura dinăuntru era acum 
considerabil mai mare decât cea de afară, așa că își scoaseră 
hainele și le agățară în cuierul de lângă scările ce duceau spre 
etaj. 

— Acum ce facem? 

Erica își încrucișă braţele și se uită întrebător la Patrik. 

— La un moment dat după șapte și un sfert, când a vorbit cu 
mama ei la telefon, Alex a ingerat o cantitate mare de sedative. 
Nu există nicio urmă de intrare prin efracţie, asta însemnând cel 
mai probabil că a primit o vizită de la cineva cunoscut. Cineva 
care a avut apoi ocazia să-i dea sedativele. Cum a reușit acest 
cineva să facă asta? Ei bine, probabil au mâncat sau au băut 
ceva împreună. 

Patrik străbătea camera în sus și-n jos în timp ce vorbea. Erica 
stătea jos pe divan și îl urmărea cu interes. 

— De fapt - el își opri pașii și ridică degetul arătător în aer -, 
medicul legist ne-a spus ce a mâncat ultima dată, având ca 
punct de plecare conţinutul stomacului său. Ce a mâncat 
Alexandra în seara crimei? Potrivit medicului legist, stomacul ei 
conţinea pește gratinat și cidru. În coșul de gunoi a fost găsit un 
ambalaj gol de pește gratinat Findus, iar pe blatul de bucătărie 
era o sticlă goală de cidru, deci pare să se lege. Ciudat e că în 
frigider se aflau două fileuri mari de vită, iar în cuptor o mâncare 
congelată de cartofi. Însă cuptorul nu era aprins, iar mâncarea 
de cartofi era nefăcută. De asemenea, era o sticlă de vin alb pe 
blatul de bucătărie. Era deschisă și lipseau vreo sută și ceva de 
mililitri. Asta corespunde cam unui pahar. 

Patrik măsură cantitatea între degetul său mare și arătător. 

— Însă în stomacul lui Alex nu era vin? 

Erica se aplecă înainte cu interes, rezemându-și coatele pe 
genunchi. 

— Nu, tocmai. Fiindcă era însărcinată, probabil a băut cidru în 
loc de vin, însă întrebarea este cine a băut vinul? 

— S-a găsit vreun vas murdar? 

— Da, o farfurie, o furculiță și un cuţit cu resturi de pește pe 
el. S-au găsit, de asemenea, două pahare în chiuvetă. Unul era 
plin de amprente - ale lui Alex. Însă nicio amprentă pe celălalt 
pahar. 

Se opri din mers și se așeză în fotoliul din faţa Ericăi, 
întinzându-și picioarele lungi și împreunându-și mâinile pe 
stomac. 

— Ceea ce probabil înseamnă că amprentele de pe pahar au 
fost șterse de cineva, spuse Erica. 

Se simţi incredibil de inteligentă stând acolo și venind cu 
concluzii, iar Patrik fu destul de politicos pentru a încerca să 
pară că nu se gândise deja la toate acele lucruri. 

— Da, așa s-ar părea. Fiindcă interiorul paharelor a fost clătit, 
nu am găsit vreo urmă de sedativ în niciunul dintre ele, însă 
bănuiala mea este că Alex le-a băut odată cu cidrul. 

— Dar de ce-ar mânca pește la pachet de una singură când 
avea pregătită în bucătărie o cină grozavă pentru doi, cu fileuri 
de vită? 

— Da, asta-i întrebarea. De ce o femeie ar abandona un festin 
și în schimb ar încălzi ceva în cuptorul cu microunde? 

— Fiindcă plănuise o cină romantică pentru doi, însă 
partenerul ei nu-și făcuse apariţia. 

— Asta-i și bănuiala mea. A așteptat ce-a așteptat, însă a 
renunțat în cele din urmă și a aruncat ceva din congelator în 
cuptorul cu microunde. Înţeleg perfect. Nu are haz să mănânci 
file de vită de unul singur. Anders venise oricum în vizită, deci 
greu de crezut că pe el îl aștepta. Să fi fost oare tatăl copilului? 
spuse Patrik. 

— Da, pare mai plauzibil. Ce groaznic. Cum a preparat ea cea 
mai grozavă cină din lume și a pus vinul la răcit în frigider, poate 
pentru a sărbători faptul că era însărcinată, nu știu, pentru ca 
apoi el să nu apară. Așa că a stat și l-a tot așteptat. Întrebarea 
e: cine a venit în schimb? 

— Nu putem scoate din calcul persoana pe care o aștepta, 
spuse Patrik. Putea să fi apărut mai târziu decât fusese 
planificat. 

— Da, e adevărat. Of, cât poate fi de frustrant! De-ar putea 
vorbi pereții. 

Erica se uită de jur-împrejurul camerei. Era o cameră foarte 
drăguță. Totul părea nou și curat. Când adulmecă aerul, putu 
simţi chiar o urmă de vopsea. Vopseaua de pe pereţi era una din 
culorile preferate ale Ericăi, albastru-deschis cu o idee de gri, 
contrastând cu albul pervazurilor și al mobilierului. Domnea un 
sentiment de calm, făcând-o pe Erica să vrea să își rezeme 
capul de divan și să închidă ochii. Văzuse acest divan la galeria 
House din Stockholm, însă la venitul ei, nu putea decât să viseze 
la el. Era mare și adânc, aproape debordând peste toate 
marginile. Mobila nouă era combinată cu antichități, într-un 
amestec de un bun-gust extraordinar. Probabil că Alex găsise 
antichităţile în timp ce lucrase la restaurarea casei din 
Göteborg. Majoritatea erau în stilul Gustav al Ill-lea. Erica îi 
multumi firmei IKEA pentru faptul că măcar putuse identifica un 
stil. Deseori își dorise să poată cumpăra vreo două piese din 
seria lor de reproduceri de mobilier vechi. Oftă adânc și cu 
invidie, apoi își aminti de ce se aflau acolo. Asta înăbuși rapid 
orice sentiment de invidie. 

— Deci tu spui că o persoană cunoscută, amantul ei sau 
altcineva, a venit aici, au băut un pahar împreună, iar apoi acest 
cineva i-a strecurat un sedativ în paharul cu cidru, spuse Erica. 

— Da, acesta este scenariul cel mai plauzibil. 

— Și apoi? Ce crezi că s-a întâmplat după aceea? Cum de a 
ajuns în cadă? 

Erica se afundă și mai adânc în divan și își rezemă picioarele 
pe măsuţa de cafea. Neapărat trebuia să strângă bani pentru o 
canapea ca aceasta! Pentru o clipă, îi veni în minte gândul că, 
dacă ar fi vândut casa părintească, ar fi avut destui bani pentru 
a cumpăra orice mobilă dorea. Indepărtă imediat acel gând. 

— Cred că ucigașul a așteptat până ce Alex a adormit, i-a scos 
hainele și a târât-o până în baie. 

— Ce te face să crezi că ucigașul a târât-o și nu a cărat-o în 
baie? 

— Autopsia arată că avea urme pe călcâie și vânătăi sub 
braţe. 

Patrik stătu drept ca lumânarea în fotoliu și se uită la Erica, 
plin de speranţă. 

— Pot să încerc ceva? 

— Depinde ce anume, îi răspunse Erica pe un ton sceptic. 

— Mă gândeam că ai putea juca rolul victimei. 

— O, mulțumesc mult. Chiar crezi că talentele mele 
actoricești pot face față unui asemenea efort? 

Râse, dar se ridică în picioare, gata să se pună la dispoziţia 
lui. 

— Nu, nu, așază-te la loc. Scenariul cel mai probabil este că 
au stat aici, iar Alex a adormit pe divan. Așadar, te poţi prăbuși, 
te rog, într-o grămadă lipsită de viaţă? 

Erica mormăi, însă își dădu silința să facă pe omul care și-a 
pierdut cunoștința. Când Patrik începu să tragă de ea, deschise 
un ochi și spuse: 

— Sper că nu te gândești să mă și dezbraci. 

— O, nu, în niciun caz nu aș face asta, n-aveam de gând, 
vreau să spun..., se bâlbâi el, îmbujorându-se. 

— E în regulă, glumeam doar. Dă-i drumul, mă poţi ucide în 
liniște. 

Simţi cum el o târăște pe podea, după ce în prealabil 
împinsese la o parte măsuţa de cafea. Incepu prin a încerca să o 
târască de încheieturi, însă când asta nu funcţionă prea bine, o 
apucă de subsuori și o târî înspre baie. Deodată, ea se simţi 
extrem de conștientă de greutatea sa. Patrik probabil își 
imagina că are o jumătate de tonă. Incercă să trișeze puţin și să 
împingă pentru a nu părea atât de grea, însă primi o mustrare 
de la Patrik. Of, de ce nu urmașe un pic mai strict programul de 
slăbit Weight Watchers în ultimele câteva săptămâni? Ca să fie 
sinceră, nici măcar nu încercase să-l urmeze; în schimb, se 
devotase unui regim lipsit de restricţii. Și pentru a pune capac, 
puloverul i se ridică, iar un colăcel perfid ameninţa să se reverse 
peste talia pantalonilor. Încercă să își sugă burta inspirând 
adânc, însă fu nevoită să expire după numai o secundă. 

Simţi gresia din baie rece pe spate și se zgribuli involuntar, 
însă nu doar din cauza frigului. După ce o târî până aproape de 
cadă, Patrik o lăsă cu grijă acolo. 

— Ei bine, a mers destul de lin. Greu, dar nu imposibil. lar 
Alex cântărea mai puţin decât tine. 

Mulţumesc mult, gândi Erica în vreme ce stătea întinsă pe 
podea, încercând discret să își tragă puloverul în jos peste 
stomac. 

— Acum tot ce mai avea de făcut ucigașul era să o bage în 
cadă. 

Patrik făcu o mișcare pentru a-i apuca picioarele Ericăi, însă 
ea se ridică brusc și se scutură. 

— Nu, Patrik, refuz să fiu de acord cu asta. Am căpătat deja 
destule vânătăi pentru o singură zi. Și nu intru în cada aia unde 
a fost găsită Alex, îţi spun de pe acum! 

El îi acceptă protestele fără tragere de inimă și ieșiră din baie, 
apoi se duseră în camera de zi. 

— După ce criminalul a băgat-o pe Alex în cadă, nu a mai 
trebuit decât să dea drumul la apă, apoi să îi taie venele cuo 
lamă dintr-o pungă din dulăpiorul cu medicamente. Apoi, tot ce 
mai avea de făcut era să curețe în urma sa. Să clătească 
paharele și să șteargă amprentele de pe unul dintre ele. intre 
timp, Alex a sângerat până a murit în baie. Teribil, teribil de 
crud. 

— Și soba? Era deja stinsă când ea a ajuns în Fjällbacka? 

— Da, așa se pare. Spre norocul nostru. Ar fi fost mult mai 
greu să adunăm dovezi de pe cadavru dacă ar fi stat la 
temperatura camerei o săptămână întreagă. De exemplu, 
probabil ar fi fost imposibil să îi distingem amprentele lui 
Anders. 

Erica se cutremură. Gândul de a lua amprente de pe un 
cadavru era puţin cam macabru pentru gustul ei. 

Împreună cercetară restul casei. Erica zăbovi în dormitorul lui 
Alex și al lui Henrik, parcurgându-l mai în amănunt, dat fiind că 
vizita sa precedentă fusese întreruptă atât de brusc. Însă nu mai 
găsi nimic altceva. Sentimentul că lipsea ceva nu îi dădea pace 
și o agasa faptul că nu își putea da seama despre ce era vorba. 
Se hotărî să îi spună lui Patrik; el era la fel de frustrat ca și ea. 
Spre satisfacția ei, văzu, de asemenea, că el păru neliniștit 
atunci când îi spuse despre intrus și despre cum fusese nevoită 
să se ascundă în dulap. 

Patrik oftă adânc și se așeză pe marginea patului mare cu 
baldachin, încercând să o ajute să-și dea seama ce anume 
căuta. 

— Era ceva mic sau ceva mare? 

— Nu știu, Patrik, probabil ceva mic, altfel aș fi băgat de 
seamă, nu crezi? Dacă, spre exemplu, ar fi dispărut patul cu 
baldachin, probabil aș fi observat. 

Zâmbi și se așeză lângă el. 

— Dar unde anume era în cameră? Lângă ușă? Lângă pat? Pe 
birou? 

Patrik își trecu degetele peste o bucată de piele găsită pe 
noptiera lui Alex. Arăta ca un fel de insignă a unui club, cu o 
inscripţie în piele, având un scris de copil: „C.T.M. 1976”. Când o 
întoarse, văzu câteva pete vagi ce semănau a sânge uscat. Se 
întrebă de unde provenea. 

— Nu știu ce a fost, Patrik. Dacă știam, nu aș mai fi stat aici, 
frământându-mi creierii. 

ÎI privi din profil. Avea gene negre, minunat de lungi. Barba 
de-o zi era perfectă. Destul de lungă cât să se simtă precum 
șmirghelul pe pielea ei, însă destul de scurtă încât să nu zgârie 
într-un mod neplăcut. Se întrebă cum s-ar simţi pe obrazul său. 

— Ce s-a întâmplat? Sunt murdar de ceva pe față? 

Patrik se grăbi să se șteargă în jurul gurii. Erica se uită rapid 
în altă parte, jenată că fusese surprinsă holbându-se la el. 

— Nu-i nimic. O firimitură de ciocolată. S-a dus acum. 

Tăcură amândoi. 

— Ei bine, ce zici - nu vom ajunge mai departe pentru 
moment, nu crezi? spuse Erica într-un final. 

— Nu, probabil că nu. Dar fii atentă, sună-mă imediat cum îţi 
dai seama ce lipsește. Dacă este suficient de important ca să 
vină cineva să-l caute aici, trebuie de asemenea să fie important 
și pentru anchetă. 

Încuiară cu grijă, iar Erica puse cheia înapoi sub preș. 

— Vrei să te conduc acasă? 

— Nu, mulţumesc, Patrik. Îmi va face plăcere plimbarea. 

— Atunci ne vedem mâine-seară. 

Patrik se mută de pe un picior pe celălalt, simțindu-se ca un 
băiat stângaci de cincisprezece ani. 

— Bine, ne vedem la opt. Să vii flămând, spuse Erica. 

— Voi încerca. Însă nu pot promite nimic. Momentan mă simt 
ca și cum n-o să-mi mai fie niciodată foame. 

Patrik râse în timp ce se bătu peste stomac și arătă cu capul 
spre casa lui Dagmar Petren de vizavi. 

Erica zâmbi și îi făcu semn cu mâna în vreme ce el demară în 
Volvo-ul său. Putea deja să simtă cum o cuprinde un amestec de 
neliniște, incertitudine și chiar teamă. 

Porni înspre casă, dar nu parcurse mai mult de câţiva metri 
când se opri brusc. O idee îi veni din senin și trebuia să o 
verifice înainte de a o respinge. Cu pași hotărâți, se întoarse 
spre casă, luă cheia de sub preș și intră din nou, după ce, în 
prealabil, își scutură cu atenţie zăpada de pe pantofi. 

Ce-ar trebui să facă o femeie care aștepta un bărbat ce nu 
mai apărea la o cină romantică? Ar trebui să-l sune, bineînțeles. 
Erica îi mulțumi lui Dumnezeu că Alex avea un telefon modern și 
nu îmbrăţișase moda telefoanelor Cobra din anii '50 sau a 
vreunui vechi model Bakelite. Avu noroc. Un Doro nou-nouţ se 
afla pe perete în bucătărie. Cu degete tremurânde apăsă 
butonul pentru ultimul număr apelat și se rugă ca telefonul să 
nu fi fost folosit de la moartea lui Alex. 

Telefonul sună necontenit. După șapte apeluri, dădu să 
închidă, însă atunci porni mesageria vocală. Ascultă mesajul, 
dar închise înainte de semnalul sonor. Faţa îi era palidă. Incet, 
Erica puse receptorul jos. Aproape că putea auzi zornăitul din 
mintea sa în vreme ce piesele de puzzle cădeau la locul lor. 
Deodată știu exact ce lipsea din dormitorul de la etaj. 

e 

Mellberg clocotea de furie. Mergea furios prin secţie cu pași 
mari. Dacă ar fi putut, angajaţii secţiei de poliţie din 
Tanumshede s-ar fi adăpostit sub birourile lor. Totuși, adulții nu 
făceau așa ceva, astfel că fură nevoiţi să îndure o întreagă zi de 
înjurături aprinse, mustrări și ofense de toate felurile. lar Annika 
trebui să ducă greul. Deși trecuse prin multe în lunile de când 
Mellberg devenise șef, pentru prima dată se simțea în pragul 
lacrimilor. Până la ora patru deja îi fusese de ajuns. Plecă de la 
serviciu și se opri la magazinul Konsum pentru a cumpăra o 
cutie mare cu îngheţată. Apoi merse acasă, dădu drumul la 
Glamour TV și lăsă lacrimile să-i curgă în îngheţțata de ciocolată. 
Era genul acela de zi. 

Mellberg era înnebunit de faptul că fusese nevoit să-i dea 
drumul de la răcoare lui Anders Nilsson. Simţea până în măduva 
oaselor că Anders era ucigașul lui Alex Wijkner și dacă măcar ar 
fi avut la dispoziție mai mult timp, l-ar fi presat până i-ar fi spus 
adevărul. În schimb, fu nevoit să-l elibereze pe Anders din cauza 
unui nenorocit de martor care spusese că l-a văzut venind acasă 
chiar înainte ca Lumi separate să înceapă la TV. Asta însemna 

că Anders fusese în apartamentul său la ora șapte seara, iar 
Alex vorbise cu Birgit la șapte și un sfert. Mama naibii. 

Apoi mai era și polițistul acela tânăr, Patrik Hedström. Debita 
tot felul de idei nebunești cum că altcineva ar fi ucis-o pe 
femeie, și nu Anders Nilsson. Măcar un lucru învățase în toţi anii 
în care lucrase în poliţie și anume că, de cele mai multe ori, totul 
era exact așa cum părea a fi. Fără motive ascunse, fără intrigi 
încurcate. Doar lepădături care făceau viaţa nesigură pentru 
cetățenii cinstiți. Găseşte lepădăturile și vei găsi făptașul, acela 
era mottoul său. 

Tastă numărul de mobil al lui Patrik. 

— Unde naiba ești? 

Nu era nevoie de politețuri. 

— Stai pe undeva și aduni scame în buric, sau ce? Aici la 
secţie noi muncim. Peste program. Nu știu dacă fenomenul 
acesta ţi-e familiar. Dacă nu, pot rezolva să nu mai fie nevoie să 
te preocupe asta. Nu aici, în orice caz. 

Se simţi un pic mai bine după ce avu șansa de a-l presa niţel 
pe mucosul ăla. Trebuiau ţinuţi din scurt, altminteri cocoșii ăia 
tineri se umflau prea mult în pene. 

— Vreau să te duci să vorbeşti cu un martor a cărui depoziţie 
îl plasează pe Anders Nilsson acasă la el la ora șapte. 
Constrânge-l, forțează-i puţin mâna și vezi ce poţi afla... da, 
ACUM, la naiba. 

Trânti receptorul, recunoscător pentru împrejurările care îl 
aduseseră în poziția de a-i face pe alţii să rezolve treburile 
murdare. Brusc, viața păru considerabil mai bună. Mellberg se 
lăsă pe spate în scaunul său, deschise sertarul de sus și scoase 
un pachet cu bomboane de ciocolată. Luă una cu degetele sale 
scurte, ca niște cârnăciori, și cu delectare o îndesă pe toată în 
gură. După ce termină de mestecat, luă alta. Bărbaţii muncitori 
ca el aveau nevoie de combustibil. 

e 

Patrik se îndrepta deja spre Tanumshede prin Grebbestad 
atunci când sună Mellberg. Trase spre intrarea către terenul de 
golf din Fjällbacka și întoarse maşina. Oftă adânc. După-amiaza 
era pe sfârșite, iar el avea multe de făcut înapoi la secție. Nu 
trebuia să fi zăbovit atât de mult în Fjällbacka, însă compania 
Ericăi exercita asupra lui o atracție deosebit de puternică. Era ca 
și cum ar fi fost atras într-un câmp magnetic; trebuia să 

folosească atât forţă, cât și determinare pentru a se elibera. Un 
nou oftat adânc. Nu se putea termina decât într-un fel. Rău. Nu 
cu mult timp în urmă își revenise în sfârșit după despărțirea de 
Karin, iar acum se îndrepta deja cu viteză maximă către o nouă 
suferință. Apropo de autodistrugere. li trebuise mai mult de un 
an pentru a accepta divorțul. Petrecuse multe nopţi în fața 
televizorului, uitându-se în gol la seriale precum Walker, polițist 
texan şi Misiune imposibilă. Până și Teleshopping păruse o 
alternativă mai bună decât să stea singur în patul dublu, 
învârtindu-se pe toate părţile, în vreme ce imagini cu Karin în 
pat cu un alt bărbat îi treceau prin faţa ochilor, ca o telenovelă 
proastă. Și cu toate acestea, atracţia pe care o simţise la 
început faţă de Karin nu era nimic în comparaţie cu atracţia pe 
care o simţea acum față de Erica. Logica îi șoptea răutăcios în 
ureche: nu va fi prăbușirea cu atât mai mare? 

Ca de obicei, conduse mult prea repede în ultimele curbe 
înguste dinainte de Fjällbacka. Acest caz începuse să-l calce pe 
nervi. Își vărsă frustrările asupra mașinii și fu în real pericol de 
moarte atunci când luă cu viteză ultima curbă înainte de deal, 
acolo unde se aflase pe vremuri vechiul siloz. Acum era dărâmat 
și în locul lui se aflau case și construcții ce adăposteau bărci, cu 
o arhitectură în stil vechi. Preţurile se învârteau în jurul sumei de 
două milioane de coroane per casă; mereu era uimit de câţi bani 
ar trebui să aibă unii oameni pentru a-și permite să cumpere o 
casă de vară la acele preţuri. 

Un motociclist apăru din senin în curbă, iar Patrik fu nevoit să 
facă o manevră periculoasă ca să-l evite. Inima îi bătu repede și 
frână până la puţin sub limita de viteză admisă. Fusese cât pe 
ce. O verificare în oglinda retrovizoare îl convinse că 
motociclistul era încă sus în șa și că își putea continua călătoria. 

Merse drept înainte, dincolo de terenul de minigolf și în sus 
spre intersecţia de lângă benzinărie. Acolo făcu la stânga spre 
blocurile cu apartamente. Se gândi încă o dată la cât de 
îngrozitor de urâte erau acele clădiri. Construcţii maro și albe 
din anii șaizeci, ca niște cuburi mari aruncate spre intrarea 
dinspre sud în Fjällbacka. Se gândi cum judecase arhitectul care 
le proiectase. Își propusese oare, ca experiment, să facă acele 
clădiri cât mai urâte cu putință? Sau, pur și simplu, nu îi păsa? 
Se pare că erau rezultatul freneziei din anii șaizeci de a construi 

un milion de unităţi locative. „Case pentru toţi”. Păcat că nu 
precizaseră „Case frumoase pentru toţi”. 

Parcă și intră în prima scară. Numărul cinci. Scara către 
apartamentul lui Anders, dar și către apartamentul martorei, 
Jenny Rosen. Locuiau două etaje mai sus. Gâfâia din greu când 
ajunse pe palierul corect, fiindu-i reamintit faptul că în ultima 
vreme făcuse prea puţină mișcare și avusese parte de mult prea 
multă cafea și prăjituri. Nu că ar fi fost el vreodată un model de 
perfecțiune într-ale exerciţiilor fizice, însă niciodată nu fusese 
atât de rău. 

Patrik se opri pentru o clipă în fața ușii lui Anders și ascultă. 
Nu se auzea niciun sunet. Ori nu era acasă, ori își pierduse 
cunoștința. 

Ușa lui Jenny era la dreapta, chiar vizavi de a lui Anders. 
Schimbase plăcuţa standard cu una personală, făcută din lemn, 
cu numele Jenny și Max Rosén scrise de mână și cu trandafiri 
decorativi răsuciți în jurul plăcuței. Deci era căsătorită. 

Ea sunase la secţia de poliţie pentru depoziție, devreme în 
acea dimineaţă, și Patrik spera să fie încă acasă. Nu o găsiseră 
cu o zi în urmă, când bătuseră la toate ușile de pe palier, însă îi 
lăsaseră o carte de vizită și o rugaseră să sune la secţia de 
poliţie. De aceea au primit de-abia acum informaţia legată de 
faptul că Anders se întorsese acasă vineri, în seara morții lui 
Alex. 

Soneria răsună cu ecou în apartament, urmată imediat de un 
țipăt strident de copil. Se auziră pași pe hol, iar Patrik mai 
degrabă simţi decât văzu cum cineva se uită la el prin vizor. 
Lanţul de siguranţă fu desprins, iar ușa se deschise. 

— Da? 

O femeie cu un copil de un an stătea în fața lui. Era foarte 
slabă, cu părul blond decolorat. După culoarea rădăcinilor, părul 
ei natural trebuie să fi fost undeva între șaten-închis și negru, 
lucru confirmat și de doi ochi căprui. Nu era machiată și părea 
obosită. Purta o pereche de pantaloni de trening ponosiţi, cu 
genunchii lărgiţi, și un tricou cu un logo mare Adidas pe piept. 

— Jenny Rosen? 

— Da, eu sunt. Despre ce e vorba? 

— Numele meu e Patrik Hedström și sunt de la poliţie. Ne-aţi 
sunat în această dimineață și aș dori să vorbesc cu 
dumneavoastră în legătură cu informaţiile pe care ni le-aţi oferit. 

Vorbi încet pentru a nu putea fi auzit în apartamentul de pe 
partea cealaltă a palierului. 

— Intraţi. 

Ea se dădu la o parte pentru a-i face loc. 

Apartamentul era mic, de fapt era o garsonieră, și cu 
siguranţă nu locuia un bărbat acolo. Cel puţin nu unul mai în 
vârstă de un an. Era o explozie de roz. Totul era roz. Covoare, 
fețe de masă, perdele, lămpi, tot. Rozetele erau din nou la modă 
și se găseau pe lămpi și pe sfeșnice într-o abundență atât 
excesivă, cât și inutilă. Pe pereţi se aflau poze care accentuau și 
mai mult natura romantică a locatarului. Chipuri feminine 
estompate pe lângă care zburau păsări. Chiar și o poză cu un 
copil plângând era atârnată deasupra patului. 

Se așezară pe o canapea din piele albă și, slavă Domnului, nu 
îl servi cu cafea. Băuse destulă în acea zi. Femeia își puse 
copilul în poală, însă el se agită în braţele sale, așa că îl lăsă pe 
podea, unde acesta merse clătinându-se pe piciorușele sale încă 
nesigure. 

Patrik era șocat de cât de tânără era femeia. Nu putea să aibă 
mai mult de douăzeci de ani; îi dădea în jur de optsprezece. Insă 
știa că nu era ceva neobișnuit ca fetele din orașele mici să aibă 
unul sau doi copii înainte de douăzeci de ani. Fiindcă îi spunea 
copilului Max, Patrik trase concluzia că tatăl nu locuia cu ei. Nici 
asta nu era neobișnuit. Relaţiile între adolescenţi rareori puteau 
supraviețui stresului de a avea un copil. 

Işi scoase carnetul. 

— Deci a fost într-o vineri, acum două săptămâni, pe data de 
douăzeci și doi, când l-ai văzut pe Anders Nilsson venind acasă 
la ora șapte? Cum se face că ești atât de sigură de oră? 

— Nu pierd niciodată Lumi separate la TV. Incepe la șapte și 
exact înainte am auzit zarvă mare afară. Nimic ieșit din comun, 
trebuie să recunosc. Acasă la Anders e mereu agitaţie. Tovarășii 
lui de pahar vin și pleacă la orice oră, iar uneori apare și poliţia, 
însă m-am dus totuși să verific pe vizorul de la ușă, moment în 
care l-am văzut. Beat criță, încerca să descuie ușa, însă gaura 
cheii ar fi trebuit să fie lată de-un metru ca s-o poată găsi. Intr- 
un final, a deschis ușa și a intrat, iar atunci am auzit melodia de 
la Lumi separate și m-am grăbit înapoi la televizor. 

Își mestecă nervos o șuviţă din propriul păr. Patrik văzu că 
avea unghiile roase până-n carne. Pe ce mai rămăsese din ele 
se vedeau urme de ojă roz. 

Max își croise încet drum împrejurul măsuţei de cafea în 
direcția lui Patrik, iar acum îi luă triumfător în posesie cracul 
pantalonului. 

— Sus, sus, sus, repetă el, iar Patrik se uită întrebător la 
Jenny. 

— Sigur, ridică-l. E evident că-i placi. 

Patrik ridică stingher băieţelul pe genunchi și îi dădu să se 
joace cu mănunchiul său de chei. Chipul copilului se lumină ca o 
rază de soare. Îi zâmbi larg lui Patrik, dezvăluind doi dinţișori ce 
semănau cu niște boabe de orez. Patrik îi zâmbi înapoi. Simţi un 
tremur în piept. Dacă lucrurile ar fi stat altfel, ar fi putut avea 
până atunci propriul său băiețel pe genunchi. Mângâie cu 
atenţie capul pufos al lui Max. 

— Cât are? 

— Unsprezece luni. Mă ţine ocupată, de asta poţi fi sigur. 

Chipul ei se lumină atunci când își privi fiul, iar Patrik văzu 
imediat cât era de drăguță, în spatele înfățișării istovite. Nici nu 
își putea imagina cât de greu trebuia să fi fost să crească 
singură un copil la vârsta ei. Ar fi trebuit să se distreze și să-și 
trăiască viaţa alături de prieteni. In schimb, își petrecea serile 
schimbând scutece și având grijă de casă. Parcă pentru a ilustra 
tensiunea sa interioară, ea scoase o ţigară din pachetul de pe 
masă și o aprinse. Trase cu plăcere un fum adânc în piept, apoi 
îi întinse pachetul lui Patrik. El clătină din cap. Avea opinii 
categorice despre fumatul în aceeași cameră cu un bebeluș, 
însă asta era treaba ei, nu a lui. Personal, nu înţelegea cum 
putea cineva să inhaleze ceva atât de urât mirositor ca fumul de 
țigară. 

— Deci nu ar fi putut veni acasă și apoi să plece iar? 

— Pereţii acestei clădiri sunt atât de subţiri, încât pe palier 
poți auzi musca. Toţi locatarii știu exact când cineva vine și 
pleacă. Sunt sigură că Anders nu a plecat din nou. 

Patrik își dădu seama că nu va ajunge mai departe. De 
curiozitate, întrebă: 

— Ce reacție ai avut când ai aflat că Anders e suspect de 
crimă? 

— Mi s-a părut o gogomănie. 

Fata trase din nou adânc din ţigară și suflă fumul în cerculețe. 
Patrik trebui să se abţină de la a-i spune câte ceva despre 
pericolul fumatului pasiv. Pe genunchii săi, Max era ocupat să 
roadă brelocul de chei. Il ţinea între degețelele sale dolofane și 
din când în când se uita în sus la Patrik ca și cum i-ar fi mulțumit 
pentru că-i împrumutase o asemenea jucărie fantastică. 

Jenny continuă. 

— Sigur, Anders e o epavă nenorocită, însă n-ar putea să 
omoare pe cineva. E un tip de treabă. Sună din când în când la 
ușa mea să îmi ceară o ţigară și, indiferent dacă e treaz sau 
afumat, e întotdeauna amabil. Chiar l-am lăsat să aibă grijă de 
Max de câteva ori când a trebuit să fug până la piaţă. Însă doar 
când era complet treaz. Nicidecum altfel. 

Stinse ţigara într-o scrumieră ce dădea pe-afară. 

— De fapt, nu-i nimic rău la niciunul dintre bețivii de aici. Sunt 
doar niște indivizi prăpădiţi, care își beau minţile împreună. 
Singurii oameni cărora le fac rău sunt ei înșiși. 

Scutură capul pentru a-și îndepărta de pe față părul și se 
întinse iar după pachetul de ţigări. Degetele îi erau galbene de 
la nicotină și era evident că ţigara i se părea la fel de bună la 
gust ca și prima. Patrik începu să-și simtă hainele impregnate de 
fum și consideră că nu avea să mai capete informaţii și mai utile 
de la Jenny. Max protestă când fu ridicat și înapoiat mamei sale. 

— Mulţumim pentru ajutor. Probabil vom mai avea ocazia să 
ne întoarcem aici. 

— Ei bine, aici mă găsiţi. Nu plec nicăieri. 

Țigara zăcea acum în scrumieră, arzând mocnit, iar fumul se 
răsucea spre Max, care, de iritare, ţinea ochii întredeschiși. Încă 
mai mesteca cheile și îi aruncă lui Patrik o privire ca și cum l-ar 
fi provocat să încerce să le ia. Patrik trase cu grijă, însă dințișorii 
cât boabele de orez erau incredibil de puternici. Cheile erau 
acoperite cu salivă și alunecau. Trase puţin mai tare și primi ca 
replică un mârâit supărat. Jenny, obișnuită cu asemenea situaţii, 
le apucă bine, reușind să le extragă și să i le înmâneze lui Patrik. 
Max ţipă ca din gură de șarpe pentru a-și arăta nemulțumirea 
față de felul în care fusese rezolvată situația. Cu brelocul între 
degetul mare și arătător, Patrik încercă să îl șteargă discret pe 
cracul pantalonului înainte de a-l băga înapoi în buzunar. 

Jenny și un Max urlător îl urmară până la ușă. Ultimele lucruri 
pe care Patrik le văzu înainte ca ușa să se închidă fură lacrimi 

mari curgând pe obrajii bucălaţi ai băiatului. Din nou simţi o 
durere undeva în adâncul inimii. 
e 

Casa era prea mare pentru el acum. Henrik rătăcea dintr-o 
cameră în alta. Totul din casă îi amintea de Alexandra. Ea iubise 
și se îngrijise de fiecare centimetru al acestei case. Uneori se 
întrebase dacă se căsătorise cu el de dragul casei. Abia atunci 
când o adusese acasă, relaţia lor devenise ceva serios pentru 
ea. Cât despre Henrik, el fusese serios din clipa când o zărise 
pentru prima dată la o întrunire a studenţilor străini din 
universitate. Înaltă și blondă, ea avea un aer rezervat care îl 
atrăsese mai mult decât orice altceva până atunci. Nu își dorise 
niciodată ceva la fel de mult cum o dorea pe Alex. Și era 
obișnuit să capete orice își dorea. 

Părinţii lui fuseseră mult prea absorbiți de propriile lor vieți 
pentru a mai avea energia de a se ocupa de el. Când nu 
trebuiau să se ocupe de afaceri, erau prinși de nenumărate 
obligaţii sociale. Baluri de caritate, cocktailuri, dineuri cu 
parteneri de afaceri. Henrik fusese nevoit să stea cuminte acasă 
cu dădaca. Amintirea cea mai pregnantă despre mama sa era 
mirosul parfumului ei atunci când îl săruta de noapte bună, cu 
gândurile deja departe la vreo petrecere simandicoasă. Drept 
compensare, el nu trebuia decât să arate spre ceva și era al lui. 
Niciun lucru material nu îi fusese refuzat, însă îi era oferit cu 
indiferenţă, la fel cum ai scărpina în mod absent un câine care 
cerșește atenţie. 

Alex fusese primul lucru din viaţa lui pe care nu-l putuse avea 
doar cerându-l. Era inaccesibilă și îndărătnică și, prin urmare, 
irezistibilă. O curtase intens și cu încăpățânare. Trandafiri, cine, 
cadouri și complimente. Nu precupeţise niciun efort. lar ea, fără 
tragere de inimă, se lăsase curtată și purtată într-o relaţie. Nu 
prin proteste - el nu ar fi putut să o constrângă niciodată -, ci cu 
indiferenţă. Abia când o dusese acasă la Göteborg în cea dintâi 
vară și pășiseră în casa de acolo de pe insula Särö, ea începuse 
să se implice activ în relaţia lor. Reacţiona la îmbrăţișările lui cu 
o intensitate nou descoperită, iar el era mai fericit ca niciodată. 
Se căsătoriseră în aceeași vară în Suedia, la doar câteva luni de 
când se cunoscuseră. După aceea se întorseseră în Franţa 
pentru un ultim an de universitate, iar după absolvire se 
stabiliseră în casa din Särö. 

Privind acum în urmă, își dădu seama că singura perioadă în 
care o văzuse cu adevărat fericită fusese în timpul 
recondiționării casei. Se așeză într-unul dintre  fotoliile 
Chesterfield din bibliotecă, își lăsă capul pe spate și închise 
ochii. Imagini cu Alex îi trecură rapid prin minte ca un film vechi 
pe 8 mm. Simţi pielea răcoroasă și întinsă a fotoliului și urmă cu 
degetul arătător calea sinuoasă a unei crăpături datorate uzurii. 

Cel mai bine își amintea diferitele ei zâmbete. Când găsea 
pentru casă exact mobila pe care o căutase, ori când tăia cu un 
cuțit tapetul vechi și descoperea sub el tapetul original în stare 
excelentă, atunci zâmbetul îi era larg și sincer. Când o săruta pe 
ceafă, ori îi mângâia obrazul, ori îi spunea cât de mult o iubește, 
zâmbea și atunci - uneori. Însă nu întotdeauna. Atunci, zâmbetul 
ei era unul pe care ajunsese să-l urască, un zâmbet distant, 
preocupat. Apoi se întorcea de fiecare dată, iar el îi putea vedea 
secretele,  zvârcolindu-se precum niște șerpi, chiar sub 
suprafață. g 

El nu pusese niciodată întrebări. Din pură lașitate. li fusese 
teamă să nu provoace o reacție în lanț ale cărei consecințe nu 
era pregătit să le rezolve. Era mai bine să o aibă alături de el 
măcar fizic, în speranţa că într-o zi avea să fie pe de-a-ntregul a 
lui. Era pregătit să riște să nu aibă niciodată totul, însă ar fi fost 
măcar sigur că păstra o parte din ea. O bucăţică din Alex era de- 
ajuns. Atât de mult o iubea. 

Se uită în jur. Cărţile ce acopereau toţi pereţii și pe care ea le 
depistase cu trudă prin anticariatele din Göteborg erau doar de 
ochii lumii. Cu excepţia manualelor de la universitate, nu își 
putea aminti să o fi văzut vreodată citind o carte. Poate că era 
îndeajuns de împovărată de propria suferință personală și nu 
era nevoie să citească și despre a altora. 

Cel mai greu îi fusese să accepte sarcina. De câte ori adusese 
vorba despre copii, ea clătinase vehement din cap. li spusese că 
nu dorea să dea naștere unui copil într-o lume ca aceea. 

El acceptase faptul că exista un alt bărbat. Henrik știuse că 
Alex nu se ducea așa de nerăbdătoare în Fjällbacka la fiecare 
sfârșit de săptămână pentru a fi singură, însă putea fi de acord 
cu asta. Nu mai aveau viaţă sexuală de mai mult de un an. 
Putea fi de acord și cu asta. Până și cu moartea ei s-ar fi 
obișnuit, cu timpul. Ceea ce nu putea accepta era că ea 
refuzase să aibă un copil cu el, însă fusese dispusă să poarte 

copilul unui alt bărbat. Asta îl bântuia noaptea. Asudat, se 
întorcea pe toate părțile în așternuturi, fără să spere să poată 
adormi. Căpătase în jurul ochilor cearcăne negre și slăbise 
câteva kilograme. Se simţea ca o bandă de elastic ce se 
întindea și se tot întindea, iar mai devreme ori mai târziu avea 
să ajungă în punctul de a se rupe cu un pocnet. Până acum, își 
îndurase suferința fără lacrimi, însă de data aceasta Henrik 
Wijkner se aplecă în față, își prinse capul în mâini și plânse. 

5. 


Acuzațiile, vorbele aspre, insultele, toate se loveau de el ca 
de un zid. Ce mai însemnau câteva ore de insulte în comparație 
cu ani de vinovăție? Ce mai însemnau câteva ore de insulte în 
comparație cu viata fără prințesa lui, printesa gheturilor? 

Se amuză pe seama pateticelor încercări ale lor de a-l face să- 
și recunoască vina. Nu găsea vreun motiv ca să o facă. Atâta 
vreme cât nu găsea vreun motiv ca să o facă, ei n-aveau să 
învingă. 

Dar poate că ea avusese dreptate. Poate că venise în sfârșit 
ziua răfuielilor. Spre deosebire de ea, știa că judecătorul lor nu 
avea înfățișare omenească. Singurul lucru care il putea judeca 
pe el era o entitate care era dincolo de carnea trupului, ceva 
egal cu sufletul. Singurul lucru care mă poate judeca este acela 
care îmi poate vedea sufletul, gândi el. 

Era ciudat cum emoții complet diferite puteau să se amestece 
într-un sentiment cu totul nou. Dragostea și ura deveneau 
indiferență. Răzbunarea şi iertarea deveneau hotărâre. 
Tandretea și amărăciunea deveneau întristare, într-atât de 
puternică, încât putea sfărâma un om. Pentru el, ea fusese 
dintotdeauna un amestec neobișnuit de lumină și întuneric. Un 
lanus cu două chipuri care condamna și compătimea pe rând. 
Uneori ea îl acoperea cu sărutări fierbinți în ciuda înfățișării sale 
respingătoare. Alteori îl ponegrea și il ura pentru același motiv. 
Aceste contradicții nu cunoșteau niciodată vreun echilibru. 

Ultima dată când o văzuse fusese atunci când o iubise cel mai 
mult. În sfârșit, era complet a lui. În sfârșit, îi aparținea în 
totalitate, putea face cu ea orice dorea. Putea fie să o iubească, 
fie să o urască. Fără posibilitatea de a-i mai răspunde la 
dragoste prin indiferență. 

Inainte fusese ca și cum ar fi iubit un văl. Un văl evaziv, 
transparent, seducător. Ultima dată când o văzuse, vălul își 
pierduse misterul, iar tot ce rămăsese era trupul. Însă asta o 
făcuse accesibilă. Pentru prima dată i se păruse că putea ști 
cine era ea. Îi atinsese membrele tepene, înghețate, și simtise 
cum sufletul se zvârcolea încă înăuntrul temniței sale de gheață. 

Niciodată nu o iubise ca atunci. Acum venise momentul să-și 
cunoască soarta, fată în față. Spera ca soarta să se dovedească 
milostivă. Însă se îndoia că avea să fie. 

o... 

Telefonul o trezi. Oamenii aveau prostul obicei de a suna la 
orele cele mai nepotrivite. 

— Erica Falck. 

— Bună, sunt Anna. 

Avea un ton ezitant. „Pe bună dreptate”, gândi Erica. 

— Bună. 

Erica nu intenţiona să o lase să scape așa ușor. 

— Cum îţi merge? 

Anna călca ușor pe un câmp minat. 

— Bine, mulţumesc. Dar ţie? 

— Mulţumesc, lucrurile stau bine. Cum merge cartea? 

— Cu suișuri și coborâșuri. Dar măcar progresează. Totul în 
regulă cu copiii? 

Erica decise să îi dea măcar o șansă. 

— Emma are o răceală urâtă, însă colica lui Adrian pare să se 
amelioreze. Așa că apuc să dorm o oră pe noapte, oricum. 

Anna râse, dar Ericăi i se păru că simte o nuanţă de 
amărăciune. 

Urmă un moment de tăcere. 

— Știi, trebuie să vorbim despre chestiunea asta cu casa. 

— Da, și eu cred că trebuie să vorbim. 

Acum era rândul Ericăi să pară crudă. 

— Trebuie să o vindem, Erica. Dacă nu ne poţi cumpăra 
partea, atunci va trebui să o vindem. 

Fiindcă Erica nu răspunse, Anna îngăimă cu nervozitate: 

— Lucas a vorbit cu agentul imobiliar și crede că ar trebui să 
fixăm preţul de pornire la trei milioane. Trei milioane, Erica, îţi 
dai seama? Cu partea ta de un milion și jumătate ai putea scrie 
în liniște fără să-ți mai faci griji în legătură cu banii. Probabil că 
nu-ți este ușor să te întreţii din meseria de scriitor. Câte 
exemplare ţi se tipăresc din fiecare carte? Două mii? Trei mii? Și 
probabil că nu câștigi prea multe coroane per carte, nu-i așa? 
Nu întelegi, Erica, asta este o șansă mare și pentru tine. 
Întotdeauna ai spus că vrei să scrii beletristică. Cu banii ăștia, 
poţi să-ți permiţi să o faci. Agentul crede că ar trebui să 
amânăm accesul vizitatorilor cel puţin până în aprilie sau mai, 

pentru a căpăta maximum de interes, însă odată pusă pe piaţă, 
ar trebui să se vândă în câteva săptămâni. Inţelegi că trebuie să 
facem asta, nu-i așa? 

Vocea Annei părea rugătoare, însă Erica nu avea o dispoziţie 
compătimitoare. Descoperirea pe care o făcuse cu o zi înainte o 
ținuse trează și îngrijorată o jumătate de noapte. Se simţea 
dezamăgită și prost dispusă. 

— Nu, nu înțeleg, Anna. E casa părinţilor noștri. Am crescut 
acolo. Mama și tata au cumpărat casa asta când erau tineri 
căsătoriţi. lubeau casa asta. Și eu o iubesc, Anna. Nu poți face 
asta. 

— Dar banii... 

— Puțin îmi pasă de bani! M-am descurcat bine până acum și 
intenţionez să o fac și în continuare. 

Erica era acum atât de supărată, că vocea îi tremura. 

— Dar, Erica, trebuie să înţelegi că nu mă poţi obliga să 
păstrez casa dacă nu vreau. Jumătate este a mea, în definitiv. 

— Dacă ai fi tu cea care dorește să facă asta, aș considera că 
e foarte, foarte trist, însă ţi-aș accepta punctul de vedere. 
Problema e că știu că e vorba de părerea altei persoane. Lucas 
este cel care vrea să facă asta, nu tu. Întrebarea este dacă tu 
știi măcar ce vrei. Știi? 

Erica nu se sinchisi să aștepte răspunsul Annei. 

— Și refuz să îmi las viaţa controlată de Lucas Maxwell. Soțul 
tău e un cretin nenorocit! lar tu ai putea să vii naibii aici să mă 
ajuţi să pun ordine în lucrurile mamei și ale tatii. Fac asta de 
săptămâni, încercând să organizez totul, și sunt abia la 
jumătate. Nu e drept ca eu să fiu nevoită să fac totul de una 
singură! Dacă ești atât de legată de cratiţă, încât nu îţi e permis 
nici măcar să te ocupi de succesiunea părinţilor tăi, atunci ar 
trebui să te pună serios pe gânduri dacă așa vrei să îţi petreci 
restul vieţii! 

Erica trânti cu putere telefonul, care aproape zbură de pe 
noptieră. Era atât de furioasă, că tremura. 

e 

În Stockholm, Anna stătea aşezată pe podea, cu telefonul în 
mână. Lucas era la serviciu, iar copiii dormeau, și profitase de 
ocazie pentru a o suna pe Erica acum că avea puţin timp liber. 
Era o conversaţie pe care o amânase de câteva zile, însă Lucas 

o tot cicălise să o sune pe Erica în legătură cu casa. Într-un final, 
ea cedase. 

Anna se simţi sfâșiată în mii de bucăţi, care o trăgeau în 
direcții diferite. O iubea pe Erica și, de asemenea, iubea casa 
din Fjällbacka. Însă ceea ce nu înțelegea Erica era că ea trebuia 
să pună familia pe primul plan. Ar fi făcut și ar fi sacrificat orice 
pentru copiii săi, iar dacă asta însemna să-l facă pe Lucas fericit 
în detrimentul relaţiei sale cu sora ei mai mare, atunci așa avea 
să fie. Emma și Adrian erau singurul ei motiv de a se trezi 
dimineaţa, singurul motiv de a continua să trăiască în lumea 
asta. Dacă ar putea măcar să-l facă fericit pe Lucas, totul s-ar 
rezolva. Știa asta. Din cauza faptului că era o fire atât de dificilă 
era obligat Lucas să fie atât de dur cu ea. Dacă i-ar putea face 
acest dar, de a-și sacrifica pentru el casa părintească, atunci 
Lucas ar înțelege câte era pregătită să facă pentru el și pentru 
familia sa. Și totul avea să fie bine din nou. 

Însă undeva, în adâncul său, o voce spunea ceva complet 
diferit. Anna își lăsă capul în jos și plânse, iar cu lacrimile sale 
înecă acea voce stinsă. Lăsă telefonul aruncat pe podea. 

e 

Erica azvârli iritată cuverturile și își legănă picioarele peste 
marginea patului. Regretă vorbele aspre pe care i le spusese 
Annei, însă deja se afla într-o stare proastă, iar lipsa de somn o 
făcuse să-și piardă de tot cumpătul. Încercă să-i telefoneze 
Annei pentru a repara lucrurile, dar suna ocupat. 

— Rahat! 

Dădu un şut taburetului nevinovat din fața măsuței de 
toaletă, dar în loc să se simtă mai bine, Erica se lovi atât de tare 
la un deget, încât sări urlând într-un picior, ţinându-și degetul 
inflamat. Avea mari îndoieli că până și nașterea ar putea fi atât 
de chinuitoare. Când, în sfârșit, durerea o lăsă, se sui pe cântar, 
împotriva voinţei sale. 

Ştia că nu ar fi trebuit s-o facă, însă masochista din ea o forță 
să afle adevărul. Își dădu jos tricoul în care dormea. Mereu 
adăuga câteva grame în plus, și chiar se întrebă dacă lenjeria sa 
de corp nu afecta cumva situaţia. Probabil că nu. Păși întâi cu 
piciorul drept, dar își lăsă o parte din greutate pe piciorul stâng 
aflat încă pe podea. Treptat, își transferă greutatea pe piciorul 
drept, iar când acul cântarului ajunse la șaizeci de kilograme, își 
dori să poată rămâne acolo. Dar nu fu așa. Când, într-un final, își 

lăsă toată greutatea pe cântar, acesta indică nemilos șaptezeci 
și trei de kilograme. In regulă. După cum se temuse, mai mult 
cu peste un kilogram. Bănuise că era vorba de unul, însă 
cântarul arătă peste două kilograme în plus față de ultima dată 
când se cântărise, adică în dimineaţa în care o găsise pe Alex. 

De atunci i se păruse inutil să se cântărească. Nu că n-ar fi 
observat pe talia pantalonilor că se îngrășase, dar până când nu 
văzu acest lucru negru pe alb, negarea fusese un tovarăș bine- 
venit. Umezeala din dulap și intratul la apă din cauza 
temperaturii excesive la spălare îi serviseră drept scuze de 
nenumărate ori în trecut. În momentul acela îi păru efectiv fără 
speranţă și îi veni să anuleze cina cu Patrik din seara aceea. 
Voia ca la întâlnirea cu el să se simtă sexy, frumoasă și slabă, 
nu balonată și grasă. Se uită posomorâtă la burta sa și încercă 
să o tragă cât putu de mult. Degeaba. Se privi din profil în 
oglinda mare și încercă mai degrabă să își umfle burta cât putu. 
Ei bine, aceea era imaginea care se potrivea cu felul în care se 
simţea acum. 

Cu un suspin, trase pe ea o pereche largă de pantaloni de 
trening, cu o îngăduitoare talie elastică, și își puse același tricou 
în care dormise. Işi promise că de luni va face din nou ceva în 
legătură cu kilogramele în plus. Nu avea rost să înceapă acum, 
deja plănuise pentru acea seară o cină cu trei feluri de mâncare, 
și trebuia să recunoască: dacă vrei să impresionezi un bărbat cu 
talentul la gătit, atunci smântâna și untul sunt ingredientele 
esenţiale. In plus, lunea era o zi bună pentru a începe o viaţă 
nouă. Pentru a mia oară, își promise solemn că luni va începe să 
facă sport și să urmeze dieta Weight Watchers. Insă nu astăzi. 

O problemă mai mare o reprezenta motivul pentru care se 
perpelise de o zi încoace. Intorsese pe toate feţele opțiunile, 
întrebându-se ce ar trebui să facă, fără a găsi vreo soluție. 
Brusc, se trezise că știe ceva ce și-ar fi dorit sincer să nu fi aflat 
vreodată. 

Dinspre cafetieră începu să vină un miros plăcut, iar viaţa 
păru un pic mai luminoasă. Incredibil ce poate face un strop din 
băutura aceea fierbinte. Işi turnă o ceașcă și o bău cu o plăcere 
grozavă, în timp ce se sprijinea de blatul din bucătărie. 
Niciodată nu se dăduse prea mult în vânt după micul dejun; asta 
avea să-i economisească niște calorii pentru acea seară. 

Când auzi soneria, tresări atât de tare, că își vărsă puţină 
cafea pe tricou. Injură cu voce tare, întrebându-se cine ar putea 
fi la acea oră matinală. Se uită la ceasul din bucătărie. Opt și 
jumătate. Puse jos ceașca și deschise ușa. Acolo, pe verandă, 
stătea Julia Carlgren, frecându-și braţele pentru a se încălzi. 

— Bună. 

Vocea Ericăi era iscoditoare. 

— Bună. 

Apoi tăcere din partea Juliei. 

Erica se întrebă ce căuta sora mai mică a lui Alex pe veranda 
ei, cu noaptea-n cap, într-o dimineaţă de marţi, dar buna sa 
creștere învinse și Julia fu invitată înăuntru. 

Julia bătu din picioare, își atârnă haina și fularul, și merse 
înaintea Ericăi în camera de zi. 

— AȘ putea avea o ceașcă din minunata cafea care miroase 
atât de bine? 

— O, bineînţeles, îți aduc una. 

Ferită de privirile Juliei, în bucătărie, Erica turnă o ceașcă de 
cafea și își dădu ochii peste cap. Ceva nu era tocmai în regulă 
cu fata aceea. 

Erica îi dădu ceașca Juliei și o pofti să ia loc pe divanul de 
răchită de pe verandă. Işi băură cafeaua în liniște. Erica decise 
să aștepte. Julia va fi nevoită să abordeze singură subiectul și să 
explice prezenţa sa acolo. Trecură câteva minute tensionate 
până ca Julia să vorbească. 

— Acum locuiești aici? 

— Nu, de fapt locuiesc în Stockholm, însă mă aflu aici pentru 
a pune totul la punct în legătură cu casa. 

— Da, am auzit. Îmi pare rău. 

— Mulţumesc. Condoleanţțele mele și ţie. 

Julia dădu drumul unui râset straniu pe care Erica îl găsi 
surprinzător și deplasat. Işi aminti de documentul pe care îl 
găsise în coșul de gunoi din casa lui Nelly Lorentz și se întrebă 
cum se legau între ele lucrurile. 

— Probabil te întrebi de ce mă aflu aici. 

Julia se uită la Erica, cu strania sa privire fixă și insistenta. 
Clipi rar. 

Erica fu din nou frapată de cât de diametral opusă era faţă de 
sora ei mai mare. Tenul Juliei era ciupit de acnee, iar părul îi 
arăta ca și cum și l-ar fi tuns singură cu forfecuța de unghii. Fără 

oglindă. Era ceva nesănătos legat de felul în care arăta. O 
paloare bolnăvicioasă se instalase precum o peliculă gri-murdar 
peste pielea sa. Şi nici nu părea a împărtăși interesul pentru 
haine al lui Alex. Costumaţiile sale arătau ca și cum ar fi fost 
cumpărate din magazine pentru bătrânele ieșite la pensie. Nu 
erau deloc în pas cu moda, ba chiar ai fi zis că sunt niște 
costume de bal mascat. 

— Ai vreo fotografie cu Alex? 

— Poftim? 

Erica fu luată prin surprindere de întrebarea directă. 

— Fotografii? Da, cred că da. Ba chiar destul de multe. Tatii îi 
plăcea să fotografieze și ne-a făcut multe poze când eram copii. 
Alex era pe-aici destul de des, încât probabil că apare într-o 
grămadă de fotografii. 

— Le-aș putea vedea? 

Julia se uită cu reproș la Erica, de parcă ar fi mustrat-o pentru 
că nu se dusese încă să aducă pozele. Recunoscătoare pentru 
orice scuză de a fugi pentru o clipă de privirea pătrunzătoare a 
Juliei, Erica plecă să aducă albumele foto. 

Acestea erau într-un cufăr sus în pod. Nu apucase încă să facă 
ordine acolo, însă știa exact unde se afla cufărul. Toate 
fotografiile de familie erau depozitate înăuntru; o înfiorase 
gândul de a sta și a se uita prin ele. O mare parte din poze erau 
în maldăre nesortate, dar știa că acelea pe care le căuta ea 
fuseseră puse cu grijă în albume. Le răsfoi sistematic, începând 
din vârful mormanului. În al treilea album găsi ceea ce căuta. Al 
patrulea album avea, de asemenea, fotografii cu Alex și, ţinând 
strâns ambele albume, cobori cu grijă scara de la pod. 

Julia era așezată în aceeași poziţie ca și înainte. Erica se 
întrebă dacă se mișcase vreun pic cât timp fusese ea plecată. 

— E ceva care artrebui să te intereseze. 

Erica avea răsuflarea tăiată. Dădu așa tare drumul albumelor 
groase pe măsuţa de cafea, încât zbură praful. 

Julia deschise nerăbdătoare primul album, în vreme ce Erica 
se așeză lângă ea pe divan pentru a-i da amănunte despre poze. 

— Când a fost făcută asta? 

Julia arătă spre prima poză cu Alex pe care o găsise, la două 
pagini de începutul albumului. 

— Să vedem. Ar trebui să fie... 1974. Da, cred că aşa e. 
Aveam cam nouă ani pe-atunci, cred. 

Erica trecu un deget peste poză și simţi în stomac un puternic 
sentiment de melancolie. Era atât de demult. Ea și Alex stăteau 
dezbrăcate în grădină într-o zi călduroasă de vară. Dacă-și 
aducea bine aminte, se dezbrăcaseră pentru că se stropiseră cu 
furtunul de grădină. Ceea ce părea puţin ciudat în legătură cu 
poza era faptul că Alex purta mănuși de iarnă. 

— De ce avea mănuși? Pare a fi luna iulie sau așa ceva. 

Julia își întoarse chipul uimit spre Erica, pe care amintirea o 
făcu să râdă. 

— Sora ta iubea mănușile acelea și insista să le poarte, nu 
doar întreaga iarnă, ci și perioade lungi din vară. Era 
încăpăţânată ca un catâr, și nimeni nu a putut s-o convingă să 
lase deoparte afurisitele alea de mănuși oribile. 

— Știa ce vrea, nu-i așa? 

Julia se uită la poza din album cu o expresie aproape tanadră. 
În clipa următoare aceasta dispăru, iar ea trecu nerăbdătoare 
mai departe, la pagina următoare. 

Fotografiile îi păreau Ericăi rămășițe dintr-o altă viaţă. Se 
întâmplaseră atâtea de atunci. Uneori părea că anii copilăriei 
alături de Alex erau doar un vis. 

— Eram ca niște surori. Petreceam fiecare clipă împreună și, 
de asemenea, dormeam deseori acasă una la cealaltă. In fiecare 
zi ne comparam notițele despre ce fusese la cină, apoi alegeam 
casa cu mâncarea cea mai bună. 

— Cu alte cuvinte, mâncaţi aici deseori. 

Pentru prima dată, un zâmbet se ivi pe buzele Juliei. 

— Da, poţi să spui ce vrei despre mama ta, dar niciodată n-ar 
fi putut să-și câștige existenţa gătind. 

O fotografie anume îi atrase atenţia Ericăi. O atinse tandru. 
Era o poză incredibil de frumoasă. Alex stătea la pupa bărcii lui 
Tore, râzând zgomotos. Părul bălai îi flutura în jurul feței, iar 
Fjăllbacka se întindea în spatele ei. Probabil că se pregăteau să 
plece spre recifele stâncoase, pentru o zi de soare și înot. 
Fuseseră multe zile precum aceea. Mama ei nu li se alăturase, 
ca de obicei. Mereu dăduse vina pe o mulţime de treburi 
mărunte pe care le avea de rezolvat și alesese să stea acasă. 
Așa fusese dintotdeauna. Erica putea cu ușurință să numere pe 
degetele de la o mână excursiile la care luase parte și mama ei, 
Elsy. Chicoti când văzu o fotografie a Annei, din aceeași excursie 

cu barca. Ca de obicei, se maimuţărea; în poza aceea se 
aplecase periculos peste bord și se strâmba la aparat. 

— Sora ta? 

— Da, sora mea mai mică, Anna. 

Tonul Ericăi fu tăios, sugerând că n-avea chef să dezvolte 
subiectul. Julia pricepu mesajul și continuă să răsfoiască prin 
album cu degetele sale scurte și dolofane. Avea unghiile roase 
până-n carne. La unele dintre degete, se formaseră chiar răni pe 
margini. Erica se forță să-și mute privirea și se uită în schimb la 
pozele din fața ei, răsfoite de mâinile Juliei. 

Spre sfârșitul celui de-al doilea album, brusc, Alex nu mai 
apărea în fotografii. Contrastul era destul de puternic. Inainte 
fusese pe fiecare pagină; acum nu mai era nicio poză de-a ei. 
Julia stivui cu atenţie albumele pe măsuţa de cafea și se lăsă pe 
spate în colţul divanului, cu ceașca de cafea în mâini. 

— Vrei niște cafea proaspătă? Aceea probabil că s-a răcit 
până acum. 

Julia se uită la ceașca ei și realiză că Erica avea dreptate. 

— Da, dacă mai este, aș dori puţină, mulţumesc. 

Îi înmână ceașca Ericăi, care se bucură că avea ocazia de a-și 
întinde puţin picioarele. Divanul de răchită era un decor 
minunat, însă după ce stătea pe el o vreme, atât spatele, cât și 
posteriorul protestau. Și Julia părea a împărtăși acea opinie, 
fiindcă se ridică și o urmă pe Erica în bucătărie. 

— A fost o înmormântare frumoasă. Și, de asemenea, mulţi 
prieteni la comemorarea de la voi acasă. 

Erica stătu cu spatele întors spre Julia și turnă cafea 
proaspătă în cești. Un murmur neutru fu singurul răspuns pe 
care îl primi. Hotărî să își vâre un pic nasul. 

— Părea că tu și Nelly Lorentz vă cunoșteaţi bine. Cum se face 
că vă știți? 

Erica își ținu respiraţia. Hârtia găsită acasă la Nelly în coșul de 
gunoi o făcuse foarte curioasă să afle răspunsul Juliei. 

— Tata a lucrat pentru ea. 

Răspunsul Juliei veni ezitant. Fata își duse absentă un deget la 
gură și începu să-și roadă unghia frenetic. 

— Da, dar asta trebuie că se întâmpla cu mult înainte ca tu să 
te naști, spuse Erica. 

Își continua vânătoarea de informaţii. 

— Când eram mai tânără, am avut o slujbă pe timpul verii la 
fabrica de conserve, spuse Julia. 

Răspunsurile ei încă veneau cu mare greutate. Se opri din 
roșul unghiilor doar cât să poată răspunde. 

— Păreaţi să vă înțelegeţi bine. 

— Ei bine, îmi imaginez că Nelly vede la mine ceva ce nimeni 
altcineva nu vede. 

Zâmbetul îi era amar și introspectiv. Dintr-odată, Erica simţi o 
puternică simpatie față de Julia. Viaţa de răţușcă urâtă trebuie 
să fi fost grea. Nu spuse nimic, iar după o vreme, tăcerea o forță 
pe Julia să continue. 

— În definitiv, eram aici în fiecare vară. În vara dinaintea 
clasei a zecea, Nelly l-a sunat pe tata și l-a întrebat dacă aș vrea 
să câștig niște bani în plus, lucrând în birou. N-am putut refuza, 
iar după aceea am lucrat acolo în fiecare vară până când am 
început institutul pedagogic. 

Erica înțelese că multe lucruri fuseseră omise din acel 
răspuns. În mod cert. De asemenea, înțelese că nu avea să afle 
mai multe de la Julia cu privire la relaţia sa cu Nelly. Se așezară 
din nou pe divanul de pe verandă și sorbiră în liniște câteva guri 
de cafea. Amândouă priviră lung în gol, către gheaţa ce se 
întindea înspre orizont. 

— Trebuie să-ţi fi fost greu atunci când mama, tata și Alex s- 
au mutat. 

Julia rupse prima tăcerea. 

— Da și nu. Deja nu ne mai jucam împreună; bineînţeles că a 
fost trist, însă nu la fel de dramatic ca în cazul în care încă am fi 
fost cele mai bune prietene. 

— Ce s-a întâmplat? De ce ați încetat să vă mai vedeți? 

— Măcar de-aș ști. 

Erica fu uimită de faptul că amintirea putea încă să doară atât 
de mult. Că putea încă simți așa de intens lipsa lui Alex. Atâţia 
ani se scurseseră de atunci și, probabil, era mai degrabă o 
regulă decât o excepţie că prietenii cei mai buni din copilărie se 
îndepărtau deseori unul de celălalt. Poate se întâmpla fiindcă nu 
existase o încheiere firească și, mai presus de toate, nicio 
explicaţie. Nu se certaseră, Alex nu își găsise o nouă cea mai 
bună prietenă; niciunul dintre motivele pentru care se încheie 
de obicei o prietenie. Pur și simplu, se retrăsese în spatele unui 
zid de indiferenţă și dispăruse fără a spune un cuvânt. 

— V-aţi certat din vreo cauză? 

— Nu, din câte știu eu, nu. Alex și-a pierdut oarecum 
interesul. A încetat să mă mai sune și să-mi propună lucruri de 
făcut împreună. Dacă o rugam să facem ceva, ea nu refuza, însă 
îmi puteam da seama că era realmente dezinteresată. Așa că, 
într-un final, am încetat să o mai rog. 

— Avea prieteni noi cu care își petrecea timpul? 

Erica se întrebă de ce îi punea Julia toate acele întrebări 
legate de ea și Alex, însă nu o deranja să retrăiască vechi 
amintiri. Ar putea să le folosească în carte. 

— Nu am văzut-o cu nimeni altcineva. La școală își vedea 
mereu de treaba ei. Și totuși... 

— Ce? 

Julia se aplecă nerăbdătoare în faţă. 

— Totuși, aveam sentimentul că mai era cineva. Dar se poate 
să mă înșel. Era doar o părere. 

Julia dădu din cap, îngândurată. Erica avu sentimentul că doar 
confirmase ceva ce Julia știa deja. 

— Scuză-mi întrebarea, însă de ce vrei să știi atât de multe 
despre vremea când eu și Alex eram copii? 

Julia evită să o privească în ochi. Răspunsul îi fu evaziv. 

— Era cu atâţia ani mai mare decât mine și plecase deja din 
tară atunci când eu m-am născut. În plus, eram foarte diferite. 
Nu cred că am apucat să o cunosc cu adevărat. lar acum e prea 
târziu. Am căutat pe-acasă fotografii cu ea, însă abia dacă avem 
câteva. Așa că m-am gândit la tine. 

Erica simţi că răspunsul Juliei conţinea atât de puţin adevăr, 
încât putea fi calificat drept o minciună, însă îl acceptă în silă. 

— Ei bine, trebuie să plec acum. Mulţumesc pentru cafea. 

Julia se ridică brusc și merse în bucătărie pentru a-și pune 
ceașca de cafea în cuva pentru vase. Deodată era foarte 
grăbită. Erica o conduse până la ușă. 

— Mulţumesc pentru că mi-ai arătat pozele. A însemnat mult 
pentru mine. 

După care plecă. 

Erica rămase mult timp în cadrul ușii, privind-o cum se 
îndepărta. O siluetă cenușie și fără formă ce se grăbea în josul 
străzii, cu braţele strâns lipite de corp, ca pentru a se apăra de 
gerul tăios. Erica închise încet ușa și merse înapoi înăuntru, 
unde era cald. 

Patrik nu se mai simţise atât de agitat de multă vreme. 
Sentimentul pe care îl avea în adâncul stomacului era minunat 
și înfricoșător în același timp. 

Maldărul de haine de pe pat creștea pe măsură ce el proba o 
nouă ţinută. Toate hainele pe care le încerca păreau prea 
demodate, prea neglijente, prea elegante, prea comune sau, pur 
și simplu, prea urâte. În plus, majoritatea pantalonilor erau 
supărător de strâmțţi în jurul taliei. Cu un suspin, aruncă o altă 
pereche de pantaloni în maldăr și se așeză doar în șort pe 
marginea patului. Își pierdu pe loc tot entuziasmul pentru acea 
seară și fu cuprins în schimb de o adâncă anxietate. Poate ar fi 
fost mai bine să o sune și să anuleze totul. 

Patrik se întinse pe pat și se uită în tavan, cu mâinile 
împreunate la ceafă. Încă mai avea patul dublu pe care îl 
împărţise cu Karin, iar acum atinse cu mâna partea ei de pat, 
într-o izbucnire de sentimentalism. Abia de curând începuse să 
se rostogolească în somn pe partea ei. Ar fi trebuit, de fapt, să-și 
fi cumpărat un pat nou imediat ce ea se mutase, însă nu fusese 
în stare să facă faţă situaţiei. 

În ciuda tristeţii simţite atunci când Karin îl părăsise, se 
întrebase uneori dacă îi lipsea într-adevăr Karin ori iluzia avută 
despre căsătorie ca instituţie. Tatăl său o părăsise pe mama sa 
pentru o altă femeie atunci când el avea zece ani. Divorțul care 
urmase fusese dureros, el și sora lui mai mică, Lotta, fiind 
adevăratele victime. Își promisese să nu fie niciodată infidel dar, 
mai presus de toate, să nu divorțeze niciodată. Dacă avea să se 
căsătorească, avea să fie pe viaţă. Așa că atunci când el și Karin 
se căsătoriseră în urmă cu cinci ani în biserica din Tanumshede, 
el nu se îndoise nicio clipă de faptul că avea să dureze pentru 
totdeauna. Însă viaţa rareori se dovedește a fi ceea ce ne 
imaginăm noi că va fi. Ea și Leif se văzuseră pe la spatele lui 
pentru mai mult de un an până când îi prinsese. Al naibii de 
tipic. 

Se întorsese devreme de la serviciu într-o zi fiindcă nu se 
simţise bine și iată-i pe ei doi acolo, în dormitor. În patul în care 
stătea întins chiar acum. Poate că undeva înăuntrul lui se afla 
un masochist. Cum altfel ar fi putut explica faptul că nu se 
descotorosise de mult de pat? Deși acum totul aparținea 
trecutului. Nu mai conta. 

Se ridică din pat, încă nesigur dacă voia sau nu să meargă 
acasă la Erica în acea seară. Voia. Și nu voia. O lipsă acută de 
încredere în sine îi spulberă nerăbdarea pe care o simţise toată 
ziua, chiar toată săptămâna. Insă era prea târziu pentru a 
refuza, așa că nu mai avea de ales. 

Când, în sfârșit, găsi o pereche de pantaloni Chinos care îi 
veneau bine în jurul taliei și își puse o cămașă albastră proaspăt 
călcată, se simţi dintr-odată un pic mai bine. Și începu din nou 
să aștepte cu nerăbdare acea seară. Un pic de gel îi făcu părul 
să arate răvășit într-o manieră căutată, iar după ce făcu reflexiei 
sale din oglindă un semn de noroc cu mâna, se simţi gata de 
plecare. 

Afară era întuneric beznă, deși nu era decât șapte și 
jumătate, și o ninsoare măruntă făcea vizibilitatea slabă în timp 
ce conducea înapoi spre Fjällbacka. Plecase din timp și nu era 
nevoie să se grăbească. Gândurile sale legate de Erica fură 
pentru un timp date la o parte de către evenimentele petrecute 
la serviciu în ultimele zile. Mellberg nu fusese mulțumit atunci 
când Patrik a confirmat că vecina lui Anders, Jenny, părea sigură 
de ceea ce văzuse. Anders chiar părea să aibă un alibi pentru 
perioada de timp decisivă. Asta poate că nu îi provocase lui 
Patrik la fel de multă furie ca lui Mellberg, însă nu putuse nega 
dezamăgirea simțită. Trecuseră trei săptămâni de când fusese 
găsit cadavrul lui Alex, iar ei erau la fel de departe de aflarea 
adevărului ca atunci. 

Acum era important să nu se descurajeze complet. Vor fi 
nevoiți să se regrupeze și să o ia de la început. Fiecare indiciu, 
fiecare fragment de depoziţie va trebui cercetat dintr-o nouă 
perspectivă. Patrik întocmi mental o listă cu ce avea de făcut a 
doua zi. Prioritatea o constituia găsirea tatălui copilului pe care îl 
aștepta Alex. Trebuia să existe cineva în Fjällbacka care să fi 
văzut ori să fi auzit ceva despre persoana cu care ea se întâlnea 
la sfârșit de săptămână. Nu că ar fi fost exclusă posibilitatea ca 
Henrik să fie tatăl, iar Anders putea fi, de asemenea, un 
eventual candidat. Deși într-un fel Patrik nu credea că Anders 
era genul pe care Alex să-l considere un candidat potrivit la rolul 
de tată pentru copilul său. Credea că ceea ce Francine îi 
spusese Ericăi era mult mai aproape de adevăr. Exista cineva 
foarte, foarte important în viaţa ei. Cineva îndeajuns de 

important încât să o facă fericită să aibă un copil cu el - ceea ce 
nu putea ori nu voia să facă împreună cu soțul ei. 

Relația ei sexuală cu Anders era de asemenea un lucru despre 
care dorea să afle mai multe. Ce avea în comun o femeie din 
înalta societate din Göteborg cu un beţivan notoriu? Ceva îi 
spunea că, dacă ar fi descoperit cum li se intersectaseră vieţile, 
ar fi aflat multe dintre răspunsurile căutate. Apoi mai era și 
articolul despre dispariţia lui Nils Lorentz. Alex era o copilă pe- 
atunci. De ce păstra ascuns într-un sertar articolul decupat 
dintr-un ziar vechi de douăzeci și cinci de ani? Existau atâtea 
piste încurcate. Se simţi de parcă s-ar fi holbat la o imagine 
dintr-acelea în care totul pare o împrăștiere incoerentă de 
puncte, până în momentul când îţi relaxezi privirea exact așa 
cum trebuie și o formă iese brusc în evidenţă, cu o claritate 
neașteptată. Singura problemă era că nu putea găsi acea poziție 
ideală pentru ca punctele să capete o formă. In momentele sale 
de slăbiciune, se întreba uneori dacă era un poliţist destul de 
bun pentru a o găsi. Poate că un ucigaș avea să scape din cauza 
lipsei sale de competenţă. 

O căprioară sări în faţa mașinii și Patrik fu smuls pe 
neașteptate din gândurile sale sumbre. Apăsă frâna și evită cam 
cu un centimetru crupa căprioarei. Mașina patină pe șoseaua 
alunecoasă și nu se opri preţ de câteva secunde lungi și 
terifiante. Apoi Patrik își rezemă capul pe mâini, care erau 
încleștate încă pe volan, și își lăsă pulsul să revină la normal. 
Rămase așa pentru câteva minute. Apoi porni mai departe spre 
Fjällbacka, însă fu nevoie să meargă încet un kilometru sau doi 
până îndrăzni să mărească viteza. 

Când ajunse pe dealul nisipos din Sălvik ce ducea spre casa 
Ericăi, era în întârziere cu cinci minute. Parcă pe alee în spatele 
mașinii ei și înșfăcă sticla de vin pe care o adusese cadou. O 
respiraţie adâncă și o ultimă verificare a frizurii în oglinda 
retrovizoare și fu pregătit. 

e 

Maldărul de haine de pe patul Ericăi era cam la fel de mare ca 
al lui Patrik, poate chiar mai mare. Dulapul începu să pară gol, 
iar umerașele zăngăneau pe bară. Oftă adânc. Nimic nu i se 
potrivea cum trebuie. Kilogramele în plus pe care le luase pe 
nevăzute în ultima săptămână însemnau că niciun articol de 
îmbrăcăminte nu stătea pe ea așa cum își dorise. Blestema și 

regreta amarnic faptul că se cântărise în acea dimineaţă. Se 
privi dezaprobator în oglinda de pe ușa dulapului. 

Prima dilemă apăruse după ce făcuse duș; ca și eroina sa 
literară preferată, Bridget Jones, trebuia să-și aleagă desuurile. 
să poarte un frumos slip tanga cu margini dantelate, pentru 
slaba eventualitate în care ea și Patrik ar ajunge în pat? Sau să 
poarte desuurile groase și îngrozitor de urâte, cu extrasuport 
pentru burtică și posterior, care i-ar mări șansele de a ajunge 
măcar în pat? O alegere dificilă, dar ţinând cont de proporţiile 
burții umflate, decise, după multe deliberări, să opteze pentru 
varianta cu suport. Deasupra lor avea să poarte dresuri strâmte 
pentru aplatizarea burticii. Cu alte cuvinte, artileria grea. 

Se uită în treacăt la ceas și își dădu seama că sosise 
momentul deciziei. După ce mai privi o dată spre maldărul de pe 
pat, trase de la bază prima ţinută pe care o probase. Negrul 
subţia, iar clasica rochie până la genunchi, în stilul Jackie 
Kennedy, avantaja silueta. O pereche de cercei cu perle și 
ceasul de mână aveau să fie singurele ei bijuterii și își lăsă părul 
să-i cadă desfăcut peste umeri. Se privi din nou în oglindă din 
profil și își trase burta drept test. În regulă, cu ajutorul combinat 
al desuurilor și dresurilor cu suport, precum și cu o respiraţie 
ușor reţinută, arăta aproape acceptabil. Kilogramele în plus nu 
erau pe de-a-ntregul un lucru rău, trebuia să recunoască. S-ar fi 
putut lipsi de cele de pe burtă, însă cele distribuite sânilor îi 
puneau în evidenţă decolteul. Firește, cu puţin sprijin din partea 
unui sutien push-up, însă asemenea ajutoare erau practic 
universale în zilele noastre. lar sutienul pe care îl purta ea era 
ultima invenţie în materie, cu gel în cupe, ceea ce îi dădea 
bustului său un balans complet natural. O excelentă mărturie a 
progresului tehnologic în folosul umanităţii! 

Transpirase după atâta probat și atâtea emoţii și, cu un oftat 
adânc, se spălă din nou la subsuoară. Desăvârșirea machiajului 
îi luă aproape douăzeci de minute. Când fu gata, realiză că 
dichisirea durase un pic mai mult și că ar fi trebuit să înceapă cu 
mult timp în urmă să gătească. Făcu repede ordine în dormitor. 
l-ar fi luat mult prea mult timp să agate înapoi toate hainele, 
așadar, ridică întreg mormanul, îl aruncă în șifonier și închise 
ușa. Ca să fie sigură, făcu patul și se uită prin cameră, 
asigurându-se că pe podea nu erau împrăștiate desuuri 

nefolosite. O pereche de chiloţei obișnuiți de la Sloggi ar fi putut 
domoli înflăcărarea oricărui bărbat. 

Goni spre bucătărie, cu respiraţia tăiată. Tot stresul acesta o 
făcuse să se simtă complet neputincioasă. Nu avea idee cu ce 
anume să înceapă. i 

Erica se forță să stea locului și să inspire adânc. In faţa ei pe 
masă stăteau două rețete, iar ea încercă să planifice timpul 
necesar pentru fiecare dintre ele. Nu era ea bucătar-șef, însă 
gătea destul de bine, iar reţetele le găsise după ce scotocise 
prin ediţii mai vechi din Elle Gourmet. Aperitivul avea să 
cuprindă clătite cu cartofi și smântână, caviar și ceapă roșie 
tocată fin. Ca fel principal, se gândise la un file de porc copt în 
aluat, cu sos de vin și piure de cartofi, iar ca desert, salată de 
fructe cu îngheţată de vanilie. Din fericire, o preparase deja în 
acea după-amiază, deci o putea tăia de pe listă. Hotărî să 
înceapă prin a pune cartofii la fiert. Apoi avea să dea pe 
răzătoare cartofi cruzi pentru apetitiv. 

Se concentră timp de oră sau o oră și jumătate asupra a ce 
trebuia să facă, apoi sări în sus când auzi soneria. Timpul 
trecuse un pic cam repede și speră că Patrik nu era înfometat ca 
un lup, fiindcă avea să mai dureze ceva până când mâncarea 
avea să fie gata. 

Era la jumătatea drumului spre ușă când observă că avea încă 
șorțul pe ea. Soneria se auzi din nou, iar ea se chinui să desfacă 
nodul imposibil pe care și-l făcuse la spate. Intr-un final îl 
desfăcu, își trase șorţul peste cap și îl aruncă pe un scaun din 
hol. Își trecu mâna prin păr, își aminti să-și tragă burta și inspiră 
adânc înainte de a deschide ușa zâmbind. 

— Salut, Patrik! Bine ai venit! Intră. 

Se îmbrăţișară ușor, iar Patrik îi întinse o sticlă de vin 
înfășurată în folie de aluminiu. 

— Vai, mulțumesc, ce drăguţ! 

— Da, mi l-au recomandat pe acesta la magazinul de băuturi 
State. Vin chilian. Viguros și aspru, cu aromă de fructe de 
pădure și ciocolată, chipurile. Nu sunt un mare cunoscător într- 
ale vinului, însă ei știu de regulă ceea ce spun. 

— Sunt sigură că e excelent. 

Erica râse afectuos și puse pentru o clipă sticla jos pe măsuţa 
veche din hol, pentru a-l ajuta pe Patrik să-și scoată jacheta. 

— Intră. Sper că nu mori de foame. Ca de obicei, planificarea 
mea a fost mult prea optimistă, așa că va mai dura ceva până 
să fie gata cina. 

— Nicio problemă. 

Patrik o urmă pe Erica în bucătărie, ducând vinul. 

— Pot să te ajut cu ceva? 

— Da, poţi lua un tirbușon din primul sertar ca să deschizi 
sticla de vin. Am putea începe cu degustarea vinului pe care l-ai 
adus. 

Patrik se supuse binevoitor. Erica puse două pahare mari pe 
blatul de lucru din bucătărie, apoi începu să amestece în oale și 
să verifice ceea ce se afla în cuptor. Fileul de porc mai avea 
destul până să fie gata, iar când înțepă cartofii, aceștia erau 
copti doar pe jumătate. Patrik îi înmână unul din pahare, acum 
plin cu un vin de un roșu-închis. Ea roti ușor paharul pentru a 
degaja aroma vinului, își introduse adânc nasul în pahar și apoi 
inhală ţinând gura închisă. Parfumul cald de stejar îi pătrunse în 
nări și păru a i se propaga până în vârful degetelor de la 
picioare. Încântător. Îl degustă cu grijă, lăsând vinul să i se 
învârtă pe limbă în timp ce trase puţin aer pe gură. Gustul fu la 
fel de plăcut ca aroma și își dădu seama că Patrik cheltuise o 
sumă considerabilă pe acea sticlă. 

Patrik îi aruncă o privire nerăbdătoare. 

— Fantastic! 

— Da, mi-am dat seama data trecută că te pricepi la 
asemenea lucruri. Din nefericire, eu nu pot face diferenţa între 
un vin la bidon, de cincizeci de coroane, și un vin care costă 
câteva mii. 

— Fireşte că poţi. Însă aici e vorba și despre obișnuinţă. Și 
trebuie să ai răbdare pentru a degusta cu adevărat un vin, în loc 
să-l dai pe gât. 

Rușinat, Patrik se uită la paharul de vin pe care-l avea în 
mână. O treime se dusese deja. Încercă să imite metoda prin 
care Erica degustase vinul, atunci când aceasta își întoarse 
spatele pentru a verifica ceva pe aragaz. Intr-adevăr, păru să 
aibă gustul unui cu totul alt vin. Lăsă o înghiţitură să i se învârtă 
prin gură așa cum o văzuse făcând pe Erica și brusc simţi arome 
clar diferite. | se păru chiar că simte o ușoară urmă de ciocolată, 
ciocolată neagră precum și un gust destul de puternic de fructe 

de pădure, poate chiar struguri negri, amestecați cu un pic de 
căpșună. Incredibil. 

— Cum merge cu ancheta? 

Erica se strădui să rostească întrebarea pe un ton detașat, 
însă așteptă răspunsul cu nerăbdare. 

— Cred că ne-am întors de unde am plecat, ca să zic așa. 
Anders are un alibi pentru momentul crimei și nu avem mare 
lucru de la care să pornim acum. Din nefericire, s-ar putea să fi 
făcut o greșeală clasică. Ne-am permis să ne simţim prea siguri 
de faptul că aveam persoana potrivită și am oprit investigarea 
altor posibilităţi. Deși, trebuie să-i dau dreptate comisarului, 
Anders era perfect în rolul ucigașului lui Alex. Un beţiv care, 
dintr-un motiv inexplicabil, are o relaţie sexuală cu o femeie 
care, conform tuturor regulilor, ar trebui să-i fie inaccesibilă unui 
beţivan cum e Anders. O crimă din gelozie cu consecinţe 
inevitabile, atunci când norocul său neverosimil i se sfârșește. 
Amprentele erau pe tot corpul ei și în baie. l-am găsit până și 
urma piciorului în balta de sânge de pe podea. 

— Dar nu sunt de ajuns dovezile? 

Patrik își învârti paharul de vin și se uită gânditor în jos la 
vârtejurile roșii ce se formaseră. g 

— Dacă n-ar fi avut un alibi poate că ar fi fost de ajuns. Insă 
acum are unul pentru ceea ce noi considerăm a fi momentul 
probabil al crimei. Și, după cum am mai spus, nu dovedește 
nimic în afara faptului că a fost în baie după crimă. O diferenţă 
mică, însă importantă, dacă vrem o acuzaţie care să reziste. 

Aroma ce se răspândea prin bucătărie era minunată. Erica 
scoase din frigider clătitele cu cartofi pe care le făcuse sote cu 
ceva vreme în urmă și le băgă în cuptor pentru a le încălzi. 
Așeză două farfurii pentru apetitive, deschise frigiderul din nou 
și scoase un recipient cu smântână și un borcan cu caviar. 
Cepele erau tocate și pregătite într-un castron pe blatul de 
lucru. Era foarte conștientă de cât de aproape stătea Patrik. 

— Așadar, Erica, ai mai aflat ceva în legătură cu casa? 

— Da, din nefericire. Agentul imobiliar a sunat ieri și a propus 
să lăsăm posibilii cumpărători să viziteze casa în timpul vacanței 
de Paște. După spusele lui, Annei și lui Lucas li se pare o idee 
excelentă. 

— Totuși, mai sunt vreo două luni până la Paște. Multe se pot 
întâmpla până atunci. 

— Da, pot mereu spera ca Lucas să aibă un atac de cord sau 
așa ceva. Nu, scuză-mă, n-am spus asta. Dar mă face atât de 
furioasă! 

Trânti un pic cam tare ușa cuptorului. 

— Hei, fii drăguță cu aparatele casnice! 

— Probabil că va trebui să mă obișnuiesc cu ideea și să încep 
să planific ce să fac cu banii obținuți în urma vânzării. Deși, 
trebuie să recunosc, mereu am crezut că m-aș simţi mai fericită 
dacă aș deveni milionară. 

— Nu trebuie să-ți faci griji în legătură cu a ajunge milionară. 
Cu taxele din ţara asta, probabil că va trebui să cheltui 
majoritatea profitului pentru a finanța școli jalnice și un sistem 
de sănătate și mai jalnic. Ca să nu mai pomenesc de poliţie, 
instituţie incredibil, totalmente și formidabil de prost plătită. 
Posibil să-ţi înghițim o bună parte din avere, vei vedea. 

Ea nu se putu abţine să nu râdă. 

— Ei bine, ar fi minunat. Faptul că nu va trebui să am bătăi de 
cap în legătură cu ce să îmi cumpăr mai degrabă, o haină de 
nurcă sau de vulpe albastră. Patrik, îţi vine sau nu să crezi, 
apetitivul gata! 

Luă o farfurie în fiecare mână și îl conduse pe Patrik în 
sufragerie. Se gândise dacă să stea în bucătărie ori în sufragerie 
și, într-un final, decise în favoarea sufrageriei, cu minunata sa 
masă pliantă de lemn, care arăta chiar mai bine la lumina 
lumânărilor. Și nu făcu economii la lumânări. Nimic nu flata mai 
mult silueta unei femei ca lumânările, citise ea asta undeva. 

Masa era aranjată cu tacâmuri de argint, șervete de pânză și 
cu veselă Rörstrand pentru felul principal. Era cea mai bună 
veselă a mamei sale, porțelan alb Rorstrand cu marginea 
albastră. Işi aminti cât de grijulie fusese dintotdeauna mama ei 
cu acea veselă. Era scoasă doar la ocazii foarte speciale. Care 
nu includeau zilele de naștere ale copiilor sau orice altceva care 
ar fi avut de-a face cu ei. Erica reflectă cu amărăciune. 
Porţelanul ordinar pe masa din bucătărie era de-ajuns pentru ei. 
Insă când veneau la cină pastorul și soţia acestuia, ori vicarul, 
ori diaconul, atunci agitația era interminabilă. Erica se forţă să 
revină în prezent și puse farfuriile cu apetitive faţă în faţă pe 
masă. 

— Arată foarte bine. 

Patrik tăie o bucată de clătită cu cartofi, adăugă în furculiță o 
porţie sănătoasă de ceapă, smântână și caviar, și reuși să o 
ducă spre gură până la jumătatea drumului, când observă că 
Erica stătea acolo cu paharul de vin ridicat, laolaltă cu o 
sprânceană. Rușinat, lăsă jos furculita și luă în schimb paharul 
de vin. 

— Noroc și bun venit. 

— Noroc. 

Erica surâse la gafa lui. Era înviorătoare în comparaţie cu 
bărbaţii cu care ieșise în Stockholm, care erau cu toţii atât de 
bine-crescuţi și versaţi când era vorba de etichetă încât ar fi 
putut fi clone. Spre deosebire de ei, Patrik îi părea real, din 
punctul ei de vedere putea să mănânce cu mâna dacă dorea; nu 
ar fi deranjat-o. În plus, era extrem de drăguţ atunci când roșea. 

— Am avut un musafir neașteptat azi. 

— 0? Cine? 

— Julia. 

Patrik îi aruncă Ericăi o privire surprinsă. Aceasta fu 
mulțumită să vadă că lui părea să îi fie greu să se desprindă de 
mâncare. 

— N-am știut că vă cunoașteţi, spuse el. 

— Adevărul e că nu prea ne cunoaștem. Inmormântarea lui 
Alex a fost de fapt prima dată când ne-am întâlnit. Insă în 
dimineața aceasta era la ușa mea. 

— Ce voia? 

Patrik își curăţă farfuria cu un asemenea zel, încât păru că 
încerca să radă culoarea de pe porțelan. 

— M-a rugat să-i arăt poze de când Alex și cu mine eram 
copii. Pare-se că familia nu are multe fotografii, după spusele 
Juliei, așa că și-a încercat norocul gândindu-se că eu aș putea 
avea câteva. Și chiar am. Apoi mi-a pus o mulţime de întrebări 
despre copilăria noastră și lucruri de genul ăsta. Oamenii cu 
care am vorbit mi-au spus că surorile nu au fost prea apropiate, 
ceea ce nu e surprinzător, având în vedere diferenţa de vârstă, 
iar acum ea vrea să afle mai multe despre Alex. Să o cunoască. 
Mă rog, asta-i impresia pe care am căpătat-o eu. Apropo, ai 
cunoscut-o pe Julia? 

— Nu, încă nu. Însă din câte am auzit, ele nu sunt, sau nu au 
fost, prea asemănătoare, spuse Patrik. 

— Nu, Doamne, nu. Sunt mai degrabă total opuse, cel puţin 
ca înfățișare. Ambele par a fi introvertite, deși Julia are un aer 
ursuz pe care Alex nu cred că îl avea. Alex părea mai, cum să 
zic... mai indiferentă, din câte am auzit de la oamenii cu care 
am discutat. Julia pare mai colerică. Sau poate chiar furioasă. 
Am avut impresia că sub masca ei clocotește furia. Ca un 
vulcan. Un vulcan adormit. Sună cumva stupid? 

— Nu, nu cred. Mă gândesc că, în calitate de scriitoare, 
trebuie că ai nas la oameni. O cunoaștere a naturii umane. 

— O, nu mă numi scriitoare. Nu cred că am câștigat încă titlul 
acela. 

— Patru cărți publicate și nu te consideri scriitoare? 

Patrik păru de-a dreptul derutat și Erica încercă să explice 
ceea ce voia să spună. 

— Ei bine, patru biografii, iar acum lucrez la a cincea. Nu e 
puţin, știu, dar pentru mine un scriitor este cineva care scrie 
ceva din propriul său suflet și din propria sa minte, și nu se 
rezumă doar la a descrie viaţa altcuiva. În ziua în care voi scrie 
ceva care să vină de la mine, atunci mă voi putea numi 
scriitoare. 

Fu brusc izbită de faptul că acesta nu era adevărul complet. 
Privit în mod superficial, potrivit definiţiei, nu exista nicio 
diferenţă între biografiile scrise de ea despre personalităţi 
istorice și cartea pe care o scria despre Alex. Și cu toate 
acestea, într-un fel era diferit. În primul rând, viaţa lui Alex se 
intersectase cu a ei într-un mod destul de evident, iar în al 
doilea rând, își putea exprima în acea carte câteva dintre 
propriile sale păreri. Dinăuntrul evenimentelor actuale, putea 
chiar să dirijeze sufletul cărţii. Însă nu îi putea explica asta lui 
Patrik. Nimeni nu trebuia să afle că ea scria o carte despre Alex. 

— Deci Julia a venit aici și a pus o sumedenie de întrebări în 
legătură cu Alex. Ai apucat să vorbești cu ea despre Nelly 
Lorentz? 

Erica simţi că în ea se dă o luptă intensă și decise într-un final 
că nu îi putea tăinui cu conștiința împăcată această informaţie 
lui Patrik. Poate ar fi fost capabil să tragă pe baza ei concluzii pe 
care ea însăși nu reușise a le trage. Fusese unica, însă vitala 
piesă din puzzle pe care hotărâse să nu i-o destăinuie atunci 
când luase cina la el acasă. Însă fiindcă nu ajunsese prea 

departe cu ea, nu găsi niciun motiv pentru a mai păstra tăcerea. 
Dar, pentru început, trebuia să servească felul principal. 

Se aplecă pentru a-i lua farfuria, asigurându-se că se apleca 
un pic mai mult decât de obicei. Intenţiona să valorifice la 
maximum atuurile pe care le avea. judecând după figura lui 
Patrik, își dădu seama că avea pe puţin doi ași în mânecă. 
Deocamdată, sutienul său Wonderbra se dovedise a fi meritat 
cele cinci sute de coroane investite. Deși îi ușurase considerabil 
portofelul. 

— Stai să te ajut. 

Patrik îi luă farfuriile și o urmă în bucătărie. Ea scurse cartofii 
de apă și se apucă să îi zdrobească pentru piure. Reîncălzi sosul 
o ultimă dată și îl gustă. Un strop de vin și o bucată mare de unt 
și era gata de servit. Fără smântână în felul acela de mâncare! 
Apoi tot ce mai rămăsese de făcut era să scoată din cuptor fileul 
de porc și să îl felieze. Arăta perfect. Roz pal în centru, însă fără 
sucul roșu ce indica o carne nefăcută. Pentru felul de mâncare 
cu legume alesese mazăre dulce gătită la abur, pe care o puse 
în același vas Rörstrand cu piureul de cartofi. Duseră amândoi 
mâncarea pe masă. Erica îl lăsă pe Patrik să se servească 
înainte de a-i da vestea bombă. 

— Julia este unica moștenitoare a averii lui Nelly Lorentz. 

Patrik tocmai sorbea din vin și păru că acesta intră pe calea 
greșită, fiindcă tuși, apoi se prinse de piept. Lacrimi îi apărură 
brusc în ochi din cauza disconfortului. 

— Scuză-mă, ce ai spus? întrebă Patrik cu o voce chinuită. 

— Am spus că Julia este unica moștenitoare a averii lui Nelly 
Lorentz. Scrie în testamentul lui Nelly, spuse Erica netulburată, 
turnându-i lui Patrik niște apă spre a-i calma tusea. 

— Să îndrăznesc să te întreb cum de știi asta? 

— Pentru că mi-am vârât nasul în coșul de gunoi al lui Nelly 
atunci când m-a invitat să iau ceaiul la ea. 

Patrik avu o nouă criză de tuse și îi aruncă o privire 
neîncrezătoare Ericăi. În timp ce el își goli întreg paharul de apă 
dintr-o singură înghiţitură, ea continuă. 

— Era o copie a testamentului ei în coșul de gunoi. Scria clar 
că Julia Carlgren o să moștenească averea lui Nelly Lorentz. Da, 
Jan va primi o parte, însă Julia va primi restul. 

— Jan știe asta? 

— N-am idee. Însă îmi imaginez că nu, probabil nu știe. 

Erica vorbi mai departe, în timp ce punea mâncarea în farfurii. 

— De fapt, atunci când a fost aici, am întrebat-o pe Julia cum 
de o cunoaște atât de bine pe Nelly Lorentz. Bineînțeles că am 
primit un răspuns neconvingător. Ceva legat de o slujbă a ei în 
perioada verii la fabrica de conserve, timp de câţiva ani. Nu mă 
îndoiesc de faptul că a lucrat acolo, însă a omis restul 
adevărului. Era în mod evident un subiect despre care chiar nu 
dorea să discute. 

Patrik era gânditor. 

— Îți dai seama că asta înseamnă că există acum două 
perechi nepotrivite în această poveste? Le-aș numi chiar de 
neimaginat. Alex și Anders, apoi Julia și Nelly. Care este cel mai 
mic numitor comun? Dacă găsim legătura, cred că vom afla 
soluţia la tot. 

— Alex. Nu este Alex cel mai mic numitor comun? 

— Nu, spuse Patrik, cred că ar fi un pic cam simplu. E altceva. 
Ceva ce nu putem vedea ori nu putem înţelege. 

Își agită furculita în aer. 

— Apoi, îl mai avem și pe Nils Lorentz. Ori, mai precis, 
dispariţia lui. Locuiai în Fjällbacka în timpul acela, ce îţi 
amintești cu privire la asta? 

— Nu eram prea mare pe atunci și nimeni nu spune nimic 
unui copil. Insă ceea ce îmi amintesc e că totul a fost ţinut 
foarte secret. 

— Foarte secret? 

— Da, știi, conversații ce se întrerupeau atunci când eu intram 
în cameră. Adulţi care vorbeau cu voce joasă. „Șșt, să nu audă 
copiii” și comentarii de genul ăsta. Cu alte cuvinte, tot ce știu e 
că se discuta mult despre dispariţia lui Nils pe-atunci. Insă eu 
eram prea mică, nu mi se spunea nimic. 

— Hmm, va trebui să sap mai adânc. Va trece pe lista mea de 
lucruri de făcut mâine. Insă acum iau cina cu o femeie care nu 
este doar frumoasă, ci și o bucătăreasă fantastică. Să ciocnim 
pentru gazdă. 

Își ridică paharul, iar Erica se simţi tare bine în sinea ei 
datorită complimentului. Nu atât pentru ceea ce spusese în 
legătură cu mâncarea, ci fiindcă o numise frumoasă. Cât de ușor 
ar fi totul dacă ne-am putea citi reciproc minţile, gândi ea. 
Intreaga șaradă nu și-ar mai avea rostul. In schimb, stătea acolo 
sperând să primească de la el și cel mai mic semn că e 

interesat. Era în regulă să intri direct în joc și să riști atunci când 
erai adolescent, însă, cu trecerea anilor, inima ei părea să 
devină din ce în ce mai puţin elastică. Mizele erau mai 
importante, iar pagubele provocate egoului erau mai mari de 
fiecare dată. 

După ce Patrik se servi de trei ori, iar ei încetaseră de mult să 
mai vorbească despre moarte violentă și trecuseră la discuții 
despre vise și viață, după ce atacaseră diverse subiecte 
mondiale de actualitate, se mutară pe verandă pentru a-și 
acorda o pauză înainte de desert. Stătură la capetele opuse ale 
divanului și sorbiră din vin. Sticla cu numărul doi era aproape 
goală și amândoi îi putură simţi efectul. Membrele le erau grele 
și calde, iar capetele păreau a le fi învelite în vată incredibil de 
moale. Noaptea era întunecată, fără nicio stea care să lumineze 
cerul. Întunericul dens de afară îi făcu să se simtă înfășuraţi într- 
un mare cocon, completând iluzia de a fi singurii oameni pe 
pământ. Erica nu își putea aminti altă dată când să se fi simţit 
atât de împăcată, atât de în armonie cu propria existență. Făcu 
un gest larg cu mâna în care ţinea paharul cu vin, reușind să 
cuprindă nu doar întreaga verandă, ci și întreaga casă. 

— ţi vine să crezi că Anna vrea să vândă totul? Nu este doar 
cea mai frumoasă casă din lume, ci pereţii ei ascund și istorie. Și 
nu mă refer doar la istoria mea și a Annei, ci și la istoriile celor 
care au trăit aici înaintea noastră. Ştiai că un căpitan de vas a 
construit casa asta pentru familia sa în 1889? Căpitanul Wilhelm 
Jansson. De fapt, povestea este chiar foarte tristă, ca multe alte 
povești din zona aceasta. A construit casa pentru el și pentru 
tânăra lui soţie, Ida. În cinci ani au avut cinci copii, însă la a 
șasea naștere, Ida a murit. In acele vremuri era de neconceput 
ca un tată să își crească singur copiii, așa că sora cea mare, 
nemăritată, a căpitanului Jansson s-a mutat cu ei și a preluat 
îndatoririle creșterii copiilor, în timp ce căpitanul naviga peste 
mări și ţări. Sora lui, Hilda, nu a fost cea mai bună alegere ca 
mamă adoptivă. Era una dintre bigotele cele mai virulente din 
regiune, iar asta spune multe, având în vedere importanţa 
religiei acolo. Copiii abia dacă puteau să miște fără a fi acuzaţi 
de păcat, iar bătăile pe care le primeau din partea Hildei erau 
administrate cu o mână de fier și cu frica lui Dumnezeu. În zilele 
noastre, probabil ar fi fost considerată sadică, însă pe atunci era 

complet acceptabil să ascunzi asemenea tendințe sub masca 
religiei. 

Căpitanul Jansson nu era acasă îndeajuns de mult pentru a 
vedea cât de rău le mergea copiilor, deși trebuie să fi avut 
bănuielile sale. Însă, ca majoritatea bărbaţilor, considera 
creșterea copiilor a fi o îndatorire femeiască și socotea că își 
îndeplinea răspunderile de tată prin asigurarea unui acoperiș 
deasupra capului și a mâncării pe masă. Până când se întoarse 
acasă într-o zi și descoperi că fiica sa cea mică, Mărta, stătuse o 
săptămână cu mâna ruptă. Atunci Hilda fu poftită să plece, iar 
căpitanul trecu la acţiune și căută printre femeile necăsătorite 
din zonă o nouă mamă adoptivă potrivită pentru copiii săi. Făcu 
o alegere bună. În mai puţin de două luni se căsători cu Lina 
Månsdotter, o ţărancă zdravănă, care îndrăgi copiii de parcă ar fi 
fost ai ei. Ea și căpitanul avură de asemenea șapte alți copii 
împreună, deci trebuie să fi fost tare aglomerat aici. Dacă te uiţi 
atent, poţi vedea urme lăsate de acei copii. Mici crăpături și 
îndoituri și locșoare uzate. Prin întreaga casă. 

— Și cum de-a ajuns tatăl tău să cumpere casa? 

— De-a lungul anilor, fraţii Jansson s-au împrăștiat prin lume. 
Căpitanul Jansson și a lui Lina, care cu timpul prinseră mare 
drag unul de celălalt, își dădură duhul. Singurul rămas în casă a 
fost Allan, fiul cel mare. Acela nu se căsători niciodată, iar când 
a îmbătrânit și nu a mai putut întreține singur casă, s-a decis să 
o vândă. Tata abia ce se căsătorise cu mama și se aflau în 
căutarea unei case. Tata ne-a spus că s-a îndrăgostit pe loc de 
această casă. Nu a ezitat nicio secundă. 

Când Allan îi vându casa tatii, îi transmise și povestea. Istoria 
casei și a propriei sale familii. Îi spuse că era important pentru el 
ca tata să știe ai cui au fost pașii care uzaseră vechile podele de 
lemn. De asemenea, lăsă și niște documente. Scrisori pe care 
căpitanul Jansson le trimisese din fiecare colţ al lumii, la început 
soţiei sale, Ida, apoi Linei. Pe lângă acestea, lăsă și cravașa 
folosită de Hilda pentru a-i pedepsi pe copii. Incă mai atârnă în 
pivniță. Anna și cu mine obișnuiam să mergem acolo uneori 
când eram mici și să o atingem. Auzisem povestea despre Hilda 
și încercam să ne imaginăm cum s-ar simţi pe pielea noastră 
firele aspre ale cravașei. Ne părea rău pentru copiii tratați atât 
de urât. 

Erica se uită la Patrik. Apoi continuă. 

— Acum înţelegi de ce mi se rupe inima la gândul de a vinde 
această casă. Dacă o facem, nu o vom mai recupera niciodată. 
Mă înfioară ideea că un bogătan din Stockholm ar da buzna aici 
și ar începe să șlefuiască podelele și să pună tapet nou cu 
scoici, ca să nu mai pomenesc de fereastra panoramică ce s-ar 
ivi aici pe verandă mai iute decât aș putea spune „prost gust”. 
Cine s-ar mai sinchisi să păstreze urmele de creion lăsate în 
interiorul ușilor de la cămară, unde în fiecare an Lina însemnase 
cât de înalţi crescuseră copiii? Cine s-ar mai sinchisi să citească 
scrisorile în care căpitanul Jansson încerca să descrie Mările 
Sudului celor două soţii ale sale, care abia dacă ieșiseră din 
parohie? Istoria lor va fi ștearsă, iar atunci această casă va fi 
doar o... casă. O casă ca toate casele. Incântătoare, dar lipsită 
de suflet. 

Işi dădu seama că vorbea prea mult, însă pentru un motiv sau 
altul, era important pentru ea ca Patrik să înţeleagă. Se uită la 
el. O urmărea atent, iar ea se îmbujoră sub privirile lui. Ceva se 
petrecu. Un moment de înțelegere absolută și, până să-și dea 
seama ce se întâmplă, Patrik se afla lângă ea, iar după o clipă 
de ezitare, își apăsă buzele pe ale ei. La început simţi doar 
gustul vinului pe buzele amândurora, dar apoi simţi gustul lui 
Patrik. Își deschise prudent gura și simţi cum vârful limbii lui îl 
căuta pe al ei. Tot corpul i se electriză. 

După o vreme deveni insuportabil, iar Erica se ridică, îl prinse 
de mână și, fără a spune vreun cuvânt, îl conduse până sus în 
dormitor. Se întinseră pe pat, sărutându-se și mângâindu-se. 
După un timp, Patrik o privi întrebător, apoi începu să-i desfacă 
rochia. Ea își dădu silențios acordul, începând să-i desfacă 
nasturii cămâășii. Işi dădu seama dintr-odată că lenjeria aleasă 
de ea nu era cea pe care dorea să i-o arate lui Patrik în prima lor 
noapte împreună. lar dresurile pe care le purta nu erau cele mai 
sexy din lume. Intrebarea era cum să scape de ele și de colanţii 
cu susținere pentru posterior fără ca Patrik să le vadă. Erica se 
ridică brusc. 

— Scuză-mă, trebuie să merg până la baie. A 

Fugi la baie și se uită cu înfrigurare în jurul său. Avea noroc. În 
coșul de rufe era un maldăr de haine curate pe care nu apucase 
să le pună la loc. Se strecură cu greu din dresurile strâmte și le 
puse în coșul de rufe alături de lenjeria stil gogoșar. Trase pe ea 
o pereche de desuuri fine din dantelă albă care se potriveau cu 

sutienul. Își trase rochia în jos peste posterior și se privi atent în 
oglindă. Părul îi era răvășit și ondulat, iar ochii aveau o privire 
febrilă. Gura îi era mai roșie decât în mod normal și ușor umflată 
de la atâta sărutat. Arăta chiar sexy, se gândi ea. Deși fără 
lenjeria cu susţinere, abdomenul nu îi arăta pe-atât de plat pe 
cât și-ar fi dorit. ÎI trase și își împinse bustul în afară când merse 
la Patrik, care era încă întins pe pat, așa cum îl lăsase. 

Hainele lor începură să dispară, aterizând într-un morman de 
pe podea. Prima dată nu fu la fel de fantastic precum era mereu 
în filmele romantice; ci mai mult un amestec de sentimente 
puternice și conștientizare stânjenitoare. In același timp în care 
trupurile le reacţionau exploziv la atingerile reciproce, ei erau 
intens conștienți de goliciunea lor, conștienți de micile 
imperfecţiuni, neliniștiți de posibilitatea ivirii unor sunete 
jenante. Erau stângaci și nesiguri de ce ar putea plăcea și 
displăcea fiecăruia. Încă destul de nesiguri unul de celălalt încât 
să îndrăznească a-și transpune gândurile în vorbe. În schimb, 
folosiră mici sunete guturale pentru a arăta ceea ce funcţiona și 
ceea ce ar putea avea nevoie de modificări. Insă a doua oară fu 
mai bine. A treia oară fu chiar acceptabil. A patra oară fu extrem 
de bine, iar a cincea oară fu minunat. Adormiră înlănţuiţi, iar 
ultimul lucru pe care Erica îl observă înainte să se cufunde în 
somn fu brațul lui Patrik, ferm în jurul sânului ei, și degetele lui 
împreunate cu ale ei. Adormi cu zâmbetul pe buze. 

e 

Îl durea capul îngrozitor. Gura îi era atât de uscată, încât 
limba i se lipise de cerul gurii, însă la un moment dat trebuie să 
fi avut salivă în ea, fiindcă simţi cu obrazul o pată umedă pe 
pernă. Se simţea de parcă pleoapele i-ar fi fost ţinute închise de 
cineva care îi combătea încercările de a-și deschide ochii. Cu un 
efort, îi deschise într-un final. 

Dinaintea lui era o priveliște minunată. Erica stătea întinsă pe 
o parte, întoarsă către el, cu păru-i blond ondulat în jurul feţei. 
Părea să doarmă, fiindcă genele îi tremurau, iar pleoapele i se 
contractau. Patrik gândi că ar fi putut sta așa, privind-o, pentru 
totdeauna, fără a se sătura de ceea ce îi era dat să vadă. Toată 
viața, dacă ar fi fost nevoie. Erica tresări în somn, însă reveni 
iute la respiraţia sa regulată. Era adevărat că se putea compara 
cu mersul pe bicicletă. lar prin asta nu se referea doar la actul 
sexual, ci și la sentimentul de a iubi o femeie. De-a lungul zilelor 


VP - 183 


și nopților întunecate și sumbre, el crezuse că avea să fie 
imposibil să se mai simtă vreodată așa. Acum părea imposibil să 
nu se simtă așa. 

Erica se foi, iar el văzu că era pe punctul de a se trezi. Și ea 
se chinui să deschidă pleoapele. Insă când o făcu, Patrik rămase 
din nou uluit de albastrul intens al ochilor ei. 

— Bună dimineaţa, somnorilă. 

— Bună dimineaţa. 

Zâmbetul care apăru pe faţa ei îl făcu să se simtă ca un 
milionar. 

— Ai dormit bine? spuse Erica. 

Patrik se uită la cifrele luminoase ale ceasului deșteptător. 

— Da, cele două ore pe care le-am dormit au fost grozave. 
Deși orele dinainte, în care am fost treaz, au fost probabil și mai 
grozave. 

Erica doar zâmbi drept replică. 

Patrik bănui că avea o respiraţie de câine, cu toate acestea, 
nu putu rezista și se aplecă să o sărute. Sărutul deveni mai 
profund și o oră se scurse. După aceea Erica stătu întinsă pe 
braţul lui drept, trasându-i cu degetul cerculeţe pe piept. Se uită 
în sus către el. 

— Când ai venit aici ai crezut că vom ajunge în pat? 

El se gândi pentru o clipă înainte de a răspunde și își puse 
mâna dreaptă sub cap, în timp ce reflectă. 

— Nu-u-u, nu pot spune că m-am gândit că se va întâmpla. 
Însă am sperat că da. 

— Și eu. Că am sperat, vreau să spun, nu că m-am gândit. 

Patrik cugetă pentru o clipă despre cât de îndrăzneț ar trebui 
să fie, dar cu Erica în brațele sale, simţea că ar îndrăzni orice. 

— Diferenţa este că tu ai început să speri abia de curând, nu-i 
așa? Ştii de cât timp sper eu să se întâmple asta? 

Se uită la el confuză. 

— Nu, de cât timp? 

Patrik făcu o pauză pentru impresie. 

— De când mă știu. Sunt îndrăgostit de tine de când mă știu. 

Acum că o spusese cu voce tare, auzi cât de adevărat suna. 

Erica se uită la el cu ochii mari. 

— Glumești! Și eu care îmi făcusem griji că poate nu ești 
câtuși de puţin interesat de persoana mea! Și-acum, îmi spui că 
erai al meu de la bun început. 


VP - 184 


Tonul ei era vesel, iar el văzu că era puţin tulburată de ceea 
ce-i spusese. 

— Ei bine, nu e ca și cum aș fi fost celibatar ori aș fi trăit într- 
un vid emoţional toată viața. Bineînţeles că am fost îndrăgostit 
și de alte femei, de Karin, de exemplu. Insă tu ai fost 
întotdeauna specială. Mereu simţeam ceva aici de fiecare dată 
când te vedeam. 

Își apăsă mâna într-un punct deasupra inimii. Erica îi luă 
mâna, o sărută și o puse peste obrazul ei. Gestul vorbi de la 
sine. 

Petrecură dimineața învățând să se cunoască unul pe altul 
mai bine. Atunci când Erica îl întrebă cum îi plăcea să își 
petreacă timpul liber, răspunsul lui stârni un geamăt frustrat. 

— Nu-u-u-u-u! Nu un alt fan al sportului! De ce, Doamne, de 
ce nu pot găsi un tip destul de deștept încât să realizeze că 
fugăritul unei mingi pe gazon este o îndeletnicire perfect 
normală - dacă ai cinci ani! Sau măcar un tip care ar pune la 
îndoială faptul că o persoană poate sări doi metri peste o bârnă 
e într-adevăr în folosul umanităţii. 

— Doi patruzeci și cinci. 

— Cum adică, doi patruzeci și cinci? întrebă Erica pe un ton 
care sugera că răspunsul n-o pasiona prea tare. 

— Tipul care deţine recordul mondial la săritura în înălțime, 
Sotomayor, sare doi metri patruzeci și cinci. Femeile sar cam doi 
metri. 

— Mda, mda, mă rog. 

Se uită la el neîncrezătoare. 

— Prinzi canalul Eurosport? 

— Mda. 

— Canal+, dar nu cel pentru filme, cel pentru sport? 

— Mda. 

— TV1000, același motiv? 

— Mda. Deși ca să fiu precis, prind TV1000 și pentru un alt 
motiv în afară de sport. 

Erica îi pocni ușor în joacă peste piept. 

— Am omis ceva? 

— Da, TV3 are o grămadă de sport. 

— Radarul meu pentru entuziaști ai sportului este foarte bine 
dezvoltat, trebuie să recunosc. Am petrecut o după-amiază 
extrem de plictisitoare săptămâna trecută acasă la prietenul 

meu, Dan, urmărind hochei la Jocurile Olimpice. Mi-e imposibil 
să înţeleg cum cineva poate considera interesant să vadă tipi 
blindaţi gonind după o chestie mică și neagră. 

— In orice caz, e mult mai amuzant și mai productiv decât să- 
ți petreci o zi întreagă alergând dintr-un magazin de haine în 
altul. 

Ca replică la acest atac ostentativ asupra viciului celui mai 
mare din viaţa ei, Erica își încreţi nasul și se strâmbă la Patrik. 
Apoi văzu cum ochii lui căpătară brusc o privire înmărmurită. 

— La naiba. 

Patrik se ridică în pat. 

— Poftim? 

— La naiba, rahat, la dracu'. 

Erica îl privi cu ochii mari. 

— Cum naiba am putut rata așa ceva? 

Se lovi de câteva ori cu palma peste frunte. 

— Alo, Pământul către Patrik! Vrei, te rog, să-mi spui despre 
ce vorbești? 

Erica dădu din mâini în faţa lui. Patrik își pierdu concentrarea 
pentru o clipă atunci când observă cum gestul îi făcu sânul să 
tremure. Apoi sări vioi din pat, gol ca-n Ziua Facerii, și ţâșni în 
jos pe scări. Veni înapoi cu câteva ziare în mână, se așeză pe 
pat și începu să le răsfoiască frenetic. Erica renunţă la a mai 
încerca să afle răspunsuri și, pur și simplu, îl privi cu interes. 

— Aha! strigă Patrik triumfător. Ce noroc pe noi că n-ai 
aruncat vechile programe TV. 

Agită ziarul în faţa Ericăi. 

— Suedia contra Canadei! 

Incă tăcută, Erica se mulţumi să ridice nedumerită din 
sprânceană. 

Nerăbdător, Patrik încercă să explice. 

— Suedia a învins Canada într-un meci olimpic. Vineri, pe 
douăzeci și doi ianuarie. Pe TV4. 

Ea îl privi în continuare, fără să priceapă nimic. Patrik oftă. 

— Toate programele obișnuite au fost anulate din cauza 
meciului. Anders nu ar fi putut veni acasă la aceeași oră cu Lumi 
separate în acea vineri, fiindcă fusese anulat. Înţelegi? 

Incet-încet, Erica începu să priceapă ceea ce spunea. Anders 
nu mai avea un alibi. Deși era inconsistent, poliţiei tot îi era greu 
să-l nege. Acum puteau să-l aducă înapoi pe Anders, în baza 

probelor pe care deja le aveau. Patrik dădu din cap cu 
satisfacție atunci când văzu că Erica înţelese. 

— Însă nu crezi că Anders este un ucigaș, nu-i așa? spuse 
Erica. 

— Nu, firește că nu. Dar la drept vorbind, uneori mă pot 
înșela, deși îmi dau seama că îţi vine greu să crezi asta. 

Îi făcu Ericăi cu ochiul. 

— Și, în plus, dacă nu mă înșel, pun pariu că Anders știe 
considerabil mai multe lucruri decât ne-a spus. Acum avem 
șansa de a-l presa mult mai tare. 

Patrik începu să-și vâneze hainele prin dormitor. Erau 
aruncate pe ici, pe colo, însă cea mai alarmantă era 
descoperirea că purta încă șosetele în picioare. Își trase repede 
pantalonii pe el și speră ca în plină pasiune Erica să nu fi 
observat șosetele. Era greu să arate a zeu al sexului cu șosete 
albe brodate cu „Asociaţia sportivă din Tanumshede”. 

Dintr-odată avu senzaţia că nu mai era timp de pierdut și se 
îmbrăcă pe bâjbâite. La prima încercare de a-și încheia nasturii 
la cămașă, eșuă și înjură atunci când fu nevoit să desfacă toţi 
nasturii și să o ia de la capăt. Patrik își dădu seama cum putea 
să pară plecarea lui precipitată, așa că se așeză pe marginea 
patului, luă mâinile Ericăi într-ale sale și o privi adânc în ochi. 

— Îmi pare rău că mă grăbesc așa, însă trebuie. Vreau doar să 
știi că asta a fost cea mai frumoasă noapte din viaţa mea și abia 
aștept următoarea dată când ne vom vedea. Vrei să ne mai 
întâlnim din nou? 

Ceea ce se întâmplase între ei încă părea fragil și delicat, iar 
el își ţinu respiraţia așteptându-i răspunsul. Ea încuviință din 
cap. 

— Atunci mă pot întoarce aici după program? 

Erica încuviință din nou. El se aplecă înainte și o sărută. 

Atunci când el plecă, Erica ședea pe pat, cu genunchii trași în 
sus și cuverturile înfășurate larg în jurul corpului său. Soarele 
strălucea prin mica fereastră rotundă, creând iluzia unui halou în 
jurul capului ei bălai. Era cel mai frumos lucru pe care Patrik îl 
văzuse vreodată. 

e 

Zăpada se topise și se infiltra cu încăpățânare prin mocasinii 
lui subţiri. Încălțămintea lui era mai potrivită pentru vară, însă 
alcoolul era un mod eficient de a atenua frigul. Și trebuind să 

aleagă între a cumpăra o pereche de încălțări de iarnă sau un 
întreg litru de șnaps, decizia era ușoară. 

Aerul era atât de clar și curat, iar lumina atât de fragilă în 
acea dimineaţă de miercuri, încât Bengt Larsson avu în piept un 
sentiment pe care nu-l mai avusese de mult timp. Semăna 
neliniștitor de tare cu un sentiment de pace și se întrebă ce ar fi 
putut avea deosebit o zi normală de miercuri pentru a atrage 
după sine o asemenea senzație ciudată. Se opri și inspiră cu 
ochii închiși aerul dimineţii. Cum ar fi fost ca viaţa lui să fie plină 
de asemenea dimineţi? 

Văzu cu claritate răscrucea din viaţa lui. Ştia cu exactitate 
ziua în care viaţa lui luase turnura aceea nefericită. Știa până și 
ora. De fapt, avusese toate scuzele obișnuite. Nu fusese niciun 
abuz pe care să poată da vina. Nici sărăcie, nici foame și nici 
deficiențe emoţionale. Singurele lucruri pe care putea da vina 
erau propria sa prostie și o exagerată încredere în sine. Firește 
că era implicată și o fată. 

Avea șaptesprezece ani, iar pe atunci nu făcea nimic care să 
nu implice o fată. Dar acea fată era specială. Maud, cu părul ei 
blond și ciufulit și prefăcuta modestie, care îi mângâia orgoliul 
cântându-i în strună. „Dragă Bengt, am mare nevoie de...” 
„Dragă Bengt, nu mi-ai putea lua o...” Îl ţinuse în lesă, iar el se 
lăsase dus de nas, urmând-o supus. Nimic nu era îndeajuns de 
frumos pentru ea. Economisea toți banii pe care îi câștiga și îi 
cumpăra ei haine scumpe, parfumuri fine, tot ce își dorea. Însă 
de cum căpăta lucrul pe care îl solicitase cu înverșunare, ea îl 
dădea la o parte și cerșea altceva, despre care spunea că era 
singurul lucru care ar fi putut-o face fericită. 

Maud fusese precum o văpaie în sângele lui. Fără să-și dea 
seama, situaţia se precipită, până când nu mai știu pe ce lume 
se află. Când Bengt împlini optsprezece ani, Maud decise că nu 
se urca în mașina lui dacă nu era un Cadillac decapotabil. Costa 
mai mult decât câștiga el într-un an întreg și stătu treaz noapte 
de noapte, frământându-și creierii cum să facă rost de bani. În 
timp ce el trecea prin această agonie, Maud se bosumfila și 
dădea de înţeles într-un mod din ce în ce mai evident că dacă el 
nu va face rost de mașină, existau cu siguranţă alți băieţi care 
ar fi putut s-o trateze așa cum merita ea să fie tratată. Atunci 
gelozia se adăugă chinului acelor tensionate nopţi nedormite și, 
într-un final, el clacă. 

Pe 10 septembrie 1954, la fix ora două după-amiaza, intră în 
banca din Tanumshede, înarmat cu un vechi pistol pe care tatăl 
său îl ţinuse acasă timp de ani buni și purtând pe cap un ciorap 
de nailon. Nimic nu merse cum trebuia. Casierii băncii aruncară 
bancnote în sacul pe care îl adusese cu el, dar nici pe departe 
suma sperată. Apoi unul dintre clienţi, tatăl unui coleg de-al lui, 
îl recunoscu pe Bengt în ciuda ciorapului de nailon. În mai puţin 
de o oră, poliţia era în apartamentul părinţilor lui și găsi sacul cu 
bani sub patul din camera sa. Bengt nu uită niciodată expresia 
de pe faţa mamei lui. Era moartă de mult, însă ochii ei încă îl 
bântuiau de fiecare dată când se îmbăta și cădea în depresie. 

Trei ani de pușcărie uciseseră toată speranţa unui viitor. Când 
ieși, Maud era de mult dusă. Nu știa unde și nu îi păsa. Toţi 
vechii lui prieteni aveau slujbe sigure și vieţi de familie și nu 
doreau să aibă nimic de-a face cu el. Tatăl lui murise într-un 
accident când Bengt era închis, așa că se mută cu mama sa. 
Umil, încercă să își găsească de lucru, însă pretutindeni pe unde 
merse fu tratat cu dispreţ. Nimeni nu voia să îl angajeze. Ceea 
ce îl împinse într-un final să-și caute alinarea în băutură fură 
toate acele priviri care îl urmăreau. 

Pentru cineva care crescuse în siguranţa unui orășel unde 
toată lumea se saluta pe stradă, sentimentul de a fi lăsat pe 
dinafară era la fel de dureros ca tortura fizică. Se gândise să se 
mute departe de Fjällbacka, însă unde să fi mers? Era mai 
simplu să rămână și să se scufunde într-o preafericită toropeală 
alcoolică. 

El și Anders se găsiră imediat. Doi bieţi nenorociţi, cum 
obișnuiau să spună, râzând amar. Bengt nutrea o afecțiune 
aproape paternă față de Anders și simţea o tristețe mult mai 
mare pentru soarta lui decât pentru propria-i soartă. Işi dorea 
deseori să fi putut face ceva pentru a-i îndrepta viaţa acestuia 
într-o altă direcţie. Insă deoarece cunoștea, de asemenea, și 
ademenitorul cântec de sirenă al alcoolului, știa cât de greu era 
să te rupi de amanta exigentă ce devenise de-a lungul anilor 
băutura. Ea cerea totul și nu dădea nimic înapoi. Tot ce puteau 
face el și Anders era să își ofere reciproc puţină consolare și 
tovărășie. 

Aleea ce ducea spre ușa clădirii lui Anders fusese acoperită cu 
nisip. Astfel încât Bengt nu fu nevoit să meargă cu grija sticlei 
din buzunarul interior, așa cum făcuse de multe ori în timpul 

iernii care tocmai trecuse, când gheaţa se întindea lucioasă și 
netedă până sus la trepte. 

Cele două etaje până la apartamentul lui Anders erau mereu o 
provocare. Nu exista lift. De câteva ori fu nevoit să se oprească 
pentru a-și trage sufletul, iar de două ori se asigură că ia o 
sorbitură înviorătoare din sticla dinăuntrul buzunarului său. 
Când, într-un final, se află în fața ușii de la apartamentul lui 
Anders, respiraţia îi era greoaie. Se rezemă de cadrul ușii pentru 
o clipă înainte de a o deschide, știind că Anders nu o încuia 
niciodată. 

Era liniște în apartament. Poate că Anders nu era acasă. Dacă 
ar fi dormit ca să scape de mahmureală, respiraţia sa adâncă și 
sforăiturile s-ar fi auzit de obicei până pe hol. Bengt se uită în 
bucătărie. Nu era nimeni acolo, în afară de obișnuitele colonii de 
bacterii. Ușa de la baie era deschisă larg și încăperea aceea era, 
de asemenea, goală. Când dădu colţul, avu un sentiment oribil 
în stomac. Scena din camera de zi îl făcu pe Bengt să se 
oprească brusc. Sticla pe care o ţinea în mână se izbi puternic 
de podea, dar nu se sparse. 

Primul lucru pe care îl văzu fură picioarele legănându-se 
nestingherit puțin deasupra podelei. Picioarele goale se 
balansau înainte și înapoi. Anders avea pe el pantaloni, însă 
nimic în partea de sus. Capul său atârna într-un unghi straniu. 
Fața îi era umflată și decolorată, iar limba arăta prea mare 
pentru gura sa și îi ieșea printre buze. Era cea mai tristă scenă 
pe care o văzuse vreodată Bengt. Se întoarse și părăsi în liniște 
apartamentul, dar nu înainte de a ridica sticla de pe podea. 
încercă să găsească înăuntrul său ceva de care să se poată 
ancora, însă nu găsi decât deșertăciune. În schimb, se agăţă de 
singura salvare pe care o cunoștea. Se așeză în pragul 
apartamentului lui Anders, duse sticla la gură și plânse. 

e 

Era îndoielnic să fi avut alcoolemia în limite legale, dar, pentru 
moment, Patrik nu își făcea griji în legătură cu asta. Conduse 
puţin mai încet decât în mod normal de dragul siguranţei, totuși, 
având în vedere că forma numere și vorbea la telefon, era 
discutabil cu cât ajuta asta la siguranţa în trafic. 

Sună întâi la TV4, care confirmă că Lumi separate fusese 
anulat vineri, pe douăzeci și doi, din cauza meciului de hochei. 
Apoi îl sună pe Mellberg, care, în mod previzibil, fu încântat la 

culme de veste. Ceru ca Anders să fie imediat adus înapoi. În 
urma celei de-a treia convorbiri telefonice, Patrik primi întăririle 
pe care le ceruse și porni direct spre imobilul unde locuia 
Anders. Probabil că Jenny Rosen încurcase zilele. Nu era un lucru 
neobișnuit în rândul martorilor. 

În ciuda entuziasmului său legat de o eventuală întorsătură 
hotărâtoare în anchetă, Patrik nu prea se putea concentra 
asupra sarcinii. Gândurile i se tot îndreptau către Erica și 
noaptea pe care tocmai o petrecuseră împreună. Se surprinse 
rânjind cu gura până la urechi, iar cu mâinile bătea involuntar 
ritmul pe volan. Deschise radioul pe un post de muzică veche și 
prinse melodia „Respect” a Arethei Franklin. Tonul optimist se 
potrivea perfect cu starea sa de spirit și dădu volumul mai tare. 
La refren cântă și el din toţi rărunchii și dansă atât cât putu 
dintr-o poziție șezândă. | se păru că suna al naibii de bine, cel 
puţin până când radioul se întrerupse și auzi doar vocea sa 
răcnind „R-E-S-P-E-C-T”. Urechile îi ţiuiră și se întrebă dacă nu 
cumva își supraestimase talentul la muzică. 

Noaptea trecută îi părea un vis îmbătător și asta nu doar 
datorită cantităţii de vin băute. Era ca și cum un văl de emotie, 
dragoste și erotism s-ar fi așternut peste acele ore din noapte. 

Fu nevoit, fără nicio tragere de inimă, să-și alunge gândurile 
despre noaptea trecută, odată ce intră în parcarea clădirii de 
locuințe. Mașinile de patrulă chemate ca întăriri sosiseră 
neobișnuit de repede. Trebuie să fi fost prin zonă. Văzu două 
mașini cu girofarul pornit și se încruntă ușor. Era tipic pentru ei 
să interpreteze greșit instrucţiunile. Ceruse o mașină, nu două. 
Pe măsură ce se apropia, văzu că în spatele mașinilor de poliție 
se afla o ambulanţă. Ceva nu era în regulă. 

O recunoscu pe Lena, poliţista blondă din Uddevalla, și merse 
spre ea. Vorbea la mobil, însă când Patrik se apropie, ea termină 
conversaţia. Patrik auzi „La revedere”, iar ea își îndesă telefonul 
într-un suport pe care îl purta la curea. 

— Bună, Patrik. 

— Bună, Lena. Ce se petrece? 

— Unul din beţivani l-a găsit pe Anders Nilsson spânzurat în 
apartamentul său. 

Făcu semn din cap în direcţia ușii de la intrare. Patrik avu un 
fior rece în stomac. 

— Nu aţi atins nimic? 

— Hei, drept cine ne iei? Tocmai am vorbit cu dispeceratul din 
Uddevalla și ne trimit o echipă pentru a examina locul crimei. 
Am vorbit și cu Mellberg, deci am presupus că ai venit fiindcă te- 
a sunat el. 

— Nu, veneam oricum încoace ca să-l ridic pe Anders pentru 
un interogatoriu suplimentar. 

— Dar am auzit că avea un alibi. 

— Da, asta credeam, dar tocmai descoperisem că nu era 
valabil, așa că urma să-l aducem înapoi. 

— Ei bine, atunci ăsta-i ghinion curat. Ce naiba crezi că 
înseamnă? Vreau să spun, probabilitatea existenţei dintr-odată a 
doi criminali aici în Fjällbacka trebuie să fie egală cu zero. 
Trebuie să fi fost ucis de aceeași persoană care a omorât-o pe 
Alex Wijkner. Mai ai și alţi suspecți în afară de Anders? 

Patrik își adună forțele. Era adevărat că asta schimba totul, 
dar încă nu era pregătit să tragă aceleași concluzii ca Lena, cum 
că Anders ar fi fost omorât de aceeași persoană care o omorâse 
pe Alex. Bineînţeles că, statistic vorbind, era aproape imposibil. 
Acolo nu mai avusese loc o crimă de decenii, iar dintr-odată doi 
ucigași diferiți se aflau în libertate. Dar nici nu era pregătit să 
excludă imposibilul. 

— Ei bine, hai să mergem sus ca să pot arunca o privire. Apoi 
îmi poţi spune ce-aţi aflat până în momentul acesta. De 
exemplu, cum vi s-a comunicat vestea? 

Lena îl conduse înăuntru, luând-o înaintea lui. 

— Păi, după cum am spus, l-a găsit unul din tovarășii lui de 
pahar, Bengt Larsson. Venise pe la el în această dimineaţă ca să 
bea ceva. De obicei intra direct în casă și asta a făcut și azi. 
Când a pătruns în apartament, l-a găsit pe Anders în camera de 
zi, spânzurat de lampa de pe tavan. 

— A anunţat imediat? 

— De fapt, nu. A stat în pragul apartamentului și și-a înecat 
amarul într-o sticlă de votcă. Dar apoi s-a întâmplat ca un vecin 
să iasă din apartamentul său și în treacăt l-a întrebat pe Bengt 
cum îi merge. Acesta i-a trântit ceea ce văzuse. Apoi vecinul ne- 
a sunat pe noi. Bengt Larsson este prea beat pentru a fi 
interogat mai în detaliu, așa că l-am trimis într-o celulă de 
dezintoxicare. 


VP - 192 


Patrik se întrebă în sinea lui de ce Mellberg nu-l sunase ca să-l 
anunțe, dar se resemnă în fața faptului că, de cele mai multe 
ori, căile comisarului erau total imprevizibile. 

Patrik urcă treptele două câte două și i-o luă înainte Lenei. 
Când ajunseră la etajul al doilea, ușa era larg deschisă și văzu 
oameni forfotind înăuntrul apartamentului. Jenny stătea în 
pragul ușii ei, cu Max în braţe. Când Patrik merse la ei, Max își 
flutură de plăcere mânuţele dolofane și își arătă zâmbetul cu 
pauze între dinţi. 

— Ce se petrece? 

Jenny îl apucă mai strâns pe Max, care se chinuia să i se 
strecoare din brațe. 

— Încă nu suntem siguri. Anders Nilsson e mort, dar nu știm 
mult mai multe. Ai văzut sau ai auzit ceva neobișnuit? 

— Nu, nu-mi amintesc nimic ieșit din comun. Primul lucru pe 
care l-am auzit a fost când vecinul de vizavi a început să 
vorbească cu cineva aici în casa scării. După o vreme, au apărut 
mașinile de poliţie și ambulanţa și s-a făcut mare tâămbălău pe- 
aici. 

— Nimic special astăzi mai devreme ori azi-noapte? 

Patrik o studie cu atenție. 

— Nu, nimic. 

Patrik o lăsă baltă pentru moment. 

— Bine, mulțumesc pentru ajutor, Jenny. 

Îi zâmbi lui Max și îi dădu voie să-l apuce de un deget, lucru 
care aparent era extraordinar de amuzant, fiindcă Max râse atât 
de tare, încât păru să se înece. Patrik se eliberă șovăitor și 
merse încet înapoi în direcția apartamentului lui Anders, în 
același timp făcându-i lui Max cu mâna și spunându-i papa. 

Lena stătea în pragul ușii, cu un zâmbet ironic pe buze. 

— Ai vrea și tu să ai unul, nu-i așa? 

Spre disperarea sa, Patrik simţi că se îmbujorează, ceea ce o 
făcu pe Lena să zâmbească și mai tare. Drept replică, el 
bolborosi ceva de nedeslușit. 

Lena intră înaintea lui în apartament, spunând peste umăr: 

— Ei bine, știi, nu trebuie decât să ceri. Sunt liberă și 
necăsătorită, iar ceasul biologic îmi ticăie așa tare, încât abia 
dacă pot dormi noaptea. 

Patrik știu că glumea, acelea erau obișnuitele tachinări 
folosite de Lena pentru a flirta, însă tot nu se putea abţine de la 

a se îmbujora și mai mult. Nu răspunse, iar când intrară în 
camera de zi, amândurora le pieri pofta de râs. 

Cineva tăiase frânghia de care stătuse spânzurat corpul lui 
Anders, iar acum el zăcea întins pe podeaua camerei de zi. Chiar 
deasupra lui atârna capătul frânghiei, retezată cam la zece 
centimetri de cârlig. Restul frânghiei era prins într-un lat în jurul 
gâtului lui Anders, iar Patrik putu vedea rana adâncă, de un roșu 
aprins, de pe gât, acolo unde frânghia rosese pielea. Ceea ce îl 
tulbura mereu la persoanele moarte era culoarea nenaturală a 
feţei. Strangularea le dădea o tentă oribilă albastră-purpurie, 
ceea ce făcea ca victima să arate foarte straniu. Patrik 
recunoscu de asemenea limba groasă, umflată, ce se ivea dintre 
buzele lui Anders, lucru tipic în cazul strangulării ori sufocării. 
Deși Patrik avea puţină experienţă în ceea ce privește cazurile 
de omucidere, poliția avea anual partea sa de sinucideri, iar el 
ajutase de trei ori la tăierea frânghiei, de-a lungul carierei sale. 

Când Patrik aruncă o privire în camera de zi, exista acolo un 
lucru ce deosebea în mod clar acel tablou de celelalte sinucideri 
prin spânzurare pe care le văzuse. Nu exista posibilitatea ca 
Anders să se fi urcat și să-și fi trecut gâtul prin lațul legat de 
tavan. Nu exista niciun scaun sau vreo masă prin apropiere. 
Anders se balansase suspendat în mijlocul camerei, ca un 
macabru pendul uman. 

Neobișnuit fiind cu scene de omucideri, Patrik înconjură cu 
atenţie cadavrul. Ochii lui Anders erau deschiși, holbându-se în 
gol. Patrik nu se putu abţine și se aplecă înainte, închizându-i 
ochii. Știa că nu ar fi trebuit să aibă niciun fel de contact cu 
cadavrul înainte de sosirea medicului legist - de fapt, cadavrul 
nici nu ar fi trebuit coborât -, dar ceva din acea privire fixă îl 
tulbură profund. Avea impresia că acei ochi îl urmăreau de jur- 
împrejurul camerei. 

Incăperea părea neobișnuit de pustie. Apoi observă că toate 
tablourile fuseseră date jos de pe pereți. Rămăseseră doar urme 
mari și urâte de la tablourile ce atârnaseră acolo cândva. În rest, 
camera era într-o stare la fel de jalnică, așa cum și-o amintea de 
ultima dată când fusese acolo, cu diferenţa că atunci tablourile 
luminaseră întrucâtva încăperea. li dăduseră casei lui Anders un 
oarecare aer decadent, combinând mizeria cu frumusețea. 
Acum locul arăta doar murdar și dezgustător. 

Lena vorbea la mobil fără întrerupere. După o conversaţie în 
care Patrik o auzi doar înjurând monosilabic, ea închise trântind 
clapeta micuţului ei telefon Ericsson și se întoarse către el. 

— Vom primi întăriri de la medicină legală pentru anchetarea 
scenei crimei. Acum pleacă din Goteborg. Nu avem voie să 
atingem nimic. Propun să așteptăm afară, de dragul siguranţei. 

leșiră pe palier, iar Lena închise și încuie ușa cu grijă. Frigul fu 
pătrunzător când pășiră afară; Lena și Patrik bătură din picioare 
pe loc. 

— Unde e Janne? 

Janne era partenerul Lenei, care ar fi trebuit să fie cu ea în 
mașină. 

— Face OCB astăzi. 

— OCB? 

Patrik o privi întrebător. 

— Se ocupă de copilul bolnav. OCB. Din cauza restructurărilor, 
nu s-a găsit nimeni care să-i poată lua locul într-un timp atât de 
scurt, așa că a trebuit să vin singură atunci când am primit 
apelul. A 

Patrik dădu din cap, fără a fi prea atent. Inclina să fie de 
partea Lenei. Multe lucruri indicau că ar fi fost pe urmele unuia 
și aceluiași criminal. Una dintre cele mai riscante treburi pe care 
le-ar fi putut face un poliţist era, cu siguranţă, să tragă niște 
concluzii pripite, însă șansele de a exista doi criminali separați în 
orășelul acela erau infinit de mici. lar dacă la asta se adăuga și 
faptul că existau legături puternice între cele două victime, 
atunci șansele ar fi fost și mai scăzute. 

Lena și Patrik știau că drumul din Göteborg ar dura cel puţin o 
oră și jumătate, poate două, așa că stătură în mașina lui și 
dădură drumul la căldură. De asemenea, porniră și radioul, iar o 
bună bucată de vreme șezură ascultând muzică pop optimistă. 
Era o bine-venită distragere a atenţiei de la motivul lungii lor 
așteptări. După o oră și patruzeci de minute văzură două mașini 
de poliţie intrând în parcare și ieșiră pentru a-și întâmpina 
întăririle. 

e 

— Te rog, Jan, nu putem să ne cumpărăm propria noastră 
casă? Am văzut că una dintre casele din Badholmen este de 
vânzare. N-am putea merge să aruncăm o privire? Are o 
priveliște fantastică, și un mic debarcader, pe deasupra. Te rog? 

Vocea smiorcăită a Lisei îl călca pe nervi. Mai nou, vocea ei 
făcea asta aproape mereu. Căsătoria cu ea ar fi fost mult mai 
plăcută dacă ar fi avut destulă minte încât să tacă din gură și 
doar să arate frumos. În ultima vreme, nici măcar sânii ei mari și 
fermi sau fundul ei rotund nu reușiseră să-l convingă că merita 
tot deranjul. Flecăreala ei doar se accentuase, iar în momente 
precum acela el regreta amarnic faptul că cedase insistențelor 
sale de a se căsători. 

Lisa era chelneriță la Röde Orm din Grebbestad atunci când o 
zărise pentru prima dată. Toţi prietenii lui practic salivaseră 
când îi văzuseră decolteul adânc și picioarele lungi, iar el 
decisese pe loc că trebuia să o aibă. De regulă, căpăta ceea ce 
își dorea, iar Lisa nu fusese o excepţie. El nu arăta rău, însă 
lovitura decisivă era atunci când se prezenta ca fiind Jan 
Lorentz. Pomenirea numelui său de familie aducea de obicei o 
sclipire anume în ochii unei femei, iar apoi totul mergea ca pe 
roate. 

La început fusese obsedat de corpul Lisei. Nu se putea sătura 
de ea și, efectiv, se arătase surd la toate comentariile stupide 
făcute de aceasta, cu vocea ei stridentă. Privirile invidioase ale 
altor bărbaţi atunci când apărea la braţ cu Lisa o făceau și mai 
atrăgătoare în ochii lui. La început, micile ei aluzii cum că el ar fi 
trebuit să facă din ea o femeie respectabilă îi intrară pe-o 
ureche și-i ieșiră pe cealaltă. Sincer vorbind, prostia ei începuse 
să-i știrbească farmecul. Însă ceea ce-l determină într-un final să 
o ia de soție fu împotrivirea vehementă a lui Nelly față de 
întreaga idee. O detestase pe Lisa din prima clipă când o văzuse 
și nu rata nicio ocazie de a-și face cunoscute părerile. O dorinţă 
copilărească de a se răzvrăti îl adusese pe Jan în situaţia 
prezentă, iar el își blestemă propria-i prostie. 

Lisa își ţuguie buzele în timp ce stătea întinsă pe burtă, în 
patul lor mare dublu. Era goală și își dădea toată silinţa să arate 
seducător, însă el nu mai era interesat. Știa că ea aștepta un 
răspuns. 

— Ştii că nu ne putem muta departe de mama. Nu se simte 
bine și nu ar putea avea grijă singură de casa asta mare. 

Se întoarse cu spatele spre Lisa, înnodându-și cravata în fața 
oglinzii mari de la măsuţa ei de toaletă. În oglindă o văzu pe Lisa 
încruntându-se supărată. Nu îi stătea bine. 

— De ce n-are scorpia bătrână destulă minte încât să se mute 
într-un azil drăguţ de bătrâni, în loc să fie o povară pentru 
familia ei? Ea nu înţelege că avem și noi dreptul la propriile 
noastre vieţi? În schimb, trebuie să avem grijă de ea de când se 
trezește și până se culcă. Și cu ce o încălzește că stă pe ditamai 
mormanul de bani? Pun pariu că îi place la nebunie să se uite la 
noi cum ne înjosim, târându-ne după firimiturile ce-i pică de pe 
masă. Nu înțelege cât de multe faci pentru ea? Muncești ca un 
sclav în compania aia și îţi petreci restul timpului dădăcind-o pe 
ea. Baborniţa nici măcar nu ne lasă cele mai bune camere din 
casă drept mulțumire pentru ajutorul nostru. Trebuie să locuim 
în pivniţă în vreme ce ea se tolănește în salon. 

Jan se întoarse și îi aruncă soției sale o privire glacială. 

— Nu ţi-am spus să nu vorbeşti așa despre mama mea? 

— Mama ta, pufni Lisa. Doar nu crezi că te privește ca pe un 
fiu, Jan. Pentru ea, nu vei însemna niciodată mai mult decât un 
act de caritate. Dacă dragul ei Nils n-ar fi dispărut, probabil că ţi 
s-ar fi făcut vânt mai devreme sau mai târziu. Nu ești nimic 
altceva decât un înlocuitor temporar, Jan. Cine altcineva ar 
slugări practic douăzeci și patru de ore din douăzeci și patru 
pentru nimic? Singurul lucru pe care îl ai este o promisiune ca 
atunci când ea dă ortul popii tu să primești toţi banii. In primul 
rând, probabil că hoașca va trăi pe puţin o sută de ani, iar în al 
doilea rând, pun pariu că a lăsat prin testament banii unui 
adăpost pentru câini abandonaţi și râde copios de noi pe la 
spate. Uneori ești atât de prost, Jan. 

Lisa se rostogoli pe spate și își studie manichiura impecabilă. 
Cu un calm de gheață, Jan făcu un pas spre pat, unde stătea 
Lisa. Se lăsă pe vine, răsuci pe degete părul lung și blond care 
atârna pe marginea patului, și începu să tragă încet, apoi din ce 
în ce mai tare, până când ea se schimonosi de durere. Işi duse 
fața atât de aproape de a ei, încât îi putea simţi răsuflarea, și 
mârâi cu o voce joasă: 

— Să nu mă mai faci vreodată prost, auzi? Și, crede-mă, banii 
vor fi ai mei într-o zi. Singura întrebare este: vei mai fi tu prin 
preajmă destul timp pentru a te bucura de ei? 

Satisfăcut, văzu un licăr de teamă aprinzându-se în ochii ei. 
Urmări cum creierul ei stupid, însă primitiv de șiret, procesă 
informaţia și trase concluzia că era momentul unei schimbări de 
tactică. Ea se întinse pe pat, țuguindu-și buzele și ţinându-și 

mâinile căuș peste sâni. Își învârti degetul în jurul sfârcurilor 
până când acestea se întăriră, apoi vorbi pe un ton alintat: 

— lartă-mă, a fost o prostie din partea mea, Jan. Știi cum sunt 
eu. Uneori vorbesc fără să gândesc. Cum aș putea să mă 
revanșez faţă de tine? 

Își supse sugestiv degetul arătător, apoi mâna îi alunecă în jos 
spre pelvis. 

Fără tragere de inimă, Jan își simţi corpul reacţionând și 
decise că măcar exista un lucru la care s-o poată folosi. Își 
desfăcu cravata. 

(J 

Mellberg își scărpină îngândurat bazinul, fără a sesiza 
expresia dezgustată pe care gestul său o provocă pe fețele 
oamenilor adunaţi înaintea lui. În cinstea acelei zile, se 
îmbrăcase în costum, cu toate că acesta era un pic cam strâmt, 
dar dădea vina pentru asta pe curăţătoria ecologică, ai cărei 
angajaţi trebuie să o fi dat în bară, folosind o temperatură prea 
mare. Nu era nevoie să se cântărească pentru a ști că pusese pe 
el câteva kilograme de pe vremea când era un tânăr recrut, însă 
considera că achiziţionarea unui costum nou era o risipă de 
bani. Calitatea bună era veșnică. Nu era vina lui că idioţii de la 
curățătorie nu-și făcuseră treaba bine. 

Işi drese vocea pentru a capta atenţia tuturor. Murmurul și 
hârșâitul scaunelor încetară și toți ochii se îndreptară către el. 
Scaunele fuseseră aranjate într-un semicerc în faţa lui. Era un 
moment pe care intenţiona să-l exploateze cât de mult posibil. 
Observă  încruntat că Patrik arăta extenuat. Bineînţeles, 
angajaţii făceau ce doreau în timpul lor liber, însă având în 
vedere că era mijlocul săptămânii, era de așteptat ca ei să dea 
dovadă de cumpătare când era vorba de petreceri și alcool. 
Mellberg alungă amintirea jumătăţii de sticlă pe care el însuși o 
dăduse pe gât cu o seară înainte. Işi propuse să aibă o discuţie 
în particular cu Patrik în legătură cu politica secţiei cu privire la 
alcool. 

— După cum știți, o altă crimă a avut loc în Fjällbacka. 
Probabilitatea existenţei a doi criminali este foarte mică, așadar, 
cred că putem pleca de la ipoteza că aceeași persoană care a 
ucis-o pe Alexandra Wijkner l-a ucis, de asemenea, și pe Anders 
Nilsson. 

Îi plăcură sunetul propriei sale voci, ca și zelul și interesul de 
pe feţele celor dinaintea sa. Se afla în elementul său. Se 
născuse pentru a face asta. 

Mellberg continuă. 

— Anders Nilsson a fost găsit în această dimineaţă de către 
Bengt Larsson, unul dintre tovarășii de pahar ai victimei. A fost 
strangulat, și, conform informaţiilor preliminare din Goteborg, 
era mort de cel puţin o zi. Până când vom avea informaţii mai 
precise, aceasta va fi ipoteza pe baza căreia vom lucra. 

Îi plăcu felul în care îi ieși pe gură cuvântul „ipoteză”. Grupul 
dinaintea sa nu era neapărat mare, însă în mintea sa era mult 
mai mare și manifesta un interes evident. Cu toţii așteptau 
cuvintele și ordinele sale. Se uită în jur cu plăcere. Annika 
dactilografia de zor pe un laptop, cu o pereche de ochelari de 
vedere așezați pe vârful nasului. Amplele ei curbe feminine erau 
înveșmântate într-o jachetă galbenă bine croită, cu fustă 
asortată; îi făcu Annikăi cu ochiul. Era de ajuns. Să n-o sperie. 
Lângă ea stătea Patrik, care arăta ca și cum avea să se 
dezmembreze în orice moment. Pleoapele îi erau grele, iar ochii 
injectaţi. Mellberg hotărî că trebuia neapărat să aibă o discuţie 
cu el, cu prima ocazie. La urma urmei, avea dreptul de a le cere 
subalternilor să-i o ţinută prezentabilă. 

Lângă Patrik și Annika se aflau alţi trei angajaţi ai secţiei de 
poliţie din Tanumshede. Gösta Flygare era cel mai în vârstă din 
secție. Își dedica întreaga energie pentru a munci cât mai puţin 
posibil până la pensionare, care avea să se întâmple peste doi 
ani. După aceea avea să își dedice tot timpul marii sale pasiuni - 
golful. Începuse să joace cu zece ani în urmă, atunci când soţia 
sa murise de cancer, iar sfârșiturile de săptămână păruseră 
dintr-odată mult prea lungi și pustii. Sportul deveni curând ca o 
otravă în sângele său. Își privea acum slujba, de care nu fusese 
foarte interesat de la bun început, ca pe ceva ce îl împiedica să 
se afle tot timpul pe terenul de golf. 

În ciuda faptului că salariul său era insuficient, reușise să 
economisească destul încât să-și poată cumpăra un apartament 
pe Costa del Sol în Spania. În curând avea să își poată petrece 
lunile de vară jucând golf în Suedia, iar restul anului l-ar putea 
petrece pe terenurile din Spania. Deși, trebuia să recunoască, 
aceste crime reușiseră să-i trezească interesul pentru prima 

dată de mult timp. Însă nu atât de mult încât să nu prefere să 
joace golf chiar în acel moment, dacă sezonul ar fi permis asta. 

Lângă el ședea membrul cel mai tânăr al secţiei. Martin Molin 
le stârnea tuturor instincte paterne în diferite grade. Își 
combinau eforturile pentru a-l sprijini. Îi dădeau doar sarcini pe 
care le-ar fi putut îndeplini și un copil, apoi corectau tot ce 
scrisese în rapoartele sale, înainte ca acestea să ajungă pe 
biroul lui Mellberg. 

Martin absolvise Academia de Poliţie cu mai puţin de un an în 
urmă. Cu toţii fuseseră uimiţi că putuse, în primul rând, să se 
cufunde în elaboratele proceduri de înscriere în registre, iar în al 
doilea rând, să își încheie studiile și să treacă examenul. Însă 
Martin era plăcut și blajin și, în ciuda naivităţii sale, care îl făcea 
complet nepotrivit pentru munca în poliţie, cu toţii considerau că 
nu avea ce mari daune să provoace acolo, în Tanumshede. Așa 
că îl ajutaseră cu dragă inimă să treacă de toate obstacolele. 
Annika, în mod special, îl luase sub aripa sa protectoare și 
uneori, spre marele amuzament al tuturor, își făcea cunoscute 
sentimentele strângându-l tare la pieptul său generos, într-o 
îmbrăţișare puternică. 

Cu acele ocazii, părul roșu ca focul al lui Martin, care mereu 
stătea măciucă, precum și pistruii săi la fel de roșii concurau la 
culoare cu faţa lui. Insă o venera pe Annika și petrecuse multe 
seri vizitându-i pe ea și pe soţul ei atunci când avusese nevoie 
de sfaturi legate de ghinionul în dragoste - care părea a fi 
constant. Inocenţa și amabilitatea lui îl făceau să fie un magnet 
irezistibil pentru femei care mâncau bărbaţii pe pâine, iar apoi le 
scuipau rămășițele. Insă Annika era mereu alături de el pentru 
a-l asculta, a-i reda încrederea în sine și a-l trimite înapoi în 
lume, cu speranţa că într-o zi avea să găsească o femeie care să 
poată aprecia această comoară de bărbat, ascuns îndărătul unui 
exterior pistruiat. 

Ultimul membru al grupului era de asemenea și cel mai puţin 
popular. Ernst Lundgren era un mare lingău, care nu rata 
vreodată ocazia de a se promova pe sine, de preferință pe 
socoteala altora. Pe nimeni nu mira faptul că era necăsătorit. N- 
avea deloc farmec. Deși bărbați mult mai urâţi decât el își 
găsiseră partenere datorită unui caracter plăcut, lui Ernst îi 
lipsea complet acest atribut. De aceea el încă locuia cu bătrâna 
sa mamă, într-o fermă la vreo zece kilometri de Tanumshede. 

Se zvonea că tatăl lui, cunoscut în zonă drept un alcoolic notoriu 
și un individ foarte agresiv, primise o mână de ajutor de la soţia 
sa atunci când căzuse din hambar și aterizase într-o furcă. Asta 
se întâmplase cu mulți ani în urmă, însă zvonul renăștea ori de 
câte ori oamenii nu aveau ceva mai interesant despre care să 
vorbească. În orice caz, era adevărat faptul că doar o mamă l-ar 
fi putut iubi pe Ernst, având în vedere că dinţii săi strâmbi, părul 
său ciufulit și urechile sale mari erau însoţite de o fire colerică și 
un fel de-a fi lăudăros. Chiar în acel moment el sorbea fiecare 
silabă a lui Mellberg, ca și când cuvintele acestuia ar fi fost 
perle, și profită de fiecare ocazie pentru a-i reduce iute la tăcere 
pe ceilalţi dacă îndrăzneau să facă și cel mai mic zgomot pentru 
a distrage atenţia de la discursul lui Mellberg. Ridică nerăbdător 
mâna pentru a pune o întrebare, ca un școlar. 

— De unde știm că Anders nu a fost ucis de beţivan, care apoi 
doar s-a prefăcut că l-a descoperit în dimineaţa aceasta? 

Mellberg dădu aprobator din cap spre el. A 

— O întrebare foarte bună, Ernst, foarte bună. Insă, după cum 
am spus, vom merge pe ipoteza că este aceeași persoană care 
a ucis-o pe Alex Wijkner. Dar, pentru a fi siguri, îi vom verifica 
alibiul lui Bengt Larsson pentru ziua de ieri. 

Mellberg arătă cu pixul înspre Lundgren în vreme ce aruncă o 
privire peste restul grupului. 

— Acesta este genul de gândire rapidă de care avem nevoie 
pentru a rezolva acest caz. Sper că veţi asculta și veți învăţa cu 
toţii de la Ernst. Aveţi mult de parcurs până să ajungeti la nivelul 
său. 

Ernst își plecă ochii cu modestie, dar, imediat cum Mellberg își 
îndreptă atenţia în altă parte, el nu putu rezista să nu le arunce 
colegilor să-i o privire triumfătoare. Annika pufni și, drept replică 
la căutătura mânioasă a lui Lundgren, îl fixă pe acesta cu 
privirea, fără să clipească. 

— Așadar, unde eram? 

Mellberg își prinse degetele mari pe sub bretelele pe care le 
purta dedesubtul jachetei și se roti cu scaunul spre panoul alb 
ce fusese montat pe peretele din spatele lui, pentru a urmări 
cazul lui Alex Wijkner. Un panou similar fusese instalat lângă 
acesta, însă pe el nu se găsea decât fotografia Polaroid ce-i 
fusese făcută lui Anders înainte ca infirmierii de pe ambulanţă 
să-i taie frânghia cu care era spânzurat. 

— Deci ce știm până acum? Corpul lui Anders Nilsson a fost 
găsit în dimineaţa aceasta și, conform raportului preliminar, era 
mort de aproximativ o zi. A fost spânzurat de una sau mai multe 
persoane necunoscute, probabil mai multe, fiindcă ar fi fost 
nevoie de o forță considerabilă pentru a ridica un om în toată 
firea destul de sus pentru a-l putea spânzura de tavan. Ceea ce 
nu știm este cum au reușit asta. Nu există semne de încăierare, 
nici în apartament și nici pe trupul lui Anders. Nicio vânătaie 
care să indice vreo agresiune fizică, nici înainte și nici după ce-a 
avut loc decesul. După cum am precizat, acestea sunt date 
preliminare, însă așteptăm confirmarea imediat ce autopsia va fi 
completă. 

Patrik făcu un semn în aer cu pixul. 

— Cât de curând sperăm să avem rezultatul autopsiei? 

— Pare-se că au un morman întreg de cadavre care așteaptă, 
așa că din nefericire nu am putut afla nicio informație 
referitoare la data când va fi gata raportul. 

Nimeni nu păru surprins. 

— Știm, de asemenea, că există o legătură clară între Anders 
Nilsson și prima noastră victimă, Alexandra Wijkner. 

Acum Mellberg stătea în picioare și arăta înspre poza 
Alexandrei, aflată în mijlocul primului panou. Primiseră poza de 
la mama ei și din nou erau cu toţii uimiţi de cât de frumoasă 
fusese în viață. Ceea ce făcea ca poza de lângă ea, cu 
Alexandra aflată în cadă, cu o faţă palidă albăstruie și gheaţă în 
păr și gene, să pară cu atât mai oribilă. 

— Această pereche nepotrivită avea o relaţie sexuală. Însuși 
Anders a recunoscut-o și de asemenea avem anumite dovezi, 
după cum știți, care probează această afirmaţie. Ceea ce nu 
știm este cât timp a durat, cum s-au încurcat unul cu celălalt și, 
mai presus de toate, de ce o femeie frumoasă din înalta 
societate și-ar fi ales ca partener de pat un alcoolic mizerabil și 
respingător. Ceva e putred aici, o simt. 

Mellberg se bătu ușor de câteva ori cu degetul arătător peste 
nasul său borcănat și roșu. 

— Martin, sarcina ta este să faci săpături mai adânci. Înainte 
de toate, trebuie să faci asupra lui Henrik Wijkner presiuni mult 
mai mari decât au fost făcute până acum. Tipul știe mai multe 
decât recunoaște, sunt sigur de asta. 

Martin încuviință nerăbdător din cap, luând frenetic notițe. 
Annika îl privi tandru, ca o mamă, peste ochelarii ei de vedere. 

— Din nefericire, asta ne aduce înapoi de unde am plecat în 
ceea ce-i privește pe suspecții în cazul primului omor. Anders 
părea foarte promiţător în acel rol, însă acum cazul a luat o 
turnură complet diferită. Patrik, tu va trebui să revizuiești 
întregul material pe care îl avem în legătură cu crima Wijkner. 
Verifică și reverifică fiecare detaliu. Undeva în acel material 
există o pistă pe care am ratat-o. 

Mellberg auzise acea replică într-un program TV despre 
polițiști și o memorase pentru a o folosi pe viitor. 

Gösta era acum singurul care nu primise o însărcinare. 
Mellberg se uită la lista sa și se gândi pentru o clipă. 

— Gosta, tu du-te și vorbește cu familia lui Alex Wijkner. 
Poate că știu ceva în plus despre care nu ne-au pomenit. 
Intreabă-i despre prietenii și dușmanii ei, despre copilărie, 
despre personalitatea ei, despre tot. Orice îţi trece prin minte. 
Discută cu amândoi părinţii și cu sora ei, însă asigură-te că îi 
interoghezi pe rând. Așa capeţi cele mai multe informaţii de la 
oameni, îți spun asta din proprie experienţă. Pune-te de acord 
cu Molin, care va discuta cu soţul. 

Gosta se cutremură sub povara unei sarcini concrete și oftă, 
resemnat. Nu pentru că i-ar fi răpit din timpul pentru golf, în 
mijlocul acelei ierni năprasnice, ci pentru că în ultimii ani 
aproape că se obișnuise să nu fie nevoit să muncească la modul 
serios. Se specializase în arta de a părea ocupat în vreme ce 
juca Solitaire pe computer pentru a pierde timpul. Povara de a 
trebui să vină cu niște rezultate concrete îl apăsa. Pacea și 
liniștea sa se terminaseră. Probabil că nici nu avea să fie plătit 
pentru munca peste program. Avea să fie mulțumit dacă măcar i 
s-ar fi rambursat banii pentru benzina consumată spre și dinspre 
Goteborg. 

Mellberg bătu din palme și îi zori. 

— In regulă, hai să ne punem în mișcare. Nu putem să 
pierdem vremea dacă vrem să rezolvăm cazul ăsta. Socotesc că 
veți munci mai mult decât aţi făcut-o vreodată, cât despre zile 
libere, vă puteţi lua adio de la ele până când se va termina totul. 
Până atunci, timpul vostru îmi aparține mie. La treabă. 

Chiar dacă vreunul dintre ei avusese ceva împotriva faptului 
de a fi fost zoriţi ca niște copii, nimeni nu scoase niciun cuvânt. 

Se ridicară, luară într-o mână scaunele pe care stătuseră și 
carneţelele și pixurile în cealaltă. Doar Ernst Lundgren rămase în 
urmă, însă de data aceasta Mellberg nu avea chef de lingușeli, 
așa că îl alungă și pe el. 

Fusese o zi foarte productivă. Firește că fusese o mare 
dezamăgire faptul că suspectul principal în cazul Wijkner se 
dovedise o pistă înfundată; dar era compensat pe deplin de 
ecuația conform căreia unu și cu unu nu făcea doi, ci mult mai 
mult. O crimă era un eveniment, două crime erau un fapt 
senzaţional într-o circumscripție atât de mică. Dacă înainte 
fusese oarecum sigur că avea să fie primit înapoi la comisariatul 
central din Göteborg în urma rezolvării cazului Wijkner, acum 
era convins că, dacă ar elucida ambele crime, avea să fie 
implorat să se întoarcă. 

Cu aceste perspective strălucite în minte, Bertil Mellberg se 
lăsă pe spate în scaun, își vâri mâna în cel de-al treilea sertar, 
scoase un biscuit glazurat cu ciocolată și, fericit, îl strecură 
repede în gură pe tot. Apoi își strânse mâinile la ceafă, închise 
ochii și hotărî să tragă un pui de somn. La urma urmei, era 
aproape ora prânzului. 

e 

După ce Patrik plecase, Erica se chinuise zadarnic să mai 
doarmă câteva ore. Toate sentimentele acumulate o făceau să 
se răsucească încolo și încoace în pat. Un zâmbet i se tot furișa 
pe buze. Ar trebui să existe o lege împotriva unei asemenea 
stări intense de fericire. Sentimentul de mulţumire era atât de 
puternic încât abia dacă știa ce să mai facă. Stătu pe o parte și 
își rezemă obrazul în mâini. 

Totul părea mai luminos în acea zi. Totul părea mai simplu de 
abordat. Uciderea lui Alex, cartea pe care editorul ei o aștepta 
cu nerăbdare și care nu prea mergea cum ar fi trebuit, dorul de 
părinţii ei și, nu în ultimul rând, vânzarea casei în care 
copilărise. Toate păreau mai ușor de îndurat în acea zi. 
Problemele nu dispăruseră, însă pentru prima dată, se simţi cu 
adevărat încredinţată de faptul că lumea ei nu era pe punctul de 
a se nărui și că ar fi în stare să facă faţă oricăror greutăţi 
apărute în calea sa. 

Inchipuie-ţi ce diferenţă poate face o zi, douăzeci și patru de 
ore banale. leri pe vremea aceea se trezise cu o apăsare în 
piept. Se trezise într-o singurătate dincolo de care nu putea 

privi. Acum părea că încă îi putea simţi fizic mângâierile lui 
Patrik pe pielea sa. Fizic era de fapt un cuvânt nepotrivit ori un 
cuvânt prea limitat. 

Cu întreaga sa ființă, ea simţi că singurătatea îi fusese 
înlocuită de sentimentul de a fi în doi. Tăcerea din dormitor era 
acum calmă, unde înainte păruse amenințătoare și nemărginită. 
Bineînţeles că îi era deja dor de el, însă se bucura să știe că, 
oriunde ar fi fost, Patrik se gândea la ea. 

Erica se simţi ca și cum ar fi luat o mătură mentală și ar fi 
măturat cu hotărâre toate pânzele de păianjen din unghere și 
tot praful acumulat în mintea sa. Dar această nou găsită 
claritate o făcu de asemenea să realizeze că nu putea fugi de 
ceea ce îi acaparase gândurile în ultimele zile. 

De când descoperise adevărata identitate a tatălui copilului 
pe care Alex îl purtase în pântec, Ericăi îi fusese groază de 
confruntare. Și nu o aștepta cu nerăbdare. Insă noua forţă pe 
care o simţea înăuntrul său o ajută să se hotărască. Știu ce avea 
de făcut. 

Făcu un duș lung, cu apă fierbinte. Totul părea un nou început 
în acea dimineaţă și voia să-l întâmpine perfect curată. După 
duș și o privire aruncată termometrului de afară, se îmbrăcă 
gros și se rugă să poată porni mașina. Avu noroc, porni la prima 
cheie. 

În timpul călătoriei, Erica medită asupra felului în care să 
aducă în discuţie subiectul. Exersă câteva replici de deschidere, 
dar fiecare suna și mai neconvingător decât precedenta, așa că 
decise să improvizeze. Nu avea cine știe ce bază de la care să 
pornească, dar instinctul îi spunea că avea dreptate. Pentru o 
fracțiune de secundă, se gândi să-l sune pe Patrik și să-i 
povestească despre suspiciunile ei, dar alungă repede acea 
idee, decizând că trebuia să verifice de una singură pentru 
început. Erau prea multe în joc. 

Drumul către destinaţia sa era scurt, cu toate astea, păru să 
dureze o eternitate. Când coti în parcarea din josul hotelului de 
la mare, Dan îi făcu bucuros semn cu mâna, de pe barcă. Işi 
imaginase că avea să-l găsească acolo. Erica îi făcu semn cu 
mâna, dar nu îi zâmbi. Încuie mașina și, cu mâinile în buzunare, 
se îndreptă fără grabă spre Dan. Ziua era ceţoasă și cenușie, 
însă aerul era proaspăt. Respiră adânc de două ori pentru a 

încerca să îndepărteze ultimele urme de amețeală, cauzate de 
consumul abundent de vin din seara precedentă. 

— Bună, Erica. 

— Bună. 

Dan continuă să lucreze pe barca sa, dar păru fericit să aibă 
companie. Erica se uită agitată în jur după Pernilla; încă o 
îngrijora privirea pe care le-o aruncase soţia lui Dan ultima dată. 
Însă în lumina celor știute acum, brusc înţelese mai bine 
situaţia. 

Pentru prima dată Erica văzu cât de frumoasă era vechea 
barcă. Dan o moștenise de la tatăl său și avusese grijă de ea cu 
un real interes. Avea pescuitul în sânge, iar marele său regret în 
viaţă era că această îndeletnicire nu mai era de ajuns pentru a 
hrăni o familie. Firește că se descurca în slujba sa de profesor la 
școala din Tanumshede, dar pescuitul era adevărata sa 
chemare. Nu se putea abţine să nu zâmbească ori de câte ori 
lucra pe barcă. Munca grea nu îl deranja și ţinea departe gerul 
iernii purtând câteva straturi de îmbrăcăminte. Săltă pe umăr o 
rolă greoaie de parâmă și se întoarse către Erica. 

— Ce e asta? Fără bunătăţi astăzi? Sper că nu intenţionezi să 
faci din asta un obicei. 

O șuviţă din părul său bălai atârna de sub căciula croșetată. 
Părea mare și puternic, stând acolo, în faţa ei, ca un stâlp masiv. 
Emana forţă și fericire și pe Erica o duru sufletul că avea să-i 
alunge acea voioșie. Însă dacă nu o făcea ea, avea să o facă 
altcineva. Poliţia, în cel mai rău caz. Se convinse că îi făcea un 
serviciu, deși era conștientă că pătrundea într-o zonă sensibilă. 
Motivul principal era că ea personal dorea să știe. Trebuia să 
afle. 

Dan urcă la prora cu rola de parâmă, o aruncă pe punte și se 
întoarse la Erica; ea stătea rezemată de balustrada de la pupa. 
Privi imperturbabilă spre orizont. 

— „Pe bani iubirea mi-am târguit, ce-aș fi căpătat altceva?” 

Dan râse și termină versul: 

— „Răsunaţi duios, voi, corzi arzând mocnit, răsunaţi duios, 
iubirea mea”. 

Erica nu zâmbea. 

— Fröding încă mai e poetul tău preferat? 

— Dintotdeauna a fost, întotdeauna va fi. Copiii de la școală 
susțin că li se va întoarce stomacul pe dos dacă-l vor mai citi 

mult pe Fröding, deși, din punctul meu de vedere, niciodată nu 
te saturi să-l citești. 

— Da, încă am volumul acela pe care mi l-ai dăruit atunci 
când eram împreună. 

Vorbea acum spatelui său, fiindcă Dan se întorsese pentru a 
muta niște lăzi cu plase rezemate de balustrada opusă. Ea 
continuă neabătută. 

— Dai mereu cartea aceea iubitelor tale? 

Dan se opri brusc și se întoarse către ea, cu o privire șocată. 

— Ce vrei să spui? Tu ai primit una și, da, Pernilla a primit 
una, deși m-aș mira să se fi obosit s-o citească. 

Erica observă pe faţa lui o expresie de neliniște. Prinse cu 
mâinile învelite în mănuși balustrada de care se rezemase și îl 
privi drept în ochi. 

— Și Alex? A primit și ea o copie? 

Fața lui Dan se făcu de aceeași culoare cu zăpada din golful 
îngheţat aflat în spatele lui, însă ea observă, de asemenea, că o 
expresie de ușurare i se strecură rapid pe faţă. 

— Ce vrei să spui? Alex? 

Nu era încă pregătit să capituleze. 

— Ti-am spus că săptămâna trecută am fost acasă la Alex 
într-o seară. Ceea ce nu ţi-am spus a fost că cineva a intrat în 
casă în vreme ce mă aflam acolo. Cineva care a urcat direct în 
dormitor și a luat ceva. La început nu mi-am putut da seama ce 
anume, dar apoi am verificat ultimul număr apelat de Alex. Era 
numărul tău de mobil și atunci mi-am amintit ce lipsea din 
cameră. Am aceeași carte acasă. 

Dan nu scoase niciun cuvânt, așa că ea continuă. 

— Nu a fost greu să înţeleg de ce și-ar fi dat cineva osteneala 
să pătrundă în casa lui Alex și apoi să fure ceva atât de banal 
precum o carte cu poezii. Există în ea o dedicație, așa-i? O 
dedicație ce ar indica exact bărbatul care-i era amant? 

— „Cu întreaga-mi dragoste îmi închin pasiunea - Dan”. 

O recită cu un glas plin de emoție. Acum era rândul lui să 
privească în gol înspre apă. Se lăsă să cadă pe o ladă de pe 
punte și îşi smulse căciula de pe cap. Părul îi stătea în toate 
direcțiile. Işi scoase mănușile și își trecu mâinile prin păr. Apoi 
se uită direct la Erica. 

— N-am putut lăsa asta să iasă la iveală. Ceea ce am trăit 
împreună a fost o nebunie. O nebunie intensă și atotmistuitoare. 

Ceva ce nu puteam permite să interfereze cu vieţile noastre 
reale. Amândoi știam că trebuia să înceteze. 

— Trebuia să vă întâlniți în vinerea în care a murit? 

Un mușchi de pe faţa lui Dan se zbătu la acea amintire. După 
moartea lui Alex, trebuie să fi meditat de nenumărate ori la ce s- 
ar fi întâmplat, dacă și-ar fi făcut totuși apariţia. Dacă Alex ar fi 
fost încă în viaţă. 

— Da, trebuia să ne întâlnim vineri seara. Pernilla urma să 
meargă cu copiii în vizită la sora ei în Munkedal. Eu am venit cu 
scuza că nu eram în apele mele și că preferam să rămân acasă. 

— Însă Pernilla n-a plecat, nu-i așa? 

Urmă o tăcere lungă. 

— Ba da, Pernilla a plecat, dar eu am rămas acasă. Mi-am 
închis mobilul și am știut că n-ar fi îndrăznit să sune pe telefonul 
de acasă. Am stat departe fiindcă mă temeam. Nu îndrăzneam 
să o privesc în ochi și să-i spun că s-a terminat. Deși știam că ea 
era conștientă că avea să se termine mai devreme sau mai 
târziu. Mă temeam să fiu eu acela care făcea pasul. Am crezut 
că dacă m-aș fi îndepărtat treptat, ea s-ar fi plictisit de situaţie 
și s-ar fi despărțit de mine. Foarte bărbătesc, nu crezi? 

Erica știu că partea cea mai grea avea să urmeze abia atunci, 
dar trebui să meargă mai departe. Mai bine să afle de la ea. 

— Dan, ea nu înțelesese că trebuia să se termine. Ea își 
închipuia un viitor pentru voi doi. Un viitor în care tu aveai să-ţi 
părăsești familia, iar ea pe Henrik, și împreună aţi fi trăit fericiţi 
până la adânci bătrâneţi. 

El păru să se micșoreze la auzul fiecărui cuvânt și încă nu 
auzise ce era mai rău. 

— Dan, era însărcinată. Cu copilul tău. Se pare că 
intenţionase să îţi dea vestea în acea noapte de vineri. Pregătise 
un festin și pusese șampanie la gheaţă. 

Dan nu putu să se uite la ea. Încercă să își fixeze privirea 
undeva în depărtare, dar lacrimile începură să-i curgă pe obraji, 
învăluind totul în ceaţă. Durerea îl copleși. Incepu să suspine și 
fu nevoit să-și tot șteargă nasul cu mănușile. Intr-un final, își 
tinu capul între palme și abandonă toate încercările de a-și 
șterge fața. 

Erica se așeză pe vine lângă el și își puse brațele în jurul lui 
pentru a-l consola. Însă Dan o respinse. Ea știa că va trebui să 
iasă de unul singur din iadul în care intrase. Așa că așteptă cu 

braţele încrucișate până când lacrimile se opriră, iar el păru să 
fie în stare să respire din nou. 

— De unde știi că era însărcinată? 

Se bâlbâi când rosti acele cuvinte. 

— Am fost cu Birgit și Henrik la secţia de poliţie atunci când 
ne-au anunţat. 

— Știu că nu era copilul lui Henrik? 

— Sunt sigură că Henrik știe, pe când Birgit, nu; ea crede că 
Henrik este tatăl. 

Dan încuviință din cap. Păru să îl consoleze faptul că părinţii 
ei nu știau. 

— Cum v-aţi cunoscut? 

Erica voia să-i distragă atenţia, chiar și pentru o clipă, de la 
gândul copilului său nenăscut, pentru a-i permite să răsufle 
puţin. 

El zâmbi cu amărăciune. 

— O poveste clasică. Unde se cunosc oamenii de vârsta 
noastră din Fjällbacka? La o bere la Galăren, bineînțeles. Ne-am 
văzut din colţuri opuse ale camerei și a fost precum o lovitură în 
stomac. Nu m-am mai simţit vreodată la fel de atras de o 
femeie. 

Erica simţi o ușoară urmă de gelozie la auzul acelor cuvinte. 

Dan continuă. 

— N-am făcut nimic atunci, dar după vreo două săptămâni m- 
a sunat pe mobil. Am mers cu mașina pentru a mă întâlni cu ea. 
Apoi lucrurile au căpătat amploare. Ore furate atunci când 
Pernilla era pe undeva. Cu alte cuvinte, nu prea multe nopți; de 
obicei, ne întâlneam în timpul zilei. 

— Nu ţi-era teamă că aveau să te vadă vecinii atunci când 
mergeai acasă la Alex? Ştii cât de repede umblă vorba aici. 

— Bineînţeles, m-am gândit la asta. Obișnuiam să mă cațăr 
peste gardul curții din spate, iar apoi să merg prin intrarea în 
pivniţă. Sincer să fiu, probabil că și asta făcea parte din 
entuziasmul ce ne lega. Pericolul și riscul. 

— Dar nu înţelegeai cât de mult riscai? 

Dan se juca nervos cu căciula și își ţinea privirea aţintită în 
jos. 

— Firește că înţelegeam. Asta pe de-o parte. Pe de altă parte, 
mă simţeam invulnerabil. Alţi oameni ar putea fi prinși, dar nu 
eu. Nu așa e mereu? 

— Pernilla știe? 

— Nu. Oricum, nu în atâtea cuvinte. Cu toate astea, cred că 
suspectează ceva. Ai văzut cum a reacţionat atunci când ne-a 
zărit aici. Așa a fost în ultimele luni - geloasă și irascibilă. Sunt 
sigur că simte că se petrece ceva. 

— Ești conștient că va trebui să-i spui acum? 

Dan dădu vehement din cap. Lacrimile îi umplură din nou 
ochii. 

— Nu va merge așa, Erica. Nu o pot face. Până să se întâmple 
toată treaba asta cu Alex nu am înţeles cu adevărat cât de mult 
înseamnă Pernilla pentru mine. Alex a fost o pasiune, dar 
Pernilla și copiii sunt viaţa mea. Nu o pot face! 

Erica se aplecă în faţă și își puse mâna peste mâna lui Dan. 
Vocea îi era calmă și limpede, fără a trăda nimic din agitația pe 
care o simțea înăuntrul său. 

— Dan, trebuie. Poliţia trebuie să fie informată, iar tu ai acum 
șansa de a-i spune Pernillei în felul tău. Mai devreme sau mai 
târziu, poliţia va afla, iar atunci nu vei avea șansa de a-i explica 
ei așa cum vrei. Atunci nu vei mai avea nicio opţiune. Și ai spus- 
o tu însuţi, probabil că ea știe ori măcar suspectează ceva. 
Poate că ar fi chiar o ușurare pentru voi amândoi dacă aţi vorbi 
despre asta. Să lămuriţi lucrurile. 

Văzu că Dan o asculta și înțelegea ceea ce îi spunea. De 
asemenea, îl simţi cum tremura. 

— Dar, dacă mă părăsește? Dacă ia copiii și mă părăsește, 
Erica? Unde m-aș duce atunci? Sunt pierdut fără ei. 

O voce slabă din mintea Ericăi îi șopti nemilos că ar fi trebuit 
să se gândească la asta mai devreme, însă voci mai puternice o 
înăbușiră și spuseră că momentul învinuirilor trecuse. Existau 
chestiuni mult mai importante de rezolvat în acel moment. Se 
aplecă în faţă, își petrecu brațele în jurul lui și îl atinse cu 
palmele peste spate pentru a-l consola. La început suspinele i se 
intensificară, apoi se potoliră. Când se eliberă din îmbrăţișarea 
ei și își șterse lacrimile, Erica văzu că decisese să nu mai amâne 
inevitabilul. 

Pe măsură ce se îndepărta cu mașina de ponton, îl privi în 
oglinda retrovizoare, stând nemișcat pe barca lui iubită, cu 
privirea aţintită spre orizont. Îi ţinu pumnii să își poată găsi 
cuvintele potrivite. Nu avea să fie ușor. 

Căscatul păru să-i vină tocmai din vârful degetelor de la 
picioare și să i se răspândească prin întregul corp. Patrik nu 
fusese în viaţa lui atât de obosit. Dar nici atât de fericit. 

Era dificil să se concentreze asupra maldărelor imense de 
hârţoage ce zăceau în faţa lui. O omucidere genera cantităţi 
incredibile de documente, iar sarcina lui consta acum în a 
parcurge totul în detaliu pentru a găsi acea mică piesă lipsă ce 
avea să ducă investigația mai departe. Se frecă la ochi și inspiră 
adânc pentru a-și aduna energia necesară sarcinii. 

La fiecare zece minute trebuia să se ridice din scaun pentru a 
se întinde, a-și lua niște cafea, a sări în loc, sau orice altceva l-ar 
fi ţinut treaz și concentrat pentru încă puţin timp. De câteva ori 
mâna îi rătăcise către telefon ca să o sune pe Erica, dar se 
abţinu. Dacă era la fel de obosită ca el, se afla probabil încă în 
pat, dormind. Speră să fi fost așa. intenţiona, dacă ar fi fost 
după el, să o ţină trează și în acea noapte, cât mai mult posibil. 

Unul dintre mormanele de hârtii crescuse de ultima dată când 
le răsfoise - erau documente ce conţineau informaţii legate de 
familia Lorentz. Annika, eficientă ca întotdeauna, căutase 
articole vechi și materiale în care era menţionată familia, apoi 
pusese hârtiile frumos într-un morman pe biroul lui Patrik. El 
lucră metodic, întorcând maldărul și începând să lucreze de jos 
în sus, pentru ca la început să citească articolele pe care le mai 
citise deja înainte. După două ore, nu exista nimic care să-i fi 
aprins imaginaţia. În ciuda senzaţiei puternice că ceva îi 
scăpase, nu-și putea da seama ce anume. 

Prima informaţie nouă și cu adevărat interesantă veni de 
undeva de la baza maldărului. Annika inserase un articol despre 
un caz de incendiere premeditată în Bullaren, cam la 58 de 
kilometri de Fjällbacka. Articolul era datat din 1975 și se 
întindea pe aproape o pagină din ziarul Bohus/âningen. Casa 
arsese din temelii în noaptea de 6 iulie 1975, în urma a ceea ce 
păruse a fi o explozie. Când incendiul fusese stins, aproape că 
nu mai rămăsese nimic din casă în afară de cenușă, dar 
rămășițele a doua corpuri umane fuseseră găsite. Era vorba 
despre Stig și Elizabeth Norin, proprietarii casei. În mod 
miraculos, fiul lor în vârstă de zece ani, reușise să scape. El fu 
descoperit într-unul dintre acareturi. Circumstanţele incendiului 
erau considerate suspecte, conform ziarului Bohus/âningen, iar 

poliţia ajunsese la concluzia că era vorba de o incendiere 
premeditată. 

Articolul era atașat cu o agrafă de un dosar, iar înăuntru 
Patrik găsi raportul poliţiei. Era încă nedumerit de legătura ce ar 
fi putut să existe între acel articol și familia Lorentz, până când 
deschise dosarul și văzu numele fiului de zece ani al familiei 
Norin. Băiatul se numea Jan. Dosarul conţinea, de asemenea, un 
raport întocmit de serviciile sociale, în care era menţionată 
plasarea lui în grija familiei Lorentz. Patrik scoase un fluierat. 
Legătura cu moartea lui Alex și a lui Anders era încă neclară, dar 
ceva începu să-i agite conștiința. Umbre ce dispăreau și se 
dizolvau imediat cum încerca să se concentreze asupra lor, însă 
care indicau faptul că se afla pe drumul cel bun. Își notă asta în 
minte, apoi își continuă laborioasa cercetare a materialelor de 
pe birou. 

Carnetul începu să i se umple încet-încet. Scrisul lui era atât 
de împrăștiat, încât Karin îl tachina mereu că ar fi trebuit să se 
facă mai degrabă profesor, deși el îl putea citi, iar asta era ceea 
ce conta. Câteva sarcini de rezolvat prinseseră formă, cu toate 
astea, dominante printre notițe erau toate întrebările generate 
de materiale, marcate cu semne de întrebare mari, negre. Pe 
cine aștepta Alex când pregătise cina fastuoasă? Cine era 
bărbatul cu care se întâlnea în secret? Și al cui copil îl aștepta? 
Să fi fost al lui Anders, deși el negase acest lucru? Sau să fi fost 
vorba de cineva neidentificat de ei încă? De ce o femeie ca Alex, 
cu frumusețea, clasa și banii ei, ar fi avut o aventură cu cineva 
precum Anders? De ce păstrase Alex într-un sertar un articol 
despre dispariţia lui Nils Lorentz? 

Lista întrebărilor se făcu din ce în ce mai lungă. Patrik ajunse 
la pagina a treia înainte de a pătrunde și în chestiunea morții lui 
Anders. Maldărul de hârtii legate de Anders fusese mult mai mic 
până atunci. Însă documentele aveau să înceapă să se adune în 
curând. Pentru moment existau cam zece documente, 
incluzându-l pe cel confiscat în timpul percheziţiei din 
apartamentul lui Anders. Cea mai importantă întrebare 
referitoare la el era cea legată de modul în care murise. Patrik 
sublinie această întrebare de câteva ori cu linii negre. Cum 
fusese ridicat de criminal sau criminali până la cârligul din 
tavan? Autopsia avea să ofere mai multe răspunsuri, dar, 
conform celor văzute de Patrik, pe trup nu existau urme de 

violenţă, după cum subliniase și Mellberg în ședința informativă 
din acea dimineaţă. O persoană inconștientă pare incredibil de 
grea, iar Anders trebuie să fi fost ridicat destul de mult pentru a- 
i fi fost fixată frânghia de cârlig. 

Înclina chiar spre posibilitatea ca Mellberg să aibă dreptate o 
dată - și anume să fi fost mai mult de o persoană la faţa locului. 
Deși asta nu părea a coincide cu ce se întâmplase atunci când 
Alex fusese omorâtă. Cu toate acestea, Patrik putea să jure că 
se aflau pe urmele aceluiași criminal. După ezitarea sa iniţială, 
deveni din ce în ce mai sigur de veridicitatea acestui fapt. 

Se uită la hârtiile găsite în apartamentul lui Anders și le 
împrăștie în faţa sa pe birou. Între dinţi avea un creion pe care-l 
rosese până îi dăduse o formă greu de definit. | se păru că avea 
gura plină de coji galbene de la creion. Scuipă câteva și încercă 
să-și adune restul de pe limbă. N-avea rost. Acum, în schimb, îi 
erau lipite de degete. Le lovi ușor de câteva ori pentru a încerca 
să le îndepărteze, însă renunță și își îndreptă atenţia către 
hârtiile împrăștiate pe biroul său. Niciuna dintre pagini nu părea 
a-i trezi interesul, așa că ridică factura de la compania telefonică 
naţională Telia, ca punct de plecare. Anders dăduse puţine 
telefoane, însă cu toate prețurile fixe, totalul era încă destul de 
mare. Detaliile erau atașate facturii telefonice, iar Patrik oftă 
când realiză că va avea acum de făcut niște muncă de 
cercetare. Deși nu considera că acea zi era potrivită pentru 
sarcini plictisitoare de rutină. 

Sună la fiecare număr de pe listă. Curând observă că Anders 
suna doar la câteva numere. Totuși unul ieșea în evidență. Nu 
părea a fi în capul listei, însă după ce apăru prima dată, fu 
numărul cel mai frecvent întâlnit. Patrik îl formă și lăsă să sune. 

Era pe punctul de a închide după opt apeluri, când auzi 
pornind robotul telefonic. Numele de la celălalt capăt îl făcu să 
stea drept în scaun, iar mușchii tensionaţi i se întinseră dureros, 
fiindcă își proptise picioarele pe biroul său. Își aruncă picioarele 
pe podea și își masă un mușchi încordat în coapsa interioară 
dreaptă. 

Patrik puse jos receptorul înainte ca semnalul să se termine, 
indicând posibilitatea lăsării unui mesaj. Incercui una dintre 
notițele sale de pe carnet și, după ce se gândi o clipă, dădu un 
alt telefon. De una din sarcini voia să se ocupe el, însă cealaltă i- 
o putea lăsa Annikăi. Cu notițele în mână, intră la ea în birou. Ea 

scria concentrată, cu ochelarii pentru computer așezați pe vârful 
nasului. Se uită întrebător la el. 

— Vii să îţi oferi serviciile, ca să îmi ușurezi cantitatea de 
muncă nerezonabil de grea, nu-i așa? 

— Ei bine, nu aveam în minte chiar asta, rânji Patrik. 

— M-am gândit eu că nu. 

Annika îi aruncă lui Patrik o privire prefăcut exasperată. 

— Deci, care-i legătura cu ulcerul meu incipient? 

— Doar o mică rugăminte. 

Patrik indică micimea ei, apropiindu-și degetul mare de cel 
arătător. 

— În regulă, să auzim. 

Patrik trase un scaun și se așeză la biroul Annikăi. Acesta, 
deși extrem de mic, era fără doar și poate cel mai agreabil din 
secţie. Annika adusese o grămadă de plante care păreau 
sănătoase și viguroase. Părea un miracol, având în vedere faptul 
că singura lumină din cameră venea prin fereastra dinspre 
foaier. Pereţii reci de beton erau acoperiţi cu fotografii cu Annika 
și cu cele două mari pasiuni ale soțului ei, Lennart - câinii lor și 
cursele de mașini. Aveau doi labradori negri pe care îi luau cu ei 
atunci când mergeau în fiecare weekend cu mașina prin 
întreaga Suedie, până unde se întâmpla să fie curse. Lennart era 
de fapt cel care concura, însă Annika era mereu acolo pentru a-l 
încuraja și pentru a-i oferi un prânz la pachet și un termos cu 
cafea. Practic, erau mereu aceiași oameni pe care-i întâlneau la 
curse, iar de-a lungul anilor formaseră un grup bine închegat. Cu 
toţii se considerau cei mai apropiaţi prieteni. Cursele aveau loc 
la cel puţin două sfârșituri de săptămână în fiecare lună, iara o 
convinge pe Annika să lucreze în acele zile era imposibil. 

Patrik se uită în jos la notițele sale. 

— Ei bine, mă întrebam dacă m-ai putea ajuta să trec în 
revistă viaţa Alexandrei Wijkner. Incepând cu moartea sa și 
verificând cronologia invers în toate datele pe care le-am primit. 
Cât timp a fost căsătorită cu Henrik. Cât timp a locuit în Suedia. 
Verifică-i informaţiile legate de școli e din Franţa și Elveţia etc. 
etc. Înţelegi ce urmăresc? 

Annika luase notițe pe un carnet în timp ce el vorbise, iar 
acum dădu afirmativ din cap. Patrik era aproape sigur că ea 
avea să afle tot ce merita aflat. Mai presus de toate, avea să 
afle dacă vreuna dintre informațiile primite nu valora nici cât o 

ceapă degerată. Fiindcă trebuia să fie ceva care să nu se 
potrivească, era absolut sigur de asta. 

— Mulţumesc pentru ajutor, Annika. Eşti o comoară. 

Patrik dădu să se ridice de pe scaun, însă un subit „Șezi!” din 
partea Annikăi îl făcu să îngheţe și să se afunde din nou în perna 
scaunului. El pricepu imediat de ce labradorii ei erau atât de 
bine dresați. 

Ea se aplecă pe spate cu un zâmbet satisfăcut, iar Patrik 
înţelese că prima sa greșeală fusese să intre în biroul ei în 
persoană, în loc să îi lase un bilet. Ar fi trebuit să știe că ea 
mereu îl citea din prima. În plus, simţul ei pentru povești de 
dragoste era complet supranatural. Putea deja să ridice 
stindardul alb și să capituleze, așa că se lăsă pe spate și așteptă 
focul de întrebări iminente. Ea începu interogatoriul fără să se 
grăbească și pe un ton viclean. 

— Ai fost chiar extenuat azi. 

— Mmm... 

Nu că n-ar fi avut de gând s-o facă să transpire un pic ca să 
afle ce voia. 

— A fost o petrecere azi-noapte? 

Annika îl pândea în continuare, căutând cu o şiretenie 
machiavelică fisuri în masca sa. 

— Ei bine, îmi imaginez că ai putea-o numi petrecere. Probabil 
că depinde de punctul de vedere al fiecăruia. Chiar, cum ai 
defini tu o petrecere? 

Își aruncă brațele înainte și deschise ochii mari, inocenți. 

— Of! lasă prostiile, Patrik. Spune-mi odată. Cine e? 

El nu spuse nimic, chinuind-o cu tăcerea sa. După câteva 
secunde, văzu o licărire în ochii Annikăi. 

— Aha! 

Exclamaţia ei răsună triumfător în vreme ce Annika mișcă un 
deget în aer, convinsă de victorie. 

— Este femeia aceea, cum o cheamă, cum o cheamă... 

Pocni din degete în timp ce se străduia să-și aducă aminte. 

— Erica. Erica Falck! 

Ușurată, se lăsă din nou pe spate în scaun. 

— De-e-e-ci, Patrik... de cât timp durează treaba asta...? 

Mereu îl uimea precizia infailibilă cu care ea lovea și ţintea. Și 
nici nu avea rost să nege. Simţi cum se înroșește din cap până-n 
picioare, iar aceasta vorbea de la sine, mult mai clar decât orice 

ar fi putut spune el. Apoi nu se putu abţine să nu permită unui 
zâmbet larg să-i cuprindă toată faţa, iar acesta fu lovitura de 
graţie, din punctul de vedere al Annikăi. 

După un interogatoriu de cinci minute, Patrik reuși într-un 
final să iasă din biroul Annikăi. Se simţea de parcă ar fi fost 
trecut prin controlul Inchiziției. Însă nu fusese neplăcut să 
vorbească despre Erica și se întoarse cu dificultate la sarcina pe 
care singur și-o dăduse de rezolvat imediat. Își puse haina pe el, 
o anunţă că pleacă pe Annika și ieși afară, unde fulgii mari de 
zăpadă începuseră să cadă încet pe pământ. 

e 

Pe fereastră, Erica văzu zăpada căzând. Stătea la computer, 
însă îl închisese și privea fix ecranul negru. În ciuda unei 
migrene puternice, se străduise să scrie zece pagini despre 
Selma Lagerlöf. Nu mai simțea niciun fel de entuziasm pentru 
acea biografie, cu toate acestea era legată prin contract, iar în 
câteva luni trebuia să fie gata. Discuţia cu Dan îi înecase puţin 
corăbiile și se întrebă dacă în acel moment el îi mărturisea totul 
Pernillei. Hotări să folosească grija sa faţă de Dan pentru ceva 
creativ și își porni computerul. 

Ciorna cărţii despre Alex se afla pe desktopul computerului, 
așa că deschise fișierul, care conţinea acum vreo sută de pagini. 
Le citi sistematic, de la început la sfârșit. Era bine. Chiar foarte 
bine. Ceea ce o îngrijora era cum aveau să reacționeze toți 
oamenii din cercul de prieteni al lui Alex și familia ei în cazul 
publicării cărţii. Firește că Erica modificase puţin povestea, 
schimbând numele oamenilor și ale locurilor și lăsându-și 
imaginaţia să lucreze. Insă esenţa cărţii era bazată, fără doar și 
poate, pe viaţa lui Alex, văzută prin ochii Ericăi. În mod special 
partea despre Dan îi dădea Ericăi reale dureri de cap. Cum ar fi 
putut să-i lase deoparte pe el și pe familia lui? În același timp, 
simţea că trebuia să scrie acea poveste. Pentru prima dată, 
ideea unei cărți o umplea cu adevărat de entuziasm. Fuseseră 
atât de multe alte idei care nu se dezvoltaseră și pe care ea le 
respinsese de-a lungul anilor; nu își putea permite să o piardă 
pe aceasta. Mai întâi, intenţiona să se concentreze asupra 
terminării cărţii, apoi avea să gestioneze problema reacției celor 
implicați. 

Trecuse aproape o oră de când scria cu înfrigurare; brusc se 
auzi soneria. La început, fu iritată că era deranjată tocmai când 

se pusese în sfârșit pe treabă, însă apoi se gândi că poate era 
Patrik și sări din scaun. Își verifică rapid înfățișarea în oglindă 
înainte de a alerga pe scări până la ușa de la intrare. Zâmbetul îi 
pieri instantaneu de pe buze atunci când văzu cine era afară. 
Pernilla arăta cumplit. Arăta de parcă ar fi îmbătrânit cu zece ani 
de când o văzuse Erica ultima oară. Ochii îi erau umflaţi și roșii 
de plâns, părul îi era nepieptănat și părea să-și fi uitat haina în 
graba sa; tremura într-un cardigan subţire. Erica îi dădu drumul 
în casa călduroasă. Cu un gest impulsiv, își puse braţele în jurul 
ei și o îmbrăţișă în timp ce o bătu pe spate în același mod în 
care o făcuse pentru Dan cu câteva ore în urmă. Pernilla 
renunţă și la ultima rămășiță de stăpânire de sine rămasă și 
plânse pe umărul Ericăi, cu suspine lungi și dureroase. După o 
vreme, își ridică fața. Rimelul i se întinsese și mai mult, dându-i 
un aspect aproape comic, de clovn. 

— Îmi pare rău. 

Pernilla privi prin pâcla de lacrimi spre umărul Ericăi, unde 
puloverul alb pe care aceasta îl purta fusese pătat cu negru. 

— Nu contează. Nu-ţi face griji. Intră. 

Erica își puse un braţ în jurul umerilor ei și o îndrumă către 
camera de zi. O simţea tremurând din tot corpul și știa că nu era 
doar din cauza frigului. Pentru o clipă, se întrebă de ce Pernilla 
alesese să vină la ea. Erica fusese întotdeauna mai apropiată de 
Dan decât de ea. | se păru puţin ciudat că aceasta nu se dusese 
la una dintre prietenele sale ori la sora ei. Insă acum era acolo, 
iar Erica trebuia să facă orice îi stătea în putinţă pentru a o 
ajuta. 

— Am făcut cafea. Vrei o ceașcă? Am făcut-o acum o oră, dar 
ar trebui să fie bună. 

— Da, mulțumesc. 

Pernilla se așeză pe canapea și își ținu braţele lipite de piept, 
de parcă s-ar fi temut să nu se dezintegreze. Intr-un fel, probabil 
că ar fi fost posibil să se întâmple asta. 

Erica se întoarse cu două cești de cafea. Puse una pe măsuța 
din faţa Pernillei, iar pe cealaltă în faţa sa, așezându-se în 
fotoliul mare. Așteptă ca aceasta să înceapă. 

— Ai știut? 

Erica ezită. 

— Da, dar am aflat abia de curând. 

Ezită din nou. 

— L-am îndemnat pe Dan să îţi spună. 

Pernilla încuviinţă din cap. 

— Ce mă fac? 

Întrebarea era retorică, așa că Erica o lăsă fără răspuns. 

Pernilla continuă. 

— Am ştiut de la bun început că eu am fost doar o cale pentru 
ca Dan să uite de tine. 

Erica începu să protesteze, dar Pernilla o opri cu un semn din 
mână. 

— Ştiam că era adevărat, însă crezusem că lucrurile s-au 
schimbat cu timpul și că ne iubeam cu adevărat. Ne înțelegeam 
bine și aveam încredere deplină în el. 

— Dan te iubește, Pernilla. Știu că așa e. 

Pernilla nu păru să o asculte; continuă să vorbească în timp 
ce se uită fix în ceașca de cafea. Erica văzu că ţinea atât de 
strâns ceașca, încât încheieturile degetelor i se albiseră. 

— AȘ fi putut accepta să fi avut o aventură și să fi dat vina pe 
o criză a vârstei mijlocii sau așa ceva. Dar nu îl pot ierta pentru 
că a lăsat-o însărcinată pe acea femeie. 

Mânia din vocea ei era teribilă, iar Erica trebui să reziste unui 
impuls de a se da un pas mai în spate. Atunci când Pernilla își 
ridică privirea și se uită la ea, ura din privirea ei era atât de 
cumplită, că Erica îngheţă. Nu mai văzuse niciodată o furie atât 
de turbată, de intensă. Pentru un scurt moment, se întrebă de 
cât timp știuse cu adevărat Pernilla despre relaţia lui Dan cu 
Alex. Și cât de departe ar fi fost în stare să meargă pentru a se 
răzbuna. Apoi respinse ideea la fel de repede cum apăruse. Era 
Pernilla, o casnică, mamă a trei copii, căsătorită de mulţi ani cu 
Dan, iar nu întruchiparea furiei acţionând ca înger răzbunător 
împotriva amantei soţului său. Însă tot exista o ferocitate 
glacială în ochii ei care o speria pe Erica. 

— Ce ai de gând să faci acum? 

— Nu știu. Momentan nu știu nimic. Pur și simplu trebuia să 
ies din casa aia. Acela era singurul gând din mintea mea. Nici 
măcar nu îl puteam privi. 

Erica îndreptă către Dan un gând plin de compătimire. Se afla 
cu siguranţă în propriul său iad în acel moment. Ar fi părut mult 
mai normal să fi fost Dan cel care căuta alinare la ea. In acel caz 
ar fi știut ce să spună, ce cuvinte l-ar fi liniștit. Nu o cunoștea 

destul de bine pe Pernilla pentru a ști cum să o ajute. Poate că 
era de-ajuns doar să asculte. 

— De ce crezi că a făcut-o? Ce nu primea de la mine de-ar fi 
putut primi de la ea? 

Acum Erica înțelese de ce Pernilla venise la ea în loc să 
meargă la una dintre multele ei prietene apropiate. Credea că 
doar Erica deținea răspunsuri în legătură cu Dan. Că i-ar fi putut 
oferi explicaţia pentru felul în care acţionase el. Din nefericire, 
Erica avea să fie nevoită s-o dezamăgească. ÎI știuse 
dintotdeauna pe Dan ca fiind sinceritatea întruchipată; nu-i 
trecuse vreodată prin minte că ar fi putut fi infidel. Nu fusese 
niciodată la fel de șocată ca atunci când apelase ultimul număr 
din telefonul lui Alex și auzise vocea lui Dan înregistrată în 
căsuta lui vocală. Dacă era vorba să fie complet sinceră, ar fi 
recunoscut că s-a simţit foarte dezamăgită în acel moment - 
acea dezamăgire dată de descoperirea că cineva de care era 
apropiată nu era persoana pe care și-o imaginase ea 
dintotdeauna. De aceea înțelegea că Pernilla, pe lângă faptul că 
se simţea trădată, începuse, de asemenea să-și pună întrebări 
legate de cum era Dan în realitate - acest om cu care locuise 
timp de atâţia ani. 

— Nu știu, Pernilla. Am fost, de altfel, extrem de șocată. Nu 
semăna cu acel Dan pe care îl știam eu. 

Pernilla încuviinţă. Păru să o consoleze un pic faptul că nu era 
singura care fusese dusă de nas. Pescui absentă niște scame 
invizibile de pe cardiganul ei larg. Părul său lung, șaten-închis, 
cu urme de permanent, fusese prins în grabă într-un coc, dându- 
i o înfățișare neîngrijită. Erica fusese mereu puţin disprețuitoare 
față de felul în care arăta Pernilla; ar fi trebuit să poată face mai 
mult cu înfățișarea ei. Își tot făcea părul permanent, deși 
permanentele se demodaseră cam odată cu jachetele bărbătești 
de lungime medie. În plus, își comanda mereu hainele din 
cataloagele ieftine ale unor magazine universale, cu prețuri 
reduse și calitate pe măsură. Însă Erica nu o văzuse niciodată 
arătând așa de jerpelită. 

— Pernilla, știu că acum este îngrozitor de greu, însă tu și Dan 
sunteţi o familie. Aveţi trei fete minunate și aţi petrecut 
cincisprezece ani frumoși împreună. Nu ar trebui să faci nimic 
pripit. Nu mă înţelege greșit, nu justific nimic din ce-a făcut. 
Poate că nu puteţi rămâne împreună după asta. Poate e 

imposibil să-l ierţi, însă așteaptă să se liniștească totul puţin 
până să iei o decizie. Gândește-te bine înainte să faci ceva. Știu 
că Dan te iubește; mi-a spus asta chiar azi și știu, de asemenea, 
că regretă teribil ceea ce a făcut. Mi-a spus că voia s-o termine 
cu ea și îl cred. 

— Nu mai știu ce să cred, Erica. Nimic din ceea ce am crezut 
până acum nu a fost adevărat, așa că ce-ar trebui să cred 
acum? 

Nu exista un răspuns la asta, iar tăcerea se instală apăsătoare 
între ele. 

— Cum era ea? 

Din nou, Erica văzu o vâlvătaie arzând adânc în ochii Pernillei. 
Nu era nevoie să întrebe la cine se referea. 

— A fost atât de demult, încât nu o mai cunoșteam. 

— Era frumoasă. Am văzut-o aici în timpul verii. Era exact așa 
cum îmi doream eu să fiu. Frumoasă, elegantă, sofisticată. Mă 
făcea să mă simt ca o ţărancă. Aș fi dat orice să fiu ca ea. Intr- 
un fel, îl înţeleg pe Dan. Pune-ne pe mine și pe Alex una lângă 
cealaltă și e evident cine ar câștiga. 

Pernilla trase frustrată de hainele ei practice, dar demodate, 
ca pentru a demonstra ce voia să spună. 

— Mereu am fost invidioasă și pe tine. Marea dragoste a 
tinereţii lui, care s-a mutat la oraș și l-a lăsat în urmă să se 
prăpădească de dor. Scriitoarea din Stockholm care a ajuns 
cineva și care, din când în când, se întorcea aici și se fălea în 
fața noastră, a muritorilor de rând. Dan aștepta mereu cu 
nerăbdare vizitele tale, cu săptămâni înainte. 

Amărăciunea din vocea Pernillei o uimi pe Erica. Pentru prima 
dată se simţi cu adevărat rușinată de atitudinea sa superioară 
față de Pernilla. Cât de puţin înţelesese. La o examinare mai 
amănunţită, trebuia să admită că avusese o oarecare satisfacție 
în observarea diferenţei dintre ea și Pernilla. Între vizitele ei de 
500 de coroane la un coafor din Stureplan și permanentele de 
acasă ale Pernillei. Între hainele ei de firmă cumpărate de pe 
strada Biblioteksgatan și bluzele și fustele lungi, de-a gata, ale 
Pernillei. Însă ce diferenţă făcuse? De ce fusese ea, în 
momentele sale de slăbiciune, mulțumită de această diferență? 
Ea fusese cea care îl părăsise pe Dan. Să fi fost doar pentru a-și 
mângâia propriul ego sau fusese, de fapt, invidioasă pe faptul că 
Pernilla și Dan aveau mult mai mult decât ea? Să-i fi invidiat, în 

adâncul sufletului, pentru viaţa lor de familie și poate chiar să fi 
regretat că nu rămăsese în Fjällbacka? Și că nu fusese ea cea 
care să aibă familia pe care o avea acum Pernilla? Să fi încercat 
în mod conștient s-o înjosească pe Pernilla fiindcă era de fapt 
invidioasă pe ea? Gândul era oribil, însă nu îl putu îndepărta. O 
făcu să se simtă rușinată până în adâncul sufletului. In același 
timp, se întrebă cât de departe ar fi mers pentru a proteja ceea 
ce avea Pernilla. Cât de departe fusese Pernilla în stare să 
meargă? Erica o privi gânditoare. 

— Ce vor spune copiii? 

Părea să fie prima dată când Pernilla realiză că nu doar ea și 
Dan aveau să fie afectați. 

— Probabil că va ieși la iveală, nu crezi? Că era însărcinată, 
vreau să spun. Ce vor spune fetele? 

Gândul păru să o panicheze pe Pernilla, iar Erica făcu tot 
posibilul s-o calmeze. 

— Poliţia va trebui înștiințată de faptul că Dan era cel care se 
vedea cu Alex, dar asta nu înseamnă că toată lumea va afla. Voi 
doi puteţi alege ce să le spuneţi fetelor. Incă deţineţi controlul, 
Pernilla. 

Acest lucru păru să o calmeze pe Pernilla, care luă câteva 
înghiţituri de cafea. Probabil că se răcise până atunci, însă nu 
păru să o deranjeze. Pentru întâia oară, Erica se simţi cu 
adevărat furioasă pe Dan. O surprinse faptul că nu avusese 
aceste sentimente mai devreme, însă acum putea simţi furia 
adunându-se înăuntrul său. Fusese nebun? Cum putuse arunca 
tot ce avea, cu sau fără atracţie? Nu realizase cât de bună era 
viaţa lui? Își încleștă mâinile în poală și încercă să își exprime 
compasiunea faţă de Pernilla, care stătea de cealaltă parte a 
mesei. Dacă Pernilla putea să accepte sau nu, chiar nu avea 
nicio idee. 

— Mulţumesc pentru că m-ai ascultat, apreciez mult. 

Privirile li se întâlniră. Trecuse mai puţin de o oră de când 
Pernilla sunase la ușă, dar Erica simţi că învățase multe în acel 
răstimp, în special despre sine. 

— Te vei descurca? Ai la cine să mergi? 

— Merg acasă. 

Vocea Pernillei era clară și hotărâtă. 

— Ea nu mă va îndepărta de casa și familia mea. Nu îi voi da 
acea satisfacţie. Mă duc acasă la soțul meu și vom rezolva asta. 

Dar nu fără revendicări. De acum încolo lucrurile vor trebui 
făcute în mod diferit. 

Erica nu se putu abține să nu zâmbească în mijlocul acelei 
întregi suferințe. Dan va avea multe dificultăţi de înfruntat, 
măcar atât era clar. Însă nu era nimic din ce n-ar fi meritat. 

Se îmbrăţișară stânjenite la ușă. Erica îi ură din tot sufletul 
numai bine, în timp ce o privea urcând în mașină și plecând în 
josul străzii. În același timp, nu putu să nu simtă o neliniște 
chinuitoare. Imaginea ochilor plini de ură ai Pernillei îi zăbovi 
încă în minte. În acei ochi nu exista milă. 

e 

Toate fotografiile erau împrăștiate în faţa ei pe masa din 
bucătărie. Tot ce-i rămăsese Verei de la Anders erau fotografiile. 
Majoritatea erau vechi și îngălbenite. Trecuseră mulţi ani de 
când existase vreun motiv de a-i face poze. Cele cu el bebeluș 
erau alb-negru, iar apoi existau fotografii decolorate, de când 
era puţin mai mare. Fusese un copil fericit. Un pic sălbatic, însă 
mereu fericit. Atent și politicos. Își asumase solemn rolul de 
bărbat în casă. Uneori și-l luase poate un pic prea în serios, dar 
ea îl lăsase să facă așa cum dorea. Fie că era bine sau nu. Greu 
de spus. Poate că ar fi trebuit să facă multe lucruri în mod 
diferit, ori poate că n-ar fi contat? Cine-ar fi putut ști? 

Vera zâmbi când văzu una dintre pozele ei preferate. Anders 
era pe bicicleta sa, mândru precum un păun. Ea lucrase multe 
seri și sfârșituri de săptămână pentru a-i cumpăra acea 
bicicletă. Era albastru-închis și avea o așa-numită șa banană. 
Potrivit lui Anders, acesta era singurul lucru pe care și l-ar fi 
dorit vreodată. Râvnise la acea bicicletă mai mult decât la orice 
altceva, iar ea nu avea să uite niciodată expresia de pe faţa lui 
atunci când o primise, în sfârșit, în ziua când împlinise opt ani. 
Petrecuse fiecare moment liber mergând pe ea, iar în acea 
fotografie, Vera reușise să-l prindă în mișcare. Părul lui era lung 
și ondulat, atârnând mai jos de gulerul jachetei sale Adidas 
lucioase și strâmte, cu dungi pe mâneci. Acesta era felul în care 
avea să și-l amintească mereu. Inainte ca totul să înceapă să 
meargă atât de rău. 

Așteptase mult timp ziua aceea. Fiecare telefon, fiecare 
bătaie în ușă aduseseră teamă. Poate că acest telefon anume 
ori această bătaie anume avea să aducă vestea de care se 
temuse atâta vreme. Până atunci, ea sperase că ziua aceea nu 

va veni vreodată. Era anormal ca un copil să moară înaintea 
părintelui său și de aceea era probabil atât de greu să-și 
imagineze această posibilitate. Speranţa murea ultima, iar ea 
continuase să creadă că lucrurile aveau să se rezolve cumva. 
Chiar și dacă ar fi fost nevoie de un miracol. Cu toate acestea 
miracolul nu se petrecu. Și speranţa nu mai exista. Singurul 
lucru rămas era deznădejdea, alături de un morman de vechi 
fotografii îngălbenite. 

Ceasul din bucătărie ticăia în liniște. Pentru întâia oară, ea 
văzu cât de părăginită arăta casa ei. In toţi acești ani nu făcuse 
nimic în casă. Ținuse murdăria sub control, dar putuse curăța 
indiferența agăţată de pereţi și tavan. Totul era cenușiu și lipsit 
de viaţă. lrosit. Asta o deprima cel mai mult. Tot ce fusese irosit 
și risipit. 

Chipul fericit al lui Anders o privea batjocoritor din fotografii. 
Arăta mai clar decât orice altceva eșecul ei. Fusese sarcina ei să 
îl menţină zâmbitor, să îi dea credinţă, speranţă și, mai presus 
de toate, dragoste pentru a putea face faţă viitorului. În schimb, 
privise în tăcere cum el fusese despuiat de toate. Işi neglijase 
îndatorirea de mamă și nu avea să scape vreodată de acea 
rușine. 

Realiză cât de puţine dovezi existau că Anders chiar trăise. 
Tablourile dispăruseră, puţinele piese de mobilier pe care le 
avea în apartament urmau să fie aruncate în curând, dacă nu le 
dorea nimeni. În casa ei nu mai rămăsese niciun lucru de-al lui. 
Ori le vânduse, ori le distrusese de-a lungul anilor. Singurul lucru 
care dovedea cu adevărat existența lui era o mână de fotografii 
împrăștiate în faţa ei pe masă. Și amintirile ei. Bineînțeles, el 
avea să existe și în amintirile altora, însă ca un beţivan, și nu ca 
o persoană a cărei lipsă va fi simțită, cineva care va fi jelit. Ea 
era singura care avea amintiri fericite legate de el. Uneori 
fusese greu să le adune, cu toate astea, erau încă acolo. Intr-o 
astfel de zi, erau singurele amintiri cu el care ieșeau la iveală. 
Nimic altceva nu era permis. 

Minutele se transformară în ore, iar Vera stătu la masa ei din 
bucătărie cu fotografiile în faţa sa. Încheieturile îi înţepeniră. 
Ochii începură să distingă greu detaliile fotografiilor, pe măsură 
ce întunericul iernii înghițea lumina. Dar nu mai conta. Acum era 
complet, neîndurător de singură. 

Soneria răsună în toată casa. Dură atât de mult până să audă 
pe cineva înăuntru, încât fu pe punctul de a se întoarce la 
mașină. Dar după ce așteptă o vreme, auzi pe cineva venind 
spre ușă. Aceasta se deschise încet și el o văzu pe Nelly Lorentz 
privindu-l nelămurită. Fu surprins că ea deschisese singură ușa. 
Își închipuise un majordom ţeapăn în uniformă, care să-l 
poftească amabil înăuntru. Însă poate că nimeni nu mai avea 
majordomi în ziua de azi. 

— Numele meu este Patrik Hedstrom, de la poliţia din 
Tanumshede. Îl caut pe fiul dumneavoastră, Jan. 

Sunase întâi la birou, dar i se spusese că Jan lucra acasă în 
ziua aceea. 

Bătrâna nu fu surprinsă, ci doar se dădu la o parte și îi 
permise să intre. 

— ÎI chem imediat pe Jan, o secundă. 

Încet, dar cu eleganţă, Nelly merse în direcţia unei uși ce 
dădea înspre o scară către etajul inferior. Patrik auzise că Jan 
avea apartamentul din pivniţa casei luxoase. 

— Jan, ai un musafir. Poliţia. 

Patrik se îndoi că vocea slabă a lui Nelly putea fi cu adevărat 
auzită la subsol, însă pașii de pe scări îi dovediră că se înșela. O 
privire plină de înţeles fu schimbată între mamă și fiu atunci 
când Jan urcă pe scări în holul din faţă. Nelly îi făcu lui Patrik 
semn cu capul și merse în camera ei, iar Jan veni spre Patrik cu 
mâna întinsă și cu un zâmbet care făcea să se ivească mulţi 
dinți. Lui Patrik îi veni brusc în minte imaginea unui crocodil. Un 
crocodil zâmbitor. 

— Bună ziua. Patrik Hedstrom, secţia de poliţie Tanumshede. 

— Jan Lorentz. Încântat de cunoștință. 

— Anchetez uciderea lui Alex Wijkner și am câteva întrebări 
pentru dumneavoastră, dacă nu vă deranjează. 

— Sigur că nu mă deranjează. Nu știu cum vă pot fi de folos, 
dar asta depinde de dumneavoastră să decideți, nu-i așa? 

lar zâmbetul de crocodil. Patrik simţi cum îl mâncau degetele; 
nu voia nimic mai mult decât să-i șteargă acel zâmbet de pe 
faţă. Avea ceva care îl scotea din sărite. 

— Putem merge jos în apartamentul meu, în felul acesta nu o 
vom deranja pe mama aici sus. 

— Firește, e în regulă așa. 

Patrik fu nevoit să admită că situaţia locativă părea un pic 
stranie. În primul rând, îi venea greu să-i înțeleagă pe bărbaţii în 
toată firea care încă locuiau cu mamele lor. Și, în al doilea rând, 
nu putea pricepe de ce Jan accepta să fie alungat într-o pivniţă 
în vreme ce bătrâna locuia la etaj într-un lux extravagant, într-o 
casă de cel puţin două sute de metri pătraţi. Jan n-ar fi fost om 
dacă nu i-ar fi trecut prin minte gândul că Nils nu ar fi fost 
niciodată surghiunit în pivniţă, dacă ar fi fost atunci acolo. 

Patrik îl urmă pe Jan pe scări. Trebuia să admită că nu era 
deloc rău pentru un apartament la subsol. Nu se uitaseră la 
bani. Apartamentul fusese mobilat de cineva care credea în 
etalarea ostentativă a prosperității. Multă catifea și brocart - 
fără îndoială mobilier de cele mai bune mărci, însă din nefericire 
decorul nu era pus în valoare cum ar fi trebuit fără lumina zilei. 
In schimb, efectul era puţin de bordel. Patrik știa că Jan avea o 
soție și se întrebă care din ei insistase asupra acelui decor. 
Bazat pe propria sa experienţă, ar fi zis că soţia. 

Jan îl conduse într-un mic cabinet. În afara unui birou și a unui 
computer, mai exista și o canapea. Se așezară fiecare la un 
capăt, iar Patrik scoase un carnet din geantă. Decise să aștepte 
până să pomenească de moartea lui Anders Nilsson; nu voia să-i 
spună nimic lui Jan până când n-ar fi fost nevoit. Strategia și 
sincronizarea erau importante dacă spera să afle ceva folositor 
de la Jan Lorentz. 

Il examină atent pe bărbatul aflat în faţa lui. Arăta prea 
perfect. Nicio cută pe cămașă ori pe costum. Cravata îi era 
înnodată perfect, iar el era proaspăt bărbierit. Niciun fir de păr 
nu era nelalocul lui și el emana calm și încredere în sine. Prea 
mult calm și încredere în sine. Experienţa îi spunea lui Patrik că 
orice persoană interogată de poliție avea un comportament mai 
mult sau mai puţin agitat, chiar și dacă nu avea nimic de 
ascuns. Un exterior complet calm indica faptul că persoana în 
chestiune chiar avea ceva de ascuns - aceasta era teoria 
proprie și personală a lui Patrik. Se dovedise a fi adevărată de 
un număr remarcabil de ori. 

— Frumos apartament aveţi aici. 

Nu strica să fie politicos. 

— Da, Lisa, soţia mea, a fost cea care s-a ocupat de 
decorarea lui. Cred că a făcut o treabă destul de bună. 

Patrik se uită în jur în micul birou întunecat, care era decorat 
somptuos cu marmură netedă și perne cu ciucuri aurii. Un 
excelent exemplu a ce putea cumpăra prea puţin gust în 
combinaţie cu prea mulţi bani. 

— Aţi ajuns la o concluzie? 

— Am descoperit câteva informaţii interesante și am început 
să înţelegem cam ce s-ar fi putut întâmpla. 

Nu întrutotul adevărat, însă merita o încercare de a-l zgâlţăi 
un pic. 

— O cunoșteaţi pe Alex Wijkner? întrebă Patrik. Am auzit, de 
exemplu, că mama dumneavoastră a mers la parastas. 

— Nu, nu pot spune că o cunoșteam. Bineînțeles, știam cine 
era, iar în Fjällbacka toată lumea cunoaște pe toată lumea, mai 
mult sau mai puţin. Însă familia ei se mutase de aici cu mulţi ani 
în urmă. Obișnuiam să ne salutăm pe stradă dacă ne întâlneam, 
însă nu mai mult de-atât. În ce-o privește pe mama, nu pot 
răspunde pentru acțiunile ei. Va trebui să o întrebaţi pe ea. 

— Unul dintre lucrurile dezvăluite în cadrul anchetei a fost că 
Alex Wijkner avusese o, cum s-o numesc... o relaţie cu Anders 
Nilsson. Îl cunoașteţi, presupun? 

Jan zâmbi. Un zâmbet strâmb, superior. 

— Da, în acest oraș nimeni nu putea evita să știe cine e 
Anders. E mai degrabă infam decât faimos, aș zice eu. Și zici că 
el și Alex au avut o legătură? Trebuie să mă scuzi, dar îmi vine 
greu să-mi imaginez asta. Un cuplu destul de straniu, asta ca să 
fiu îngăduitor. Înţeleg ce ar vedea Anders la ea, în același timp 
mi-e greu să văd de ce ar vrea ea să aibă de-a face cu el. 
Sunteţi sigur că vă aflaţi pe calea care trebuie? 

— Suntem siguri că într-adevăr au avut o relaţie. Cum rămâne 
cu Anders? ÎI cunoașteţi? 

Din nou văzu un zâmbet superior pe buzele lui Jan, însă, de 
data aceasta, era și mai larg. Acesta clătină amuzat din cap. 

— Știi cum e? Putem spune cu siguranță că nu frecventăm 
aceleași cercuri. Îl văd uneori jos în scuar împreună cu ceilalţi 
alcoolici, dar îl cunosc oare? Nu, de fapt, nu îl cunosc. 

Tonul său arăta clar cât de absurdă i se părea întrebarea. 

— Noi ne asociem cu oameni dintr-o clasă socială diferită, iar 
de regulă beţivanii nu sunt incluși, continuă el. 

Jan ignoră întrebarea, ca și cum ar fi fost o glumă, cu toate 
astea, lui Patrik i se păru că vede o licărire de neliniște în 

privirea lui. Dispăru la fel de repede cum apăru, însă Patrik fu 
sigur că văzuse ceva. Pe Jan îl frământase întrebarea legată de 
Anders. Bun, atunci Patrik știu că se afla pe drumul cel bun. 

Își permise să savureze următoarea întrebare chiar înainte de- 
a o rosti, făcând o pauză pentru impresie, apoi spunând cu o 
surprindere simulată: 

— Dacă asta e adevărat, de ce a apelat recent Anders de 
multe ori numărul dumneavoastră? 

Spre marea lui satisfacţie, Patrik observă cum zâmbetul îi 
dispărea de pe buze. Se părea că întrebarea îl făcuse să își 
piardă șirul gândirii, iar pentru o clipă Patrik putu vedea 
îndărătul imaginii de dandy pe care Jan o cultivase atât de 
asiduu. În spatele artificiului, văzu acum pură teroare. Pe 
măsură ce își venea în fire, Jan încercă să câștige timp, 
aprinzându-și cu mare grijă un trabuc și evitând să-l privească în 
ochi pe Patrik. 

— Îmi permiteţi să fumez? 

Nu așteptă răspuns și nici Patrik nu îi oferi unul. 

— Dacă Anders a sunat aici, cu siguranţă nu înțeleg de ce. Nu 
am vorbit cu el și cred că nici soţia mea. Nu, este de-a dreptul 
ciudat. 

Trase adânc din trabuc și se lăsă pe spate pe canapea, cu 
brațul întins nonșalant peste perne. 

Patrik nu spuse nimic. Conform experienţei lui, cel mai bun 
mod de a-i face pe oameni să spună mai mult decât 
intenţionează este să rămâi tăcut. Ei vor simţi nevoia de a 
umple tăcerea dacă aceasta dura prea mult. Era un joc pe care 
Patrik îl stăpânise. Așteptă. 

— Dacă mă gândesc mai bine, cred că știu ce s-a întâmplat. 

Jan se aplecă în faţă și își agită trabucul. 

— Cineva a apelat robotul telefonic și nu a spus nimic. Pe 
casetă nu se auzea decât sunetul respirației. lar de câteva ori 
când am răspuns la telefon, nu era nimeni la celălalt capăt. 
Trebuie să fi fost Anders, care făcuse cumva rost de numărul 
nostru. 

— De ce v-ar suna pe dumneavoastră? 

— De unde să știu? 

Jan își azvârli mâinile înainte. 

— Poate din invidie. Avem o grămadă de bani, iar asta îi 
macină pe unii oameni. Cei ca Anders sunt mereu pregătiţi să 

dea vina pe alții pentru propriul ghinion, în special pe oameni 
care chiar au reușit să facă ceva din vieţile lor. 

Lui Patrik i se păru că sună un pic deplasat. Ar fi fost dificil să 
contrazică ceea ce spunea Jan, însă nu îl crezu nicio clipă. 

— Presupun că nu mai aveţi pe banda robotului telefonic 
acele convorbiri de care aţi pomenit. 

— Din nefericire, nu. 

Jan se încruntă, într-o încercare de a părea că regretă. 

— Alte mesaje au fost înregistrate peste ele. Îmi pare rău. Aș 
dori să vă pot ajuta. Însă dacă sună din nou, mă voi asigura să 
păstrez caseta. 

— Puteţi sta liniștit, Anders nu va mai suna vreodată acasă la 
dumneavoastră. 

— O? Și de ce, mă rog? 

Patrik nu își putu da seama dacă expresia lui uimită fu reală 
ori prefăcută. 

— Fiindcă Anders a fost ucis. 

Un fir de scrum îi căzu în poală lui Anders. 

— Anders a fost ucis? 

— Da. Trupul său a fost găsit în această dimineaţă. 

Patrik îl studie cu atenţie pe Jan. De-ar fi putut auzi ce se 
petrecea atunci în capul lui Jan, totul ar fi fost cu mult mai ușor. 
Surprinderea lui era reală ori să fi fost doar el un actor excelent? 

— E același făptaș care a ucis-o pe Alex? 

— Este prea devreme pentru a putea spune. 

Nu voia încă să-l lase pe Jan să scape din încurcătură. 

— Deci sunteţi destul de sigur că nu i-aţi cunoscut nici pe 
Alexandra Wijkner, nici pe Anders Nilsson? 

— Sunt chiar destul de conștient cu cine mă asociez și cu cine 
nu. Îi știam pe amândoi din vedere, însă nu mai mult de atât. 

Jan revenise iar la felul său de-a fi zâmbitor și calm. 

Patrik hotări să încerce altă modalitate de interogare. 

— În casa lui Alex Wijkner am găsit un articol pe care-l tăiase 
din Bohusläningen în legătură cu dispariția fratelui 
dumneavoastră. Știţi de ce ar fi fost interesată să păstreze acel 
articol? 

Din nou, Jan își azvârli mâinile înainte și deschise larg ochii ca 
pentru a spune că nu avea nicio idee. 

— A fost marele subiect de discuţie aici, în Fjăllbacka, în urmă 
cu mulți ani. Poate că păstrase articolul ca pe o curiozitate. 

— Poate. Care este punctul dumneavoastră de vedere cu 
privire la dispariţia fratelui dumneavoastră? Există câteva teorii 
diferite. 

— Ei bine, cred că Nils se distrează de minune într-o frumoasă 
tară caldă. Mama, pe de altă parte, este complet convinsă că a 
avut un accident. 

— Aţi fost apropiaţi? 

— Nu, n-aș spune asta. Diferenţa de vârstă dintre noi era 
destul de mare și el nu era chiar încântat să aibă un frate vitreg 
cu care să împartă atenţia mamei. Insă nu eram nici dușmani de 
moarte. Cred că eram mai degrabă indiferenți unul faţă de 
celălalt. 

— A fost după dispariţia lui Nils când Nelly v-a adoptat, nu-i 
așa? 

— Da, așa este. Cam la un an. 

— lar cu asta a venit și jumătate din regat. 

— Da, s-ar putea spune și așa. 

li rămăsese doar puţin din trabuc și ameninţa să-i ardă 
degetele. Il stinse brusc într-o scrumieră fantezistă. 

— Nu e chiar plăcut faptul că s-a întâmplat pe seama altcuiva, 
însă pot spune cu sinceritate că mi-am câștigat drepturile de-a 
lungul anilor. Când am preluat conducerea fabricii de conserve, 
aceasta era pe ducă. Am reclădit întreaga companie din temelii, 
iar acum exportăm conserve de pește și fructe de mare în 
întreaga lume - Statele Unite, Australia, America de Sud... 

— De ce credeți că a fugit Nils peste hotare? 

— Nu ar trebui să discut despre asta, dar o sumă 
considerabilă de bani a dispărut din fabrică imediat după ce Nils 
s-a făcut nevăzut. In plus, câteva haine de-ale sale, un 
geamantan și pașaportul său lipseau. 

— De ce nu s-a raportat niciodată la poliţie în legătură cu 
banii dispăruţi? 

— Mama a refuzat. A pretins că trebuia să fie o greșeală, că 
Nils nu ar fi făcut niciodată așa ceva. Știţi cum sunt mamele. 
Este datoria lor să creadă numai lucruri bune despre copiii lor. 

Jan aprinse un nou trabuc. Lui Patrik i se păru că fumul 
devenea destul de gros în camera mică, însă nu spuse nimic. 

— Apropo, doriți unul? Sunt cubaneze. Rulate de mână. 

— Nu, mulțumesc, nu fumez. 

— Ce păcat. Nu știți ce pierdeţi. 

Jan își studie cu plăcere trabucul. 

— Am citit în arhivele noastre despre incendiul care v-a răpit 
părinţii. Trebuie să fi fost groaznic. Câţi ani aveaţi? Nouă, zece? 

— Aveam zece ani. Și aveţi dreptate, a fost groaznic. Insă am 
fost norocos. Majoritatea orfanilor nu sunt luaţi de o familie 
precum familia Lorentz. 

Lui Patrik i se păru oarecum de prost gust să pomenească de 
noroc într-un asemenea context. 

— Din câte înțeleg, s-a suspectat o incendiere premeditată. S- 
a mai descoperit ceva vreodată? 

— Nu, aţi citit rapoartele. Poliţia nu a mai avansat cu cazul. 
Personal, cred că tatăl meu fuma în pat, ca de obicei, și a 
adormit. 

Pentru prima dată în cursul conversației, dădu semne de 
iritare. 

— Pot întreba ce legătură are asta cu crimele? Am spus deja 
că nu cunoșteam niciuna dintre victime și nu prea pot înțelege 
ce are asta de-a face cu copilăria mea grea. 

— Anchetăm până și cele mai mici indicii momentan. 
Telefoanele date de Anders acasă la dumneavoastră m-au făcut 
să vreau să verific. Însă nu pare a duce nicăieri. Îmi cer scuze 
pentru că v-am răpit atâta timp în mod inutil. 

Patrik se ridică și întinse mâna. Jan se ridică de asemenea și 
își puse jos trabucul în scrumieră, înainte de a scutura mâna 
întinsă a lui Patrik. 

— Nicio problemă, absolut nicio problemă. Mi-a părut bine de 
cunoștință. 

Al naibii de lingușitor, gândi Patrik. Îl urmă pe Jan îndeaproape 
sus pe scări. Contrastul fu brusc când ajunse la amenajările de 
un extraordinar bun-gust de la etajul principal. Păcat că soţia lui 
Jan nu luase numărul decoratorului de interioare al lui Nelly. 

Îi mulţumi lui Jan și plecă din casă cu sentimentul că nu 
văzuse pădurea din cauza copacilor. În primul rând, avu 
impresia că văzuse ceva la Jan ce ar fi putut descifra, ceva ce nu 
se potrivea cu acel apartament decorat în mod extravagant. 
Apoi, ceva nu era întocmai în regulă cu Jan Lorentz. Patrik reveni 
la gândurile sale iniţiale. Tipul era pur și simplu prea perfect. 

e 

Era aproape ora șapte, iar furtuna de zăpadă se înteţise când 

Patrik ajunse în sfârșit la ușa ei. Erica fu surprinsă de cât de 

puternică îi fu emoția atunci când îl văzu și cât de natural fu să 
își arunce braţele în jurul gâtului său. Patrik puse pe podeaua 
din hol două sacoșe de cumpărături de la magazinul ICA și o 
îmbrățișă, ţinând-o lipită de el timp îndelungat. 

— Mi-a fost dor de tine. 

— Și mie. 

Se sărutară tandru. După o vreme, stomacul lui Patrik începu 
să chiorăie. Acesta fu semnul că trebuiau să ducă sacoșele în 
bucătărie. Cumpărase mult prea multă mâncare, însă Erica puse 
lucrurile suplimentare în frigider. Ca printr-un acord tacit, nu 
vorbiră în timpul preparării cinei despre ce se întâmplase în 
acea zi. Abia când își potoliră foamea și stătură la masă faţă în 
față, Patrik începu să îi spună ce se petrecuse. 

— Anders Nilsson e mort. Trupul i-a fost găsit în această 
dimineaţă în apartamentul său. 

— Tu ai fost cel care l-a găsit? 

— Nu, însă am ajuns la scurt timp după aceea. 

— Cum a murit? 

Patrik ezită. 

— Spânzurat. 

— Spânzurat? Vrei să spui că a fost ucis? 

Erica nu își putu ascunde neliniștea. 

— A fost aceeași persoană care a ucis-o pe Alex? g 

Patrik se miră de câte ori auzise întrebarea în acea zi. Insă era 
indubitabil cheia acelui caz. 

— Credem că da. 

— Aveţi și alte indicii? A văzut cineva ceva? Aţi găsit dovezi 
concrete care să lege crimele? 

— Hai să nu ne pripim. 

Patrik își ridică mâinile. 

— Nu îţi pot spune mai mult. Știi, am putea vorbi despre ceva 
mai plăcut. De exemplu, cum a fost ziua ta? 

Erica îi zâmbi strâmb. Dac-ar ști cât de neplăcută fusese și 
ziua ei. Dar nu putea să îi spună. Trebuia să îl lase pe Dan să 
spună singur povestea. 

— Am dormit până destul de târziu, apoi am scris cam toată 
ziua. Considerabil mai puţin palpitantă decât ziua ta. 

Mâinile lor se căutau reciproc pe sub masă. Degetele li se 
încleștară. Se simţiră minunat stând acolo împreună, în vreme 
ce întunericul învăluia casa. Fulgi imenși de nea pluteau în jos 

precum niște mici stele căzătoare, pe fundalul cerului întunecat 
al nopţii. 

— M-am gândit puţin la Anna și la casă. l-am închis telefonul 
brusc ieri și de atunci m-am tot simţit prost din cauza ieșirii 
mele. Poate că am fost egoistă. Mă gândeam doar la cum m-ar 
afecta pe mine vânzarea casei, mă gândeam doar la paguba 
mea. Însă lucrurile nu sunt ușoare nici pentru Anna momentan. 
Încearcă să-și exploateze situaţia pentru a-i fi bine și, deși eu 
cred că greșește, nu o face din răutate. Bineînţeles, uneori 
poate fi atât nesocotită, cât și naivă, însă de regulă este o 
persoană atentă și generoasă, iar în ultima vreme mi-am dat 
frâu amărăciunii și dezamăgirii în privinţa ei. Poate că până la 
urmă ar fi mai bine să vindem casa. Să o luăm de la început. Eu 
chiar mi-aș putea cumpăra o casă nouă, dar mult mai mică, cu 
acei bani. Poate că sunt prea sentimentală. Este timpul să merg 
mai departe, să încetez a mai regreta ce-ar fi putut fi și, în 
schimb, să mă uit la ce am, de fapt. 

Patrik înțelese că ea deja nu se mai referea la casă. 

— Îmi pare rău că trebuie să te întreb asta, însă cum s-a 
petrecut accidentul? 

— E-n regulă. 

Ea inspiră adânc. 

— Părinții mei fuseseră în vizită la sora tatălui meu în 
Strömstad. Era întuneric, iar gerul formase pe șosea un strat 
aproape transparent de gheață. Tata conducea mereu atent, 
însă pare-se că un animal le-a sărit înaintea mașinii. A întors 
brusc, a derapat, iar mașina s-a izbit în plin de un copac de pe 
marginea drumului. Probabil că au murit pe loc. Cel puţin asta ni 
s-a spus mie și Annei. Nu avem cum să știm dacă e adevărat. 

O lacrimă izolată se prelinse pe obrazul Ericăi, iar Patrik se 
aplecă înainte și o dădu la o parte. O prinse de bărbie și o făcu 
să se uite direct la el. 

— N-ar spune asta dacă nu ar fi adevărat. Sunt sigur că nu au 
suferit, Erica. Absolut sigur. 

Ea dădu din cap fără a spune un cuvânt. Avea încredere în 
ceea ce-i spunea el și avu senzaţia că o greutate imensă îi 
fusese ridicată de pe piept. Mașina luase foc, iar ea petrecuse 
multe nopţi nedormite, întrebându-se îngrozită dacă părinţii ei 
ar fi putut trăi destul de mult pentru a simţi focul arzându-i. 
Cuvintele lui Patrik îi potoliră neliniștea și, pentru prima oară, ea 


VP - 232 


simţi o oarecare pace gândindu-se la accidentul care-i ucisese 
ambii părinţi. Durerea era încă acolo, însă frământarea 
dispăruse. Patrik șterse alte câteva lacrimi ce-i curseseră pe 
obraz. 

— Biata Erica. Biata, biata Erica. 

Ea îi luă mâna și o ţinu lângă obrazul ei. 

— Nu ai de ce să mă compătimești, Patrik. De fapt, n-am fost 
vreodată mai fericită decât sunt acum, în acest moment. Este 
ciudat, însă mă simt incredibil de în siguranţă cu tine. Nu simt 
nimic din îndoiala pe care o trăiesc de obicei atunci când tocmai 
m-am culcat cu cineva. De ce crezi că se întâmplă asta? 

— Cred că e din cauză că suntem făcuţi unul pentru celălalt. 

Erica roși auzind asemenea cuvinte mari. Dar nu putu fugi de 
faptul că și ea simţea la fel. Era precum găsirea drumului înspre 
casă. 

Ca la un semn, se ridicară de la masă, lăsară vasele acolo 
unde erau și merseră în dormitor braț la braţ. Afară se 
dezlănţțuise o furtună de zăpadă în toată regula. 

e 

| se păru straniu să stea din nou în vechea ei cameră. Mai ales 
că gusturile i se schimbaseră de-a lungul anilor, însă camera 
rămăsese la fel. Mult roz și dantelă nu prea mai reprezentau 
stilul ei. 

Julia se întinse pe spate în vechiul ei pat îngust din copilărie și 
se uită fix la tavan, cu mâinile pe abdomen. Totul era pe cale de 
a se dezmembra. Intreaga ei viaţă se descompunea în jurul ei, 
adunându-se într-un maldăr de bucăţi sfărâmate. Era ca și cum 
își trăise întreaga viaţă într-un carnaval cu oglinzi trucate, în 
care nimic nu era ceea ce părea. Nu avea idee cum vor merge 
studiile sale. Tot entuziasmul îi fusese spulberat dintr-o singură 
lovitură, iar acum trimestrul școlar continua fără ea. Nu că și-ar 
fi imaginat că i-ar simţi cineva lipsa în timp ce nu era acolo. 
Niciodată nu îi fusese ușor să-și facă prieteni. 

In ceea ce-o privea, Julia putea foarte bine să stea întinsă 
acolo în camera ei roz și să se holbeze la tavan până la adânci 
bătrâneți. Birgit și Karl-Erik nu ar fi îndrăznit să o deranjeze. 
Avea să trăiască pe spinarea lor pentru restul vieţii sale, dacă 
era nevoie. O conștiință încărcată avea să le ţină portofelele 
deschise. 

Avea senzaţia că se deplasa prin apă. Toate mișcările ei erau 
greoaie, iar toate sunetele ajungeau la ea ca printr-un filtru. La 
început nu fusese așa. Ea fusese plină de o indignare 
îndreptăţită și de o ură atât de puternică, încât o speriase. Incă 
mai simțea acea ură, însă amestecată cu resemnare în loc de 
energie. Era foarte obișnuită să se dispreţuiască pe sine, așa că, 
pe un plan pur fizic, putu simţi cum ura își schimbase direcţia. In 
loc să fie direcţionată spre exterior, se îndreptase acum către 
interior și-i săpa găuri imense în piept. Vechile obiceiuri erau 
greu de vindecat. Ura de sine era o artă pe care învățase să o 
practice la perfecţie. 

Se întoarse pe o parte. Pe birou stătea o fotografie cu ea și 
Alex; își aminti să o arunce. De îndată ce avea să se poată 
ridica, o va rupe într-o mie de bucăţi și va scăpa de ea. Privirea 
adulatoare pe care și-o văzu în ochi în acea poză o făcu să se 
înfioare. Alex era atât de calmă și de frumoasă, ca de obicei, în 
vreme ce răţușca cea urâtă de lângă ea își întorsese faţa 
rotundă spre ea, cu o expresie de venerație. Din punctul ei de 
vedere, Alex nu ar fi putut face niciodată ceva rău: Julia nutrise 
dintotdeauna speranța secretă că într-o zi avea să iasă din 
coconul ei la fel de frumoasă și de încrezătoare așa cum era 
Alex. Râse batjocoritor de propria sa naivitate. Ce mai glumă. lar 
gluma fusese dintotdeauna pe seama ei. Se întreba dacă 
vorbeau despre asta pe la spatele său. Dacă râdeau de proasta, 
proasta și urâta de Julia. 

Un ciocănit discret în ușă o făcu să se ghemuiască în poziţia 
de fetus. Știa cine era. 

— Julia, ne facem griji pentru tine. Nu vrei să cobori puţin? 

Nu îi răspunse lui Birgit. În schimb, își studie cu cea mai mare 
concentrare o șuviţă din propriul păr. 

— Te rog, Julia, te rog. 

Birgit intră și luă loc pe scaunul de lângă birou, uitându-se 
spre ea. 

— Înţeleg că ești supărată și că probabil ne urăști, însă 
trebuie să mă crezi, nu am intenţionat să-ţi facem rău. 

Julia simţi o stare de satisfacţie văzând-o pe Birgit arătând 
așa de epuizată și chinuită. Arăta de parcă nu ar fi dormit de 
câteva nopţi. Ceea ce probabil că se și întâmplase. | se 
formaseră noi riduri și laba-gâștei în jurul ochilor, iar Julia se 
gândi cu răutate că liftingul facial pe care plănuise să și-l ofere 

în următorul an, atunci când avea să împlinească șaizeci și cinci 
de ani, ar putea fi făcut mai devreme. Birgit mută scaunul puţin 
mai aproape și își puse mâna pe umărul Juliei. Aceasta se 
scutură imediat, iar Birgit se retrase, rănită. 

— Draga mea, cu toții te iubim. Nu știi asta? 

Pe dracu' știa. La ce bună această întreagă șaradă? Erau cu 
toţii destul de conștienți unde se aflau unii faţă de ceilalți. 
lubire? Birgit nici măcar nu știa sensul cuvântului. Singura pe 
care o iubise vreodată fusese Alex. Întotdeauna Alex. 

— Trebuie să vorbim despre asta, Julia. Trebuie să ne 
sustinem unii pe alţii acum. 

Vocea lui Birgit tremura. Julia se întrebă de câte ori și-o fi dorit 
Birgit să fi fost ea, Julia, cea care să moară în locul lui Alex. Văzu 
cum Birgit se ridică și cum mâna îi fremătă atunci când puse 
înapoi scaunul. Înainte de a închide ușa în urma ei, Birgit se mai 
uită o dată implorator la Julia. Aceasta se asigură că se întoarce 
încet pentru a fi cu faţa la perete. Ușa se închise silențios în 
urma lui Birgit. 

e 

Dimineţile nu erau de regulă momentele preferate ale zilei 
pentru Patrik, iar aceasta se dovedea a fi mizerabilă în mod 
special. În primul rând, fusese obligat să se ridice din patul cald 
al Ericăi și de a o lăsa acolo pentru a merge la serviciu. In al 
doilea rând, fusese nevoit să dea zăpada la o parte timp de o 
jumătate de oră pentru a-și scoate mașina de sub nămeţi. lar în 
al treilea rând, nenorocita de mașină nu pornise după ce-o 
deszăpezise. După nenumărate încercări, fu nevoit să se dea 
bătut și să meargă înapoi înăuntru pentru a o ruga pe Erica să-i 
împrumute mașina ei. Era în regulă și, spre norocul lui, porni la 
prima cheie. 

Intră în birou cu o jumătate de oră întârziere. Datul cu lopata 
îl udase până la piele și își trase zdravăn de cămașă de câteva 
ori pentru a încerca să-și facă vânt. Aparatul de cafea fu un 
necesar prim popas înainte de a putea începe munca. Abia 
atunci când șezu la birou, cu ceașca de cafea în mână, își simţi 
pulsul începând să încetinească. Își permise să viseze cu ochii 
deschiși pentru o clipă, lăsându-se cuprins de sentimentul de 
dragoste nesăbuită, nebunească. Noaptea trecută fusese la fel 
de minunată precum cea dintâi. Ba chiar reușiseră să doarmă 

câteva ore. A spune că era odihnit ar fi fost o exagerare, însă 
măcar nu era în comă, ca în ziua precedentă. 

Primele de care se ocupă fură notițele de la întâlnirea cu Jan 
din ziua anterioară. Nu aflase alte noi detalii care să-i 
stârnească interesul, dar cu toate acestea nu considera 
interogatoriul acela timp pierdut. Era la fel de important pentru 
anchetă ca el să-și facă o impresie despre oamenii care erau, 
sau ar fi putut fi, implicaţi. „Anchetele de omucideri sunt despre 
oameni”, spunea unul dintre instructorii lui de la Academia de 
Poliţie, iar acele vorbe înțelepte îi rămăseseră în minte. În plus, 
se considera un bun cunoscător al firii omenești. În timpul 
interogatoriilor cu martorii sau cu suspecţii, încercase mereu să 
se deconecteze de la faptele date pentru o vreme și să se 
concentreze asupra absorbirii impresiilor despre persoana din 
faţa sa. Jan nu-i crease lui Patrik niciun fel de sentiment pozitiv. 
Ascuns, șiret și hedonist erau cuvintele care îi veniră în minte 
atunci când încercă să își adune impresiile despre personalitatea 
lui Jan. Era destul de evident că omul ascundea mai mult decât 
divulga. Din nou, Patrik ridică mormanul de hârtii despre familia 
Lorentz. Incă nu putea găsi vreo legătură concretă între aceasta 
și cele două omucideri, cu excepţia telefoanelor lui Anders către 
Jan. Insă nu putea dovedi că povestea lui Jan despre numerele 
greșite apărute pe robotul său telefonic nu era corectă. Patrik 
ridică dosarul despre moartea părinţilor lui Jan. Ceva în tonul 
vocii lui Jan atunci când vorbise despre incident îl deranjase pe 
Patrik. Ceva suna fals. Îi veni o idee. Ridică telefonul și formă un 
număr pe care îl știa pe de rost. 

— Bună, Vicky, ce mai faci? 

Persoana de la celălalt capăt al firului spuse că îi mergea bine. 
După politețurile introductive, Patrik trecu la afaceri. 

— Vicky, mă întreb dacă mi-ai putea face un serviciu. Verific 
un tip care trebuie să fi intrat în registrele serviciilor sociale cam 
prin 1975. Avea zece ani, pe atunci se numea Jan Norin. Crezi că 
s-ar putea să ai ceva legat de cazul acesta? În regulă, aștept. 

Bătu nerăbdător cu degetele în birou, în vreme ce Vicky Lund 
de la serviciile sociale își verifică registrele din computer. După 
o vreme, o auzi venind înapoi pe fir. 

— Ai datele acolo? Fantastic. Poţi vedea cine a fost asistentul 
social care a avut cazul în însărcinare? Siv Persson. Grozav. Ai 
numărul ei de telefon? 

Patrik scrise rapid numărul pe o hârtie adezivă post-it și o lipi, 
după ce îi făcu lui Vicky promisiunea de a lua cândva prânzul 
împreună. Formă numărul și auzi imediat o voce aspră la celălalt 
capăt al firului. Se dovedi că Siv chiar își amintea cazul lui Jan 
Norin și era în regulă ca Patrik să treacă imediat pe la ea. 

Patrik își apucă jacheta din cuier cu atâta nerăbdare încât 
reuși să răstoarne întreg cuierul. Ba mai rău, în cădere, cuierul 
trăsese după el atât o fotografie de pe perete și o vază cu flori 
de pe raft, amândouă făcând un zgomot teribil. Pentru moment 
Patrik lăsă toate lucrurile acolo unde aterizaseră. Când ajunse 
pe coridor, văzu capete ieșind la fiecare ușă. Doar le făcu semn 
cu mâna și fugi pe ușa principală în vreme ce perechi curioase 
de ochi priveau în urma lui. 

Biroul de servicii sociale se afla la mai puţin de câteva sute de 
metri de secția de poliție. Patrik își târî picioarele prin zăpadă 
de-a lungul străzii principale. La capătul străzii coti spre stânga 
la „Hanul Tanumshede” și continuă până la mijlocul străzii. 
Biroul se afla în aceeași clădire ca și administraţia comunităţii, 
iar el urcă pe scări. Fu condus în biroul lui Siv după ce salută 
voios recepţionera, o fată care-i fusese colegă de clasă în liceu. 
Siv Persson nu se obosi să se mai ridice pentru a-i întinde mâna 
atunci când el intră. Drumurile lor se intersectaseră de multe ori 
de-a lungul anilor și își respectau reciproc pregătirea 
profesională, deși nu aveau mereu aceleași opinii în legătură cu 
felul cel mai potrivit de a trata anumite cazuri. Unul dintre 
motive era acela că Siv era una dintre cele mai drăgute 
persoane pe care le cunoscuse, însă asistenții sociali nu puteau 
mereu să vadă doar calităţile oamenilor. În același timp, o 
admira pentru că reușea să își păstreze în esenţă o perspectivă 
pozitivă asupra naturii umane, în ciuda tuturor contraexemplelor 
pe care le întâlnise de-a lungul anilor. Patrik avu senzaţia că el 
mersese în direcţia opusă. 

— Bună, Patrik. Așadar ai reușit să ajungi în ciuda zăpezii. 

Patrik reacţionă instinctiv la voioșia nenaturală din vocea ei. 

— Da, dar un scuter ar fi ajutat. 

Ea ridică ochelarii ce-i atârnau în jurul gâtului de un șiret și îi 
puse pe vârful nasului. Siv iubea culorile vii, iar în acea zi 
ochelarii ei roșii se asortau vestimentaţiei. Avusese aceeași 
coafură de când o știa el. Stilul paj, tăiat drept ajungându-i până 
la maxilar, și un breton scurt tăiat chiar deasupra sprâncenelor. 

Părul îi era roșu strălucitor, culoarea cuprului, iar nuanțele vii îl 
făcură pe Patrik să se simtă înviorat doar uitându-se la ea. 

— Ai zis că voiai să verifici unul dintre cazurile mele vechi? Jan 
Norin? 

Vocea încă îi suna forțat. Deja adusese materialul înainte de 
venirea lui și un dosar gros stătea pe birou. 

— Ei bine, avem mult material legat de individul acesta, după 
cum vezi, continuă ea. Ambii părinţi dependenţi de droguri, iar 
dacă n-ar fi murit în accident, ar fi trebuit să intervenim mai 
devreme sau mai târziu. Îl lăsaseră pe băiat de capul lui și, 
practic, el era nevoit să se îngrijească singur. Apărea la școală în 
haine murdare și zdrențuite, și era bruscat de colegii săi fiindcă 
mirosea urât. Pare-se că fusese nevoit să doarmă în vechiul 
grajd, iar apoi să meargă la școală în aceleași haine în care 
dormea. 

ÎI privi pe Patrik peste ochelari. 

— Presupun că nu vii aici pentru a abuza de încrederea mea, 
ci pentru a procura autorizaţia necesară ca să poţi apoi obţine 
datele despre Jan. 

Patrik se mulțumi să încuviințeze din cap. Ştia că era 
important să urmeze regulile, dar uneori investigaţiile cereau o 
anumită eficiență, iar atunci mecanismul birocraţiei trebuia să 
meargă în schimb în urma faptelor. Siv și el avuseseră 
dintotdeauna o relație profesională bună și pragmatică, însă 
Patrik știa că ea era nevoită să pună întrebarea. 

— De ce nu aţi intervenit mai devreme? întrebă Patrik. Cum s- 
a ajuns la o asemenea situaţie? Se pare că Jan a fost neglijat 
încă de la naștere și, cu toate acestea, avea zece ani atunci 
când părinţii săi au murit. 

Siv oftă adânc. 

— Da, știu ce vrei să spui și crede-mă, și eu am avut același 
gând timp de mulţi ani. Doar că vremurile erau diferite atunci 
când am început eu să lucrez aici, de fapt, cu doar câteva luni 
înainte de incendiu. Era nevoie de circumstanţe extreme înainte 
ca statul să intervină și să restricționeze dreptul părinţilor de a- 
și crește copiii așa cum considerau ei de cuviinţă. De asemenea, 
mulți oameni pledau în favoarea unei forme liberale de creștere 
a copiilor și, din nefericire, copiii ca Jan au avut de suferit. Nu s- 
au găsit niciodată urme de violență fizică asupra lui. Ca să fiu 
crudă, poate că lucrul cel mai bun ar fi fost să fie bătut, pentru a 

putea merge la spital. Atunci am fi început măcar să stăm cu 
ochii pe situaţia familială. Însă ori a fost abuzat în așa fel încât 
să nu fie vreodată vizibil în exterior, ori părinţii lui „doar” l-au 
neglijat. 

Siv mișcă din degete pentru a indica încadrarea între 
ghilimele a cuvântului „doar”. 

Patrik simţi brusc un val de compasiune pentru băiatul Jan. 
Cum naiba ar fi putut cineva să fie o ființă umană normală după 
ce crescuse în asemenea condiţii? 

— Dar nu ai auzit ce e mai rău. Nu am avut niciodată dovezi, 
însă au existat indicii cum că părinţii lui lăsau bărbaţi să-l 
abuzeze pe Jan în schimbul banilor sau al narcoticelor. 

Patrik simţi cum rămâne cu gura căscată. Era mult mai rău 
decât și-ar fi putut imagina vreodată. 

— După cum am spus, nu am putut dovedi vreodată ceva, dar 
putem vedea că Jan a urmat tiparul standard despre care știm 
astăzi că este asociat copiilor care au fost abuzaţi sexual. Unu la 
mână, a avut mari probleme disciplinare la școală. L-or fi 
bruscat ceilalţi copii, dar, în același timp, se temeau de el. 

Siv deschise dosarul și răsfoi printre hârtii până găsi ceea ce 
căuta. 

— lată. În clasa a patra a adus un cuţit la școală și l-a folosit 
pentru a-l ameninţa pe unul dintre cei care îl bruscaseră cel mai 
mult. De fapt, chiar l-a tăiat pe faţă, însă administraţia școlii a 
redus totul la tăcere. Din câte văd, el n-a fost pedepsit. Au 
urmat asemenea alte incidente atunci când Jan a afișat o 
atitudine fățiș ostilă faţă de colegii lui, însă incidentul cu cuțitul 
a fost cel mai serios. De asemenea, a fost reclamat directorului 
cu câteva ocazii fiindcă s-a purtat inadecvat cu fetele din clasă. 
Pentru un băiat atât de tânăr, făcea aluzii sau avansuri sexuale 
extrem de explicite. Nici în acest caz nu s-au luat măsuri. 
Nimeni nu prea știa ce era de făcut cu un copil care relaţiona în 
moduri atât de abuzive cu oamenii din jurul lui. În ziua de astăzi 
am reacţiona cu siguranţă în fața unor semnale atât de evidente 
și am lua măsuri, dar trebuie să-ţi amintești că asta se petrecea 
la începutul anilor șaptezeci. Era o cu totul altă lume pe-atunci. 

Patrik se simţi copleșit de compasiune și furie. Cum ar fi putut 
cineva să trateze un copil în modul acela? 

— După incendiu... au mai existat incidente ca acestea? 
întrebă el. 

— Nu, asta e ciudat. După incendiu a fost imediat plasat la 
familia Lorentz, iar începând de atunci nu ni s-a adus la 
cunoștință ca Jan să fi avut vreodată o altă problemă. Am mers 
la ei acasă de câteva ori pentru a vedea care e situaţia și am 
găsit un băiat complet diferit. Stătea acolo în costumul său, cu 
părul dat peste cap, și mă privea fără să clipească în timp ce-mi 
răspundea politicos tuturor întrebărilor. De fapt, a fost chiar 
oribil. O persoană nu se schimbă în felul acesta peste noapte. 

Patrik tresări. Era prima dată când o auzea pe Siv făcând o 
aluzie negativă la unul dintre cazurile ei. Inţelese că era ceva 
pentru care merita să facă săpături pe viitor. Era ceva ce ea 
voia să spună, dar el trebuia să pună întrebarea potrivită. 

— In ceea ce privește incendiul... 

Işi lăsă cuvintele să zăbovească în aer pentru o clipă și 
observă că Siv stătu mai dreaptă în scaunul ei. Acest lucru 
însemna că se afla pe drumul cel bun. 

— Am auzite anumite zvonuri legate de incendiu. 

Se uită întrebător la Siv. 

— Nu pot fi răspunzătoare pentru niște zvonuri. Ce anume ai 
auzit? 

— Că incendiul a fost premeditat. În ancheta noastră este 
chiar listat drept „probabilă incendiere premeditată”, însă nu a 
fost găsită nicio urmă a făptașului. Focul a pornit de la parterul 
casei. Părinţii dormeau în camera de sus și nu au avut nicio 
șansă. Ai auzit vreodată ceva despre cine ar fi putut să urască 
îndeajuns de tare familia Norin încât să facă așa ceva? 

— Da. 

Răspunsul ei fu monosilabic și într-atât de silențios, încât el nu 
fu sigur că îl auzise. 

Ea repetă mai tare. 

— Da, știu cine ura familia Norin îndeajuns de tare încât să 
vrea să le dea foc. 

Patrik rămase tăcut, lăsând-o să continue în propriul ei ritm. 

— Am însoţit poliţia până la casă. Pompierii fuseseră primii la 
locul faptei. Unul dintre ei plecase să cerceteze locul, să verifice 
dacă vreo scânteie sărise dinspre casă și ar fi putut arde mocnit 
în altă parte. Pompierul l-a găsit pe Jan în grajd. Atunci când 
băiatul a refuzat să plece, ne-au contactat pe noi aici, la 
serviciile sociale. Eu eram nouă și, gândindu-mă acum înapoi, 
trebuie să recunosc că mi s-a părut un caz foarte interesant. Jan 

stătea în fundul grajdului, rezemat de zid, sub privirea atentă a 
pompierului, care era extrem de ușurat să ne vadă venind. Am 
alungat poliția și am intrat ca să încerc să-l consolez pe Jan, așa 
cum consideram că trebuia să fac, iar apoi să îl duc de acolo. 
Mâinile i se tot mișcau în întuneric acolo unde stătea, dar nu 
puteam vedea ce anume făcea. Când m-am apropiat, am văzut 
că stătea acolo și se tot juca nervos cu ceva în poală. Era o cutie 
cu chibrituri. Cu evidentă încântare, își sorta chibriturile: într-o 
jumătate de cutie cele negre, arse, iar în cealaltă jumătate, cele 
roșii, noi. Expresia de pe chipul său era de bucurie desăvârșită. 
Pur și simplu radia. A fost cel mai îngrozitor lucru pe care l-am 
văzut în viaţa mea, Patrik. Încă mai pot vedea uneori acel chip 
înaintea mea atunci când mă așez în pat noaptea. Am mers la el 
și i-am luat cu grijă cutia cu chibrituri. Apoi s-a uitat în sus la 
mine și a spus: „Sunt morți acum?” Asta a fost tot. „Sunt morți 
acum?” Apoi a chicotit și m-a lăsat să îl conduc afară din grajd. 
Ultimele lucruri pe care le-am văzut atunci când el s-a urnit de 
la locul lui au fost o pătură, o lanternă de buzunar și un maldăr 
de haine în colţul hambarului. Atunci am înțeles că noi eram 
complici la moartea părinţilor lui. Ar fi trebuit să acționăm cu 
mulți, mulţi ani în urmă. 

— Ai spus vreodată cuiva despre asta? 

— Nu, ce-aș fi putut spune? Că am avut impresia că își 
ucisese părinţii fiindcă se jucase cu chibriturile? Nu, n-am spus 
nimic până când n-ai venit tu să mă întrebi chiar acum. Insă 
mereu am suspectat că va avea o altercaţie cu poliția mai 
devreme sau mai târziu. În ce e încurcat? 

— Încă nu pot spune nimic, dar promit să îţi spun de îndată ce 
pot. Îţi sunt extrem de recunoscător că mi-ai zis toate acestea și 
mă voi ocupa de hârtii ca să nu ai nicio problemă. 

Patrik îi făcu semn cu mâna și plecă. 

După ce dispăru, Siv rămase la biroul ei. Ochelarii roșii 
atârnau de șnurul din jurul gâtului său, iar ea, închizând ochii, își 
frecă rădăcina nasului între degetul mare și arătător. 

În momentul în care Patrik ieși în nămeţii de zăpadă de pe 
trotuar, telefonul lui mobil sună. Degetele îi îngheţaseră deja în 
gerul aspru și îi fu greu să deschidă micuța clapetă a mobilului. 
Spera să fie Erica, dar fu dezamăgit atunci când văzu că pe 
ecran clipea numărul dispeceratului de la secţie. 

— Patrik Hedström. Bună, Annika. Nu, sunt chiar în fața 
serviciilor sociale. Bine, însă dă-mi un minut sau două și voi veni 
înapoi la secţie. 

Închise cu zgomot clapeta. Annika reușise din nou. Găsise 
ceva care nu se lega în CV-ul lui Alex. 

e 

Zăpada îi scârțâia sub picioare în timp ce Patrik alerga în 
direcția secției. Plugul de zăpadă trecuse în timp ce el era în 
vizită la Siv, iar drumul de întoarcere nu fu la fel de greu ca mai 
devreme. Puţine suflete curajoase se avântau pe vremea aceea, 
iar strada principală era goală, cu excepţia unor trecători 
ocazionali ce se grăbeau cu gulerul ridicat și cu căciula trasă pe 
ochi ca să se protejeze de ger. 

Intrând în secţia de poliție, Patrik își scutură zăpada ce i se 
adunase pe pantofi. Își dădu seama că zăpada în combinaţie cu 
pantofii de stradă făcea șosetele neplăcut de ude. Ar fi trebuit 
să ghicească asta înainte. 

Merse direct în biroul Annikăi. Era evident că ea îl aștepta și, 
judecând după expresia bucuroasă de pe chipul său, își dădu 
seama că ceea ce găsise era foarte preţios. 

— Toate hainele îţi sunt la spălat sau ce? 

La început Patrik nu pricepu întrebarea, însă având în vedere 
zâmbetul cu care îl tachina, trebuia să fi fost o glumă pe seama 
lui. Îi căzu fisa în clipa următoare, și privi în jos la ceea ce purta. 
La naiba, nu-și schimbase hainele de două zile. Se întrebă dacă 
și mirosea un pic sau dacă mirosea un pic mai mult. 

Mormăi ceva drept replică la comentariul Annikăi și încercă să 
îi arunce o privire cât mai răutăcioasă. Ea găsi asta și mai 
amuzant. 

— Da, da, înţeleg, spuse Patrik. Acum treci la subiect. 
Vorbește, femeie! 

Lovi cu pumnul în biroul ei cu o furie simulată. O vază cu flori 
răspunse imediat, răsturnându-se și vărsând apă peste tot. 

— Of, îmi pare rău, n-am vrut să fac asta. Sunt atât de 
nepriceput... 

Căută ceva cu care să șteargă apa, însă Annika fu cu un pas 
înaintea lui, ca de obicei, și scoase o rolă de prosoape de hârtie 
din spatele biroului. Începu să își șteargă cu calm biroul, în 
vreme ce-i dădu o comandă deja cunoscută lui Patrik. 

— Șezi. 

El se supuse imediat, considerând destul de nedrept faptul că 
nu îi aruncase și o bomboană drept răsplată pentru că fusese 
atât de deștept. 

— Să purcedem? 

Annika nu mai așteptă răspunsul lui Patrik și începu să îi 
citească de pe ecranul computerului. 

— Așa, să vedem. Am început cu momentul morții ei și am 
mers îndărăt. Totul pare să se lege cât privește perioada în care 
a locuit la Göteborg. A înfiinţat galeria de artă alături de 
prietena ei în 1989. Înainte de asta, a mers la universitate timp 
de cinci ani în Franţa, luându-și diploma în istoria artei. l-am 
primit astăzi fișa prin fax, își dăduse examenele la timp și le 
trecuse. A făcut liceul la Hvitfeldtska în Göteborg. Am obţinut, 
de asemenea, și notele ei de-acolo. Nu era o elevă eminentă, 
însă nicio leneșă. Avea rezultate satisfăcătoare. 

Annika făcu o pauză și se uită la Patrik, care se aplecase 
înainte și încerca să citească de pe monitorul ei. Il trase mai 
mult spre ea, ca să nu-l lase să citească înainte descoperirea ei. 

— Înainte de asta a fost la o școală cu internat în Elveţia. O 
școală internaţională, L'Ecole Chevalier, care costă o avere. 

Annika sublinie ultima frază. 

— Potrivit informaţiei primite atunci când i-am sunat, costă 
cam o sută de mii de coroane pe semestru, fără a include 
cazarea, masa, hainele și cărţile. Și am verificat - preţurile erau 
la fel de mari atunci când Alexandra Wijkner a frecventat școala. 

Cuvintele ei erau sorbite cu atenţie de către Patrik, care 
gândea cu voce tare. 

— Așadar, întrebarea e: cum și-a permis familia Carlgren, din 
punct de vedere financiar, să o trimită pe Alex la acea școală. 
Din câte am înţeles, Birgit a fost casnică dintotdeauna și ar fi 
fost imposibil pentru Karl-Erik să câștige destui bani pentru a 
acoperi asemenea cheltuieli. Ai verificat... 

Annika îl întrerupse. 

— Da, i-am întrebat cine era responsabil de educaţia lui Alex, 
însă nu oferă genul acesta de informaţii. Singurul lucru care i-ar 
putea face puţin mai binevoitori ar fi un ordin de la poliţia 
elveţiană, dar, cu birocraţia aia, ne-ar lua pe puţin șase luni să-l 
căpătăm. În schimb, am început de la celălalt capăt și m-am 
apucat să verific finanțele familiei Carlgren de-a lungul anilor. 
Poate au moștenit niște bani, cine știe? Aștept un raport de la 

bancă, deși va dura câteva zile până să-l avem. Dar... - o nouă 
pauză retorică - acesta nici măcar nu este lucrul cel mai 
interesant. Conform declaraţiilor familiei Carlgren, Alex a 
început școala cu internat în timpul semestrului de primăvară 
din 1977. Conform registrului școlii, nu a început decât în 
primăvara anului 1978. 

Annika se lăsă triumfătoare pe spate în scaunul ei și își 
încrucișă brațele. 

— Eşti sigură? 

Patrik abia își putu ţine în frâu entuziasmul. 

— Am verificat și reverificat, de nenumărate ori. Anul din 
primăvara lui 77 până în primăvara lui 78 lipsește din viața lui 
Alex. Nu avem idee unde a fost. Familia s-a mutat de aici în 
martie 1977, iar apoi nu mai e nimic, nicio informaţie până când 
Alex începe școala în Elveţia. În același timp, părinţii ei apar în 
Göteborg. Își cumpără o casă, iar Karl-Erik își începe noua slujbă 
ca director al unei întreprinderi mijlocii din domeniul vânzărilor 
angro. 

— Deci nu știm unde au fost părinţii în această perioadă? 

— Nu, încă nu. Însă îmi continui cercetarea. Singurul lucru pe 
care îl știm este că nu au existat deloc date care să indice 
prezența lor în Suedia timp de un an. 

Patrik numără pe degete. 

— Alex s-a născut în 1965, deci avea, să vedem, doisprezece 
ani în 1977. 

Annika verifică din nou ecranul. 

— S-a născut pe 3 ianuarie, deci da, avea doisprezece ani 
atunci când s-au mutat. 

Patrik dădu din cap, gânditor. Informaţiile pe care Annika 
reușise să le scoată la lumină erau valoroase, însă în acel 
moment, ele nu făceau decât să ridice și mai multe întrebări. 
Unde fusese familia Carlgren între 1977 și 1978? O întreagă 
familie nu putea să dispară pur și simplu. Trebuie să fi lăsat vreo 
urmă; nu rămânea decât să o găsească. In același timp, trebuia 
să mai existe ceva în plus. Informaţia că Alex avusese deja un 
copil încă îl uimea. 

— Nu ai mai găsit nicio altă discrepanţă în trecutul ei? De 
exemplu, nu ar fi putut cineva să dea testele în locul ei la 
universitate? Sau partenera ei de la galerie să fi condus 
afacerea de una singură pentru o perioadă? Nu e vorba că nu 

am încredere în ceea ce ai găsit, dar poate că ar trebui să 
verifici din nou faptele. Și verifică registrele de la spitale ca să 
vezi dacă apare vreo Alexandra Carlgren sau Wijkner care a 
născut un copil. Începe cu spitalele din Göteborg, iar dacă nu 
găsești nimic acolo, atunci orientează-te către provincie. Trebuie 
să existe o înregistrare a unei nașteri undeva. Un copil nu poate 
să dispară pur și simplu în ceaţă. 

— Nu ar fi putut avea copilul în străinătate? În timpul petrecut 
la școala cu internat, de exemplu? Sau în Franţa? 

— Bineînţeles, cum de nu m-am gândit la asta? Vezi dacă e 
posibil să afli ceva prin filiere internaţionale. Și vezi dacă poți 
afla în vreun fel unde a mers familia Carlgren. Pașapoarte, vize, 
ambasade. Undeva trebuie să existe o evidenţă a deplasării lor. 

Annika lua frenetic notițe. 

— Apropo, ceilalţi au găsit ceva care să merite osteneala? 

— Ernst a verificat alibiul lui Bengt Larsson și stă în picioare, 
deci îl putem șterge de pe listă. Martin a vorbit la telefon cu 
Henrik Wijkner, însă nu a obţinut nimic cu privire la legătura 
dintre Anders și Alex. Intenţionează să continue să-i chestioneze 
pe prietenii beţivani ai lui Anders despre posibilitatea ca acesta 
să le fi pomenit lor ceva. lar Gösta... Gösta stă în biroul său și își 
plânge de milă, încercând să își adune puterile pentru a merge 
la Goteborg și a interoga familia Carlgren. Pun pariu că nu va 
pleca până luni, cel mai devreme. 

Patrik oftă. Dacă intenționau să rezolve acest caz, probabil că 
cel mai bine ar fi fost să nu se bazeze pe colegii săi, ci să facă 
singur munca de teren. 

— Nu te-ai gândit să-i întrebi direct pe domnul și doamna 
Carlgren? spuse Annika. S-ar putea să nu fie nimic suspect până 
la urmă. Poate că există o explicaţie rezonabilă. 

— Ei sunt cei care ne-au oferit informațiile despre Alex. Din 
cine știe ce motiv, au încercat să ascundă ceea ce-au făcut între 
77 Și 78. Voi vorbi cu ei, dar, mai întâi, doresc să am mai multe 
pe care să mă bazez. Nu vreau să aibă șansa de a se eschiva de 
la asta. 

Annika se lăsă pe spate și zâmbi viclean. 

— Deci, când o să auzim clopotele de nuntă? 

Patrik văzu că nu avea de gând să abandoneze prea curând 
acel subiect picant. Va trebui să se resemneze și să fie sursa de 
amuzament a secţiei pentru o vreme. 

— Ei bine, s-ar putea să fie un pic cam devreme pentru asta. 
Poate că ar trebui să fim împreună pentru cel puţin o săptămână 
înainte de a vorbi cu un preot. 

— De-e-e-eci, sunteţi împreună, nu? 

Realiză că îi picase direct în capcană, cu picioarele înainte și 
cu ochii larg deschiși. 

— Nu, aa, da, poate că suntem... nu știu, ne înțelegem bine 
până acum, însă totul este atât de nou și poate că ea se va 
întoarce la Stockholm curând... of, nu știu. Va trebui să te 
multțumești cu asta pentru moment. 

Patrik se zvârcoli în scaun precum un vierme. 

— Bine, atunci, dar vreau să fiu ţinută la curent cu ceea ce se 
întâmplă, m-auzi? 

Annika îl atenţionă cu degetul. El încuviință din cap, 
resemnat. 

— În regulă, te voi ţine la zi. Promit. Mulțumită? 

— Ei bine, va trebui să-mi fie de ajuns pentru moment, 
bănuiesc. 

Se ridică, ocoli biroul și, înainte ca el să-și dea seama, fu prins 
într-o îmbrăţișare exuberantă și se simţi strivit de pieptul greu al 
Annikăi. 

— Îmi pare bine, de dragul tău. N-o da în bară, Patrik, 
promite-mi. 

ÎI dădu o îmbrăţișare suplimentară ce-i făcu coastele să 
protesteze. Fiindcă în acel moment nu avea acces la niciun pic 
de aer, nu îi putu răspunde, însă ea păru a lua tăcerea lui drept 
consimţire și îl eliberă, dar nu înainte de a-i face cadou o 
ciupitură hotărâtă de obraz. 

— Acum du-te acasă și schimbă-ţi hainele, m-ai auzit? Puţi! 

Și cu acea observaţie, Patrik se trezi trimis înapoi pe coridor, 
cu un obraz ciupit și coastele vătămate. Işi pipăi grijuliu cutia 
toracică. O plăcea mult pe Annika, dar uneori își dorea ca ea să 
fie puţin mai atentă cu un biet tip de treizeci și cinci de ani, al 
cărui fizic se afla pe o pantă descrescătoare. 

e 

Insula Badholmen arăta părăsită și uitată de Dumnezeu. Vara 
era plină-ochi cu înotători veseli și copii gălăgioși, însă acum 
vântul urla a pustiu pe deasupra zăpezii căzute peste noapte 
precum o pătură groasă. Erica păși cu grijă prin zăpada ce 
acoperea stâncile. Simţise o puternică nevoie de a lua puţin aer 

proaspăt, iar de aici, din Badholmen, se putea bucura de 
priveliștea insulelor și a gheții albe aparent nemărginite. In 
depărtare se puteau auzi mașini, dar, în afară de asta, liniștea 
era alinătoare; aproape că își putea auzi gândurile. Platforma 
pentru sărituri în apă se contura lângă ea. Nu la fel de înaltă 
cum i se păruse atunci când era mică - pe atunci, părea să 
ajungă până sus la cer -, dar destul de înaltă ca să nu 
îndrăznească vreodată să sară de pe platforma de sus, într-o zi 
călduroasă de vară. _ 

Ar fi putut sta acolo pentru totdeauna. Invelită bine în haina 
de blană, simţi gerul încercând în van să îi pătrundă pe sub 
stratul de îmbrăcăminte. Înăuntrul ei, simţi gheaţa topindu-se. 
Nu își dăduse seama cât fusese de singură decât atunci când 
singurătatea dispăruse. Însă ce avea să se întâmple cu ea și 
Patrik dacă ar fi trebuit să se mute înapoi la Stockholm? Era la 
mulți kilometri depărtare, iar ea se simţi mult prea bătrână 
pentru o relaţie la distanţă. 

Dacă ar fi fost forțată să accepte vânzarea casei, exista vreo 
posibilitate de a rămâne acolo? Nu dorea să se mute împreună 
cu Patrik înainte ca relaţia lor să fie pusă la încercare așa cum 
trebuia de-a lungul unei perioade de timp. Așa că singura 
alternativă era să găsească un alt loc în care să stea în 
Fjällbacka. 

Problema era că niciun alt loc nu îi făcea cu ochiul. Dacă 
aveau să vândă casă, ar fi fost preferat să rupă orice legătură cu 
Fjällbacka decât să vină aici și să vadă străini tropăind prin casa 
ei părintească. Și nici nu și-ar fi putut imagina cum ar fi fost să 
închirieze un apartament acolo; ar fi fost foarte ciudat. Iși simți 
fericirea părăsind-o în timp ce toate acele gânduri negre i se 
învălmășeau în minte. Bineînţeles, ar fi fost posibil să rezolve 
dilema aceea, însă fu nevoită să admită că, deși nu era tocmai 
bătrână, atâţia ani de viaţă solitară, în care nu se gândise decât 
la ea însăși, își spuseseră cuvântul, iar ea nu se mai simţea 
destul de flexibilă. După multe deliberări, decise că era 
pregătită să își abandoneze viaţa din Stockholm, însă doar dacă 
ar fi putut locui în continuare în mediul familiar al casei 
copilăriei sale. Altfel, ar fi fost pur și simplu prea multă 
schimbare în universul ei dintr-odată. Nu ar fi fost în stare să 
facă faţă, indiferent cât ar fi fost de îndrăgostită. 

Poate că și moartea părinţilor ei o făcuse mai puţin dispusă de 
a face schimbări mari. Acea schimbare avea să fie de-ajuns 
pentru mulţi ani de acum înainte. Pentru moment, dorea să se 
cufunde într-o viață sigură și previzibilă. Inainte îi fusese teamă 
să se dedice unei relaţii. Acum nu-și dorea nimic mai mult decât 
să-l includă pe Patrik în acea viață sigură și previzibilă. Voia să 
poată plănui toate etapele normale: locuitul împreună, logodna, 
căsătoria, copiii, iar apoi multe zile obișnuite, una după cealaltă, 
până când, într-o zi, s-ar putea uita unul la celălalt și ar 
descoperi că au îmbătrânit împreună. Nu cerea prea mult. 

Pentru prima dată, Erica simţi un junghi de amărăciune 
gândindu-se la Alex. Era ca și cum abia în acel moment ar fi 
realizat că viaţa lui Alex se sfârșise, în mod irevocabil. Deși 
dramurile nu li se mai întâlniseră de mulţi ani, se gândise la ea 
din când în când. Și știuse dintotdeauna că viața lui Alex cursese 
paralel cu a ei. Acum ea era singura care avea un viitor, care 
avea să trăiască toate mâhnirile și fericirile ce vor fi aduse de 
anii următori. De fiecare dată când avea să se gândească la 
Alex de-acum, și pentru tot restul vieţii sale, imaginea care avea 
să îi apară cel mai des în minte era cea a cadavrului palid al lui 
Alex în cadă. Sângele de pe gresie și părul ei ce arăta precum 
un halou înghețat. Poate că de-asta se hotărâse să înceapă să 
scrie cartea despre ea. Era o modalitate de a retrăi anii când 
fuseseră atât de apropiate și, în același timp, de a o cunoaște pe 
femeia în care se transformase Alex după ce ele două o 
apucaseră pe căi diferite. 

Ceea ce o îngrijorase pe Erica în ultimele zile fusese faptul că 
materialul părea un pic prea searbăd. Era ca și cum s-ar fi uitat 
la un model tridimensional dintr-o singură parte. Celelalte părți 
erau la fel de importante dacă voia să-și formeze o idee despre 
cum arăta modelul, însă ei nu i se permisese încă să le vadă pe 
toate. Hotărâse că trebuia să înceapă să se uite mai mult la 
oamenii din jurul lui Alex, nu doar la actorii principali, ci și la toți 
figuranţii care făcuseră parte din viaţa ei. Apoi gândurile Ericăi 
gravitară în special către ceea ce simţise și intuise copil fiind, 
însă nu înţelesese niciodată limpede. 

Ceva se petrecuse cu un an înainte ca Alex să se mute și 
nimeni nu se obosise vreodată să-i spună Ericăi despre ce 
fusese vorba. Lumea se oprea din șușotit atunci când ea era prin 
preajmă; fusese protejată de ceva ce acum avea o nevoie 

disperată să înţeleagă. Problema era că nu știa de unde să 
înceapă. Singurul lucru de care își amintea legat de încercările 
ei de a trage cu urechea la conversațiile purtate în șoaptă de 
către adulţi era că auzise pomenindu-se de mai multe ori 
cuvântul „școală”. Nu era cine știe ce indiciu, însă era tot ce 
avea. Erica știa că profesorul pe care ea și Alex îl avuseseră în 
școala generală încă locuia în Fjällbacka. Era probabil un punct 
de plecare la fel de bun ca oricare altul. 

Vântul se  înteţise și, în ciuda straturilor groase de 
îmbrăcăminte, gerul începu să se strecoare pe sub ele. Erica 
simţi că era vremea să se pună în mișcare. Se uită pentru o 
ultimă dată înspre Fjällbacka, aflată la adăpost la poalele 
munţilor semeţi. În timpul verii era de obicei scăldată într-o 
lumină aurie, însă acum era gri și pustie; cu toate acestea, Ericăi 
i se păru și mai frumoasă așa. Vara, zona semăna mai degrabă 
cu un furnicar, cu forfota sa constantă. Acum se instalase pacea 
peste micul oraș, iar ea aproape putu să și-l imagineze 
hibernând. În același timp, știa că pacea era iluzorie. Dedesubtul 
suprafeței exista la fel de multă răutate ca în orice alt loc 
populat de fiinţe umane. Erica văzuse mult rău în Stockholm, 
însă considera că aici era chiar mai sinistru. Ură, invidie, lăcomie 
și răzbunare, toate adunate sub un mare capac, creat de 
sentimente precum: „Ce ar zice lumea?” Toată meschinăria și 
răutatea mocniseră sub o suprafaţă ce mereu trebuia să arate 
îngrijit și curat. Stând acum pe stâncile din Badholmen și privind 
spre orășelul acoperit de zăpadă, se întrebă în tăcere ce secrete 
apăra. 

Se cutremură, își vâri mâinile adânc în buzunare și porni 
înapoi spre centrul orășelului. 

e 

Viața devenea din ce în ce mai amenințătoare cu fiecare an 
ce trecea. Axel Wennerström descoperea mereu primejdii noi. 
Totul începuse când devenise extrem de conștient de milioanele 
și miliardele de bacili și bacterii ce se învârteau în jurul lui. 
Atinsul oricărui lucru deveni o provocare; dacă era forțat să o 
facă, vedea armate de bacterii asaltându-l, amenințând să 
aducă odată cu ele nenumărate boli cunoscute și necunoscute 
care cu siguranţă i-ar cauza o moarte înceată și dureroasă. Apoi 
propriul mediu înconjurător deveni o ameninţare. Suprafeţele 
mari prezentau anumite pericole, suprafeţele mici prezentau 


VP - 249 


altele. Mulţimile de oameni îi făceau toţi porii să emane 
transpiraţie, iar respiraţia îi devenea rapidă și superficială. 
Singurul mediu pe care Axel putea să-l controleze măcar parţial 
era propria lui casă. Realiză repede că putea de fapt să își 
trăiască viața fără a fi nevoie să mai facă vreodată un pas în 
afara ușii sale. 

Ultima dată când Axel ieșise afară fusese în urmă cu opt ani. 
Își reprimase atât de eficient orice dorinţă de a se aventura 
afară, încât nu mai știa dacă restul lumii era sau nu acolo. Era 
mulţumit cu viaţa lui și nu vedea niciun motiv de a schimba 
ceva. 

Axel Wennerström își petrecea zilele urmând o rutină bine 
exersată. Fiecare zi respecta același orar, iar ziua aceea nu era 
cu nimic diferită. Se trezi la ora șapte și luă micul dejun. Apoi 
curăţă întreaga bucătărie cu soluţii puternice pentru a eradica 
orice bacterie posibilă pe care ar fi putut-o răspândi mâncarea 
servită la micul dejun, după ce fusese scoasă din frigider. 
Petrecu următoarele câteva ore ștergând praful, curăţând și 
făcând ordine în restul casei. Abia la ora unu își permise o pauză 
și se așeză să citească ziarul pe terasă. Conform unui 
aranjament special cu Signe, poștașul, primea ziarul într-o 
pungă de plastic în fiecare dimineaţă. Asta îi permitea să își 
reprime, măcar parţial, imaginea tuturor mâinilor murdare care 
manevraseră ziarul până să ajungă în cutia lui de scrisori. 

O bătaie în ușă îi făcu adrenalina să crească nebunește. 
Nimeni nu trebuia să vină la acea oră din zi. Persoana care îi 
livra mâncarea venea de obicei devreme în dimineţile de vineri. 
Acela era singurul vizitator pe care îl avea în mod normal. Axel 
își croi drum până la ușă, centimetru cu centimetru. Bătăile 
reveniră, insistent. Întinse o mână tremurândă către broasca de 
sus și o descuie. Își dori să fi avut un vizor, genul care se găsea 
de obicei la ușile apartamentelor mai moderne, însă în acea 
clădire veche nu exista nici măcar un geam la ușă prin care să 
poată vedea intrusul. Descuie de asemenea și broasca de jos și, 
cu inima cât un purice, deschise ușa. Trebui să-și reprime 
dorinţa de a închide ochii pentru a înlătura orice creatură 
îngrozitoare și fără nume care l-ar fi așteptat acolo. 

— Axel? Axel Wennerstrom? 

Se relaxă. Femeile erau mai puţin amenințătoare decât 
bărbații. Din precauţie, nu scoase lanţul de siguranță. 

— Da, ce este? 

încercă să vorbească pe un ton cât mai descurajator. Voia 
doar ca acea persoană, indiferent cine-ar fi fost ea, să plece și 
să-l lase în pace. 

— Bună ziua, domnule Axel. Nu știu dacă vă mai amintiţi de 
mine, dar am fost în clasa dumneavoastră la școală. Erica Falck? 

Axel încercă să-și amintească. Trecuse atâta timp de atunci și 
fuseseră atâţia elevi. Vag, imaginea unei fetițe blonde începu 
să-i apară în minte. Da, ea era, fata lui Tore. 

— Mă întreb dacă aș putea sta de vorbă cu dumneavoastră. 

ÎI privi insistent prin ușa crăpată. Axel oftă adânc, trase lanţul 
și îi dădu drumul înăuntru. Încercă să nu se gândească la câte 
organisme necunoscute aducea cu ea în căminul lui curat. Făcu 
semn înspre un raft cu pantofi pentru a indica faptul că ar trebui 
să se descalțe. Ea se supuse politicos și își agăţă haina și fularul. 
Pentru a evita aducerea murdăriei în restul casei, el o îndrumă 
către mobilierul din răchită de pe terasă. Ea luă loc pe canapea, 
iar Axel își notă în minte să spele feţele de pernă imediat după 
plecarea ei. 

— Cu siguranţă a trecut multă vreme. 

— Da, probabil că sunt douăzeci și cinci de ani de când ai fost 
în clasa mea, dacă îmi dau bine seama. 

— Da, așa este. Anii trec atât de repede. 

Axel considera taifasul frustrant, dar i se supuse, fără nicio 
tragere de inimă. Își dori ca ea să treacă la subiect și să-i spună 
de ce venise acolo. Apoi ea avea să plece, iar el va putea avea 
din nou casa doar pentru sine. Nici mort nu putea înțelege ce-ar 
fi vrut de la el. Vechi elevi se perindaseră cu sutele de-a lungul 
anilor; până în acel moment fusese cruțat de a-i vedea în 
persoană. Însă acum Erica Falck se afla acolo în faţa lui. Simţi 
furnicături, stând acolo, în faţa ei, pe fotoliul de răchită. Era atât 
de nerăbdător să scape de ea. Privirea îi tot fugea asupra pernei 
de sub ea și putea efectiv să vadă toate bacteriile pe care le 
adusese strecurându-se, târându-se și împrăștiindu-se dinspre 
canapea către podea. Pesemne că nu avea să fie destul să spele 
fețele de pernă; avea să fie nevoit să curețe și să dezinfecteze 
întreaga casă după plecarea ei. 

— Probabil vă întrebaţi de ce mă aflu aici. 

El doar dădu din cap drept răspuns. 

— Trebuie să fi auzit că Alexandra Wijkner a fost ucisă. 

Auzise despre asta - îi adusese în minte lucruri pe care 
petrecuse o mare parte a vieţii sale încercând să le reprime. 
Acum își dorea și mai mult ca Erica Falck să se ridice și să iasă 
pe ușă. Însă ea încă ședea acolo, iar el fu nevoit să reziste unui 
impuls copilăresc de a-și pune mâinile peste urechi și a fredona 
tare pentru a înlătura toate cuvintele ce știa că aveau să vină. 

— Am propriile mele motive pentru a investiga o serie de 
lucruri legate de Alex și de moartea ei, și aș dori să vă pun 
câteva întrebări, dacă nu vă deranjează. 

Axel închise ochii. Știuse că ziua aceea avea să vină în cele 
din urmă. 

— Bine. Este în regulă. 

Nu dori să o întrebe care erau motivele ei. Putea să le ţină 
pentru sine, dacă voia; el nu era interesat. Putea să pună 
întrebările ei, însă nimic nu îl forţa să răspundă. În același timp, 
simţi, spre uimirea sa, un impuls puternic de a-i spune totul 
femeii blonde care stătea vizavi de el. De a mărturisi cuiva, 
oricui, toate lucrurile pe care le reprimase timp de douăzeci și 
cinci de ani. Îi otrăviseră viaţa. Crescuseră adânc în conștiința sa 
ca seminţele, apoi i se răspândiseră încet precum o otravă prin 
trup și prin minte. În momentele sale lucide știa că de aici i se 
trăgea mania pentru curăţenie și pentru teroarea sa crescândă 
de orice ar fi putut periclita controlul pe care îl avea asupra 
mediului său. Erica Falck putea să întrebe ce voia, însă el avea 
să facă tot ce-i stătea în putinţă pentru a-și controla fiecare 
impuls de a răspunde. Știa că dacă ar fi început să se piardă, 
barajele s-ar fi rupt și ar fi ameninţat să distrugă scutul pe care 
îl construise cu atâta grijă. Asta nu trebuia să se întâmple. 

— V-o amintiţi pe Alexandra de la școală? 

Axel zâmbi amar pentru sine. Majoritatea copiilor pe care-i 
avusese la școală lăsaseră în urma lor doar amintiri vagi, 
nedeslușite, însă Alexandra îi apărea la fel de clar că în urmă cu 
douăzeci și cinci de ani. Deși nu putea admite asta cu voce tare. 

— Da, mi-o amintesc pe Alexandra. Deși ca Alexandra 
Carlgren, nu Wijkner, firește. 

— Da, evident. Ce vă amintiţi despre ea din școală? 

— Era tăcută, un pic retrasă, mult prea matură pentru vârsta 
ei. 

Observă frustrarea Ericăi la răspunsul său concis, însă se 
străduia în mod conștient să spună cât mai puţin posibil, de 

parcă vorbele ar fi putut prelua conducerea și ar fi început să 
curgă de unele singure dacă ar fi vorbit prea mult. 

— Era bună la învățătură? 

— Păi, nu în mod special. Nu era unul dintre cei mai ambiţioși 
elevi pe care mi-i amintesc, însă era inteligentă într-un mod 
rezervat. Probabil că era undeva pe la mijloc. 

Erica ezită un moment, iar Axel realiză că se apropiau acum 
de întrebările pe care ea dorea cu adevărat să i le adreseze. 
Întrebările de până atunci fuseseră doar o încălzire. 

— Familia ei s-a mutat în mijlocul trimestrului. Vă amintiţi 
motivele invocate de părinţii lui Alex? 

El pretinse că se gândește la întrebare, împreunându-și 
vârfurile degetelor și rezemându-și bărbia pe ele, într-o 
încercare simulată de a-și aminti. Văzu că Erica se mută puţin 
mai în faţă pe canapea, arătându-și nerăbdarea de a auzi 
răspunsul la întrebarea sa. Avea să o dezamăgească. Singurul 
lucru pe care nu i-l putea spune era adevărul. 

— Da, cred că tatăl ei a primit o slujbă în alt oraș. Sincer să 
fiu, nu-mi amintesc exact, însă îmi revine vag în minte ceva de 
genul acesta. 

Erica nu își putu ascunde dezamăgirea. Din nou, Axel simţi 
impulsul de a-și deschide larg inima și de a divulga ceea ce 
stătuse ascuns acolo toţi acei ani. De a-și elibera conștiința, 
turnând afară întregul adevăr gol-goluţ. Însă inspiră adânc și 
împinse înapoi ceea ce ameninţa să se reverse. 

Erica nu cedă. 

— Decizia a venit cam brusc, din câte am înţeles. Auziserăți 
ceva despre asta înainte, menţionase Alex că aveau de gând să 
se mute? 

— Păi, nu mi se pare așa de ciudat. Bineînţeles că a venit 
destul de brusc, după cum spui și tu, dacă îmi aduc bine aminte. 
Poate că tatăl ei a primit o ofertă ce trebuia onorată rapid, de 
unde să știu eu? 

Își aruncă braţele în aer cu un gest ce spunea că bănuiala 
Ericăi era la fel de exactă ca a lui, iar încruntătura dintre 
sprâncenele ei se adânci. Acesta nu era răspunsul pe care îi 
căuta. Dar trebuia să se mulțumească cu el. n 

— Da, dar mai târziu a fost altceva, continuă Erica. Imi 
amintesc vag de-atunci că oamenii vorbeau despre ceva legat 
de Alex. De asemenea, îmi aduc aminte că i-am auzit pe adulți 

pomenind ceva legat de școală. Știţi ce ar fi putut fi? Nu am 
decât amintiri vagi, după cum am spus, însă era ceva tăinuit în 
faţa copiilor. 

Axel își simţi toate articulațiile din corp devenind rigide. Spera 
că nu-și trădase surprinderea. Bineînţeles că știa de zvonurile 
care trebuie să fi circulat, mereu se întâmpla așa. Era imposibil 
să păstrezi ceva secret, cu toate astea, crezuse că pagubele 
fuseseră limitate. Chiar el contribuise la limitarea lor; asta încă îl 
măcina. Erica aștepta un răspuns. 

— Nu, nu-mi pot da seama ce poate să fi fost. Însă oamenii 
vorbesc mereu. Zvonurile nu au substanţă. În locul tău, nu le-aș 
acorda vreo importanţă. 

Dezamăgirea i se citea pe toată faţa. Nu aflase nimic din 
lucrurile pentru care venise acolo, Axel înțelese măcar atât. Dar 
nu avusese de ales. Era precum o oală sub presiune. Dacă i-ar fi 
crăpat chiar și un pic capacul, ar fi explodat totul. În același 
timp, ceva încă insista să iasă afară. Avea senzaţia că cineva 
pusese stăpânire pe corpul lui. Își simţi gura deschizându-se și 
limba începând să formeze cuvinte, cuvinte ce nu ar fi trebuit 
rostite. Spre ușurarea sa, Erica se ridică și momentul trecu. Își 
puse haina și cizmele și îi întinse mâna. El se uită la mâna ei și 
înghiţi de câteva ori în sec înainte s-o accepte. Trebui să reziste 
unui impuls de a se strâmba. Contactul cu pielea altei persoane 
îl dezgusta enorm. Erica păși peste prag, dar se răsuci tocmai 
când el se pregătea să o închidă. 

— O, apropo, Nils Lorentz a avut vreo legătură cu Alex, sau 
chiar cu școala, din câte știți? 

Axel ezită, însă apoi luă o decizie. Ea avea să afle mai 
devreme sau mai târziu, dacă nu de la el, atunci de la altcineva. 

— Nu-ţi mai amintești? A fost profesor suplinitor la școala 
generală timp de un semestru. 

Apoi Axel închise ușa, încuie broasca dublă, puse lanţul, își 
rezemă spatele de ușă și închise ochii. 

Scoase repede produsele de curăţat și șterse toate urmele 
musafirului nepoftit. Abia atunci lumea lui păru din nou sigură. 

e 

Seara începuse prost. Lucas se afla într-o dispoziţie 
îngrozitoare atunci când veni acasă, iar ea încercă să fie cu un 
pas înainte pentru a nu-i da vreun motiv suplimentar de iritare. 

Anna știa că în această situaţie, când venea acasă prost dispus, 
el căuta orice motiv pentru a-și vărsa mânia. 

Avu mare grijă când prepară cina. Îi pregăti felul său preferat 
și puse masa încât să arate perfect. Fu nevoită să-i ţină departe 
pe copii, punând caseta cu Regele leu în camera fetiţei și 
hrănindu-l pe Adrian cu biberonul pentru a-l adormi. Puse CD-ul 
preferat al lui Lucas, Chet Baker și, în cele din urmă, se aranjă 
puţin, insistând asupra părului și machiajului. Insă realiză curând 
că în acea seară nu avea să conteze ce făcea. Lucas avusese în 
mod evident o zi proastă la serviciu, iar furia ce se acumula în 
interiorul său trebuia să iasă la iveală. Anna îi văzu licărirea din 
priviri; era ca și cum ar fi pășit pe un teren minat, așteptând 
explozia unei bombe. Prima lovitură veni fără niciun 
avertisment. O plesnitură dinspre dreapta, care îi răsună în cap. 
Își cuprinse obrazul și se uită în sus la Lucas ca și cum ar fi 
sperat că ceva dinăuntrul lui avea să se înduioșeze la vederea 
urmelor lăsate pe pielea ei. În schimb, deșteptă în el o dorinţă 
de a-i face și mai mult rău. Annei îi luase mult timp să înțeleagă 
și să accepte că lui îi făcea de fapt plăcere să o rănească. Timp 
de mulţi ani, crezuse asigurările lui conform cărora pe el l-ar fi 
durut mai mult decât pe ea atunci când o lovea, însă nu și 
acum. Mai văzuse și înainte monstrul dinăuntrul său; devenise 
chiar familiar. 

Se ghemui instinctiv pentru a se proteja de loviturile ce știa 
că vor urma. Când acestea începură să curgă, încercă să se 
concentreze asupra unui punct din corpul său, un loc pe care 
Lucas nu îl putea atinge. Era ceva la care devenise din ce în ce 
mai pricepută. Deși era conștientă de durere, de cele mai multe 
ori se putea distanţa de ea. Era ca și cum ar fi plutit pe tavan și 
s-ar fi uitat în jos către ea însăși, ghemuită pe podea în timp ce 
Lucas își vărsa nervii asupra ei. 

Un sunet o făcu să se întoarcă rapid la realitate și să alunece 
din nou în propriul său corp. Emma stătea în ușă cu degetul 
mare în gură și cu plapuma în mâini. Anna o dezvăţase să-și 
sugă degetul cu un an în urmă, dar acum îl sugea tare pentru a 
se alina. Lucas nu o observase încă, dar se întoarse atunci când 
văzu privirea Annei fixată spre ceva din spatele lui. 

Rapid, înainte ca Anna să îl poată opri, Lucas merse până la 
fiica sa, o ridică brutal și o scutură atât de tare, încât Anna îi 
putu auzi dinţii clănțănind în gură. Anna începu să se ridice de 

pe podea, însă totul păru a se întâmpla cu încetinitorul, își dădu 
seama că va relua mereu acea scenă în mintea sa - Lucas 
zgâlţâind-o pe Emma, care se uita cu ochi mari, neînţelegători, 
la dragul ei tată ce dintr-odată se transformase într-un străin 
înfiorător. 

Anna se aruncă înspre Lucas pentru a o proteja pe Emma. Dar 
înainte să ajungă la el, privi îngrozită cum Lucas izbi trupul 
copilașului de perete. Anna auzi un trosnet teribil și știu că, din 
acel moment, viaţa ei se schimbă iremediabil. Ochii lui Lucas 
erau acoperiţi de o negură densă. Păru aproape incapabil să 
înţeleagă, uitându-se la copilul din mâinile sale înainte de a-i da, 
grijuliu și tandru, drumul pe podea. Apoi o ridică din nou în 
brațele sale, ca pe un bebeluș de data aceasta, și se uită la 
Anna cu o privire lucioasă, de robot. 

— Trebuie să meargă la spital. A căzut pe scări și s-a rănit. 
Trebuie să le explicăm asta. A căzut pe scări. 

Vorbi incoerent și se îndreptă spre ușa de la intrare, fără să se 
uite dacă Anna îl urma. Ea se afla în stare de șoc și bâjbâi în 
urma lui. Părea să se miște ca într-un vis, însă putea să se 
trezească din el în orice clipă. 

Lucas continua să repete: 

— A căzut pe scări. Trebuie să ne creadă, atâta vreme cât 
spunem aceeași poveste, Anna. Fiindcă vom spune aceeași 
poveste, Anna. A căzut pe scări, nu-i așa? 

Lucas bătu câmpii în continuare, dar tot ce putu face Anna fu 
să dea din cap. Vru să o smulgă din brațele lui pe Emma, care 
plângea acum isteric de durere și confuzie, însă nu îndrăzni. În 
ultimul ceas, când erau deja pe scări, Anna se trezi din 
amorțeală și își aminti că Adrian se afla încă în apartament. Se 
grăbi înăuntru pentru a-l lua și îl legănă protector în braţele sale 
tot drumul către secţia de urgenţă, pe măsură ce golul din 
stomacul ei se făcea din ce în ce mai mare. 

e 

— Vrei să vii să iei prânzul cu mine? 

— Bineînțeles, cu plăcere. Când să vin? 

— Pot pregăti ceva cam într-o oră. Îți convine așa? 

— Da, e perfect. Atunci voi avea timp să fac și puțină 
curățenie. Ne vedem într-o oră. 

Urmă o mică pauză, apoi Patrik spuse cu ezitare: 

— Te sărut. 

Erica simţi cum se îmbujorează de fericire la primul semn 
timid, dar preţios, de afecțiune din relaţia lor. Răspunse cu 
aceeași frază și închise telefonul. 

În timp ce prepară prânzul, se simţi un pic rușinată de ceea ce 
plănuise. În același timp, avu senzaţia că nu putea face altceva. 
Când, după o oră, se auzi soneria, respiră adânc și merse să 
deschidă ușa. Era Patrik și primi o întâmpinare pasională, pe 
care Erica fu nevoită să o întrerupă atunci când sună ceasul 
anunțând că spaghetele erau gata. 

— Ce avem la prânz? 

Patrik se bătu cu palma peste stomac pentru a arăta că îie 
foame. 

— Spaghete bolognese. 

— Mmmm, sună minunat. Eşti visul oricărui bărbat, știai asta? 

Patrik se furișă pe la spatele Ericăi, își trecu brațele în jurul ei 
și începu să-și frece nasul de gâtul ei. 

— Ești sexy, inteligentă, fantastică la pat, dar, înainte de toate 
și cel mai important, ai talent la gătit. Ce și-ar putea dori mai 
mult un bărbat...? 

Se auzi soneria. Patrik îi aruncă o privire întrebătoare Ericăi. 
Ea îi evită privirea și merse să deschidă ușa, ștergându-și mai 
întâi mâinile pe prosopul de bucătărie. In fața ușii stătea Dan. 
Părea abătut și sleit de puteri. Avea umerii lăsaţi și privirea 
stinsă. Erica fu șocată când îl văzu, dar își veni în fire și încercă 
să nu o arate. 

Când Dan intră în bucătărie, Patrik se uită întrebător la Erica. 
Ea își drese glasul și le făcu prezentările. 

— Patrik Hedström - Dan Karlsson. Dan are să-ţi spună ceva. 
Dar, mai întâi, să luăm loc. 

Duse vasul cu sos în sufragerie. Se așezară la masă, însă 
atmosfera era apăsătoare. Erica își simţea inima grea, dar știa 
că întâlnirea aceasta era necesară. Il sunase pe Dan de 
dimineaţă și îl convinsese că trebuia să spună poliţiei despre 
relaţia lui cu Alex. Și-i propusese să facă asta la ea acasă, 
sperând că astfel ar fi ușurat un pic o sarcină grea. 

Ignoră expresia nedumerită a lui Patrik și luă cuvântul. 

— Patrik, Dan se află azi aici pentru că are ceva să-ți spună, în 
calitatea ta de poliţist. 

Îi făcu semn din cap lui Dan, poftindu-l să înceapă. Dan privea 
în farfurie și nu se atinsese de mâncare. După un alt moment de 
tăcere stânjenitoare, el începu să vorbească. 

— Eu sunt bărbatul cu care se vedea Alex. Eu sunt tatăl 
copilului pe care îl aștepta. 

Se auzi un zdrăngănit când Patrik își scăpă furculita în 
farfurie. Erica își puse mâna pe braţul lui și explică. 

— Patrik, Dan este unul dintre prietenii mei cei mai vechi și 
mai dragi. Am aflat că Dan era bărbatul cu care Alex se întâlnea 
aici în Fjällbacka. V-am invitat pe amândoi la prânz pentru că 
am crezut că ar fi mai ușor să vorbiţi în aceste circumstanțe 
decât într-o secție de poliţie. 

Putu observa că Patrik nu aprecia faptul că ea se amestecase 
în felul acesta, însă de asta va trebui să se ocupe mai târziu. 
Dan era un prieten bun, iar ea intenţiona să facă tot posibilul 
pentru ca situaţia să nu se înrăutățească. Atunci când vorbise cu 
el la telefon, Dan îi spusese că Pernilla luase copiii și plecase la 
sora ei în Munkedal. Spusese că avea nevoie de timp de 
gândire. Pernilla nu știa ce avea să se întâmple și nu putea 
promite nimic. Dan își văzu întreaga viață năruindu-se în jurul 
lui. Într-un fel, avea să fie o ușurare dacă povestea poliţiei. 
Ultimele săptămâni fuseseră atât de dificile. In același timp în 
care fusese nevoit să o jelească în secret pe Alex, sărise de 
fiecare dată la auzul telefonului ori al unei bătăi în ușă, convins 
că poliţia aflase că el era bărbatul cu care se întâlnea Alex. 
Acum că Pernilla știa, lui Dan nu îi mai era frică să spună poliţiei. 
Nimic nu putea fi mai rău decât era deja. Nu îi păsa cei seva 
întâmpla lui, atâta vreme cât nu avea să își piardă familia. 

— Patrik, Dan nu are nimic de-a face cu crima. |ţi va spune tot 
ce vrei să afli despre el și Alex, însă jură că nu i-a făcut rău în 
niciun fel, iar eu îl cred. Sper că poliţia va încerca să păstreze 
totul confidenţial. Știi cum vorbește lumea, iar familia lui Dan a 
suferit deja destul. Și Dan, de asemenea. A greșit și, crede-mă, 
plătește scump pentru asta. 

Patrik încă nu părea încântat în mod special, însă încuviinţă 
din cap drept semn că asculta ceea ce avea ea de spus. 

— Erica, aș dori să stau de vorbă singur cu Dan. 

Erica nu obiectă, ci se ridică politicos și se duse la bucătărie 
să spele vasele. De acolo putea auzi vocile lor ridicându-se și 
coborând. Vocea gravă și adâncă a lui Dan și cea oarecum mai 

clară a lui Patrik. Discuţia păru aprinsă pe alocuri, însă când 
veniră în bucătărie după aproape o jumătate de oră, Dan părea 
ușurat. Patrik avea în continuare un aer grav. Înainte de a pleca, 
Dan o îmbrăţișă pe Erica și dădu mâna cu Patrik. 

— Te voi anunţa dacă vom avea și alte întrebări, spuse Patrik. 
S-ar putea să fie nevoie să vii pentru a da și o declaraţie scrisă. 

Dan încuviință tăcut și plecă după ce le făcu amândurora cu 
mâna o ultimă dată. 

Expresia din ochii lui Patrik nu prevestea lucruri bune. 

— Să nu mai faci asta niciodată, Erica. Anchetăm o crimă și 
trebuie să facem totul ca la carte. 

Își încreţea fruntea atunci când era nervos, iar ea trebui să 
reziste unui impuls de a-i săruta ridurile pentru a le netezi. 

— Știu, Patrik. Însă îl aveaţi pe tatăl copilului primul pe lista 
suspecţilor. Ştiam că dacă Dan ar fi venit la secţie, l-aţi fi pus 
într-o cameră de interogatoriu și probabil aţi fi fost duri cu el. 
Dan nu ar fi rezistat la așa ceva. Soţia lui a luat copiii și l-a 
părăsit, și nu știe dacă se vor mai întoarce vreodată. Pe lângă 
asta, a pierdut o persoană care însemna ceva pentru el, 
indiferent cum ai privi asta. A pierdut-o pe Alex. Și nu și-a putut 
arăta nimănui durerea și nu a putut vorbi despre ea. De aceea 
am crezut că am putea începe prin a vorbi aici, într-un mediu 
neutru și fără implicarea poliţiei. Înţeleg că tu va trebui să-l mai 
interoghezi, însă acum partea cea mai rea a trecut. Te rog, 
iartă-mă, Patrik. Crezi că mă poţi ierta vreodată? 

Își tuguie buzele cât putu de seducător și se cuibări la pieptul 
lui. Îi luă braţele și le puse în jurul taliei sale, apoi se ridică pe 
vârfuri pentru a-i putea ajunge la buze. Își vâri într-o încercare 
vârful limbii printre ele și după câteva secunde simţi un răspuns 
din partea lui. Patrik o dădu la o parte după o clipă și o privi 
adânc în ochi. 

— Te-am iertat de data asta, dar să nu mai faci vreodată așa 
ceva, m-ai auzit? Acum cred că ar trebui să încălzim la 
microunde restul prânzului și să ne îngrijim de stomacul ăsta 
chiorăitor al meu. 

Erica încuviinţă și, braţ la braţ, merseră înapoi în sufragerie, 
unde prânzul zăcea încă în farfurii, aproape neatins. 

Când Patrik fu nevoit să se întoarcă la secţie și era în drum 
spre ușă, Erica își aminti ce altceva dorise să-i mai spună. 

— Ştii, ţi-am zis că aveam o vagă amintire cum că se tot 
vorbise despre ceva legat de Alex chiar înainte ca familia ei să 
se mute și că avea ceva de-a face cu școala. Am încercat să 
verific, dar nu am aflat mare lucru. Însă mi s-a reamintit că mai 
exista o legătură între Alex și Nils, în afara faptului că tatăl ei 
lucrase pentru fabrica de conserve. Nils a fost profesor suplinitor 
la școala generală timp de un semestru. Eu nu l-am avut 
profesor, dar știu că a predat din când în când la clasa lui Alex. 
Nu știu dacă are vreo însemnătate, însă m-am gândit să-ţi spun 
oricum. 

— De-e-eci, Alex l-a avut profesor pe Nils. 

Patrik se opri pe verandă pentru a se gândi. 

— După cum spui tu, poate că nu are nicio importanţă, însă 
momentan toate legăturile dintre Nils Lorentz și Alex sunt de 
interes. Nu avem prea multe pe care să ne bazăm. 

O privi cu seriozitate. 

— Dan a spus un lucru care mi-a rămas în minte. A spus că, 
spre sfârșit, Alex vorbea mult despre împăcarea cu trecutul ei. 
Că e important să aibă curajul să rezolve lucrurile dureroase, 
pentru a putea merge mai departe. Mă întreb dacă asta ar putea 
avea vreo legătură cu ceea ce spui tu, Erica. 

Tăcu pentru o clipă, dar apoi reveni în prezent și spuse: 

— Nu îl pot exclude pe Dan din lista de suspecți, sper că 
înţelegi asta. 

— Da, înțeleg, Patrik. Însă fii blând cu el dacă poţi. Vii aici 
diseară? 

— Da, trebuie doar să merg acasă și să îmi iau un schimb de 
haine și câteva lucruri. Dar voi fi aici în jur de șapte. 

Se sărutară de rămas-bun. Patrik merse la mașina sa. Erica 
rămase acolo pe trepte, privindu-l până când mașina se făcu 
nevăzută. 

e 

Patrik nu merse direct la birou. Fără să știe de ce, își luase 
cheile de la apartamentul lui Anders când plecase din secţie. 
Hotări să se oprească acolo și să arunce o privire în liniște. Avea 
nevoie de ceva, orice, care să-l ajute să găsească o breșă în 
acest caz. Părea că peste tot pe unde se întorcea dădea de câte 
un punct mort și că nu aveau să găsească niciodată criminalul 
ori criminalii, indiferent despre cine ar fi fost vorba. Amantul 
secret al lui Alex, după cum spusese și Erica, fusese în fruntea 

listei de suspecți, însă acum Patrik nu mai era așa sigur. Nu era 
pregătit să-l excludă complet pe Dan, dar trebui să admită că 
pista nu mai părea la fel de fierbinte. i 

Atmosfera din apartamentul lui Anders era sinistră. In mintea 
sa, Patrik încă putea vedea imaginea cu Anders legănându-se 
ușor atârnat de frânghie înainte și înapoi, deși fusese deja dat 
jos atunci când îl văzuse el. Nu știa ce căuta, dar își puse o 
pereche de mănuși pentru a nu distruge probele. Stătu chiar sub 
cârligul din tavan de care fusese prins lațul și încercă să-și 
imagineze cum fusese înfăptuit totul. Cum fusese ridicat Anders 
acolo sus? Era pur și simplu imposibil de realizat. Tavanul era 
înalt, iar laţul fusese legat direct sub cârlig. Trebuie să fi fost 
nevoie de o forță considerabilă pentru a ridica atât de sus trupul 
lui Anders. Bineînţeles, era un bărbat destul de slab, dar, având 
în vedere înălțimea sa, trebuie să fi cântărit totuși destul de 
mult. Patrik își reaminti să verifice greutatea lui Anders atunci 
când va sosi rezultatul autopsiei. Singura explicaţie pe care ar fi 
putut-o găsi era că mai multe persoane îl ridicaseră împreună. 
Atunci de ce nu existau urme pe corpul lui Anders? Chiar și dacă 
ar fi fost sedat cumva înainte, ridicarea corpului până acolo sus 
ar fi trebuit să lase niște urme. Pur și simplu nu se lega. 

Înaintă în apartament și se uită cu atenţie în jur. Având în 
vedere că exista puţin mobilier pe lângă salteaua din camera de 
zi și o masă cu două scaune în bucătărie, nu erau multe de 
examinat. Patrik observă că singurele lucruri ce ofereau spaţiu 
de depozitare erau dulăpioarele din bucătărie, așa că le cercetă 
unul câte unul. Fuseseră cercetate deja o dată, dar voia să se 
asigure că nimic nu fusese omis. 

În cel de-al patrulea sertar pe care îl verifică găsi un carnețel, 
pe care îl scoase și îl puse pe masa din bucătărie pentru o 
cercetare mai amănunţită. Îl ridică în dreptul ferestrei pentru a 
vedea dacă existau urme pe el. Văzu destul de clar că ceea ce 
fusese scris pe prima pagină se imprimase pe hârtia de 
dedesubt și folosi un vechi truc dovedit pentru a încerca să 
descifreze câte ceva din text. Cu un creion găsit în același 
sertar, frecă ușor lateralul minei peste pagină. Putu să 
descifreze doar părţi din text, dar fu de ajuns pentru a înţelege 
despre ce era mesajul. Patrik fluieră încet. Asta era interesant, 
foarte interesant. Îi puse toate rotiţele în mișcare. Strecură cu 

atenţie carnețelul într-una din pungile de plastic pe care le 
adusese cu el din mașină. 

Continuă cercetarea sertarelor. Majoritatea conţineau lucruri 
inutile, însă în ultimul găsi ceva interesant. Privi bucăţica de 
piele pe care o ţinea între degete. Era exact ca aceea pe care o 
văzuse acasă la Alex atunci când el și Erica fuseseră acolo. 
Stătuse pe noptiera ei, iar el citise exact aceeași inscripţie arsă 
în piele pe care o citea acolo în momentul acela: „C.T.M. 1976”. 

Când o întoarse, observă că, întocmai ca aceea din casa lui 
Alex, avea pe verso câteva pete decolorate de sânge. Nu era 
nimic nou în faptul că exista o legătură între Alex și Anders pe 
care ei nu o înţeleseseră încă. Dar ceea ce îl nedumeri fu 
sentimentul chinuitor pe care îl avea atunci când se uita la 
bucata de piele. 

Ceva în subconștientul său cerea atenţie. Ceva încerca să-i 
spună că peticul acela mic era important, într-un fel sau altul. 
Cu siguranţă îi scăpa ceva; pur și simplu nu putea vedea. Cu 
toate astea, era conștient că peticul îi demonstra vechimea 
legăturii dintre Alex și Anders. Dura din 1976, cel puţin. Anul de 
dinainte ca Alex și familia ei să se mute din Fjällbacka și să 
dispară fără urmă timp de douăsprezece luni. Un an înainte ca 
Nils Lorentz să dispară pe veci. Nils, cel care, potrivit Ericăi, 
fusese profesor la școala frecventată atât de Alex, cât și de 
Anders. 

Patrik își dădu seama că va trebui să stea de vorbă cu părinții 
lui Alex. Dacă suspiciunile care începuseră să capete formă în 
mintea lui erau corecte, atunci ei ar fi trebuit să deţină 
răspunsurile finale, răspunsuri care ar fi adunat fragmentele pe 
care el avea deja impresia că le putea vedea. 

Luă carneţelul și peticul de piele în pungile lor de plastic și se 
uită pentru ultima dată prin camera de zi înainte de a pleca. Din 
nou, văzu cu ochii minţii imaginea trupului palid și costeliv al lui 
Anders legănându-se. Făgădui să dea de cap lucrurilor, să afle 
de ce Anders își găsi sfârșitul într-un laț. Dacă frânturile văzute 
până atunci erau adevărate, ar fi fost o tragedie de neconceput. 
Spera sincer că se înșela. 

e 

Patrik găsi numele lui Gösta în cartea de telefon și formă 
interiorul de la secţie. Avea probabil să-l deranjeze de la partida 
de Solitaire. 

— Bună, sunt Patrik. 

— Bună, Patrik. 

Vocea lui Gösta sună la fel de obosită ca întotdeauna la 
celălalt capăt al firului. Plictiseala și deznădejdea îl epuizaseră 
atât fizic, cât și psihic. 

— Ascultă, ai programat deja o vizită la familia Carlgren în 
Goteborg? 

— Nu, încă n-am apucat s-o fac. Am avut alte lucruri pe cap. 

Gösta părea în defensivă. Întrebarea lui Patrik îl puse în 
gardă; era nervos că avea să fie criticat fiindcă nu își îndeplinise 
încă sarcina. Pur și simplu nu se putuse apuca de ea. Ridicatul 
telefonului și formatul unui număr păreau imposibile; urcatul în 
mașină și condusul până în Göteborg erau de neimaginat. 

— Ai avea vreo obiecție dacă m-aș duce eu în locul tău? 

Patrik știa că era o întrebare retorică. Era foarte conștient că 
Gosta ar fi fost mai mult decât încântat să scape de asta. 
Intocmai cum își imaginase, Gösta răspunse cu un entuziasm 
nou în voce. 

— Nu, bineînţeles că nu! Dar dacă vrei să te ocupi tu de asta, 
te invit s-o faci. Am oricum atâtea pe cap, încât nu știu cum aș 
putea să găsesc timp pentru toate. 

Amândoi erau conștienți că jucau un joc, însă rolurile lor 
fuseseră stabilite cu ani în urmă și le conveneau amândurora. 
Patrik putea face ce voia, iar Gösta, sigur de faptul că treaba 
avea să fie rezolvată, se putea întoarce la jocul său pe 
computer. 

— Dacă poţi găsi pentru mine numărul lor, îi voi suna imediat. 

— Da, bineînţeles, îl am chiar aici. Să vedem... 

Gosta citi numărul. 

Patrik îl scrise pe carnetul pe care îl avea mereu prins de 
bordul mașinii sale. Îi mulţumi lui Gösta și închise telefonul, 
pentru a putea suna la familia Carlgren. Se rugă ca aceștia să fie 
acasă. Avu noroc. Karl-Erik răspunse după al treilea apel. Când 
Patrik îi explică situaţia, acesta păru nesigur la început, apoi fu 
de acord ca Patrik să treacă pe acolo pentru a le pune câteva 
întrebări. Karl-Erik încercă să afle ce fel de întrebări erau, însă 
Patrik îi spuse doar că existau câteva aspecte neclare pe care 
spera să i le lămurească ei. 

leși cu spatele din locul de parcare și viră la dreapta, apoi la 
stânga la următoarea intersecție pe autostrada către Göteborg. 

Prima parte a drumului fu complicată, cu rute înguste ce 
șerpuiau prin pădure, dar imediat cum ieși pe autostradă, totul 
merse mult mai repede. Trecu de Dingle, apoi de Munkedal, iar 
când ajunse în Uddevalla, știu că se afla la jumătatea drumului. 
Ca întotdeauna când conducea, puse muzică la maximum. 
Șofatul i se părea foarte relaxant. Se opri o clipă în faţa vilei 
mari, de un albastru-deschis, din Kâlltorp, adunându-și ideile. 
Dacă bănuielile sale erau corecte, atunci avea să zguduie 
inexorabil această idilă de familie. Însă uneori aceasta era 
meseria lui. 
e 

O maşină intră pe alee. Erica nu o văzu, doar auzi zgomot pe 
pietriș. Deschise ușa și privi afară. Rămase cu gura deschisă de 
uimire când văzu cine cobori din mașină. Anna îi făcu obosită cu 
mâna, apoi deschise ușile din spate pentru a-i ridica pe copii din 
scaunele lor de mașină. Erica își puse niște saboţi în picioare și 
merse să o ajute. Anna nu îi pomenise nimic cum că ar veni pe- 
acolo, iar Erica se întrebă ce se petrecea. 

Anna arăta palidă în haina ei neagră. O ridică grijuliu pe 
Emma, iar Erica lărgi centura de siguranţă a scaunului în care 
stătea Adrian și îl luă în braţe. Primi drept mulțumire un zâmbet 
larg, știrb, și simţi cum un zâmbet i se așternu pe propria-i faţă, 
drept răspuns. Apoi îi aruncă o privire întrebătoare surorii sale, 
însă Anna doar scutură din cap, ca pentru a zice „Nu întreba”. 
Erica își cunoștea sora destul de bine ca să știe că Anna avea să 
îi povestească doar când avea să fie pregătită. Până atunci, ar fi 
fost imposibil să scoată ceva de la ea. 

— Ca să vezi ce musafiri grozavi voi avea astăzi. la uite, aţi 
venit cu toţii s-o vizitaţi pe mătușica. 

Erica gânguri și zâmbi la bebelușul din braţele sale, apoi se 
uită în jos pentru a o saluta și pe Emma. Fusese dintotdeauna o 
mare favorită a fetiţei, însă de data aceasta, ea nu îi răspunse 
cu un zâmbet. În schimb, apucă strâns haina mamei sale și o 
privi bănuitoare pe Erica. 

Erica porni înainte cu Adrian. Anna o urmă îndeaproape, 
ținând-o pe Emma cu o mână și cărând o geantă micuță cu 
cealaltă. Erica văzu, spre uimirea sa, că spațiul pentru bagaje 
din mașină era plin ochi, dar se abţinu să pună întrebări. 

Cu mâini neîndemânatice, îi scoase salopeta lui Adrian, în 
vreme ce Anna o ajută pe Emma să-și scoată haina, deși cu 

considerabil mai multă grijă. Abia atunci observă că Emma avea 
una dintre mâini în ghips până la cot. Se uită șocată la Anna. Din 
nou, sora ei scutură aproape imperceptibil din cap. Emma încă o 
privea pe Erica cu ochi mari și serioși și stătea aproape de 
mama ei tot timpul. Își băgase degetul mare în gură; asta îi 
indică de asemenea Ericăi faptul că se petrecuse ceva grav. 
Anna anunţase în urmă cu un an că reușise, în sfârșit, să o 
dezvețe pe Emma să-și sugă degetul. 

Cu trupul cald al lui Adrian cuibărit în braţele ei, Erica intră în 
camera de zi și se așeză pe canapea, cu el în poală. Adrian se 
uită la ea fascinat. Zâmbete mici îi treceau repede pe faţă, de 
parcă nu s-ar fi putut decide dacă să râdă ori nu. Era atât de 
dulce, încât Ericăi îi venea să-l mănânce. 

— Aţi călătorit bine? 

Erica nu știa exact ce să spună, însă pălăvrăgeala măruntă 
trebuia să fie de ajuns până când Anna s-ar fi decis să-i spună 
ce se petrecea. 

— Da, e destul de mult de condus. Am mers prin Dalsland. 
Emma a avut rău de mașină pe serpentinele din pădure, așa că 
a trebuit să oprim de câteva ori pe drum ca să ia puţin aer 
proaspăt. 

— Îmi imaginez că n-a fost prea amuzant, nu-i așa, Emma? 

Erica făcu o încercare de a stabili un contact vizual cu Emma. 
Fetița dădu din cap, continuând să se uite pe sub breton și să se 
țină bine de mama sa. 

— Mă gândeam că ai putea trage un pui de somn acum, 
Emma, spuse Anna. Crezi că ar fi în regulă? N-ai dormit deloc, 
probabil că ești tare obosită. 

Emma încuviinţă din cap și, ca la comandă, începu să se frece 
la ochi cu mâna sănătoasă. 

— Îi pot culca la etaj, Erica? 

— Da, bineînţeles. Pune-i în dormitorul mamei și al tatii. Acolo 
dorm eu acum, așa că paturile sunt făcute. 

Anna i-l luă pe Adrian, care, spre deliciul ei, protestă când fu 
ridicat din brațele drăguţei sale mătuși. 

— Păturica, mama, îi reaminti Emma când se aflau deja la 
jumătatea scărilor, iar Anna se întoarse jos pentru a aduce 
geanta pe care o lăsase în hol. 

— Ai nevoie de ajutor? 

Ericăi i se păru puţin dificil pentru Anna să îl ţină pe Adrian 
într-o mână și să care geanta în cealaltă, în timp ce Emma 
refuza categoric să-i dea drumul mamei sale. 

— Nu, mulțumesc, e în regulă. Sunt obișnuită. 

Anna îi aruncă un zâmbet strâmb, amar, pe care Erica nu știu 
cum să-l interpreteze. 

În vreme ce Anna pregătea copiii pentru culcare, Erica mai 
făcu niște cafea. Se întrebă câte ibrice băuse în ultima vreme. 
Stomacul ei avea să înceapă să protesteze curând. Ingheţă în 
timp ce ţinea o lingură de cafea deasupra filtrului. La naiba. 
Hainele lui Patrik erau împrăștiate prin tot dormitorul, iar Anna 
ar fi trebuit să fie idioată să nu se prindă. Zâmbetul ei ironic 
când cobori scările un minut mai târziu fu destul pentru a o 
confirma. 

— De-e-eci, surioară! Ce anume nu mi-ai spus? Cine-i bărbatul 
căruia îi e așa de greu să-și atârne hainele cum trebuie? 

Erica simţi cum se îmbujorează. 

— Păi, ăă, vezi tu, totul s-a întâmplat destul de repede. 

Auzi cum se bâlbâie, iar Anna fu și mai amuzată. Ridurile de 
pe chipul său obosit se neteziră în treacăt, iar Erica își aminti 
cum fusese odată sora ei, înainte de a-l cunoaște pe Lucas. 

— În regulă, cine e? Nu mai mormăi acolo și spune-i surorii 
tale mai mici detaliile picante. Ai putea începe cu numele lui, de 
exemplu. E cineva pe care îl cunosc? 

— Da, de fapt chiar este. Nu știu dacă ţi-l amintești pe Patrik 
Hedström? 

Anna scoase un țipăt și se plesni peste genunchi. 

— Patrik! Bineînţeles că mi-l amintesc pe Patrik! Obișnuia să 
se ţină după tine ca un cățeluș cu limba scoasă. Deci a căpătat 
în sfârșit șansa... 

— Da, adică știam că avea o oarecare pasiune pentru mine 
atunci când eram mai mici, însă nu mi-am dat seama ce simţea 
de fapt... 

— Dumnezeule mare, trebuie să fi fost oarbă! Era îndrăgostit 
de tine până peste cap. Doamne, ce romantic. Cum s-a perpelit 
el toți anii ăștia din cauza ta, iar tu te uiţi în sfârșit adânc în ochii 
lui și descoperi marea dragoste a vieţii tale. 

Anna se apucă teatral de inimă, iar Erica nu se putu abţine să 
nu râdă. Aceasta era sora pe care o știa și o iubea. 

— Ei bine, nu a fost chiar așa. A fost căsătorit între timp, dar 
soția lui l-a părăsit în urmă cu câţiva ani, iar acum este divorțat 
și locuiește în Tanumshede. 

— Și cu ce se ocupă? Nu-mi spune că e tâmplar. Aș fi așa de 
geloasă. Dintotdeauna am visat să fac sex fierbinte cu un 
tâmplar. 

Erica scoase copilărește limba la Anna, care o scoase la 
rândul ei. 

— Nu, nu e tâmplar. E poliţist, dacă vrei să știi. 

— Poliţist, vai mie! Un bărbat cu o bâtă, cu alte cuvinte. Ei 
bine, nici asta nu-i rău... 

Erica aproape că uitase cât de glumeață putea fi Anna. Dădu 
doar din cap în timp ce turnă cafea în două cești. Anna se 
simțea ca acasă. Merse la frigider, scoase laptele și își turnă 
puțin în ceașca sa, iar Erica înțelese că avea să afle acum 
motivul pentru care Anna și copiii săi apăruseră brusc în 
Fjällbacka. 

— Ei bine, povestea mea de dragoste s-a terminat. Pentru 
totdeauna. Bănuiesc că de ani de zile, dar abia acum mi-am dat 
seama. 

Anna tăcu și se uită cu tristețe în ceașca sa de cafea. 

— Știu că niciodată nu ţi-a plăcut de Lucas, însă eu l-am iubit 
cu adevărat. Cumva am reuşit să explic în mod rațional de ce 
mă lovea. Mereu își cerea iertare și jura că mă iubește, cel puțin 
așa obișnuia să facă. Cumva am reușit să mă conving că totul 
era din vina mea. Dacă aș fi fost măcar o soţie mai bună, o 
amantă mai bună și o mamă mai bună, atunci n-ar fi avut motiv 
să mă lovească. 

Anna răspundea întrebărilor tăcute ale Ericăi. 

— Da, știu cât de absurd sună, însă am fost extrem de bună la 
a mă amăgi singură. Fiindcă era un tată bun pentru Emma și 
Adrian, asta a scuzat multe. Nu am vrut să le iau tatăl de lângă 
ei. 

— Dar ceva s-a întâmplat. 

Erica o îndemnă pe Anna. Putea să vadă cât îi era de greu să 
vorbească despre asta. Mânaria îi era rănită, iar Anna fusese 
dintotdeauna o persoană incredibil de mândră, căreia îi era 
foarte greu să-și recunoască greșelile. 

— Da, ceva s-a întâmplat. Azi-noapte s-a înfuriat pe mine, ca 
de obicei. De fapt, din ce în ce mai des în ultima vreme. leri 
însă... 

Vocea i se frânse și Anna înghiţi de câteva ori pentru a-și 
înăbuși lacrimile. 

— Azi-noapte s-a înfuriat pe Emma. A făcut o criză, Emma a 
intrat în cameră, iar el nu s-a putut abţine. 

Anna înghiţi din nou. 

— Am mers la urgenţă, unde ne-au confirmat faptul că avea 
brațul fracturat. 

— Bănuiesc că l-ai reclamat pe Lucas la poliţie, nu? 

Erica simţi mânia formându-i un nod puternic în stomac, un 
nod ce devenea din ce în ce mai mare. 

— Nu. 

Răspunsul Annei veni aproape neauzit, iar lacrimile începură 
să-i curgă pe obrajii palizi. 

— Nu, am zis că a căzut pe scări. 

— Dar, Dumnezeule mare, cum au crezut așa ceva? 

Anna îi zâmbi strâmb Ericăi. 

— Ştii cât poate fi de fermecător Lucas. Le-a sucit minţile 
doctorilor și asistentelor, care aproape că l-au compătimit la fel 
de mult ca pe Emma. 

— Dar Anna, trebuie să-l reclami la poliţie. Nu-l poţi lăsa să 
scape cu așa ceva! 

Se uită la sora ei înlăcrimată. Compasiunea se lupta cu furia. 
Anna se împuţina în faţa propriilor ei ochi. 

— Nu se va mai întâmpla niciodată, o să mă asigur de asta. 
Am pretins că-i ascult scuzele, apoi am împachetat totul în 
mașină și am plecat imediat ce s-a dus la birou. N-am de gând 
să mă mai întorc vreodată la el; Lucas nu va mai avea șansa de 
a le face rău copiilor mei. Dacă l-aș fi reclamat la poliţie, aceștia 
ar fi chemat serviciile sociale și poate că ne-ar fi luat copiii. 

— Dar Lucas nu va accepta niciodată ca tu să iei copiii, Anna. 
Fără un raport al poliţiei și o anchetă, cum vei dovedi că tu ar 
trebui să ai custodie unică asupra lor? 

— Nu știu, nu știu, Erica. Nu mă pot gândi la asta acum, pur și 
simplu a trebuit să plec de lângă el. Restul va trebui rezolvat 
mai târziu. Te rog, nu țipa la mine! 

Erica își lăsă ceașca pe masă, se ridică de pe scaun și își puse 
brațele în jurul surorii sale. Îi mângâie părul și îi șopti cuvinte 

încurajatoare. O lăsă pe Anna să-i plângă pe umăr și își simţi 
puloverul devenind din ce în ce mai umed. În același timp, ura ei 
faţă de Lucas crescu. Chiar voia să-l pocnească în gură pe 
nenorocitul ăla. 

(J 

Birgit se uită spre stradă, ascunsă în spatele perdelei. Karl- 
Erik își dădu seama cât era de tensionată după umerii ei 
gârbovi. Străbătuse camera nervoasă înainte și-napoi de când 
sunase poliţia. Pentru prima dată de multă vreme, el se simțea 
perfect calm în sinea sa. Voia să îi ofere poliţistului toate 
răspunsurile - dacă acesta avea să pună întrebările potrivite. 

Secretele îl mistuiseră timp de atâţia ani. Într-un fel, fusese 
mai ușor pentru Birgit. Felul ei de a trata situaţia constase în a 
nega că se întâmplase vreodată. Refuzase să vorbească despre 
asta și trecuse prin viață ca și cum nimic nu s-ar fi întâmplat. 
Dar se întâmplase. Nu trecuse zi în care el să nu se gândească 
la asta, iar de fiecare dată povara păruse chiar mai greu de 
purtat. Știa că din afară Birgit părea cea puternică dintre ei doi. 
În societate, ea strălucea ca o stea, în vreme ce el era omul 
cenușiu, invizibil, de lângă ea. Birgit își purta hainele elegante, 
bijuteriile scumpe și machiajul ca pe o armură. 

De fiecare dată când se întorceau acasă după o nouă seară 
fastuoasă și își scotea armura, Birgit părea a se cufunda în 
nimicnicie. Tot ce rămânea era un copil tremurând, nesigur, 
care se agăța de el pentru sprijin. De-a lungul căsniciei lor, el 
fusese sfâșiat de sentimente contradictorii față de soția sa. 
Frumuseţea și fragilitatea ei îi trezeau un instinct protector care 
îl făcea să se simtă bărbat. Insă lipsa ei de voință pentru a 
înfrunta aspectele mai dificile ale vieţii îl aducea uneori în 
culmea disperării. Ceea ce îl înfuria și mai tare era faptul că știa 
că nu era proastă, dar educaţia ei spunea că o femeie trebuia să 
ascundă cu orice preț faptul că avea vreun dram de inteligență. 
În schimb, trebuia să își concentreze toată energia în a fi 
frumoasă și lipsită de apărare. Și în a-i satisface pe ceilalţi. 
Atunci când erau tineri însurăţei, nu i se păruse un lucru ciudat; 
așa erau vremurile pe atunci, însă timpurile se schimbaseră și 
pretenţiile crescuseră atât în privinţa bărbaţilor, cât și în cea a 
femeilor. El se adaptase, dar soţia lui nu o făcuse niciodată. Așa 
că ziua aceasta avea să fie foarte grea pentru ea. Karl-Erik 
bănuia că, în adâncul ei, știa ce intenţiona el să facă. De aceea 

măsurase camera cu pași mari timp de aproape două ore. Ştia, 
de asemenea, că Birgit nu avea de gând să-l lase să dea în 
vileag secretele familiei lor fără să opună rezistenţă. 

— De ce trebuie să fie Henrik aici? 

Birgit se întoarse spre el, frângându-și cu nervozitate mâinile. 

— Poliţia vrea să vorbească cu familia, iar Henrik face parte 
din familie, nu-i așa? 

— Da, însă nu cred că e necesar să îl amestecăm în asta. 
Poliția va pune probabil niște întrebări generale. Chiar trebuie 
să-l târâm până aici pentru asta? Nu, mie mi se pare inutil. 

Vocea ei urcă și scăzu, încărcată de întrebări nerostite. O 
cunoștea atât de bine. 

— lată-l că vine. 

Birgit se îndepărtă rapid de fereastră. Dură o clipă până când 
se auzi soneria. Karl-Erik inspiră adânc și merse să deschidă 
ușa, în vreme ce Birgit se retrase în camera de zi unde Henrik 
stătea deja pe canapea, cufundat în propriile sale gânduri. 

— Bună ziua, sunt Patrik Hedström. 

— Karl-Erik Carlgren. 

Dădură politicos mâna. Karl-Erik estimă că polițistul avea cam 
vârsta lui Alex. Mai nou, făcea asta deseori: se gândea la alți 
oameni în funcţie de Alex. 

— Intraţi. M-am gândit că am putea sta de vorbă în camera de 
zi. 

Patrik păru ușor luat prin surprindere atunci când îl văzu pe 
Henrik, însă își reveni rapid și îi salută politicos atât pe Birgit, 
cât și pe Henrik. Se așezară cu toţii în jurul măsuţei de cafea și 
urmă un lung moment de tăcere apăsătoare. Într-un final, Patrik 
vorbi. 

— Ei bine, îmi dau seama că a fost cam brusc, însă vă sunt 
recunoscător pentru că m-aţi putut primi într-un timp atât de 
scurt. 

— Chiar ne întrebam dacă s-a întâmplat ceva. Aţi aflat ceva 
nou? N-am mai primit vești de la dumneavoastră de ceva 
vreme... 

Propoziția se stinse, iar Birgit se uită plină de speranță la 
Patrik. 

— Ancheta merge înainte încet, dar sigur, și cam atât sunt în 
măsură să spun momentan. Uciderea lui Anders Nilsson a 
aruncat, de asemenea, o cu totul altă lumină asupra cazului. 

— Da, e evident, dar aţi stabilit dacă persoana care l-a ucis pe 
Anders este aceeași cu cea care a ucis-o pe fiica noastră? 

Sporovăiala lui Birgit avea un ton febril ce îl făcu pe Karl-Erik 
să-și rețină un impuls de a se apleca în față și de a pune o mână 
liniștitoare peste a ei. Nu, astăzi trebuia să renunţe la rolul de 
protector care îi devenise o a doua natură. 

Pentru o clipă se lăsă purtat către un trecut ce acum îi părea 
atât de îndepărtat. Se uită în jur cu o senzaţie de dezgust. 
Căzuseră atât de ușor pradă tentaţiei, aproape că se putea simţi 
mirosul banilor murdari. Casa din Kålltorp fusese mai mult decât 
ar fi putut visa, atunci când copiii erau mici. Era mare și 
spațioasă, cu detalii frumoase, bine păstrate din anii treizeci, 
chiar și atunci când se răsfățaseră cu toate facilitățile moderne. 
Cu salariul de la slujba din Göteborg își puteau permite, în 
sfârșit, toate acestea. 

Camera în care stăteau era cea mai mare din casă. Prea 
încărcată din punctul lui de vedere, dar Birgit avea o predilecție 
pentru obiecte strălucitoare, pompoase, iar totul era ca nou. 
Cam la fiecare trei ani, Birgit începea să se plângă de faptul că 
totul părea învechit. Îi spunea cât era de plictisită de totul din 
casa lor, iar după câteva săptămâni de priviri stăruitoare, el 
capitula de obicei și își scotea portofelul. Era ca și cum ea s-ar fi 
putut reinventa întruna pe sine și viața sa, înlocuind totul. 
Momentan, se afla în faza Laura Ashley, iar încăperea era atât 
de plină de motive cu trandafiri și volane, încât părea sufocant 
de feminină. Karl-Erik știa că nu va fi nevoit s-o tolereze mai 
mult de-un an, maxim. Dacă avea noroc, la următoarea 
redecorare Birgit va opta pentru fotolii Chesterfield și motive de 
vânătoare englezești. Pe de altă parte, dacă avea ghinion, 
probabil aveau să fie imprimeuri leopard peste tot, data viitoare. 

Patrik își drese vocea. 

— Am câteva întrebări și v-aș fi recunoscător dacă m-aţi ajuta 
să clarific niște chestiuni. 

Nimeni nu spuse nimic, așa că el continuă. 

— Știţi cumva de unde se cunoșteau Alex și Anders Nilsson? 

Henrik păru șocat, iar Karl-Erik spuse că nu avea idee. Îl duru 
sufletul să spună asta, dar nu avu ce face. 

— Fuseseră în aceeași clasă, însă asta se petrecuse cu atâția 
ani în urmă. 

Birgit se foi nervoasă pe canapea, lângă ginerele său. 


VP - 271 


Henrik spuse: 

— Recunosc numele. N-a avut Alex câteva dintre picturile lui 
de vânzare la galerie? 

Patrik încuviință. Henrik continuă. 

— Nu înțeleg, a existat o legătură mai adâncă între ei? Ce 
motiv ar putea avea cineva să îi ucidă atât pe soţia mea, cât și 
pe unul dintre artiștii ei? 

— Exact asta încerc să îmi dau seama. 

Patrik făcu o pauză, apoi continuă. 

— Din nefericire, am putut confirma, de asemenea, că aveau 
o relaţie intimă. 

În tăcerea care urmă, Karl-Erik văzu multe emoţii trecând pe 
fetele celor două persoane care stăteau vizavi de el, Birgit și 
Henrik. El nu fusese atât de surprins și înțelese imediat că ceea 
ce spusese polițistul trebuia să fie adevărat. Era normal, dacă 
luau în considerare circumstanţele. 

Birgit își ţinu mâna pește gură, cu o expresie oripilată, iar fața 
lui Henrik își pierdu încet toată culoarea. Karl-Erik văzu că lui 
Patrik Hedström nu îi făcea plăcere să aducă vești proaste. 

— Nu se poate. 

Pierdută, Birgit se uită la ceilalţi, dar nu află sprijin. 

— De ce ar avea Alex o relaţie cu un individ de genul ăla? 

Îi aruncă lui Karl-Erik o privire insistentă, dar el refuză să o 
privească și se uită, în schimb, în jos la mâinile sale. Henrik nu 
spuse nimic; arăta de parcă s-ar fi prăbușit. 

— Nu știți dacă au păstrat în continuare legătura după ce v-aţi 
mutat? întrebă Patrik. 

— Nu, nu-mi imaginez s-o fi făcut. Alex a tăiat toate legăturile 
atunci când ne-am mutat din Fjällbacka. 

Din nou, fusese Birgit cea care vorbise, în vreme ce Henrik și 
Karl-Erik rămaseră tăcuţi. 

— Mai e un lucru despre care vreau să vă întreb. V-aţi mutat 
în Göteborg la mijlocul trimestrului, când Alex se afla în clasa a 
opta. De ce? Mutarea a părut foarte bruscă. 

— N-a fost nimic ciudat în asta. Karl-Erik a căpătat o ofertă de 
slujbă fantastică, pe care n-a putut să o refuze. A trebuit să se 
decidă repede; aveau nevoie de cineva imediat. De aceea s-a 
petrecut așa de repede. 

Birgit își frânse neîntrerupt mâinile în timp ce vorbi. 

— însă nu aţi înregistrat-o pe Alex la nicio școală din 
Göteborg, nu-i așa? În schimb, a început o școală cu internat în 
Elveţia. Care a fost motivul? 

— Datorită noului post al lui Karl-Erik, ne-am văzut într-o 
situaţie financiară cu mult îmbunătăţită și pur și simplu am dorit 
să-i oferim lui Alex cele mai bune oportunităţi posibile, spuse 
Birgit. 

— Dar nu existau școli bune în Göteborg? 

Patrik insistă neîndurător cu întrebările sale. Karl-Erik nu putu 
să nu-i admire angajamentul. Fusese și el tânăr și entuziast, 
odată. Acum era doar obosit. 

Birgit continuă. 

— Bineînțeles că existau, însă imaginaţi-vă doar ce relaţii 
sociale și-ar fi putut face dacă mergea la o școală cu internat 
cum era aceea. Erau chiar și câţiva prinți la acea școală. 
Gândiţi-vă doar ce puteau însemna pentru o fată asemenea 
relații. 

— Dumneavoastră ați mers în Elveţia cu Alex? 

— Firește că am mers acolo pentru a o înscrie la școală, dacă 
la asta vă referiţi. 

— Păi, nu mă refeream tocmai la asta. 

Patrik se uită în carnețelul său pentru a-și împrospăta 
memoria. 

— Alexandra a plecat de aici la mijlocul semestrului de 
primăvară, în '77. A fost înregistrată la internat în primăvara lui 
'78, când Karl-Erik și-a început slujba aici în Göteborg. 
Întrebarea mea este, așadar, unde aţi fost în timpul acelui an? 

Un rid adânc se formă între sprâncenele lui Henrik și acesta își 
mută privirea de la Birgit la Karl-Erik și înapoi. Amândoi evitară 
să-l privească. Karl-Erik simţi o durere chinuitoare împrăștiindu- 
se dinspre zona inimii și crescând încet în intensitate. 

— Nu înțeleg unde vreți să ajungeţi cu aceste întrebări. Ce 
contează dacă ne-am mutat în '77 sau în '78? Fiica noastră este 
moartă, iar dumneavoastră veniţi aici punându-ne întrebări de 
parcă noi am fi cei vinovați. Trebuie să fi fost o greșeală undeva. 
Cineva o fi notat greșit în vreun registru, asta trebuie să se fi 
întâmplat. Ne-am mutat aici în primăvara lui '77 și atunci a 
început Alexandra școala în Elveţia. 

Patrik îi aruncă lui Birgit o privire prin care încerca să se 
scuze, în vreme ce aceasta devenea din ce în ce mai supărată. 

— Îmi pare rău, doamnă Carlgren, să vă cauzez orice fel de 
disconfort. Știu că treceţi printr-o perioadă dificilă, însă trebuie 
să pun aceste întrebări. lar informaţiile mele sunt corecte. Nu v- 
ați mutat aici până în primăvara lui '78, iar pentru tot anul 
dinainte, nu există nimic care să poată dovedi că aţi fi fost 
măcar în Suedia. Așadar, trebuie să vă întreb din nou: unde aţi 
fost în anul dintre primăvara lui '77 și primăvara lui '78? 

Cu o expresie disperată, Birgit se întoarse către Karl-Erik 
pentru ajutor, deși el știa că nu-i va mai putea oferi genul de 
ajutor pe care și-l dorea. Pe termen lung, considera că făcea 
asta pentru binele familiei; știa, de asemenea, că, pe termen 
scurt, pe ea ar fi putut s-o distrugă. Dar nu avu de ales. Îi aruncă 
o privire tristă soţiei sale, apoi își drese vocea. 

— Am fost în Elveţia. Alex, soția mea și cu mine. 

— Taci, Karl-Erik, nu mai spune nimic! 

El o ignoră. 

— Am fost în Elveţia pentru că fiica noastră de doisprezece 
ani era însărcinată. 

Nu fu surprins să-l vadă pe Patrik scăpându-și pixul, uimit de 
ceea ce tocmai i se spusese. Indiferent ce-ar fi crezut ori bănuit 
polițistul, era cu totul altceva să audă asta răspicat. Cum și-ar fi 
putut imagina cineva un lucru atât de groaznic? 

— Fiica mea a fost abuzată - violată. Era doar o copilă. 

Işi simţi vocea frângându-se și își apăsă pumnul tare peste 
buze pentru a încerca să se reculeagă. După o vreme, fu în stare 
să continue. Birgit refuză să se uite la el, dar acum nu mai 
exista cale de întoarcere. 

— Ne-am dat seama că ceva nu era în regulă, însă nu am știut 
ce anume. Ea păruse întotdeauna fericită, încrezătoare. La un 
moment dat, la începutul clasei a opta, a început să se schimbe. 
A devenit tăcută și necomunicativă. Niciunul dintre prietenii ei 
nu mai venea în vizită, iar ea lipsea uneori cu orele. Nu știam 
unde era. Nu am luat asta prea în serios, gândindu-ne că era 
doar o fază prin care trecea. Poate o etapă preliminară a anilor 
adolescenţei, nu știam. 

Fu nevoit să-și dreagă iar vocea. Durerea din pieptul său era 
din ce în ce mai mare. 

— Abia în luna a patra am descoperit că era însărcinată. Ar fi 
trebuit să observăm semnele mai din timp, dar cine ar fi 
crezut... Nici măcar nu ne-am fi putut imagina... 

— Karl-Erik, te rog. 

Faţa lui Birgit era ca o mască cenușie. Henrik înţepenise, de 
parcă n-ar fi putut crede ceea ce îi era dat să audă. Lui Karl-Erik 
însuși i se părea de necrezut ceea ce spunea. Timp de douăzeci 
și cinci de ani, cuvintele îl roseseră pe dinăuntru. Din respect 
pentru Birgit, își înăbușise nevoia de a vorbi deschis, însă acum 
cuvintele se revărsau, iar el nu le putea opri. 

— Nu am putut lua în calcul varianta unui avort. Nu în acele 
condiţii. Și nici nu i-am oferit lui Alex oportunitatea de a lua o 
decizie, deși ar fi putut-o face. Nu am întrebat-o niciodată care 
era părerea ei sau ce ar fi vrut ea să facă. In schimb, am redus 
totul la tăcere. Am scos-o din școală, am mers în străinătate și 
am stat acolo până când a dat naștere copilului. Nimeni nu 
trebuia să afle. Fiindcă ce-ar fi spus lumea? 

Işi dădu seama cât de crud sunase ultima propoziţie. Nimic nu 
fusese mai important decât asta. Avusese întâietate faţă de 
fericirea și bunăstarea propriei lor fiice. Nici măcar nu putea 
arunca asupra lui Birgit întreaga vină a luării deciziei. Ea fusese 
întotdeauna preocupată de aparenţe; dar, după ani de 
autoexaminare, fu obligat să recunoască faţă de sine faptul că o 
lăsase să facă așa cum voise din pricina propriei sale dorințe de 
a păstra o aparență imaculată. Simţi suc gastric acru 
strecurându-i-se pe gât în sus. Inghiţi cu greu și continuă. 

— După ce Alex a născut, am înscris-o la internat, ne-am 
întors în Göteborg și ne-am continuat vieţile. 

Fiecare cuvânt emana amărăciune și dispreţ de sine. Ochii lui 
Birgit erau plini de furie, poate chiar ură. Îl fixă intens cu privirea 
ca și cum ar fi folosit voinţă pură pentru a-l face să se oprească. 
Insă el știa că procesul începuse în momentul în care Alex 
fusese găsită moartă în cadă. Știu că poliţia avea să facă 
săpături, să întoarcă lucrurile pe toate feţele și să caute și-n 
gaură de șarpe. Era mai bine ca ei să spună adevărul cu 
propriile lor cuvinte. Sau cu propriile lui cuvinte, după cum se 
dovedise. Probabil că ar fi trebuit s-o facă mai devreme, dar 
avusese nevoie de timp pentru a-și aduna curajul. Telefonul de 
la Patrik Hedström fusese ultimul imbold de care avusese 
nevoie. 

Karl-Erik era conștient că omisese o grămadă de lucruri, însă 
o oboseală îl învăluise precum o pătură, așa că îl lăsă pe Patrik 

să preia firul discuţiei și să pună întrebările ce aveau să umple 
golurile. Se lăsă pe spate în fotoliu și-i apucă braţele cu putere. 

Henrik fu primul care vorbi. Vocea sa tremura în mod evident. 

— De ce nu ați spus nimănui? De ce n-a spus Alex nimic? 
Știam că îmi ascunde ceva, dar nu asta. 

Karl-Erik își azvârli mâinile într-un gest resemnat. Nu avea ce 
să-i spună soțului lui Alex. 

Patrik luptase din greu să își păstreze profesionalismul, cu 
toate astea, era vizibil șocat. Ridică pixul pe care-l scăpase pe 
podea și încercă să se concentreze asupra carnetului din faţa sa. 

— Cine a atacat-o pe Alex? A fost cineva de la școală? 

Karl-Erik doar încuviinţă din cap. 

— A fost... 

Patrik ezită. 

— A fost Nils Lorentz? 

— Cine e Nils Lorentz? întrebă Henrik. 

Birgit îi răspunse, cu o voce împietrită. 

— A fost profesor suplinitor la școală. Este fiul lui Nelly 
Lorentz. 

— Dar unde e acum? Trebuie că a mers la închisoare pentru 
ce i-a făcut lui Alex, nu-i așa? 

Henrik părea că se chinuie din greu să înțeleagă ce spusese 
Karl-Erik. 

— A dispărut acum douăzeci și cinci de ani, explică Patrik. 
Nimeni nu l-a văzut de atunci. Dar, ce vreau, de asemenea, să 
știu este de ce nu s-a întocmit niciun raport la poliţie. Am căutat 
în arhivele noastre și nu a existat niciodată vreo plângere 
împotriva lui la poliţie. 

Karl-Erik închise ochii. Patrik nu pusese întrebarea ca pe o 
acuzaţie, deși așa putea fi percepută. Simţea fiecare cuvânt ca 
pe un ac străpungându-i pielea, amintindu-i de teribila greșeală 
pe care o făcuseră în urmă cu douăzeci și cinci de ani. 

— Nu am depus niciodată o plângere. Când am realizat că 
Alex era însărcinată, iar ea ne-a spus ce s-a întâmplat, am dat 
buzna în casa lui Nelly și i-am spus ce făcuse fiul ei. Eram ferm 
hotărât să-l raportez la poliţie și i-am spus asta lui Nelly, dar... 

— Dar Nelly a venit și a vorbit cu mine și a sugerat că putem 
să o rezolvăm fără a implica poliţia, spuse Birgit, stând pe 
canapea, cu spatele drept ca lumânarea. A spus că nu avea rost 
să o umilim și mai mult pe Alex, cu toată Fjällbacka șușotind în 

legătură cu ce se întâmplase. Puteam să cădem de acord și am 
decis că ar fi spre binele ei dacă am putea rezolva treburile în 
familie. Nelly a promis că va avea ea grijă de Nils într-o manieră 
potrivită. 

— Nelly a aranjat de asemenea ca eu să capăt o slujbă foarte 
bine plătită în Göteborg, spuse Karl-Erik. Bănuiesc că n-am fost 
cu nimic deosebiți de majoritatea oamenilor, orbiți de 
promisiunea bogățiilor. 

Karl-Erik era extrem de sincer în legătură cu el însuși. Vremea 
negării trecuse. 

— Asta nu a avut nicio legătură. Cum poţi spune așa ceva, 
Karl-Erik? Ne gândeam doar la ce era mai bine pentru Alex. Cu 
ce ar fi ajutat dacă toată lumea ar fi știut? l-am oferit o șansă de 
a-și continua viaţa. 

— Nu, Birgit, ne-am oferit novă o șansă de a ne continua 
viețile. Alex a pierdut șansa aceea atunci când am hotărât să 
mușamalizăm totul. 

Se priviră de pe o parte și de cealaltă a măsuței de cafea, iar 
Karl-Erik știu că unele lucruri nu vor putea fi vreodată reparate. 
Ea nu avea să înțeleagă niciodată. 

— Și copilul? Ce s-a întâmplat cu copilul? A fost dat spre 
adopţie? întrebă Patrik. 

Tăcere. Apoi o voce se auzi dinspre ușă. 

— Nu, copilul n-a fost dat spre adopţie. S-au decis să păstreze 
copilul și să-l mintă în legătură cu cine era. 

— Julia! Am crezut că erai sus în camera ta! 

Karl-Erik se întoarse și o văzu pe Julia stând în cadrul ușii. 
Trebuie că se furișase pe scări în jos, fiindcă nimeni nu o auzise 
venind. Se întrebă de cât timp stătea acolo. 

Se rezema de cadrul ușii, cu brațele încrucișate. Trupul ei 
nearmonios emana dispreţ. Deși era ora patru după-amiaza, 
încă nu se schimbase de pijama. Arăta de parcă n-ar fi făcut duș 
de cel puţin o săptămână. Karl-Erik simţi în piept compasiunea 
amestecându-se cu durere. Biata, biata lui răţușcă urâtă. 

— Dacă n-ar fi fost Nelly, sau să zic mai degrabă „bunica”, nu 
mi-aţi fi spus nimic, nu-i așa? N-aţi fi apucat să-mi spuneți că 
mama mea nu-mi era mamă, ci bunică, iar tata nu-mi era tată, 
ci bunic și, mai presus de toate, sora nu-mi era soră, ci mamă. 
Pricepeți sau să reiau? E un pic complicat. 

Comentariul sarcastic îi era adresat lui Patrik. Era ca și cum 
Juliei i-ar fi făcut plăcere să vadă expresia disperată de pe chipul 
lui. 

— Pervers, nu-i așa? 

Își reduse tonul la un șușotit teatral și își atinse buzele cu 
degetul. 

— Dar șșșșt, nu trebuie să spui nimănui. Ce-ar zice lumea? 
Imaginează-ţi dacă ar începe să bârfească în legătură cu 
înstărita familie Carlgren. 

Își ridică din nou tonul. 

— Dar bine că Nelly mi-a spus totul vara trecută, când am 
lucrat la fabrica de conserve. Mi-a spus ceea ce aveam dreptul 
să știu. Cine sunt cu adevărat. Întreaga viaţă m-am simţit ca o 
străină, care nu-și avea locul în familie. N-a fost ușor să amo 
soră mai mare ca Alex, însă am venerat-o. Era tot ce îmi doream 
eu să fiu, tot ce nu eram. Vedeam felul în care vă uitaţi la Alex și 
felul în care vă uitaţi la mine. lar lui Alex nu părea să îi pese 
prea mult de mine, ceea ce mă făcea s-o venerez și mai mult. 
Acum înțeleg de ce. Probabil că abia se putea uita la mine. 
Copilul nelegitim, născut dintr-un viol. lar voi aţi obligat-o să îi 
fie reamintit lucrul ăsta de fiecare dată când se uita la mine. Voi 
chiar nu vă daţi seama cât a fost de crud? 

Karl-Erik tresări la cuvintele ei de parcă ar fi fost plesnit. Știa 
că avea dreptate. Fusese îngrozitor de crud să o ţină pe Julia, iar 
în felul acesta să o forţeze pe Alex să retrăiască întruna 
monstruosul eveniment care marcase sfârșitul copilăriei sale. Și 
nu fusese cinstit nici faţă de Julia. El și Birgit nu putuseră uita 
niciodată felul în care ea fusese concepută. Se pare că Julia 
simţise asta de la bun început, fiindcă venise pe lume ţipând 
strident. Continuase să urle și să se zbată împotriva lumii toată 
copilăria sa. Julia nu ratase niciodată ocazia de a se purta rău, 
iar el și Birgit fuseseră prea bătrâni pentru a se ocupa de un 
copil mic, mai ales unul precum Julia, care cerea multă atenţie. 

Într-un fel, fusese o ușurare atunci când venise acasă într-o zi, 
cu o vară în urmă, emanând furie prin fiecare por, și îi 
confruntase. Nu fuseseră surprinși de faptul că Nelly îi spusese 
Juliei adevărul cu de la sine putere. Nelly era o femeie rea, 
căreia nu îi păsa decât de propriile interese. Dacă ar fi avut ceva 
de câștigat din a-i spune Juliei ceea ce știa, atunci ar fi făcut 
asta. De aceea ei încercaseră să o împiedice pe Julia să accepte 

oferta slujbei de vară, însă Julia rămăsese pe poziţii, ca de 
obicei. 

Când Nelly îi spuse Juliei povestea adevărată, o întreagă nouă 
lume i se deschise. Pentru prima oară exista cineva care într- 
adevăr o dorea, cineva de care aparţinea. In ciuda faptului că 
Nelly îl avea pe Jan, legătura de sânge era cea care conta 
pentru ea. Îi spusese Juliei că, la momentul potrivit, intenţiona 
să-i lase ei toată averea. Karl-Erik înţelese prea bine cum o 
afectase pe Julia lucrul acesta. Era plină de furie împotriva 
oamenilor pe care îi crezuse părinţii ei și o venera pe Nelly cu 
aceeași intensitate pe care o arătase în trecut față de Alex. 
Toate acestea îi trecură prin minte atunci când o văzu stând în 
ușă, învăluită în lumina plăcută ce venea dinspre bucătărie. 
Partea tristă era că - deși era adevărat că de multe ori se 
uitaseră la Julia și li se reamintise oroarea trecutului - ea nu 
avea să realizeze vreodată cât de mult o iubeau. Insă fusese ca 
un străin în casa lor și se simţiseră neajutoraţi în faţa ei. Incă se 
simțeau așa. Acum, probabil aveau să fie forţaţi să accepte că o 
pierduseră pentru totdeauna. Fizic, ea încă locuia în casa lor, 
însă mental îi lăsase deja în urmă. 

Henrik arăta de parcă se sufoca. Îşi lăsă capul în jos și închise 
ochii. Pentru o clipă, Karl-Erik se întrebă dacă fusese corect să-l 
roage pe Henrik să vină și să participe. Il invitase deoarece 
considerase că Henrik merita să afle adevărul. Și el o iubise pe 
Alex. 

— Dar, Julia... 

Birgit își întinse braţele către Julia, cu un gest straniu, 
stăruitor. Julia îi întoarse pur și simplu spatele cu dispreţ și o 
auziră gonind în sus pe scări. 

— Îmi pare foarte rău, spuse Patrik, dând din umeri resemnat. 
Știam că ceva nu e în regulă, însă nu mi-aș fi imaginat asta. Nu 
știu ce să spun. 

— Nici noi nu știm ce să ne spunem. În special unii altora. 

Karl-Erik își privi soţia. 

— Cât timp a durat abuzul? Aveţi idee? 

— Nu suntem foarte siguri. Alex nu a vrut să vorbească 
despre asta. Probabil un an. 

Ezită. 

— Ceea ce vă oferă răspunsul la întrebarea anterioară. 

— La care vă referiţi? spuse Patrik. 

— La cea despre legătura dintre Alex și Anders. Anders a fost 
și el o victimă. Inainte de ziua plecării, am găsit un bilet pe care 
Alex i-l scrisese lui Anders. Se pare că și el fusese molestat de 
Nils. Firește că ei înţeleseseră cumva, sau aflaseră, că erau în 
aceeași situaţie - cum anume, nu știu. Și au apelat unul la 
celălalt pentru sprijin. l-am dus biletul Verei Nilsson. l-am spus 
ce i se întâmplase lui Alex și probabil și lui Anders. A fost unul 
dintre cele mai dificile lucruri pe care le-am făcut vreodată. 
Anders este... sau a fost - se corectă rapid singur - tot ce avea 
ea. Cred că speram ca Vera să poată face ceea ce noi nu 
fuseserăm destul de curajoși să facem - să îl reclame pe Nils și 
să îl tragă la răspundere pentru ce făcuse. Însă nu s-a întâmplat 
nimic, deci bănuiesc că Vera s-a simțit la fel de slabă ca și noi. 

Incepu să își maseze în mod inconștient pieptul cu pumnul. 
Durerea continuă să crească în intensitate. Începuse să-i radieze 
înspre degete. 

— Și nu aveţi idee unde s-a dus Nils? 

— Nu, nicio idee. Însă oriunde-ar fi, sper că suferă, diavolul. 

Durerea era acum ca o avalanșă. Degetele începură să-i 
amorțească și știu că ceva era în neregulă. Foarte în neregulă. 
Durerea îi făcu ochii să se contracte și, cu toate că putea vedea 
gurile celorlalţi mișcându-se, era ca și cum toate imaginile și 
toate sunetele veneau la el cu încetinitorul. La început se simți 
fericit că furia dispăruse din ochii lui Birgit, însă atunci când 
observă că fu înlocuită de neliniște, înțelese că avea loc ceva 
grav. Apoi întunericul se revărsă. 

e 

După călătoria înfrigurată spre spitalul Sahlgrenska, Patrik 
stătu în mașina sa și încercă să își recapete răsuflarea. Urmase 
ambulanţa cu mașina sa personală și stătuse cu Birgit și Henrik 
până când primiră vestea că, deși atacul de cord al lui Karl-Erik 
fusese grav, trecuse de stadiul cel mai critic. 

Ziua aceea fusese una dintre cele mai tulburătoare din viața 
lui. Văzuse multă suferinţă în anii săi ca ofițer de poliţie, însă nu 
auzise vreodată o poveste atât de sfâșietor de tragică ca aceea 
spusă de Karl-Erik în acea după-amiază. 

Deși Patrik identifică adevărul atunci când îl auzi, totuși îi fu 
greu să accepte ceea ce auzise. Cum și-ar fi putut continua 
cineva viața după ce trecuse prin ceea ce îndurase Alex? Nu 
numai că fusese abuzată și îi fusese răpită copilăria, ci și fusese 

obligată să-și trăiască restul vieţii amintindu-și totul mereu. 
Indiferent cât ar fi încercat, Patrik nu putea înţelege faptele 
părinţilor. Nu-și putea imagina că l-ar fi lăsat pe făptaș să scape 
dacă propriul lui copil ar fi fost abuzat, și nici că ar fi ales să 
treacă lucrurile sub tăcere. Cum putea fi păstrarea aparenţelor 
mai importantă decât viaţa și sănătatea propriului copil? Asta îi 
venea lui atât de greu să înțeleagă. 

Stătu în mașină cu ochii închiși, rezemându-se de tetieră. 
Amurgul se lăsa, iar el ar fi trebuit să o ia înspre casă, dar se 
simţi slăbit și apatic. Nici măcar gândul că Erica îl aștepta nu îl 
putu convinge să pornească spre casă. Inrădăcinata sa atitudine 
pozitivă față de viaţă era scuturată din temelii. Pentru prima 
oară, se îndoia de faptul că bunătatea din oameni era într- 
adevăr mai mare decât răutatea. 

Pe un alt nivel, se simţi de asemenea un pic vinovat. Șocanta 
poveste îl afectase profund, însă în același timp simţise o 
satisfacţie profesională atunci când piesele puzzle-ului căzuseră 
la locul lor una după cealaltă. Atât de multe întrebări își aflaseră 
în acea după-amiază răspunsurile. Cu toate acestea, simțea 
acum o frustrare și mai mare decât înainte. Găsise explicaţiile 
pentru multe lucruri, însă tot bâjbâia pe întuneric când era 
vorba despre ucigașul lui Alex și al lui Anders. Poate că motivul 
se afla ascuns în trecut, poate că nu avea nimic de-a face cu 
trecutul, deși îi venea greu să creadă. In ciuda tuturor lucrurilor, 
aceasta era singura legătură pe care o găsise între Alex și 
Anders. 

Însă de ce ar fi vrut cineva să-i ucidă din cauza unor abuzuri 
petrecute cu mai mult de douăzeci și cinci de ani în urmă? Dacă 
acela ar fi fost motivul, de ce nu făcuseră nimic până atunci? Ce 
anume pusese în mișcare ceva ce zăcuse în stare latentă timp 
de atâţia ani, iar apoi rezultase în două crime în decursul a două 
săptămâni? Cel mai frustrant era că Patrik nu avea idee în ce 
direcție să meargă în momentul acela. 

După-amiaza însemnase un mare progres în cadrul anchetei, 
dar, în același timp, dusese într-un punct mort. Patrik recapitulă 
în minte ce anume făcuse și auzise în acea zi și îl trăsni faptul că 
avea cu el în mașină un indiciu concret. Ceva de care uitase, în 
șocul ulterior vizitei la familia Carlgren și în tumultul ce urmă 
dramaticului atac de cord al lui Karl-Erik. Încă o dată, Patrik 
simţi același entuziasm pe care îl încercase de dimineaţă. 

Realiză că avea o oportunitate unică de a urma acea pistă mai 
de-aproape. Nu avea nevoie decât de puţin noroc. 

Își porni telefonul mobil, ignorând cele trei mesaje vocale Și 
sună la Informaţii pentru a afla numărul spitalului Sahlgrenska. li 
răspunse centrala și rugă să i se facă legătura. 

— Spitalul Sahlgrenska. 

— Alo, bună ziua, numele meu este Patrik Hedstrom. Mă 
întreb dacă aveţi un angajat Robert Ek la secţia de medicină 
legală. 

— Un moment, să verific. 

Patrik își ţinu respiraţia. Robert era un fost coleg de clasă de 
la Academia de Poliţie care își continuase studiile pentru a 
deveni tehnician legist. Fuseseră buni prieteni, dar apoi 
pierduseră legătura. Patrik avu impresia că auzise niște zvonuri 
conform cărora Robert lucra acum la Sahlgrenska și se rugă să 
fie adevărat. 

— Să vedem. Da, chiar avem un Robert Ek angajat aici. Doriţi 
să vă fac legătura? 

Patrik se entuziasmă în sinea sa. 

— Da, vă rog. 

Telefonul sună de câteva ori, apoi auzi glasul cunoscut al lui 
Robert. 

— Medicină legală. Robert Ek. 

— Salut, Rob, știi cine e? 

Tăcere pentru câteva secunde. Patrik nu-și imagina că Robert 
ar putea să-i recunoască vocea și tocmai se pregătea să-i dea o 
mână de ajutor. Dar apoi auzi un răcnet în telefon. 

— Patrik Hedström, potaie bătrână! Ce naiba, a trecut o 
grămadă de vreme! Cum de mă suni? Vreau să spun, nu-i un 
eveniment cotidian. 

Robert îl tachina, iar Patrik se simți puţin rușinat. Ştia că nu se 
pricepea deloc să păstreze legătura cu oamenii. Robert fusese 
mult mai bun la asta decât el, dar se dăduse bătut după o 
vreme, atunci când Patrik nu îl mai sunase. Se simţi cu atât mai 
rușinat, deoarece acum că, în sfârșit, îl suna, o făcea pentru că 
avea nevoie de un serviciu. Însă chiar nu mai putea da înapoi. 

— Știu, nu mă pricep să ţin legătura cu oamenii. Dar, în clipa 
asta mă aflu în parcarea de la Sahlgrenska și mi-am amintit că 
auzisem undeva că lucrezi aici. M-am gândit să verific dacă ești 
aici ca să pot veni să te salut. 

— Sigur, la naiba. Vino, nicio problemă. 

— Cum te găsesc? Unde e biroul tău? 

— Suntem la subsol. Mergi prin intrarea principală, iei liftul în 
jos, faci dreapta și mergi până la capătul holului. Este o ușă la 
capăt, iar acolo sunt eu. Sună doar la sonerie și îți voi da drumul 
înăuntru. Va fi grozav să te revăd. 

— Așijderea. Atunci ne vedem în câteva minute. 

Din nou, Patrik se simţi rușinat de faptul că avea să 
exploateze un vechi prieten. Pe de altă parte, Robert îi era dator 
din plin. La Academie, Robert fusese colegul lui de cameră. 
Fusese logodit cu o fată pe nume Susanne, dar în același timp 
avea o relaţie pasională cu una dintre colegele de clasă, care, 
de asemenea, era logodită. Acest lucru durase aproape doi ani, 
iar Patrik nici măcar nu putea ţine evidenţa tuturor dăţilor când 
îi salvase pielea lui Robert. Oferise nenumărate alibiuri, 
dovedind o imaginaţie bogată atunci când Susanne telefona și 
întreba unde era Robert. 

Privind în urmă, nu i se păru un comportament prea onorabil, 
nici pentru el, nici pentru Robert. Însă erau atât de tineri și de 
imaturi pe vremea aceea. Ca să fie sincer, lui Patrik i se păruse 
chiar destul de grozav - ba chiar fusese puţin invidios pe Robert, 
care avea relații cu două fete în același timp. Bineînţeles, în cele 
din urmă treaba se isprăvi, iar Robert rămase și fără 
apartament, și fără prietenă. Dar, fiind un cuceritor înnăscut, 
Robert nu fu nevoit să doarmă pe canapeaua lui Patrik timp de 
prea multe săptămâni, fiindcă, în curând, își găsi o fată nouă și 
se mută cu ea. 

În aceeași perioadă în care Patrik auzise că Robert lucra la 
Sahlgrenska, aflase, de asemenea, că era acum căsătorit și cu 
copii, lucru pe care și-l putu cu greu imagina. Patrik intenţionă 
să afle dacă era sau nu adevărat. 

Își croi drum pe coridoarele aparent interminabile ale 
spitalului. Deși păruse simplu atunci când Robert îi dăduse 
coordonatele, Patrik reuși să se piardă de două ori înainte de a 
se afla în sfârșit în faţa ușii corecte. Sună la sonerie și aşteptă. 
Ușa se deschise în grabă. 

— Bună-ă-ă-a! 

Se îmbrățișară, apoi făcură un pas înapoi pentru a vedea cum 
trecuse timpul peste fiecare dintre ei. Patrik văzu că anii 
fuseseră blânzi cu Robert; speră ca Robert să creadă același 

lucru despre el. De dragul siguranţei, își trase burta și își înfoie 
pieptul un pic mai mult. 

— Intră, intră. 

Robert îl conduse până în biroul său, care era mic și abia dacă 
avea loc pentru o persoană, darămite două. Patrik îl studie pe 
Robert mai de-aproape în timp ce luă loc pe un scaun din faţa 
biroului său. Părul lui blond era la fel de bine pieptănat ca atunci 
când erau mai tineri, iar dedesubtul halatului alb de laborator, 
hainele îi erau la fel de bine călcate. Patrik considerase 
dintotdeauna că nevoia lui Robert pentru ordine funcţiona ca o 
compensare pentru haosul pe care tindea mereu să îl creeze în 
viaţa sa personală. Privirea îi fu atrasă de o fotografie de pe 
etajera din spatele biroului. 

— Aceea este familia ta? 

Nu reuși să-și ascundă uimirea din voce. 

Robert zâmbi mândru și luă poza de pe etajeră. 

— Da, aceasta este soţia mea, Carina, și cei doi copii ai mei, 
Oscar și Maya. 

— Câţi ani au? 

— Oscar are doi ani și Maya are șase luni. 

— Grozav. De cât timp ești căsătorit? 

— Se fac trei ani. Pun pariu că n-ai fi crezut vreodată că ar 
putea cineva să facă din mine un tată. 

Patrik râse. 

— Nu, trebuie să recunosc că n-aș fi crezut. 

— Ei bine, știi tu, dracul devine religios când îmbătrânește. 
Dar tu? Probabil că ai un cârd întreg până acum. 

— Nu, nu prea s-a întâmplat în felul ăsta. De fapt, sunt 
divorţat. Fără copii, ceea ce probabil că este un noroc, având în 
vedere circumstanțele. 

— Imi pare rău să aud asta. 

— Nu-i chiar așa de rău. Am ceva momentan care pare chiar 
promiţător, așa că vom vedea. 

— Așadar, cum se face că ai apărut ca din pământ după atâţia 
ani? 

Patrik se foi încurcat. | se aminti încă o dată cât de jenat se 
simţea fiindcă nu păstrase legătura cu Robert un timp așa de 
îndelungat, apoi se dusese acolo pentru a-i cere o favoare. 

— Am venit cu treburi de-ale poliţiei și am auzit că lucrezi aici, 
la medicină legală. Am un caz la care mi-ar trebui niște ajutor și, 

pur și simplu, nu am timp să trec totul prin canalele obișnuite. 
Ar dura săptămâni până să primesc un răspuns, și chiar nu am 
timpul ori răbdarea pentru asta. 

Robert păru curios. Își împreună vârfurile degetelor și așteptă 
ca Patrik să continue. 

Patrik se aplecă și scoase din punga sa o bucată de hârtie 
învelită în plastic. l-o înmână lui Robert, care o ţinu sub lampa 
de birou, pentru a vedea mai de-aproape ce era. 

— Am luat hârtia dintr-un carnet aflat în casa victimei unui 
omor. Văd că există urme de la ceva ce a fost scris pe hârtia de 
deasupra ei, dar sunt prea vagi pentru a putea desluși mai mult 
decât niște fragmente. Tu probabil că deţii aici echipamentul 
necesar acestui gen de urme, nu-i așa? 

— Mada-a-a, într-adevăr avem. 

Răspunsul lui Robert fu puţin ezitant, în timp ce continuă să 
studieze bucata de hârtie sub lampa sa. 

— Însă, după cum spui tu, există reguli destul de stricte 
legate de cum trebuie tratate cererile și în ce ordine. Avem 
multe materiale adunate, aflate în așteptare. 

— Firește, știu. Dar m-am gândit că nu ar dura mult și ar fi 
ușor de verificat. M-am gândit că, dacă ţi-aș cere ţie, ca pe o 
favoare, să arunci o privire și să-mi spui dacă se poate obţine 
ceva, atunci poate că... 

Robert se încruntă, gândindu-se la ceea ce spusese Patrik. 
Apoi îi zâmbi șiret și se ridică de pe scaun. 

— În regulă, mă gândesc că n-ar trebui să fiu atât de 
birocratic. Va dura doar câteva minute. Haide. 

Îl conduse pe Patrik afară din biroul hesuit, prin ușa aflată 
vizavi de a lui. Camera în care intrară era mare și luminoasă și 
plină cu tot felul de echipamente ce arătau straniu. Era curată 
lună și avea un aspect aseptic dat de pereţii albi și de toate 
mesele de lucru și dulăpioarele din crom strălucitor. Dispozitivul 
de care avea nevoie Robert se afla în capătul opus al camerei. 
Cu cea mai mare grijă, scoase hârtia din pungă și o puse peo 
placă de sticlă. Apăsă un buton și o lumină albăstruie se aprinse. 
Cuvintele de pe hârtie ieșiră imediat în evidență cu toată 
claritatea. 

— Aruncă o privire. La asta sperai? 

Patrik se uită rapid prin text. 

— Exact asta speram. Poţi să o lași acolo o clipă cât timp 
notez? 

Robert zâmbi. 

— Pot face mai mult de-atât. Cu acest aparat pot face o poză 
textului, iar tu o poţi lua cu tine. 

Un zâmbet larg îi acoperi fața lui Patrik. 

— Excelent! Ar fi perfect! Mulţumesc! 

O jumătate de oră mai târziu, Patrik părăsi spitalul cu o 
fotocopie a foii de hârtie din carnetul lui Anders. Promise solemn 
să ia legătura mai des cu Robert și spera că va fi în stare să se 
țină de cuvânt. Din nefericire, se cunoștea pe sine mult prea 
bine. i 

Se gândi mult pe drumul spre casă. li plăcea să conducă pe 
întuneric. Tăcerea din jur, în timp ce era învăluit de noapte 
precum o catifea întunecată, întreruptă doar uneori de luminile 
mașinilor, îl făcea să gândească mult mai clar. Incetul cu încetul 
adăuga ceea ce deja știa la ceea ce tocmai citise pe bucata de 
hârtie. Atunci când intră cu mașina pe aleea din faţa locuinţei 
sale din Tanumshede, era destul de sigur că rezolvase cel puţin 
unul dintre misterele care îl bântuiau. 

Îi păru ciudat să meargă la culcare fără Erica. E straniu cât de 
repede ne obișnuim cu ceva, atâta vreme cât e ceva plăcut, își 
zise. Își dădu seama că îi era greu acum să doarmă singur. îl 
surprinse cât de profund dezamăgit fusese atunci când Erica îl 
sunase pe mobil pentru a-i spune că sora ei venise în vizită pe 
neașteptate. Ea considera că ar fi fost mai bine să doarmă la el 
acasă. Patrik voise să întrebe mai multe, dar din tonul Ericăi 
înţelese că nu-i putea explica, așa că se mulţumi să-i spună că o 
va suna a doua zi și că îi era dor de ea. 

Acum, somnul lui era plin cu imagini ale Ericăi și cu gânduri 
legate de ce avea de făcut în dimineaţa următoare. Fu o noapte 
tare lungă pentru Patrik. 

e 

După ce copiii adormiră, ele avură în sfârșit șansa de a vorbi. 
Erica dezgheţă rapid niște semipreparate congelate, având în 
vedere că Anna părea să aibă nevoie să mănânce ceva. Erica 
uitase de asemenea să mănânce, iar acum stomacul îi chiorăia. 

Anna de-abia se atinse de mâncare. Erica avu un sentiment 
familiar de anxietate legat de sora ei mai mică. Exact ca atunci 
când erau mici. Voia să o ia pe Anna în braţe, să o legene și să-i 

spună că totul avea să fie în regulă, să îi sărute rănile și să le 
facă să dispară. Dar acum erau femei în toată firea, iar 
problemele Annei depășeau cu mult durerea unui genunchi 
zdrelit. Confruntată cu această problemă, Erica se simţi slabă și 
neajutorată. Pentru prima dată, sora sa părea o străină, iar ea 
se trezi că nu știe cum să îi vorbească. Așa că stătu în tăcere, 
așteptând ca Anna să îi arate calea. După o așteptare 
îndelungată, aceasta vorbi, în sfârșit. 

— Nu știu ce să fac, Erica. Oare ce se va întâmpla cu mine și 
cu copiii? Unde vom merge? Cum ne vom întreține? Am fost o 
mamă casnică de atâta vreme, încât nu știu să fac altceva. 

Erica văzu cum articulațiile degetelor Annei se albiră când ea 
se prinse de marginea mesei, ca într-o încercare de a rămâne 
stăpână pe situaţie. 

— Șșșt, nu te gândi la asta acum. Totul are să se rezolve. 
Trebuie să o iei încetul cu încetul și poţi sta aici cu copiii cât 
timp vrei. Casa este și a ta, îţi aduci aminte? 

Își permise un zâmbet șiret și observă, spre fericirea sa, că 
Anna răspunse la fel. Anna își șterse nasul cu dosul palmei și 
culese distrată niște firimituri de pe faţa de masă. 

— Nu mi-o pot ierta că am lăsat lucrurile să meargă atât de 
departe. A lovit-o pe Emma. Cum de i-am permis s-o lovească 
pe Emma? 

Nasul începu din nou să-i curgă, iar ea folosi un șerveţel în 
locul mâinii. 

— De ce l-am lăsat s-o lovească pe Emma? Nu știam adânc 
înăuntrul meu că avea să se întâmple într-o zi? Am ales să 
închid ochii de dragul propriei mele alinări? 

— Anna, dacă e un lucru de care să fiu absolut sigură, acela e 
că tu nu ai permite niciodată cuiva în mod conștient să le facă 
rău copiilor tăi. 

Erica se întinse peste masă și luă mâna Annei într-a sa. Era 
șocant de slabă. Oasele sale se simțeau ca ale unei păsări, ca și 
cum s-ar fi rupt dacă ar fi apăsat prea tare. 

— Ce nu pot înțelege este că, în ciuda a ceea ce a făcut, 
există încă o parte din mine care îl iubește. L-am iubit pe Lucas 
atâta vreme încât dragostea s-a înrădăcinat în mine, este o 
parte din cine sunt eu. Indiferent ce a făcut, nu pot scăpa de 
acea parte. Mi-aș dori să pot lua un cuţit și să o îndepărtez fizic 
din mine. Mă simt dezgustătoare și murdară. 

Cu o mână tremurândă, își atinse pieptul ca pentru a arăta 
unde se afla răul. 

— Asta nu e neobișnuit, Anna. Nu ai de ce să te rușinezi. 
Singurul lucru pe care trebuie să îl faci acum este să încerci să 
te simţi din nou bine. 

Făcu o pauză. 

— Însă trebuie să îl reclami pe Lucas la poliţie. 

— Nu, Erica, nu, nu pot. 

Lacrimile îi curgeau pe obraji, iar câteva picături îi atârnau de 
bărbie înainte de a cădea pe faţa de masă. 

— Ba da, Anna, trebuie să o faci. Nu-l poţi lăsa să scape cu 
asta. Nu-mi spune că te vei putea suporta dacă îl lași să îi rupă 
braţul fiicei tale fără a trebui să suporte consecințele! 

— Nu, da, nu știu, Erica. Nu pot gândi logic, e ca și cum tot 
capul mi-ar fi plin de vată. Nu mă pot gândi la asta chiar acum, 
poate mai târziu. 

— Nu, Anna. Nu mai târziu. Mai târziu va fi prea târziu. 
Trebuie să o faci acum! Voi merge mâine cu tine la secţia de 
poliţie, însă trebuie să o faci, nu doar de dragul copiilor, ci și de 
dragul tău. 

— Pur și simplu nu sunt sigură că am destulă forță pentru 
asta. 

— Știu că ai. Spre deosebire de mine și de tine, Emma și 
Adrian au o mamă care îi iubește, o mamă care este în stare să 
facă orice pentru ei. 

Nu putu să împiedice amărăciunea să i se strecoare în glas. 

Anna oftă. 

— Trebuie să uiţi toate astea, Erica. Am acceptat cu multă 
vreme în urmă că tata a fost singurul părinte pe care l-am avut 
cu adevărat. De asemenea, am încetat să mă mai neliniștesc din 
cauza motivului. De unde să știu eu? Poate că mama nu a dorit 
niciodată să aibă copii. Poate că noi n-am fost copiii pe care 
dorea să îi aibă. Acum nu vom afla niciodată, și nu e bine să 
stăruim asupra acestui lucru. Deși, din noi două, probabil că eu 
am fost aceea mai norocoasă. Fiindcă te aveam, de asemenea, 
și pe tine. Poate că nu ţi-am spus asta niciodată însă știu câte ai 
făcut pentru mine. Știu ce însemnai pentru mine atunci când 
eram mici. Tu nu aveai pe nimeni, Erica, nimeni care să aibă 
grijă de tine în afară de mama. Însă nu trebuie să fii 
înverșunată, promite-mi asta. Crezi că nu observ cum te retragi 

atunci când cunoști pe cineva și pare că ar putea deveni serios? 
Te retragi înainte de a risca să fii rănită. Trebuie să înveţi să lași 
în urmă trecutul, Erica. Se pare că ai ceva cu adevărat bun 
acum. Nu trebuie să dai înapoi și de data asta. Chiar vreau să fiu 
mătușă într-o zi. 

Amândouă începură să râdă printre lacrimi și fu rândul Ericăi 
să își șteargă nasul cu un șerveţel de hârtie. Atâtea sentimente 
făceau ca aerul din cameră să pară sufocant, însă în același 
timp era ca un fel de curăţenie de primăvară a sufletului. Erau 
atâtea lucruri care rămăseseră nemărturisite, atât de mult praf 
prin unghere, și amândouă simțeau că era vremea să scoată 
pămătuful de șters praful. 

Vorbiră toată noaptea, până când întunericul iernii începu să 
fie înlocuit de ceața gri a dimineții. Copiii dormiră mai mult 
decât de obicei, iar când Adrian anunţă într-un final printr-un 
țipăt strident că era treaz, Erica se oferi să aibă grijă de copii și 
să o lase pe Anna să doarmă timp de vreo două ore. 

Se simţi mai bine dispusă decât își putea aminti să se fi simţit 
vreodată. Firește că era încă furioasă din cauza a ceea ce i se 
întâmplase fetiţei, însă ea și Anna spuseseră de-a lungul acelei 
nopţi multe lucruri care ar fi trebuit spuse cu mult timp în urmă. 
Unele adevăruri fuseseră neplăcute, însă necesare, și o 
surprinse cu câtă ușurință putea sora ei să o citească. Erica 
trebui să admită că probabil o subestimase pe Anna. Poate că o 
tratase cam de sus și o văzuse doar ca pe un copil mare și 
iresponsabil. Era mult mai mult de-atât, iar Erica era bucuroasă 
că reușise în sfârșit să o vadă pe adevărata Anna. 

De asemenea, vorbiră mult și despre Patrik și, cu Adrian în 
braţele sale, Erica îi dădu acum un telefon. Nu răspunse la 
numărul de acasă, așa că încercă pe mobil. Efectuarea unui apel 
se dovedi o provocare mult mai mare decât în trecut, fiindcă 
Adrian fu entuziasmat de minunata jucărie pe care ea o avea în 
mână și cu disperare încercă să și-o însușească. Atunci când 
Patrik răspunse la mobil după doar un apel, întreaga oboseală 
din acea noapte dispăru ca prin farmec. 

— Bună, dragă. 

— Mmm, îmi place când îmi spui așa, zise Erica. 

— Cum îţi merge? 

— Bine, mulțumesc. Există o mică criză de familie aici. Îţi voi 
povesti totul când ne vom vedea. S-au întâmplat multe, iar Anna 


VP - 289 


și cu mine am stat de vorbă toată noaptea. Momentan am grijă 
de copii pentru ca ea să poată dormi un pic. 

O auzi înăbușindu-și un căscat. 

— Pari obosită. A 

— Sunt obosită. Am ochii cârpiţi de somn. Insă Anna are 
nevoie de somn mai mult decât mine, așa că trebuie să stau 
trează pentru încă vreo două ore. Copiii nu sunt destul de mari 
pentru a avea singuri grijă de ei. 

Adrian gânguri aprobator. 

Patrik luă o decizie bruscă. 

— Mai există o soluţie. 

— O, da, care anume? Să-i leg de balustradă timp de câteva 
ore? 

Ea râse. 

— Vin eu pe-acolo și am grijă de ei. 

Erica scoase un pufnit neîncrezător. 

— Tu? Să ai grijă de copii? 

Patrik mimă un ton ofensat. 

— Vrei să sugerezi că s-ar putea să nu fiu destul de bărbat 
pentru treaba asta? Dacă sunt în stare să le vin de hac de unul 
singur la doi pungași, cu siguranţă mă pot descurca și cu două 
ființe umane extrem de scunde. Sau n-ai încredere în mine? 

Făcu o pauză pentru impresie și o auzi pe Erica la celălalt 
capăt al firului, oftând teatral. g 

— În regulă, e posibil să te descurci. Însă te previn, acestea 
sunt nişte animale sălbatice foarte mici. Eşti cu adevărat sigur 
că poţi ține pasul cu ele, la vârsta ta, mă refer? 

— Voi încerca. Ar trebui să-mi aduc și medicamentele pentru 
inimă, pentru orice eventualitate. 

— În regulă, ofertă acceptată. Când poţi ajunge aici? 

— De fapt, chiar acum. Deja eram pe drum spre Fjällbacka 
pentru altceva și tocmai am trecut de terenul de minigolf. Așa 
că ne vedem cam în cinci minute. 

Erica stătea în ușă, așteptându-l, atunci când Patrik coborî din 
mașină. În braţe ea avea un băieţel cu obraji rotunzi și braţe 
fluturând. În spatele ei, abia vizibilă, stătea o fetiță cu degetul în 
gură și cu celălalt braţ în ghips. Patrik încă nu cunoștea motivul 
pentru apariţia bruscă a Annei, însă din ce-i spusese Erica 
despre cumnatul său, alături de vederea brațului învelit în ghips 

al fetiţei, o suspiciune urâtă ieși la iveală. Nu întrebă nimic. Erica 
avea să îi spună ce se întâmplase atunci când va avea ocazia. 

Patrik îi salută pe rând pe toţi trei. Erica primi un sărut pe 
gură, Adrian o atingere pe obraz, apoi el se lăsă pe vine pentru 
a saluta o solemnă Emma. Îi apucă mâna sănătoasă și spuse: 

— Bună, pe mine mă cheamă Patrik. Pe tine? 

Răspunsul veni după o lungă întârziere. 

— Emma. 

Apoi ea își băgă din nou degetul în gură. 

— Are să se dea pe brazdă, spuse Erica în timp ce i-l dădu lui 
Patrik pe Adrian și se întoarse către Emma. 

— Mama și mătușica trebuie să tragă un pui de somn, așa că 
Patrik a venit pentru a avea grijă de voi o vreme. E în regulă? 
Este un prieten de-al meu și este foarte, foarte drăguţ. Și dacă 
tu ești foarte, foarte drăguță, s-ar putea ca Patrik să scoată o 
îngheţată din congelator pentru tine. 

Emma îi aruncă o privire neîncrezătoare Ericăi, însă șansa 
unui baton de îngheţată exercită o atracție irezistibilă și ea dădu 
ezitând din cap. i 

— Așa că ti-i las și ne vedem în curând. Încearcă să te asiguri 
că vor fi întregi atunci când mă voi trezi, te rog. 

Erica dispăru pe scări în sus. 

Patrik se întoarse către Emma, care încă îi arunca o privire 
neîncrezătoare. 

— Deci, ce zici? Să jucăm o partidă de șah? Nu? Ce-ai zice de 
puţină îngheţată la micul dejun? Crezi că sună bine? In regulă. 
Cine ajunge ultimul la frigider primește un morcov în schimb. 

e 

Încet-încet, Anna se sforţă să-și revină în simţiri. Păru că 
aţipise o sută de ani, precum Frumoasa din pădurea adormită. 
Când deschise ochii, îi fu greu să se orienteze la început. Apoi 
recunoscu tapetul din camera copilăriei sale, iar realitatea se 
prăbuși deasupra ei precum o tonă de cărămizi. Se ridică 
imediat. Copiii! Apoi auzi de la parter ţipătul fericit al fetiţei și își 
aminti că Erica îi supraveghea în timp ce ea dormea. Se lăsă din 
nou pe spate și hotărî să mai aţipească pentru câteva minute în 
patul cald. Îndată ce avea să se ridice, urma să înfrunte totul; în 
acest fel putea câștiga alte câteva minute de evadare din 
realitate. 

Încet, i se năzări că nu era vocea Ericăi cea pe care o auzea 
de jos, amestecată cu râsetele Emmei și ale lui Adrian. Intr-o 
clipă glacială, crezu că Lucas era acolo, dar apoi realiză că Erica 
ar fi preferat să îl împuște pe loc decât să îi dea drumul pe ușă. 
Avu o bănuială legată de cine ar putea fi vizitatorul și de 
curiozitate se strecură pe palier și se uită printre barele 
balustradei. Jos, în camera de zi, părea să fi explodat o bombă. 
Pernele canapelei, alături de patru scaune din sufragerie și o 
plapumă fuseseră transformate într-o cazemată, iar cuburile lui 
Adrian erau împrăștiate pe toată podeaua. Pe măsuţa de cafea 
erau aruncate atât de multe ambalaje de înghețată, încât Anna 
speră ca Patrik să fi fost un mare devorator de îngheţată. Cu un 
suspin, realiză că probabil avea să fie extrem de dificil să-și 
convingă fiica să mănânce prânzul ori cina. Fiica ei călărea pe 
umerii unui bărbat șaten, cu un chip plăcut și ochi căprui și calzi. 
Râdea așa de tare, că aproape se sufoca. Adrian părea a-i 
împărtăși voioșia, fiind întins pe o pătură pe podea și având pe 
el doar un scutec. Însă cel care părea să se distreze cel mai mult 
era Patrik și, în acel moment, el câștigă pentru totdeauna un loc 
în inima Annei. 

Se ridică și își drese vocea pentru a le atrage atenţia celor trei 
tovarăși de joacă. 

— Mama, uite, am un căluț. 

Emma își demonstră puterea completă asupra „căluțului” 
trăgându-l tare de păr, însă protestele lui Patrik erau mult prea 
slabe pentru ca micului dictator să îi pese. 

— Emma, trebuie să fii drăguță cu calul. Altfel s-ar putea să 
nu îl mai poţi călări vreodată. 

Remarca declanșă o oarecare prudenţă a călărețului. De 
dragul siguranței, ea mângâie coama lui Patrik cu mâna cea 
bună, pentru a se asigura că nu își va pierde privilegiile de 
călărie. 

— Bună, Anna, nu ne-am văzut de mult. 

— Știu. Sper că nu te-au obosit prea tare. 

— Nu, ne-am distrat mult. 

Dintr-odată el păru un pic îngrijorat. 

— Am fost foarte atent la brațul ei. 

— Am încredere. Pare a fi în regulă. Erica doarme? 

— Da, mi s-a părut atât de obosită atunci când am vorbit la 
telefon în dimineața asta, încât m-am oferit să intervin. 

— Și cu elan, firește. 

— Da, deși s-a făcut cam dezordine. Sper că Erica nu se va 
supăra atunci când se va trezi și va vedea cum i-am sabotat 
complet camera de zi. 

Grija lui îi păru Annei chiar fermecătoare. Se părea că Erica îl 
dăduse deja pe brazdă. 

— Te voi ajuta să faci curat. Dar, mai întâi, cred că am nevoie 
de o ceașcă de cafea. Vrei și tu? 

Băură cafea și vorbiră ca niște vechi prieteni. Drumul către 
inima Annei era prin copiii săi, iar adorarea din ochii fetiţei fu 
neîndoielnică atunci când ea se sui peste Patrik. Acesta 
îndepărtă cu o mișcare încercările Annei de a-i spune fiicei sale 
să-l lase în pace pentru o vreme. Până când Erica veni jos peste 
o oră, cu ochii înceţoșaţi, Anna îl chestionase pe Patrik în 
legătură cu totul de la măsura pantofului său până la motivul 
divorțului. Când, într-un final, el spuse că trebuia să plece, toate 
fetele protestară, iar Adrian ar fi făcut-o și el, dacă nu și-ar fi 
făcut atunci somnul de amiază. 

De cum îi auziră mașina plecând, Anna se întoarse cu ochii 
mari către Erica. 

— Dumnezeule, visul unei soacre! Nu are frați mai mici, nu-i 
așa? 

Erica doar râse fericită drept răspuns. 

e 

Lui Patrik i se dădu o păsuire de câteva ore de la sarcina pe 
care știa că o avea de rezolvat - lucru care îl făcuse să se 
răsucească de pe-o parte pe alta întreaga noapte. Rareori îl 
îngrozea ceva mai mult decât asta, dar știa că era o parte de 
neevitat a profesiei pe care și-o alesese. Avea acum rezolvarea 
uneia dintre crime, însă nu îl bucura. 

Patrik conduse încet din Sălvik în jos către centrul orașului. 
Voia să amâne momentul cât de mult posibil, dar casa nu era 
departe și ajunse acolo mai repede decât își dorise. Lăsă mașina 
în parcarea de lângă Eva's Foods și merse pe jos restul 
drumului. Casa se afla în vârful uneia dintre străzile care 
coborau spre magaziile pentru bărci aflate de-a lungul apei. Era 
o casă frumoasă, dar arăta de parcă fusese neglijată timp de 
mulţi ani. Înainte de a bate la ușă, inspiră adânc, însă în clipa în 
care încheieturile degetelor sale atinseră lemnul, profesionistul 
din el ieși la suprafață. Nu putea permite sentimentelor lui 

personale să fie implicate. Era poliţist, motiv pentru care era 
nevoit să își facă meseria, indiferent ce părere ar fi avut Patrik, 
cetățeanul de rând, în legătură cu sarcina aceea. 

Vera deschise ușa aproape instantaneu. li aruncă o privire 
întrebătoare, dar se dădu la o parte imediat atunci când el ceru 
să intre. Îl urmă în bucătărie și luară loc la masă. Patrik fu uimit 
de faptul că ea nu îl întrebase ce dorea, iar pentru o clipă se 
gândi că asta se întâmpla fiindcă ea știa deja. Indiferent de 
motiv, trebuia cumva să prezinte ceea ce avea de spus într-o 
manieră cât se putea de grijulie. 

Ea își odihni calmă privirea asupra lui, cu toate acestea Patrik 
observă cearcăne cenușii în jurul ochilor ei, semn al suferinţei 
provocate de moartea fiului său. Pe masă se afla un vechi album 
cu fotografii, iar el își imagină că, dacă l-ar fi deschis, ar fi văzut 
poze cu Anders din copilăria sa. Îi era greu să meargă acolo, să 
viziteze o mamă ce-și plângea fiul mort de doar câteva zile. Cu 
toate astea, Patrik fu nevoit din nou să-și alunge instinctele 
protectoare firești și să se concentreze în schimb asupra sarcinii 
pe care venise să o îndeplinească. Aceea de a afla adevărul 
legat de moartea lui Anders. 

— Vera, ultima dată ne-am întâlnit în circumstanţe foarte 
triste și vreau să încep prin a spune că îmi pare sincer rău 
pentru moartea fiului tău. 

Ea doar dădu din cap drept răspuns, apoi așteptă în tăcere ca 
el să continue. 

— Dar, deși înţeleg cât îţi e de greu, este slujba mea să 
investighez ce s-a întâmplat cu Anders. Sper că înţelegi. 

Patrik îi vorbi încet și clar, ca unui copil. Nu știa de ce, însă 
simţi că era important ca ea să înțeleagă cu adevărat ceea ce îi 
spunea. 

— Investigăm moartea lui Anders ca pe o crimă și, de 
asemenea, am căutat o legătură cu uciderea Alexandrei 
Wijkner, o femeie cu care știm că a avut o relaţie. Nu am găsit 
nicio urmă a unui posibil ucigaș și nici dovezi legate de felul în 
care a fost comisă crima în sine. Asta chiar ne-a pus în 
dificultate, sincer să fiu. Nimeni nu a putut veni cu vreo 
explicaţie bună pentru felul în care s-ar fi putut desfășura 
evenimentele. Dar apoi am găsit asta în apartamentul lui 
Anders. 

Patrik puse fotocopia bucății de hârtie în faţa Verei pe masa 
din bucătărie, cu textul înspre ea. O expresie uimită îi trecu 
peste chip și se uită de câteva ori dinspre hârtie spre faţa lui 
Patrik și înapoi. Ridică hârtia și o întoarse pe cealaltă parte. Işi 
trecu degetele peste litere, apoi puse din nou hârtia jos pe 
masă, cu o expresie de șoc încă pe chip. 

— Unde ai găsit asta? 

Vocea îi era răgușită de durere. 

— Acasă la Anders. Ești surprinsă fiindcă ai crezut că ai luat 
singura copie a acestei scrisori, nu-i așa? 

Ea încuviinţă din cap. 

Patrik continuă. 

— De fapt, chiar ai făcut asta. Dar am găsit carnetul pe care a 
scris Anders scrisoarea, iar atunci când a apăsat pixul pe hârtie, 
a lăsat, de asemenea, o urmă pe foaia de dedesubt. In felul 
acesta am fost în stare să recuperăm mesajul. 

Vera îi zâmbi prefăcut. 

— Nici măcar nu m-am gândit la asta, bineînţeles. A fost 
inteligent din partea ta să-ţi dai seama. 

— Cred că știu cu aproximaţie ce s-a întâmplat, dar chiar aș 
vrea să te aud pe tine povestind cu propriile tale cuvinte. 

Ea se jucă pentru o clipă cu hârtia, pipăind cuvintele cu 
vârfurile degetelor, ca și cum ar fi citit Braille. Un suspin adânc, 
apoi se supuse cererii prietenoase, dar ferme a lui Patrik. 

— M-am dus acasă la Anders cu o pungă de mâncare. Ușa era 
descuiată, însă este așa aproape mereu, deci l-am strigat doar și 
apoi am intrat. Era calm, liniște deplină. L-am văzut îndată. Am 
simţit că mi se oprește inima. Chiar am crezut că mi s-a oprit, 
iar în piept nu aveam decât liniște. El se balansa un pic. Inainte 
și înapoi. De parcă ar fi trecut un vânt prin cameră, ceea ce 
știam că era imposibil. 

— De ce nu ai sunat la poliţie? Sau la ambulanţă? 

Ea ridică din umeri. 

— Nu știu. Primul instinct a fost să fug spre el și să-l dau 
cumva jos, dar când am intrat în camera de zi, am văzut că era 
prea târziu. Băiatul meu era mort. 

Pentru prima dată de când începuse să vorbească, Patrik auzi 
un tremur ușor în glasul ei, însă apoi femeia înghiţi cu greu și se 
forţă să continue, cu un calm nefiresc. 

— Am găsit scrisoarea asta în bucătărie. Ai citit-o, știi ce scrie. 
Că nu mai putea continua să trăiască. Și că viaţa era un lung 
chin pentru el, iar acum nu i se mai putea împotrivi. Toate 
motivele sale de a continua se dărâmaseră. Trebuie că am stat 
acolo în bucătărie timp de o oră, poate două, nu prea știu. Intr-o 
clipă am îndesat scrisoarea în poșetă, iar apoi nu a trebuit decât 
să iau scaunul pe care îl folosise pentru a se urca până în 
dreptul lațului și să îl pun la locul lui în bucătărie. 

— Dar de ce, Vera? De ce? Cărui scop a servit? 

Privirea femeii era fixă, dar Patrik își putu da seama după 
mâinile ei tremurânde că liniștea sa exterioară era înșelătoare. 
Nici măcar nu își putu imagina cât de groaznic trebuie să fi fost 
să-și vadă fiul atârnând de tavan, cu o limbă umflată și albastră 
și cu ochii ieșiți din orbite. Lui însuși îi fusese destul de greu să 
se uite la Anders, iar acum mama lui avea să trăiască pentru tot 
restul vieţii cu acea imagine în minte. p 

— Am vrut să-l scutesc de o umilință în plus. In toți acești ani 
oamenii l-au privit cu dispreț. Arătau cu degetul și râdeau. Erau 
cu nasurile pe sus atunci când treceau pe lângă el, simțindu-se 
superiori. Ce-ar fi zis lumea dacă ar fi auzit că Anders se 
spânzurase? Am vrut să-l scutesc de rușinea aceea și am făcut-o 
în singurul mod la care m-am putut gândi. 

— Dar încă nu pot înțelege. De ce-ar fi fost mai rău să se fi 
sinucis în loc să fi fost omorât? 

— Eşti prea tânăr să înţelegi. Dispreţul față de sinucideri este 
încă înrădăcinat în oamenii de-aici din regiunile de coastă. Nu 
am vrut ca oamenii să vorbească așa despre băieţelul meu. Am 
auzit destule mizerii despre el de-a lungul anilor. 

Exista o urmă de duritate în vocea Verei. In toţi acești ani se 
devotase protejării și ajutării fiului său și, cu toate că Patrik încă 
nu îi înţelegea motivul, era probabil normal ca ea să continue 
să-l protejeze chiar și după moartea sa. 

Vera se întinse după albumul foto de pe masă și îl deschise. 
judecând după îmbrăcăminte, fotografiile trebuie să fi fost din 
anii șaptezeci. Chipul lui Anders zâmbea către el, senin și lipsit 
de griji, din toate pozele ușor gălbui. 

— Era frumos Anders al meu. 

Vocea Verei era visătoare, iar ea își trecu un deget peste 
poze. 

— Întotdeauna a fost un băiat așa de bun. Niciodată nu 
aveam probleme cu el. 

Patrik se uită cu interes la poze. Era de necrezut că era 
aceeași persoană pe care o cunoscuse doar ca o epavă. Ce 
noroc că băiatul din poze nu știa ce soartă îl aștepta. Una dintre 
fotografii îi trezi și mai mult interesul. O fată subţire, blondă 
stătea lângă Anders, aflat pe o bicicletă cu șa banană și ghidon 
curbat. Ea zâmbea ușor, în vreme ce se uita rușinoasă pe sub 
breton. 

— Ea trebuie să fie Alex, nu-i așa? 

— Da. 

Tonul Verei fu caustic. 

— Se jucau mult împreună atunci când erau copii? 

— Din când în când. Doar erau în aceeași clasă. 

Patrik pătrunse cu precauţie într-o zonă sensibilă. Pășea 
atent. 

— Înţeleg că l-au avut profesor pe Nils Lorentz pentru o 
vreme. 

Vera îi aruncă o privire iscoditoare. 

— Da, este posibil. S-a întâmplat cu multă vreme în urmă. 

— Au existat zvonuri despre Nils Lorentz, din câte-am auzit. 
Mai ales fiindcă apoi a dispărut pur și simplu. 

— Oamenii vorbesc despre tot felul de lucruri aici în 
Fjällbacka. Așa că probabil au vorbit și despre Nils Lorentz. 

Era evident că el scormonea acum într-un trecut murdar, însă 
trebuia să continue să sape și mai adânc. 

— Am vorbit cu părinţii lui Alex, care au făcut anumite 
afirmaţii în legătură cu Nils Lorentz. Afirmaţii care îl priveau și 
pe Anders. 

— Înţeleg. 

Era evident că ea nu avea de gând să îi ușureze munca. 

— Potrivit lor, Nils Lorentz a agresat-o sexual pe Alex și au 
pretins că Anders a fost abuzat și el. 

Vera stătu dreaptă pe marginea scaunului din bucătărie și nu 
răspunse afirmației lui Patrik, pe care el o rostise ca pe o 
întrebare. Se hotărî să o aștepte, iar după un moment de 
conflict interior, ea închise încet albumul de fotografii și se ridică 
de pe scaun. 

— Nu vreau să vorbesc despre lucruri de demult. Vreau să 
pleci acum. Dacă vrei să mă pui sub acuzare pentru ce am făcut 

atunci când l-am găsit pe Anders, știi unde mă găsești. Însă nu 
intenţionez să te ajut să răscolești lucruri ce ar fi mai bine să 
rămână îngropate. 

— Doar o singură întrebare: ai vorbit vreodată cu Alex despre 
asta? Din câte am înţeles, ea se hotărâse să înfrunte ceea ce se 
întâmplase și ar fi fost normal să vorbească și cu tine. 

— Da, a făcut-o. Am stat acolo în casa ei cam cu o săptămână 
înainte să moară, dezgropând morții și tot așa. Prostii moderne, 
după părerea mea. În ziua de azi, toată lumea pare obsedată de 
spălarea rufelor în public, pretinzând că așa e sănătos. Insă 
unele lucruri ar trebui să rămână private. l-am spus și ei asta. 
Nu știu dacă m-a ascultat, dar sper că da. Altfel, n-am câștigat 
nimic în afară de o cistită, ca urmare a deranjului de a sta acolo 
în casa ei înghețată. 

Cu asta Vera semnală că discuţia a luat sfârșit și merse către 
ușa de la intrare. O deschise pentru Patrik și își luă la revedere 
cu mare precauție. 

Când se află din nou în frig, cu căciula trasă peste urechi și cu 
mănușile în mâini, el pur și simplu nu știu pe ce picior să se lase. 
Sări de câteva ori pentru a se încălzi, apoi se îndreptă rapid 
către mașina sa. 

Vera era o femeie complicată, măcar atât înțelesese din 
conversațiile lor. Aparţinea unei generaţii complet diferite, însă 
din multe puncte de vedere, ea se afla în conflict cu valorile 
acelei generaţii. De-a lungul copilăriei fiului său, ea îl întreţinuse 
prin propria sa muncă și, chiar și atunci când el ajunsese la 
maturitate și ar fi trebuit să se îngrijească singur, ea continuase 
să îl ţină sub aripa sa protectoare. In felul ei, era o femeie liberă, 
care timp de-atâţia ani se descurcase fără un bărbat. In același 
timp, era constrânsă de regulile ce existau pentru femeile și 
chiar pentru bărbaţii generaţiei sale. Nu putu să nu simtă o 
oarecare admiraţie ezitantă faţă de ea. Era o femeie puternică. 
O femeie complexă, care îndurase mai mult decât ar fi trebuit să 
îndure orice persoană de-a lungul întregii sale vieţi. 

Nu știa care ar putea fi consecințele pentru Vera atunci când 
s-ar afla că ea intervenise pentru a face ca sinuciderea lui 
Anders să pară o crimă. Trebuia neapărat să predea acea 
informaţie la secția de poliţie, însă nu avea idee ce s-ar întâmpla 
după aceea. Dacă ar fi fost după el, ar fi ales să treacă lucrurile 
cu vederea, însă nu putea promite că asta se va întâmpla. Dintr- 

un punct de vedere pur legal, era posibil să o acuze de 
obstrucţionarea unei anchete, de exemplu, dar spera sincer ca 
asta să nu se întâmple. O plăcea pe Vera, nu putea tăgădui 
asta. Era o luptătoare și nu existau mulţi ca ea. 

Când se urcă în mașină și își deschise clapeta de la mobil, 
descoperi un mesaj ce-l aștepta. Era de la Erica. Îl anunţa că trei 
doamne și un domn foarte, foarte mic sperau ca el să ia cina cu 
ei în acea seară. Patrik aruncă o privire la ceas. Era deja cinci, 
așa că, fără prea multe dezbateri lăuntrice, decise că era deja 
prea târziu pentru a merge la secţie. Și ce avea de făcut acasă? 
Inainte de a porni mașina, o sună pe Annika la secţie și îi dădu 
un scurt raport despre ce rezolvase, dar lăsă deoparte detaliile 
fiindcă dorea să prezinte întreaga situaţie atunci când avea să 
se afle faţă în faţă cu Mellberg. Dorea cu orice preț să împiedice 
interpretarea greșită a situaţiei și să îl oprească pe Mellberg din 
a mobiliza vreo operaţiune enormă pentru simplul său 
amuzament. 

În vreme ce Patrik conducea spre casa Ericăi, gândurile 
despre uciderea lui Alex îi reveneau în minte. Îl enerva faptul că 
ajunsese iar într-un punct mort. Două crime însemnau șanse 
duble ca ucigașul să fi făcut o greșeală. Acum se afla din nou la 
început, iar pentru întâia oară se gândi că s-ar putea să nu 
găsească niciodată persoana care o ucisese pe Alex. Asta îl făcu 
să se simtă incredibil de trist. Avea senzaţia că o cunoștea pe 
Alex mai bine decât oricine altcineva. Ceea ce aflase despre 
copilăria și viaţa ei în urma agresiunilor îl emoţionase profund. 
Voia să îl găsească pe ucigaș cu orice preț. 

Insă trebuia să accepte situația. Ajunsese acum într-un nou 
punct mort și nu știa încotro să o ia sau unde să caute. Se forță 
să nu se mai gândească la asta pentru moment. Acum se ducea 
să o vadă pe Erica, pe sora ei și mai ales pe copii, iar asta era 
exact ce avea nevoie în acea seară. Toată această nefericire îl 
făcu să se simtă consumat pe dinăuntru. 

e 

Mellberg bătu nerăbdător cu degetele pe birou. Unde naiba 
era mucosul ăla tânăr? Avea impresia că aceea era o creșă? Că 
putea să vină și să plece când dorea? Bineînţeles că era 
sâmbătă, însă oricine credea că își putea lua o zi liberă înainte 
ca totul să se rezolve se înșela amarnic. Ei bine, avea să îl 
dezveţe curând de acel obicei. In secţia lui, contau regulile 

severe și disciplina strictă. Și în faţa șefului nu comentai. Era 
cuvântul de ordine al acelor vremuri, iar dacă se născuse cineva 
cu calităţi de lider, atunci el era acela. Mama lui îi spusese 
dintotdeauna că avea să ajungă cineva. Deși trebuia să admită 
că poate durase un pic mai mult decât s-ar fi așteptat amândoi, 
nu se îndoise vreodată de faptul că excelentele sale calificări 
aveau să fie răsplătite mai devreme sau mai târziu. 

De aceea era atât de frustrant că păreau a fi blocați în acele 
investigaţii. Mellberg simţi că șansa lui cea mare era atât de 
aproape încât putea simţi gustul victoriei. Insă dacă jalnica lui 
echipă nu începea să producă rezultate curând, putea pur și 
simplu să își ia gândul de la o avansare și o mutare înapoi în 
Goteborg. Pierde-vară, asta erau ei, polițiști de provincie care 
abia dacă își puteau găsi propriul dos folosindu-se de ambele 
mâini și de o lanternă de buzunar. Îşi pusese ceva nădejde în 
tânărul Hedström, însă părea că și el avea să îl dezamăgească. 
Patrik încă nu raportase rezultatele drumului său la Göteborg, 
deci s-ar putea dovedi a fi nimic mai mult decât o cheltuială 
inutilă. Era ora nouă și zece minute, iar el nu se arăta nicăieri. 

— Annika! 

Țipă în direcția ușii deschise și simţi mânia crescându-i atunci 
când dură un minut bun până ca ea să binevoiască a-i răspunde 
la apel. 

— Da, ce este? 

— Ai vreo veste de la Hedström? Încă doarme în patul lui cald 
sau ce? 

— N-aș prea crede. A sunat și-a spus că a avut niște mici 
necazuri cu pornitul mașinii în dimineaţa aceasta, însă că e pe 
drum. 

Ea se uită la ceas. 

— Ar trebui să ajungă aici cam în cincisprezece minute. 

— Ce naiba, ar putea să vină pe jos dac-ar vrea. 

Annika ezită și, spre surprinderea lui, Mellberg văzu un mic 
zâmbet fluturând în colţurile gurii sale. 

— Ei bine, nu cred că era acasă. 

— Atunci unde naiba era? 

— Asta trebuie să-l întrebi pe Patrik, spuse Annika, 
întorcându-se pentru a merge înapoi în biroul său. 

Faptul că Patrik părea să aibă o scuză bună pentru întârzierea 
sa îl enervă și mai mult pe Mellberg, dintr-un anume motiv. Nu 

putea să plănuiască dinainte și să-și acorde timp suplimentar 
dimineaţa, în caz că avea necazuri cu mașina? 

Cincisprezece minute mai târziu, Patrik bătu discret la ușa 
deschisă și intră. Avea răsuflarea tăiată și obrajii îmbujoraţi și 
părea vesel, cu toate că își făcuse șeful să aștepte timp de 
aproape o jumătate de oră. 

— Crezi că asta e o slujbă cu jumătate de normă sau ce? ȘI 
unde naiba ai fost ieri? Nu acum două zile ai mers în Göteborg? 

Patrik se așeză pe scaunul pentru vizitatori aflat de partea 
cealaltă a biroului și răspunse calm tiradei de întrebări a lui 
Mellberg. 

— Îmi cer scuze pentru întârziere. Mașina nu a pornit în 
dimineaţa aceasta și a durat peste o jumătate de oră pentru a o 
face să meargă. Da, alaltăieri am fost în Göteborg și m-am 
gândit să raportez mai întâi asta înainte de a vă spune ce am 
făcut ieri. 

Mellberg mormăi fără tragere de inimă. Patrik îi spuse ce 
aflase despre copilăria lui Alex. Incluse toate detaliile 
dezgustătoare. La auzul veștii că Julia era fiica lui Alex, Mellberg 
simţi cum îi cade falca. Nu mai auzise niciodată așa ceva. Patrik 
continuă să îi spună despre atacul de cord al lui Karl-Erik și 
despre cum dăduse o bucată de hârtie din apartamentul lui 
Anders la analizat pe loc când fusese la spital. II lămuri că se 
dovedise a fi un bilet de sinucigaș, apoi îi relată ce făcuse cu o zi 
în urmă și de ce. Apoi Patrik rezumă totul pentru un Mellberg 
neobișnuit de tăcut. 

— Așadar, una din crimele noastre s-a dovedit a fi o 
sinucidere, cât despre cealaltă, încă nu avem idee cine a comis- 
o și de ce. Am sentimentul că are ceva de-a face cu ce mi-au 
spus părinţii Alexandrei, însă nu am niciun fel de dovadă ori 
fapte reale care să sprijine acea teorie. Deci acum știți tot ceea 
ce știu eu. Aveţi vreo idee în legătură cu modul în care vom 
merge mai departe? 

După un alt moment de tăcere, Mellberg reuși să își recapete 
stăpânirea de sine. 

— Ei bine, a fost într-adevăr o poveste incredibilă. Aș fi pus 
mai degrabă pariu pe tipul cu care și-o trăgea decât pe o 
reanimare a vreunui incident din urmă cu douăzeci și cinci de 
ani. Sugerez să vorbești cu iubiţelul lui Alex și să-l presezi mai 

tare cu ușa de data asta. Cred că s-ar dovedi o utilizare 
considerabil mai bună a resurselor noastre. 

Imediat cum Patrik îi spusese cine era tatăl copilului, Mellberg 
îl mutase pe Dan în capul listei suspecţilor. 

Patrik încuviință, un pic cam binevoitor, după mintea 
suspicioasă a lui Mellberg, și se ridică pentru a pleca. 

— Aăă, bună treabă, Hedström, spuse Mellberg ezitant. Te 
ocupi de asta, atunci? 

— Bineînţeles, șefule, consideră treaba ca și făcută. 

Remarcase acolo o urmă de sarcasm? Insă Patrik se uită la el 
cu o expresie inocentă, iar Mellberg îndepărtă suspiciunea. 
Flăcăul avea probabil destulă minte încât să recunoască vocea 
experienței atunci când o auzea. 

e 

Menirea unui căscat era de a-i oferi creierului mai mult 
oxigen. Patrik avea mari îndoieli că i-ar face vreun bine. 
Oboseala din noaptea pe care o petrecuse acasă, întorcându-se 
de pe-o parte pe alta, îl ajunse din urmă, iar ca de obicei, la 
Erica petrecuse o noapte albă. Se uită epuizat la deja familiarele 
mormane de hârtii de pe biroul său și fu nevoit să-și reprime un 
impuls de a lua toate documentele și de a le arunca în coșul de 
gunoi. Era deja sătul de toată ancheta aceea. Avea senzaţia că 
trecuseră luni de zile, când de fapt nu fuseseră mai mult de 
două săptămâni. Atât de multe se întâmplaseră și cu toate 
acestea, el nu făcuse niciun progres. Annika trecu pe lângă 
biroul lui și îl văzu frecându-se la ochi. Se întoarse cu o mult 
necesară ceașcă de cafea și o puse în faţa lui. 

— Te simţi terminat? 

— Da, trebuie să recunosc, e puţin cam neplăcut momentan, 
însă tot ce trebuie să fac este să o iau de la început. Undeva în 
aceste mormane de hârtii se află adevărul, știu asta. Tot ce-mi 
trebuie este un mic indiciu pe care l-am scăpat înainte. 

Işi aruncă resemnat creionul deasupra maldărelor. 

— Altceva? 

— Ce anume? 

— Vreau să spun, cum mai e viaţa ta, pe lângă serviciu? Ştii la 
ce mă refer. 

— Da, Annika, știu exact la ce te referi. Ce anume vrei să știi? 

— Tot șase la rând? 

Patrik nu era sigur că dorea cu adevărat să știe ce însemna 
asta, însă contrar judecății sale, întrebă oricum. 

— Șase la rând? 

— Da, știi tu. La loto... 

Apoi Annika plecă, închizând ușa cu un zâmbet șugubăţ pe 
buze. Patrik râse singur pe înfundate. Da, probabil că ar putea 
să-i spună și așa. 

Se strădui să-și îndrepte gândurile asupra sarcinii din acel 
moment și se scărpină gânditor în cap cu un creion. Era ceva 
care nu se potrivea. Ceva din ceea ce spusese Vera pur și 
simplu nu părea în regulă. Își scoase carnetul în care scrisese în 
timpul conversaţiei lor și își parcurse metodic notițele, cuvânt cu 
cuvânt. O idee căpăta încet formă. Era doar un detaliu mic, însă 
putea fi important. Scoase o foaie de hârtie de sub unul dintre 
maldărele de pe birou. Senzaţia de haos era înșelătoare. Ştia cu 
exactitate unde se afla totul. 

Citi acel articol cu mare atenţie, apoi se întinse după telefon. 

— Da, alo, aici Patrik Hedström de la poliţia din Tanumshede. 
Mă întrebam dacă veţi fi acasă pentru o vreme, am câteva 
întrebări. Veţi fi? Grozav, atunci voi veni în douăzeci de minute. 
Unde anume locuiți exact? Chiar pe drum înspre Fjällbacka. Fac 
la dreapta imediat după dealul abrupt și este a treia casă pe 
partea stângă. O casă roșie cu detalii albe? In regulă, ar trebui s- 
o pot găsi. Altminteri vă voi suna din nou. Ne vedem curând. 

Nici douăzeci de minute mai târziu, Patrik se afla în fața ușii. 
Nu avusese nicio problemă în a găsi căsuţa, unde își imagina că 
Eilert locuia de mulţi, mulţi ani alături de familia sa. Atunci când 
bătu la ușă, aceasta fu deschisă aproape imediat de o femeie cu 
un chip ce părea ofilit. Plină de solicitudine, se prezentă 
exuberant drept Svea Berg, soţia lui Eilert, și îl conduse într-o 
micuță cameră de zi. Patrik putu observa că telefonul său 
declanșase o activitate febrilă. Porțelanul bun se afla pe masa 
din sufragerie și șapte feluri de foitaje erau stivuite pe un suport 
de trei niveluri pentru tort. Acest caz avea să-i aducă un 
adevărat colăcel în jurul taliei, oftă Patrik în sinea lui. 

Cu toate că o displăcu instinctiv pe Svea Berg, îl plăcu 
instantaneu pe soțul acesteia, atunci când întâlni o pereche de 
ochi vioi, de un albastru clar, deasupra unei ferme strângeri de 
mână. Putu simţi bătăturile din palma lui Eilert și știu că acesta 
era un om care muncise din greu toată viaţa. 

Cuvertura de pe canapea păru șifonată atunci când Eilert se 
ridică și, cu o încruntătură puternică, Svea fu acolo pentru ao 
netezi, împreună cu o privire plină de reproș aruncată soțului 
său. Întreaga casă era curată lună și era greu de crezut că 
cineva chiar locuia acolo. Lui Patrik i se făcu milă de Eilert. 
Părea pierdut în propria-i casă. 

Efectul deveni aproape comic în clipa în care Svea alternă 
rapid între zâmbetul agreabil atunci când se afla cu faţa spre 
Patrik și grimasa plină de reproș când se întorcea spre soțul său. 
Patrik se întrebă ce anume făcuse soțul ei pentru a aduce după 
sine o asemenea iritare. Bănui că simpla prezenţă a lui Eilert era 
sursa resentimentelor femeii. 

— Ei bine, comisare, luaţi loc și serviţi niște cafea și prăjituri. 

Patrik se așeză supus pe scaunul dinspre fereastră, iar Eilert 
se urni pentru a lua loc pe scaunul dinaintea lui. 

— Nu acolo, Eilert, știi doar. Stai în partea aia. 

Svea indică dictatorial spre scaunul din capul mesei, iar Eilert 
se supuse politicos. Patrik se uită în jur în vreme ce Svea alergă 
de colo-colo precum un suflet pierdut, turnând cafea și netezind 
cutele invizibile ale feței de masă și ale perdelelor. Căminul 
părea a fi fost decorat de cineva care dorise să dea aparenţa 
unei prosperităţi ce nu exista. Totul era o copie proastă a 
obiectului original, de la perdelele ce se voiau a fi de mătase, cu 
multe volane și rozete de un design „progresist”, până la 
excesul de bibelouri suflate cu argint sau imitații de aur. Eilert 
părea un pește pe uscat în tot acest fast simulat. 

Spre frustrarea lui Patrik, dură ceva până să poată ajunge la 
problemele pentru care venise, de fapt. Svea sporovăi 
neîncetat, sorbind cu zgomot din ceașca ei de cafea. 

— Acest serviciu de cafea, înţelegeți dumneavoastră, mi-a 
fost trimis de sora mea din America. S-a căsătorit acolo cu un 
bărbat înstărit și mereu îmi trimite asemenea cadouri frumoase. 
Este foarte scump acest serviciu. 

Înălță cu mare ostentaţie ceașca sa de cafea elegant 
decorată. Patrik era cam sceptic cu privire la valoarea 
serviciului, însă hotărî, în mod înţelept, să nu comenteze. 

— Da, și eu m-aș fi dus în America, dacă nu aș fi avut mereu o 
sănătate atât de precară. Dacă nu ar fi fost asta, probabil că și 
eu m-aș fi căsătorit acolo cu un bărbat înstărit, în loc să stau în 
coșmelia asta timp de cincizeci de ani. 

Svea îi aruncă o privire acuzatoare lui Eilert, care toleră cu 
calm comentariul. Era, fără îndoială, o placă pe care o mai 
auzise de multe ori înainte. 

— Este vorba de gută, trebuie să afle comisarul. Încheieturile 
îmi sunt uzate de tot și am dureri de dimineaţa până seara. 
Noroc că nu-s genul care să se plângă. La migrenele mele 
groaznice, ar fi multe de care să mă plâng, însă nu îmi stă în fire 
să mă plâng, înţelegeţi. Nu, trebuie să ne ducem crucea până la 
capăt, vorba aceea. Nu știu de câte ori am auzit: „Cât ești de 
puternică, Svea, mergând înainte zi de zi cu infirmităţile tale”. 
Dar așa sunt eu. 

Işi plecă privirea cu modestie și făcu un adevărat spectacol 
din a-și frânge mâinile, care, după părerea de nespecialist a lui 
Patrik, arătau departe de a fi chinuite de gută. Ce scorpie 
nenorocită, gândi el. Pictată și dichisită cu mult prea multe 
bijuterii ieftine și un strat gros de machiaj. Singurul lucru pozitiv 
pe care îl putea spune despre înfățișarea ei era că măcar se 
potrivea decorului. Cum naiba putuse să stea căsătorit timp de 
cincizeci de ani un cuplu atât de nepotrivit precum Eilert și 
Svea? Patrik presupuse că era o chestiune de generație. 
Generaţia lor divorța din motive considerabil mai grave decât 
diferenţele reciproce. Dar era păcat. Era limpede că Eilert nu se 
distrase prea mult la viața lui. 

Patrik își drese vocea pentru a întrerupe potopul de cuvinte al 
femeii. Ea tăcu supusă, iar ochii i se aţintiră asupra buzelor lui 
pentru a auzi ce vești captivante ar fi putut rosti. Bârfa prin 
telefonul fără fir avea să înceapă imediat cum el ieșea pe ușă. 

— Ei bine, am câteva întrebări despre zilele dinainte să găsiţi 
cadavrul Alexandrei Wijkner. Când aţi fost acolo să aveţi grijă de 
casă. 

Se opri și îl privi pe Eilert, așteptând să audă ce avea de zis. 
Svea începu prima. 

— Da, pe onoarea mea. Să se întâmple așa ceva aici. lar Eilert 
al meu să descopere cadavrul. Nimeni n-a vorbit despre nimic 
altceva în ultimele săptămâni. 

Părea cuprinsă de neastâmpăr, iar Patrik trebui să se abţină 
din a face un comentariu incisiv. În schimb, zâmbi șiret și spuse: 

— Dacă îmi permiteţi, mă întreb dacă ar fi posibil ca eu și 
soțul dumneavoastră să vorbim nederanjaţi pentru o vreme. 

Este protocolul-standard al poliţiei de a lua depoziţii doar atunci 
când persoanele neimplicate în mod direct nu sunt de faţă. 

O minciună sfruntată, însă văzu cu satisfacţie că Svea, în 
ciuda grozavei sale iritări de a fi exclusă din centrul întregii 
agitaţii, îi recunoscu autoritatea în domeniu și se ridică de la 
masă fără tragere de inimă. Patrik fu răsplătit imediat cu o 
privire recunoscătoare și amuzată din partea lui Eilert, care abia 
dacă își mai putea masca voioșia, văzând cum nevestei lui i se 
răpiseră în mod rușinos bârfele picante. 

Când aceasta ieși fără tragere de inimă din bucătărie, Patrik 
continuă. 

— Așa, unde eram? Da, urma să începeţi să-mi spuneţi despre 
săptămâna dinainte să mergeţi acasă la Alexandra Wijkner. 

— De ce este important? 

— Încă nu sunt sigur. Dar ar putea fi important. Așa că 
încercaţi să vă amintiţi cât mai multe detalii. 

Eilert se gândi o clipă, folosindu-se de timp pentru a-și umple 
grijuliu pipa dintr-un pachet de tutun marcat cu trei ancore. Nu 
vorbi până când nu aprinse pipa și pufăi de vreo două ori. 

— Deci, să vedem. Am găsit-o vineri. Mereu mergeam acolo 
vinerea pentru a verifica totul înainte de venirea ei. Așa că 
ultima dată când am fost acolo a fost în vinerea de dinainte. Nu, 
de fapt a trebuit să mergem la petrecerea de ziua fiului nostru 
mai mic în acea vineri, așa că m-am dus în schimb joi seara. 

— Cum era casa? Aţi observat ceva neobișnuit? 

Lui Patrik îi fu greu să își mascheze nerăbdarea. 

— Ceva neobișnuit? 

Eilert pufăi încet din pipă în vreme ce se gândi. 

— Nu, totul era în regulă. Am făcut o tură prin casă și prin 
pivniţă, însă totul părea în regulă. Am închis cu grijă ușa atunci 
când am plecat, ca de obicei. Imi dăduse propria mea cheie. 

Patrik se simţi obligat să pună direct întrebarea ce îl rodea pe 
dinăuntru. 

— Și centrala? Funcţiona? Era căldură în casă? 

— O, da, firește. N-avea nimic centrala atunci. Trebuie să se fi 
stricat la ceva timp după ce am fost eu acolo. Nu înțeleg ce 
importanţă are lucrul acesta. Când s-a stricat centrala? 

Eilert își scoase pentru un moment pipa din gură. 

— Sincer să fiu, nu știu dacă este important. Însă vă 
mulțumesc pentru ajutor. Ar putea fi important. 

— Doar de curiozitate, de ce nu m-aţi fi putut întreba asta la 
telefon? 

Patrik zâmbi. 

— Imi imaginez că sunt un pic de modă veche. Nu cred că 
obţin la fel de mult prin telefon ca prin vorbitul faţă în față cu 
cineva. Uneori mă întreb dacă nu ar fi trebuit să mă fi născut 
mai degrabă acum o sută de ani, înainte de toate aceste invenții 
moderne. 

— Prostii, băiete. Să nu crezi toate balivernele alea că era mai 
bine pe vremuri. Nu-i nimic de invidiat în a fi sărac și obligat să 
muncești în frig de dimineaţa până seara. Nu, eu folosesc cât 
pot de mult avantajele moderne. Am chiar și un computer, 
conectat la internet. Pun pariu că n-ai fi crezut una ca asta 
despre un bătrân ca mine. 

Arătă atotștiutor cu pipa sa către Patrik. 

— De fapt, nu pot spune că mă surprinde. Ei bine, acum 
trebuie să plec. 

— Sper că ţi-am fost de folos cumva, să nu fi trebuit să 
conduci degeaba până aici. 

— Deloc, am primit exact informaţia pe care o doream. Și am 
apucat să gust și din foitajele excelente ale soției 
dumneavoastră. 

Eilert pufni. 

— Da, chiar știe să coacă, asta pot spune despre ea. 

Apoi se cufundă într-o tăcere care păru a cuprinde cincizeci 
de ani de greutăți. 

Svea, care fără îndoială stătuse cu urechea lipită de ușă, nu 
se mai putu abţine și intră în cameră. 

— Așada-a-ar aţi aflat tot ce aveaţi nevoie? 

— Da, mulțumesc. Soțul dumneavoastră a fost chiar grijuliu. 
Și aș dori să vă mulţumesc pentru cafea și foitajele excelente. 

— Pentru nimic. Imi pare bine că v-au plăcut. Așa, Eilert, 
începe tu să strângi masa, iar eu îl voi conduce pe comisar până 
la ușă. 

Supus, Eilert începu să adune ceștile de cafea și farfuriile, în 
vreme ce Svea îl însoţi pe Patrik până la ușa de la intrare, într- 
un torent continuu de cuvinte. 

— Inchide ușa bine în urma ta. Nu suport curentul. 

Patrik oftă de ușurare atunci când ușa se închise în urma lui. 
Ce femeie îngrozitoare. Insă primise confirmarea pe care o 

dorise. Acum era destul de sigur că știa cine o omorâse pe Alex 
Wijkner. 
e 

La înmormântarea lui Anders vremea nu fu la fel de bună ca 
la aceea a lui Alex. Vântul biciuia pielea și făcea obrajii tuturor 
să se înroșească din cauza frigului. Patrik se îmbrăcase cât de 
gros putuse, însă nu fu de ajuns împotriva gerului neîndurător. 
Tremură în timp ce stătu lângă mormântul deschis atunci când 
sicriul fu lăsat în jos. Ceremonia în sine fusese scurtă și 
plictisitoare. Doar câţiva oameni veniseră la biserică, iar Patrik 
stătuse discret pe rândul de bănci din spate. Doar Vera stătu în 
faţă. 

Ezitase să-i urmeze către locul de înmormântare, însă 
hotărâse în ultima clipă că măcar atât putea face pentru Anders. 
Vera nu-și schimbase expresia în tot timpul cât o privise, dar el 
nu consideră că durerea ei era mai mică din această cauză. Pur 
și simplu, era o persoană căreia nu îi plăcea să-și arate 
sentimentele în public. 

Patrik înţelese și simţi compasiune pentru ea. Într-un fel, o 
admira. Era o femeie atât de puternică. 

După ce înmormântarea luă sfârșit, puţinii participanţi plecară 
pe căi separate. Cu capul plecat, Vera merse încet pe cărarea 
pietruită către biserică. Vântul rece bătea tare, iar ea își legase 
fularul precum o basma peste cap. Pentru un moment, Patrik 
ezită. După o luptă interioară ce se intensifică pe măsură ce 
distanța dintre el și Vera crescu, se hotărî și se grăbi pentru a o 
prinde din urmă. 

— Impresionantă ceremonie. 

Ea zâmbi amar. 

— Ştii la fel de bine ca mine că înmormântarea lui Anders a 
fost la fel de jalnică așa cum a fost întreaga lui viaţă. Dar 
mulțumesc, oricum. Frumos din partea ta să spui asta. 

Vocea Verei purta însemnul multor ani de oboseală. 

— Probabil că ar trebui să fiu recunoscătoare, sincer. Acum 
câţiva ani nici măcar nu i-ar fi fost permis să fie înmormântat în 
cimitirul public. I s-ar fi dat un loc în afara pământului sfinţit al 
bisericii, un loc rezervat special pentru sinucigași. Incă mai sunt 
mulţi dintre cei bătrâni care cred că sinucigașii nu merg în rai. 

Rămase tăcută pentru o clipă. Patrik așteptă ca ea să 
continue. 

— Vor exista consecinţe legale pentru ceea ce am făcut 
pentru a mușamaliza sinuciderea lui Anders? 

— Nu, vă pot garanta că nu vor exista. Este regretabil faptul 
că ați făcut ce aţi făcut și firește că există legi privitoare la asta, 
dar nu, nu cred că vor fi consecințe. 

Trecură de casa parohială și merseră încet în direcţia casei 
Verei, aflată la doar câţiva metri de biserică. Patrik își făcuse 
griji întreaga noapte despre cum să acţioneze în continuare și 
ajunsese la o soluţie crudă, dar, spera el, de succes. 

Nonșalant, spuse: 

— Ceea ce cred eu că este cel mai tragic în această poveste a 
morții lui Anders și Alex este că și un copil a trebuit să piară. 

Vera se întoarse brusc către el. Se opri și îl prinse de mânecă. 

— Ce copil? Despre ce vorbești? 

Patrik fu recunoscător că acea informaţie rămăsese 
confidențială. 

— Copilul Alexandrei. Era însărcinată atunci când a fost ucisă. 
În luna a treia. 

— Soţul ei... 

Vera se bâlbâi, însă Patrik continuă, cu o răceală silită. 

— Soţul ei nu a avut nimic de-a face cu asta. E limpede că nu 
mai avuseseră niciun fel de relaţie de câţiva ani. Nu, se pare că 
tatăl era cineva cu care ea obișnuia să se întâlnească aici în 
Fjällbacka. 

Vera îl apucase atât de tare de mânecă, încât încheieturile 
degetelor i se albiseră. 

— Dumnezeule mare, Dumnezeule mare. 

— Da, crud, într-adevăr. Să ucizi un copil nenăscut. Conform 
raportului autopsiei, era un băiețel. 

| se strânse inima, dar se forță să nu mai spună nimic. În 
schimb, aşteptă reacția pe care contase. 

Stăteau sub castanul cel mare, la cincizeci de metri de casa 
Verei. Atunci când femeia plecă brusc de lângă el, Patrik fu luat 
prin surprindere. Alergă neașteptat de repede pentru vârsta ei și 
lui Patrik îi trebuiră câteva secunde pentru a-și reveni din șoc și 
a fugi după ea. Când ajunse la casa ei, ușa de la intrare era larg 
deschisă, iar Patrik păși cu prudenţă înăuntru. Se auziră hohote 
din baia de la capătul holului, apoi el o auzi vomând puternic. 

Se simțea stingher acolo în hol, așteptând cu căciula în mână 
și ascultând-o cum voma, așa că își scoase pantofii uzi, își agăţă 

haina în cuier și merse în bucătărie. Când Vera ieși câteva 
minute mai târziu, cafetiera bolborosea, iar pe masa din 
bucătărie se aflau două cești. Era palidă, iar pentru prima dată, 
el văzu lacrimi în ochii săi. Doar o urmă, ca o scânteie în colțul 
ochiului, însă era de ajuns. Vera se așeză țeapănă pe unul din 
scaunele de bucătărie. 

În câteva minute, îmbătrânise cu mulţi ani și se mișca încet, 
ca o femeie mult mai în vârstă. Patrik îi acordă alte câteva 
minute de răgaz, în vreme ce turnă cafea pentru amândoi. Dar 
în clipa în care luă loc, îi dădu de înțeles printr-o privire aspră că 
momentul adevărului sosise. Ea știa că el știa, așa că nu era loc 
de întors. 

— Deci mi-am ucis nepotul. 

Patrik o luă ca pe o întrebare retorică și nu răspunse. Dacă ar 
fi făcut-o, ar fi fost nevoit să mintă. Odată ajuns atât de departe, 
nu avea cum să dea înapoi. Cu timpul, ea avea să afle adevărul. 
Însă, pentru început, era rândul lui. 

— Am știut că tu ai fost cea care a ucis-o pe Alex atunci când 
ai minţit că fuseseși acolo cu o săptămână înainte de moartea 
ei. Ai spus că ai stat și ai înghețat în casa ei rece, dar centrala 
nu se stricase decât cu o săptămână după aceea, în săptămâna 
când ea a murit. 

Vera privea în gol și părea că nici măcar nu auzise ceea ce 
spusese Patrik. 

— E ciudat. Abia acum realizez că am luat viaţa altei 
persoane. Moartea Alexandrei nu-mi păruse vreodată prea reală, 
însă copilul lui Anders... aproape că îl pot vedea în faţa mea... 

— De ce a trebuit să moară Alex? 

Vera ridică în sus o mână. Avea să îi spună totul, însă în ritmul 
ei. 

— Ar fi fost un scandal. Toată lumea l-ar fi arătat cu degetul și 
ar fi vorbit despre el. Am făcut ce am crezut că e bine. Nu am 
știut că avea oricum să fie obiectul de batjocură al tuturor. Că 
tăcerea mea avea să-l consume și să-l jupoaie de tot ce avea 
valoare pentru el. Era atât de simplu. Karl-Erik a venit la mine și 
mi-a spus ce se întâmplase. Vorbise cu Nelly înainte de a veni și 
căzuseră la o înţelegere. Nu avea să iasă nimic bun din faptul că 
ar fi aflat tot orașul. Avea să fie secretul nostru și, că dacă știam 
ce-i bine pentru Anders, aveam să tac din gură. Așa că am tăcut 
din gură. Am tăcut toţi acești ani. Însă fiecare an i-a răpit lui 

Anders mai mult decât anul precedent. În fiecare an continua să 
se irosească în iadul său privat, iar eu alegeam să nu îmi 
recunosc rolul în asta. Curăţăm după el și îl sprijineam cât 
puteam de bine, dar singurul lucru pe care nu l-am putut realiza 
a fost să fac să dispară ceea ce se întâmplase. Tăcerea nu poate 
fi retrasă niciodată. 

Își băuse cafeaua din câteva înghiţituri lacome și înălţă 
ceașca spre Patrik. Acesta se ridică, aduse vasul și îi mai turnă 
puţin. Părea ca și cum obiceiul de a bea cafea fusese cel care o 
ajutase să rămână ancorată în realitate. 

— Uneori mă gândesc că tăcerea a fost mai rea decât 
agresiunile. Nu vorbeam niciodată despre asta, nici măcar între 
acești patru pereţi, și abia acum înțeleg ce efect trebuie să fi 
avut asupra lui. Poate că mi-a interpretat tăcerea drept reproș. 
Acesta este singurul lucru pe care nu-l pot suporta. Că ar fi 
putut crede că eu îl învinuiam pe el pentru ceea ce s-a 
întâmplat. Niciodată nu am gândit asta, nici măcar pentru o 
secundă, însă acum nu voi ști niciodată dacă el era conștient de 
asta. 

Pentru o clipă, fațada păru a se fărâma, dar apoi Vera se 
redresă și se forță să continue. Patrik nu putu decât să își 
imagineze efortul imens de care avea nevoie. 

— De-a lungul anilor am găsit un fel de echilibru. Deși viața 
era mizerabilă pentru amândoi, eram conștienți de ceea ce 
aveam și unde ne situam unul față de celălalt. Firește, eu am 
știut că se întâlnea ocazional cu Alex și că aveau un fel de 
atracţie ciudată unul față de celălalt, însă credeam că am putea 
merge mai departe, așa cum tăcuserăm dintotdeauna. Apoi 
Anders mi-a spus că Alex voia să divulge ceea ce li se 
întâmplase. Voia să dezgroape morţii și să pună ordine în 
lucruri, cred că așa s-a exprimat el. Părea aproape indiferent 
atunci când a menţionat asta, însă eu am simţit-o ca pe un șoc 
electric. Asta avea să schimbe totul. Nimic nu avea să fie la fel 
dacă Alex scotea la iveală secrete vechi după atâţia ani. Ce bine 
avea să facă? Și ce avea să zică lumea? In plus, chiar dacă 
Anders ar fi încercat să pretindă că pe el nu îl afecta, eu îl 
cunoșteam mai bine de-atât. Cred că el nu voia ca Alex să facă 
totul public, la fel de mult cum nu voiam nici eu. Imi cunosc - 
cunoșteam, fiul. 

— Așadar, i-ai făcut o vizită. 

— Da. Am mers acolo în acea seară de vineri, sperând să îi 
bag minţile în cap. Să o fac să înțeleagă că nu putea să ia de 
una singură o decizie care avea să ne afecteze pe noi toți. 

— Dar nu a înţeles. 

Vera zâmbi amar. 

— Nu, nu a înţeles. 

Işi terminase cea de-a doua ceașcă de cafea înainte ca Patrik 
să-și fi terminat jumătate din prima, însă acum ea puse 
deoparte ceașca și își împreună mâinile pe masă. 

— Am încercat să o implor. l-am explicat cât de greu i-ar fi lui 
Anders dacă ea ar face public ceea ce se întâmplase, dar m-a 
privit drept în ochi și a pretins că nu mă gândesc decât la mine, 
nu la Anders. El ar fi fost fericit dacă totul s-ar fi dat în sfârșit în 
vileag, a spus ea. El nu ne rugase niciodată să păstrăm tăcerea 
și mi-a spus, de asemenea, că eu, Nelly, Karl-Erik și Birgit nu ne 
gândiserăm la ei atunci când deciseserăm să păstrăm totul 
secret. Eram doar interesaţi de a ne păstra reputaţia neîntinată. 
Îți imaginezi ce tupeu! 

Furia ce fusese aprinsă cu o clipă înainte în ochii Verei se 
stinse la fel de repede precum apăruse și fu înlocuită de o 
privire indiferentă, moartă. Ea continuă monoton. 

— Ceva s-a rupt în interiorul meu atunci când am auzit-o 
făcând o afirmaţie atât de revoltătoare. Când eu făcusem totul 
având în minte interesul lui Anders. Aproape că mi-am putut 
auzi un pocnet în cap și pur și simplu am acţionat fără să 
gândesc. Aveam somniferele la mine în geantă, iar când a mers 
în bucătărie, am fărâmat câteva tablete în paharul ei cu cidru. 
Mie îmi turnase un pahar de vin atunci când sosisem. Când s-a 
întors din bucătărie, m-am prefăcut că accept ceea ce spusese 
și am propus să toastăm ca prietene înainte să plec. Ea a părut 
recunoscătoare pentru asta și și-a băut cidrul pentru a-mi ţine 
companie. După o vreme a adormit pe canapea. Eu nu prea mă 
gândisem ce să fac după aceea. Somniferele au fost un impuls 
de moment, însă mi-a venit ideea să fac totul să pară o 
sinucidere. Nu aveam destule somnifere pentru a administra o 
doză fatală. Singurul lucru pe care îl puteam face era să îi tai 
venele. Ştiam că mulţi oameni o făceau în cadă, așa că părea o 
idee realizabilă. 

Vocea îi era inexpresivă. Suna de parcă ar fi relatat un 
eveniment complet normal, de zi cu zi, și nu o crimă. 

— l-am scos toate hainele. M-am gândit că probabil aș putea 
să o car, fiindcă am braţe puternice datorită tuturor acelor ani 
ca menajeră, însă a fost imposibil. În schimb, a trebuit să o 
târăsc în baie și să o arunc în cadă. Apoi i-am tăiat venele de la 
ambele mâini cu o lamă găsită în dulăpiorul pentru 
medicamente. Făcând curat în casă o dată pe săptămână timp 
de mai mulţi ani, eram familiarizată cu tot ce era în ea. Am 
spălat paharul din care băusem, am stins luminile, am încuiat 
ușa și am pus cheia de rezervă înapoi la locul său. 

Patrik era cutremurat, însă se strădui să pară calm. 

— Înțelegi că va trebui să vii cu mine acum, da? Nu va fi 
necesar să chem întăriri, nu-i așa? 

— Nu, nu va fi necesar. Pot doar să adun câteva lucruri pe 
care să le iau cu mine? 

Patrik încuviinţă din cap. 

— Da, e în regulă. 

Ea se ridică. In cadrul ușii, se întoarse. 

— De unde să știu că era însărcinată? Firește, nu a băut deloc 
vin, m-am gândit la asta, dar n-am avut idee din ce cauză. Poate 
că bea doar cu moderație, sau trebuia să meargă undeva cu 
mașina. De unde să știu? Era imposibil să știu, nu crezi? 

Vocea îi era stăruitoare, iar Patrik nu putu decât să dea tăcut 
din cap. Cu timpul avea să-i spună că nu era copilul lui Anders, 
însă pentru moment nu voia să strice echilibrul de încredere pe 
care îl stabiliseră. Mai existau câteva persoane cărora ea va 
trebui să le spună povestea, înainte ca ei să poată închide 
definitiv cazul Alexandrei Wijkner. Dar ceva îl neliniștea. Intuiţia 
îi spunea că Vera încă nu-i spusese totul. 

Mai târziu, când se urcă în mașină, scoase copia scrisorii pe 
care Anders o lăsase în urmă, drept ultim mesaj către lume. 
Încet, citi ceea ce scrisese Anders și din nou simţi cât de 
puternică era durerea din spatele acelor cuvinte de pe pagină. 

6. 


Ironia vieții mele m-a frapat deseori. Darul pe care-l am de a 
crea frumuseţe cu degetele și cu ochii, în vreme ce în toate 
celelalte nu sunt în stare să creez decât sluțenie și distrugere. 
De aceea ultimul lucru pe care îl voi face va fi să-mi distrug 
tablourile. Pentru a obține un fel de consecvență în viața mea. 
Mai degrabă să fiu consecvent și să las doar mizerie în urma 
mea, decât să par a fi o persoană mult mai complexă decât 
merit. 

De fapt, sunt foarte simplu. Singurul lucru pe care am vrut 
vreodată să îl fac a fost să șterg câteva luni și evenimente din 
viața mea. Nu cred că aș fi cerut prea mult. Dar poate că am 
meritat ceea ce am primit de la viață. Poate că am făcut ceva 
groaznic într-o viață anterioară, care m-a făcut să plătesc acest 
pret în viața de acum. Nu că ar conta în vreun fel. Dar dacă ar fi 
fost așa, ar fi fost plăcut să știu pentru ce anume plăteam. 

De ce aleg acum acest moment anume pentru a părăsi o 
viață care a fost lipsită de sens pentru atâta vreme? v-aţi putea 
întreba. Da, dă-i drumul și spune-o. Din ce motiv cineva face un 
anumit lucru într-un anumit moment? Am iubit-o pe Alex atât de 
mult, încât viața și-a pierdut sensul? Asta este probabil una 
dintre explicațiile de care vă veți agăța. Nu știu, de fapt, dacă 
asta e adevărat pe de-a-ntregul. Moartea este o tovarășă alături 
de care am trăit mult timp, însă abia acum simt că aș fi pregătit. 
Poate tocmai faptul că Alex a murit a fost cel care a făcut 
posibilă propria-mi libertate. Ea a fost dintotdeauna cea 
inaccesibilă. Era imposibil să-i provoci și cea mai neînsemnată 
crăpătură în armura sa. Faptul că ea a putut să moară a deschis, 
dintr-odată, larg posibilitatea ca eu să mă îndrept în aceeași 
direcție. De multă vreme sunt pregătit, tot ce rămâne este să 
urc la bord. 


lartă-mă, mamă. 
Anders 

Nu reușise niciodată să scape de obiceiul de a se trezi 
devreme, ori cu noaptea în cap, după cum ar fi spus unii. Era 
ceva care în cazul lui se dovedise util. Svea nu reacționa atunci 
când el se trezea la patru dimineaţa, însă de dragul siguranţei, 
se furișă prudent pe scări în jos, cu hainele în mână. Eilert se 
îmbrăcă în liniște în camera de zi, apoi își scoase geamantanul 
pe care îl ascunsese cu grijă tocmai în fundul cămării. Plănuise 
asta timp de luni întregi și nimic nu fusese lăsat la voia 
întâmplării. Astăzi era prima zi din restul vieţii sale. 

Mașina porni din prima încercare, în ciuda frigului, iar la patru 
și douăzeci el lăsă în urmă casa unde locuise în ultimii cincizeci 
de ani. Conduse printr-o Fjällbacka somnoroasă și nu apăsă tare 
pedala accelerației până nu trecu de vechea moară și întoarse 
către Dingle. Erau două sute de kilometri până în Göteborg și la 
Aeroportul Landvetter, așa că putea să nu se grăbească. Avionul 
către Spania nu pleca decât în jurul orei opt. 

Avea, în sfârșit, să își trăiască viaţa așa cum și-o dorise. 

Plănuise acest lucru de multă vreme. Durerile și beteșugurile 
se agravaseră cu fiecare an, la fel și frustrarea legată de viaţa 
cu Svea. Eilert era de părere că merita mai mult. Pe internet 
găsise o mică pensiune într-un orășel pe Costa del Sol. Un pic 
mai departe de plaje și de zonele turistice, așa că preţul era 
rezonabil. Trimisese e-mailuri și verificase dacă putea locui 
acolo tot anul în cazul în care ar fi dorit. De fapt, proprietara 
chiar avea să-i ofere un preț mai bun dacă o va face. Durase 
mult timp să economisească banii sub privirile vigilente ale lui 
Svea, care urmărea tot ceea ce făcea el, însă într-un final 
reușise. Socoti că s-ar putea întreţine cam doi ani cu economiile 
actuale, dacă ar trăi chibzuit, iar după aceea ar trebui, pur și 
simplu, să găsească o cale. În acel moment nimic nu i-ar fi putut 
îngrădi entuziasmul. 

Pentru prima oară în cincizeci de ani se simţi liber și se trezi 
dându-i puţină viteză vechiului Volvo, de pură plăcere. Avea să 
lase mașina în parcarea pe termen lung. Svea avea să afle unde 
era cât de curând. Nu că ar fi contat. Nu își luase niciodată 
carnetul de conducere, în schimb îl folosise pe Eilert drept șofer 
neplătit ori de câte ori avusese nevoie să meargă undeva cu 
mașina. Singurul lucru care îl apăsa pe conștiință erau copiii. Pe 
de altă parte, ei fuseseră dintotdeauna mai mult copiii mamei 
decât ai lui și, spre mâhnirea sa, deveniseră la fel de meschini și 

de înguști la minte ca ea. El purta negreșit o parte din vină, 
fiindcă lucrase până seara târziu, iar apoi găsise tot felul de 
scuze pentru a sta departe de casă cât mai mult posibil. Insă 
decise totuși să le trimită o vedere din Landvetter pentru a le 
spune că plecase de bunăvoie și că nu aveau de ce să-și facă 
griji. De asemenea, nu dorea să pună poliţia pe urmele lui. 

Drumurile erau libere în timp ce el conduse pe întuneric, și 
nici măcar nu deschise radioul. Voia, în schimb, să savureze 
tăcerea. Acum, că viaţa lui tocmai începea. 

e 

— Efectiv mi-e greu să înțeleg asta. Nu-mi vine să cred că 
Vera ar fi ucis-o pe Alex pentru ca ea să nu vorbească despre 
agresiunile împotriva ei și a lui Anders, care au avut loc cu peste 
douăzeci și cinci de ani în urmă. 

Erica își roti gânditoare paharul de vin. 

— Nu ar trebui să subestimezi niciodată nevoia de a nu face 
valuri într-un orășel mic, spuse Patrik. Dacă vechea poveste 
despre agresiuni ar fi ieșit la iveală, oamenii ar fi avut un nou 
motiv de a arăta cu degetul. Pe de altă parte, nu o cred pe Vera 
că ar fi făcut-o de dragul lui Anders. Poate că are dreptate că 
Anders nu dorea ca toată lumea să știe ce li s-a întâmplat. Insă 
cred că, în cea mai mare parte, Vera era cea care nu putea 
suporta gândul la ce ar fi șușotit oamenii pe la spatele ei. Mai 
ales dacă s-ar fi aflat că Anders fusese nu doar victima unei 
agresiuni sexuale în copilărie, dar, mai mult, mama lui nu făcuse 
nimic în legătură cu asta; ba, chiar ajutase la mușamalizarea 
întregii chestiuni. Cred că ceea ce ea nu putea suporta era 
rușinea. A ucis-o pe Alex sub impulsul momentului atunci când a 
realizat că Alex nu avea de gând să dea înapoi. Vera a avuto 
pornire, pe care a dus-o la bun sfârșit într-un mod metodic și cu 
sânge rece. 

— Cum face faţă acum? Acum, că a fost demascată, vreau să 
spun? 

— Este surprinzător de calmă. Cred că a fost extrem de 
ușurată atunci când i-am spus că Anders nu era tatăl copilului, 
așa că până la urmă nu își omorâse nepotul nenăscut. lar în 
momentul de faţă nu pare să îi pese de ce are să i se întâmple. 
Și de ce i-ar păsa? Fiul ei este mort, nu are prieteni, nu are 
viață. Totul a fost dat în vileag și nu mai are ce pierde. Doar 

libertatea, iar asta nu înseamnă mult pentru ea acum, sau așa 
pare. 

Stăteau în apartamentul lui Patrik, bucurându-se de o sticlă 
de vin, după ce luaseră împreună cina. Erica savura pacea și 
liniștea. Îi plăcea la nebunie să îi aibă pe Anna și pe copii la ea, 
însă uneori era prea mult, iar ziua de azi fusese una din aceea. 
Patrik fusese prins cu ancheta întreaga zi, însă atunci când 
termină, trecu pe la ea și o luă, împreună cu micul ei bagaj de 
noapte. Acum stăteau ghemuiţi pe canapea, ca orice cuplu 
trecut prin multe. 

Erica închise ochii. Momentul era minunat și înfricoșător în 
același timp. Totul era atât de perfect, și totuși nu reuși să se 
abțină de la gândul că asta ar fi putut însemna că totul avea să 
intre în declin de atunci încolo. Nici măcar nu voia să-și 
imagineze ce s-ar fi întâmplat dacă ea s-ar fi mutat înapoi în 
Stockholm. Ea și Anna ocoliseră problema casei timp de câteva 
zile; ca printr-o înţelegere tacită, deciseseră să nu aibă încă de-a 
face cu asta. lar Erica era de părere că Anna nu era în stare dea 
lua decizii importante, așa că lăsă totul baltă. 

Însă în seara aceea nu dori să se gândească la viitor. Mai bine 
să nu se gândească deloc la ziua de mâine și să încerce în 
schimb să trăiască doar clipa de față. Işi înlătură toate gândurile 
mohorâte. 

— Am vorbit cu editorii astăzi, îi spuse lui Patrik. Am pomenit 
de cartea despre Alex. 

— Nu mai spune, și? 

Privirea nerăbdătoare a lui Patrik îi făcu plăcere. 

— Au zis că ideea pare grozavă și au vrut să le trimit imediat 
materialul pe care îl aveam. Încă trebuie să termin de scris 
cartea despre Selma Lagerlöf, însă mi-au dat o lună în plus, așa 
că am promis acum că voi avea biografia gata până în 
septembrie. Chiar cred că mă voi descurca să lucrez la 
amândouă în același timp. Până acum a mers destul de bine. 

— Ce au zis editorii în legătură cu aspectul legal? Cred că 
există riscul de a fi dați în judecată de familia lui Alex? 

— Legea libertăţii presei este destul de clară. Am dreptul de a 
scrie despre ea, chiar și fără aprobarea lor. Insă, firește, sper să 
am sprijinul lor, după ce voi avea ocazia de a le explica proiectul 
și viziunea mea pentru carte. Chiar nu vreau să scriu o poveste 

senzaţională, lipsită de substanţă. Vreau să scriu despre ceea ce 
s-a întâmplat de fapt și despre cine era Alex cu adevărat. 

— Și cum rămâne cu cererea? Au considerat că va exista 
interes pentru genul acesta de carte? 

Ochii lui Patrik scânteiau. Erica fu bucuroasă că era atât de 
entuziasmat pentru ea. El știa cât de mult însemna pentru ea 
acea carte și voia să îi împărtășească pasiunea. A 

— Amândoi credem că ar trebui să existe mult interes. In 
Statele Unite, cererea pentru cărţi polițiste inspirate de fapte 
reale este enormă. Cea mai mare autoare de acest gen, Ann 
Rule, vinde milioane de exemplare. Aici, în Suedia, este un 
fenomen destul de nou. Există câteva cărţi de acest fel, precum 
cea scrisă în urmă cu câţiva ani despre cazul doctorului și al 
patologului, însă nimic care să fie cu adevărat non-ficțiune. Ca și 
Ann Rule, vreau să cercetez amănunţit totul. Să verific faptele, 
să-i intervievez pe toţi cei implicaţi, apoi să scriu o carte pe cât 
se poate de apropiată de ceea ce s-a întâmplat cu adevărat. 

— Crezi că familia lui Alex va fi de acord cu interviurile? 

— Nu știu. 

Erica își răsuci o șuviţă în jurul degetului. 

— Chiar nu știu. Însă îi voi întreba cu siguranţă, iar dacă nu 
vor dori să participe, va trebui să găsesc cumva o cale de mijloc. 
Am un avantaj imens pentru că deja știu multe despre ei. 
Trebuie să recunosc, ezit să-i întreb, însă va trebui să mă 
descurc. Dacă această carte se va vinde bine, sunt de acord să 
continui să scriu despre cazuri legale interesante, iar apoi va 
trebui să mă obișnuiesc să fiu mai obraznică un pic cu rudele. 
Asta face parte din cerinţele meseriei. Cred, de asemenea, că 
oamenii simt nevoia de a vorbi deschis, de a-și spune povestea. 
Atât din punctul de vedere al victimei, cât și din cel al făptașului. 

— Cu alte cuvinte, vei încerca să vorbești și cu Vera. 

— Da, bineînţeles. Nu am idee dacă va fi de acord, însă 
intenţionez oricum să încerc. Poate va vorbi, poate nu. Nu o pot 
forța. 

Ridică din umeri cu un gest indiferent, însă cu siguranţă ar fi 
fost o carte mult mai bună dacă ar fi putut să o convingă pe 
Vera să participe. Ceea ce scrisese până atunci nu era decât o 
schiţă; acum trebuia să se ocupe de substanţa cărţii. 

— Dar tu? 

Se întoarse puțin pe canapea și își puse picioarele în poala lui 
Patrik, care pricepu aluzia și începu ascultător să îi maseze 
tălpile. 

— Cum a fost ziua ta? Acum ești marele erou la secţie? 

Oftatul adânc al lui Patrik indică faptul că nu era așa. 

— Nu, doar nu crezi că Mellberg ar oferi apreciere acolo unde 
s-ar cere, nu-i așa? A făcut naveta toată ziua între camera de 
interogare și felurite conferințe de presă. Pronumele cel mai des 
utilizat în discuţiile cu reporterii a fost „eu”. Aș fi surprins dacă 
mi-ar menţiona măcar numele. Dar ce naiba! Oricum, cine vrea 
să-și vadă numele în ziare? Am arestat un criminal ieri și asta 
mi-e de ajuns. 

— Cu siguranţă ești plin de sentimente nobile, nu-i așa? 

Erica îl lovi în joacă peste brat. 

— Recunoaște că ţi-ar fi plăcut să stai acolo în faţa 
microfonului la o conferință mare de presă, umflându-te în pene 
și spunându-le cât de genial ai fost, când ai reușit să identifici 
criminalul. 

— Bine, ar fi fost destul de grozav să fiu măcar menţionat în 
ziarul local. Însă asta nu are să se întâmple. Mellberg va fura 
toată gloria pentru sine și n-am ce face. 

— Crezi că va obţine transferul pe care-l dorește atât de mult? 

— Măcar de l-ar obţine. Insă bănuiesc că superiorii din 
Göteborg sunt destul de încântați să îl aibă acolo unde este. Mă 
tem că, probabil, vom fi nevoiţi să îl suportăm până la 
pensionarea sa. lar deocamdată ziua aceea pare foarte 
îndepărtată. 

— Bietul Patrik. 

Ea îi mângâie părul, iar el consideră asta un semnal pentru a 
sări pe ea șia o țintui pe canapea. 

Vinul îi făcuse mâinile grele, iar căldura trupului său se 
împrăștie încet către al ei. Respirația lui se schimbă; devenea 
mai grea. Însă Erica avea încă nişte întrebări pentru el. Se zbătu 
pentru a sta dreaptă și îl împinse cu o forță moderată înapoi în 
colțul său. 

— Însă chiar ești mulţumit de tot? Cum rămâne cu dispariţia 
lui Nils, de exemplu? N-ai aflat nimic de la Vera? 

— Nu, ea pretinde că nu știe nimic despre asta. Din nefericire, 
nu o cred. Bănuiesc că a avut un motiv și mai serios de a-l 
proteja pe Anders decât acela că oamenii ar afla că Nils îl 

agresase. Cred că știa exact ce se întâmplase cu Nils și că 
secretul trebuia păstrat cu orice preţ. Dar trebuie să recunosc, 
mă deranjează faptul că nu sunt decât speculaţii din partea 
mea. Oamenii nu dispar, pur și simplu, în ceaţă. Se află acolo, 
undeva, și există cineva care știe unde. Insă am o teorie. 

Apoi Patrik trecu pas cu pas prin cursul probabil al 
evenimentelor și explică circumstanţele ce sprijineau ideea sa. 
Erica observă că tremura, în ciuda căldurii din cameră. Suna 
incredibil și, cu toate acestea, în mod straniu de plauzibil. 
Înţelese de asemenea că Patrik nu va putea vreodată să 
dovedească vreun lucru afirmat. Și chiar dacă ar fi putut, 
probabil că nu avea să ajute cu nimic. Trecuseră atâţia ani. 
Atâtea vieţi fuseseră deja distruse. N-ar ajuta cu nimic să mai 
distrugă încă una. 

— Știu că asta nu va conduce niciodată la ceva. Și totuși 
vreau să știu, de dragul meu. Am trăit cu acest caz de câteva 
săptămâni încoace și vreau să aflu un deznodământ de-un fel. 

— Și ce ai de gând să faci? Ce poţi face, de altfel? 

Patrik oftă. 

— Pur și simplu, voi cere niște răspunsuri. Nu riști, nu câștigi, 
corect? 

Erica îl privi iscoditor. 

— Nu pare o idee prea bună, dar sunt sigură că tu știi mai 
bine. 

— Sper. Putem să lăsăm deoparte moartea și mâhnirea 
pentru restul serii și să ne concentrăm în schimb unul asupra 
celuilalt? 

— Cred că e o idee grozavă. 

Patrik o acoperi din nou cu corpul lui, iar de data aceasta 
nimeni nu îl împinse la o parte. 

(J 

Atunci când plecă de acasă, Erica se afla încă în pat. Nu se 
îndurase să o trezească, deci se ridică în liniște, se îmbrăcă și 
plecă. 

Detectase o oarecare surpriză, dar și o anticipare prudentă 
atunci când stabilise această întâlnire. Condiţia fusese de a se 
întâlni în mod discret, iar Patrik nu avu nicio problemă în a fi de 
acord cu asta. Din cauza aceasta era acum treaz la ora șapte, 
într-o dimineaţă de marţi. Pe măsură ce conduse pe întuneric 
spre Fjällbacka, trecu doar de câteva mașini. Coti la semnul 

pentru insula Väddö și conduse încă un pic înainte de a se opri 
în parcare. Mașina lui era singura de acolo. Apoi așteptă. După 
zece minute, o altă mașină intră în parcare și trase lângă alui. 
Şoferul cobori, deschise ușa din dreapta a mașinii lui Patrik și 
urcă. Patrik lăsă motorul mașinii pornit pentru ca încălzirea să 
poată funcţiona, altfel ar fi înghețat de tot. 

— Pare de-a dreptul incitant, să ne întâlnim așa, în secret, sub 
acoperirea întunericului. Singura mea întrebare este de ce. 

Jan era complet relaxat, însă pe faţă avea o expresie mirată. 

— Am crezut că ancheta a luat sfârșit. II aveţi pe ucigașul lui 
Alex, nu-i așa? 

— Da, este adevărat. Însă mai există încă niște piese care nu 
se potrivesc, iar asta mă necăjește. 

— Înţeleg. Ce anume nu se potrivește? 

Chipul lui Jan nu trăda niciun sentiment. Patrik se întrebă dacă 
avea să reiasă că se trezise degeaba la acea oră scandaloasă, 
însă acum că se afla acolo, putea măcar să termine ceea ce 
începuse. 

— După cum probabil ai auzit, Alexandra și Anders au fost 
molestați de fratele tău vitreg, Nils. 

— Da, am auzit asta. Oribil. Mai ales pentru mama. 

— Deși pentru ea nu fusese o noutate. Ştia deja despre asta. 

— Bineînţeles că știa. Rezolvase situația în singurul mod care- 
i era cunoscut. Cu cea mai mare discreţie posibilă. Toate 
celelalte cădeau pe plan secund. 

— Și ce părere ai despre asta? Despre faptul că fratele tău era 
pedofil, iar mama ta știa despre asta și îl proteja? 

Jan nu se lăsă intimidat de întrebare. iși îndepărtă câteva 
particule invizibile de praf de pe rever. Apoi ridică doar dintr-o 
sprânceană atunci când răspunse, după ce cugetă timp de 
câteva clipe. 

— Firește, o înțeleg pe mama. A acţionat în singurul mod în 
care a putut, iar răul fusese deja făcut, nu-i așa? 

— Da, cred că poate fi privit și așa. Dar întrebarea este unde 
s-a dus Nils după aceea? A primit vreun membru al familiei vești 
de la el? 

— Cât despre asta, firește că am anunţat poliția, ca niște buni 
cetățeni. 

Ironia fu atât de bine mascată în tonul vocii sale, încât fu cu 
greu perceptibilă. 

— Dar înțeleg de ce a ales să dispară. Ce-i rămăsese aici? 
Mama realizase deja ce fel de om era și nu mai putea continua 
să lucreze la şcoală. Ar fi avut ea grijă de asta. Așa că și-a luat 
zborul. Probabil că locuiește într-o ţară frumoasă și călduroasă, 
cu acces ușor la fetiţe și băieţi. 

— Eu nu cred. 

— O, nu, de ce nu? Aţi dezgropat pe undeva proverbialul 
mort? 

Patrik ignoră tonul său zeflemitor. 

— Nu, nu am făcut-o. Dar, vezi tu, eu amo teorie... 

— Cât de palpitant. 

— Nu cred că Nils i-a molestat doar pe Alex și pe Anders. Cred 
că victima sa principală a fost cineva pe care-l avea aproape. 
Cineva extrem de accesibil. Cred că și tu ai fost molestat. 

Pentru prima dată, lui Patrik i se păru că observă o fisură în 
exteriorul strălucitor și fără cusur al lui Jan, însă în secunda 
următoare el deţinu din nou controlul, sau cel puţin așa păru. 

— Interesantă teorie. Pe ce anume o bazezi? _ 

— Nu pe mare lucru, trebuie să recunosc. Insă am găsit o 
legătură comună între voi trei. Din copilăria voastră. Am văzut 
un petic de piele în biroul tău atunci când te-am vizitat. 
Presupun că este destul de important pentru tine, nu-i așa? 
Simbolizează ceva. Un pact, o solidaritate, un legământ de 
sânge. L-ai păstrat timp de peste douăzeci și cinci de ani. 
Anders și Alex le-au păstrat, de asemenea, pe ale lor. Pe spatele 
fiecărui petic se află o amprentă însângerată și de aceea cred că 
voi toți ați făcut un jurământ de sânge în stilul melodramatic al 
copiilor. Erau trei litere arse pe fața peticului: C.T.M. Nu am 
reușit să descifrez asta. Poate că m-ai putea ajuta tu? 

Patrik văzu cum două forțe diferite aproape că se luptau 
literalmente înăuntrul lui Jan. Pe de o parte, bunul-simț îl 
îndruma să nu spună absolut nimic; pe de altă parte, dorinţa de 
a împărtăși un secret nu trebuia subestimată, dorința de a se 
confesa cuiva. Patrik fu încrezător în ego-ul lui Jan și parie pe 
faptul că avea să fie irezistibil pentru el să-și descarce sufletul 
cuiva care ar asculta cu interes. Hotări să încerce să faciliteze 
decizia lui Jan. 

— Tot ceea ce spunem astăzi aici va rămâne între noi. Nu am 
nici energia, nici resursele de a urmări ceva ce s-a întâmplat în 
urmă cu douăzeci și cinci de ani. Și cred că abia dacă aș putea 

găsi vreo dovadă de m-aș strădui. Asta este pentru mine 
personal. Trebuie să aflu. 

Tentaţia fu prea mare pentru Jan. 

— „Cei Trei Mușchetari”, asta înseamnă „C.T.M.”. Stupid și 
ridicol de romantic, însă așa ne vedeam noi. Eram noi împotriva 
lumii. Atunci când eram împreună, puteam uita de ceea ce ni se 
întâmplase. Nu vorbeam niciodată despre asta între noi, însă nu 
aveam nevoie să o facem. Ințelegeam fără cuvinte. Am făcut un 
pact că aveam să fim mereu loiali unul altuia. Cu o bucată de 
sticlă spartă am făcut o tăietură la un deget și ne-am amestecat 
sângele, apoi am marcat cu el emblemele. 

Eu am fost cel mai puternic dintre noi trei. Am fost silit să fiu 
cel mai puternic. Ceilalţi puteau măcar să se simtă în siguranţă 
acasă, însă eu priveam mereu peste umăr. Noaptea stăteam 
întins cu pătura trasă până-n bărbie și ascultam pașii ce știam 
că se apropie, mai întâi pe coridor, apoi din ce în ce mai 
aproape. 

Era ca și cum un stăvilar ar fi plesnit. Jan vorbea într-un ritm 
năprasnic, iar Patrik tăcu pentru a nu întrerupe șirul cuvintelor. 

Jan aprinse o ţigară, crăpă puţin geamul mașinii pentru a da 
drumul afară fumului și continuă. 

— Noi trei locuiam în propria noastră lume. Ne întâlneam 
atunci când nimeni nu se uita și căutam alinare și consolare 
între noi. Lucrul ciudat era că, deși ar fi trebuit să ne reamintim 
reciproc de răul petrecut, noi doar împreună puteam scăpa de el 
pentru o vreme. Habar n-am cum de știam. Sau de ce am căutat 
companie reciprocă. Insă cumva, noi știam. Era inevitabil că 
aveam să ne căutăm unul pe celălalt. Eu am fost cel care a 
decis să rezolvăm problema în felul nostru. Alex și Anders au 
văzut asta ca pe un joc la început, însă cu știam că trebuia să 
devină serios. Nu exista altă scăpare. 

Intr-o zi senină, geroasă de iarnă am mers în larg pe gheaţă, 
fratele meu vitreg și cu mine. Nu a fost greu să-l ademenesc să 
vină. Era încântat la culme că eu luasem iniţiativa și aștepta cu 
nerăbdare mica noastră expediţie. Eu petrecusem multe ore pe 
gheață în acea iarnă și știam exact unde să-l duc. Anders și Alex 
așteptau acolo. Nils a fost surprins atunci când i-a văzut, însă 
era atât de arogant, încât nu ne-a privit niciodată ca pe o 
ameninţare. În definitiv, eram doar niște copii. Restul a fost 
ușor. O gaură în gheaţă, un brânci și dus a fost. 

La început am fost atât de ușurațţi. Primele câteva zile au fost 
minunate. Nelly era extrem de îngrijorată în legătură cu 
dispariţia lui Nils, însă eu stăteam noaptea în pat și zâmbeam. 
Ascultam absenţa pașilor. Apoi s-a dezlănţțuit iadul. Părinţii lui 
Alex au aflat despre ce se întâmplase - cum anume, nu știu - și 
au mers la Nelly. Alex probabil că a clacat din cauza presiunii și 
a întrebărilor și le-a spus totul, atât despre mine, cât și despre 
Anders. Nu și despre ce i-am făcut lui Nils, însă despre tot ce se 
întâmplase înainte de asta. De credeam vreodată că aveam să 
primesc compasiune din partea mamei mele vitrege, mi-am 
învăţat atunci lecţia. Nelly nu m-a mai privit vreodată în ochi. N- 
a mai întrebat vreodată unde era Nils. Uneori mă întreb dacă a 
bănuit ceva. 

— Și Verei i s-a spus despre agresiuni. 

— Da, însă mama a fost deșteaptă. A speculat nevoia Verei de 
a-l proteja pe Anders și de a păstra aparențele. Nici măcar nu a 
trebuit să-i dea bani sau să o mituiască cu o slujbă bună pentru 
a o reduce la tăcere. 

— Crezi că Vera a aflat, de asemenea, mai devreme sau mai 
târziu, ce se întâmplase cu Nils? 

— Sunt complet convins de asta. Nu cred că Anders ar fi fost 
în stare să-i ascundă Verei așa ceva de-a lungul tuturor acelor 
ani. 

Patrik gândi cu voce tare. 

— Deci, să presupunem că Vera a ucis-o pe Alex nu doar 
pentru a o face să tacă în legătură cu agresiunile, ci și pentru că 
se temea ca Anders să nu fie acuzat de crimă. 

Zâmbetul lui Jan era aproape vesel. 

— Ceea ce este aproape comic. |n primul rând, știm că 
fiecăruia îi vine rândul să moară, iar în al doilea rând, nimeni nu 
s-ar obosi să ne pună sub acuzare acum, după atâta vreme, 
având în vedere circumstanţele și faptul că eram doar niște 
copii pe-atunci. 

Ezitant, Patrik fu nevoit să fie de acord cu el. Nu ar fi existat 
consecinţe dacă Alex s-ar fi dus la poliţie și le-ar fi povestit tot 
ce se întâmplase. Dar se părea că Vera nu înţelesese asta; ea 
credea că exista un pericol real ca Anders să fie condamnat 
pentru crimă. 

— Aţi păstrat legătura după aceea? Tu, Alex și Anders? 

— Nu, Alex s-a mutat aproape imediat, iar Anders s-a retras în 
mica sa lume. Bineînţeles, ne vedeam ocazional, însă nu ne 
vorbiserăm timp de douăzeci și cinci de ani, până când Anders 
m-a sunat după moartea lui Alex, urlând că eu am ucis-o. Firește 
că am negat. Nu aveam nimic de-a face cu moartea ei, însă el 
nu se dădea bătut. 

— Nu știai că se gândise să meargă la poliţie și să le spună 
despre moartea lui Nils? 

— Nu înainte de moartea ei. Anders mi-a spus după aceea. 

Jan suflă cu nonșalanţă câteva rotocoale de fum. 

— Ce s-ar fi întâmplat dacă ai fi știut? 

— Bănuiesc că nu vom afla niciodată, nu-i așa? 

Se întoarse către Patrik și îl privi cu ochii săi albaștri, de 
gheaţă. Patrik se cutremură. Nu, nu aveau să afle niciodată. 

— După cum am spus, nimeni nu s-ar fi obosit să ne trimită la 
închisoare pentru ceea ce făcuserăm. Dar, desigur, voi fi primul 
care să recunoască faptul că mi-a complicat puţin relația cu 
mama. 

Apoi Jan schimbă brusc subiectul. 

— Pare-se că și-o trăgeau, Anders și Alex, conform celor 
auzite de mine. Știi, Frumoasa și Bestia. Poate că ar fi trebuit și 
eu să fac o încercare, de dragul vremurilor bune... 

Patrik nu simţi deloc compătimire pentru bărbatul de lângă el. 
Adevărat, trecuse prin iad, copil fiind, însă mai era ceva la Jan. 
Ceva rău și putred care emana prin pori. Dintr-un impuls, Patrik 
spuse: 

— Părinţii tăi au murit în circumstanţe tragice. Știi mai multe 
legat de ceea ce s-a întâmplat, în afară de ce a reieșit în urma 
anchetei? 

Un zâmbet apăru în colțurile gurii lui Jan. Cobor geamul 
mașinii încă vreo câţiva centimetri și aruncă afară mucul de 
țigară. 

— Un accident se poate întâmpla atât de ușor, nu-i așa? O 
lampă căzută, o perdea fluturând. Mici incidente care își îmbină 
forțele pentru a crea un eveniment major. Sau, de altfel, s-ar 
putea spune că este doar voia lui Dumnezeu ca unele accidente 
să se întâmple oamenilor care le merită. 

— De ce ai fost de acord să te întâlneşti cu mine? De ce îmi 
spui toate astea? 

— De fapt, și eu am fost surprins. Nu intenţionam să vin, însă 
curiozitatea mi-a venit de hac, cred eu. Și cu toţii avem nevoie 
să spunem cuiva ce am făcut. Mai ales când acel cineva nu 
poate face nimic în legătură cu faptele despre care aude. 
Moartea lui Nils se află departe, în trecut, este cuvântul meu 
contra cuvântului tău, și mă tem că nimeni nu te-ar crede pe 
tine. 

Jan cobori din mașină, dar se întoarse și se aplecă înăuntru. 

— Consider că, pentru unii oameni, nelegiuirile sunt 
recompensate. Intr-o bună zi, am să moștenesc o avere 
considerabilă. Dacă Nils ar fi trăit, mă îndoiesc că m-aș fi aflat în 
situaţia aceasta. 

Salută glumeţ cu două degete la tâmplă, închise ușa și merse 
înapoi la mașina sa. Patrik putea simţi un rânjet maliţios 
întinzându-i-se pe chip. Evident că Jan nu știa de relaţia Juliei cu 
Nelly ori rolul pe care aceasta avea să-l joace în ziua citirii 
testamentului. Căile Domnului erau într-adevăr nebănuite. 

e 

Briza caldă îi mângâie obrajii brăzdaţi de riduri, în vreme ce 
stătea pe micul balcon. Soarele îi încălzea și vindeca 
încheieturile dureroase; se mișca pe zi ce trece mai ușor. În 
fiecare zi mergea la slujba sa din piaţa de pește, unde ajuta la 
vânzarea capturii venite dimineața, devreme, de pe bărcile de 
pescuit. 

Aici nu exista nimeni care să le ia oamenilor mai bătrâni 
dreptul de a se face folositori. In schimb, era mai respectat și 
mai apreciat decât fusese vreodată în viaţa lui, și încet, dar 
sigur, el începuse să-și facă prieteni în micuțul orășel. Într- 
adevăr, existau mici necazuri cu limba, însă își putu da seama 
că se descurca binișor cu gesturi și bune intenţii, iar vocabularul 
său creștea, de asemenea, în mod constant. În plus, un pahar 
sau două după o zi bună de muncă ajutau la slăbirea barierelor 
timidităţii; descoperi, spre surprinderea sa, că începuse să se 
transforme într-un adevărat limbut. 

Stând acolo pe balcon, uitându-se pe deasupra vegetației 
abundente ce se contopea cu cea mai albastră apă văzută de el 
vreodată, Eilert simţi că nu avea să ajungă vreodată mai 
aproape de paradis decât acolo. 

O condimentare mică a vieţii sale o reprezenta flirtul zilnic cu 
durdulia proprietară a pensiunii, Rosa. Din când în când, își 

îngăduia să cocheteze cu ideea că, în timp, lucrurile ar putea 
chiar să evolueze în ceva mai mult decât un flirt jucăuș. Atracția 
exista, nu încăpea îndoială, iar oamenii nu erau făcuţi să 
trăiască singuri. 

Pentru o clipă, se gândi la Svea, înapoi acasă în Suedia. Apoi 
îndepărtă acel gând neplăcut, închise ochii și savură o 
binemeritată siestă. 

